
LIBERALAUS TAUTIŠKUMO DARBININKAS 


Ne vieną kartą istorikas, žurnalistas, pedagogas, visuomenės vei- 
kėjas Vincas Trumpa yra buvęs išskirtiniu pavyzdžiu aiškinant įvairias 
lietuvių pasaulėžiūros orientacijas. Jo bičiulis Algirdas Julius Greimas 
kadaise įvardijo jį kaip sekuliaraus žmogaus grynuolį. Istoriografijos is- 
torijos baruose jam skirtas prancūziškų madų diegėjo vaidmuo lietuvių 
istorijos moksle. Liberaliojo sparno išeivijos veikėjai įžvelgė jo asmeny- 
je liberalaus tautininko idealą. Visa tai rodo, kad Vincas Trumpa gebė- 
jo sukaupti plačios veiklos patirtis, derinti filosofinę mintį su kasdienio 
gyvenimo užduotimis, išmintingai žarstyti linksmo skepticizmo kris- 
lus opių ginčų įkarštyje, vengiant prisiimti nuolatinę visažinio misiją. 

Gimęs 1913 m. Paliepių kaime, Ariogalos valsčiuje būsimasis istori- 
kas visą savo gyvenimą liko labai jautrus kognityviajai atminčiai, nelei- 
do didiesiems XX a. vidurio sukrėtimams užgožti savo asmeninės pra- 
eities, vaikystės, protėvių ir tėvų tradicijos paveikumo. Jo galvosenoje 
derėjo visuotinė pasaulio patirtis ir istorinės Žemaitijos centro mažu- 
mynų mažumynai. 1933 m. baigęs Kėdainių gimnaziją, o iki 1937 m. 
Vytauto Didžiojo universiteto visuotinės istorijos studijų programą, 
jis atsidūrė tarp tų gabiųjų Pirmosios Respublikos jaunuolių, kuriems 
teko Švietimo ministerijos stipendijos studijuoti Sorbonoje. Tuometi- 
nėje Prancūzijoje savo lietuvišką tapatybę Vakarų civilizacijos išmėgi- 
nimais stiprino daug įspūdingos biografijos studentų. A. J. Greimas, 
Jurgis Baltrušaitis, jr., Henrikas Radauskas, Alfonsas Nyka-Niliūnas, 
Juozas Miltinis, Bronius Dundulis, visas būrys kitų. 

Vincas Trumpa gilinosi į tuos XVII a. vidurio Lietuvos Didžiosios 
Kunigaikštijos istorinius klodus, kurie atsivėrė Paryžiaus, Šantiji (Chan- 

tilly), Vienos, Krokuvos archyvų saugyklose. Surankiotus naujus istorijos 
šaltinius skaitė veikiamas prancūzų istoriografijos ir viešpataujančių tra- 
dicijų. Sudėjęs krūvon dar VDU patirtą profesoriaus Levo Karsavino įta- 
ką su prancūzišku šmaikštavimu prieš vokiečių pozityvizmą ir perdėtą 
istorijos sumokslinimą jaunasis istorikas susikūrė sau nekonformistinius, 
skeptiškus, lakius, eseistinius praeities aiškinimo ir aprašymo įrankius. 

Grįžęs į Lietuvą Vincas Trumpa kurį laiką dirbo Lituanistikos insti- 
tuto Istorijos skyriaus sekretoriumi, 1940-aisiais, jau griaudžiant Antrojo 
pasaulinio karo kanonadai, jis buvo „Lietuvos aido“ korespondentas Bel- 
gijoje. Paskui vėl Kaunas, kur trumpai mokytojavo VI gimnazijoje. 1941— 
1944 m. Vincas Trumpa žengė į akademinį gyvenimą jau kaip Vilniaus 
universiteto Humanitarinių mokslų fakulteto Lietuvos istorijos katedros 
vyr. asistentas. Būdamas karštas patriotas su stipriais nonkonformisto 
bruožais ir žvelgdamas į liberaliojo nacionalizmo vertybinio horizonto 
pusę jis negalėjo pasilikti sovietų vėl okupuojamoje Lietuvoje. 

1944-1945 m. išvietintųjų asmenų (DP) stovykloje Miunchene orga- 
nizavo lietuvių gimnaziją ir dirbo jos vicedirektoriumi. Tuo pat metu 
neapleido ir žiniasklaidos. Rūpinosi „Minties“ ir „Šviesos“ žurnalų li- 
kimu, rašė į įvairius išeivių laikraščius, stengėsi surasti bendrą kalbą ir 
korektišką diskusijų formą su skirtingų partinių orientacijų auditorija. 
Šiuo išeivių visuomeninės ir kultūrinės veiklos periodu prasideda ir 
V. Trumpos korespondencijos, ir pasakojimų tomo medžiaga. Laiškai 
Henrikui Žemeliui, jaunystės draugui ir amžinam bendražygiui, yra 
geriausias jų šaltinis. 

Persikėlęs į Jungtines Amerikos Valstijas 1949 m. V. Trumpa blaškosi 
tarp Los Andželoir Vašingtono. Imigranto dalia Kalifornijoje nebuvo len- 
gva: atsitiktiniai darbai, menkas uždarbis, vienišumas, nuo kurio gelbs- 
timasi korespondencine draugyste ir dalyvavimu visuomenės gyvenime. 
Jis tampa Lietuvių rezistencinės santarvės (LRS), įsikūrusios Londone, 
Amerikos skyriaus nariu. Kaip nepriklausomas intelektualas Vincas 
Trumpa dažnai stoja į žodžių karą su katalikiško ir kairiojo (socialde- 
mokratinio) sparno leidiniais ir jų autoriais. Gina besikristalizuojančią 
liberaliąją lietuvių laikyseną, kurios tiesioginė reprezentantė buvo LRS, 
nors dar Vokietijos DP stovyklose studentija susivienijo ir susibūrė į libe- 
raliąją „Šviesą“, su kuria Vincą Trumpą siejo glaudūs ryšiai. Šios pasau- 
lėžiūrų orientacijos, bet sąmoningai nepartinės, lietuvių išeivijos grupės 

politiniame spektre derėjo skepticizmas partijų veiklos atžvilgiu išeivijo- 
je, parama Lietuvos diplomatinei tarnybai ir jos šefui Stasiui Lozoraičiui, 
sr. bei vadinamasis krašto primato principas. Tai reiškė, kad tos krypties 
veikėjai nenorėjo suteikti egziliniams veiksniams (visų pirma VLIK'ui) 
lemiamo vaidmens Lietuvos valstybės atstatymo byloje. Rezistencinė 
kova ir pagalba jai buvo šventas dalykas, bet Lietuvos išsivadavimas ir 
juo labiau būsimos santvarkos pobūdis buvo išimtinai ne emigrantų, o 
pačių kovojančių ir nekovojančių Lietuvos žmonių kompetencija. Egzili- 
niai veiksniai turėjo būti svarbus pagalbininkas, bet nevaidinti demokra- 
tiškai deleguotos egzilinės vyriausybės. 

"Tuo pačiu metu Vinco Trumpos nepriklausoma laikysena ir indi- 
vidualistinis liberalumas derėjo su kilniu siekiu nekelti ant pjedestalo 
jokių, net savos aplinkos, herojų. Skepticizmas, atmieštas sveiku ir ra- 
cionaliu humoru, buvo bene svarbiausia polemininko ir publicisto cha- 
rakterio savybė. Šventeiviškai negarbinti nieko, ignoruoti hierarchinius 
santykius, gebėti pristabdyti savo vežimo arklius, išsaugoti linksmą 
ironiją savo paties atžvilgiu, gebėti matyti individualias ribas ir gerbti 
žaidimą pagal taisykles - tai vis sudėtinės to paties charakterio dalys. 
Čia V. Trumpa iš tiesų labai nuoseklus. Jo laiškai patvirtina tai, ką buvo 
galima įskaityti jo istorijos veikaluose. 

Neradęs laimės Los Andžele, jis atidunda į Vašingtoną, kur kant- 
riai ieško darbo Kongreso bibliotekoje. Čia jam pasiseka ir nuo 1954 m. 
prisijungia prie keleto kitų išeivių šviesuolių klubo. Nors bendruomenė 
nebuvo gausi, tačiau JAV valdžios respektuojama atstovybė veikė, o Po- 
vilas Žadeikis ir kiti diplomatiniame korpuse arba arti jo buvę veikė- 
jai sudarė labai kvalifikuotą aplinką. Politinis sąmoningumas tokioje 
aplinkoje gilėjo, jungėsi į viena besiplečiantis Amerikos ir tarptautinės 
politikos suvokimas. Čia, net ir be laikraščių žinių, suplaukdavo viso 
išsiblaškiusių lietuvių pasaulio naujienos ir gandai. 

V. Trumpa dirba prie savo svarbiausios istorinės knygos „Napole- 
onas, Baltija, Amerika“, įsitraukia į lietuvių politinių veiksnių veiklą 
ir rašinėja į skirtingus išeivių laikraščius. Galiausiai tampa proginių 
apžvalginių straipsnių meistru, pirmo rango polemininku, kritiku ir 
recenzentu. Nors daug ką supykina, bet nėra piktas autorius. Prašo- 
mas ir tiesiogiai neprašomas jis imdavosi tokio žanro, kuriame daug 
savanorių niekada nebuvo. Lietuvių intelektualinės kultūros istorijo- 

je apskritai nesusiformavo gero lygio recenzijų tradicija. V. Trumpos 
vaidmuo šiame bare nepaprastai svarbus. 

Pats autorius puikiai suvokė savo misiją ir neišvengiamą jos vykdy- 
mo pasekmių įvaizdį viešojoje išeivijos erdvėje. Viename iš savo laiškų 
Vytautui Kavoliui, rašytame 1962 m. gruodžio 1 d., jis savaip išsiduoda, 
kokie visuomeniniai aidai jam yra esmingi. V. Kavolis rengė vieno Vinco 
Trumpos paskaitos teksto publikaciją, ir ta proga autorius pastebėjo: 

„„„ būtų gerai prie mano paskaitos pridėti prierašas, pacituojant iš 
„Į Laisvę“ žodžius: „Vinco Trumpos žodis vietomis buvo skaudus savo 
bekompromisine teisybe. Bet tiktai tokia bekompromisinė teisybė, toks 
atviras žvilgsnis į save mums padeda atsekti tikrąją mūsų situaciją“... 

Tai buvo reta blyksnė, kurioje kilnaus kuklumo žmogus atskleidė, 
kaip jis supranta savo darbą ir pašaukimą. Jis kartais žvelgė į save idėji- 
nių oponentų ir garbingų viešųjų ginčų dėl idėjų dalyvių akimis. 

Nepaisant linksmo ir šmaikštaus būdo, kuris paprastai gelbsti vyrą 
nuo vienišiaus lemties, V. Trumpa liko viengungis. Laiškuose drau- 
gams jis retsykiais žybteli vienu kitu asmeninio gyvenimo lūkesčiu, 
tačiau iki pat savo kelio pabaigos neranda gyvenimo draugės. Galbūt 
ta aplinkybė - kylanti išeivių gerovė ir stiprios šeimyninės tradicijos — 
lėmė, kad jis tiek daug rašė. Nuolat skųsdamasis ir koneveikdamas savo 
tinginystę jis iš tiesų buvo nenurimstantis spaudos darbininkas. Ne tik 
rašydamas, bet ir nepaprastai plačiai skaitydamas. Jo smalsumas buvo 
beribis, o erudicija įspūdinga. 

Svarbus V. Trumpos charakterio ir intelektualinės biografijos bruo- 
žas - asmenybės integralumas. Sudėjus krūvon jo poleminius tekstus 
istorijos ir politikos ternomis su asmeniniais laiškais matyti, kaip praei- 
ties pažinimas, britų ir prancūzų liberalizmo tradicijų samprata pynėsi 
į jo dabarties ir galimos ateities siekiamybių vaizdinius. V. Trumpos 
liberalizmas socialinėje plotmėje reiškėsi kaip nuoseklaus evoliucioniz- 
mo pavyzdys. Revoliucinis radikalizmas ir totalinės utopijos, pasibai- 
giančios prancūzų giljotinomis arba sovietų ir nacių konclageriais, jam 
buvo atgrasūs dalykai. Lygiai kaip ir visos kitos fanatizuotos religinio 
ar ideologinio mąstymo formos. 

Štai kodėl jis natūraliai pritapdavo prie panašiai orientuotų jau- 
nimo būrių. Buvo garbingas Santaros-Šviesos filisteris, pusmetinio 

„Metmenų“ žurnalo bendradarbis. Ypač svarbus V. Trumpos vaidmuo 
„Akiračių“ mėnraščio leidėjų, redaktorių ir autorių būryje. Čia didysis 
liberaliojo nacionalizmo ir lietuviškojo patriotizmo darbininkas išliko 
iki pat paskutiniųjų gyvenimo dienų. 

Solidi tarnystė Kongreso bibliotekoje ir nesudėtinga viengungiško 
gyvenimo kasdienybė leido susitelkti prie visuomeninių rūpesčių. Šia 
prasme nedaug ką pakeitė išėjimas į pensiją ir sugrįžimas į Santa Moni- 
ką, Ca. arčiau sesers šeimos. Jis ir tada išliko autorius, patarėjas, redak- 
torius, organizatorius, o visa tai atsispindi laiškuose V. Kavoliui ir Liūtui 
Mockūnui. Pamažu išskirtinė V. Trumpos interesų ir išmanymo sritis 
pasidarė sovietinėje Lietuvoje leisti ir per geležinę uždangą atgabenti hu- 
manistikos leidiniai. Jis ir toliau buvo bene vienintelis nenuilsęs recen- 
zentas. Domėjimasis Lietuvos reikalais, kintančios padėties išmanymas 
ir įžvalgus diagnozavimas skaidrino jo senatvės vaizduotę. Juto artėjant 
sovietų imperijos griūtį, džiaugėsi permainomis, neklydo iš karto atpa- 
žindamas sąjūdžio lyderių plejadoje tikrus atgimimo šauklius. 

Neabejotinai džiaugėsi galėdamas sugrįžti į Lietuvą. Gražiame Vil- 
niaus priemiesčio šile buvo jaukūs namai. Lietuvių išeivijos instituto 
ir bendradarbių inicijuotas sumanymas, pavadintinas Vincas Trumpa 
pasakoja, įvairino jo dienas. Pagal susitarimą ir tam tikrą planą insti- 
tuto darbuotojai ir prijaučiantieji pakaitomis turėjo lankytis istoriko 
kambaryje ir bandyti užrašyti jo prisiminimus. Knygoje publikuojami 
žurnalistės Birutės Garbaravičienės pastangomis surasti ir iššifruoti 
pokalbiai sukosi to sumanymo orbitoje. O V. Trumpos mintys tuo pa- 
čiu metu sukosi ne apie jį patį, bet apie kitus, daug kitų lietuvių — iš- 
ėjusių, negrįžusių, sugrįžusių ir nepelnytai pamirštų. Tikėkime, kad į 
skaitytojų rankas atiduodamas pluoštas intymiausių didžiosios lietuvių 
emigracijos praeities liudijimų atvers prasmingo supratimo langines. 
Pro V. Trumpos akis praeitis ir lietuvių pasaulio akiračiai pasirodys ne 
juodai baltos dokumentikos optikoje, bet spalvingu, judriu, prieštarin- 
gu, nesupaprastintu ir nedemonizuotu, sureikšmintu, bet nesukarika- 
tūrintu pavidalu. Tas paveikslas turėtų neleisti mums visiems užmiršti 
šio nepavargusio herojaus, pro kurio akis pažvelgiama, vardo. 


Egidijus Aleksandravičius 
Kaunas, 2012 m. lapkritis 


LEIDINIO SUDARYMO PRINCIPAI 


Skaitytojų dėmesiui pristatoma žymaus išeivijos istoriko, žurna- 
listo Vinco Trumpos (1913-2002) korespondencijos rinktinė. Lietu- 
vių visuomenei V. Trumpa daugiausia žinomas istoriniais darbais bei 
straipsniais įvairiuose Lietuvos ir išeivijos leidiniuose. Ši knyga skirta 
kitokiam V. Trumpai - paprastam, draugiškam, ironiškam, skeptiš- 
kam, turinčiam nuostabų humoro jausmą, kuris nebijojo pasakyti tiesą 
įakis ar pasišaipyti iš kitų ir, žinoma, labiausiai iš savęs. 

Knygą sudaro du skyriai. Pirmajame publikuojami Vinco Trumpos 
laiškai Henrikui Žemeliui, Broniui Railai, Vytautui Kavoliui, Kostui 
Ostrauskui, Liūtui Mockūnui ir kitiems asmenims. Laiškuose galima 
rasti įvairios informacijos apie V. Trumpos visuomeninę, žurnalisti- 
nę veiklą, knygų leidybos aktualijų. Pasitraukęs iš Lietuvos V. Trum- 
pa dalyvavo liberaliojo sparno organizacijų Lietuvos laisvės kovotojų 
sąjungos, Lietuvių rezistencinės santarvės, Šviesos, Santaros-Šviesos 
veikloje, bendradarbiavo periodinėje spaudoje: „Mintyje“, „Šviesoje“, 
„Metmenyse“, „Akiračiuose“. Ankstyvuosiuose laiškuose, rašytuose 
H. Žemeliui, B. Railai, galima rasti nemažai informacijos apie to lai- 
kotarpio įvykius, Bendrojo demokratinio pasipriešinimo sąjūdžio Už- 
sienio delegatūros, Lietuvių rezistencinės santarvės organizacijų veiklą, 
pastangas išeivijoje leisti savo - liberaliojo sparno - periodinį leidinį. 
Laiškai atspindi išeivijoje vyravusias nuotaikas, ideologinių srovių (ka- 
talikų ir liberalų) nesutarimus bei konkurenciją. V. Trumpos laiškuose 
V. Kavoliui, Vytautui ir Henrietai Vepštams, Gintautui Vėžiui, L. Moc- 
kūnui svarbiausi nagrinėjami klausimai susiję su „Metmenų“ bei knygų 
leidimo aktualijomis. Laiškai nėra oficialūs, daugiausia rašyti geriems 

pažįstamiems ir artimiems draugams, taigi juose nestinga humoro bei 
V. Trumpai būdingo atviro žodžio. Tuo ypač išsiskiria jo laiškai arti- 
mam draugui K. Ostrauskui'. Visi knygoje publikuojami V. Trumpos 
laiškai saugomi Vytauto Didžiojo universiteto Lietuvių išeivijos insti- 
tuto fonduose. 

Antrąją rinktinės dalį galima simboliškai pavadinti „Vincas Trumpa 
pasakoja“. Tai įvairūs pokalbiai, interviu su V. Trumpa. 1997 m. istori- 
kas grįžo gyventi į Lietuvą. Dažnai kalbinamas V. Trumpa kartodavo, 
kad galėtų kaip Justinas Marcinkevičius parašyti „Dienoraštį be datų“, 
nes, gyvendamas svetimam krašte, dažnai keldamasis iš vienos vietą į 
kitą, jis nesukaupė ir neišlaikė savo archyvo. 1998-1999 m. kalbinamas 
Dalios Kuizinienės, Lino Salduko, Daivos Dapkutės jis mielai pasakojo 
apie pavienius savo gyvenimo tarpsnius, sutiktus ir pažintus žmones. Šie 
pasakojimai nėra nuosekli jo gyvenimo istorija, tai atskiri jo fragmen- 
tai. Vieni pašnekesiai buvo trumpesni, kiti ilgesni, o neretai V. Trumpa 
prie tų pačių pokalbių sugrįždavo kitų susitikimų metu. Kai kada temą 
rinkdavosi pats V. Trumpa, tuomet klausytojui telikdavo įjungti dikto- 
foną ir užrašyti ilgus jo pasakojimus apie lemtingus gyvenimo įvykius 
sovietinės ar vokiečių okupacijos metais. Kai kartais užduodavom klau- 
simų apie literatūrą, išeivijos istoriją, apie tai, kas tuo metu mus labiausiai 
domino. Lietuvių išeivijos instituto archyvuose yra išlikę kelių pokalbių 
fragmentai. Šie interviu spausdinami pirmą kartą. Antroje dalyje pridėti 
ir keli V. Trumpos interviu, publikuoti „Akiračių“ mėnraštyje. 

Knygoje publikuojami V. Trumpos laiškai redaguoti tik minimaliai, 
ištaisytos kai kur pasitaikančios didžiosios rašybos ir skyrybos klaidos. 
Knygų, spaudos leidinių pavadinimai suvienodinti, tekste pavadinimai 
pateikiami kabutėse, nors originale jie nėra išskirti, pabraukti, rašomi 
didžiosiomis raidėmis ar kitaip paryškinti. Laiškų, interviu kalba ir sti- 
lius netaisyti, tekstai paliekami autentiški, saugant autoriaus stilistiką, 
rašybą, paliekant visus, nors ir netaisyklingus, „trumpiškus“ žodžius 
ir posakius. Nevienodinama asmenvardžių ir geografinių pavadinimų 
rašyba, datų žymėjimas, nors tekstuose ir įvairuoja. 


1. 2006 m. K. Ostrauskas Lietuvių išeivijos institutui atsiuntė jam rašytų V. Trumpos 
laiškų kopijas. K. Ostrausko archyvas saugomas Kaune, Maironio lietuvių literatūros 
muziejuje. 

Publikuojant interviu kai kurie pokalbiai (pvz., apie studijas ar gy- 
venimą Vokietijos DP stovyklose) tematiškai sujungiami į vieną, kad 
pasakojimas būtų nuoseklesnis. Knygoje skelbiami interviu iššifruoti 
pažodžiui, palikta gyva V. Trumpos kalba, kartais - nebaigti sakiniai. 
Literatūriškai suredaguoti šie interviu prarastų autentiką. Laiškuose ir 
atsiminimuose paliekamos netaisytos V. Trumpos vartotos tarmybės. 
Vietomis laužtiniuose skliaustuose pridedami knygos sudarytojų pa- 
aiškinimai, kad skaitytojui būtų lengviau suprasti pasakojimo esmę. 
Vietos, kur interviu buvo nutrūkęs (pvz., kam nors sutrukdžius vykusį 
pokalbį) ar praleisti nereikšmingi šalutiniai intarpai, tekste žymimos 
daugtaškiais paprastuose skliaustuose. 


*** 


Leidinio sudarytojos reiškia padėką asmenims, talkinusiems ren- 
giant šį leidinį. Nuoširdžiai dėkojame Alisijai Rupšienei, Gabrielei Kui- 
zinaitei už pagalbą renkant tekstus, Birutei Garbaravičienei ir jos padė- 
jėjoms už pokalbių šifravimą. 


Dalia Kuizinienė 
Daiva Dapkutė 


VINCO TRUMPOS KORESPONDENCIJA 


Vinco Trumpos 1947 m. gegužės 5 d. laiškas Henrikui Žemeliui 


5. 5. 47 

Mielas Henrikai, 

Labai gailiuos, kad būdamas Memingene negalėjau tavęs matyti. 
Mat buvau tik labai trumpą laiką ir lagerio neturėjau progos pasiek- 
ti. Pasižvalgius Memingene man susidarė gana šiurpus vaizdas. Poną 
Vasaitį? vos galėjau atpažinti, nors mes su juo geri prieteliai. Jis, atrodo, 
visai pametęs nervus. Iš viso reikia tik stebėtis, kad dar tokiomis sąly- 
gomis galimas koks nors darbas. Nepavydžiu tau. Tikrai reikės daug 
kantrybės ir pasiaukojimo. Su tavo taktu, žinoma, galbūt ir bus gali- 
ma kas nors padaryt. Linkiu iš visos širdies, kad ta velniava pagaliau 
pranyktų iš Memingeno padangės. Juk gėda tiesiog, kada tarp tų pačių 
lietuvių atsiranda tokia neapykanta ir aistros. Kalbant su vienais ir ki- 
tais man prisiminė senas Hobbes posakis apie bellum omnium contra 
omnes*. Ar netinka tie žodžiai Memingenui? Ačiū už tavo kvietimą 
bendradarbiauti*. Prie progos rengiuos šį tą parašyti, nors aplamai da- 
bar išgyvenu labai neraštingą periodą, o be to, sunkiai įsivaizduoju, su 
kokia medžiaga galėčiau pas jus įsiterpti. Kaip su tavo atsiminimais, 
spausk, kad juos greičiau atspausdintų. 

Po Memingeno nuvažiavau į Augsburgą, kur turėjome vadovybės 
posėdį. Išsišnekėjome. Tačiau reikia konstatuoti, kad aplamai LKS“ 
padėtis labai sunki. Svarbiausia, trūksta žmonių. Užtat ir pagrindinį 
uždavinį vadovybei nelengva atlikti, būtent, sudaryti tarybą. Norėtųsi, 
kad taryba būtų sudaryta iš rimtų ir partiškai su kitomis grupėmis ne- 


2. Henrikas Žemelis (1913-2000) - teisininkas, žurnalistas, visuomenininkas. V. Trum- 
pos draugas nuo gimnazijos laikų, 1932 m. baigė Kėdainių gimnaziją. Vokietijoje reda- 
gavo „Minties“ laikraštį. Dalyvavo Lietuvos laisvės kovotojų sąjungos, Lietuvių rezisten- 
cinės santarvės ir kitų liberalių organizacijų veikloje. 

3. Jonas Vasaitis - teisininkas, spaudos darbuotojas, 1946-1949 m. Vokietijoje, Memin- 
geno stovykloje leido ir redagavo „Minties“ laikraštį. 1949 m. persikėlė gyventi į JAV. 

4. Anglų filosofo Tomo Hobso (Thomas Hobbes; 1588-1679) posakis: Bellum omnium 
contra omnes (lot. Visų karas prieš visus.). 

5. H. Žemelis kvietė V. Trumpą bendradarbiauti „Mintyje“. 

6. Lietuvos laisvės kovotojų sąjunga (LLKS) - pogrindžio organizacija, įkurta Lietuvoje 
1940 m. daugiausia tautiškai liberalių pažiūrų jaunosios kartos atstovų. Po karo organi- 
zacija buvo atkurta emigracijoje. 

susirišusių žmonių, nes tik tokiu būdu būtų galima išlaikyti organizaci- 
jos savarankiškumas. Man regis, kad mums gresia pavojus tapti senųjų 
neolituanų ir nacionalistų sambūriu. Manyčiau, kad tai didelis šešėlis 
būtų visam sąjūdžiui, nes ateitis tikrai priklauso ne tokio tipo žmo- 
nėms. Norėčiau, kad tame sambūryje galėtų tilpti kaip tik pažangios 
ir pozityvios dvasios elementas, kuris būtų tam tikra jungtis viso an- 
tiklerikalinio bloko. Deja, kol kas tokių aktyvių žmonių labai trūksta. 
Mes su Mečių? manome, kad tu turi būtinai įeiti į tarybą nuo prancūzų 
zonos. Prisilaikant tau dabar Memingene patogu ir susisiekti su Augs- 
burgu. Tad sutik būti tarybos nariu ir atvyk 31 gegužio į Augsburgą, kur 
bus vadovybės ir apygardų atstovų posėdis. Tada galėsime plačiau apie 
visus reikalus išsikalbėti. Žadėjo tau parašyti laišką ir Mečys. 

Prieš porą dienų buvau pas Jurgį. Jis vargšas dar tebeserga. Būtinai 
reikalinga operacija. Dėl to jis deda pastangas, kad galėtų išvykti į Švei- 
cariją. Laukia vizos. Šiaip jau viso mūsų veikimo atžvilgiu jis yra skepti- 
kas. Jis laikosi VLAK-0? pozicijos. Aš palaikau artimą kontaktą su juo ir 
noriu kokiu nors būdu per jį užmegzti ryšį su žuvėdais“*. Nemanau, kad 
tarp mūsų ir žuvėdų yra suardyti visi tiltai. Daug čia pagadino Žakas“, 


7. Mečys Valiukėnas (1910-1999) - chemikas, žurnalistas, visuomenininkas, karo metais 
Lietuvoje dalyvavo Lietuvos laisvės kovotojų sąjungos veikloje. Gyvendamas Vokietijoje 
1945-1949 m. buvo LLKS atstovas Vyriausiajame Lietuvos išlaisvinimo komitete. Vėliau 
emigravo į JAV. 

8. Jurgis Valiulis - Karolis Drunga (1919-1987) - chemikas, politinis veikėjas, pogrin- 
džio organizacijos Lietuvos laisvės kovotojų sąjunga narys ir vienas iš steigėjų Lietuvoje. 
1945 m. jis Karolio Drungos slapyvardžiu drauge su Jonu Deksniu pasitraukė į Vakarus, 
visą gyvenimą emigracijoje gyveno Drungos pavarde. Emigracijoje aktyviai dalyvavo 
LLKS, Lietuvių rezistencinės santarvės, Šviesos, Santaros-Šviesos organizacijų veikloje, 
buvo „Minties“, „Metmenų“, „Šviesos“, „Akiračių“ bendradarbis. 

9. Vyriausiasis Lietuvos atstatymo komitetas (VLAK) - 1946 m. vasarą J. Deksnio ini- 
ciatyva Lietuvoje įkurta pasipriešinimo organizacija, kontroliuojama sovietų saugumo. 
Užsienyje veikė VLAK6 informacinis centras (J. Deksnys, Algirdas Vokietaitis, Vytautas 
Stanevičius). J. Deksnys į užsienį atsivežė įgaliojimus sudaryti VLAKO Užsienio dele- 
gatūrą, tačiau, VLIKO nariams nesutikus priimti įgaliojimų ir tapti VLAK'u, J. Deksnys 
atsisakė minties sudaryti VLAKO UD, visą veiklą perkeldamas į BDPS Užsienio delega- 
tūrą. BDPS UD buvo slapta organizacija, sudaryta specialiai ryšiams su krašto rezisten- 
cija ir užsienio žvalgybomis palaikyti. 

10. Švedais. 

11. Stasys Žakevičius - Žymantas (1908-1973) teisininkas, visuomenės veikėjas, karo me- 
tais Lietuvos pogrindžio organizacijų LLKS, LAF, VLIK narys, 1941 m. birželio sukilimo 

bet ne taip, kad nebūtų galima atitaisyti. Su Paryžium** palaikau glaudų 
kontaktą. Jie dabar aktyviai visoje veikloje nedalyvauja, tačiau negali- 
ma jų paleisti visiškai iš rikiuotės, nes tai yra labai pozityvūs žmonės. 

Palaikau glaudų kontaktą ir su Šviesa". Po jos metinio suvažiavimo 
atrodė, Šviesa išėjo daugiau apsišlifavusi ir reikia tik linkėti, kad ji to- 
liau augtų ir klestėtų. 

Šiaip mūsų padangėje nieko ypatingo. Valdžia sudaryta, tik aš abe- 
joju, ar ji bus pakankamai veikli. Iš viso laikau, kad VLIK-as* atgyveno 
savo amžių ir emigrantinė politinė vadovybė turėtų būti sudaryta kitu 
pagrindu. Tuo reikalu esu parašęs platesnį memorandumą, su kuriuo 
Augsburge galėsi susipažinti. Ten vieną egzempliorių palikau. 

Mano mažajam pasaulėlyje nieko naujo. Pavasaris velniškai puikus 
ir visokie jausmai sukyla kaip garo katile. O norėtųsi dar įdomiai ir 
kaip žmogui tinka pagyventi, tik deja... Tremtinio siela tik dalį to pava- 
sario gali pajusti, tik nuotrupas, tik skeveldras. 


Parašyk, kas pas tave naujo. Labų dienų Nark. ir kitiems bičiuliams. 
Tavo 
V. Trumpa 


Rich.Wagnerstr. 5 
Reutlingen 


VDU LII. Mašinraštis, originalas. (Laiškas rašytas be lietuviškų simbolių.) 


dalyvis. 1944 m. pasitraukė į Vakarus, aktyviai dalyvavo BDPS Užsienio delegatūros, 
vėliau Lietuvių rezistencinės santarvės veikloje. 

12. Paryžiuje tuo metu gyveno Algirdas Julius Greimas, Bronys Raila, Stepas Mackevi- 
čius, kurie sudarė stiprų LLKS ir BDPS Užsienio delegatūros branduolį. 

13. Šviesa - Tiubingene 1946 m. įkurta jaunimo organizacija, buvusi labai aktyvi ir popu- 
liari Vokietijoje tarp liberalaus jaunimo. Po emigracijos į kitus kraštus Šviesos skyriai buvo 
įkurti JAV, Australijoje. 1957 m. Šviesa susijungė su Santara į Santaros-Šviesos federaciją. 
14. Vyriausiasis Lietuvos išlaisvinimo komitetas (VLIK) - 1943 m. Lietuvos pogrin- 
dyje įkurta centrinė organizacija, suvienijusi pogrindžio organizacijas bendrai rezis- 
tencinei veiklai. Po karo VLIK'as buvo atkurtas Vakaruose, veikė Vokietijoje, 1955 m. 
perkeltas į JAV. 

Vinco Trumpos 1948 m. liepos 28 d. laiškas Henrikui Žemeliui 


28. 7. 48 

Mielas Henrikai, 

Ačiū už laišką ir už straipsnį. Baisiai gerai, kad tavo sveikata jau 
pasitaisė ir kad tu vėl grįžti į savo postą. Jeigu sveikata leidžia, laikinai 
atsisakyk nuo atostogų, nes momentas yra svarbus ir labai svarbu, kad 
tu būtum savo vietoje. Neseniai rašiau trumpai bosui apie naują padėtį. 
Prašiau, kad jis tomis mintimis pasidalintų su tavim. Būtų labai gerai, 
kad tu vieną kurį šeštadienį atbrauktum pas mane. Būtų labai įdomu 
geriau viską aptarti. Pagrindinė mano mintis - visą aštrumą nukreipti 
prieš krikdemus, Vliką bent laikinai paliekant nuošaly. Iš to išeinant aš ir 
tavo straipsnį vertinu. Aplamai paėmus jis puikus. Įžangą jo aš sutrum- 
pinčiau, nes iš tikrųjų susidaryti gali įspūdis, kad „Mintis“ nusistačiu- 
si prieš partijas aplamai. Tekste įterpčiau dar vieną skyrelį dėl to, ką „Į 
Laisvę““ prikiša apie užuominas ir aliuzijas. Čia galima būtų paminė- 
ti, kad tik provokacijos sumetimais „Į Laisvę“ duodasi nesuprantanti tų 
aliuzijų. Iš tikrųjų ji puikiai jas suprato. „Mintis“ laikosi to nusistatymo, 
kurį dar 1946 m. Hanau Konferencijoj iškėlė Vliko pirmininkas, kad Vli- 
kas ir dabar yra pagrindinė organizacija. Tas nusistatymas ligi šiol nebu- 
vo pakeistas, nors savo pareiškimais spaudai ir dėl kitų priežasčių ir jo 
sudėtis, ir jo struktūra pasidarė visuomenei pakankamai žinoma. „Min- 
tis“ vis dėlto nenori uždėti taškų anti, ir teisingai, kaip tu rašai, nenori eiti 
tuo demaskavimo keliu, kuriuo eina „Į Laisvę“. 

Šiaip pas mane nieko naujo. Sėdžiu beveik be kapeikos ir negaliu 
nė iš vietos pajudėti. Jeigu norit, kad aktyviai paremčiau „Mintį“, turit 
turėti tą galvoje, nes šiomis sąlygomis negaliu net laikraščio nusipirkti. 

Laukiu tavo laiško arba atvažiavimo. 

tavo 
Vincas 


VDU LII. Rankraštis, originalas. 


15. „Mintis“ - 1946-1949 m. Vokietijoje, Memingeno stovykloje leistas laikraštis, atsto- 
vavęs liberaliosios srovės pozicijoms. 

16. „Į laisvę“ - 1948 m. Vokietijoje atgaivintas Lietuvoje ėjęs pogrindžio leidinys, nuo 
1953 m. buvo leidžiamas JAV. Žurnalą leido Lietuvių fronto bičiulių organizacija. 

Vinco Trumpos 1948 m. rugpjūčio 15 d. laiškas Henrikui Žemeliui 


15. 8. 48 
Henrikai, 
Siunčiu truputį medžiagos. Dėl atsakymo Maceinai" parašiau laiš- 
ką Bradūnui“, bet, iš jo negavęs jokio atsakymo, dabar ramiai galiu ati- 


K 


vienu atveju gerai, kad tada pats jo nepasiėmei kartu. Siunčiu ir vieną 
akimirką, tikrą akimirką, kokių norėjo Bronys“. 

Gavau medžiagos iš Greimo*? kultūros puslapiui. Kadangi susita- 
rei, kad tą puslapį patvarkytų Radauskas“, tad jam ir perdaviau tą me- 
džiagą. Dalykėliai įdomūs. Greimas rašo labai trumpai, tik sako, kad 
Deksnys** bijojęs pasirodyti jiems į akis. Iš viso padėtis durna esanti ir 
jis labai nusivylęs. Turbūt ir paryžiečiai dabar daugiau susikoncentruos 
į kultūrinę veiklą. Gal ir gerai. Man prieš mano valią kliuvo nemaloni 
pareiga bandyti organizuoti žurnalo reikalus. Nežinau, kaip seksis, 
bet esu labai skeptiškas. Prašysiu ir Tavo pagalbos. Padėk man, kaip aš 
retkarčiais tau padedu. Jei gauni kartais žurnalinių straipsnių, parleisk 


17. Antanas Maceina (1908-1987) - filosofas, pedagogas, dalyvavęs ateitininkų, Lietuvių 
fronto organizacijų veikloje, Lietuvių fronto ideologas. 

18. Kazys Bradūnas (1917-2009) - poetas, rašytojas, 1944 m. pasitraukęs į Vakarus. 1945— 
1948 m. redagavo „Aidus“, 1949 m. persikėlė gyventi į JAV. 

19. Bronys Raila (1909-1997) - žurnalistas, rašytojas, po karo gyveno Prancūzijoje, LLKS 
narys, 1946-1948 m. BDPS Užsienio delegatūros narys, informacinio biuro vedėjas ir 
biuletenio redaktorius. 1948 m. persikėlė gyventi į JAV. Vienas iš Lietuvių rezistencinės 
santarvės steigėjų. Aktyviai bendradarbiavo lietuvių išeivijos spaudoje. 

20. Algirdas Julius Greimas (1917-1992) - žymus išeivijos lietuvių mokslininkas, semio- 
tikas, visuomenininkas. Po karo gyvendamas Paryžiuje aktyviai dalyvavo LLKS, BDPS 
UD veikloje, 1950 m. išvyko dirbti į Aleksandrijos universitetą. Bendradarbiavo „Min- 
ties“, „Šviesos“ leidiniuose. 

21. Henrikas Radauskas (1910-1970) - poetas, 1944 m. pasitraukęs į Vakarus, 1949 m. 
persikėlė gyventi į JAV. „Literatūros lankų“, „Minties“, „Aidų“ ir kitų spaudos leidinių 
bendradarbis. 

22. Jonas Deksnys (1914-1982) - liberaliosios srovės rezistencijos veikėjas, aktyviai daly- 
vavęs Lietuvoj pogrindžio organizacijos LLKS veikloje. Vakaruose buvo vienas iš LLKS, 
BDPS UD iniciatorių, palaikė ryšius su lietuvių rezistencija ir užsienio žvalgybomis. 
1949 m. trečiosios kelionės į Lietuvą metu buvo užverbuotas sovietų saugumo. 

23. Šviesos organizacija 1946-1949 m. Vokietijoje leido žurnalą „Šviesa“, prie kurio leidi- 
mo daug prisidėjo ir V. Trumpa. 

juos man. Ir pats parašyk ir paagituok kitus prietelius ta prasme. Kol 
kas redakcijos adresas pas mane. 
„Žiburiai“ nesiliauna. Ką manot daryti? Jų atsakymas tau nėra stip- 
rus. Daro žingsnį atgal. 
Mikaila yra Fellbacho pirmininkas. Tad dėl jūsų persikėlimo tikrai 
galėtų padėti. Pabandykit. Aš būčiau labai patenkintas. 
Labų dienų bosui. Parašykit, kas naujo 
tavo 
V. Trumpa 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1948 m. rugpjūčio 21 d. laiškas Henrikui Žemeliui 


21. 8. 48 

Henrikai, 

Vakar gavau visą glėbį tavo medžiagos, visą ją perskaičiau, dėl kai 
kurios jos pasitariau su Mečiu. Man atrodo, kad Žymanto akimirka 
gera ir ją drąsiai galima dėti. Laiškas redaktoriui truputį miglotas, bet 
ir jį galima padėti. Blogiausia su Broniaus akimirka. Ją daviau paskai- 
tyti ir Mečiui ir jis tos nuomonės, kad joje daug kas netiksliai nušviesta. 
Iš viso, klaidinga tezė ginti BDPS** užsieny. Jos tokios nėra, nebuvo ir 
negali būti. Buvo tik delegatūra, dėl kurios „Mintis“ niekados nebu- 
vo užsiangažavusi ir neturi reikalo jos ginti, nes, kai ir pats Deksnys 
pasisakė prieš ją (atsisakydamas jai teikti informaciją), ji netenka jo- 
kio „raison d'etre“. Reiktų sulaikyti mūsų prietelius Paryžiuje ir kitur 
prieš bandymus ją palaikyti ir pūsti šiuo atžvilgiu miglas. Tai tik dar 


24. Bendro demokratinio pasipriešinimo sąjūdis (BDPS) - 1946 m. J. Deksnio kelionės į 
Lietuva metu Lietuvoje įkurta pasipriešinimo organizacija. 1947 m. J. Deksnys užsienyje 
įsteigė BDPS Užsienio delegatūrą, kuri buvo sudaryta iš liberaliosios srovės J. Deksnio 
aplinkos žmonių. BDPS UD buvo slapta organizacija, įkurta specialiai ryšiams su kraš- 
to rezistencija ir užsienio žvalgybomis palaikyti. 1948 m. po Baden Badeno susitarimo 
(tarp Juozo Lukšos, J. Deksnio ir VLIKo žmonių) J. Deksnys uždarė BDPS Užsienio 
delegatūrą, dėl to nutrūko jo ryšiai su Užsienio delegatūros nariais, kurie negalėjo pas- 
tarajam atleisti už šį sprendimą. 

paaštrintų santykius su Deksniu, kas niekam neišeitų į naudą. Supran- 
tu, kad po šio konflikto (neįdėjus tos akimirkos) su Bronium santykiai 
dar pablogėtų. O „Minčiai“ būtų gaila nustoti tokio bendradarbio. Tad 
bandžiau dar ją taisyti, bet nieko neišeina. Tu padaryk, kaip išmanai. 
Aš parašysiu Greimui laišką aukščiau išdėstyta prasme. Pats nenoriu 
labai aštriai pastatyti klausimo, nes juos abu esu pakvietęs bendradar- 
biauti mūsų žurnale. Na, Bronius išvažiuoja į USA ir, be abejo, kad jo 
bendradarbiavimas su tavim ir su manim vis vien sumažės. 

Aplamai, Vlike kova tarp katalikų ir kitų grupių vyksta po senovei. 
Ji net gal dar aštrėja. Vakar kalbėjau su Mackevičium“. Jis išsireiškė, 
kad negalima pakęsti esamos padėties, kad ją reikia griauti. Taigi tuo 
atžvilgiu „Mintis“ gali ramiai pasilaikyti seną liniją, kurią turėjo. Ta 
prasme aš ir parašiau tą porą labai atsargių akimirkų. Su Lozoraičiu*“ 
konfliktas nemažėja. Atrodo, ir kiti atstovai nėra patenkinti vliko ėji- 
mais, ypač Sidzikausko?? su katalikais bandymais atsistoti visko prieša- 
ky, sudarinėti vyriausybes, keisti konstitucijas ir t. t. Naujieji susitari- 
mai su krašto atstovais jų teisių tuo atžvilgiu nepadidino. 

Sekančią savaitę ruošiuos pas jus atvažiuoti. Parašyk, kada jūs teiktu- 
mėtės mane priimti. Pirma tuo reikalu susitark su seserim. Mat jus abu 
noriu pamatyti. Iš viso dabar „Minčiai“ labai reikia pasispausti, nes ir 
„Žiburiai““* pradeda eiti tris kartus. Reiks išlaikyti konkurenciją. Reikia, 
manau, nepaleisti kortos iš rankų ir išnaudoti mūsų visuomenės nepasi- 
tenkinimą katalikų diktatūra. Būčiau nuomonės, kad tuo atžvilgiu akciją 
net galima būtų sustiprinti ir paryškinti. Tai bus geriausias laidas, kad 
„Mintis“ ir toliau bus mėgiamas laikraštis. Kritiką žmonės mėgsta. 

Gerai, kad organizuojasi kultūros puslapis. Akimirkų duok ir pats. 
Gal pasinaudodamas Railos akimirka pats parašyk, bet išeidamas iš 
mūsų galvojimo. Ginti BDPS, bet ne delegatūrą, parodyti, kad „Min- 


25. Greičiausiai kalbama apie Mečislovą Mackevičių (1906-2003), Valstiečių liaudi- 
ninkų sąjungos narį, aktyviai dalyvavusį visuomeninėje politinėje veikloje Vokietijoje, 
vėliau JAV. 

26. Stasys Lozoraitis (1898-1983) - diplomatas, Lietuvos pasiuntinys ir įgaliotasis minis- 
tras Italijoje, po Lietuvos okupacijos tapęs Lietuvos diplomatijos šefu. Kalbama apie jo 
nesutarimus su VLIK'u. 

27. Vaclovas Sidzikauskas (1893-1973) - diplomatas, kaip Ūkininkų partijos atstovas da- 
lyvavo VLIKo veikloje, nuo 1947 m. VLIKo Vykdomosios tarybos pirmininkas. 

28. „Žiburiai“ — Vokietijoje, Augsburge 1945-1949 m. leistas lietuvių laikraštis. 

tis“ buvo visados už krašto primatą“, kad „Mintis“ už konstitucinius 
organus (diplomatus), kad „Mintis“ už aktyvią kovą ir sveikina visas 
pastangas, kurios veda prie visų veiksnių apjungimo ir suderinimo. Ta 
prasme ji sveikins visas Vliko pastangas šia kryptimi, jeigu tos pastan- 
gos nuoširdžiai ves į visų jėgų apjungimą. 
Tiek šiuo tarpu 
tavo 
Vincas 


VDU LI. Mašinraštis, originalas. (Laiškas rašytas be lietuviškų simbolių.) 


Vinco Trumpos 1948 m. rugsėjo 22 d. laiškas Henrikui Žemeliui 


22. 9. 48 
Henrikai, 


Tikrai pagalvojau, kas velnias yra, kad tu taip ilgai tyli. Seseriai 
jau rašiau, kad jos tavęs taip gerai nešertų, nes tu visai sutingsi. Na, 
gerai, kad pasirodei. Pas mane ir aukštose sferose nieko naujo. Tebe- 
bombarduojamės laiškais su Paryžium ir Anglija. Paskutiniame laiške 
tave Bronys ima gerokai ant menčių, žinoma, ir man nepagaili skaudžių 
žodžių. Aš, žinoma, neimu per daug į galvą ir kol kas jam dar neatsa- 
kiau. Greimas nuosaikesnis ir bando dar taikyti, bet, žinoma, draugų 
mano galva nei taikyti nereikia. Galima apsiboksuoti kaip Taras Bulba 
su savo vaikais, paskum pasibučiuoti ir vėl gerai. Vis vien mūsų visas 
gyvenimas nužymėtas tais pačiais dygliais ir čia mes nieko nepadarysi- 
me. Turime laikytis krūvoje, ar tas patinka, ar ne. 

Dėl permetimo kūno per zoną, tai nėra jokios baimės. Gali drąsiai 
mauti, nes nėra jokios kontrolės. Tarp Stuttgarto ir Tūbingeno dabar 
kursuoja du Eilzugai?“, jie ant sienos net nesustoja. Vienas jų Plochin- 
gene būna apie 9 valandą, kitas apie 15 val. Tad pataikyk į tą laiką ir 


29. Liberalų organizacijos išeivijoje laikėsi vadinamojo krašto primato principo, pagal 
kurį visam išsivadavimo judėjimui vadovaujantis centras turi būti Lietuvoje, kad emi- 
gracijoje susikūrusios organizacijos neturėtų ir negalėtų spręsti krašto likimo ir jam va- 
dovauti, jos privalėtų tik remti, patarti, nes Lietuvos išlaisvinimas priklauso ne tiek nuo 
užsienyje veikiančių organizacijų politikos, kiek nuo Lietuvoje likusios tautos. 

30. Traukiniai (vok. eilzug - greitasis traukinys). 

galėsi drąsiai mauti. Tik Jurgis kol kas neatvažiavo į Tūbingeną ir ne- 
žinia kada atvažiuos. Mat ten kažkas susitrukdė. Tad palauk, kol gausi 
naują pranešimą. 

Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1948 m. rugsėjo 23 d. laiškas Henrikui Žemeliui 


23. 9. 48 

Henrikai, 

Siunčiu atsakymą „Žiburiams“ ir labai prašau jį nieko nelaukiant 
įdėti, nes kitaip gali gautis nereikalingas visuomenės klaidinimas. Pa- 
rašiau jį plačiau, paliesdamas gerokai ir „Žiburius“, mat tuo bus iš karto 
nušauta du zuikiai. Tiesiog esu dėkingas p. L. D., kuris išlindo „Žibu- 
riuose“, nes kitaip nebūtų patogu anuos visus reikalus minėti. Pas mane 
daugiau nieko naujo. Dėl to atitaisymo (klaidų korektūros) nežinau 
kaip atsitiko, kad jūs neįdėjot. Tai labai blogai ir norėčiau, kad daugiau 
tokie dalykai nepasikartotų. 

Viso gero 

Tavo 
Vincas 


P.S. 

Eidamas į paštą buvau užsukęs pas Rūką?. Pakalbėjom abu apie 
„Mintį“. Žinai, ji paskutiniu laiku pasidarė labai blanki. Rodos, mūsų 
nuomonė buvo visados, kad antikrikdeminė linija turėtų būti daugiau 
pravesta. Kitaip „Mintis“ neteks daug Rašytojų. Kai atvažiuosi, plačiau 


pasišnekėsim. 
V. T. 


VDU LII. Mašinraštis, originalas. (Laiškas rašytas be lietuviškų simbolių.) 


Ranka rašytas prierašas. 


31. Antanas Rūkas (1907-1967) - rašytojas, aktorius, dramaturgas, 1944 m. pasitraukęs 
į Vakarus. 

Vinco Trumpos 1948 m. spalio 11 d. laiškas Henrikui Žemeliui 


11. 10. 48 

Henrikai, 

Persiunčiu DB, kurį prieš porą dienų gavau iš Paryžiaus. Susipaži- 
nęs pasiųsk Jurgiui. Dėl „Minty“ atspausdintų Meškio* ir UD pareiš- 
kimų vakar turėjau progos išgirsti V[alstiečių] liaudininkų nuomonę. 
B. Bieliukas** liaudininkų ir prijaučiančiųjų subuvime apgailestavo, 
kad vyrai metasi į tokią akciją, kuriai nei viena grupė negalės pritarti ir 
kuri anksčiau ar vėliau turės žlugti. Pranešu tą informaciją tik tavo Ži- 
niai. Asmeniškai aš galvoju, kad reiktų iš tikrųjų neforsuoti tos akcijos. 
Parašiau laišką Neveravičiui“ ir išdėsčiau, kad pagrindinis nesutarimas 
tarp jų ir mūsų, kad jie ar šiaip, ar taip organizuoja naują sąjūdį, o mes 
manome, kad toks sąjūdis nereikalingas. Mums atrodo, kad reiktų dėti 
visas pastangas konsoliduoti jėgas, o ne jas skaldyti. 

Lozoraičio atvykimą katalikai trukdo, nes nenori vesti su juo pa- 
sitarimų, kol, kaip vakar išsireiškė M. Mackevičius, Vliko paleisti vi- 
duriai (suskilęs aiškiai į du blokus). M. M. pažymėjo, kad laicistinė 
penkiukė pasiryžus pravesti savo reikalavimus (pašalinti vieną krikų 
atstovą, įvesti M[ažosios] Liet[uvos] atstovą ir susitarti su pasiuntiniais). 
Tai irgi tik tavo informacijai. 

Vakar mačiaus su Būtėnu“ ir Prapuoleniu?? (abu buvo girtoki). Jie 
labai norėtų su tavim pasimatyti. Atrodo, jaučia, kad katalikai per daug 


32. Jurgis Valiulis - Karolis Drunga. 

33. Meškis, t. y. Vytautas Stanevičius - Staneika, politikas, rezistencijos veikėjas, 1946 m. 
drauge su J. Deksniu buvo atvykęs į Lietuvą, VLAK6 informacinio centro narys, aktyviai 
dalyvavęs BDPS UD veikloje, spaudoje pasirašinėjo Meškio slapyvardžiu. 

34. Bronius Bieliukas (1908-1992) - teisininkas, visuomenės veikėjas, Valstiečių liaudi- 
ninkų sąjungos narys ir atstovas VLIKe, 

35. Fabijonas Neveravičius (1900-1981) - rašytojas, vertėjas, visuomenės veikėjas, 
1944 m. pasitraukęs iš Lietuvos, nuo 1947 m. gyveno Anglijoje. Aktyviai dalyvavo BDPS 
UD, LRS veikloje, buvo „Santarvės“ žurnalo redaktorius. 

36. Julijonas Būtėnas (1915-1951) - žurnalistas, rezistentas, aktyviai dalyvavo Lietuvos 
pogrindžio veikloje karo metais. Po karo 1946-1948 m. Vokietijoje dirbo VLIK infor- 
macinėje tarnyboje Pfulingene. 1951 m. draugę su Jonu Kukausku pasiųstas į Lietuvą, 
kur 1951 m. išduotas žuvo. 

37. Leonas Prapuolenis (1913-1972) - ekonomistas, politikos veikėjas, Lietuvoje karo 
metais dalyvavo pogrindžio veikloje, LAFo narys, 1941 m. birželio sukilimo dalyvis. Po 
karo Vokietijoje dalyvavo VLIKO veikloje, vienas iš Lietuvių fronto bičiulių lyderių. 

užsipjovė ir kad norėtų ieškoti taikos. Žodžiu, atrodo, „Minties“ pozi- 
cija nebloga. Kaip su jūsų jubiliejumi. Mes su A. Rūku norėtum pribūti. 
Parašyk, ar darote ką nors ir kada. Spausk bosą dėl valiutos Anglijoje. 
Labų dienų seseriai 
tavo 
Vincas Trumpa 


P. S. Primušę porą antspaudų grąžinkit mano darbo pažymėjimą. 


VDU LII. Rankraštis, originalas. 


Vinco Trumpos 1949 m. gruodžio 15 d. laiškas Henrikui Žemeliui 


15. 12. 49 

Mielas Henrikai, 

Jau maniau, kad arba apsiženijai, arba su savo paties cigarete sude- 
gei, kai taip ilgai nesulaukiau iš tavęs laiško. Užtat ir labai džiaugiausi 
jį gavęs. Malonu, kad tu gerai laikaisi ir po visokius kongresus važinėji. 
Tu laimingas, kad esi netoli centrų. Aš kai atvažiavau, taip ir užklimpau 
sausoj Kalifornijoje (mat čia beveik ir niekados nelyja). Belieka tik gražia 
gamta ir geru klimatu džiaugtis ir susitikus su Broniu pabėdavoti apie 
visokius reikalus. Tiesa, ir mes galvojome išplaukti į didesnius vande- 
nis. Buvo pasirodžius maža viltelė išleisti žurnalą (atgaivinti „Šviesą“), 
bet dabar jau laikau, kad tas sumanymas yra palaidotas. Atrodo, kad 
su tavo laikraščiu irgi nieko neišeis. Neseniai gavau iš Blazo?* laišką 
ir kvietimą bendradarbiauti jų netrukus pasirodysiančiame laikrašty 
„Lietuvių Kelias“. Nors tu ir perspėjai labai neužsiangažuoti, tačiau aš 
palankiai sutikau jų sumanymą ir jau pasiunčiau truputį medžiagos. 
Sutinku, kad tai bus daugiau mažiau liaudininkų laikraštis, nors Blazas 
rašo, kad laikraštis turės plačią bazę ir stengsis apimti visas demokra- 
tines sroves. Žinoma, jeigu mūsų plotmėje būtų išleisti laikraštis būtų 





38. Henrikas Blazas (1904-1965) - žurnalistas, visuomenės veikėjas, Vokietijoje, Regens- 
burge, redagavo „Lietuvių balsą“, 1949 m. persikėlė gyventi į JAV. Nuo 1950 m. redagavo 
Niujorke leistą „Lietuvių kelią“. 

mieliau, bet ką padarysi, kad tai ne taip lengva padaryti. Manyčiau, ar 
nereikėtų mums susikoncentruoti apie žurnalą. Laikraščių turim jau 
beveik pakankamai, o žurnalo nei vieno. Bet organizacinį darbą tu- 
rėtumėt pasiimti jūs ten, Eastuose“, nes čia per didelis užkampis. Mes 
su Broniu paremtume visas jūsų pastangas. Manau, kad reiktų tik kaip 
nors pradėti, o paskum eitų. Žiūrėk, su kokiu nieku savo laiku išėjo į 
svietą mūsų Simas“, o į kokį gražų laikraštį jis išaugo. Tas pat būtų su 
žurnalu. Tik ir vėl reikėtų plačios bazės ir pritaikinto prie amerikoniš- 
kos visuomenės žurnalo. Jeigu tai įvyktų, pažadu ir materialinę paramą 
iš vietos lietuvių. Prisimenu, kai tu apie tai savo laiku galvojai dar Vo- 
kietijoje būdamas. Ar neatnaujinti tuos planus dabar? 

Šiaip daugiau pas mane nieko naujo. Blogiausia, kad dar esu be dar- 
bo. Užtat ir kišenė visiškai tuščia, o be dolerio negali nieko ir paman- 
dravoti. Tikiuos, kad nauji metai bus geresni ir aš stipriau atsistosiu ant 
savo kojų. 

Mūsų parapijoje kas dedasi, tu pats turbūt žinai. Aš retkarčiais susi- 
rašau su Žaku ir Jurgiu. Jurgis rašė, kad jo sveikata gerėja, tad jis galvoja 
apie kitą vasarą atsirasti šičia. Žakas, kaip žinai, dalyvauja didžiojoje 
politikoje. Kad tik jam viskas gerai sektųsi. Kartais aš truputį bijau dėl 
jo, nes jis ne visados moka išlaikyti šaltą kraują. 

Bronys dirba kaip jautis. Kartais net būna rankas nusidaužęs. Jam 
tai nelengva, nes tu žinai, koks jis aristokratas. Su juo susitinku maž- 
daug kas savaitę. Nesistebėk, kad taip retai. Mat Los Angeles yra baisiai 
didelis miestas ir man ligi Bronio reikia lygiai valanda važiuoti. Kaip iš 
Kauno į Vilnių. 

Sesuo tebebeniursiauja“. Mes abu gailėsimės, kad tavęs nebus prie 
kūčių stalo. O ir iš viso nežinau, kaip tos šventės praeis. Nelaukiu nei 
kiek, nes bus dar liūdniau, kaip šiokiomis dienomis. Be abejo, priseis 
nugerti. Tai mes atliekame kas savaitę. To gero netrūksta. Tik žinoma, 
trūksta tokių taurių, kaip kad turėjome prancūzų zonoje. Netrūksta čia 
ir visokių subuvimų. Mat visokių klubų ir organizacijų be galo. Kiek- 
vieną sekmadienį vis koks naujas subuvimas. Tik jie gana tušti ir nuo- 
bodūs, na, bet ką padarysi. 


39. Rytuose (angl. east - rytai). 

40. Simas Miglinas (1907-1997) - žurnalistas, knygų leidėjas, dalyvavo VLIK'o veikloje 
kaip LLKS atstovas. 1950-1955 m. Vokietijoje, Memingene laikraščio „Tremtis“ leidėjas 
ir redaktorius. 


41. Dirba medicinos seserimi (angl. nurse - medicinos sesuo). 

Iš viso, ligi šiol laikas eina gana tuščiai. Reikės turbūt pradėti ar 
pinigus krauti, ar ką. Tik pirma turiu gauti darbą. O gal geriausia būtų 
ženytis. Bet prie Holywoodo žvaigždžių prieiti nėra taip lengva, ypač 
kai kišenė tuščia, 

Na, tiek šiuo tarpu. Geriausi tau linkėjimai su Š. Kalėdomis ir 
N. Metais. Nepamiršk vėl man parašyti. Ypač būtų malonu, jei žurnalo 
reikalu ką nors pameistravotum. 

Tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1950 m. vasario 10 d. laiškas Henrikui Žemeliui 


February 10, 1950. 

Mielasai Henrike, 

Kadaise Vaičkui“*, organizuojančiuojam lietuvišką filmą, buvo ir 
daina sukurta: 

Truda ruda, sunkiai juda, 

Kol įkūrė Holyvudą. 

Tas pats ir mums su laikraščiu ir žurnalu. Jau tiesiog ir nusibodo. 
Žinoma, ir aš esu tos nuomonės, jeigu pasisektų išleisti vieną ar kitą, 
užkinkius mūsų ekipą, kaip mėgo rašyti paryžiečiai, būtų galima daug 
kas padaryti ir galbūt nukonkuruoti kitus. Praeities patyrimai teikia 
daug drąsos. Bet kaip tu čia pradėsi. Svarbiausia, esame dar labiau 
„depe“, kaip buvom Vokietijoje ir konkrečiai bent tavo ir mano parapi- 
jos pačios vienos tikrai per mažos, kad būtų galima kas nors sumeistra- 
voti. Rodos, kad būtum Čikagoje ar New Yorke, būtų lengviau. Tačiau 
minties atsisakyti nereikia. 


42. Juozas Vaičkus (1885-1935) - Lietuvos režisierius, teatrinės veiklos pradininkas Kau- 
ne. 1923-1928 m. dirbo JAV, įvardijamas kaip „lietuvių teatro tėvas“, suvaidinęs didžiulį 
vaidmenį JAV lietuvių teatro istorijoje ir sukūręs pirmą nuolatinį aukšto profesinio lygio 
lietuvių dramos teatrą emigracijoje. 

1. Dėl žurnalo buvau prieš kokį mėnesį laiko gavęs vėl optimistiš- 
kesnį laišką iš Čikagos Sauliaus“. Jis tiesiog oro paštu norėjo mane iš- 
sikviesti į Čikagą ir rašė, kad galėtų kas išdegti. Ten jį parėmęs ir nau- 
jai atsiradęs Jurkštas“. Tačiau tuo pat laiku aš gavau ir iš Dovydėno“ 
laišką: siųsk ko greičiausia medžiagą, nes vasario mėnesį „Nemunas“ 
išplaukia. Pasiunčiau jam vieną straipsnelį ir palinkėjau sėkmės, žadė- 
damas paramą ir toliau. Bronys taip pat rašo didesnę studiją. Reikia 
dabar palaukti, kas iš to viso blyno išeis. Svarbu, kad kas nors išeitų. 
Dovydėnas rašo, kad materialiai gal pasiseks metams užsigarantuoti. 
Tai labai puiku, ir net nesinori tikėti, kad taip gerai būtų. 

Dėl Šviesos šiuo tarpu nieko naujo negaliu pasakyti. Taip pat prieš 
mėnesį maždaug laiko lankėsi čia iš New Yorko, kur yra Šviesos cent- 
ras, A. Valaitytė. Su ja plačiai apšnekėjom visus reikalus ir ji žadėjo 
painformuoti, kaip iš ten viskas atrodys. Tačiau ligi šiol jokios žinios. Ir 
aš esu nuomonės, kad esam per biedni ir per silpni. 

Koks išeis „Nemunas“, nežinau. Manyčiau ir aš, kad žurnalas tu- 
rėtų būti ne grynai akademinis. Tiesa, panašu, kaip ir tu siūlai, bando 
leisti Vitėnas““ vietoje seniau ėjusio „Kalifornijos Lietuvio“. Jo pirmas 
numeris pasirodė. Paremtas daugiausia iliustracijomis iš lietuviško gy- 
venimo. Biznieriškai gal ir neblogai. 

2. Dėl laikraščio ar savaitraščio nieko negalėčiau pasakyti. Nesu- 
prantu, kas ten atsitiko Blazui ir Co. Bet ligi šiol dar vis jis nepasiro- 
do. Žinoma, tai nėra mūsų vaikas ir nelabai yra ko jaudintis. Vis dėlto, 
jeigu jis išeitų toks, kokį jie projektavo, reikėtų jį paremti, nes sakau, 
mums patiems ir vėl kažin ar kas pavyks. Jeigu tu turėtum realesnės 


43. Vytautas Saulius (1915-1987) - knygų leidėjas, 1944 m. pasitraukęs į Vakarus. 1948- 
1949 m. „Šviesos“ žurnalo Vokietijoje redaktorius. Persikėlęs gyventi į JAV leido lietuvių 
knygas, įkūrė leidyklas Terra (1951 m.) ir Litho art Studio (1952 m.) 

44. Petras Gediminas Jurkštas (1916-1990) - teisininkas, žurnalistas, karo metais daly- 
vavęs pogrindžio veikloje Lietuvoje. Po karo studijavo Tiubingeno universitete, vienas iš 
Šviesos organizacijos steigėjų, „Šviesos“ žurnalo redaktorius. 

45. Liudas Dovydėnas (1906-2000) - žurnalistas, rašytojas, 1944 m. pasitraukęs į Vaka- 
Ius. 1950-1951 m. JAV leido liberalų žurnalą „Nemunas“, tačiau dėl finansų ir bendradar- 
bių trūkumo žurnalas ėjo trumpą laiką, pasirodė tik 6 numeriai. 

46. Juozas Vitėnas - teisininkas, žurnalistas, 1946—1949 m. Vokietijoje leistų „Žiburių“ 
leidėjas ir redaktorius. Persikėlęs gyventi į JAV redagavo „Kalifornijos lietuvį“, šiam su- 
stojus 1950-1955 m. buvo „Lietuvių dienų“ žurnalo redaktorius. 

galimybes, bandyk klebinti. Tiesa, kad esi vienas, bet ką gi rimtai rei- 
kalą pastačius būtų galima ir iš šalies ką nors prisitraukti. Aš pats irgi 
nebūčiau nieko prieš, jeigu reiktų kur nors pajudėti. 

3. Mano asmeniškam gyvenime vis dar nieko naujo. Buvau pradė- 
jęs dirbti vienam restorane, bet savaitę padirbęs pabėgau. Darbas buvo 
nesunkus ir atlyginimas pusę bėdos, tik velniškai daug laiko paimdavo. 
Nebuvo laiko nei prieteliams į laiškus atsakyti. Dėl to ir tau susivėlavau 
su atsakymu. Dabar turiu porą permatymų. Jeigu vienas kuris iš jų iš- 
degtų, būtų visiškai neblogai. Tik kadangi tiek kartų jau teko nusivilti, 
tad ir dabar nedaug ko tikiuos. Iš viso kažkaip velniškai nesiseka. Jeigu 
dar ir dabar nieko neišdegs, bandysiu mauti kur nors kitur laimės ieš- 
koti. Kur, pats ponas Dievas žino. Parašyk, ar būtų galima už ko nors 
užsikabinti Rochesteryje. 

4. Turbūt girdėjai, kad mediniai reikalai buvo įklimpę į krizę. 
K. K. (B. R.)** atsistatydino, prieš tai gana smarkiai išbaręs narius. Da- 
bar vyksta nauji rinkimai. Greičiausiai išrinks tą patį. Bronys visados 
labai serga tais reikalais. Bet šiose sąlygose ką čia labai galima padaryti, 
ypač kad esame ne tik čia Amerikoje išsiblaškę, bet ir po visus tris kon- 
tinentus. Manau, kad nereiktų per didelių programų ir per didelių rei- 
kalavimų vieni kitiems statyti. Kol neturim savo žurnalo ar laikraščio, 
nieko negalime padaryti. 

5. Vietinė veikla turbūt ir pas mus panaši, kaip visur kitur. Iš kar- 
to tampydavo ir mane po visokius susirinkimus ir valdybas. Visados 
nebuvau entuziastas. Dabar jau pradeda atslūgti. Tiesa, Vasario 16 d. 
proga turėsiu išdrožti speečiu“?. 

Tiek tai tokelių iš mano padangės. Ar palaikai ryšius su Europa. Aš 
tik retkarčiais su Valiukėnu persimetu vienu kitu laišku. Girdėtis, kad 


47. Kalbama apie Klevo organizaciją. Vokietijoje buvo įkurta ir kurį laiką veikė slapta 
rezistencinė liberalų antiklerikališka brolija, kuriai vadovavo Bronys Raila. Realiai šiai 
grupei nepavyko suburti tvirtos vieningos sąjungos ir imtis platesnės veiklos. Netrūko 
nesutarimų ir tarp pačių Klevo narių, o Railos bandymas vadovauti ir sukurti masonišką 
organizaciją dažnai susilaukdavo ne tik V. Trumpos, bet ir kitų narių nepritarimo. Pla- 
čiau žr.: Dapkutė D. Lietuvių išeivijos liberaliosios srovės genezė: politiniai organizaciniai 
aspektai 1945 m. - šeštojo dešimtmečio pabaiga. Vilnius: Vaga, 2002, p. 194-209. 

48. Klevo organizacijoje buvo naudojami slapyvardžiai. Čia K. K. - Krivių Krivaitis, t. y. 
Bronys Raila. 

49. Kalbą (angl. speech - kalba). 

ten su B. B4* išėjo kažkas negero (tarp mūsų, būk iš vliko pašalino. Tai 
būtų baisus smūgis visai tūlai akcijai. Laukiu daugiau informacijų.). 
Nepamiršk vėl man parašyti. Labų dienų Valiukėnui. 
Tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1950 m. kovo 4 d. laiškas Henrikui Žemeliui 


March, 4, 1950 

Mielas Henrikai, 

Tikrai pagalvojau, kad gal jau tu sudegei, kad taip ilgai negalėjau 
sulaukti laiško. Na, dėkui Dievui, dar taip blogai nėra, bet vis viena 
tavo orakulas rodo, kad tau ypatiškai reikia saugotis ugnies. Mes abu su 
siostra baisiai kvatojomės skaitydami tavo prietykius. 

Žurnalo ir laikraščio atžvilgiu esame vienos nuomonės. Tikrai rei- 
kia juos abu paremti ir gerai, kad tu imies iš peties. Aš prisidedu irgi 
su savo trigrašiu. Taip pat ir Bronys jau gerą glėbį medžiagos žurna- 
lui pasiuntė. Manau, tau organizuojant korespondentų ir bendradar- 
bių tinklą pirmiausia reikėtų kreiptis į mūsų vyrus, kurie juk po visus 
kontinentus išblaškyti. Tik Australijoje neturime. Bet ten yra Marius ir 
Pulgis Andriušis. Tai problemą nesunkiai išriši, 

Dabar noriu truputį plačiau pasišnekėti medžio“ reikalais. Kaip 
žinai, buvo jame sukelta krizė. Nemanau, kad toji krizė buvo labai rei- 
kalinga, ir žinojau, kad ji nieko naujo neduos. Taip ir išėjo, tik atnešda- 
ma labai mažus pakeitimus. Perkūnas“* ir toliau K[rivius] K[rivaitis] ir 
dabar imasi organizuoti veiksmingesnę veiklą. Man asmeniškai labai 
gaila, kad Jurgis išėjo iš krivūlės. Juk žinai, kad mes visados sutardavo- 
me. Dėl to neiškenčiau nepadaręs priekaišto K. K. Man vis nepatinka, 
50. Bronius Bieliukas. 


51. Kalbama apie Klevo organizaciją. 
52. Bronys Raila - Perkūnas, Krivių Krivaitis. 

kad per daug bijoma kritikos ir opozicijos. Nepatinka taip pat, kad re- 
miamasi asmeniškais ryšiais ir tarpusavio garbinimusi bei sentimen- 
tais, o ne darbais ir bendrais reikalais. Aš vis negaliu pamiršti ir anos 
senos istorijos su Jonu. Juk ji irgi nebuvo reikalinga. Žinoma, visa tai 
nėra labai svarbūs dalykai, bet kitą kartą baisu, kad kartais įsibėgėję per 
toli nenuvažiuotume, ypač kai dabar K. K. suteiktos gana plačios teisės. 
Mano nuomone, ne tiek svarbu labai daug nuveikti (šiomis sąlygomis 
tai neįmanoma padaryti), kiek svarbu nepadaryti klaidų. Žinoma, aš 
visiškai pasitikiu Perkūnu, bet iš antros pusės jaučiu, kad kartais jį rei- 
kia prilaikyti. Vakar turėjau su juo mažą konfliktėlį ir nežinau, kaip 
visa istorija išsivystys. Jis staiga užpuolė mane, kad pasiimčiau dvasi- 
nio vadovo (aitvaro) pareigas. Prašiau leisti pagalvoti, o jis norėjo čia 
pat atsakymo. Na tada ir pasakiau „ne“. Jam tas buvo labai nemalonu. 
Ir aš pats gailiuosi truputį dabar to savo žingsnio, bet žinai, nemėgs- 
tu niekados daryti greitų sprendimų. Bandysiu toliau dar kalbėtis, bet 
jis buvo labai nepatenkintas tuo mano žingsniu. Principe nieko netu- 
riu prieš, bet susikertama kartais dėl metodų. Be abejo, ir aš jaučiu, 
kad reikėtų šiek tiek suaktyvinti veiklą, bet nereikėtų karščiuotis, nes 
aukščiau bambos vis vien neiššoksime. Siūliau jam tavo kandidatūrą. 
Nežinau, kaip jis pasielgs. Be abejo, tai neturėtų iššaukti vėl naujos kri- 
zės. Kadangi mums svarbiausia cementuotis savo tarpe ir daryti viską, 
kas padėtų tuos stipresnius pagrindus padėti, tad reiktų vengti visko, 
kas būtų priešinga tam. Viską, ką čia parašiau, tegu lieka griežtai tarp 
mūsų. Šiuo momentu, kada atsiranda galimybių šiek tiek ir konkrečiau 
pradėti veikti (žurnalas ir laikraštis), mūsų ekipos išlaikymas yra be 
galo svarbus ir užtat aš iš savo pusės viską padarysiu, kad šis mažas 
nesusipratimas būtų likviduotas. 

Man labai nemalonu, kad truputį per mano atvirumą susigadino 
santykiai tarp Jurgio ir Perkūno. Mat aš neiškęsdavau nepasidalinęs 
mintimis iš mano su Jurgiu korespondencijos su Perkūnu. O kadan- 
gi mes toje korespondencijoje paliesdavom kritiškai vieną kitą dalykėlį 
iš medžio veiklos, tai Perkūnui nepatiko ir jis atvirai tai pareiškė savo 
cirkuliaruose. Dabar Jurgis man neberašo. Bandysiu dar kartą pats su 
juo aiškintis, nes nenorėčiau, kad kristų bent šešėlis ant mano su juo 
santykių. Tu žinai, kaip Jurgį aš vertinu. 

Mano asmeniškam gyvenime šiuo tarpu nieko naujo. Galėčiau tik 
pasakyti, kad mudviejų padėtys šiuo metu panašios. Mat ir aš pradėjau 
„naują biznį“. Esu gavęs pasiūlymą mažos stipendijos iš Los Angeles 
universiteto. Pats universitetas sumokėjo visus įstojamuosius mokes- 
čius (apie 200 dolerių), žadėjo ir man dešimkę kitą išmesti. Tad ir vėl 
pradėjau studijuoti. Žinoma, tai reikalas labai netvirtas, bet kadangi iš 
viso nelengva gauti darbo, o gavus jis atima beveik visą laiką, tad nuta- 
riau pabandyti studentiškai pavargti, kad ateity būtų kas nors geriau. 

Persikėliau iš savo pusbrolio gyventi į kitą kambarį. Nors tas mano 
kambariukas ir visiškai mažutis, bet jau nusibodo mūčytis su tuo liau- 
dies draugu. Moku 5 dolerius į savaitę ir turiu tą privilegiją, kad galiu 
pats valgyt virtis. O tai išeina daug pigiau. 

Beje, prieš kiek laiko gavau laišką iš Paulusos. Jis jau grįžo iš nelais- 
vės, kur teko visokio velnio iškentėti. Parašiau jam laišką, kuriame įdė- 
jau ir tavo adresą. Manau, jis ir tau parašys. Reiktų jį truputį paremti. 
Aš irgi pasiunčiau porą dolerių. 

Sesuo tebedirba ligoninėje. Dažnai suseinam ir pabėdavojam, kad 
gana liūdnas gyvenimas. Svarbiausia, neturime gerų prietelių. Dažnai 
ir tave prisimenam. 

Tad tiek šiuo tarpu 

Nepamiršk ir vėl man parašyti. Pasisekimo tavo radijo bangoms. 

Viso geriausio 

tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1950 m. birželio 14 d. laiškas Henrikui Žemeliui 


June 14, 1950 
Henrikai, 


Besiruošiant tau rašyti laišką užklupo tavasis antras. Tad dabar iš 
karto du zuikius nušausiu. Matai, kaip kartais gerai neskubėti. Tai aš 
visados mūsų mielam Broniui R. sakau. 

Žinai, tie trys tūkstančiai dolerių būtų baisiai pravartus dalykas. Ke- 
letą šimtukų, kuriuos buvau gavęs iš universiteto, jau baigiu pustyti ir ne- 
bežinojau, už ko čia reikės griebtis. Užtat su įniršimu perrašiau 5 egzemp- 
liorius ir išsiuntinėjau durnesniems negu aš pats, daugiausia visokioms 
senmergėms, kurios juk be tūkstančių šioje kontryjes tikrai neištekės. 
Gavo panašų pasiūlymą ir mano niur-niurse** (rodos, iš Clevelando). 

Šiaip jau esu beveik visiškai atsiskyręs nuo pasaulio ir tikrai beveik 
nieko nežinau. Turbūt girdėjai apie visokių tarybų steigimus, buvau ir aš 
nagus prikišęs, bet visuomenė yra tokia apatiška, kad be galo sunku kas 
organizuoti. Net ir mūs Bronys baisiai nusivylęs. Aš laikinai žadu visiškai 
pasitraukti iš visokio veikimo, nes ir materialinių sąlygų tam neturiu. 

Prieš porą dienų gavau gana griežtą mūsų boso Liudo laišką. Jis 
puola, kad neorganizuojame „Nemunui“ materialinę paramą. Supran- 
tu jį. Bet ką tu čia žmogus padarysi. Bandžiau su aukomis. Sunkiai 
sekasi. Dabar ruošiuosi jam parašyti ir duoti adresus kai kurių senų 
lietuvininkų, kuriems visoks organizavimas yra kasdieninė duona. Jie 
tikrai galės daugiau padaryti. Baisiai norėtųsi, kad tas „Nemunas“ ne- 
pavirstų cicėniškai-tumiška srovele. Aš pats kol kas gal tik vienu kitu 
straipsneliu paramstysiu, ir viskas. Pirmu numeriu nesu labai sužavė- 
tas, bet reikia tikėtis, kad pasitaisys. Tavo ir Valeškos nuomonė teisin- 
ga tuo reikalu. Reikia bandyti pamindžioti žmonėms ant mazolių. Gal 
tada pradės šokinėti. 

Apie medinius reikalus daugiau nieko nežinau, ką anksčiau rašiau. 
Krivaitis kažkaip po to incidento vengia apie tai su manim kalbėti. Šiuo 
atveju irgi pritariu tavo nuomonei, kad reikia išlaikyti mūsų trejukės 
vienybę ir kad nereikia karščiuotis. Esamomis sąlygomis nieko daugiau 
negalima padaryti. Bet pati idėja svarbu išlaikyti ir išlaikyti be šokinė- 
jimų į vieną kraštutinumą ar į kitą. 

Šiomis dienomis gavau laišką iš Paulusos. Jis vargšas vargsta ir 
skundžiasi su sveikata. Ar atsimeni tokį Aliošą iš Berlyno, su kuriuo 
lošdavome tenisą. Jis mirė džiova. Mirė taip pat ir de Castrienė (Eis- 
montienės sesuo). 

Tai tiek navynų iš mano padangės. 


53. Šalyje (angl. country - šalis). 
54. V. Trumpos sesuo, dirbusi medicinos seserimi (angl. nurse - medicinos sesuo). 

Nežiūrint, kad rengiuosi visiškai išsiskirti iš pasaulio, draugų bai- 
siai nenorėčiau nustoti. Tad prie progos vis nepatingėk man parašyti 
apie visokias naujienas iš tavo padangės. Jeigu su „Lietuviu“ taip išėjo, 
tikrai gaila. Žodžiu, „Mintis“ buvo surišta grynai su tavo asaba. Tu iš- 
važiavai ir prasidėjo smukimo kelias. 

Sesuo ruošiasi tau parašyti, o kol kas dėkoja už labas dienas. 

Viso geriausio. 

tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1950 m. spalio 31 d. laiškas Henrikui Žemeliui 


October 31, 1950 

Mielas Henrikai, 

Ką tik šiandien gavau tavo laišką ir čia pat skubu atsakyti. Buvau 
baisiai pasiilgęs ryšio ir jau ir pats rengiausi šiomis dienomis belstis į 
tavo pusę. Gerai, kad pats pirmas parašei. Perskaičiau tavo laišką ir ap- 
sidžiaugiau, nes jis man padėjo nustumti visokius sąžinės išmetinėjimus 
ir vidines kančias. Mat, galvojau, kad tik aš vienas toks netikėlis, kuris 
net draugus pamiršta. Dabar, matau, kad tai visuotinas reiškinys, kad ir 
daugiau tokių tipų, kaip aš yra. Ot taip pagalvojau, kad tebebūtų senoji 
„Mintis“, būtų galima drožti akimirkas su visokiais pagraudenimais. 

Iš tikrųjų visą vasarą nei šuniui kelio neparodžiau, nei čia vietoj, nei 
platesniuose politiniuose ir visuomeniniuose baruose, Tiesiog gėda ir 
prisipažinti, kad net į Dovydėno laišką neatsakiau. Tai jau per daug. Bet 
velniška tokia apatija buvo užgulusi, kad niekaip pajudėti iš vietos ne- 
galėjau. Laukiu, kad viskas pasikeis, nors bendrai jau senatviški simp- 
tomai pradeda reikštis. Taip, tikrai. Ir noris kartu su Dolskiu užtraukti. 
„O tų jėgų taip maža bepaliko, ir smilkiny jau rudenio šarma“. O be 
juoko, šarma kaip reikiant. Beveik visiškai baltas palikau, ir dar sen- 
bernis. Gėda ir žmogui pasakyti. Bet toj velniškoj Kalifornijoj tiesiog 

tai neišsprendžiama problema, nes, be vaikuotų našlių ir malalietnų 
mergicų, nieko kito nėra. Vien tik dėlto norėtųsi patraukti į ystus“. Tie- 
siog tautos potencialo išlaikymo pareiga verstų tai padaryti, nes kitaip 
ir ministeris Krupavičius“ galėtų įsikišti. O jo pabarimus nesinorėtų 
užsitraukti. Tu žinai, kodėl? 

Dabar tie ystai lyg arčiau pasidarė. Mat šiomis dienomis nuverčiau 
„Car'ą“?. Nežinau, ar toks senukas (1940, Plymouth) nuneštų mane ligi 
Rochesterio, bet bandyti būtų galima. Dabar paskubomis mokinuosi 
draivinti?* ir šios savaitės bėgyje bandysiu laikyti egzaminus. 

Tave pasiekę gandai tik iš dalies teisingi, nors iš esmės juos reik- 
tų paneigti kaip kiršinimą vienos visuomenės grupės prieš kitą. Tie- 
sa, mūsų pusbrolis mirdamas paliko šiek tiek mūsų „sendraugei“, bet 
iš viso to dar tik „ant alksnio grūšės“. Žinoma, tai padėjo man įsigyti 
„Car'ą“, bet tuo visas mano laimėjimas beveik ir tapo išsemtas. 

Kai minėjau, su visuomene jokių ryšių nepalaikau, taip pat nei su 
veiksniais. Gaila, kad „Nemunui“ taip sunkiai sekasi ledus laužti, nors 
aplamai antras numeris išėjo geresnis. Iš savo pusės, baisiai nesmagu, 
kad nieku konkretesniu jo paremti negaliu. Net parašyti straipsnelio 
neturiu laiko. Žinoma, turiu vilties, kad ateity padėtis pagerės. 

Tu prašai painformuoti apie padėtį. Čia, brolau, pataikei kaip pirš- 
tu į dangų. Neturėdamas jokių ryšių, aišku, neturiu jokių informacijų. 
Jeigu jau tu, gyvendamas arčiau centrų, maža ką bežinai, tai ką norėti 
iš manęs. Ne, žinai, Henrikai, tiesiog bieso šiaudas iš viso to. Net mūsų 
energingasis Bronys nuleidžia rankas. Tiesa, jis dabar turi jobą* ir jau 
taip pat galvoja apie karą (mašiną). 

Buvau iš spaudos išskaitęs apie tavo ir co metimąsi į biznį. Gerai, 
nes be biznio šioje kontrėje“? nieko doresnio negalima sulaukti. Gaila 
tik, kad toli gyveni, o galėčiau būti geras klientas. Tikiuos, kad vis dėlto 


55. Rytus (angl. east - rytai). 

56. Mykolas Krupavičius (1885-1970) - kunigas, politikas, visuomenės veikėjas, 1945- 
1955 emigracijoje atkurto VLIKO pirmininkas. 

57. Mašina (angl. car - mašina). 

58. Vairuoti (angl. drive - vairuoti). 

59. Darbą (angl. job - darbas). 

60. Šalyje (angl. country - šalis). 

susiprasi pakviesti į savo knaipą. O žinai, baisiai būtų gerai taip prie 
čerkelės padaryti pasišnekėjimų ir juokų siansą. 
Tai tokios naujienos pas mane. Vis dėlto retkarčiais vėl parašyk, nes 
nesinorėtų, kad kontaktas visiškai nutrūktų. 
Sesuo, manau, tau atskirai parašys. Kol kas siunčiu tau linkėjimus. 
Spaudžiu dešinę. Sveikink ir Sadauskiutę mano sesers vardu. 
Tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1951 m. balandžio 24 d. laiškas Henrikui Žemeliui 


April 24, 1951 
Los Angeles 

Mielas Henrikai, 

Buvo, rodos, šnekama, kad Amerika tempo kraštas. Dabar gi išeina 
viskas kitaip. „Nemunas“ nei kertainiais nesuspėja išeiti, tavo laiškai irgi 
tik pusmečiais pasirodo. Tas pats ir su kitais draugais. Ir veikimas visas 
taip sulėtėjo, kad kartais sunku pasakyti, ar judama pirmyn, ar stovima 
ant vietos, ar slenkama atgal. Vokietijoje būdami kažkaip kitaip padėtį 
čia įsivaizdavome. Ir blogiausia, kad negali žmogus pasakyti, kame viso 
to priežastis. Kad ir su mūsų „Nemunu“. Ne tik nesraunus, bet net ir 
drumzlinas. O juk tikrasis „Nemunas“ toks nebūdavo, kiek pamenu. 
Ir tai juk turėjo būt visų neparapijinių nusiteikimų tautiečių žurnalas. 
Kur tie žymieji kultūrininkai? Juk ir iš „kolegijos“ narių vienas kitas dar 
nei straipsnelio neparašė, o kad moka rašyti, gali paliudyti „Draugo“, 
„Dirvos“ ir kitų laikraščių skiltys. Šefas atakuoja, duok medžiagos. Bet 
argi gerai, kad keli kolegijos nariai prirašys, labiausia, kad nebūtinai tie 
kolegijos nariai yra geriausi raštininkai. Kur visi kiti Radauskai, Rūkai, 
Blekaičiai, Jesaičiai (Margiris), ir kiti „grybai ir šungrybiai vardais ne- 
minėti“, anot Anykščių Šilelio. Kur senoji karta: dvi Biržiškos, Blazas, 
Pajaujis, Leskaitis, ir t. t. ir t. t. Tikrai liūdna pasakyti, bet mūsų bosas 

nesugeba vežti viso gana sunkaus vežimo. Ne dėl to, kad įdėjo Krėvės“ 
atsiminimus (keletą klaidų pataisius juos pilnai galima buvo dėti, nes 
ar šiaip, ar taip tai vienas įdomiausių ir vertingiausių straipsnių visoje 
ilgoje „Nemuno“ istorijoje), ne dėl to, kad įdėjo pasveikinimą Garmui 
ar nelabai taktišką pastabą Rastenio“ adresu, bet kad nesugebėjo suda- 
ryti aplink „Nemuną“ tvirtą ir rimtą bendradarbių kadrą. Tada nebūtų 
reikėję nei Vaičiūnienės eilėraščių dėti, nei ištraukėlės iš Sudermanno 
romano, nei, sakysim, ir mano paties straipsnio, kuris tik gvoltą šau- 
kiant buvo parašytas ir kuriam vieta tikrai geriau buvo redakcijos krep- 
šy. Nekalbu apie ekonominę pusę, nors tai, be abejo, irgi baisiai svarbus 
reikalas. Bet čia mūsų bosas irgi kaltas, nes jis gi garantavo pusė metų 
lėšas. Žinoma, be tokios garantijos nebuvo ko ir pradėti. Šiuo atveju aš 
visiškai su tavim sutinku, kad geriau nieko neveikti, negu prastai veik- 
ti. Kaip šitą ekonominę bazę reikėjo suorganizuoti, mano durna galva 
sunkiai išneša, bet kad jį galima buvo suorganizuoti, rodos, įsivaizduoti 
galima. Juk kai pažiūrai, kad štai mūsų poros šimtų moterėlių parapija 
gali statyti bažnyčią už $ 60 000 ar $ 70 000 dolerių (senoji dar visiškai 
nebloga ir joje telpa ne tik parapijonai, bet ir tokie liberalai kaip aš), 
tai visas liberalinis blokas (dėl jo dabar daug kas baisiai širsta. Gerai), 
galėjo ką nors padaryti, kad keletą numerių padoraus žurnalo išleistų. 
O toliau gal ir pats imtų riedėti. 

Žodžiu, padėtis prasta. Kas daryti toliau? Asmeniškai, aš jau du 
kartu buvau parašęs atsistatydinimo pareiškimus. Ne dėl to, kad ten 
tilpo vienas kitas straipsnis ar pasveikinimas, bet dėlto kad šiomis są- 
lygomis jaučiausi negalįs būti naudingas kolegijos narys ir negalįs re- 
aliai prisidėti prie žurnalo leidimo. Tai esu visiškai nuoširdžiai Liudui 
išdėstęs, tik jis nenorėjo su mano argumentais sutikti ir paliko mano 
pavardę garbingų kolegijos narių tarpe, o mane su neramia sąžine, kad 


61. Vincas Krėvė-Mickevičius (1882-1954) - lietuvių prozininkas, dramaturgas, rašyto- 
jas, po Lietuvos okupacijos 1940 m. buvo „Liaudies vyriausybės“ narys, ėjo ministro pir- 
mininko pavaduotojo, užsienio reikalų ministro, vėliau ministro pirmininko pareigas. 
1944 m. pasitraukė į Vakarus. „Nemuno“ žurnale 1951 m. buvo išspausdinti V. Krėvės 
atsiminimai apie pirmąją bolševikų okupaciją Lietuvoje, kurie sukėlė nemažą nepasi- 
tenkinimą išeivijoje. 

62. Vincas Rastenis (1905-1982) - žurnalistas, teisininkas, po karo pasitraukęs į Vaka- 
rus. Vienas iš tautininkų lyderių emigracijoje, vėlesniais metais Santaros-Šviesos suva- 
žiavimų dalyvis, „Akiračių“ bendradarbis. 

sėdžiu kolegijoje tik dėlto, kad turiu sėdynę. Tai padėtis, kuri mane bai- 
siai kankina ir tikrai nežinau ką daryti. 

Bet žinoma, asmeniški reikalai turi užleisti vietą bendram reikalui. 
O čia klausimas prieš akis, ar galės „Nemunas“ toliau eiti, ar turės su- 
stoti. Kadangi formaliai tai buvo Liudo kūrinys (jo vardu ir visi leidi- 
mai, ir viskas padaryta), kokie nors pakeitimai redakcijos sąstate sun- 
kiai įmanomi. Be to, atrodo, jis turi nemaža skolų. Tad kas norės sėsti 
į taip apsunkintą vežimą. Belieka arba išlaikyti tokioj sudėty, koks yra, 
tik stengiantis kiek galima pagerinti jo reikalus, arba uždaryti šapą. Ši 
pastaroji prielaida realiausia. Bijau būti prastas pranašas, bet panašiai 
kaip „Mūsų Kelias“ uždarė savo šapą, gali prisieiti ir „Nemunui“ už- 
daryti savo. O tada po kiek laiko ir daug geriau ir rimčiau pasiruošus 
galima būtų bandyti kas nors naujo. Visiškai naujo. 

Štai trumpi mano apdūmojimai dėl „Nemuno“. Pats šefas man jau 
pusmetis kaip neatsako į laišką, tad su juo tiesioginio kontakto neturiu. 

Asmeniškai, šiuo tarpu (dar kokiam pusmečiui) esu baisiai užim- 
tas ir negaliu aktyviau įsijungti į jokį veikimą. Jei priseitų padaryti tai, 
padaryčiau su didžiausiu nenoru. Tikiuos, už pusmečio padėtis pagerės 
ir tada galėsiu aktyviau ir savo trigrašį pridėti. Šiuo metu negaliu būti 
veiklesnis ne tik dėl to, kad esu baisiai užimtas su universitetu, bet ir 
ekonomiškai verčiuos labai sunkiai. Taip kad ir laiškas parašyti kartais 
sudaro sunkumų. 

Tačiau baisiai pykčiau, jei pats ir kiti mano gerieji prieteliai visiškai 
mane išmestų už borto šiuo tikrai sunkiu man momentu. Užtat būsiu 
dėkingas pačiam už pasidalinimą mintimis su manim ir planais bend- 
roje mūsų ateities siekimu platformoje. 

Sesuo tebedirba ligoninėje ir, rodos, nieko naujo jos gyvenime ne- 
įvyko ir artimoj ateity nenumatoma, kad įvyks. 

Viso geriausio. 

Tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 

Vinco Trumpos 1951 m. gegužės 12 d. laiškas Henrikui Žemeliui 


May 12, 1951 
Los Angeles 

Henrikai, 

Ačiū už informacijas ir už bajorišką laišką. Pačiam, kaip Rytprū- 
sių bajorui, pritinka atžymėti „trzecego maja“? jei ne kuo kitu, tai bent 
laiško parašymu savo pavaldiniams. 

Iš tikrųjų labai apsidžiaugiau šiuo pastaruoju tavo laišku. Tai pir- 
mas pozityvus laiškas, kokio ilgas laikas neteko apturėti. Apie „Nemu- 
no“ reikalus nieko naujo negaliu pasakyti, nes jokių žinių apie jį netu- 
riu. Turbūt praktiškai išeis taip, kad jis mirs savo mirtimi. Gal taip ir 
geriausia. Juk sergančiam „liūtui“ tik asilas drįsta spirti į pašonę. 

Bet tavo pertraktacijos su Tysliava“ tikrai įdomios ir suteikia nau- 
jos vilties, kad bus galima, jei viskas taip klostysis, kaip tu planuoji, kas 
nors subudavoti. Nors Bronys ir turėjo karčių patyrimų su „Vienybė“, 
bet juk ir Vykintas“ turėjo ne mažiau karčių patyrimų su Simu““. Tu gi 
su savo taktu ir diplomatija sugebėjai labai daug padaryti. Kažkaip no- 
ris tikėtis, kad ir šiuo kartu būtų galima panaši istorija pakartoti. Kiek- 
vienu atveju bandyti galima ir reikia. Anuž! Iš savo pusės tavo planui 
visomis keturiomis pritariu ir iškilmingai pažadu visą paramą. Tiesa, 
ligi liepos mėnesio esu velniškai užimtas ir daug ką negalėčiau pada- 
ryti, bet po liepos mėnesio tikiuosi padėtis pasitaisys ir galėsiu būti tau 
naudingas. Be to, vis dažniau ir pats galvoju apie patraukimą Rytų link. 
Atrodo, kad mano sekantis hauptkvartyras“ turėtų būti Washington 
D. C., bet gali būti ir New Yorkas. Kiekvienu atveju tai būtų arčiau ir 
būtų galima palaikyti glaudesnis kontaktas. Tad, Henrikai, nesvyruo- 


63. Gegužės trečioji (Ienk.) Lenkijoje švenčiama Konstitucijos diena. 

64. Juozas Tysliava (1902-1961) - poetas, rašytojas, nuo 1932 m. gyvenęs JAV. 1940-1961 
m. „Vienybės“ redaktorius. Čia kalbama apie H. Žemelio bandymą „Vienybės“ laikrašty- 
je turėti Lietuvių rezistencinės santarvės skyrių. 

65. Stepas Vykintas (1905-1978) - žurnalistas, kritikas, visuomenininkas, Lietuvos atgimi- 
mo sąjūdžio narys ir šios organizacijos atstovas VLIK* 1945-1946 m. Vienas iš „Minties“ 
laikraščio Vokietijoje steigėjų ir redaktorių, 1946-1950 m. redagavo „Laisvąją Lietuvą“. 

66. Simas Miglinas. 

67. Gyvenamoji vieta. 

damas leiskis į tą avantiūrą, o kas išeis, vienas Dievas težino. Kadangi 
atrodo nieku nerizikuoji, tad nėra ko daug ir svyruoti, 

Žinoma, tu turi pakankamai redaktoriavimo patyrimo ir jokių 
patarimų nereikalingas, o jei principe esi numatęs ir gavęs iš boso 
principinį pritarimą, kad galėtų eiti „Minties“ keliu, nieko geresnio 
ir negalėtų būti. Mano galva, svarbiausias dalykas suburti liberališkai 
nusiteikusius kultūrininkus, kurių yra devynios galybės ir kurie kol 
kas savo tribūnos neturi, užtat ir blaškosi tarp „Draugo“ (kaip Rūkas), 
„Dirvos“, „Vienybės“, „Naujienų“, arba dažniausiai nieko nerašo. Jeigu 
bent iš dalies „Vienybėj“ pasisektų suburti juos aplink save, tikrai būtų 
galima padaryti toks laikraštis, be kurio nei vienas negalėtų apseiti. 
Manau, Tysliavai ir reiktų nuolat ir nuolat kalti į galvą, kad tai galima 
padaryti, kad jėgų yra ir kad reikia tik sudaryti gerą šiltadaržį joms 
augti ir bujoti. 

Parašyk, kaip klostosi reikalai toliau, o aš iš savo pusės nebūsiu sko- 
lingas. 

Spaudžiu nykščius ir lieku tavo 

Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1951 m. rugpjūčio 3 d. laiškas Henrikui Žemeliui 


August 3, 1951 
Mielas Henrikai, 

Ačiū už laišką ir informacijas. Baisiai gaila, kad tau su „Vienybė“ 
taip išėjo. Nors ir žinojau iš Broniaus, koks ten padėjimas, bet tikėjausi, 
kad tu su tavo taktu ir šaltu būdu bus galima kliūtis nugalėti ir sukurti 
bent vieną laikraštį prie dūšios. Juk su Simu“ irgi kova buvo neleng- 
va, o vis dėlto ji pasisekė. Žinau labai gerai, kad tokiems Tysliavoms ir 
aplamai amerikoniškai spaudai, jeigu dar ją spauda galima pavadinti 


68. Simas Miglinas, 

(žr. „Sandaros“ konfliktą su Radausku!), biznis terūpi ir, kėdainiškai 
tariant, „apsukavojimas“, bet pažindamas skaitytojų nuotaikas įsivaiz- 
davau, kad bizniui geras laikraštis nepakenktų, kaip nepakenkė Simo 
bizniui „Mintis“. Na, bet jei taip išėjo, nieko nebegalima padaryti. O 
reikalas ir toliau pasilieka aktualus: reikia ir toliau gyventi mintimi, 
kad kada nors reikės laužti ledus ir bandyti išleisti kaip reikia laikraštį. 
Juk tokių puikių temų ir klausimų aibės! Manyta buvo, kad su „Nemu- 
nu“ bus galima šis tas padaryti. Deja, ir čia šabloniškai tariant „viltys 
nepasiteisino“. Mačiau paskutinį numerį su nauja redakcija: dėl redak- 
cijos pakeitimo (tu ten dar tebesi) nieko negalima pasakyti. Gal ir ge- 
riau, kad prie vietos. Be to, įėjo neblogų vyrų. Bet kad numeris jau išėjo 
pernelyg silpnas. Tiesiog nėra kas skaityti. Vargu iš Liudo bus galima 
kas daugiau išspausti. 

Taigi spaudos reikalas pasilieka problematiškas. Sėdėdamas užkam- 
py ir beto būdamas užimtas savo kasdieniniais rūpesčiais nežinau nė nuo 
ko tą problemą būtų galima pradėti spręsti. Bet kad tokia padėtis, kokia 
yra, yra nepakenčiama. Manau, nei svarstyti nėra ko. Taigi ir pats vaikš- 
čiok ir toliau su idėja ir prie pirmos progos bandyk ją judinti. Numanau, 
kad sunkumų daug, bet iš antros pusės esu taip pat tikras, kad tinkamai 
užsimojus būtų galima ištirpdinti ledus ir sukurti kas nors gražaus. 

Apie visą kitą nėra ko ir rašyti. Tiesa, prieš kiek laiko susiorganiza- 
vo čia Santarvės“? skyrius (tegu tai būna tarp mūsų). Bronys ir M. Bir- 
žiška"? yra jos spiritus movens. Yra ir kitų smarkių ir išmanių vyrų. 
Nežinau kol kas, ar iš to kas didesnio išeis. Praeities patyrimas verčia 
būti skeptiku, bet pastangos šia kryptimi sveikintinos ir reikalingos. 
Girdėtis, kad po neblogo debiuto Anglijoje dabar jau ir čia tas reikalas 
juda, ypač New Yorke. Kliūtys iš karto didelės. Vos spėjus idėjai gimti, 
krikai apsiputoję ėmė pulti ir puls toliau. Tai žinoma ir nieko nuosta- 
baus. Jiems viskas yra skaldymas vienybės ir t. t. Nors Prapuolenio sta- 
bai ir panašios jų pačių kombinacijos jiems nėra joks vienybės skaldy- 
mas. Blogiausia, tačiau, kad ir iš visų kitų grupių nebus pritarimo. Nors 


69. Lietuvių rezistencinė santarvė (LRS) - 1950 m. Londone įkurta liberalų organizaci- 
ja, turėjusi savo skyrius Europoje ir Amerikoje. 1953-1958 m. Londone leidusi žurnalą 
„Santarvė“. 

70. Mykolas Biržiška (1882-1962) - literatūros istorikas, kultūros ir visuomenės veikėjas. 
Gyvendamas Amerikoje įsijungė į Lietuvių rezistencinės santarvės veiklą. 


49 


Santarvė pasistačiusi tikslu grynai rezistencinį darbą, tačiau tai sunku 
atskirti nuo politikos. O tada visi politiniai vienetai sujunda prieš, kaip 
širšių kūlėj. Slaptai galiu pasakyti, kad pav. liaudininkų CK yra priėmęs 
nutarimą Santarvės atžvilgiu laikytis laukiančios politikos ir drausti 
bet kam išjų atstovauti liaudininkus Santarvėj, nors, kaip žinia, tarp jos 
steigėjų yra ne vienas liaudininkas. Ką bekalbėti apie esdekus?". Neaiški 
pozicija ir tautininkų, nors oficialiai nežinau, kaip jie laikysis. 

Iš viso, man asmeniškai neatrodo, kad labai daug vilčių į Santarvę 
galima dėti. Atrodo, panašios nuomonės yra ir tavo Karaliaučiaus oko- 
licos bajoras Janis, kuris į pusmetį parašo man laišką. 

Sesuo sendraugė laikose neblogai. Aš gąsdinu ją senatve, bet ji vis 
negali pasirinkti berno. Taip abudu ir senstame. Man geriau, kad nei 
rinktis nėra iš ko. 

Parašyk ir vėl prie progos. 

Viso geriausio 

tavo 
Vincas 


VDU LII. Mašinraštis, originalas. 


Vinco Trumpos 1951 m. rugpjūčio 22 d. laiškas Henrikui Žemeliui 


Aug. 22, 1951 


Los Angeles 
Mielas Henrikai, 


Ačiū už laišką ir informacijas. Tavo nuotykiai su spauda labai įdo- 
mūs ir charakteringi. Iš to tik vieną išvadą galima pasidaryti, kad kol 
savo laikraščio neturėsim, nebus galima laisvai jaustis. Senieji čia ame- 
rikonišku būdu sudarė sindikatą ir nežiūrint pažiūrų skirtumų pučia į 
vieną dūdą. Net ir „Dirva“ man rodos nepakankamai drąsi. Taip kad 
jeigu kas nors būtų galima padaryti ir surasti tą aukso sprendimą, apie 
kurį tu savo laiške užsimeni, būtų galima padaryti tikrą revoliuciją. 


71. Socialdemokratus. 

Būtų galima taip pravėdinti visus pripelėjusius užkampius, kad tik 
šlapia vieta paliktų. Deja, sunkumai baisia dideli, kuriuos tik sudėjus 
į krūvą Peniko?* ir Vasaičio užsispyrimą galbūt būtų galima nugalėti. 
Blazui, kaip žinia, nepasisekė. Ne geriau siseka ir Dovydėnui. Jeigu ne- 
būtų čia „Lietuvių Dienų“, būtų galima čia kas nors bandyti. Tave prisi- 
traukus ir sudarius šutvę iš Railos, tavęs ir mano mažybės būtų galima 
bandyti startuoti. Čia pas mus kolionija auga ir vietinė bazė būtų jau 
ne taip silpna. O gal tau reikėtų pagalvoti apie pajudėjimą Kalifornijos 
link. Su mano planais pajudėti Rytų link vargu kas išeis. Pas mane iš 
viso dar pablogėjo ir manausi greitu laiku eiti į fabriką ir pradėti rimtai 
gyventi ir žaliukus kalti. Ką darysi iš neturėjimo ką veikti. 

„Naujienos“ nei iš šio, nei iš to pradėjo mėsinėti tave. Nesu skaitęs 
tavo to straipsnio „Dirvoje“, bet iš to, ką paskaičiau „Naujienose“, neat- 
rodė, kad būtų buvęs jiems pagrindas tave užsipulti. Ypač tavo knygą. 
Tiesa, tu toj knygoj palankiai įvertini Vietinę Rinktinę, bet tai dary- 
damas tu labai teisingai nieko nepuoli ir nesmerki. Kodėl tad „Naujie- 
noms“ atėjo į galvą tave užsipulti? Juk jie žino tave ir tavo plačias libe- 
ralines pažiūras. Kodėl jie nei žodelio nesako apie krikų a la Maceina 
pilamas pamazgas ant visų nekrikų. Tai tikras nesusipratimas. Ar tik 
dėlto, kad Grigaitis"? sėdi vienam krėsle su Šimučiu“. Antra vertus, visa 
tai kampanija prieš Lozoraitį? Ko tariami liberalai siekia ta kampanija. 
Ar nuvaryti visišką ne tautininką Lozoraitį į tautininkų glėbį. Nesu- 
prantu be čierkos. Man rodos, kad tai krikų intrigų darbas ir jie iš viso 
pilvo gali tik iš to juoktis. Dievuliau mano, kaip pagalvoji. Ouo vadis? 

Mačiau „Santarvės“ antrą numerį. Jis geresnis. Kiek matyt iš Railos 
korespondencijos, pradedama judėti. Gerai. Bet kaip galima judėti ne- 
turint savo jokios tribūnos. Žodžiu, velniava visais atžvilgiais. 


72. Domas Penikas (1907-1969) - žurnalistas, spaudos darbuotojas, 1944 m. pasitraukęs 
į Vakarus. 1945-1949 m. Vokietijoje redagavo „Mūsų kelią“, 1949 m. persikėlė gyventi į 
JAV. 1952-1954 m. vienas iš „Kario“ leidėjų ir redaktorių. 

73. Pijus Grigaitis (1883-1969) - žurnalistas, teisininkas, nuo 1906 m. gyvenęs JAV, vienas iš 
kairiosios srovės lyderių. 1914-1960 m. socialistų leidžiamo laikraščio „Naujienos“ redak- 
torius. Vienas iš Amerikos lietuvių tarybos įkūrėjų, ALT vykdomojo komiteto narys. 

74. Leonardas Šimutis (1892-1975) - žymus JAV lietuvių visuomenės veikėjas, žurnalis- 
tas, atvykęs į JAV 1913 m. 1927-1952 m. „Draugo“ redaktorius, 1940-1965 m. Amerikos 
lietuvių tarybos pirmininkas, 

Asmeniškai neturiu jokio noro dalyvauti spaudoj, nors rašyti apie 
ką būtų marios. Palauksim, gal ateis geresni laikai. 
Prie progos vėl parašyk. 
Viso geriausio. 
tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1951 m. gruodžio 9 d. laiškas Henrikui Žemeliui 


1951, gruodžio 9 
Los Angeles 

Mielas Henrikai, 

Ačiū už priminimą, kad dar esi gyvas ir drūtas. Dėkoju taip pat už 
paraginimus „suaktyvėti“. Jaučiuos šia prasme tikrai aptingęs ir nepa- 
dariau nei to, kas „tautiečiui“ būtų pareiga padaryti. Nenoriu teisintis, 
nes jau kartą apleidę kovos barą kuo čia begalime pasiteisinti. Tikiuos, 
vis dėlto, kad ateity ir aš biški daugiau pajudėsiu, nes vieną trubelį bent 
laikinai nustūmiau nuo savo gyvenimo kelio. Dabar galėsiu būti lais- 
vesnis. Be to ir vienas kitas atliekamas doleris atsiranda, o tai veiklai 
juk taip pat būtinai reikalinga. 

Malonu, kad tu įsijungei į RS“ reikalą. Nors žinai, kad visados bu- 
vau skeptikas visokių „sąjūdžių“ atžvilgiu, bet dabar, kada net senis 
M. Biržiška taip entuziastingai griebiasi to veikimo, manau, kad daug 
svyruoti nereikia. Jau nuo seniai per Bronio malonę esu RS narys. Ne 
per seniai kažkokiu aukščiausiu RS veiksniu buvau pakviestas įeiti į 
amerikinį jos komitetą. Sutikau. Bet štai atsirado ir pirma kliūtis. Kaip 
tu Žinai jie pagamino atsišaukimą į visuomenę, kurį norėtų viešai pa- 
skelbti su parašais. Kaip ano komiteto narys turėčiau ir aš padėti savo 
parašą. Ir čia supasavau. Ne dėl to, kad būtų nepatikusi pati į viešumą 


75. Lietuvių rezistencinės santarvės. 

išėjimo idėja ar kad tekstas būtų nepriimtinas, bet dėl labai paprastos 
priežasties. Mat, kaip pats žinai, mano nemaža šeimynėlės dalis (viso 10 
žmonių) pasiliko anapus. Turiu žinių, kad bent kai kurie jų dar gyvi. Ir 
užtat kažkoks slaptas širdies balsas paskutinį momentą sustabdė mane 
nuo pasirašymo. Dabar jau padarytas galutinis sprendimas, kurio ne- 
manau keisti. Apie tai parašiau Nev[eravičiui] į Angliją, prašydamas su- 
prasti mano motyvus. Žinau, kad tai nėra malonus daiktas. Bronys tik 
iš dalies mane pateisino, o daug kas neabejoju ir visai pasmerks. Dar kol 
kas neaišku, ar dėl to nepasirašymo galėsiu pasilikti ir tam komitete. 
Žinoma, asmeniškai jokių ambicijų neturiu ir į „viršūnes“ nesistiepiu, 
bet norėčiau, kad RS reikalas eitų geriau, negu visa eilė praeities bandy- 
mų, kurie, kaip ir tu žinai, nebuvo labai sėkmingi. Nors sakau, iš esmės 
visai akcijai pritariu, bet negaliu nusikratyti baimės, kad ir vėl kas nors 
nebus taip padaryta, kaip reikėtų. Ypač bijau vieno daikto, kuris mano 
galva labai pavojingas - tai neįvertinimas priešo jėgų ir per didelis op- 
timizmas savo reikalo atžvilgiu. RS akcija remiama labiausia dviem 
veiksniais: mūsų diplomatais ir spaudimu iš užsienių veiksnių. Tačiau 
kaip stipriai tie veiksniai stovi RS užnugary? Ar kartais čia Žakas ir ko 
nepafantazuoja ir nepaleidžia miglų į akis? Statau tą klausimą tik tau ir 
tai tepasilieka tarp mūsų. Nesuprantu vis dėlto, kodėl nei Žadeikis"“, nei 
Balutis'? nei šnabžtelėjo, kai „Naujienos“ ir „Draugas“ taip įžūliai puola 
Lo(zoraitį] ir aiškiai provokuoja Lo[zoraičio] ir anų dviejų santykius. 
Man atrodo, kad jų šioks ar kitoks pasisakymas šiuo momentu būtų 
buvęs ne tik naudingas, bet ir būtinai reikalingas. Sunkiau patikrinti 
užsieninių veiksnių tikrasis nusistatymas, bet šiuo atžvilgiu ir vėl kyla 
abejonių, pav., prisimenant, kaip organizuojamas Lfaisvos] Europos 
komitetas (visai vlikiniu pagrindu) ir Amerikos Balso transliacijos. 
Tai aš rašau pačiam ne norėdamas tave atbaidyti nuo veiklos, į ku- 
rią tu įsijungei, ir dėl ko aš tave tik sveikinu, bet tik prieteliškai ir šaltai 
bandydamas spręsti apie tikrą dalykų padėtį. Žinia, kad entuziazmas 
politinėje ir ypač kovinėje veikloje reikalingas, bet vienu tuščiu entu- 
ziazmu negalima pasitenkinti. Atsimink, Henrikai, kad tai jau kelintas 


76. Povilas Žadeikis (1887-1957) - diplomatas, 1935-1957 m. Lietuvos nepaprastasis pa- 
siuntinys ir įgaliotasis ministras Vašingtone. 

77. Bronius Balutis (1897-1967) - diplomatas, 1934-1967 m. Lietuvos nepaprastasis pa- 
siuntinys ir įgaliotasis ministras Londone. 

užsimojimas, ir jei šį kartą nepasisektų, baugu ir pagalvoti, koks kvacas 
gautųsi. Šiaip ar taip kalbėsim, bet kad „Naujienos“ pasidarė didžiau- 
sias RS priešas, iš esmės blogas dalykas (kitas reikalas su „Draugu“). O 
ir liaudininkų pozicija nėra labai aiški. Netikiu, kad mūsų Jaks-Tyris?? 
būtų tik iš nesusipratimo pabalsavęs kartu su krikais ir esdekais. Kiek 
žinau, minėtą atsišaukimą tarp kitų turi pasirašyti ir Bieliukas su Dau- 
gėla". Jei jie tą padarys, bus didelis laimėjimas, bet jei ne? 

Smagiausia žinia, kurią aš per paskutinį laiką apturėjau, buvo, kad 
Jurgis išgyveno visas operacijas ir pradeda vėl įsijungti į veikimą. Aš 
nemoku nei pasakyti, kaip jis visoje toje akcijoje reikalingas, ypač švel- 
ninant santykius su kairiuoju sparnu. Iš viso, visoje toje veikloje reikia 
be galo daug takto, o aš bijau, kad ne visi aktoriai tuo dideliu taktu pasi- 
žymi (prisimink tik istoriją su Jonu!). Jurgiui ruošiuosi parašyti laišką, 
nes mano santykiai su juo ilgesnį laiką buvo nutrūkę. Džiaugiuos, kad 
jis tau rašydamas mane prisimena, nes truputį bijojau, kad katė buvo 
perbėgusi mūsų kelią, bent taip supratau iš vieno jo laiško Broniui, kur 
jis atšaukė mūsų tiubingenišką taktiką. Žinoma, pats jaučiuos dėl to 
kaltas, kad nepakankamai aktyviai pasireiškiau. Gal naujos aplinkybės 
leis vėl konsoliduotis ir įnešti savo dalį į bendrą reikalą. 

Šiuo tarpu užteks. Būtų gerai, mielas Henrikai, kad tu retkarčiais 
man parašytum ir painformuotum mane apie padėtį. Ar palaikai ryšį 
su Karaliaučiaus bajoru. Būtinai palaikyk. Jo nuomonė svarbi. Mano 
ryšiai ir su juo buvo nutrūkę. Gal pasiseks atnaujinti. 

Labų dienų savo ir sendraugės vardu 

tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


78. Jurgis Jaks-Tyris (1921-1961) - visuomenininkas, žurnalistas. Po karo studijavo Tiu- 
bingeno universitete, vienas iš Šviesos organizacijos steigėjų, vėliau Santaros-Šviesos 
organizacijos narys. 

79. Jonas Daugėla - žurnalistas, visuomenės veikėjas, Valstiečių liaudininkų sąjungos 
narys. 

Vinco Trumpos 1952 m. sausio 27 d. laiškas Henrikui Žemeliui 


1952, sausio 27 
| Los Angeles 

Mielas Henrikai, 

Tavo laiškas paskatino mane tuojau pat parašyti laišką Jurgiui, iš ku- 
rio prieš kokią savaitę gavau labai malonų ir palyginti platų atsakymą. Aš 
jam tarp kita ko bandžiau nurodyti, kad RS startas nėra labai laimingas 
(matai, vėl mano skepticizmas). Jis paneigė mano abejones ir panašiai 
kaip ir pats kvietė visiškai įsijungti į veikimą. Kartu jis iškėlė ir vieną 
labai sveiką taktinę mintį: laikytis griežtos ofenzyvos krikų atžvilgiu ir 
susilaikyti nuo bet kokios griežtos polemikos su visomis kitomis (laicis- 
tinėmis) grupėmis, nors jei kartais iš jų žmonių ir pasirodytų puolimų 
prieš RS. Aš pilnai pritariu tai taktikai, nes niekados nėra išmintinga ko- 
voti iš karto su daugeliu priešų (Hitlerio pavyzdys pamokantis). Žinoma, 
baisiai skaudu, kai per tokias „Naujienas“ puolama RS, bet sutinku su 
tavim, kad čia daugiau Grigaičio asmeniškas reikalas negu visų SD. Prie- 
šingai, tarp jų yra Žmonių (pav. šviesietis J. V.), kurie simpatiškai nusitei- 
kę RS atžvilgiu. Žinoma, ir toliau aš nesu labai stiprus, kad startas būtų 
jau tikrai laimingas, nes pav. ir Bieliuko kazusas, dėl kurio kai kas baisiai 
džiaugiasi, mano galva, daugiau rodo, tik su kokiais sunkumais RS reikės 
skaitytis susitikti. Asmeniškai Bieliuko įsijungimą į RS aš labai vertinu, 
nes tai yra žymi politinė pajėga, bet man atrodo, būtų buvę daug geriau, 
jei įsijungdamas į RS jis būtų pasilikęs ir VL centro komitete. Bet užteks 
skepticizmo, naudingiau yra įsijungti ir dirbti. 

Deja, kol kas ir prie geriausių norų nelabai galiu įsivaizduoti, kuo 
tas įsijungimas konkrečiai turėtų pasireikšti. Žinoma, nario mokesčio 
įnešimas ir nupirkimas RS biuletenio jau yra veikimas. Gal taip pat yra 
veikimas parašymas keleto laiškų draugams, kuris ir tave, kaip rašai, 
kamuoja. Bet tai maždaug ir viskas. Girdėjau iš BR*?, kad ruošiamasi 
pradėti leisti vietoje biuletenio žurnalas. Tai jau būtų geresnė ir plates- 
nė veikimo dirva. Iš širdies norėčiau, kad šitas sumanymas būtų kiek 
galima greičiau realizuotas. Man atrodo, ir pats turėtum šia kryptimi 
spausti atitinkamus veiksnius. Aišku, kad pirmas reikalas yra lėšos. Aš 

norėčiau truputį daugiau informacijų apie lėšų (žinau, kad jos kuklios) 
tikslesnį sunaudojimą. Man susidarė įspūdis, kad didelė dalis jų eina 
į vadinamą dinaminį sektorių“. Nežinau, bet kažin ar tai yra visiškai 
tikslu. Juk dinaminiam sektoriui tos mažos sumelės vargu iš viso gali 
ką pamačyti. Čia jau būtų reikalas ekstra veiksnių. Užtat visiškai būtų 
realu nemažą dalį lėšų paskirti kaip tik spaudos reikalui (žinoma, or- 
ganizaciniai reikalai taip pat negali būti užmiršti). Laikui bėgant toks 
žurnalas galėtų gal ir pats iš savęs laikytis, bet pradžiai reiktų mums 
patiems sudaryti pakankamą sumą jį į svietą paleisti. 

Asmeniškai, buvau nemaloniai nustebintas, kad mane dėl viešo 
akto nepasirašymo (gal buvo ir kitokių motyvų?) pašalino iš ameriko- 
ninio komiteto. Nors mano motyvų, dėl ko tai padariau, tu ne visiškai 
pateisini (Jurgis visiškai su manim sutinka), bet aš nemaniau, kad vie- 
nas dalykas turėtų būti būtinai surištas su kitu. Žinoma, kaip tu žinai, 
niekados nebuvau didelis valdžios troškėjas ir į ją niekados nesiveržiau, 
tačiau šitas pašalinimas vis vien mane smarkiai paveikė, nes tame įžiū- 
riu, kad tam tikrose sferose kažkodėl manim nepasitikima ar vengia- 
ma. Pirmas įspūdis buvo gana žiaurus ir buvau net pagalvojęs visiškai 
griežtai reaguoti. Bet kaip žinai aš nemėgstu daryti staigių sprendimų, 
tad nutariau atvėsti, o atvėsęs tai tik nurijau kaip karčią piliulę. Aš ži- 
nau, kad kai kam nepatinka bet kokia kritika. Mano nuomone, čia buvo 
visados, kad savo tarpe mes galime ir turime atvirai pasisakyti visais 
principiniais ir taktiniais klausimais, nevengdami kartais ir aštrios 
kritikos. Bet mes privalome būti vieningi ir atsidavę savo reikalui visu 
šimtu nuošimčių, kai stojame viešumon, ypač priešų akivaizdoj. Many- 
čiau, kad tokia taktika yra teisinga, dėlto nors kai kam tas nepatinka, 
aš jos nemanau atsisakyti. Maniau ir tebemanau, kad blogai, kai kokia 
organizacija pasidaro tik savęs garbinimo draugija. Taip pat visados 
priešinausi miglų pūtimui į akis savųjų tarpe. 

Turėjau vieną svarbų reikalą su M. Mackevičium ir jam parašiau 
malonų laišką, kartu trumpai užklausdamas ir jo nuomonės dėl RS. 
Deja jau mėnuo laiko negaunu jokio atsakymo. Keista (tai tepalieka 


tarp mūsų). 


81. T. y. rezistencinė veikla. 

Džiaugiuos vėl sulaukęs iš tavęs laiško su platesnėmis informacijo- 
mis, nors ir gerai žinau, kad tu esi labai užimtas ir dėlto nenoriu daug 
laiko iš tavęs vogti. Džiaugiuos, kad tau pasisekė suorganizuoti RS sky- 
rius. Pasisekimo 

Rašyk, 

tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1952 m. vasario 27 d. laiškas Henrikui Žemeliui 


1952, vasario 27 
Los Angeles 

Mielas Henrikai, 

Ačiū už laišką ir už informacijas. Nesiskubinau atsakyti, nes kol 
kas man visa RS padėtis nėra aiški, ir dėlto bijau kokį nors sprendimą 
padaryti arba griežtesnę nuomonę pareikšti. 

Ligi šiol be tavęs pasisekė dar užmegzti glaudesnis kontaktas su Jur- 
giu. Iš jo gavau porą laiškų, vienas jų papildo kitą. Apie tai (apie pirmą 
laišką) tave informavau. Antras eina maždaug ta pačia linkme. Ir man 
jis mini apie pasikalbėjimą su Jaks**. Gerai, kad tarp jų yra kontaktas. 

Iš savo parapijos veiklos nedaug ką galėčiau pasakyti, nes tikrai 
kontaktas su Broniu buvo labai susilpnėjęs (čia tarp kita ko prisidėjo ir 
kai kurie šeimyniniai reikalai). Dabar tikiuos, jis vėl gal sustiprės ir ga- 
lėsiu gauti daugiau informacijų. Šiuo tarpu vienas konkretus reikalas, 
dėl kurio norėčiau iš tavęs būtinai gauti vienokį ar kitokį pasisakymą. 
Kovo 8 d. numatytas visų rsininkų“ susirinkimas. Nežinau, kokie ten 
reikalai bus svarstomi. Man rūpi iškelti vienas klausimas, kuris sąryšy 
su RS išėjimu į viešumą turi būti keliamas. Aš suprantu, kad tam tikri 
organai jau susidarė. Yra vyriausias komitetas, yra bent du sritiniai ko- 

mitetai (europinis ir amerikinis), yra ir sekretoriatai (apie juos aš ma- 
žiausia supratimo turiu). Žodžiu, yra valdžia. Gal nelabai svarbu, kaip ji 
sudaryta. Tokiais momentais tokie organai paprastai savaime susidaro, 
žinoma, kam nors iš viršaus juos diriguojant. Bet vis dėlto būčiau linkęs 
manyti, kad jie visi yra laikino pobūdžio, kol visa organizacija buvo 
kūrimosi stadijoje ir ypač, kol ji buvo slapta. Dabar išeinant į viešu- 
mą ir pradedant, taip sakant, normalų organizacinį gyvenimą reikėtų 
ir normalesnių organų. Aš tai sakau ne dėl to, kad konkrečiai būčiau 
priešingas tiems esantiems organams, ar būčiau priešingas prieš vieną 
ar kitą asmenį. Bet vis dėlto yra tam tikros baimės, kad šalia tos visos 
organizacijos atsiras tam tikri asmenys, kurie bandys savo valią uždėti 
visai organizacijai. O tai jau būtų nedemokratiška, ir kažin ar visados 
gerai. Reikėtų stengtis to išvengti, nes kitaip gali atsirasti nereikalingo 
trynimosi, o kartais ir taktiškų klaidų. Mano kazusas čia yra vienas iš 
pavyzdžių (ačiū, kad tu dėl jo neatsisakei sugaišti laiko, bet per daug 
energijos dėl to neeikvok, nes didesnės reikšmės tas kazusas neturi). 
Man svarbu principas. Būtent, kad ateity visi organai būtų sudarinėja- 
mi ne Jono, Petro ar jų kelių kartu, bet kad juose dalyvautų ir visi tie, 
kuriems priklauso. Žinau, kad šiomis sąlygomis tai nelengva padaryti, 
negalima nei sušaukti susirinkimo, nelengva ir laiškais to dalyko pra- 
vesti. Bet šia kryptimi reikėtų kas nors daryti. Būčiau dėkingas, jei tu 
suspėtum mane painformuoti apie savo poziciją šiuo reikalu dar prieš 
kovo 8 d. mūsų susirinkimą. 

Visiškai suprantu, kad kol kas galėčiau būti naudingiausias spau- 
doj. Tikiu, kad ir prieš išleidžiant kokį nors savo leidinį šioj srity galė- 
siu vienur kitur pasirodyti, bet pagrindinis klausimas turėtų būti tokio 
leidinio išleidimas. Asmeniškai mano situacija gerėja ir artimoj ateity 
galėsiu šioj srity daugiau padaryti. Kol kas turiu laikino pobūdžio kla- 
patų. Mat sesuo nupirko namą, kur ir aš persikėliau gyventi. Norint 
nenorint prisieina sugaišti nemaža laiko visokius reikalus tvarkant. Kai 
tas įeis į pastovesnes vėžes, galėsiu laisviau atsikvėpti ir spaudoj daž- 
niau pasirodyti. Šiuo tarpu baigiu rašyti didesnį straipsnį apie Maceiną. 
Nors tai RS lies tik labai netiesioginiai, bet noriu jį būtinai užbaigti ir 
pabandyti paleisti į „Naujienas“. 

Griežtai tarp mūsų noriu tave painformuoti, kad gavau platoką laiš- 
ką iš M. Macklevičiausį, kuriame jis tarp kita ko paliečia ir RS reikalus. 


58 


Manau, tau nebus siurprizas, kad pagal jį ir liaudininkai, ir jis pats asme- 
niškai į RS žiūri nepalankiai. Tarp kita ko jis labai pasipiktinęs Žymanto 
straipsniu „Vienybėje“, kur esą jo adresu ir primeluota. Man rodos, kad 
šiuo atveju RS reiktų būti labai atsargiems ir kiek galima laikytis Jurgio 
išdėstytos taktikos. Malonu, kad ir pats su ta taktika sutinki. 

Tiek šiuo tarpu. Lauksiu greito tavo pasisakymo anuo aukščiau 
išdėstytu klausimu. Iš viso norėčiau žinoti, kaip RS rėmuose daromi 
sprendimai ir kaip manoma šiuo atžvilgiu elgtis ateity. 

Viso geriausio 

tavo 
Vincas 


Mano naujas adresas: 
1626 Rockwood st. 
Los Angeles 26, Calif. 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1952 m. balandžio 7 d. laiškas Henrikui Žemeliui 


1952, balandžio 7 d. 
Los Angeles 

Mielas Henrikai, 

Ačiū už tavo skubias informacijas ir laišką. 

Aktualiausias reikalas šiuo metu atrodo yra mūsų būsimas žurna- 
las. Jis kol kas stovi ant gero kelio ir reikia tik sukaupti visas jėgas, kad 
jis galėtų pasirodyti ir svarbiausia išsilaikyti ir plėšti plačią ir gilią vagą. 
Su Broniu šiuo reikalu bendradarbiaujame artimai ir nuoširdžiai. Esu 
įteikęs vieną ilgoką straipsnį. Ruošiu vieną trumpesnį apie Lituanisti- 
kos institutą (informacinį). Jis sakosi jau šiek tiek medžiagos turįs, bet 
dar žurnalui mažai. Kai kurie bendradarbiai, pasimokę iš praeities ne- 
pasisekimų, suprantama, yra skeptiškai nusiteikę. Reikia kaip nors jų 
tą skepticizmą sulaužyti. Kai pasirodys pora numerių, ir gerų, tada ir jų 
skepticizmas pradings. 

Kaip jau rašiau, rengiuos aktyviau įsijungti aplamai į spaudos gyve- 
nimą. Esu vieną straipsnį parašęs „Vienybei“ ir vieną „Naujienoms“. Ypač 
„Naujienoms“ pasiunčiau aktualų ir smarkų. Bijau, kad neišsigąstų. 

RS spaudos kampanijoj pastebiu vieną negerovę. Vis dar man at- 
rodo per daug akcentuojamas neigiamas nusiteikimas partijų atžvilgiu 
(tai matyt iš kai kurių BR“, Žymanto ir Santarvės biuletenio straips- 
nių). Skaitau, kad toks nusiteikimas yra ir klaidingas, ir svarbiausia, 
nenaudingas. Toks nusiteikimas nėra suderinamas su visur mūsų de- 
klaruojama demokratybės idėja. Be to, jis be reikalo prieš mus nustato 
kai kurias grupes, kurios iš esmės nėra mums priešingos. 

Antras dalykas, kuris man rūpi (ypač sąryšy su būsimu žurnalu), 
tai mūsų lėšų disponavimas. Ar šiaip, ar taip mokestis gana didelis. Pas 
mus jau pora narių išstojo iš skyriaus iš dalies dėl mokesčio. Šiuo tarpu 
nesiūlydamas jo mažinti (gal jis toks ir reikalingas), vis dėlto norėčiau 
žinoti, kaip tos surenkamos lėšos disponuojamos. Kad kartais neišeitų 
taip, kaip su ALTO“ ir VLIKo lėšomis: jos išleidžiamos daugiausia važi- 
nėjimams. Bijau, kad ir pas mus kai kas nepradėtų per daug trankytis 
po Paryžių, Romą, Vokietiją ir t. t. Suprantu, jei dalis tų lėšų eina tie- 
sioginei krašto rezistencijai. Tačiau čia žinoma jos tėra lašas jūroje (čia 
jau ekstra veiksnių pagalba turėtų būti). Bet dalis tų lėšų turėtų eiti ir 
žurnalo reikalui, ir kitiems panašiems reikalams. Čia būtų konkreti ir 
visiems apčiuopiama jų reikšmė. Iš viso, susidariau įspūdį, kad lėšų dis- 
ponavimo reikalas yra kažkoks slaptas rezervatas, apie kurį negalima 
nieko žinoti. Tai negerai (išskyrus aną vieną sektorių). Kadangi esi V. K. 
narys, pazonduok šiuo reikalu dirvą ir būk geras, painformuok mane. 
Tai svarbus reikalas visai organizacijos ateičiai. 

Kaip su Jurgiu tavo santykiai? Kažkodėl aš labai ilgai negaunu iš jo 
laiško. Buvo dar ir penkinę pasiuntęs. Bijau, kad gal mano laiškas din- 
go. Ar jis tau apie tai neužsiminė. 

Mūsų RS skyrius veikia neblogai, ypač entuziastingai prie jo veiklos 
prisideda M. Biržiška. Nutarėm daryt susirinkimus kas mėnesį. 


84. Bronys Raila. 

85. Amerikos lietuvių taryba (ALT) - JAV 1940 m. lietuvių emigrantų įkurta politinė 
organizacija, vienijanti įvairių ideologinių srovių organizacijas bendram tikslui - kovai 
už Lietuvos nepriklausomybę. Organizacija veikia iki šiol. 

Asmeniškuose frontuose nieko naujo. Kaip jau, be abejo, būsi gir- 
dėjęs, sesuo apsiženijo. Man turbūt priseis pasilikti, anot Pulgio An- 
driušio, tuščiaviduriu dėde jos vaikams auginti. Mat čia dailiosios lyties 
trūkumas begalinis ir visiškai ir norint nėra ko pasirinkti. 

Sveikinu tave su mašina. Maniškė jau baigia savo dienas. Norėčiau 
šiaip taip prasistumti iki rudens, o tada bandysiu ką nors geresnio pirkti, 
jei viskas laimingai klostysis ir jeigu, kaip žada, mūsų sargų algą pakels. 

Tiek šiuo tarpu. Parašyk ir vėl man nulikęs valandėlę. Ypač anuo lėšų 
klausimu ir aplamai painformuok apie didžiąją mūsų politiką. Kaip mi- 
nėjau, mūsų su Bronium santykiai pasitaisė. Bet tarp jo ir manęs visados 
bus nuomonių skirtumas. Jis taktikos reikaluose nėra labai stiprus. 

Viso geriausio 

tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1952 m. balandžio 28 d. laiškas Henrikui Žemeliui 


1952. bal., 28 d. 
Los Angeles 

Mielas Henrikai, 

Gerai, kad nepamiršti manęs ir nors neturėdamas laiko (kas jo 
turi?) pasidalini bėgamaisiais reikalais. Ačiū. 

Matyt, Jurgiui laiškas tikrai bus žuvęs. Dabar jam vėl parašiau ir 
tikiuos gauti atsakymą. Vis toliau aš įsitikinu daugiau, kad mūsų trijų 
kontaktai itin turi būti glaudūs, nes skautiškai tariant nuolat reikia bu- 
dėti. Nežinau, bet kažkoks prastas nujautimas šneka, kad ar tik ir vėl 
nedarome klaidų. Turiu ypač galvoje BR** straipsnį „Vienybėje“, kurį 
paskutiniu laiku komentavo „Naujienos“. Man atrodo, ten (tame BR 
straipsny) per daug užsišokta. Blogiausia, kad kalbama santarvininkų 
vardu („mes santarvininkai“). Negi santarvininkų vardu būtų galima 
kalbėti apie „partijų orgijas“ (!) ir t. t. Atrodo, nei tu, nei Nev[eravičius], 


86. Bronys Raila. 

nei Jurgis su tokia taktika nesutiktų. Ar nereikėtų griežtesnės vidaus 
cenzūros, ar nereikėtų galvoti sudaryti tam tikrą komisiją, kuri peržiū- 
rėtų visus straipsnius, kurie skelbiami santarvininkų vardu. Juk kai kas 
tikrai gali per toli nueiti (ypač Žymantas] ir BR). Aš visiškai sutinku su 
tavo spaudos taktikos linija (nepulti nei partijų, nei bažnyčios). 

Nors ir pavėluotai, gavau liaudininkų biuletenį. Ten daug kalbama 
apie Santarvę. Kaip į jų nuomones (priešingas Santarvei) nežiūrėtume, 
su vienu dalyku reikia skaitytis: būtent ten tvirtinama, kad mes kuria- 
me naują partiją. Reiktų išsiaiškinti, kaip yra iš tikrųjų, nes iš spaudos 
(ypač „Vienybės“) tikrai susidaro įspūdis, kad kuriama nauja partija. 
Dar blogiau, kuriama savotiška superpartija. Jei kai kas taip galvoja, ir 
jei tokių būtų dauguma, aš asmeniškai būčiau priverstas reviduoti visą 
savo pažiūrą RS atžvilgiu. Vienam posėdy ir Biržiška pareiškė, kad jei 
iš RS norima padaryti naują partiją, jis pirmas iš jos išstotų. Manau, tai 
be galo svarbus klausimas ir jūs vadai žiūrėkit. 

Šiomis dienomis gavau iš S. Mack.? pakvietimą įeiti į Amerikinį ko- 
mitetą. Tu manau nesmerksi užtai, kad aš atsisakiau tos garbės priimti. 
Jaučiu, kad tik tavo ir Jurgio spaudimo pasėkoje aš ten buvau pakviestas. 
Vadinas, mano kandidatūra nebuvo natūraliai išaugusi, tad ir nesutikau 
to pasiūlymo priimti. Manyčiau, kad kai kada nors (jeigu?) bus renkami 
vykdomieji organai, neatsisakysiu ir aš ten dalyvauti ir jei „liaudis“ iš- 
rinks, prisieis priimti jos valią. Apie tą savo nusistatymą painformavau ir 
Jurgį. St. Mac. parašė keletą asmeniškų žodžių, jam į juos atsakiau ma- 
loniu laišku. Gal šis mano atsisakymas įeiti į amerikinį komitetą ir bus 
šioks toks smūgis, bet aš šiomis sąlygomis kitaip pasielgti negalėjau. 

Peržiūrėjau „Tėv[iškės] Žiburius“ ir aš pats negalėjau suprasti, ką jie 
nori dėl mano straipsnio pasakyti. Iš viso vis dėlto jaučiu, kad tam tik- 
ras spaudos pagerėjimas pastebimas. Ypač „Draugo“ kritika dėl mano 
„Naujienų“ straipsnio gana kultūringa. Rengiu jiems atsakymą. 

Tavo nugąstavimas dėl žurnalo yra kartu ir mano nugąstavimas. 
Ir aš bijau dviejų dalykų: 1. kad jis galėtų materialiai išsilaikyti ir būtų 
atitinkamai aukštai, 2. kad jame nebūtų padaryta politinių klaidų. Ši 
antroji baimė pas mane net didesnė, ypač jei New Yorkas elgsis panašiai 


87. Stepas Mackevičius (1915-1987) - teisininkas, visuomenės veikėjas, karo metais daly- 
vavęs Lietuvos pogrindžio veikloje, vienas iš LLKS narių. Po karo gyveno Prancūzijoje, 
1949 m. persikėlė gyventi į JAV. Aktyvus BDPS Užsienio delegatūros, Lietuvių rezisten- 
cinės santarvės, Šviesos organizacijos narys. 

kaip BR. Žiūrėk, ar nebūtų galima pravesti tokis projektas: dėl politinės 
linijos žurnalas atsakingas trijų asmenų komisijai, kurią sudarytų Bir- 
žiška, BR ir mano mažybė. Tai siūlau, kaip ką tik atėjusią į galvą mintį. 
Gal būtų geresnių kombinacijų. Šios gera ypatybė, kad mes visi čia vie- 
toje esame. Kaip atrodo? Parašyk. 

Vidaus biuletenį gaunu paskaityti. Su Nevferavičiaus) išdėstyta 
spaudos taktika sutinku. 

Tiek šiuo tarpu. Matai, iškėliau keletą svarbių problemų. Tai tegu 
lieka tarp mūsų, ypač vietos, kurios liečia asmenis. Bet bendromis min- 
timis gali pasinaudoti paminėdamas ir mano vardą, jei rašysi savo bi- 
čiuliams CK nariams. 

Šiuo tarpu, 

viso geriausio 

tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1952 m. liepos 14 d. laiškas Henrikui Žemeliui 


1952, liepos 14 d. 
Los Angeles 

Mielas Henrikai, 

Matyt, tvarkymasis naujoj gūžtoj užima daug laiko, kad taip ilgai 
nieko nerašai. O gal tas gūžtos tvarkymas susijęs su stono pakeitimu. 
Tada žinoma suprasčiau, kad ilgesniam laikui būtum priverstas iškris- 
ti iš reikalų ir užsiimti, anot „Draugo“, „pozityviais darbais“. Parašyk, 
kaip iš tikrųjų yra. 

Aš pats jau antra savaitė kaip atostogauju. Buvau net galvojęs važiuoti 
į Rytus. Tada be abejo ir tave būčiau aplankęs. Bet, viena, atostogos per 
trumpos, antra, santaupos per mažos. Tad šį malonumą atidėjau kitiems 
metams. Iš viso baisiai norėčiau kaip nors atsidurti jūsų pakrašty, nes 
tarp kita ko esu užsimojęs parašyti mūsų partijų istoriją (ne tokią kaip 

rašo „Tėvynės Sargas“). O Rytuose sąlygos šiam darbui tikrai būtų palan- 
kesnės. Mat čionai labai trūksta literatūros. Ten galima bent senų laikraš- 
čių komplektus gauti. Deja, perspektyvos labai miglotos. 

Mūsų reikalai atrodo vystosi neblogai. Vietinis mūsų LRS skyrius 
pamažu stiprėja, prisitraukdamas naujų narių. Susirinkimus darome 
maždaug vieną kartą į mėnesį, kuriuose pasiinformuojame apie bėga- 
mus reikalus ir padiskutuojame planų ir taktikos klausimus. Pasku- 
tiniame susirinkime svarstėme Vliko reformos reikalą. Kai kuriems 
mūsų (ir mano mažybei) atrodė, kad LRS programa šiuo reikalu per 
daug plati ir radikali. Sugestijų davėm tuo reikalu. 

Tavo žiniai: pastaruoju laiku turėjau susirašinėjimą su liaudininkų 
CK LRS reikalu. Malonu konstatuoti, kad nors jų CK vis dar tebesilai- 
ko sausio 13 d. nutarimu, tačiau bendra opinija LRS atžvilgiu gerokai 
sušvelnėjo. Kai kas net drįsta kritikuoti tą nutarimą, vadindami jį pasi- 
karščiavimu. Iš viso, jų nusistatymas nežiūrėti nutarimo raidės, o ben- 
drai LRS atžvilgiu laikytis neutralumo. Man asmeniškai ši žinia buvo 
džiuginanti. Apie tai aš painformavau ir BR**. 

Vienu konkrečiu reikalu: 

„Drauge“ vėl buvo paskelbtas smarkus straipsnis prieš LRS. Nors 
daugumoje kartojami tie patys argumentai, bet vienas yra ir naujas, 
liečiąs „Mintį“. Ji kaltinama, kaip agitavusi prieš Vliką dėl to, kad šis 
nenorėjęs skelbti egzilinės vyriausybės. Ar taip iš tikrųjų buvo. Bent 
atrodo tavo redagavimo ir mano artimiausio bendradarbiavimo metu 
„Mintis“ buvo užėmusi kaip tik priešingą poziciją. Ji puolė Vliką už pa- 
stangas vadintis seimu ir vyriausybe. Kadangi tai liečia ypač mudu, tu- 
rėtume reaguoti. Parašyk skubiai, kaip iš tikrųjų buvo, ir pranešk, ar tu 
pats negalėtum tą klaidą atitaisyti, kartu ir bendrą reikalą paliečiant. 

Skaitau su malonumu tavo spaudos apžvalgas „Dirvoje“. Jos geros 
ir gerėja. Varyk toliau. 

Būtų įdomu ir šiaip plačiau iš tavęs apie šį bei tą išgirsti. 

Laukiu 

tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


88. Bronys Raila. 

Vinco Trumpos 1952 m. rugpjūčio 27 d. laiškas Henrikui Žemeliui 


1952, rugp. 27 d. 
Mielas Henrikai, 


Siunčiu atsišaukimus į liaudį. Iš teksto matysi, koks reikalas. Būtų 
labai gerai, kad pats padarytum viską, kas tik galima, kad aukų vajus pa- 
vyktų. Manau, kad jauti, jog tūli veiksniai nėra palankūs tokiam vajui. 

Šiuo tarpu esu baisiai užimtas tuo bizniu. Tad plačiau parašysiu kitą 
kartą. 

Tavo, 
Vincas 


1626 Rockwood St. 
Los Angeles 26, Cal. 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1952 m. lapkričio 29 d. laiškas Henrikui Žemeliui 


1952. lapk. 29d. 
Vašingtonas 

Mielas Henrikai, 

Taigi įklimpau Vašingtone, kaip musė išrūgose. Nežinau, kada įsi- 
kapstysiu. Kartais jau atrodo spjaut į viską kas žiba ir leistis namolei, 
tačiau, žiūrėk, vėl kokia zakiba ir vėl turi kelias dienas laukti, kad po 
tų kelių dienų paaiškėtų bieso šiaudas. Dabar esu tvirtai nusistatęs dar 
porą savaičių pabandyti ir jei per tą laiką arba Eizenhoweris“? nepa- 
kvies į savo kabinetą, arba kitas koks panašus darbas neatsiras, tada 
tikrai pasakysiu sudiev ir važiuosiu namo. 

Be abejo, tokis gyvenimas neleidžia susikoncentruoti ties jokiomis 
problemomis, nes esi nei pakartas, nei paleistas. Įdomesnių pasikalbėji- 


89. Dvaitas Eizenhaueris (Dwight Eisenhower1890-1969) - JAV politikas, 1953-1961 m. 
JAV prezidentas. 

mų čia turiu tik su pulk. Škirpa““. Šiaip jau kolionija maža ir politikuoti 
nemėgsta. Užtat jaučiuos visiškai iškritęs iš rikiuotės. Neturiu progos 
net jokio laikraščio paskaityti. 

Būk geras ir parašyk, kas naujo tavo rajonuose. 

Beje, gal turi kokią nuotrauką padaręs. Iš mano fotografijos meno 
nieko neišėjo. Vieną siunčiu tau. Kitą perduok Danutei, nes, rodos, tai 
jos kūno dalis po objektyvu bus pakliuvusi. 

Labų dienų Saladžių familijai ir Sodžiams 

Viso geriausio 

tavo 
Vincas 


VDU LII. Rankraštis, originalas. 


Vinco Trumpos 1953 m. balandžio 7 d. laiškas Henrikui Žemeliui 


1953, balandžio 7 

Mielas Henrikai, 

Turbūt jau užsirūstinai ko, kad taip ilgai nesirodai. Tiesa, tuo pačiu 
ir mane galėtum pakaltinti. Na, kaip ten bebūtų vis vien spaudžiu deši- 
nę su praėjusioms Šv. Velykoms. 

Pas mane tokelės visiškai senoviškos. Vis tebesėdžiu Vašingtone ir 
vis tebesu nei pakartas, nei paleistas. O tokia situacija visados mane 
išmuša iš vėžių. Dėlto nesistebėk, kad taip esu nutilęs visuose frontuose. 
Nežiūrint į tai seku daugmaž, kas dedasi aplink. Neretai čia turiu įdo- 
mesnių pasikalbėjimų su pulk. Škirpa, Krivicku", Pajauju?* ir dar vie- 


90. Kazys Škirpa (1895-1979) - diplomatas, politikas, Lietuvos kariuomenės pulkinin- 
kas. Nuo 1938 m. iki Lietuvos okupacijos Lietuvos nepaprastasis pasiuntinys ir įgaliotas 
ministras Vokietijoje. Vienas iš LAF organizacijos Berlyne steigėjų. 1949 m. persikėlė 
gyventi į JAV. 

91. Domas Krivickas - teisininkas, visuomenės veikėjas, 1944 m. pasitraukęs į Vakarus, 
1950 m. persikėlė gyventi į JAV. Priklausė Ūkininkų sąjungai, jai atstovavo VLIKė, ben- 
dradarbiavo išeivijos spaudoje. 

92. Juozas Pajaujis (1894-1973) - ekonomistas, visuomenės veikėjas, publicistas, po karo 
pasitraukęs į Vakarus, Valstiečių liaudininkų sąjungos narys. 

nu kitu. Paliečiam ir Santarvės reikalus. Beveik tapau nustebintas gana 
pozityvia prof. D. Krivicko nuomone tais reikalais. Tiesa, dėl žurnalo 
jis nėra sužavėtas, bet pačiai organizacijai pripažįsta daug racijos. Liau- 
dininkai per jo mylistą Žalkauską? tariasi iškopę į valdžios viršūnes ir, 
man atrodo, jokio nuoširdumo mums nerodo. Dėl jų tų tariamų viršū- 
nių tai kai kas labai abejoja. Esą, sako Žalkfauskas] važiuoja Karvelio“ 
ir Krupo“ vežime. 

Man asmeniškai, žurnalas daro gerą įspūdį. Gaila, kad kol kas ne- 
galiu nei materialiai (vis tebesu bedarbis), nei kokiu rašteliu paremti. 
Bet manyčiau, turint tokių šumnų plunksnos vyrų avangardą mano 
prisidėjimas nieko negalėtų pataisyti. Žakas smagiai atsiskaito su vi- 
sais. Dėl kai kurių vietų galima būtų ginčytis, bet iš viso straipsnis pa- 
rašytas labai įdomiai. 

Čia, žinoma, skyrius suorganizuoti sunku, nes beveik visi (o ir iš 
viso yra labai maža) jau ir taip įsipartinę. Tad priseina tik žodinę pro- 
pagandą tarp tos publikos varyti. 

Jūs, atrodo, krutate neblogai, lygiai kaip ir mūsų Los Angeles skyrius. 

Kas pas tave gero. Labai apsidžiaugiau gavęs bent keletą žodžių. 

Viso geriausio 

tavo 
Vincas 


103 274 NE 
Washington DC 


VDU LII. Rankraštis, originalas. 


93. Žalkauskas Karolis (1892-1961) - teisininkas, visuomenės veikėjas, 1940 m. pasitrau- 
kė į Vakarus, Valstiečių liaudininkų sąjungos narys, 1952 m. išrinktas VLIKO Vykdomo- 
sios tarybos pirmininku. 

94. Petras Karvelis (1897-1976) - ekonomistas, visuomenės veikėjas, 1940 m. pasitraukęs į 
Vokietiją. Nuo 1945 m. atkurtojo VLIKo narys, atstovavo Lietuvos ūkininkų sąjungai. Nuo 
1952 m. VLIK'o Vykdomosios tarybos narys, ėjęs užsienio reikalų valdytojo pareigas. 

95. Mykolas Krupavičius. 

Vinco Trumpos 1953 m. balandžio 13 d. laiškas Henrikui Žemeliui 


1953, balandžio 13 d. 

Mielas Henrikai, 

Ačiū, kad greitai atsišaukei į mano laišką. 

Žinia apie Jurgį baisiai mane pritrenkė. Jau buvau tikėjęs, kad jam 
pasiseks išsikapstyti iš visų bėdų. Tikrai jau jį tas žiaurus likimas per 
daug mūčija. Neseniai aš jam rašiau laišką pridėjęs mažą dovanėlę. Da- 
bar manau parinkti tarp mūsų veikėjų paramos. Tikiuos, kad kokią 
dešimkę pasiseks sumedžioti. Tada pasiųsiu tau, o tu galėsi persiųsti 
Jurgiui ar jo žmonai. Gaila, kad aš pats šiuo metu esu baisiai biednas ir 
nuo savęs rimtesnės sumos negaliu paskirti. 

Atrodo, Santarvės reikalai stovi neblogai. Aš apie tai sprendžiu iš 
Krivicko, kuris pastaruoju laiku rodo jai nemaža simpatijos. Žinai, Si- 
dzi““ partija turi gerą uoslę ir žino kur krypsta gyvenimas. Bent aš lin- 
kęs tokią išvadą daryti. 

Dėl tų pačių aukščiau minėtų sąlygų kol kas negaliu efektyviai 
paremti „Santarvės“ žurnalo. Gerai, kad „Dirva“ palankiai atsišaukia 
(tarp kita ko Naujokas? yra Rastenis, ne Gaidžiūnas??). 

Smagu, kad tu retkarčiais turi progos lampelytę nulenkti. Aš tik 
didelių švenčių metu šitaip sugriešiju. Kažkaip prieš savo valią pradedu 
rimtėti. Tai kelia didelį susirūpinimą, nes tai gali būti pirmas skambu- 
tis į senatvę. 

Dėl tų šnekų apie derybas su Vliku, dėl eventualaus į jį įėjimo aš 
nesu sužavėtas. Man vis atrodo, kad nereiktų į jį lįsti. Arba bent reiktų 
savo reikalavimus pravesti. 

Šiaip daugiau mano visi ryšiai nutrūkę, nesu gerai informuotas, už- 
tat ir bijau ką nors savo siūlyti. 


96. Vaclovas Sidzikauskas. 

97. Naujoko slapyvardžiu „Dirvoje“ pasirašinėjo Vincas Rastenis. 

98. Balys Gaidžiūnas (1911-1996) - poetas, žurnalistas, visuomenės veikėjas. Karo me- 
tais dalyvavo Lietuvoje pogrindžio veikloje, vienas iš VLIKO steigėjų. Po karo Vokieti- 
joje organizavo tautininkų veiklą, Lietuvių tautinio sąjūdžio narys, 1945-1949 VLIKO 
Vykdomosios tarybos narys. 1949 m. persikėlė gyventi į JAV. 1951-1963 m. tautininkų 
leidžiamo laikraščio „Dirva“ redaktorius, 

Manau, kad pasibaigus tam netikrumo laikotarpiui vėl viskas su- 
sinormuos. 
Taigi laikykis drūtai ir retkarčiais prisimink vieną iš „samažogų“. 
tavo 
Vincas 


103 274 NE 
Washington DC. 


VDU LII. Rankraštis, originalas. 


Vinco Trumpos 1953 m. liepos 17 d. laiškas Henrikui Žemeliui 


1953, liepos 17 d. 

Mielas Henrikai, 

Mus čia buvo užpuolę tokie karščiai, kad neliko jėgų nei laiško pa- 
rašyti. Dabar truputį atvėso ir pradedam šiek tiek atsigauti. 

Gaila, kad negalėjai atvykti į sąskrydį. O jis tikrai šumniai pra- 
ėjo ir jame dalyvavo daug amerikoniškų „veiksnių“. Be reikalo ten Ro- 
chesteryje Grigaitis skelbia, kad tai eina prieš mūsų tautos reikalus. Aš 
skaitau, kad tuo sąskrydžių daugiau pasiekta negu Alto važinėjimais į 
Vašingtoną ir piknikais. 

Praeitą sekmadienį buvo liaudininkų CK posėdis. Jame Škirpa iš- 
kėlė ir rezoliucijos prieš LRS panaikinimo klausimą, kuris, deja, nepra- 
ėjo. Pakenkė čia tarp kita ko ir neaiškaus ryšininko pasirodymas Lon- 
done. Svarbiausia, žinoma, rabinų užsispyrimas ir nenoras prisipažinti 
prie klaidos. Kardelis'? palaikęs Škirpos poziciją ir smarkiai kritikavęs 
aną rezoliuciją. Šiaip jų CK esminių pakeitimų nėra. Aš palaikau su jais 
kontaktą. Ta pastraipa tebūnie tarp mūsų. 

Labai malonu, kad Jurgiui surinkta graži suma pinigų. Mano san- 
tykiai su Bronium nutrūko, daugiausia dėl nebendradarbiavimo „San- 
99. Jonas Kardelis (1893-1969) - žurnalistas, politikas, 1944 m. pasitraukęs į Vokietiją, 


nuo 1948 m. gyvenęs Kanadoje. 1949-1968 m. Kanados lietuvių laikraščio „Nepriklau- 
soma Lietuva“ redaktorius. 

tarvėje“. Bandžiau aiškintis, kad šiuo metu negaliu įsijungti į rašymą, 
nes noriu užbaigti savo darbą. Jis netiki tuo. Ką padarysi. Norėčiau, kad 
tu, Henrikai, mane suprastum. 

Kas girdėtis aplamai pas tave. Kaip dėl Lozoriaus““ ir Vliko pasi- 
tarimų (mano galva, jie davė šiokių tokių rezultatų), kaip su generolo 
misija? 

Nors žinau, kad tu baisiai užimtas ir kenti taip pat vasaros karščius, 
bet būčiau dėkingas, kad keletą žodžių ir man parašytum. 

Viso geriausio 

tavo 
Vincas 


103 274 NE 
Washington DC 


VDU LII. Rankraštis, originalas. 


Vinco Trumpos 1953 m. rugpjūčio 5 d. laiškas Henrikui Žemeliui 


1953, rugp. 5 d. 
Mielas Henrikai, 


Skubu rašyti, norėdamas dar tave pagauti Rochesteryje. Ačiū už 
pakvietimą prisijungti prie tavo atostogų iškilų. Tikrai būtų malonu 
pasivažinėti ir Vėbrus aplankyti (beje, su jais ir susipažinti), bet labai 
abejoju, ar išdegs. Rašai, kad ten turėsit ir rezistencinių veiksnių pasi- 
tarimą. Tai baisiai įdomu ir gerai, nes tikrai yra daug problemų, kurias 
verta kolektyviai apsvarstyti (anot paskutinės bolševikų linijos, eiti pa- 
gal kolektyvinę išmintį). Krikų ir nekrikų propaganda prieš LRS baisiai 
intensyvi. Neseniai teko šnekėti su Deveniene'“". Pirmas jos sakinys — 
na dabar su rezistentais jau baigta. Žinoma, ji tuo labai džiaugtųsi (tai 


100. Stasys Lozoraitis. 

101. Alena Devenienė (1904-1999) - visuomenės veikėja, 1940 m. pasitraukusi į Vakarus, 
aktyviai dalyvavusi ALT, BALĘ, kitų Amerikos lietuvių organizacijų veikloje. Valstiečių 
liaudininkų sąjungos narė, nuo 1950 m. Sąjungos vicepirmininkė. 

tarp mūsų). Bet, mano galva, nėra dūmų be ugnies. Šis tas turi būti ne- 
tvarkoje. Aš tebesilaikau to paties nusistatymo, kurį mes apsvarstėme, 
kai buvau pas tave Rochesteryje. Šiandien man atrodo dar aiškiau, negu 
tada, kad baisiai sunku suderinti viešoji politinė veikla su rezistenciniu 
darbu, ypač kai abiejuose sektoriuose dirba tie patys žmonės. Argi gali- 
ma tad išlaikyti bent minimumas konspiracijos. Tuo tarpu LRS atrodo 
veržte veržiasi į dabartinę politinę makalynę. Nesuprantu to ir negaliu 
pritarti. Juk negalima rizikuoti žmonių krauju ir kovos reikalu dėl kie- 
no nors norų įeiti į veiksnius. Neskaitau, kad dalyvavimas toje veiksnių 
bezliepičioje gali sudaryti kokių nors kreditų ateičiai. Greičiau jau tai 
tik gali sukompromituoti žmones. Nežinau, kaip tavo nuomonė, bet jei 
man pasisektų būti jūsų pasitarimuose, bandyčiau ginti tokį matym- 
punktį. Tarp kita ko, ir Škirpa palaiko šią nuomonę. Jis rodo daug sim- 
patijos LRS, bet ne jos veržimuisi į viešą politiką. Jis net ruošiasi išeiti iš 
liaudininkų CK, jei jis neatšauks savo rezoliucijos LRS reikalu. Žinoma, 
paskutiniai gandai labai pasunkino jo kovą komitete. 

Tikiuos, kad netrukus ir aš galėsiu prisidėti prie žurnalo. 

Būtų tikrai gerai tave kaip nors pamatyti, nes būtų apie daug ką 
pasikalbėti, Kviesčiau tave į Vašingtoną. Dabar turiu neblogą butelį ir 
galėtum laisvai pas mane pagyventi. Bet abejoju, ar turėsi laiko ir ga- 
limybės. Kiekvienu atveju, parašyk, kada tas jūsų veiksnių pasitarimas 
įvyks, gal ir man pasiseks išsprukti. 

Perduok mano gilios užuojautos jausmus Valei. Žinau, kaip skaudu 
jai tą tragediją buvo pergyventi. 

Tiek paskubomis. 

Tavo 
Vincas 


Naujas mano adresas 
203 3rd St SE 
Washington DC 


P. S. Dėl Jurgio ir aš baisiai rūpinuos. Kai ką patirsi, tuojau painfor- 
muok mane. 


VDU LII. Mašinraštis, originalas. 

Vinco Trumpos 1953 m. rugpjūčio 25 d. laiškas Henrikui Žemeliui 


1953, rugp. 25 d. 

Mielas Henrikai, 

Ačiū už laišką ir visas informacijas. Džiaugiuos nepaprastai, kad jūsų 
pasitarimas buvo vaisingas ir konstruktyvus. Nors ir norėdamas daly- 
vauti tuose pasitarimuose, nebūčiau galėjęs, nes tu man nedavei Vėbrų 
adreso. Tai nieko, nes man ir taip neišėjo kaip prisistatyti, be to, formaliai 
aš ir titulo neturiu. Vis vien gerai, kad tau pasisekė kai kuriuos punktus 
pravesti. Dar kartą ačiū, kad ir mane šiek tiek apie tai supažindinai. 

Visa medžiaga, kurią man prisiuntei ir kurią su šiuo laišku skubu 
pačiam grąžinti, labai įdomi. Tikrai toji šmeižtų kompanija labai plačiai 
varoma, o neturėdamas faktų negali labai sėkmingai prieš ją atsikirsti. 
Nors gerai suprantu, kad daugumos faktų yra konfidencialaus pobū- 
džio, tačiau jų žinojimas nepaprastai sustiprina žmogų ir pakelia ūpą. 
Iš tikrųjų, ypač Drungos pasikalbėjimas su SR'** nepaprastai įdomus ir 
svarbus dokumentas, kuriuo pasirėmus galima mušti tuos, kurie pra- 
dėjo šmeižtų kompaniją prieš LRS. Tiesiog pasiutimas, kad net Krupas 
ir Žalk[auskas] užsiima tokia melų taktika. Nežinia nei kas begalvoti. 
Išsigimimas totališkas. Nors aš visą laiką buvau už tai, kad nereikė- 
tų pasisakyti prieš partijas, bet dabar pradedu galvoti, kad emigracijoj 
partijos greičiau išsigimsta negu galima buvo prileisti. Gal iš tikrųjų 
reikia rimtai pradėti organizuoti kas nors naujo, karingo, dinamiško, 
kas nušluotų tą vlikinį ir altinį sąšlavyną. 

Prie pirmos progos bandysiu kalbėti su Žadleikiu], nors aš su juo 
retai suseinu. Ir man buvo įspūdis, kad jis palankus. 

Nulikęs laiko vėl nepamiršk manęs. 

Viso geriausio 

tavo 
Vincas 


203 3rd str.SE 
Washington DC 


VDU LII. Mašinraštis, originalas. 


102. Stasys Raštikis. 


72 


Vinco Trumpos 1953 m. rugsėjo 4 d. laiškas Henrikui Žemeliui 


1953, rugs. 4 d. 

Mielas Henrikai, 

Gal ir per daug aš tave varginu su savo laiškais. Žinau, kad tu esi 
labai užimtas, o aš vis vien nedaug ką turiu pasakyti. Bet šį kartą turiu 
porą minčių, kurias noriu tau išdėstyti. Visų pirma, išdrožei labai gerą 
straipsnį „Vienybėje“. Manau, kad ta kryptimi tai bus ne paskutinis. 
Nutvėrus jautį už ragų neverta paleisti. Pagaliau, reikia suduoti tokį 
smūgį rabinams, kad jie greitai negalėtų atsikelti. Net ir mano paly- 
ginus šaltas kraujas verda, kai pamįsliju apie tuos romiškus dalykus. 
Bronys atrodo irgi karingai nusiteikęs. 

Antra, sąryšy su Krupo pasikalbėjimu laikraščiuose Škirpa baisiai 
užsiutęs. Jis, atrodo, pakels didelį armiderį liaudininkų tarpe, ligi even- 
tualaus išėjimo iš jų CK, nors aš dėl pastarojo žingsnio jį laikinai atkal- 
bu. Manyčiau, kad galima būtų pasinaudojus šia proga jį smarkiau su- 
rišti su LRS. Gal Bieliukas čia galėtų savo pridėti, ar kas kitas. Ši antroji 
žinia turi būti laikoma ir naudojama diskretiškai ir atsargiai. 

Labai džiaugiaus studentų suvažiavimu Čikagoje, ypač jų blaivia 
partijų kritika ir sveikinimu LRS. Reikėtų ir šią progą išnaudoti ir sim- 
patingai paminėti mūsų žurnale. Aplamai, visuomenėje pučia geri vė- 
jai. Belieka sušukti Drąsiau, Čarli. 

Mano asmeniški pasilaikymai be pasikeitimų, išskyrus kad Vašing- 
toną buvo užpuolę tokie karščiai, kad žmonės pautienę*“? pradėjo kepti 
ant trotuarų““*, 

Kiekvienas tavo laiškas man labai malonus 

Viso geriausio 

tavo 
Vincas 


203 3rd str Se 
Washington DC 


VDU LII. Mašinraštis, originalas. 





103. Kiaušinienę, 
104. Šaligatvių. 

Vinco Trumpos 1953 m. spalio 1 d. laiškas Henrikui Žemeliui 


1953, spalio 1 d. 

Mielas Henrikai, 

Manau, mano laiškas pasieks Rochesterį pirma, negu tu būsi pasi- 
rodęs savo hauptkvatieroje. Tikiuos, kad kelionė buvo sėkminga, ir kad 
apie ją mane painformuosi. 

E. NevĮeravičius] pradėjo siuntinėti savo medžiagą, tuo būdu už- 
simezgė tiesioginis kontaktas. Tikiuos, savo pažadus jam išpildysiu. 
Paskutinis bendraraštis (ne apie žurnalą) kelia daug ir sunkių proble- 
mų. Man rodos, gerai, kad pats VLIKas (teisingiau Krupas) vis atsisako 
šnekėtis. Tuo būdu tos šnekos pagaliau laimingai užsibaigs. Man nuo 
seno buvo keistas mūsų vyrų veržimasis į tą makalynę. Sunkesnis klau- 
simas - tai atskiro fondo organizavimas. Nemanyčiau, kad toks fondas 
nebūtų reikalingas, tačiau ar būtinai reikia griauti dabar turimas Tautos 
Fondas. Juk reikia atminti, kad to Fondo Valdytojas (jei neklystu) yra 
Šidiškis'“, vadinas, tautininkų žmogus, iš kurių LRS ligi šiol gavo dau- 
giausia pritarimo. Išėjus atvirai prieš aną fondą pastatytum Šidliškį] į 
žiaurią padėtį. O ir iš viso tai būtų geras ginklas prieš LRS. Žinia, kad 
kiekviena grupė turi savo fondus, ir prieš tai niekas negali nieko pasa- 
kyti. Jei Los Angeles bažnyčiai surenkama 100.000 dolerių, jei Lietu- 
vių Frontas gali iš savo fondo duoti studentams stipendijas ir apmokėti 
Brazaičio"““ keliones, gal galima ir kitiems kas nors panašaus padaryti. 
Bet griauti ar pasisakyti prieš aš nemanyčiau, kad būtų naudinga. 

Dabar vienu asmenišku reikalu. Kaip turbūt pastebėjai „Vienybė“ 
kažkokio Kundroto straipsnyje išdrožė apie tariamą mano pasikalbė- 
jimą su A. Devleviene]“?. Tokios kiaulystės iš savo draugų tarpo tikrai 


105. Tomas Šidiškis (1904-1966) - agronomas, nuo 1944 M. gyveno Vokietijoje, tautinin- 
kų atstovas VLIK 1950-1956 m., VLIKo Vykdomosios tarybos narys. 

106. Juozas Brazaitis-Ambrazevičius (1903-1974) - literatūros istorikas, kritikas, politi- 
kos ir visuomenės veikėjas, karo metais dalyvavęs Lietuvos pogrindžio veikloje, Laiki- 
nosios vyriausybės ministras pirmininkas, vienas iš Lietuvių fronto ir VLIK organiza- 
torių. 1945-1951 m. Lietuvių fronto atstovas VLIK, VLIKo Vykdomosios tarybos narys. 
Lietuvių fronto bičiulių vadovas ir ideologas. 

107. Kundroto slapyvardžiu „Vienybėje“ buvo atpasakotas V. Trumpos pokalbis su 
A. Deveniene ir pateikta neigiama jos pozicija LRS atžvilgiu, V. Trumpa bandė gelbėti 
susidariusią padėtį įdėdamas spaudoje atitaisymą, bet Kundrotas dar labiau sukėlė ais- 

nesitikėjau. Pasiunčiau griežtą paneigimą. Kadangi tik tau apie tai rašęs 
buvau, ir berods Biel[iukui] užsiminęs, tad šį pastarąjį ir buvau užpuo- 
lęs. Jis teisinasi, kad tai ne jo straipsnis. Tas pagaliau ne taip svarbu. 
Svarbiau, kad jis bando mane įtikinėti, kad čia nieko blogo, kad jeigu 
esu ką nors parašęs ar privačiai pasakęs, tas turi teisę ir toliau naudo- 
tis tomis žiniomis. Jeigu tai būtų visų LRS toks nusistatymas, tad labai 
apgailestaučiau. Kol kas esu nutaręs, kol negausiu patikrinimo, kad be 
mano žinios negalima konfidencialiai duotas žinias panaudoti spaudo- 
je, tol nieko nei vienam bičiuliui nerašysiu. Tavęs gi dar kartą prašau 
laikyti, ką tau esu parašęs apie pasikalbėjimą su Devleviene]. Laikyti 
griežtai tarp mūsų. 
Viso geriausio 
Vincas 


203 3rd str SE 
Washington DC 


VDU LII. Mašinraštis, originalas. 


Vinco Trumpos 1953 m. spalio 25 d. laiškas Henrikui Žemeliui 


1953, spalio 25 d. 

Mielas Henrikai, 

Labai ačiū tau už pastangas likviduoti aną incidentą. Aš visiškai su- 
tinku su tavo samprotavimais ir pasiūlymais užbaigti jį taip, kaip jis yra 
dabar, daugiau apie jį nešnekant. Nors ir nežinojau Jurgio reakcijos, bet 
jutau, kad jo pasikalbėjimo su SR paskelbimas jam turėjo būti nemalo- 
nus“, Dar blogiau, kad tai ir mūsų reikalui nepasitarnauja. Aš stebiuos, 


tras antrą kartą „Vienybėje“ užsipuldamas V. Trumpą. Visa ši istorija sukėlė didelį V. 
Trumpos ir kitų LRS narių nepasitenkinimą. 

108. Apie J. Valiulio - K. Drungos pokalbius su S. Raštikiu informacija buvo paskelb- 
ta „Santarvės“ žurnale. K. Drunga buvo nepatenkintas tokio jo pokalbio viešinimu 
spaudoje. 

kad Bronius vardan kažkokio solidarumo norėtų kitokios taktikos. Bro- 
lau, jei aš paskelbčiau tik vieną kitą ištrauką iš savo korespondencijos, 
žinau, kokia velniava būtų, sakysim, kad ir vieną kitą išsireiškimą apie 
Žadeikį. Gal man tai atrodytų, kad vardan solidarumo būtų ir naudin- 
ga. Bet aš laikaus principo, kad kas laiškuose privačiai parašoma, tas 
netaikoma spaudai. Visiškai sutinku su tavim, kad norint ta medžiaga 
pasinaudoti spaudai, reikėtų susitarti su jos autoriais. 

Visoje toje istorijoje yra dar vienas faktas, apie kurį nenoriu laiške 
rašyti. Apie jį mes buvom užsiminę, kai aš buvau pas tave Rochesteryje. 
Kiekvienu atveju, aš labai prašau tavęs ir toliau laikytis savo pozicijos. 
Man tiesiog nesuprantama (ir truputį įtartina), kad Bronius prašo iš 
tavęs daugiau informacijų šiuo reikalu. Mano laiškas jam buvo aiškiai 
sąlyginis. Aš ten aiškinu (ir atsiprašiau), kad jei jis nėra Kundrotas, tai 
visas tas laiškas jam netaikomas. Vadinas, jei jis nėra Kundrotas, jo as- 
meniškai visas tas incidentas visiškai neliečia. Kam tad informacijos? 
Gal klystu (ir norėčiau klysti), bet man visa tai atsiduoda blackmail'*?, 
Mielas Henrikai, baisiai nenorėčiau nei pats, nei tave į tą operaciją įvel- 
ti. Todėl dar kartą prašau aną laišką tau laikyti tik tarp mūsų. 

Ačiū už pakvietimą atsilankyti Rochesteryje. Toloka, bet bandysiu. 
O gal surasim kompromisą ir kur apie pusiaukelį susitiksim. Mat aš 
dar neturiu teisės į atostogas. Na, bet dar tolimas laikas. Pažiūrėsim ir 
pakombinuosim. 

Viso geriausio 

tavo 
Vincas 


203 3rd str SE 
Washington DC 


VDU LI. Mašinraštis, originalas. 


109. Šantažu (angl. blackmail - šantažas). 

Vinco Trumpos 1953 m. lapkričio 13 d. laiškas Henrikui Žemeliui 


(Konfidencialus) 


1953. 11. 13. 
Mielas Henrikai, 


Kadangi šiandien 13 ir penktadienis, tad visiems tokiems velniams 
turėtų būti laiminga diena, nutariau tau parašyti. Kaip tu ir spėji, aš 
pykstu, kad tu pasiuntei tą mano laiško ištrauką. Nieko nepadarysi, jau 
per vėlu apgailestauti. O gal ir gerai. Žinau, kad kai kas nori mane atito- 
linti nuo LRS. Kitaip neišeis. Pasiliksime dvasios draugai, bent tikiuos, 
su tavimi, kaip su Zemlioku"“. Bet jei tas reikalas dar kartą iškils spau- 
doj, man nebus kitos išeities kitaip padaryti, kaip atsiriboti atitinkamu 
pareiškimu. Šiuo tarpu plačiau priežasčių nedėstysiu, bet esu tikras, 
kad kai tu jas sužinosi, visiškai man pritarsi. 

Paskutiniu metu užsimezgė artimesnis bendradarbiavimas su Grei- 
mu. Aš tą vyrą, šalia tavęs, visados daugiausia vertinau mūsų šutvėje. 
Tikiuos, kad ir jo draugystė pasiliks. 

Kažkokie tavo įtarinėjimai dėl liaudininkų yra tikra nesąmonė. 
Man atrodo, kaip aš, taip sakysim ir Drunga, esame seniai savo nuo- 
mones pareiškę tuo reikalu ir aš jos ir toliau laikausi. Užtat jokie jų CK 
norai man neturi jokios reikšmės. Jie neturėtų, jei aš ir būčiau įstojęs 
į liaudininkus. Nežinau, iš kur B. B.'" tokios mintys kyla. Mano pasi- 
kalbėjimas su Dev(eviene] buvo tarp keturių akių. Man ta istorija ypač 
nemaloni dar ir dėlto, kad tuo pačiu metu ji kvietė mane redaguoti 
Žaliojo Internacionalo biuletenį anglų kalba, vadinas, rodė gerą širdį 
(atlyginimas apie 400 dolerių mėn.). O aš jai atsilyginau kiaulyste. Pa- 
dėties nepakeičia faktas, kad aš atsisakiau tą postą užimti. Dabar jį iš 
dalies paėmė Blazas. 

Žinau, kad tu būsi mano pusėje. Bet kartoju, jei tai dar kartą tas 
reikalas atsidurs spaudoje, bus per vėlu. Niekas jo negalės atitaisyti. 

Tai šiuo tarpu 

tavo 
Vincas 


VDU LII. Mašinraštis, originalas. 


10. Kraštiečiu. 
111. Bronius Bieliukas. 

Vinco Trumpos 1953 m. lapkričio 26 d. laiškas Henrikui Žemeliui 


1953, lapk. 26 

Mielas Henrikai, 

Sveikas gyvas su suvalgytu ir tikiuos pašlapintu kalakutu. Mes čia 
buvome susimetę į krūvą ir nutaršėm po sparną, apšlakstydami šiokiais 
tokiais. 

Sakai, kad mano laiškas tau ne su visum buvęs malonus. Nepasa- 
kysiu, kad ir taviškis mane būtų labai šviesiai nuteikęs. Tu kalbi apie 
kažkokį kompromisą. Nesuprantu. Išeina, padarai kiaulystę, o paskum 
dar kažkokias bylas sugalvoji ir siūlai kompromisą (ne tau tai taikau). 
Bet tiek to. Palikim, mielas Henrikai, visą tą reikalą nuošalyje ir stenki- 
mės pamiršti. Aš tikrai pamiršiu, jei niekas nepriminės. Manau, gana. 
Juk aplamai viskas glupstva, arba anot kėdainiškio gigačo, zero prieš 
amžinybę. Nėra ko armiderį kelti. 

Vot su tuo rašymu šiuo metu kažkaip neina. Kelis kartus prade- 
du ką nors sumesti, ir vėl padedu į šalį. Nemanyk, kad čia būtų koks 
nenoras, ar kitokios priežastys. Neina, ir gana. O prievartauti savęs 
nemėgstu ir žinau, kad iš tokio rašymo nieko gero neišeitų. Nežinau, 
ar tu tokius periodus esi išgyvenęs. Man tai jau ne pirmas kartas. Už- 
tat reikės palaukti. 

Kas pas tave geresnio? Aš maniau, kad Rastenio (Naujoko) pa- 
siūlymas pastatyti Olį"* Alto priešaky labai racionalus. Deja, atrodo, 
jis nepraeis. Atrodo, kaip Vliko negalim įsivaizduoti be Krupo, taip 
Alto be Šimučio - Grigaičio. Atsimeni, mes kadaise rašėme „Mintyje“ 
apie vadinamus nepakeičiamus. Negerai, kad taip atsitinka, bet ką tu 
padarysi. 

Pradedu mįslyti apie kokios džionkos's įsitaisymą. Nusibodo 
nusipėstinus. Kai tik sumesiu kelis grašius į krūvą, versiu. Tada bus 
lengviau ir pajudėti. Kol kas abejoju, ar išgalėsiu tave aplankyti per 


112. Antanas Olis (1898-1958) - teisininkas, politikos ir visuomenės veikėjas, senosios 
emigracijos bangos atstovas, Amerikos lietuvių tautininkų lyderis, vienas iš BALFO kū- 
rėjų, SLA narys, ALT vykdomojo komiteto narys. 

113. Mašinos. 

Kalėdas, nors ir kaip nebūtų įdomu pasišnekėti ir... pasijuokti, senus 
laikus prisiminus. 
Viso geriausio 
Tavo, . 
Vincas 


203 3rd SE 


VDU LII. Mašinraštis, originalas. 


Vinco Trumpos 1953 m. gruodžio 7 d. laiškas Henrikui Žemeliui 


1953, gruodžio 7 d. 

Mielas Henrikai, 

Labai ačiū tau už laišką ir už tavo pastangas prablaivyti tą keistą 
kompaniją, nukreiptą prieš mane. Tikrai nesijaučiu vertas nei to laiko, 
nei rašalo, kuris tam reikalui eikvojamas. Tavo draugiški žodžiai paliks 
amžinai mano širdyje. 

Žinoma, baisu, kada draugai (kabutėse) įrašo tave į laisvinimo ken- 
kėjų eiles. Bet esu nutaręs daugiau neatsakinėti spaudoje, nes toks at- 
sakymas galėtų būti tik labai piktas. O tai niekam į gerą neišeitų. Tiek 
ir to, šį kartą tegu palieka ant mano pilvo kermošius. Visiškai su tavim 
sutinku, kad ir dabar tai neišeis į naudą. Tad nenoriu toliau po purvy- 
nėlį braidžioti. 

Manyčiau, kad ir pačiam nereikėtų daugiau nieko daryti. Pasakei 
savo ir gerai. Tegu taip ir pasilieka. Gal bus kada nors geresnė proga. 

Dar vienas prašymas. Nors ir toliau norėčiau, kad tarp tavęs ir ma- 
nęs pasiliktų korespondenciniai ryšiai, bet nevelk manęs į jokias kitas 
kombinacijas. Pasiliksiu laikinai nuošalėje, tegu nusistovės dulkės ir 
viskas užsimirš. Būk tikras, kad dūšioje ir toliau pasiliksiu su jumis, bet 
manau, būtų tiesiog netaktiška veržtis į kokią aktyvesnę akciją. Kaip 
jau tau esu rašęs, kai kas, matyt, sąmoningai to siekė. Gal jie ir turi ko- 
kių rimtų argumentų. Užtat nusileidžiu jų valiai. Tai nereiškia, kad net 

slaptai bandysiu kam nors kenkti. Savo nusistatymus ne taip greitai esu 
linkęs keisti, ypač nenorėčiau jų keisti dėl kieno nors kiaulystės. 

Iš viso gaunasi analogija su Jono istorija, nors mano atveju nebuvo 
net tokio prasikaltimo (kabutėse), kaip Jono atveju. Tiek ir to. 

Tikiuos, kad tu, Jurgis, Fabijonas, Algirdas ir kiti atsversite politi- 
nių chuliganų ir šarlatanų intrigas. 

Dar kartą prašydamas nebekelti visiškai daugiau šio reikalo pasi- 
lieku tavo 

Vincas 
(konfidencialiai) 


VDU LIi. Mašinraštis, originalas. 


Vinco Trumpos 1954 m. kovo 10 d. laiškas Henrikui Žemeliui 


1954, kovo 10 d. 
Sveikas Drūtas, 


Kai per N. Metus būdamas New Yorke iš tūlų ročesteriečių sužino- 
jau, kad nusipirkai naują mašiną, taip labai ir nesistebėjau, kad per porą 
mėnesių neturėjai laiko nei žodelio parašyti. O dabar dar prisipažįsti, 
kad esi sukamas į sijono verpetą. Matytis, vienas dalykas suvis gerai 
derinasi su kitu. Visiškai nesijaudink, kad dėl to draugai nukenčia, nes 
ir mašina, ir ypač moteriškas sutvėrimas daug svarbiau negu visa kita. 
Tai rašau visiškai be jokios ironijos. Tik žiūrėk, nepaleisk, o jeigu ką 
sukombinuosi, nepamiršk ir manęs pakviesti. 

Aš irgi šiokią tokią džonkelę prieš langus pasistačiau, žinoma, tik 
ne naują. Užtat gal man kol kas ir negresia joks pavojus iš švelniosios ly- 
ties pusės. Bet vis šiek tiek pajudėti gali ir nesijauti taip labai suvaržytas. 
Laukiu tik pavasario, o tada bandysiu gal ir kur nors toliau pasukti. 

Labai gerai tavo idėja - susitikti. Reiktų tik kaip nors pusiaukelį 
surasti. Manyčiau, kad toks pusiaukelis galėtų būti New Yorkas. Tad 
jei bandytum kada ta kryptimi pajudėti, duok žinią. Tada ir aš iš čia 
paspausiu. O susitikti su tavimi tikrai būtų baisiai miela. 

Gerai, kad ta audra, kuri buvo sukilusi arbatiniame šaukšte, apsi- 
ramino. Aš ją jau visiškai pamiršau. Žiūriu, ir pirmasis šių metų mūsų 

organo numeris daug ramesnis. Man tai patinka. Skėryčiotis ir apivaras 
pasileidus okazijų ieškoti nėra ko. Anot mūsų bamatot, prieš amžinybę 
viskas ziro. Na, bet taktikos klausimais su mūsų kai kuriais bičiuliais vi- 
sados nebuvo lengva susitarti. Kai kas jų mano, kad prirašytų eilučių skai- 
čius apsprendžia politinę išmintį. Man atrodo atvirkščiai, reikia nedaug 
rašyti, kaip nereikia ir daug kalbėti, nes tik tokiu būdu galima išvengti 
klaidų ir liapsusų. Atsimenu, kaip mes per trumpą laiką ir visiškai daug 
žodžių nevartodami ten pas tave paežerėje daug dalykų apsvarstėme. Ir 
šiandien po pusantrų metų mūsų principai tebeatrodo teisingi. Tuo tarpu 
kai kurie mūsų bičiuliai jau kelis laikraščius baigia prirašyti pilnus. O kas 
iš to? Iš eilės visus prirašę, vėl turės grįžti į seną vietą. O iš viso to, kaip to 
žydelio pasakoje apie visų medžių sustatymą ant vienas kito ir visų ežerų 
suliejimą į vienas kitą. Rezultate tik didelis pliumpt. 

Matai, kai kas nemoka lampelytę nulenkti ir pasijuokti. 

Nežinau ar tau minėjau, kad Saša Eteris grįžo iš nelaisvės, kur iš- 
buvo apie 10 metų. Paskutiniu metu jis buvo Varkutoje. Daug įdomių ir 
nepaprastai žiaurių dalykų pasakoja. Susitikęs ten nemaža ir lietuvių. 
Žinoma, laiške jis visko negali išpasakoti. 

Kaip Sadauskutė gyvena? Labų dienų nuo manęs. O taip pat ir Sala- 
džiūtei. Katra gi tave jau baigia vyniot į jaučio ragą? Tikrai verta visokio 
užgyrimo. 

Tikiuos, kad, duonelaitiškai tariant, saulelei vėl atkopiant ir visus 
žiemos triūsus į š... paverčiant, nereikės trijų mėnesių laukti tave se- 
kančio pasirašinėjimo. Beje, tarp mūsų šnekant, siestra sendraugė jau 
berods antro laukia. Ką tu pasakysi? 

Tiek šiuo tarpu 

Tavo Vincas 


203 3rd SE 
Washington DC 


VDU LII. Mašinraštis, originalas. 

Vinco Trumpos 1954 m. rugsėjo 29 d. laiškas Henrikui Žemeliui 


1954, rugsėjo 29. 

Sveiks, pradingėli, 

Maniau, kad leidi medaus mėnesį kažkuriuose nežinomuose kraš- 
tuose ir pamiršai visus savo senus draugus. Užtat apsidžiaugiau, kad 
tebesi gyvas ir sveikas. 

Pas mane įvyko tūlų permainų. Nuo rugpjūčio m. pradėjau dirbti 
Kongreso bibliotekoje. Darbas neblogas, tik daugiausia reikia dirbti su 
lenkiška medžiaga, o aš Kėdainiuose nespėjau išmokti pakankamai tos 
kalbos. Užtat tenka gerokai paprakaituoti, taip kad grįžtu namo gero- 
kai nusimučijęs. Ne tik nesinori jokiais veiksniais užsiiminėti, bet kar- 
tais trūksta jėgų ir draugus su laišku aplankyti. Kaip matai, ir spaudoje 
visiškai nesirodau, nors kartais ir labai pirštai niežti užduoti visokiems 
„Naujienų“ rašeivoms. Jie kartais taip nusirašo, kad ne tik „Vilnis“ ar 
„Laisvė“ jų straipsnius galėtų panaudoti, bet ir vilniškė „Pravda“. 

Su santarvininkais beveik nutrūko visokie santykiai, daugiausia 
žinoma dėl mano kaltės. Truputį apsitvarkęs gal vėl galėsiu pasidary- 
ti veiklesnis. Atrodo, aktualiausias dabar klausimas - Vliko pasitvar- 
kymai po Naujų Metų. Gal tada ir santarvininkams reiktų reviduoti 
savo pažiūras. Man susidaro įspūdis, kad ta proga būtų galima bandyti 
kandidatuoti ir Santarvei į Vliką, ypač jei jį, kaip tikimasi, perkeltų į 
Ameriką. Mat frontininkai atrodo ten veržiasi, o tada dėl lygsvaros ir 
kitiems būtų galima. 

Šiaip daugiau pas mane seni kavalkai. Ir aš baisiai norėčiau kokiam 
pasviety su patim susidurti, tik ligi kitos vasaros vėl neturėsiu atostogų, 
tad ir nežinau, kaip tą įvykdyti. Norėčiau, kad bent laiškeliu mano vie- 
nišą gyvenimą retkarčiais praskaidrintum. 

Viso geriausio 

tavo 
Vincas 


202 3rd SE 
Washington DC 


VDU LH, Mašinraštis, originalas. 

Vinco Trumpos 1955 m. sausio 29 d. laiškas Henrikui Žemeliui 


1955, sausio 29 d. 

Mielas Henrikai, 

ačiū už platesnį laišką. Nors, žinoma, be reikalo įsivaizduoji, kad aš 
čia esu geriau informuotas, nors ir sostinėje gyvendamas. Beveik viskas, 
ką žinau, yra iš lietuviškos spaudos. Tiesa, ji vis daugiau kabinėja savo 
priš... marškinius viešumoj. Neseniai čia buvo atvažiavę altininkai, na ir 
čierką išgėręs užpuoliau ypač Grigaitį už tą visą mėšlą, kurį skelbia „Nau- 
jienos“. Bet žinoma ir mano, kaip buvusio „Naujienų“ bendradarbio žodis 
sparnuotas jam nieko nepadės. Laukas gimė - laukas ir dvės. Gerai, kad 
jau fiziškai slabnai atrodo ir kažin kiek blėdžių negalės pridaryti. 

Nežinau, kaip galvoti apie keturių pareiškimą dėl atskiro fondo. 
Pirmas įspūdis prastas. Vis man dingojos, kad galima buvo iš vidaus 
kas nors daryti (su kantrybe ir išlaukimu), o ne skelti veiksnius į tris 
dalis. Bet galbūt kitokios išeities nebuvo. Man atrodo, reikėjo palaukti 
vasario 5 d., kada New Yorke numatytas grupių pasitarimas. Girdėjos, 
kad ten klijavosi 6 koalicija perkelti VLIKą į Ameriką ir Kaminską"* 
išrinkti pirmininku. Dabar nežinau, kas bus. Tikėkimės, kad viskas iš- 
eis į gerą. Reikia žiūrėti į ateitį, o ne į praeitį. Sykį padaryta, reikia dėti 
visas pastangas, kad tai nebūtų muilo burbulas. 

Man atrodo, vienas pirmųjų reikalų - savo dienraščio turėjimas. 
Bandyk kalbėti tuo reikalu su Baliu Sruoga'“. Žinau, kad tu būtum ide- 
alus tokio dienraščio redaktorius ir tikrai atliktum daug naudinges- 
nį darbą, negu dabar Rochesterio savivaldybei dirbdamas. O be savo 
dienraščio neįmanoma kova su „Naujienų“ - „Draugo“ koalicija, nors 
ir „Dirva“, ir „Laisvoji Lietuva“ mušasi iš peties. Bandyk pats ir per savo 
bičiulių vesti plačią programą ta linkme. Jaučiu, kad ir Vašingtone toks 
užsimojimas turėtų simpatijų. Gal ir aš tada savo plunksną vėl bandy- 
čiau nušveisti. 


114. Steponas Kairys - Kaminskas (1879-1964) - politinis veikėjas, karo metais Lietuvo- 
je dalyvavęs pogrindžio veikloje, 1943-1945 m. VLIKo pirmininkas. Po karo Vokietijoje 
buvo socialdemokratų atstovas VLIKė. 

u5. Greičiausiai V. Trumpa taip vadino Balį Gaidžiūną, „Dirvos“ redaktorių, kai buvo 
svarstoma galimybė turėti šiame laikraštyje savo skyrių. 

Tai būtų gera dirva ir LRSui parodyti savo, sakysim, kad ir plates- 
nės informacijos apie padėtį krašte pavidalu. 

Parašyk, kaip tu apie visa tai galvoji. 

Mano asmeniškam gyvenime irgi nieko naujo. Vis dar tebesenber- 
niauju ir nematau jokių esminių pasikeitimų. O tave pamatyti būtų bai- 
siai miela. Palauksim tik, kai šalčiai praeis, kurie net ir mus Vašingtone 
gerokai kankina. 

Beje, jei kombinuotųsi reikalai su dienraščiu, turėk galvoje puikų 
bendradarbį Jaugelį Jaroslavą, kurį aš tuojau pat užverbuočiau. 

Lauksiu tavo nuomonės šiuo reikalu. 

"Tavo 
Vincas 


203 3 rd SE 
Washington DC 


VDU LII. Mašinraštis, originalas. 


Vinco Trumpos 1960 m. spalio 15 d. laiškas Henrikui Žemeliui 


1960 spalio 15 d. 

Mielas Henrikai, 

ačiū už laišką ir dovanok už visokį apsileidimą iš mano pusės. Matai, 
duonelaitiškai šnekant, visokie vasaros darbai ir rūpesčiai buvo apnikę. 

Sakai, nereikėjo taip aštriai su Broniu susipešti. Visiškai sutinku. 
Prisipažinsiu, prieš Vašingtono ir kitas visuomenes bei bendruomenes 
jį gyniau ir daugiau negu bet kas. Užtat buvo tiesiog kaip perkūnas iš 
giedro dangaus tas jo atsakymas į mano porą kritiškų pastabų. Ypač 
mane užgavo jo kad ir netiesioginės insinuacijos, kad kažkas dirba so- 
vietams už rublius ir iš durnumo. Žinau, kuo pigūs patriotai mėgsta 
tuo argumentu operuoti, bet nemaniau, kad Bronys galėtų iki jų lygio 
nusileisti, ir dar kalbėdamas apie neva gerus savo draugus. Užtat nera- 
dau kito kelio, kaip tik vožti per galvą taip, kad iš vietos nekeltų. Kol kas 

atrodo savo būsiu pasiekęs. Blogiausia, žinai Henrikai, su Broniu yra 
tas, kad juo negali pasitikėti. Šiandien jis tavo geriausias draugas, o tik 
primink jam specifines tremties sąlygas, ir baigta. Prisipažinsiu, man 
koktu buvo skaityti jo lamentavimus apie Deksnį, kada tu žinai ir aš 
žinau, kad po vadinamų Baden Badeno susitarimų jis pats organizavo 
to paties Dfeksnio] nužudymą. 

Turiu pasidžiaugti, kad iš draugų ir nedraugų gavau labai daug sim- 
patijų dėl mano užimtos pozicijos Bronio atžvilgiu. Net pats Rastenis 
sutiko, kad buvęs skaudus, bet teisingas smūgis. 

Baisiai būtų gera susitikti ir vėl prisiminti senus gerus laikus. Vi- 
sados su didžiausiu malonumu prisimenu savo viešnagę Rochesteryje 
su žuvavimu imtinai. Tik tie atstumai truputį didoki. Na, bet su Dievo 
pagalba gal pasiseks juos nugalėti. 

Asmeniškai mano gyvenime jokių permainų - na zapadnom fronte 
bez peremien."'“ 

Lenkiu žilą galvą prieš tavo šeimynėlę 

Vincas 


III Anacostia Rd SE 
Washington 19, DC 


P. S. Raudonas drukas neturi nieko bendro su rublininkais. 


VDU LII. Mašinraštis, originalas. 


Vinco Trumpos 1961 m. birželio 5 d. laiškas Henrikui Žemeliui 


1961. 6. 5. 
Mielas Henrikai, 


Ačiū už laišką. Skubu atsakyti tikėdamasis, kad jis dar tave pasieks 
prieš išvažiuojant į New Yorką. 


116. Vakarų fronte nieko naujo (rus.). 


85 


Dėl A. Dargio - idėja gera. Man jis patinka. Parašysiu apie tai V. Ka- 
voliui"? ir perduosiu jam tavo sugestiją su savo rekomendacija. Malonu, 
kad žurnalas padarė neblogą įspūdį. Aš į tą žurnalą dedu nemaža vilčių, 
nors kaip ir su visais spaudos darbais, velniškai sunkiai rieda ir ekono- 
miškai, ir su bendradarbiais. Būtų gerai, kad bent šiek tiek jis praplistų 
ir Rochesterio šviesuomenėje. 

Valdžią Santarvė išrinko gerą. Sveikinu. Tarp mūsų kalbant - man 
būtų baisiai įdomus daugumos jūsų nusistatymas santykių su kraštu 
reikalu. Man atrodo, Santarvė visados deklaravo krašto primatą. Ne- 
manau, kad šiuo metu būtų reikalo savo nusistatymą keisti. Pazonduok 
dirvą tuo reikalu ir painformuok mane. Tik neminėk mano vardo tuo 
reikalu. Kažkaip žmonės nori iš manęs perdaryti kažkokį kolaborantą. 
Visai toks nesu, o skelbiau, skelbiu ir skelbsiu, kad reikia kiek galima 
daugiau sekti, kas krašte dedasi ir palaikyti ryšius su kraštu viskuo ir 
visais būdais, kokiais tik galima. Prof. Kairys-Kaminskas tai apibūdino 
kaip politiką veidu į kraštą, ir aš su tuo visiškai sutinku. 

O gal taip iš New Yorko pasuksi į Wašingtoną. Tavo prezidento Ke- 
nedy ir savo vardu kviečiu. Gaila, man neišeina nuvykti į New Yorką, 
nes enciklopedija užpuolė su straipsniais. Atostogas nusistatęs praleisti 
pas sendraugę Los Angeles (visą liepos mėn.). Tik bijau, kad Raila su 
Žymantu kur nors tamsiam skersgatvy nenudobtų. 

Tiek šiuo tarpu. 

Lenkiu žilą galvą 

Vincas 


P. S. Su sveikata nieko blogesnio. O taip jau gerai. 


III Anacostia Rd SE 
Washington 19, DC 


VDU LII. Rankraštis, originalas. 


117. Vytautas Kavolis (1930-1996) - sociologas, literatūros tyrinėtojas, vienas iš Santaros- 
Šviesos įkūrėjų ir vadovų, „Metmenų“ redaktorius. 

Vinco Trumpos 1962 m. sausio 20 d. laiškas Henrikui Žemeliui 


1962. I. 20 

Mielas Henrikai, 

Kai pirmą kartą parašei, kad atidarote savo skyrių „Dirvoje“, neti- 
kėjau. Galvojau, negi Balys Sruoga iš kapų atsikėlė! Laukiau ir nesulau- 
kiau. Vėliau paskaitęs tavo jau labai nusaldintą užuojautą „Vienybėj“ 
pamįslijau: kombinuoja su Tysliaviene"* biznelį. O ji nieko sau bobelka. 
Vearta grechu, kaip sakydavo Kėdainiuose. Na ir netrukus mūsų Hen- 
rikas, žiūriu, ir atsitūpė „Vienybėj“ su pypke. Tiek dėl istorijos. 

Dabar iš esmės. Ačiū, kad kvieti į talką. Tik skaitydamas tavo laišką 
galvojau: gera bus talka: Los Angeles smogikai, Trumpa, Rūkas ir kt. 
Ar neišeis, kaip su tuo Krylovo pasakėčios vežimu apie gulbę, ščiupoką 
ir vėžį. Tik tavo laiško prierašas apie Bronio protestus tas abejones šiek 
tiek prasklaidė. Iš esmės, būtų gera atgaivinti „Minties“ laikus, kad ir 
vienam puslapyje. Mūsų spauda tikrai nusigyveno ir nususo. Nesinori 
visiškai rašyti. Gal, ypač S. Narkeliūnaitei"* paėmus redaguoti „Vieny- 
bę“, kas nors geresnio ir išeis. Žinoma, ta poniusinka Tysliavienė kiš 
savo nosį, kur reikia ir nereikia. Blogiau kaip Simas, kurį bendromis 
jėgomis buvome visiškai sutramdę. 

Visa bėda, man atrodo, Tavo tame biznyje - Santarvės markė. 
„Mintis“ ir ėjo gerai, kad neturėjo jokios markės, nors daug kas, nesu- 
prasdami „specifinių tremties sąlygų“, bandė tą markę uždėti. Dabar 
Santarvė, o tai visuomenės akyse ir reiškia maždaug Bronys ir Stasys. 
Nemanyk, kad asmeniškai turiu ką nors prieš tuodu du broliuku, o 
ypač prieš Santarvę. Bet žmonės turi. 

Henrikai, bandyk laužti ledus. Gal kas ir išeis. Atvirai tik noriu nuro- 
dyti kai kuriuos sankumus. Man asmeniškai būtų daug mieliau, kad tu 
būtum paėmęs kokį nekaltą skyrių „Vienybėje“, sakysim, Iš mūsų spau- 
dos ir gyvenimo, arba Faktai ir nuomonės. Tegu tai būtų ir Santarvės 


118. Valerija Tysliavienė (1914-1984) - muzikė, žurnalisto Juozo Tysliavos žmona. Po 
vyro mirties nuo 1961 m. - „Vienybės“ laikraščio leidėja ir redaktorė. 

119. Salomėja Narkeliūnaitė (1920-2000) - žurnalistė, Vokietijoje, Hosendorfo stovyk- 
loje leisto laikraščio „Lietuvis“ redaktorė, „Minties“, „Žiburių“ redaktorė, nuo 1949 m. 
„Vienybės“ bendradarbė, kurį laiką buvusi redaktorė. 

idėjų šviesoj, bet Santarvė stovėtų užpakaly, o ne fronte. Na, bet dabar jau 
sutarta, ir turbūt pakeisti negalima, Pagaliau vardas ne taip ir svarbu. 

Ką aš galėčiau padėti? Nedaug. Kaip minėjau, pasidariau neraštin- 
gas. Bet šiuo tuo prisidėsiu. Tavo minimų adresų neturiu, nes ir pats 
nepalaikau ryšio nei su turkų šachais, nei su kitais. 

Didžiai gailiuos, kad prie tavo visuomeninių rūpesčių prisidėjo dar 
ir asmeniški. 

O susitikti tikrai būtų fain. Daug daug būtų apie ką pasišnekėti. 
Informuok mane, kaip sekasi. Visados būk tikras, aš su tavim. 

Tavo Vincas 


VDU LII. Rankraštis, originalas. 


Vinco Trumpos 1962 m. lapkričio 19 d. laiškas Henrikui Žemeliui 


1962. 11. 19 

Sveikas, Henrikai, 

taigi bari mane, ir ne be reikalo. Žinau, kad neturiu kaip pasiteisin- 
ti, bet ir viena kita lengvinanti aplinkybė prie to prisidėjo. Visų pirma, 
atvažiavo pas mane V. Kavolis kaip tik prieš važiavimą pas Bačiūną““. 
Važiavom su juo kartu ir pasukti Toronto pusėn negalėjau. Antra, atsi- 
dūrus stovykloje tiek visokių reikalų ir darbų, kad jokiu būdu negalėjau 
ištrūkti, Grįžtant namo vėl susidarė trys ubagai iš Filadelfijos ir Va- 
šingtono. Žodžiu, vinovat'*, bet ką padarysi. Blogiausia, kad nebežinia, 
kada vėl bus proga. Kitą vasarą noriu aplankyt sendraugą Kalifornijoj, 
o po to gal užjūrų - marių. 

Girdėjau šiek tiek apie jūsų Kongresą. Girdžiu dabar, kad ruošiatės 
eit lauk iš Talkos" ir prašytis į Vliką. Ar teisybė? Man atrodo, iš tų visų 


120. Juozas Bačiūnas - Bachunas (1893-1969) - senosios emigracijos bangos atstovas, 
verslininkas, visuomenės veikėjas, mecenatas, Tabor farmos poilsiavietės, kur vykdavo 
Santaros-Šviesos suvažiavimai, savininkas. 

121. Kaltas (rus. su4osam). 

122. Lietuvos nepriklausomybės talka (LNT) - organizacija, sukurta 1954 m., susijungus 
Lietuvių tautinam sąjūdžiui, Lietuvių rezistencinei santarvei, Lietuvos laisvės kovotojų 

kombinacijų tiek pat naudos, kaip iš paskutinio patepimo. Bet, anot 
a. a. Savickio, neturint ką veikti, galima ir į ežerą akmenukus mėtyti. 

Kaip atrodo audra dėl Kultūros kongreso? Kaip Railos sieksninės 
akimirkos? Bronio aš visiškai negaliu suprasti. Pasidarė visiškas mela- 
gis, pav., kad ir dėl Kultūros Kongreso. Niekas jam jokios cenzūros ne- 
norėjo uždėti. Jis pats pasišovė savo paskaitą prisiųsti iš anksto, paskum 
pakeitė nuomonę, o dabar grajija didvyrį! 

Na, tiek to. 

Kiekvienu atveju, manęs visiškai nepamiršk. 

Sveikinu visą tavo familiją. 

Vincas 


P. S. Beje, pradėjau mesti svorį. 


VDU LII. Rankraštis, originalas. 


Vinco Trumpos 1983 m. gruodžio 12 d. laiškas Henrikui Žemeliui 


1983. 12. 12 

Mielas Henrikai, 

Siunčiu atsakymus į Tavo anketą. Kaip matai, Tavo klausimus tru- 
putį pakeičiau, kartais du ar tris sujungdamas į vieną. Atsakyti į visus 
Tavo 26 klausimus tikrai būtų per daug, reiktų pusės „Akiračių“. 

Siunčiu ir nuotrauką, po kuria gali parašyti: V. Trumpa skaito pas- 
kaitą apie paskutinę gen. Raštikio knygą. 

Nuotrauką norėčiau gauti atgal. 

Gertrūdą, tave ir vaikus sveikinu su Kalėdomis ir N. Metais 

Vincas 


VDU LII. Rankraštis, originalas. 


sąjungai ir Lietuvos atgimimo sąjūdžiui. 1964 m. LNT kartu su visomis organizacijomis 
įstojo į VLIK'ą. 


89 


Vinco Trumpos 1990 m. spalio 24 d. laiškas Henrikui Žemeliui 


1990. X. 24 

Mielas Henrikai, 

pakliuvai, broleli, į bėdą. Iš visų pusių pradeda Tave kapoti. Bet ne- 
nusimink. Kaip senas rezistentas, žinai, juo daugiau priešų, tuo geriau. 
Nusistebėjau tokiu piktu A. Nako'* laišku. Rodos, šiaip jis žmogus nėra 
piktas. Bet kaip senovės Romėnai sakydavo: Jupiteri, tu pyksti, vadinas, 
esi neteisingas. Manau, jis vertas tik humoristinio atsakymo. Juk ir tu 
nesakei rimtai, kad jis siūlo visiems lipti ant laužo! 

Sakei, ir Nainys“* užsirūstino. Mat frontininkas lieka frontininku. 
Seniau Los Angeles frontininkai jį laikė beveik išdaviku, pasidavusiu 
akiratininkams. Lig šiol jie norėjo šeimininkauti bendruomenėje kaip 
savo darže. Dabar užmynėte jiems ant mozolių. Skauda! 

Man į tą ginčą nėra kaip kištis. Tu, manau, supranti dėl ko. Man 
ypač gaila Lino!“. Ar ne per daug jį pradėjo visi kapoti. (Daugėla, Meš- 
kauskas ir kt.) Iš esmės jis geras vyras, tik nežino, kad politikoje negali- 
ma drožti tiesiog į akis, kad ir teisybę. 

Nelsienė turi labai turtingą vyrą (milijonierių) užtat ir gali švais- 
tytis. Pasirodo, kongresas atmetė tuos 25 milijonus Baltijos tautoms, 
kuriais Nelsienė taip didžiavosi. Tuo pačiu metu paskyrė 700 milijonų 
Izraeliui. Surasi tu žmogau, teisybę! 

Manau, be reikalo spausdinate tuos Civinsko““ tekstus. Jie visiškai 
neįdomūs. Kad taip rašytų koks didelis tūzas. O kas tas Civinskas? Tik 
be reikalo vietą užima. 

Esu tikras, Tu kaip senas vilkas atlaikysi visus puolimus. Sveikink 
Gertrūdą 

Tavo Vincas 


123. Alfonsas Nakas - žurnalistas, visuomenininkas, bendradarbiavęs lietuviškoje spau- 
doje „Naujienose“, „Drauge“, „Darbininke“, „Tėviškės žiburiuose“ ir kt. 

124. Bronius Nainys - inžinierius, visuomenės veikėjas, JAV Lietuvių bendruomenės na- 
rys, ir 1973-1978 m. ir 1992-1997 m. PLB pirmininkas, „Pasaulio lietuvio“ redaktorius. 
125. Linas Kojelis - JAV lietuvių visuomenės veikėjas, politologas. 

126. Vladas Civinskas (1913-1987) - žurnalistas, knygų leidėjas, nuo 1952 m. vadovavo 
Terra leidyklai JAV. 

P. S. „Pergalės“ 10 numeryje yra labai geras Juditos Vaičiūnaitės 
vedamasis. Verta persispausdinti „Akiračiuose“. Raila nenori prarasti 
dolerių iš Miuncheno radijo, kuris taip pat yra frontininkų rankose. 


VDU LII. Rankraštis, originalas. 


Vinco Trumpos 1948 m. lapkričio 25 d. laiškas Broniui Railai 


25. 11. 48 

Mielas Brony, 

Jau seniai esu skolingas tau laišką. Būčiau greičiau atsiteisęs, bet laiki- 
nis tavo svyravimas tarp dviejų kontinentų buvo ta priežastis, dėl ko taip 
ilgai laukiau. Prieš keletą dienų Henrikas pranešė tavo naują adresą, todėl 
ir skubu su laišku. Ką gi, daug laimės ir pasisekimo naujajame kontinen- 
te. Mes visi dar tebelaukiame, kada taip pat galėsime pajudėti. 

Daug būtų apie ką rašyti, bet tiesiog nežinau, nei nuo ko pradėti. 

Buvo susidariusios šiokios tokios perspektyvos mums su Henriku 
pakliūti į Paryžiuje ruošiamą laisvos pavergtų tautų spaudos konferen- 
ciją, tačiau kažin koks velnias papainijo, kad nei Tiubingeno, nei Ba- 
den Badeno konsulatai nieko apie mūsų bylą nesužinojo. Nors Algirdas 
rašė, kad iš centro buvę viskas tvarkoje. Pakvietimus į konferenciją iš 
jos organizacinio komiteto taip pat buvom gavę. Gaila, būtų buvę bai- 
siai įdomu atgaivinti senus prisiminimus, o svarbiausia, su prieteliais 
išsišnekėti. Na, bet sako, žmogus šaudo, velnias gaudo. 

Mūsų padangėje didžiausias įvykis, tai „Šviesos“ žurnalo pasirody- 
mas. Sauliaus pastangomis techniškai ir estetiškai jis išėjo neblogai su- 
tvarkytas, nors žinoma ne be trūkumų. Žinovų nuomone gali drąsiai 
konkuruoti su „Aidais“. Turiniu jis sąmoningai nėra labai ryškus. Pa- 
silikome sunkesnę artileriją ateičiai. Aišku, pradžiai nebuvo lengva su 
medžiaga (tau priežastys iš dalies žinomos). O Saulius spyrė kuo grei- 
čiausiai duoti rinkt, nes esą vėliau kainos pakilsiančios. Bet taktiškais 

sumetimais gal ir neblogai, kad pirmas numeris pasirodė toks, koks yra. 
Antram numeriui turiu neblogą Algirdo straipsnį. Jis rašė, kad ir tu lai- 
vu važiuodamas žadėjai kurti. Baisiai laukiu, nors ir suprantu, kad tokie 
persikilnojimai iš vieno kontinento į kitą blaško ir atima laiko. Vis dėlto 
pasispausk, mielas Brony, ir duok tą temą, apie kurią Algirdas rašė. O gal 
ir dar kai ką (pav. sultingą reportažą iš kelionės ir pirmų įspūdžių vaka- 
rų hemisferoje). Pažadėjo parašyti ir Leskaitis'*. Ir jam šiandien rašau 
gromatą. Administracijai daviau tavo adresą. Ji tau numerį pasiųs. Visa 
bėda, kad mūsų lėšos labai ribotos, ir tiesiog baisu, kad nereikėtų greičiau 
užsidaryti, negu manome, nors šviesiečiai pasiryžę truks luš dar porą 
numerių išleisti. O tada galima bus judėti ir toliau. 

Apie „Minties“ reikalus turbūt tave painformavo Henrikas. Trum- 
pai, jos reikalai neblogi. Krikdemai net prašo taikos („Žiburiai“). Suor- 
ganizuotas didesnis štabas aplink „Mintį“. 

Porą žodžių dėl augalo". Mūsų (prometėjaus, makso ir mano) po- 
zicija tuo atžvilgiu labai kategoriška, kurią vyriausiasis iš mūsų pranešė 
centrams, ultimatyviai. Jeigu nepasisektų mums sulaikyti nuo ano jūsų 
užsimoto mūsų galva neapgalvoto žingsnio (statutas), mums nebeliktų 
nieko kito, kaip laikinai suspenduotis iš veiklos, žinoma, dvasioje pa- 
siliekant su jumis ir išlaikant visas paslaptis. Dabar paskutinės fazės 
nežinau. Manau, kad mūsų balsas bus išgirstas ir sulaikytas dar naujas 
skilimas. Tai būtų lemtinga klaida, mano galva, daug didesnė, kaip su 
J. D[eksniu), nors ir ana istorija aš baisiai apgailestauju. Šituo klausimu, 
mielas Brony, esu baisiai kategoriškas ir nekompromisinis, nes jaučiu 
visa savo dūšia, kad pasirinktas kelias klaidingas, kuriuo nuėjus galima 
būtų pakenkti idėjai, dėl kurios mes visi labai vieningos nuomonės ir 
čia tarp mūsų visuose centruose (Pra. Anglij. Žuvėd!*, ir pas mus) jo- 
kio skirtumo nėra. Negalima sugriauti tai, kas atrodo turi tokių gražių 
perspektyvų. Iš viso su organizaciniais formalumais nereikia skubėti. 
Nereikia ir tos baisios gradacijos ir kt. dalykų. 


127. Stasys Leskaitis (1902-1964) - žurnalistas, rašytojas, išeivijoje įsijungė į žurnalistinę 
veiklą, grožinės literatūros čia nekūrė, 
128. Kalbama apie Klevo organizaciją. 
129. Prancūzijoje, Anglijoje, Švedijoje. 

Veiksnių kuluaruose nieko naujo. Atostogauja. Laukia Romiškio ir 
kombinuoja. 
Laukiu iš paties straipsnio ir laiško. 
tavo - 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1948 m. gruodžio 14 d. laiškas Broniui Railai 


14. 12. 48 

Mielas Brony, 

Matyt, mano laiško nebūsi gavęs, nes jį pasiunčiau ne tuo adresu, 
kuris dabar tau tinka. Aną adresą buvau gavęs iš Henriko. Anuo adresu 
pasiųstas tau ir „Šviesos“ žurnalas. Tad dabar iš Algirdo gavęs naują 
tavo adresą vėl skubu rašyti. 

Esu tikras, kad tos kontraversos, kurios ypač atsirado tarp mūsų 
dėl augalo"?, negali sudaryti tarp mūsų casus belli. Anajame laiške aš 
plačiau išdėsčiau mūsų trejulės nuomonę tuo klausimu, kuri yra labai 
griežta (ultimatyvi), bet ne mažiau nuoširdi. Jos laikausi aš ir dabar. 
Trumpai čia ji pakartosiu: jei būtų jau priimtas tavo projektas aukščiau- 
sio sinedrijono, būčiau priverstas iš augalo veiklos pasitraukti (žinoma, 
išlaikydamas visas paslaptis). Tokios nuomonės yra visa mūsų trijulė. 
Taigi, jei dar galima kas padaryti ir jei mūsų buvimas čia šiek tiek yra 
vertinamas, sulaikykit aną projektą, nes visų mūsų įsitikinimu jis bai- 
siai pakenktų tolimesniam veikimui. Kai gausiu iš 5 atsakymą, pla- 
čiau galėsiu parašyti mūsų samprotavimus. 

Žurnalas išėjo. Gaunu užjį ir be galo daug pylos, bet kartu ir entuzi- 
astingų sveikinimų. Žinau, kad jis išėjo ne toks, kokį galima ir norėjosi 
buvo išleist. Ypač jis išėjo bespalvis, bet tuo atžvilgiu mano sąmoningas 
nusistatymas su pirmu numeriu per daug neužsimoti. Antras numeris 


130. Kalbama apie Klevo organizaciją. 

tikiuos išeis daug spalvingesnis. Jau turiu keletą gerų straipsnių (Grei- 
mo, prof. V. Biržiškos, prof. V. Stankos, V. Maciūno ir kt.). Baisiai no- 
rėčiau, kad pats ką nors parašytum (sakysim, kad ir sultingą reportažą 
apie kelionę ir pirmus įspūdžius USA). Lauksiu. Tikrai, Brony, paremk 
mūsų pastangas, nes dalykas nėra toks menkas. Jei pasisektų įstoti į 
tinkamą vagą, būtų be galo didelis dalykas. Tiesa, materialinės sąlygos 
sunkios, bet su laiku gal jos pasitaisys. 

Kaip sekasi tau Vakarų hemisferoje? Parašyk būtinai gromatą. Pas 
mus šiuo tarpu nieko ypatingo. Daug kas užsirašė važiuoti į Australiją, 
net ir iš veiksnių. Mažėja DP respublikos gyventojų skaičius, o su tuo 
blanksta ir visos čionykščios problemos. Kartais ir pagalvoju, kad jau 
būtų gerai pakelti sparnus. Bet kol kas neturiu nei darbo, nei buto ga- 
rantijų. O nusistatęs važiuoti tik arba į USA, arba į Kanadą. 

„Mintis“ šiaip taip laikosi, nors trečias mėnuo kaip negaunu jokio ho- 
noraro. Tad ir pragyvenimas pasidarė nelengvas. Vos ne vos gali verstis. 

Jurgis džiaugiasi, kad apie pavasarį galės išeiti iš sanatorijos. O jis 
visai mūsų veiklai būtų taip reikalingas. Henrikas irgi ruošiasi greitu 
laiku išvykti į USA. Nežinia kaip jam pasiseks. 

Tiek šiuo tarpu kontakto atnaujinimui. 

Laukiu iš tavęs skubaus atsakymo 

Tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1949 m. kovo 16 d. laiškas Broniui Railai 


16. 3. 49. 
Mielas Brony, 


Vos vakar gavau tavo laišką su „aplinkraščiu“ ir šiandien jau sku- 
bu atrašyti. Jaučiuos baisiai pačiam skolingas, nes tikrai seniai pačiam 
rašiau. Po teisybei buvau pametęs ir tavo adresą. Labai gerai, kad vėl 
mane prisiminei ir kad vėl galės susimegzti nutrūkę mazgai. 

Sveikinu su tavo nauju postu. Tikrai ir aš įsivaizduoju, kad „Min- 
ties“ istorija kartojasi. Žinoma, aš visiškai nepažįstu, kokios ten sąly- 
gos ir kas bus galima padaryti, bet kiekvienu atveju laikau reikalą la- 
bai rimtu ir pats kiek galėdamas jį paremti. Visa bėda, kad ligi šiol dar 
nesu nei vienos eilutės parašęs amerikoniškai spaudai. Ką ten parašęs, 
beveik nesu perskaitęs nei vieno laikraščio. Taigi atsidūręs esu beveik 
visiškai prieš terra incognita ir nepaprastai sunku tiesiog ir pradė- 
ti. Tikiu, kad tu redaguosi „Vienybę“, jos dvasia man bus artima, bet 
prie stiliaus ir tenykščių interesų nelengva priprasti. Pirmai pradžiai 
norėčiau (jei tas būtų įmanoma), kad man atsiuntinėtum „Vienybę“, 
nes nematant laikraščio velniškai sunku orientuotis. Taigi, kaip ma- 
tai, prašau, o ne duodu. Na, bet netrukus gal ką galėsiu ir pasiųsti. 
Būtų gerai, kad konkrečiau pasakytum, kas, kaip rašyti. Su „Mintim“ 
aš nesu užimtas, nes jie kol kas išsiverčia vieni, bet esu, kaip Žinai, 
iš esmės tinginys, o dar kai toks tinginys turi šiek tiek darbo (reikia 
duoną užsidirbti. O tai dabartiniu metu nėra labai mažas rūpestis), iš- 
eina visiškai blogai. Tad iš manęs daug nesitikėk, bet dūšioje visomis 
keturiomis patį remiu, paraginsiu ir kitus paremti. Netikiu, kad ga- 
lėtum sulaukti rimtesnės paramos iš Rūko ir Karolio. Reiktų kreiptis 
į mažesnius, kurie ir rašyti labiau mėgsta, ir laiko turi daugiau. Na, 
bet žinoma iš tų, į kuriuos kreipiesi savo aplinkraščiu, sulaukus bent 
moralinės paramos ir tai jau didelis dalykas. 

Dėl ekipos dvasios esu tos pačios nuomonės kaip ir pats. Bet aš ban- 
dau aiškinti, kodėl taip atsitinka. Mano galva, paprastas daiktas - nėra 
rimto reikalo, aplink kurį ta ekipos dvasia galėtų susidaryti. Savo laiku 
buvo tokie, bet mano galva laikini anhaltpunktai, aplink kuriuos galėjo 
ji suktis (bdps**"), bet negalima nuolatinės dvasios sudaryti apie laikinus 
dalykus. Blogai, kad iš tokių laikinų dalykų norėta išauginti ir mūsų me- 
dis. Aš priešinaus tam ir priešinsiuos ir čia mes visi trys (Karolis, Hen- 
rikas ir aš sutariame). Juk, Brony, sakyk, ar ne įžeidimas manęs ir Hen- 
riko, kad mes pastatomi į nelygią padėtį net su tokiu Nevleravičium] (aš 
prieš jį neturiu nieko prieš), nors viešame darbe kažin ar kas daugiau 


131. Bendro demokratinio pasipriešinimo sąjūdžio (BDPS). 

už mudu nusipelnė. Tai aš sakau ne asmeniškos garbės siekdamas. Esu 
vienas tokių tipų, kuriuos visados tiesiog už ausų reikia traukti į garbę, 
kuris pats ta prasme nei piršto nepajudins, bet klausyk, vis vien taip 
nesidaro ekipos dvasia. Esu ir pasiliksiu tos nuomonės, nors Algirdas ir 
rašo nekreipti į smulkmenas dėmesio. Ne, nežinau, kaip Henrikas, bet 
aš pasiliksiu augalo nuošaly tol, kol nebus surastas rimtas pagrindas 
ekipos dvasiai. Bet žinoma tai nereiškia, kad dūšioje aš nesu su jumis, 
kad jums ką nors pakenksiu. 

Tu turbūt girdėjai, kaip mus visus tris (Algirdą, Karolį ir mane) 
vilioja įvairios partijos. Pats turėjau ir konkretų pasiūlymą iš v. L. sky- 
riaus, pareikšdamas jiems didelių simpatijų, pasidžiaugdamas, kad jų 
eilės stiprėja (Gimbutai, Alseika ir kt. įstojo. Net ir Radauskas). Bet sa- 
kiau, kad pačias didžiausias žuvis paliktų ateičiai, kada galėsim sušauk- 
ti partinių ir bepartinių suvažiavimą ir nustatyti gal ir naują platfor- 
mą arba pasirašyti kolektyvinį susitarimą. Tai ir mums bus gražiau, ir 
jiems naudingiau. Kas link manęs, tai tu žinai, kad mano simpatijos dar 
suskilusios tarp v. l. ir s. d. Noriu gerus santykius su vienais ir su kitais 
kiek galima ilgiau išlaikyti. Apsisprendimas galės ateiti tik platesnėje 
transfiguracijoje. 

Vliko sluoksniuose tuo tarpu nieko naujo. Laukiama emisarų iš 
USA sugrįžtant. Aktualiausia čia ir dabar, bent spaudoje, tema - ginčas 
dėl Romiškio. M. Lietuvos katalikai griežtai nusistatė neįsileisti. Apla- 
mai, mes čia gyvename emigracijos karštlige. Žinai, ir aš norėčiau jau 
išvažiuoti į USA, bet ligi šiol neturiu darbo ir buto sutarčių. Nežinau, 
kodėl mano giminės Los Angeles sustreikavo. Reiktų gauti iš kitur ga- 
rantijas, tik visa bėda, jau smarkiai pavėlavau ir dabar nežinau ir už ko 
griebtis. Jei su USA nieko neišeitų, reikės mauti į Australiją, nors no- 
rėčiau apsigyventi USA, nes Australijoje būsiu vienas. O taip norėtųsi 
arčiau savo prietelių būti. Svajoju, kad dar šis tas į krūvą susimetus ir 
sumeistravoti būtų galima. 

Tiek šiuo tarpu. Žinau, kad tu dabar baisiai užimtas, bet vis vien 
manęs nepamiršk. Gal galėsiu ir aš pačiam būti kuo naudingas. Beje, 
vakar jau ištaisiau „Šviesos“ korektūras ir manau, kad netrukus galės 

pasirodyti. Šitas numeris turėtų išeiti gana stiprus, tik bėda, kad turbūt 
bus paskutinis. 
Viso gero. Sveikatos ir laimės tau ir tavo šeimai. 
tavo 
Vincas 


VDU LII. Mašinraštis, originalas. (Laiškas rašytas be lietuviškų simbolių.) 


Vinco Trumpos 1949 m. gegužės 21 d. laiškas Broniui Railai 


21. 5. 49. 

Mielas Brony, 

Vakar grįžęs iš Haslacho radau tavo laišką ir skubu atsakyti. Ačiū, 
kadir turėdamas daug darbo ir rūpesčių manęs nepamiršti. Ačiū taip pat 
ir už „Vienybę“, kurią gaunu ir kuri daro visiškai neblogą įspūdį. Patinka 
man jūsų kova su krikais ir aplamai visa jūsų linija. Kiekvienam nume- 
ry randu ką nors įdomaus paskaityti. Vienas mano patarimas. Susidaro 
įspūdis, kad lyg tai „Vienybė“ būtų vadinamos ten naujai persiformuo- 
jančios tautinės srovės organas. Nežinau, gal aš klystu, nes kol kas dar 
nesu gerai įsigilinęs į tenykščius santykius. Man atrodo, kad reikėtų labai 
budėti, kokia toji tautinė srovė iš tikrųjų yra: ar tai nėra tas pats užmas- 
kuotas tautininkų kromas. Iš viso srovės, kurios pasivadina tautinėmis, 
man visuomet kelia abejonių, kad jos linksta į totalitarizmą. Taigi, ir toji 
Amerikos tautinė srovė, nors joje aš randu daug gerų vyrų, kažkaip ma- 
nęs labai nežavi. Tau, Brony, reiktų būti su tuo labai atsargiam. Tai sakau 
labai draugiškai ir nuoširdžiai ir žinoma konfidencialiai. Informacijai 
galiu tau pasakyti, kad tavo ir Stepo dalyvavimas ten čionykščiuose tau- 
tininkų sluoksniuose nebuvo nuoširdžiai sutiktas. 

Gaila, neturiu daug laiko ir negaliu plačiau savo minties išdėstyti. 
Trumpai, mums reikėtų išlaikyti nepriklausomumą ligi grįžimo namo- 
lei. Tu žinai, kaip mus kai kuriuos puola kitos srovės. Tačiau ir Algirdas, 
ir Jurgis, ir aš, ir kiti mūsų sėbrai nusistatę nepriklausomumą išlaikyti. 
Žinoma, reikia, kad tie nepriklausomieji būtų tam tikras vienetas, ir aš 

neabejoju, kad su tuo savo laiku visuomenė bus priversta skaitytis. Gal 
su laiku bus galima su viena ar su kita srove paktuoti, bet su savo rei- 
kalavimais. Dabar ir dar atskirai po vieną su kuo nors paktuoti mano 
galva dar per anksti ir būtų tik linijos neišlaikymas ir jėgų barstymas. 
Sakau, tenykščių santykių nepažįstu ir užtat gal prašaunu pro šalį. 

Čia uždavinys ir toliau palieka - būtinai ir visomis jėgomis Vliką 
sugriauti tokį, koks jis yra. Vakar važiuodamas traukiniu turėjau pro- 
gos išsišnekėti su prof. D. Krivicku. Nustebau, kad ir jis lygiai tokios 
pačios nuomonės. Manau, reorganizacijos prasme turėtų svaresnį žodį 
pasakyti Amerikos visuomenė. Reikia pagaliau krikų blėdžius ir užuo- 
mačias nukaukuoti. 

Jau gavau iš NCWC pranešimą, kad ir mano sutartys atėjo į Euro- 
pą. Taigi už kokio pusmečio galima bus išvažiuoti. Skubėti neskubu. 
Dabar pradėjau dirbti IRO centre Haslache, tad ir ekonomiškai reikalai 
pasitaisė. Tiesa, nebus laiko rašyti, bet kad po teisybei čia Europoje jau 
beveik nebeliko ir apie ką rašyti. Gaila, negalėsiu labai smarkiai ir tavęs 
paremti, nors mielai norėčiau tavo siūlomomis temomis pasišnekėti. 
Tikiuos, kad atstojamu laiku ką nors pabandysiu tau brūkštelėti. Mat 
dabar nebereikės rašyti į „Mintį“, kuri ligi šiol buvo beveik vieninte- 
lis pragyvenimo šaltinis. Bijau, kad „Mintis“ neišlaikys griežtos linijos. 
Na, bet ir jos gyvenimas turbūt neilgas. 

Rašyk ir siųsk „Vienybę“ nauju mano adresu: 

tavo 
Vincas 


IRO 
Haslach/Kzgtal 


French Zone of Germany 


VDU LII. Mašinraštis, originalas. (Laiškas rašytas be lietuviškų simbolių.) 

Vinco Trumpos 1956 m. gegužės 30 d. laiškas Broniui Railai 


1956 gegužio 30 d. 

Mielas Brony, 

Visiškai nesistebėčiau, jeigu mane būtum visiškai nurašęs į pasyvą, 
ir asmeniškai, ir taip sakant visuomeniškai. Kaltas esu ir nebandysiu 
teisintis. Nenorėčiau tik, kad galvotumei, jog kas nors asmeniško ar kas 
nors konkretaus išskyrė. 

Pas mus dabar be abejo didžiausias įvykis - tai sąskrydis Vašingto- 
ne, ypač po tų aštuonių didžiųjų atsišaukimo į tautą. Turbūt nustebsi, 
kad to atsišaukimo variklis buvo kaip tik tavo prietėlis Škirpa. Jis tai ir 
lakstė su tuo pareiškimu, kaip katė su pūsle. Keista, kad staiga žmogus, 
kuris taip toli buvo nuėjęs į totalitarizmo garbinimą, staiga ims šaukti: 
vyrai, demokratija pavojuje. Dar keisčiau, kad žmogus, kuris visą laiką 
norėjo pastatyti Lozoraitį kokios ten diplomatinės ir politinės misijos 
galva, kuris dėl to net iš liaudininkų centro komiteto su trenksmu buvo 
išėjęs, dabar platina visus iš Devenienės promemoria surinktus pletke- 
lius prieš tą patį Lozoraitį. Žinoma, mums čia visiškai aišku, wo ist der 
Hund begraben.“* Kaip ir paprastai, pirmasis savanoris buvo ir tebėra 
labai blogas šaulys. Kur tik bešauna, vis pro šalį. Visą laiką jis šovė į 
Vokietijos pasiuntinybę, tikėdamasis, kad Diplomatijos šefas jį paskirs 
pasiuntiniu. Matytum, kokius protestus rašė Vokietijos vyriausybei, 
kai Karvelis užsimojo „paveržti“ tą vietą. Bet, kaip žinai, su ta pasiunti- 
nybe reikalai neina taip greitai, o Adenauerio" kelionė į Maskvą beveik 
visiškai sužlugdė tas viltis. Tad nutarė žmogelis priimti Amerikos pi- 
lietybę ir atsisveikinti su visomis viltimis. Po to ir prasidėjo kova prieš 
Lozoraitį, užsidegė demokratiniai jausmai, ir garbinimas VLIKo. O gal 
bent į amžiaus galą būtų gera pasidaryti didžiosios partijos lyderiu ir 
įrikiuoti save į Griniaus ir Sleževičiaus eiles. Žinoma, Blazai ir Pajaujai 
reikalauja pasidarbuoti, tad ko gero ir išrinks pirmininku. Bet aš ma- 
nau, kaip daugelį kartų, taip ir šį kartą „taurusis riteris“ bus apstatytas 
Šančų Pančų. Šį ateinantį savaitgalį šis klausimas spręsis New Yorke. 
Gali kartais liaudininkų priešaky atsistoti Konradas Valenrodas. Gal iš 


132. Kur yra šuo pakastas (vok.). 


133. Konradas Adenaueris (Konrad Adenauer) - vokiečių politikas, pirmasis Vokietijos 
Federalinės Respublikos kancleris, 1951-1955 m. užsienio reikalų ministras. 

to būtų kokia svietiška ir dvasiška nauda, bet greičiausiai nieko neišeis, 
ir mūsų didvyris pasijus, kad jo dainelė sudainuota. Net gaila. 

Aplamai laisvinimo veiksnių reikalai labai blogi. Gaila Alseikos"“. 
Įdomiausia, kaip visoje toje makalynėje laikysis frontininkai, kurie be 
abejo ir antrai pusei retkarčiais pakiša raudoną skarelę, ir bulių imty- 
nės eina toliau. Žinoma, kada nors jiems reiks ir pozityviai apsispręs- 
ti, ir nuo to apsisprendimo daug kas priklausys. Šiuo tarpu jų tertius 
gaudens pozicija labai gera. Tarp kita ko, jie turi nemaža pasisekimo 
jaunojoje kartoje. O tai, šabloniškai tariant, tautos ateitis. Gerai, kad 
ir „Santarvė“ nesnaudžia. Jos reikalams siunčiu 25 dolerius, tik prašau 
neskelbti. Tikiuos taip pat netrukus galėsiu ir šį tą parašyti, nes visą 
vasarą esu truputį laisvesnis. 

Tiek šiuo tarpu. Dovanok, kad taip vėlai teatsišaukiau į tavo laišką, 
bet geriau vėlai... 

Labų dienų šeimai ir prietėliams 

Vincas 


203 3rd SE 
Washington 3 DC 


VDU LII. Mašinraštis, originalas. 


Vinco Trumpos 1949 m. gegužės 11 d. laiškas 
Algirdui Juliui Greimui 


11. 5. 49 
Labai mielas Algirdai, 
„Lhomme propose, Dieu dispose*5.“ Taip išėjo su mūsų pasimaty- 
mu, kurio ir po šiai dienai aš negaliu apgailėti. Ir ne aš vienas. Po teisy- 


134. Vytautas Kazimieras Alseika (1912-2002) - žurnalistas, visuomenės veikėjas, 
1944 m. pasitraukęs į Vakarus. Dirbo VLIKo Vykdomojoje taryboje, buvo VLIKO leidi- 
nių redaktorius, bendradarbiavo išeivijos spaudoje. Sovietų užverbuotas 1972 m. grįžo 
gyventi į Lietuvą. 

135. „Žmogus planuoja, Dievas juokiasi“ (pranc.). 

bei, kai tada prieš Velykas su Svirmicku neatvykai, tuojau mane pagavo 
koks tai prastas nujautimas. Na, ką padarysi. Ačiū, kad bent laišką pa- 
rašei, Kaip paprastai, trumpai atsakysiu. 

I. Dėl Lozoraičio kabineto nesu toks optimistas, kaip gerbiamas 
inžinierius. Visų pirma inžinierius dar nėra visi liaudininkai, o liaudi- 
ninkai dar nėra liberalinis blokas. Kad nesu optimistas, yra svarbiausia 
dvi priežastys: 

a. tarptautinė padėtis dar nėra pribrendusi jokiam kabinetui. Ir Ba- 
lutis, viešėdamas anglų zonoje, buvo tokios nuomonės. Antra, nežiūrint 
daug kieno galvojimo (ir Balučio), kad egzekutyvas pasiliktų Europoje 
(ir kiek galima ilgiau Vokietijoje), vis dėlto daromi žygiai VLIKą per- 
kelti į Ameriką. Sidzi savo pasikalbėjime su kanadiške „Nepriklausoma 
Lietuva“ jau beveik kategoriškai tvirtina, kad tas bus greičiausiu lai- 
ku padaryta. Praktiškai dalis vliko narių jau važiuoja į USA (Bielinis, 
Mack[evičius], Vaitieklūnas] ir kt.). Žinoma, visiškai kitas klausimas, 
kaip jis ten bus priimtas. Mano galva, kad tokios sudėties, koks jis dabar 
yra, būtų nepageidaujama, kad jis ten būtų persodintas. Jis toks nėra 
naudingas. Ta prasme reiktų painformuoti ir Amerikos visuomenę. Be 
abejo, reikės tam tikro naujo vyr. organo Use, bet negi bus galima iš jo 
išjungti amerikines organizacijas. Prasidės šiaip ar taip reorganizaci- 
ja, kurios čia Vokietijoje krikai užsispyrę nei minties nenorėjo prileisti. 
Vliko „cielka“ turės būti vis vien sulaužyta. O, atrodo, kad reorgani- 
zacija išeis į naudą kiekvienu atveju ne krikams. Ta pačia proga reikia 
pasakyti, kad Balut[is] buvo visiškai kategoriškas dėl M. Lietuvos. Jis 
tai problemai surado gražią formulę. Esą, M. Lietuvos klausimas vlikui 
yra kaip panai vaikas. Šiaip daugiau pasimatymas su Bal[učiu] buvo 
daugiau informacinio pobūdžio. Pasimatymo dalyviai sužavėti jo ener- 
gija ir orientacija. Kaip žinai, Sidzi buvo bandęs ant to punkto blefuoti, 
sakydamas, kad Ballutis] jau visiškai sugurėjęs. 

2. Ir dėl Šviesos reorganizacijos nesu labai optimistas. Tiesa, pats 
(ir Saulius) dalyvavau diskusijose dėl tos reorganizacijos. Paskutiniu 
momentu visas projektas vos nenuėjo šėveliais. Nesupratau gerai, kodėl 
Petras“ buvo vienas didžiausių reorganizacijos priešų, nors jam, kaip 
ir daugeliui kitų, kurie ligi šiol dar nėra susirišę su jokia politine grupe 
ir kuriems jautrus plataus liberalinio ir laicistinio pobūdžio bloko or- 


136. Petras Jurkštas. 

ganizavimas, tokia reorganizacija kaip tik turėjo būti pakeliui. Atrodo, 
kad čia turėjo lemti asmeniškos ambicijos. Mano noras būtų, kad Švie- 
sa būtų savotiška superorganizacija grynai kultūriniams tikslams, po 
kuria galėtų tilpti politinės partijos viso liberalinio bloko (nuo sd. ligi 
taut[ininkų)). Deja, tam pasiekti trūks macės. Nežinau, kaip susiklos- 
tys padėtis Amerikoje ir kitur (ir aš laikinai apsisprendžiau važiuoti į 
Usą, jei pasiseks. Maždaug už pusmečio), čia Vokietijoje nieko rimtes- 
nio jau sumeistravoti negalima. Nežiūrint į viską, Šviesai jaučiu didelį 
kultūrinį vaidmenį prieš akis (svarbiausia Lietuvoje), ypač turint prieš 
akis totalistinius krikų a la Maceina siekimus. Tam tikros rūšies kul- 
turkampfas*? neišvengiamas, tik su tuo bent kol kas reikia atsargiai, 
nes žmonės (ir ne krikai) nelengvai atsikrato tradicijų. Žurnalo antras 
numeris jau turėjo pasirodyti, bet nežinau, kodėl užkliuvo. Jau antra 
savaitė nematau Sauliaus. Jis tarp ko kita labai norėjo tave pamatyti ir 
buvo paaukojęs tavo vizitui gražią cointreau bonką ir dar kai ką. 

3. „Mintis“ perėjo visiškai į naujas rankas. Buvo pasiūlyta ir man 
„bosauti“, bet kažkaip iš to nieko neišėjo (mano kaltybė). Abu dabar- 
tinius redaktorius (Meškauską ir Palukaitį) pažįstu. Vyrai neblogi, tik 
man atrodo neišlaikys linijos. Apie tai reikėtų daug šnekėti. Vis vien 
galima ir reikia remti. Duok ir pats šį tą, kad tuo būdu daugiau būtų 
galima supančioti. Mat, tarp mūsų šnekant, Meškauskas nėra idėjinis 
žmogus. Jam svarbu biznis. Juk jis parašė straipsnį ir „Tėvynės Sargui“, 
kad tik gautų honoraro. Svarbiausias jo tikslas kiek galima daugiau 
skaitytojų. Jis kreipėsi dėl bendradarbiavimo ir į Brazfaitį], ir į Būtėną, 
ir į Katilių. Na, pažiūrėsim. Nieko nereikia imti tragiškai. 

4. Dėl Neveravičiaus novelių, žinai, tikrai sąžinė neleidžia nieko 
rašyti, nes gi tarp mūsų šnekant tos novelės visiškas šūdas. Aš tiesiog 
buvau priblokštas, kaip žmogus išdrįso leisti, 

5. Siunčiu nuotrauką (paties darbo). 

Žiūrėk atskirą lapuką. 

Viso gero. 

tavo 


VDU LII. Mašinraštis, kopija. (Laiškas rašytas be lietuviškų simbolių.) 


137. Kultūrų mūšis (vok.). 

Vinco Trumpos 1960 m. sausio 1 d. laiškas Vytautui Kavoliui 


1960. I. I. 

Mielas Vytautai, 

jau kuris laikas girdžiu, kad „Metmenys“ pasirodė, bet pas mus Va- 
šingtone dar nei kvapo nesijaučia. Kodėl? 

Girdėjau nusiskundimų A. G. straipsnio teiginiu, kad „tautininkas 
perėmė vadovavimą liberalizmui“. Jei toks teigimas yra, man atrodo, jis 
nelaimingas ir netikslus. 

Dėl platinimo: manyčiau Vašingtone būtų galima 10 egzempliorių 
(gal tiek ir prenumeratorių). 

Buračaitė - ateitininkė. Neišplatino ji nei vieno liberalinio egzem- 
plioriaus, neplatins ir „Metmenųy“. Nežinau, kas ten tą galėtų padaryti. 
Gal Čipkienė (?). 

Dėl medžiagos antram numeriui: nieko neturiu. Nei Page, nei Ta- 
rulio knygos neturiu. Tik Senn knygą peržiūrėjau. Jas visas reiktų re- 4 
cenzuoti. k 

Ateičiai galėčiau duoti: 

Kultūrinio palikimo problema Lietuvai 

Kartų kova Lietuvoj, ypač atžvelgiant į jaunimo reikalus. 

Siųsdamas linkėjimus su 1960 m. vis dėlto negaliu nutylėti nusivyli- 
mo, kad mus, vašingtoniečius, taip ignoruojate su „Metmenimis“. 

Tavo 
V. Trumpa 


III Anacostia Rd SE 
Washington 19, DC 


P. S. Blekaitis** sakosi jo paskaita buvusi silpna. Tačiau reiktų kreip- 
tis į jį patį asmeniškai. 


VDU LII. Rankraštis, originalas. 


138. Jurgis Blekaitis (1917-2007) - režisierius, literatūros kritikas, bendradarbiavo išeivi- 
jos spaudoje „Literatūros lankuose“, „Aiduose“, „Margutyje“, „Metmenyse“. 

Vinco Trumpos 1961 m. vasario 3 d. laiškas Vytautui Kavoliui 
1961. 2.3 d. 


Mielas Vytautai, 

baisiai nemaloni istorija išėjo su S. Žymantu. Esu įsitikinęs, kad 
B. Raila ir S. Žfymantas] siekia sukompromituoti mane lietuviškos 
visuomenės, ypač santariečių akyse. Nežinau, kiek jiems tas pasiseks. 
„Darbininkas“ (iš tiesų, J. Brazaitis) pasinaudojęs jų argumentais ban- 
do pulti kartu ir santariečius. Nesunku suprasti, kad jiems tai naudin- 
ga medžiaga. Manau pačiam ir visiems santariečiams mano pažiūros 
krašto atžvilgiu yra pakankamai aiškios, nes ne kartą tuo reikalu teko 
kalbėti ir rašyti. Jos nei kiek nepasikeitusios ir šiandien. Tokias, o ne 
kitokias, mintis aš dėsčiau ir New Yorke. Tai gali paliudyti visi, kurie 
tame pasikalbėjime dalyvavo. Esu pasiryžęs jas ir toliau ginti, nesvarbu 
ar kam tas patinka, ar ne. 

Sąryšy su tuo konfliktu galvoju parašyti straipsnį apie emigracijos 
reikšmę aplamai sociologiniu ir istoriniu požiūriu. Man atrodo, kai 
kada emigracija vaidina didelį vaidmenį, o kartais jos vaidmuo lygus 
nuliui (kaip pav., rusų emigracijos po 1917 m. revoliucijos). Tai galbūt 
padėtų atsakyti į klausimą, kokia mūsų dabartinės emigracijos reikšmė 
ir vaidmuo? Kaip sveikam atrodo tokia tema? 

J. Blekaitis žada paruošti straipsnį apie Lietuvos teatrą (išplėsta jo 
paskaita New Yorke ir Wašingtone). Labai įdomus. 

Su Nyka-Niliūnu"* blogai. Nieko iš jo negaliu gauti. Jis iš viso skeptiš- 
kas „Metmenų“ atžvilgiu (tarp mūsų, ypač dėl A. Mackaus'“ straipsnio). 

New Yorke J. Kiznis, A. Šalčius, J. Mačiūnas ir A. Ignaitis ruošiasi 
išleisti naują žurnalą. Esu labai skeptiškas dėl to, nes tai tik skaldytų libe- 
ralines demokratines jėgas. Bandau juos atkalbėti, nežinau, ar pasiseks. 

Ar pastebėjai, „Tėvynės Sarge“ buvo gana įdomus ir objektyvus 
straipsnis apie mūsų „Lietuvišką liberalizmą“. Manau, į jį reiktų at- 
kreipti dėmesį „Metmenyse“. 


139. Alfonsas Nyka-Niliūnas (Čipkus) - poetas, literatūros kritikas, vertėjas, vienas iš 
žurnalo „Literatūros lankai“ steigėjų. „Aidų“, „Metmenų“ bendradarbis. 

140. Algimantas Mackus (1932-1964) - poetas, žurnalistas, Margučio radijo vedėjas, 
„Margučio“ redaktorius, Santaros-Šviesos federacijos narys, bendradarbiavo „Literatū- 
ros lankuose“, „Metmenyse“ ir kitoje lietuvių spaudoje. 

Mano „Metmenų“ skaitytojai lauktai pasirodant naujo numerio. 
Labų dienų Ritai į 
Tavo Vincas 


III Anacostia Rd. SE 
Washington 19, DC 


P. S. L. Dambriūnas!“ turi straipsnį santykių su kraštu klausimu, 
kurio nedėjo „Į Laisvę“. Siūliau jam duoti „Metmenims“. Kaip atrodo? 


VDU LII. Rankraštis, originalas. 


Vinco Trumpos 1962 m. kovo 11 d. laiškas Vytautui Kavoliui 


1962. 3.11 

Mielas Vytautai, 

ką tik gavau vieną egzempliorių „Metmenų“ (...). Pirmas įspūdis 
neblogas. Geri Šilbajorio“* ir Donielos'* straipsniai, nors už Donielos 
turbūt gausime mušti iš katalikų pusės. Bet to nereikia bijoti. 

Nustebau tik neradęs prof. P. Skardžiaus'* straipsnio. Jį būtinai rei- 
kėjo įdėti (pav., vietoj Meko eilėraščių). Man baisiai nepatogu, nes aš tą 
straipsnį iš jo buvau gavęs. Ką manai daryti? Beje, jis nori ir korektūrą 
pažiūrėti. Labai prašau kaip nors tą reikalą sutvarkyti. Iš viso, su tokiais 
bendradarbiais reikia elgtis labai atsargiai. 


141. Leonardas Dambriūnas (1906-1976) - kalbininkas, visuomenininkas, žurnalistas, 
ateitininkų federacijos Lietuvių fronto bičiulių sąjūdžio narys, bendradarbiavo „Aiduo- 
se“, „Lituanus“, „Akiračiuose“ ir kitoje lietuvių išeivijos spaudoje. 

142. Rimvydas Šilbajoris (1926-2005) - literatūros istorikas, kritikas, slavų ir Rytų Eu- 
ropos kalbų ir literatūros profesorius, „Akiračių“, „Aidų“, „Metmenų“ ir kitų leidinių 
bendradarbis. 

143. Vytautas Doniela - filosofas, po karo gyveno Australijoje, bendradarbiavo lietuvių 
spaudoje. 

144. Pranas Skardžius (1899-1975) - kalbininkas, po karo pasitraukęs į Vakarus gyveno 
JAV, bendradarbiavo įvairiuose lietuvių išeivijos leidiniuose. 

Jau Nykos dėl to netekome. Jeigu „Aidai“ gali dėti jo vertimus, 
kodėl „Metmenys“ ne. Man jis atvirai pareiškė savo nepasitenkinimą, 
nors, aplamai, jis santariečiams ir „Metmenims“ turi daug simpatijų. 

Gera idėja - apžvelgti Lietuvoj išeinančias svarbesnes knygas. Ma- 
nyčiau, kad būtų gerai, kad Rekašius'“ ar kas nors kitas ateity apžvelgtų 
mokslinę Lietuvos literatūrą. Kadangi aš pats ne taip seniai rašiau „Ai- 
duose“ (ir „Lituanus“) apie istorikus, tad ta spraga jau užkišta. Ateity 
neatsisakau vėl tokią apžvalgą padaryti. T. Remeikis“ ar L. Sabaliū- 
nas“ galėtų apžvelgti politinę - ekonominę literatūrą. Nežinau, kas 
galėtų duoti meno, muzikos ir dailiosios literatūros apžvalgas. 

Kada manai išleisti 5-tą numerį. Būtų gerai vykdyti planą (tris, o 
mažiausia du numerius į metus). 

Rašyk. 

Tavo V. Trumpa 


P. S. Būtų gera, kad Valdas!“ duotų politinės emigrantų padėties 
apžvalgą, ypač sąryšy su delegacija. Reiktų apžvelgti ir aplamai svar- 
besnes gyvenimo problemas. 


VDU LII. Rankraštis, originalas. 


Vinco Trumpos 1962 m. gruodžio 1 d. laiškas Vytautui Kavoliui 


1962. 12.1 
Mielas Vytautai, 
galbūt būtų gerai prie mano paskaitos pridėti prierašas, pacituo- 


“x 


jant iš „Į Laisvę“ žodžius: „Vinco Trumpos žodis vietomis buvo skaudus 


145. Zenonas Rekašius (1928-2011) - elektrotechnikos inžinierius, žurnalistas, vienas iš 
„Akiračių“ steigėjų ir redaktorių. 

146. Tomas Remeikis - politologas, visuomenės veikėjas, 1962-1968 žurnalo „Lituanus“ 
redaktorius, vienas iš „Akiračių“ steigėjų ir redaktorių. 

147. Leonas Sabaliūnas - politologas, istorikas, vienas iš Santaros-Šviesos iniciatorių ir 
narių. 

148. Valdas Adamkus (Adamkavičius) - ekologas, inžinierius, visuomenės veikėjas, vie- 
nas iš tuometinių Santaros-Šviesos federacijos vadovų. 

savo bekompromisine teisybe. Bet tiktai tokia bekompromisinė teisybė, 
toks atviras žvilgsnis į save mums padeda atsekti tikrąją mūsų situaci- 
ją.“ Tai atimtų ginklą iš kai kurių demagoginių puolikų, kurių galima 
laukti. Teisingos, kad ir aštrios kritikos nebijau. 

Girnius“? ir turbūt visas katalikiškas frontas nebus patenkinti 
mano samprotavimais apie jo knygą. Bet gal ir gerai buvo jis truputį nu- 
sodinti, ypač prisimenant, ką apie tą knygą rašo Girnius pask. „Aidų“ 
numery (...). 

Beje, mano prietelius iš „Valia Eesti“ žurnalo redakcijos norėtų ar- 
timesnio bendradarbiavimo su „Metmenimis“. Jis norėtų gauti 3 nume- 
rius „Metmenų“. 

Jo adresas: 

Mr. Heller Grulti 

2137 Sniltand Terrace SE 

Apt. 302, Washington, DC 

Gal būtų gerai tau ir asmeniškai su juo sueiti į kontaktą. 

Matei, Tavo straipsnį apie trečią frontą perspausdino „Vienybė“. 

Nežinau, ar rašiau tau dėl novelės (Marijaus). Aš truputį prisibijau, 
kad kai kas neįtartų, kad apie „Metmenis“ darosi Kamarila, nors aš vi- 
sus tuos žmones atskirai baisiai mėgstu ir vertinu. 

Aplamai numeris neblogas. Jonynas““ patiko. 

Tiek šiuo tarpu. 

tavo 
Vincas 


VDU LII. Rankraštis, originalas. 


149. Juozas Girnius (1915-1994) - filosofas, publicistas, Ateitininkų federacijos narys, 
Lietuvių fronto bičiulių ideologas, „Aidų“ žurnalo redaktorius. 

150. Vytautas Aleksandras Jonynas (1918-2004) - literatūros kritikas, po karo gyveno 
Kanadoje, recenzijas ir straipsnius skelbė „Aiduose“, „Metmenyse“, „Akiračiuose“, „Tė- 
viškės žiburiuose“ ir kituose išeivijos leidiniuose. 

4 
Vinco Trumpos 1962 m. gruodžio 19 d. laiškas Vytautui Kavoliui 


1962. 12. 19 

Mielas Vytautai, 

su paties pakeitimais sutinku. Reikia pridėti, kad tai buvo paskaita 
Santaros metiniame suvažiavime. Būtų gerai peržvelgti, ką spauda (jos 
tarpe ir „Į Laisvę“) rašė apie „Metmenis“. 

Man atrodo, reikės pačiam atsakyti ir į užsipuolimus ant tavo tre- 
čio fronto, ypač „Naujienų“ ir „Dirvos“ (atrodo, bus ir daugiau). Kas 
liečia „Naujienas“ (čia, Vašingtone, spėja, kad tai H. Blazo straipsnis), 
reiktų pasisakyti, kad pozityviai žiūrėti į santykius su kraštu (be reika- 
lo, kažkodėl visi kalba apie „bendradarbiavimą“!) nereiškia atsisakymo 
siekti laisvės ir nepriklausomybės. Siekimas maždaug visų (išskyrus gal 
„Laisvę“ ir „Vilnį“) toks pat. Skirtumas tik metoduose. 

Žiūrint tolimesnės perspektyvos reikėtų galvoti apie sušaukimą 
konferencijos santykių su kraštu ir naujų laisvinimo metodų ieškojimo 
klausimu. Kadangi „Metmenys“ (ypač po Dambriūno straipsnio) tais 
klausimais pasisako daugiau mažiau pozityviai, gal jie ir galėtų imtis 
iniciatyvos tokiai konferencijai šaukti. Joje daugiau turėtų dalyvauti 
jaunesnės kartos ir Kultūrininkų, o ne grynų politikierių. Man atro- 
do, visos rezoliucijos (VLIK'o, Bendruomenės, atskirų partijų) ryšių su 
karštu reikalu yra grynas nesusipratimas. 

(2) Griniaus atsiminimų II tomo neturiu - nežinau, kur gauti. Dėlto 
ir recenzijos negaliu parašyti. 

(3) Daugiau kaip prieš 2 savaites rašiau Vaičiui"! skubiai man prisiųsti 
dar 5 egz. „Metmenų“. Nieko negirdžiu. 10 egz. prisiuntė, kuriuos išplati- 
nau, net parduodamas ir savo asmenišką kopiją. Tad dabar nei pats „Met- 
menų“ neturiu. Negavo egzemplioriaus ir Skardžius. Jeigu man prisiųs 5 
egz., aš jam vieną numerį, kaip bendradarbiui, dovanosiu. 

(4) Būdavas, R. Mieželis“? parašydavo recenziją „Dirvai“. Kol kas 
nieko. Ar Mieželis neparašė, ar „Dirva“ nedėjo? 


151. Ramojus Vaitys - inžinierius, kompozitorius, visuomenininkas, Santaros-Šviesos 
federacijos narys, „Metmenų“ žurnalo administratorius. 
152. Raimundas Mieželis - visuomenininkas, Santaros-Šviesos narys. 

(5) Dėl prozos ir poezijos blogai. Nesusidaryk įspūdį, kad aš būčiau 
prieš Marių, Algimantą, Liūnę"*. Visiškai ne. Jie mano ir mūsų visų 
geriausi bičiuliai. Bet visados žurnalui geriau išeiti su naujais vardais ir 
bendradarbiais. Gal Kaupas"*? 

(6) Gerai, kad pačiam atrodo mano straipsnis ne per drąsus. Ta- 
čiau turėdamas galvoj, kaip kai kas jautriai į visus tuos dalykus žiūri, 
manau, mano straipsnis ir Dambriūno sukels tam tikrą audrą. Bet tas 
neblogai. 

Berods tiek šiuo kartu. 

Tau ir Ritai linksmų švenčių. 

tavo 
Vincas 


III Anacoctia Kd.SE 
Washington 19, DE 


VDU LII. Rankraštis, originalas. 


— 


Vinco Trumpos 1965 m. sausio 11 d. laiškas Vytautui Kavoliui 


1965. I. 11 d. 

Mielas Vytautai, 

siunčiu Kaupo straipsnį ir savo recenziją apie Merkelio Smetoną. Ji 
išėjo aštroka, bet kitokios negalėčiau parašyti. 

Nekrologo apie A. Mackų nerašysiu. Manau, pats, Ostrauskas“ ar 
Mieželis daug daugiau apie Algimantą žinote ir galit parašyti. 

Gavau iš Raimos aplinkraštį apie A. Mackaus fondo reikalus. Ban- 
dysime šį tą daryti, 


153. Marius Katiliškis, Algimantas Mackus, Liūnė Sutema. 

154. Julius Kaupas (1920-1964) - gydytojas, rašytojas, literatūros kritikas. „Literatū- 
ros lankuose“, „Metmenyse“, „Drauge“, „Aiduose“ ir kt. spausdino literatūros kritikos 
straipsnius, esė. 

155. Kostas Ostrauskas (1926-2012) - dramaturgas, literatūros istorikas, kritikas. Santaros- 
Šviesos narys, „Metmenų“, „Aidų“, „Literatūros lankų“ ir kitų leidinių bendradarbis. 

Dėl Mackaus vakaro Vašingtone turbūt nieko neišeis. Vieni ateiti- 
ninkai čia organizuoti, o jie be abejo nebus suinteresuoti tokiu minėji- 
mu. O be organizacijos nieko negalima padaryti. 

Nepatinka man, kad Drunga perima „Metmenis“ redaguoti. Jis per 
daug tautininkas ir goldvaterinkas. Pav., labai abejoju, ar jis dėtų mano 
recenziją apie Merkelio knygą. Be to, dar ir dabar negaliu pamiršti ir 
nepykti apie jo panegirišką recenziją apie Railą. Nežinau, kaip bus to- 
liau, bet jeigu Drunga anuose dviejuose mažesniuose „Metmenų“ nu- 
meriuose sėdės, nemanau, kad aš galėčiau bendradarbiauti. Beliktų tik 
tavo didysis numeris. Ar ne geriau būtų buvę: Mieželis ir Antanaitis“, 
J. Šmulkštys"? ir Antanaitis arba Almenas? ir Antanaitis, arba Gurec- 
kas“? ir Šimoliūnas. 

Asmeniškai prieš Drungą nieko neturiu, jis labai senas mano drau- 
gas, bet jis per daug dogmatiškas ir per daug tautininkas. 

Reiktų apie tai daugiau pasišnekėti. 

Viso geriausio 

tavo 
Vincas 


VDU LII. Rankraštis, originalas. 


Vinco Trumpos 1965 m. kovo 31 d. laiškas Vytautui Kavoliui 


1965. 3. 31 d. 
Mielas Vytautai, 


(1) Dėl Dambriūno straipsnio, manau, kai jis pasirodys „Metme- 
nyse“, tada bus galima reaguoti, jeigu iš viso bus reikalo tuo klausimu 
pasisakyti, 


156. Algirdas Titus Antanaitis (1927-2003) - literatas, literatūros kritikas, žurnalistas, 
„Akiračių“, „Metmenų“ bendradarbis. 1968-1991 m. vadovavo Čikagos lietuvių sceninio 
humoro ir satyros grupei „Antras kaimas“. 

157. Julius Šmulkštys (1930-2010) - sociologas, politologas, žurnalistas, vienas iš Santa- 
ros-Šviesos iniciatorių ir vadovų, „Lituanus“, „Metmenų“, „Akiračių“ bendradarbis. 

158. Kazys Almenas - rašytojas, inžinierius, fizikas, Santaros-Šviesos federacijos narys. 
159. Algimantas Gureckas - teisininkas, ekonomistas, visuomenės veikėjas, vienas iš 
Šviesos organizacijos Vokietijoje steigėjų, aktyviai dalyvavęs JAV lietuvių bendruome- 
nės ir PLB veikloje. 

(2) Kairio knygos recenziją pažadėjau „Aidams“. Manau, naudin- 
giau ji bus ten pamatyti. Apie memuarinę literatūrą bus galima kada 
nors vėliau parašyti, charakterizuojant Kairį. 

(3) Dėl Tabor Farmoj suvažiavimo praeitą savaitgalį būdami pas 
Kostą kalbėjome, kad reiktų A. Mackaus prisiminimo, bet ne tokio, 
kokį dabar rengia Bostonas, „Dirva“, Los Angeles (Raila) ir t. t. Kostas 
turėtų daug ką įdomaus pasakyti. Aš norėčiau trumpai pakalbėti tema: 
Gyviems reikalinga pagarba, mirusiems - teisybė (Voltaire). Labai daž- 
nai ant gyvų šunis kariame, o ties mirusiais verkšlename. 

(4) Turbūt gavai Mieželio pasisakymą dėl Railos. Įdomu, kad visiš- 
kai nesusitarus mūsų reakcija, atrodo, buvo panaši. Keista, kad tik mes 
du reagavome: kur kiti. 

Manęs Raimos atsakymas ne visiškai patenkina. Aš rengiuos parašy- 
ti atvirą laišką B. Railai ir parašyti, kad jis būtų atspaustas „Mūsų žings- 
niuose“, prieš tai pasiųsdamas Centro Valdybai. Pagrindinė mintis - Bro- 
ny, pasilik opozicijoje. Tai visiems bus geriau. Labai gerai, kai neigiamai 
ir puolančiai kalbi apie Santarą ir Santariečius, bet labai blogai, jeigu pra- 
dėsi be saiko liaupsinti. Toliau, manau, parašyti, kad Santaroj maždaug 
yra vietos visiems ir visom idėjom, išskyrus Railą. Ir t. t. 

Kai tau atrodo? Jeigu būtų įdomu, galėčiau pačiam pirma pasiųsti, o 
pats, savo pastabas padaręs, persiųsti Centro Valdybai su prašymu, kad 
būtų paskelbtas „Mūsų Žingsniuose“. 

Parašyk 

tavo Vincas 


VDU LII. Rankraštis, originalas. 


Vinco Trumpos 1967 m. spalio 7 d. laiškas Vytautui Kavoliui 


1967. 10. 7 d. 
Mielas Vytautai, 
nežinau, ar jau esi painformuotas apie paskutinius įvykius dėl Kul- 
tūros Kongreso'“?, Kaip žinai, Kultūros Taryba vienbalsiai priėmusi re- 


160. 1967 m. organizuojant III JAV ir Kanados lietuvių Kultūros kongresą nebuvo išveng- 
ta nesutarimų. PLB Kultūros tarybai rengiant kongresą Vykdomasis komitetas nuspren- 
dė iš kviečiamų į Kongresą kalbėtojų sąrašo išbraukti Tomą Remeikį, Vincą Rastenį ir 

zoliuciją prieš Remeikio, Rastenio ir Jonyno" pašalinimą iš Kongreso 
ir su ta rezoliucija pasiuntusi Puziną'“ tartis su Bendruomenės vadais. 
Prieš porą dienų gavau iš Puzino pareiškimą, kad jis atsisako nuo Kult. 
Tarybos pirmininko pareigų, ir pasiaiškinimą PLB Valdybai, kodėl jis 
taip daro. Tame pasiaiškinime jis kaltę suverčia ant keturių tarybos na- 
rių (Kosto, Vaškelio'“, Dambriūno ir manęs), kad mes pažeidę draus- 
mę. Atrodo, Puzinas New Yorke buvo visiškai išprievartautas, kad 
leidosi panaudojamas melui (mūsų rezoliucija buvo vienbalsė, pačiam 
Puzinui reiškiant pasitenkinimą dėl jos). Tai primena NKVD metodus, 
kai žmogus pasirašo viską, ką čekistas pakiša. 

Šnekėjau apie tai su Kostu ir Leonardu. Mes nuo savo pozicijos ne- 
atsisakome ir pasiryžę su tuo reikalu eiti į viešumą. 

Kol kas, atrodo, Kultūros Kongresas bus ruošiamas iš Čikagos. Būtų 
gerai, kad jame niekas, kas nepritaria raganų medžioklėms, nedalyvautų. 
Ta prasme trumpai esu parašęs Raimai. Būtų gerai paveikti visus laikytis 
tokio nusistatymo (Kostas žadėjo parašyti Rimvydui, Leonardas - Gir- 
niui). Nepamenu, ar Žygas yra numatytoj programoj, jei taip, reiktų jį 
paveikti, taip pat M. Drungą ir kt. (Šitą prašiau paveikti Raimos.) 

Didžiausias smūgis būtų, jeigu pavyktų atkalbėti Darių'“*, bet ne- 
manau, kad tas pasisektų, nes jis, atrodo, oportunistas. 

Tai tokia situacija šiuo metu. Žiūrėsim, kas toliau dėsis. 

Pagal „Draugą“ ir „Dirvą“ vis dar atrodo, kad mūsų Suvažiavimo 
nebuvo. Girnius žadėjo mano aprašymą (sutrumpinęs!) įdėti į „Aidus“. 

Kaip sekasi su sekančiu „Metmenų“ numeriu? 

Ar išspausi ligi N. Metų? 


Vytautą Jonyną. Protestuodarni dėl tokio elgesio PLB Kultūros tarybos nariai V. Trum- 
pa, K. Ostrauskas, A. Vaškelis paskelbė protestą ir pasitraukė iš Kultūros tarybos. 

161. Vytautas Kazimieras Jonynas (1907-1997) - dailininkas, 1944 m. pasitraukęs į Vaka- 
IUS 1946 m. Freiburge įkūrė Taikomosios dailės mokyklą ir iki 1950 m. buvo jos dėstyto- 
jas ir direktorius. 1951 m. persikėlė gyventi į JAV. 

162. Jonas Puzinas (1905-1978) - archeologas, visuomenės veikėjas, 1949 m. persikėlęs 
gyventi į JAV įsikūrė Filadelfijoje. 1962-1968 m. PLB Kultūros tarybos pirmininkas. 
163. Aleksas Vaškelis (1920-1996) - lituanistas, gyveno ir dirbo Filadelfijoje, nuo 1962 m. 
PLB Kultūros tarybos sekretorius. 

164. Darius Lapinskas - kompozitorius, muzikas, Naujosios Čikagos operos vadovas. 

Gal sekančiam numeriui reiktų pagrindinio straipsnio apie Kultū- 
ros supolitikinimą? 
Labų dienų Ritai 
tavo 
Vincas 


III Anacostia Rd. SE 
Washington DC 
20019 


P. S. Ką tik skambino Remeikis iš Čikagos. Atrodo, Nainys nenori eiti 
Jasaičio'“ keliu. Nori visą Kongreso programos atsakomybę palikti Kul- 
tūros Tarybai. Šnekėjo su Barzduku'“: PLB valdyba nenori priimti Puzi- 
no pasitraukimo. Dambriūnas sutiktų būti nauju Tarybos pirmininku. 

Tokie „new developments“. Žiūrėsim, kas toliau darysis. Gal dar ne 
viskas žuvo! 


VDU LII. Rankraštis, originalas. 


Vinco Trumpos 1967 m. lapkričio 9 d. laiškas Vytautui Kavoliui 


1967. 11. 9 d. 

Mielas Vytautai, 

ką tik gavau Tavo anketą. Klausimai formuluoti gerai ir įdomūs. 

Tik negerai, kad tą anketą siunti vien tik, taip sakant, „Metmenų“ 
žmonėms. Žinoma, atsakys tik trečdalis. Bet vis vien reikėjo ją pasiųsti 
ir vadinamos pozicijos žmonėms: A. Vaičiulaičiui, K. Bradūnui, P. Gai- 
dai, A. Rinkūnui ir t. (išbraukti A. Budreckui, J. Audėnui, J. Kardeliui, 
įrašyta Aistis) (gal J. Gabniui). Man atrodo, dar nevėlu tas padaryti. 


165. Jonas Jasaitis (1926-1981) - teisininkas, visuomenininkas, 1961-1967 m. JAV Lietu- 
vių bendruomenės Tarybos pirmininkas. 

166. Stasys Barzdukas (1906-1981) - kalbininkas, pedagogas, visuomenės veikėjas, vie- 
nas iš JAV Lietuvių bendruomenės ir PLB vadovų, 1963-1969 m. PLB Valdybos vicepir- 
mininkas. 

Dėl Kongreso: Kostas, A. Vaškelis ir aš pasitraukiame iš Kul. Ta- 
rybos ir Kongreso. Atrodo, nedalyvaus nei Girnius, nei Dambriūnas. 
Remeikis buvo nepatenkintas mūsų akcija, bet, atrodo, pagaliau sutin- 
ka. Mieželis taip buvo už tai, kad neišeiti iš Kult. Tarybos ir dalyvauti 
Kongrese. Sprendimas buvo sunku padaryti, ir Kosto žodis nulėmė. 

Smagu, kad „Metmenys“ žada netrukus pasirodyti. Esant tokiai spau- 
dai, kokia dabar yra, būtina „Metmenys“ išleisti kaip galima dažniau. 

Labų dienų Ritai ir visiems 

Tavo 
Vincas 


VDU LII. Rankraštis, originalas. 


Vinco Trumpos 1968 m. sausio 22 d. laiškas Vytautui Kavoliui 


1968. I. 22 d. 
Mielas Vytautai, 
kadangi „Sėja“ ir „Naujienos“ gana nerviškai (matytis, skaudu) atsi- 
liepė į mano „kairę“, ar nemanytum, kad būtų verta vėl juos pakutenti. 
Nesistengiant jiems atsakyti (tai būtų bergždžias laiko gaišinimas), bet 
toliau ryškinant kairiosios sampratą. Juk vėl toj pačioj „Sėjoj“ kažkoks 
Balandis rašo straipsnį, po kuriuo mielai galėtų pasirašyti J. Smetona. 
Parašyk, ką galvoji ir kada norėtum gauti, jei manytum, kad toks ap- 
žvalginis straipsnelis reikalingas. 
Šiaip daugiau pas mane nieko naujo. Po truputį varaus į priekį su 
savo Svarstymais apie XIX a. Lietuvoje. 
Viso geriausio 
tavo 
Vincas 


VDU LII. Rankraštis, originalas. 

Vinco Trumpos 1968 m. kovo 20 d. laiškas Vytautui Kavoliui 


1968. 3. 20 d. 

Mielas Vytautai, 

šį savaitgalį važiuoju į Bostoną su paskaita „Lietuvos nepriklauso- 
mybės idėja“, kurioj visai naujoj šviesoj pažiūrėsiu į visą eilę klausimų 
(ir į Vasario 16). Pažiūrėsiu, ar ir prieš mane bus panaši reakcija, kaip 
prieš Raimą. 

Turbūt girdėjai apie įvykius Klevelende. 

Whitefish lietuviškai sikas. Man atrodo, latvių poezijos buvo per 
daug. Estų reiktų sumažinti. 

„Pergalė“ šių metų Nr. 7 recenzuoja tavo Kudirką. 

„Kultūros“ (lenkų) šių metų Nr. 1 yra gražus straipsnis apie Lietuvą, 
kur mini „Metmenis“ ir „Lituanus“. Palankiai. 

Specialiai apie Šliūpą mano Svarstymuose nebus. 

Tiek šiuo tarpu 

Vincas 


VDU LII. Rankraštis, originalas. 


Vinco Trumpos 1969 m. vasario 28 d. laiškas Vytautui Kavoliui'“? 


1969. 2. 28 d. 
Mielas Vytautai, 
Re : Statutas 
Aš buvau skeptiškas dėl Statuto leidimo"“* ir tai parašiau Gintau- 
tui'“. Po to jis mane plačiau painformavo, prisiųsdamas Platerio įžan- 
gą, kurią dar tebeturiu. Įžanga parašyta ne genialiai, bet neblogai (ki- 
tais žodžiais, nieko originalaus). Turiu šiek tiek abejonių ir dėl vertimo, 


167. Laiško viršuje raudonu pieštuku parašyta „Vyto - Tavo (ir Fondo) informacijai. Man 
atrodo, kad istorinių knygų leidimą turėtų istorikai nuspręsti. V.“ 

168. Lietuvos Didžiosios kunigaikštijos 1529 Statutas. [Vertė Jonė Deveikė, įvado auto- 
rius Aleksandras Plateris]. Chicago: A. Mackaus knygų leidimo fondas, 1971. 

169. Gintautas Vėžys (1926-2006) - inžinierius, knygų leidėjas, nuo 1965 m. vadovavęs 
Algimanto Mackaus knygų leidimo fondui. 

kurio nemačiau. Gerai pažindamas Deveikę, bijau, kad ji ir čia galėjo 
būti ne visiškai tiksli. 

Labai galimas dalykas, kad Lietuvoj tą dalyką išleis (išleido Kazi- 
miero teisyną, Gedimino laiškus, Mykolą Lietuvį ir t. t). Žinoma, jie 
padarytų daug geriau, ypač kad ten yra toks puikus Statutų specialis- 
tas Raudeliūnas, kurį gerai pažįsta Leonas S[abaliūnas]. Jeigu iš tikrųjų 
Lietuvoj dalykas būtų leidžiamas, tai tikrai mums nereikėtų leisti. O 
jeigu fondas turi per daug pinigų, tai juos galima panaudot kur kitur 
(paskolinti „Metmenims“). 

Šiomis dienomis siųsdamas atgal Platerio įžangą, panašias mintis 
bandysiu dėstyti Gintautui. 

Parašyk ir pats nuo savęs. Žinau, kad Kostas irgi priešingas. 

Tavo Vincas 


VDU LII. Rankraštis, originalas. 


Vinco Trumpos 1970 m. gegužes 12 d. laiškas Vytautui Kavoliui 


1970. 5. 12 
Mielas Vytautai, 
kaip sekasi naujo „Metmenų“ tomo gimdymas? Skaitytojai jau laukia. 
Ar pagaliau Nyka prisiuntė savo Zaborskaitės Maironio recenzi- 
ją? Tikrai jis terliojasi per ilgai? Jeigu taip Mackus būtų terliojęsis su jo 
Hamleto vertimu, dar ir šiandien tas vertimas nebūtų pasirodęs. Prieš 
kiek laiko Nyka sako man: pasiteirauk, ar Kavolis gavo jo recenziją. 
Girdi, daviau sūnui įmest, gal jis neįmetė. Kai iš Kosto sužinojau, kad 
tu tikrai dar negavai, Nyka sumišo. Parašysiu ir tuojau pasiųsiu, bet dar 
turiu pirma vieną vertimą padaryti. Visa tai sabotažas, daugiau nieko. 
Ar matei „Aidų“ Nr. 3, kur kažkoks Kalvėnas puola tavo „Neaišku- 
mo patalogijas“. Puola truputį kiauliškai ir gimnazistiškai. Ar nereikėtų 
reaguot? Jeigu norėtum, aš pats galėčiau pabandyt. Manau, ar neverta 
būtų „Metmenims“ užimti truputį karingesnę liniją. Girniaus-Nykos 
ašis „Aiduose“ aiškiai nukreipta prieš „Metmenis“. Aplamai, tariausi 

„pažangieji“ katalikai norėtų paveržti sau tai, ką „Metmenys“ nuo pat 
pradžios vykdė. Jie tai daro jėzuitiškai gudriai, kartais komplimentą 
pasakydami, bet nuolat knisdamiesi po pamatais. 
Buvau susitikęs su Daunoru““. Jis kažko truputį nepatenkintas Či- 
kagos koncertu, nors Darius", esą, akomponijavęs meistriškai. 
Aš vis dar sėdžiu be darbo ir po truputį krapštaus su savo raši- 
niais. 
Kaip su atostogoms? 
Sveikink Ritą 
tavo 
Vincas 


VDU LII. Rankraštis, originalas. 


Vinco Trumpos 1971 m. lapkričio 23 d. laiškas Vytautui Kavoliui 


1971. 11, 23 

Mielas Vytautai, 

ačiū už laišką. 

Dabar esu užimtas su kai kuriais reikalais, susijusiais su mano Na- 
poleonu"*. Užtat ligi metų pabaigos straipsnio „Metmenims“ tikrai 
negalėčiau paruošti. Be to, visą tautinio atgimimo problematiką būtų 
sunku vienam straipsny sutalpinti, todėl galėčiau duoti tik pirmą dalį, 
kurią norėčiau pavadinti „Tolimoji paralelė“, kurioj palyginčiau mūsų 
liaudies kovas dėl laisvės su Amerikos negrų kova. Įdornu, kad jau tuo 
metu (maždaug XIX vidury) tokia paralelė buvo vedama. Jeigu Tau to- 
kia mintis patiktų, straipsnį galėčiau paruošt apie sausio pabaigą. 


170. Vaclovas Daunoras - Lietuvos operos solistas, 1970 m. lankęsis JAV, ten buvo su- 
rengti jo koncertai. 

171. Darius Lapinskas. 

172. V. Trumpa rengė knygą „Napoleonas. Baltija. Amerika“. Chicago: A. Mackaus knygų 
leidimo fondas, 1973. 

Kadangi suvažiavimas dar už jūrų - marių, tad dėl eventualaus 
mano dalyvavimo susitarsim. Būtų gerai susitikti Filadelfijoj gruodžio 
pabaigoj, kaip pats siūlai. Bandysiu susišnekėt su Kostu. 

Kaip Ritos sveikata? 

Tavo 
Vincas 


4800 Berwyn House Rd 
College Park, Md 20740 


VDU LII. Rankraštis, originalas. 


Vinco Trumpos 1972 m. gegužės 3 d. laiškas Vytautui Kavoliui 


1972. 5. 3. 
Mielas Vytautai, 


vėl grįžau iš ligoninės. Nors šį kartą operacija buvo gerokai sun- 
kesnė, bet ir jos negalima lyginti su pirmąja. Dabar po truputį taisaus 
namuose, o kitą savaitę žadu pradėt dirbti. 

Pradėjau rašyt rusų-lietuvių santykius - deja, eina labai sunkiai. 
Nemoku diplomatiškai rašyt, o čia, atrodo, be diplomatijos negali išsi- 
versti. Ypač nesinorėtų krašte būti apkalbėtu rusofiliškumu (žinai, ko- 
kie jie ten jautrūs!). Emigrantų reakcijų mažiau bijau, žiūrėsiu, gal šis 
tas susidarys. Žinoma, tavo laiko terminai per griežti. 

Gavau ilgą laišką iš V. Janavičiaus: tėvo laiškų sūnui jis daugiau šiuo 
tarpu neturi, bet dabar nusistatęs žūtbūt pabaigti savo romaną. Gerai. 
Parašiau jam, kad arba tau tiesiog, arba man prisiųstų gabalą iš to ro- 
mano. Tikiuos, gausim. Nemanau, kad jis vėl išsigintų, kaip anksčiau. 

Nesu patenkintas savo straipsniu „Aiduose“, nei ypač Girniaus re- 
akcija. Jis su manim maždaug taip pat atsiskaitė, kaip su Vilium Bražė- 
nu"?. Žodžiu, pastaruoju metu su katalikais santykiai šlyja. Su Bradūnu 
visiškai nutrūko, o dabar gal ir su Girnium, nors to nenorėčiau. 


173. Vilius Bražėnas (1913-2010) - publicistas, paskaitininkas, dalyvavo steigiant įvai- 


rias amerikiečių patriotų organizacijas, per kurias buvo garsinama Lietuvos laisvės byla. 
Garsėjęs savo antikomunistiniais ir antiglobalistiniais straipsniais. 

Šiandien pas mus smarkiai lyja ir nenoromis primena grybus. 
Labų dienų Ritai su vaikais 
Tavo Vincas 


VDU LII. Rankraštis, originalas. 


Vinco Trumpos 1973 m. liepos 9 d. laiškas Vytautui Kavoliui 


1973. 7.9 
Mielas Vytautai, 
Kongreso knygyne radau, ir bandysiu parašyti. Manau, per porą savai- 
čių užbaigsiu. Tai bus daugiau Aistis kaip žmogus, o ne kaip poetas. 
Rytoj išsiųsiu D. Kolbaitės studiją apie meną. Aš manyčiau, kad taip 
kaip ji dabar yra, nedėtina, nes, pav, kodėl Hegelį cituoti angliškai ir net 
neduoti lietuviško vertimo. Be to, cituojant niekur nenurodytas puslapis. 
Tu pats galėsi geriau įvertinti straipsnio turinį. Vertėtų į ją atkreipti 
dėmesį, nes ji gana gerai lietuviškai rašo ir atrodo, apie meną nusimano. 
Tiek šiuo kartu 
Vincas 


4800 Berwyn House Rd. 
College Park, Md. 20740 


VDU LII. Rankraštis, originalas. 


Vinco Trumpos 1978 m. vasario 8 d. laiškas Vytautui Kavoliui 


1978. 2.8 


Mielas Vytautai, 
esu gerokai praplėtęs savo simpoziume skaitytą paskaitą Istorinė 


drama ir drama istorijoje. 


174. Jonas Aistis - Aleksandravičius (1904-1973) - poetas, visuomenės veikėjas, bendra- 
darbiavo „Aiduose“, „Drauge“. 

Buvo galvota (B. Vaškelis) mano, Šilbajorio, Vaškelio ir Kosto pas- 
kaitas išleist atskiru leidiniu, bet atrodo, iš to projekto nieko neišeis 
(Kostas atsisako rašyti apie Sov. Liet. istorinę dramą). 

Jeigu būtum suinteresuotas, galėčiau duot „Metmenims“. Tarp kita 
ko, man atrodo, joje gana originaliai analizuojama Kosto „Šaltkalvis“ 
ir „Lozorius“. 

Parašyk 

Vincas 


P. S. Esu gavęs keletą komplimentų už Karsaviną. 


4800 Berwyn House Rd. 4 522 
College Park, Md. 20740 


VDU LII. Rankraštis, originalas. 


Vinco Trumpos 1978 m. gegužės 12 d. laiškas Vytautui Kavoliui 


1978. 5. 12 

Mielas Vytautai, 

esu gerokai pastudijavęs Maceinos „Filosofijos kilmę ir prasmę“. 
Jeigu norėtum, galėčiau parašyt. Tai būtų ne recenzija, bet kažkas pa- 
našaus į mano pasisakymus dėl Girniaus „Tautinės ištikimybės“ arba 
Aisčio „Milfordo elegijų“. Parašyk (būtų gana kritiškas, beveik neigia- 
mas pasisakymas). 

Kaip ar mano „Drama istorijoj“? 

Gavau paskutinį „Metmenų“, tikrai disidentiškas (gal net per 
daug?). 

Tiek šiuo tarpu 

Vincas 


P. S. Man atrodo, Jonynas per daug neigiamai įvertino Janavičių". 
VDU LII. Rankraštis, originalas. 


175. Vytauto A. Jonyno recenzija Vytauto Janavičiaus knygai „Nevykėlio užrašai“ (žr. 
Metmenys, 1978, nr. 35). 

Vinco Trumpos 1978 m. gruodžio 7 d. laiškas Vytautui Kavoliui 


1978. 12. 7 
Mielas Vytautai, 


gaila, Ivinskio knygos recenziją pažadėjau „Draugui“. Iš jo ir knygą 
gavau. 
Dabar darbuojuosi su Krėve. Maciūnas"“ žada rašyt, yra Skardžiaus 
straipsnis. Žodžiu, Krėvinis numeris turėtų susidaryt įdomus. 
Viso geriausio 
Vincas 


4800 Berwyn House Rd. + 522 
College Park, Md. 20740 


VDU LII. Rankraštis, originalas. 


Vinco Trumpos 1979 m. gegužės 15 d. laiškas Vytautui Kavoliui 


1979. V. 15 
Mielas Vytautai, 


grąžinu Pocienės straipsnį. Dėti negalima, per daug abejotinų, o 
kartais ir visiškai klaidingų teiginių. Net pataisyti nebūtų įmanoma. 
Kai ji rašo erotinius eilėraščius, visiškai neblogai. Su malonumu per- 
skaičiau. Bet istorikės iš jos nebus. 

Kas geresnio? Gal dėl Vilniaus universiteto (jei nori jo jubiliejų at- 
žymėt „Metmenyse“, nors Tu jubiliejų nemėgsti) man pasiseks parašyti 
platesnę recenziją (apie kurią šnekėjome), iškeliant vieną kitą tos visos 
problemos reikalą ir to užteks. Atrodo, ir taip per daug apie tai trafare- 
tiškai šnekam. 

Viso geriausio 

Vincas 
176. Vincas Maciūnas (1909-2003) — literatūros tyrinėtojas, visuomenininkas, nuo 
1949 m. dirbo Pensilvanijos universitete, tyrinėjo V. Krėvės ir kitų lietuvių rašytojų kū- 


rybą, 1962-1972 m. Lietuvių bendruomenės Kultūros tarybos narys, Lietuvių enciklope- 
dijos bendradarbis, tomo apie Lietuvą (t. 15) redaktorius. 

P. S. Nepažįstu tos Vasiliauskienės', kuri užpuolė mane „Drauge“ 
už Maceiną. Iš esmės ji teisi, kad aš pasišaipau iš Maceinos. Tik kodėl 
negalima pasišaipyti? Kai kam Maceina labiau neklaidingas negu po- 
piežius. Iš kelių (ir paties Bradūno) girdėjau komplimentų už šį mano 
straipsnį. Aš rašau apie filosofuojantį Maceiną, o ne apie Maceinos filo- 
sofiją, nes tokios Alosofijos ir nėra. Greimas visiškai nelaiko Maceinos 
filosofu. Aš su juo sutinku. Stebiuos tik A. Vaškeliu, siūlančiu L. F.78 
leisti Maceinos raštus. Jakšto - taip, Maceinos - ne. Įdomu, ar pats gau- 
si reakciją į tą straipsnį. 


VDU LII. Rankraštis, originalas. 


Vinco Trumpos 1979 m. birželio 19 d. laiškas Vytautui Kavoliui 


1979. VI. 19 d. 
Mielas Vytautai, 


gaila, negalėsiu pristatyti Vilniaus universiteto recenzijos ligi Tavo 
pageidaujamo termino. Mat čia mane buvo užpuolę visa eilė kitų bėdų 
(svarbiausia - akademinės Lietuvos istorijos rašymas kartu su kolek- 
tyvu). Be to jaučiuos gana pavargęs ir sekančią savaitę skrendu į Ka- 
liforniją ilgesnėms atostogoms. Jeigu nieko prieš neturėtum, siūlyčiau 
palaukt III-jo tomo, o tada pašnekėsime apie visus tris. 

Vis bėdavodavome dėl ukrainiečio suvažiavimui. Man atrodo, kad 
neseniai čia iš Sovietijos atsiradęs istorikas Morosas kaip tik būtų toks 
asmuo - kitiems metams. 

Tavo 
Vincas 


4800 Berwyn House Rd. + 522 
College Park, Md. 20740 


VDU LII. Rankraštis, originalas. 


177. Dana Vasiliauskienė - literatūros tyrinėtoja, kritikė, bendradarbiavo lietuvių išei- 
vijos spaudoje. 
178. Lietuvių fondui. 


122 


Vinco Trumpos 1979 m. spalio 23 d. laiškas Vytautui Kavoliui 


1979. X. 23 
Mielas Vytautai, 


išsikapstęs iš savo ligos skubu siųsti „Laisvės uostą“. Nieko nekei- 
čiau, tik anekdotus išmečiau. 

Norėčiau pasisakyti ir dėl anketos, tik Kongreso bibliotekoj nesura- 
dau knygos Janoko (kažkas paėmęs). Jeigu per mėnesį laiko nebūtų vėlu 
(maždaug ligi gruodžio 1 d.), parašyčiau. Man atrodo, tarp Pobedonos- 
cevo ir Lenino nėra didelio skirtumo. 

Gavau Santaros istoriją"?. Tavo dalis gerai padaryta. Rastenis silp- 
nas, Venclova“ — atkištinis. Šiaip gražiai padarytas leidinukas. 


Viso geriausio 
Tavo 
Vincas 


4800 Berwyn House Rd. + 522 
College Park, Md. 20740 


VDU LII. Rankraštis, originalas. 


179. Santara-Šviesa. 25 metų sukaktuvinis leidinys. Chicago: A. Mackaus knygų leidimo 
fondas, 1979. 
180. Tomas Venclova - poetas, literatūrologas, vertėjas, publicistas, 1977 m. išvykęs į JAV. 

Vinco Trumpos 1980 m. birželio 24 d. laiškas Vytautui Kavoliui 


1980. VI. 24 d. 
Mielas Vytautai, 
bandau šį tą sumegzti apie Vilniaus u-to jubiliejaus derlių. Tikiuos 
per savaitę rankraštį Pačiam pasiųsti. 
Šiaip pas mane nieko naujo. Sveikata truputį šlubuoja. Gal vasaros 
karščiai blogai veikia. 
Laikykitės 
Tavo 
Vincas 


P. S. Man atrodo, Vasiliauskienė „iš patrankų šaudo į žvirblius“. 
Blogiausia, kad net to paties Sartre ji, atrodo, nepažįsta. 


4800 Berwyn House Rd. į 522 
College Park, Md. 20740 


VDU LII. Rankraštis, originalas. 


Vinco Trumpos 1980 m. liepos 7 d. laiškas Vytautui Kavoliui 


1980. VII. 7 d. 

Mielas Vytautai, 

abu tie klausimai labai įdomūs, ir be abejo, svarstytini. Tik atsaky- 
mą į juos duoti nėra taip lengva. 

Dėl pirmojo klausimo mano straipsnelyje šiek tiek užsiminta. 1803— 
1832 m. laikotarpyje Vilniaus u-tetas buvo pirmaujantis visame pasau- 
lyje Jis tada buvo lyginamas su Oxfordo - Goettingeno universitetais. 
Apie jėzuitinę akademiją to turbūt pasakyti negalima. 

Dabartinis Vilniaus universitetas, manau, gali konkuruoti su gerais 
pasaulio universitetais. Čia prieiname prie III klausimo: koks jis turėtų 

būti? Manau nei vienas pasaulio universitetas negali lygiai gerai reikštis 
visose srityse. Tai iš dalies priklauso ir nuo personalo: pora gerų profe- 
sorių gali smarkiai pakelti vieną ar kitą universitetą. 

Nors pats universiteto žodis reiškia universalumą, tačiau vienas uni- 
versitetas paprastai pasireiškia labiau vienoje srityje, kitas - kitoje. Ma- 
nau, Vilniaus universitetas teisingai daugiausia koncentruojasi baltų kal- 
bų (baltiskos) studijoms. Ir šiuo atžvilgiu jis pasiekė labai daug: berods 
visi turi pripažinti, kad Vilnius šiandien yra tapęs baltistikos centras. 

Daugiau pripuolamai Vilniaus u-tetas daug pasiekė matematikos 
(tikimybių teorijos) srityje (dėl Jucio, Kubiliaus, Statulevičiaus'" ir kt.). 

Blogiausia kol kas padėtis su literatūros, istorijos, sociologijos, fi- 
losofijos studijomis. Čia jis primena jėzuitinę akademiją, tik Katalikų 
bažnyčios dogmą dabar pakeitė marksistinė-lenininė dogma. Pagerė- 
jimo čia greitai nebus. Tie mokslai be laisvės negali normaliai vystytis. 
Labai gaila. Kaip tik mažas kraštas tuose moksluose galėtų stotis lygio- 
mis ir dideliais kaštais. 

Tiek trumpai dėl tų dviejų klausimų. 

Viso geriausio | 

Vincas 


4800 Berwyn House Rd. 4 522 
College Park, Md. 20740 


P. S. Labai spaudžia Lietuvos istorija (Remeikis), todėl šiais metais 
nenoriu leistis į jokias kitas problemas. Be to, sveikata šlubuoja. 


VDU LII. Rankraštis, originalas. 


181. Vilniaus universiteto matematikai: Adolfas Jucys, Jonas Kubilius, Vytautas Statule- 
vičius. 

Vinco Trumpos 1981 m. birželio 23 d. laiškas Vytautui Kavoliui 


1981. VI. 23 d. 
Mielas Vytautai, 


gal ir gerai, kad mano straipsnelis apie platėjančius horizontus ne- 
tilpo šiame „Metmenų“ numeryje. Parašiau Henrietai“*, kad ji man jį 
persiųstų. Noriu peržiūrėti ir papildyti vienu skyreliu, kuris tą straips- 
nelį padarytų labiau problematišku, būtent ar galima kultūrinė nepri- 
klausomybė be politinės nepriklausomybės? 

Norėdamas kaip nors užbaigti nuo XIX a. nieko didesnio dabar ne- 
rašau (išskyrus trumpučius „akiratinius“ straipsnelius). Todėl ir svars- 
tymus apie konservatyvią mintį palieku kitiems metams. 

Viso geriausio 

Tavo Vincas 


4800 Berwyn House Rd. į; 522 
College Park, Md. 20740 


VDU LII. Rankraštis, originalas, 


Vinco Trumpos 1981 m. rugsėjo 27 d. laiškas Vytautui Kavoliui 


1981. 9. 27 d. 
Mielas Vytautai, 


džiaugiuos, kad Pats tiek daug dėmesio skiri su istorija surištoms 
problemoms. Kartais kai kam atrodė (iš mano „Metmenų“ skaity- 
tojų), kad ar ne per daug tas žurnalas tampa tik literatūros ir meno 
žurnalu. Kai kas, pavyzdžiui, pasigenda ir dažnesnių Paties sociofilo- 
sofinių svarstymų. 

Iš esmės pritariu paties minčiai. Gal tik tokio skyriaus pavadinimą 
siūlyčiau paprastesnį (pav. Praeitis ir dabartis ar ką nors panašaus). Kiek 
mano jėgos leis, pasižadu rašyti. Bet redaguoti - ne. Turiu gana pavojingą 
„hypertentiosion“ ir bijau bet kokio pasižadėjimo, dėl kurio paskum ne- 
galėčiau miegoti. Tuo atžvilgiu esu labai jautrus. Gailiuos „Akiračiams“ 


182. Henrieta Vepštienė - grafikė, keramikė, žurnalų „Metmenys“, „Lituanus“ techninė 
redaktorė. 

davęs daug menkesnį pasižadėjimą. Tas, žinoma, visiškai nereiškia, kad 
nepadėčiau Pačiam patarimais. Mielai padėčiau apspręsti, ar kokia knyga 
arba istorikas vertas dėmesio, ar ne ir t. t. Rašysiu ir pats. 

Kaip praėjo suvažiavimas? Girdėjau, lenkas buvo įdomus. Tikiuos, 
nesugadinsi „Metmenų“ tradicijos ir nespausdinsi, ką ten apie „Tr. Fr.“8> 
kalbėjo B. Raila. 

Viso geriausio 
Vincas 


P. S. Konkrečiai norėčiau pasiūlyti tokią temą „Savojo istorijos mo- 
delio beieškant“. Jeigu būtų įdomu, galėčiau poros mėnesių bėgyje pa- 
rašyti. 


VDU LII. Rankraštis, originalas. 


Vinco Trumpos 1982 m. balandžio 15 d. laiškas Vytautui Kavoliui 


1982. IV. 15 d. 

Mielas Vytautai, 

siunčiu trumputį pasisakymą „Metmenų“ anketai. Gal galėsi pasi- 
naudoti. Buvau skeptiškas lituanistinės katedros reikalu. 

Dėl paskaitos suvažiavime greičiausiai nieko neišeis. Mat šią vasarą 
keliuosi gyventi į Kaliforniją. Susidaro daug rūpesčių, ypač dėl biblio- 
tekos perkėlimo. Be to, iš Kalifornijos Tabor farmą bus sunkiau pasiekt 
(brangiai kaštuos). Trečia, mano sveikata nėra stipriausia, ypač pasta- 
ruoju metu. Neduoda ramybės ir kolektyvinės istorijos rašymas, kuris 
eina gana sunkiai. 

Viso geriausio 

Vincas 


4800 Berwyn House Rd. + 522 
College Park, Md. 20740 


VDU LTL. Rankraštis, originalas. 
183. Literatūros žurnalas „Trečias frontas“. 

Vinco Trumpos 1983 m. spalio 13 d. laiškas Vytautui Kavoliui 


1983. 10. 13 d. 
Mielas Vytautai, 


A. Maceinos „Asmuo ir istorija“ tik iš pavadinimo atrodo kažkas 
įdomaus. Iš tikrųjų tai tėra dalies ateitininkų ideologijos komentaras. 
Nevertas didesnio dėmesio. Kadangi apie Maceiną jau gana plačiai esu 
rašęs (apie jo „Filosofijos esmę ir prasmę“), tad nenorėčiau daugiau ra- 
šyti. Gal Mickūnas? 

Dėl svarstymų apie XIX a. pagalvosiu. Vis po truputį lipdau savo 
XIX a. istoriją. Sunkiai eina, ypač pasikėlus į „laukinius Vakarus“. Nie- 
kados nebuvau labai raštingas, o dabar darausi tiesiog rašymo fobas. 

Kaip praėjo suvažiavimas? Kol kas jokių atgarsių. Girdėjau tik, kad 
labai karšta buvo. 

Labų dienų Ritai 

Tavo Vincas 


1128 20 th St. £2 
Santa Monica, Ca. 90403 


VDU LII. Rankraštis, originalas. 


Vinco Trumpos 1983 m. spalio 29 d. laiškas Vytautui Kavoliui 


1983. 10. 29 
Mielas Vytautai, 


siunčiu lengvesniam pasiskaitymui straipsnį, kurį galima laikyti ir 
svarstymų apie XIX a. dalimi. Kai kas nusiskundžia per daug sunkia 
„Metmenų“ medžiaga. Tad pajvairinimui gal tiks. 
Iš tikrųjų tai yra paskaita, kurią skaičiau skautams akademiniams 
Santa Monicoje. Gal dar suspės į sekantį numerį. 
Viso geriausio 
Vincas 


VDU LII. Rankraštis, originalas. 

Vinco Trumpos 1983 m. gruodžio 6 d. laiškas Vytautui Kavoliui 


1983. XII. 6 d. 

Mielas Vytautai, 

dėl Sverdiolo kultūros filosofijos nieko negaliu pasakyti, nes tos 
knygos dar nemačiau. Tema man būtų artima. Tad jeigu gaučiau knygą, 
bandyčiau ją „Metmenyse“ aptarti. 

Savo paskaitą apie senąjį Vilniaus u-tą ir jo studentiją perdirbinėju. 
Manau, ligi gruodžio pabaigos suspėsiu. 

Norėčiau surasti, kas galėtų suredaguoti svarbesnių mano straips- 
nių rinkinį. Kol kas apsiribočiau biografiniais straipsniais (maždaug 
nuo Simono Daukanto ligi Jono Aisčio). Mano sveikatos stovis toks, 
kad pats to padaryti nesugebėčiau. Kaip pačiam atrodo, ar vertėtų? 

Tavo 
Vincas 


1128 20 th St. £2 
Santa Monica, Ca. 90403 


VDU LII. Rankraštis, originalas. 


Vinco Trumpos 1984 m. sausio 18 d. laiškas Vytautui Kavoliui 


1984. I. 18 

Mielas Vytautai, 

būtų įdomu panagrinėti „Naujosios Romuvos“ ir jos leidėjo ir re- 
daktoriaus Juozo Keliuočio visuomenines-kultūrines pažiūras. Deja, 
tam būtinai būtų reikalinga turėti pati „Naujoji Romuva“ ir Keliuočio 
„Visuomenės idealą“. Nei vieno, nei kito neturiu ir nežinau, ar čia Los 
Angelėse juos būtų galima rasti. Neturi jų nei A. Skirius, „Lietuvių die- 
nų“ leidėjas. Galbūt turėtų Filadelfijos universiteto biblioteka. Reikėtų 
pas Kostą pasiteirauti, 

Dabar skaitau A. Merkelio monografijos apie Vincą Kudirką rank- 
raštį. Nelabai giliai, bet sąžiningai parašytą. Nori, kad Devenių fondas 
išleistų. Patarsiu leisti. Juk artėja „Varpo“ 100 metų sukaktis. 

Tavo 
Vincas 


VDU LII. Rankraštis, originalas. 


Vinco Trumpos 1985 m. birželio 19 d. laiškas Vytautui Kavoliui 


1985. 6. 19 d. 

Mielas Vytautai, 

savo straipsnį apie Stolypino Rusiją ir Reagano Ameriką jau baigiu 
parašyti ir sekančią savaitę pasiųsiu. 

Jeigu gali padaryti Xerox kopiją to straipsnio iš „Slavic Review“, 
man būtų labai įdomu. Esu parašęs didesnę studiją apie 1848 m. Tautų 
pavasarį. Liberalizmo ir nacionalizmo ryšys neabejotinas. 

Kažin ar Kostas sutiks vėl paruošti „Metmenų“ Nr. 26-50 indeksą? 
Laikas susirūpinti. Jis labai naudingas. 

Viso gero 

Vincas 


1128 20th St. £ 2 
Santa Monica, Ca. 90403 


P. S. Nustebino netikėtas Nykos „apsinuoginimas“! 


VDU LII. Rankraštis, originalas. 

Vinco Trumpos 1986 m. sausio 16 d. laiškas Vytautui Kavoliui 


1986. I. 16 d. 

Mielas Vytautai, 

prisiųsk Sverdiolą, kurio aš neturiu. Skaitysiu ir bandysiu kritiškai 
įvertinti. Iš tikrųjų apie tą knygą Lietuvoje buvo labai mažai rašoma. 

Įdomu, kas parengė tą dokumentaciją ir vertimus apie Radvilą Juo- 
dąjį, kurias atsisakė leisti Devenių fondas. Aplamai tas Fondas silpnose 
rankose, ką rodo ir Statkutės „veikalo“ išleidimas. 

Ar negalima Kostą prikalbinti, kad jis paruoštų „Metmenų“ 26-50 
tomų indeksą. Būtų labai naudinga. 

Viso geriausio 

Vincas 


VDU LII. Rankraštis, originalas. 


Vinco Trumpos 1986 m. kovo 5 d. laiškas Vytautui Kavoliui 


1986. III. 5 d. 
Mielas Vytautai, 
siunčiu Sverdiolo knygos recenziją. Išėjo ilgoka, bet kadangi Sver- 
diolas kalba apie visiškai naują dalyką, apie kurį ligi šiol niekas nei ten, 
nei čia nekalbėjo, manau, verta jam duoti daugiau vietos. Būtų gerai, 
jeigu ji galėtų pakliūti į sekantį pavasarinį numerį. 
Žinau, kad nemėgsti sukaktuvių, tačiau Kosto 60 m. sukaktis šiais 
metais ir Greimo 70 m. sukaktis kitais metais gal vertos dėmesio. 
Beje, su įdomumu perskaičiau tavo straipsnį apie nepriklauso- 
muosius. 
Viso geriausio 
Tavo 
Vincas 


VDU LII. Rankraštis, originalas. 

Vinco Trumpos 1986 m. spalio 9 d. laiškas Vytautui Kavoliui 


1986. X. 9 d. 
Mielas Vytautai, 
siunčiu Čepėno knygos recenziją. Tikiuos, dar suspėsi patalpinti se- 
kančiame „Metmenų“ numeryje. 
Įdomu, ar šių metų Santaros suvažiavimo aprašymo taip ir niekur 
nebus. Gaila. 
Tavo 
Vincas 


VDU LII. Rankraštis, originalas. 


Vinco Trumpos 1986 m. gruodžio 15 d. laiškas Vytautui Kavoliui 


1986. 12. 15 d. 
Mielas Vytautai, 
sveikindamas su šventėmis ir N. Metais galvoju, galbūt vertėtų pa- 
recenzuoti Leono Gudaičio sekančius du tomus lietuvių literatūrinės 
spaudos istorijos. Prisimeni, pirmą tomą („Platėjančius akiračius“) esu 
aptaręs. Įdomu, kad čia būdamas Vytautas Martinkus sakė, kad jie abu 
su Gudaičiu skaitė tą recenziją. 
Parašyk, kaip pats galvoji? 
Sveikinu Ritą 
Tavo 
Vincas 


VDU LII. Rankraštis, originalas. 

Vinco Trumpos 1987 m. sausio 26 d. laiškas Vytautui Kavoliui 


1987. I. 26 d. 

Mielas Vytautai, 

siunčiu recenziją apie dvi L. Gudaičio knygas. Tikiuosi nepavėlavau. 
Nelengva apie tokią knygą kalbėti, kurioje tiek daug aprašoma, giliau 
jų neanalizuojant. 

Skaitau paties „Sąmoningumo trajektorijas“. Daug įdomių svarsty- 
mų. Su vienu, tačiau negaliu sutikti, kad M. Valančius ir V. Kudirka 
buvo antisemitai. Mano galva, jie buvo „homines humanissimi“, kaip 
kadaise apie Prūsus pasakė Hamburgo vysk. Adomas. Kodėl žmogus, 
kuris pasako apie žydus šventą teisybę, turi būti antisemitas. Paskai- 
tyk Kanovičiaus (žydo) romanus, tu rasi daug daugiau kritikos žydams 
XIX amžiuje. 

Tavo 
Vincas 


VDU LI. Rankraštis, originalas. 


Vinco Trumpos 1987 m. vasario 25 d. laiškas Vytautui Kavoliui 


1987. II. 25 d. 

Mielas Vytautai, 

kadangi ir mano mažybę įtraukei į „nepriklausomųjų“ šutvę, man 
kilo mintis: ar nebūtų įdomu pabandyti atsakyti į klausimą, kaip ano- 
mis sąlygomis žmogus darėsi nepriklausomas. Tai būtų savotiška išpa- 
žintis, kokių Tu kadaise pas lietuvius pasigedai. Man teko gana aktyviai 
išgyventi posūkį į kairę ir juo nusivilti, posūkį į nacionalizmą ir fašiz- 
mą ir juo dar labiau nusivilti. Beveik iš prigimties esu skeptikas, tuo 
atžvilgiu, gana retas egzempliorius, nors kaimiško skepticizmo pas mus 
buvo gana daug. 

Tai galėtų būti kas nors panašaus į Greimo autobiografinius sam- 
protavimus. Jeigu Tau būtų įdomu, galėčiau pabandyti tokią išpažintį 
atlikti. 

Aplamai, Tavo studija labai provokuojanti, ypač skyrius apie ne- 
priklausomuosius. Lauksime reakcijų, nors šiuo nauju kultūrinio nuos- 
mukio metu daug ko iš išeivijos tikėtis negalima. Gal atsilieps kas nors 
Lietuvoje, kur paskutiniu metu vyksta gana didelis rūgimas. 

Viso geriausio 

Tavo 
Vincas 


VDU LII. Rankraštis, originalas. 


Vinco Trumpos 1987 m. birželio 1 d. laiškas Vytautui Kavoliui 


1981. VI. 1 d. 
Mielas Vytautai, 


štai ir mano daugiau ar mažiau intelektualiniai gyvenimo škicai. 
Prisipažįstu, kad buvo nelengva rašyti (trūksta tradicijų, kaip Tu sakai). 
Gal per staiga juos užraukiau, bet kadangi tai tik škicai, tad skaitytojas, 
manau, atleis, 

Labai įdomu, kaip Tau jie patiks. Tavo „Trajektorijas“, ypač skyrių 
apie nepriklausomą žmogų perskaičiau su dideliu įdomumu. Kalbinu 
Vasiliauskienę parašyti recenziją „Akiračiams“. 

Sveikink Ritą 

Tavo 
Vincas 


1128 20 th St. £ 2 
Santa Monica, Ca. 90403 


VDU LII. Rankraštis, originalas. 

Vinco Trumpos 1988 m. sausio 8 d. laiškas Vytautui Kavoliui 


1988. I. 8d. 

Mielas Vytautai, 

gerai, kad tu siuntei J. Girniaus laišką redakcijai. Manau, į tokį pik- 
tą (įžūlų) laišką kitaip negalima atsakyt, kaip ironiškai, arba ir truputį 
ciniškai. 

Įdomu, ar negavai ir daugiau atsiliepimų. Man ypač šiltą laišką pa- 
rašė Kostas. 

Savo straipsnį apie Tautų pavasarį ir Lietuvą jau užbaigiau, tik ma- 
šinėlė sugedo ir negalėjau perrašyti. Manau, per savaitę galėčiau pa- 
siųsti. Ar ne vėlu? 

Labų dienų Ritai 

Tavo 
Vincas 


P. S. Paskutinį sakinį dedu su klaustuku. Jeigu tau atrodytų nerei- 
kalingas, išbrauk. 


VDU LII. Rankraštis, originalas. 


Vinco Trumpos 1988 m. sausio 12 d. laiškas Vytautui Kavoliui 


1988 I 12 d. 
Mielas Vytautai, 
štai mano žadėtas straipsnis. Tikiuosi, nebūsiu daug pavėlavęs ir jis 
galės tilpti sekančiame „Metmenų“ numeryje. 
Viso geriausio 


Vincas 


VDU LII. Rankraštis, originalas. 

Vinco Trumpos 1989 m. gegužės 5 d. laiškas Vytautui Kavoliui 


1989. 5. 5 d. 
Mielas Vytautai, 


apie Prancūzų revoliucijos atgarsius Lietuvoje bandysiu sumegz- 
ti straipsnį 57 „Metmenų“ knygoms. Dabar esu užsiėmęs straipsniu 
„Naujajai Vilčiai“ apie Lietuvos istorikų darbus ir dienas. 

A. Churginui atsakiau neigiamai į siūlymą mano straipsnį „Žmo- 
gus be Dievo“ išversti į rusų kalbą ir atsispausdinti „Litva literaturnaja“ 
žurnale, 

Ačiū už Dauginčio straipsnio persiuntimą. Nors jis nepiktai rašo 
(ne taip, kaip Girnius ir Girniuvienė), tačiau jie visi daro klaidą, ma- 
nydami, kad gyventi su Dievu, ar be Dievo yra vien tik paties žmogaus 
problema. 

Labų dienų Ritai 

Tavo 
Vincas 


VDU LI. Rankraštis, originalas.s 


Vinco Trumpos 1990 m. lapkričio 1 d. laiškas Vytautui Kavoliui 


1990. 11. 1 d. 
Mielas Vytautai, 


Prof. Vladas Stanka"** labai įdomi asmenybė ir tikrai verta „Metme- 
nų“ dėmesio. 

Nors pusėtinai gerai pažinau profesorių, tačiau neturiu nei vieno 
jo veikalo („Pasaulio istorijos dinamika“, „Asoka“), nei straipsnio, ku- 


184. Vladas Stanka (Vladimiras Stankevičius) (1884-1968) - teisininkas, filosofas, 1908 m. 
baigęs studijas Petrapilio universitete, dirbo universitete, Karo inžinerijos mokykloje Pe- 
trapilyje. Buvo Dūmos narys, per 1917 m. revoliuciją veikė Darbininkų, kareivių ir vals- 
tiečių taryboje, vėliau buvo A. Kerenskio kabineto viršininku, laikinosios vyriausybės 
emisaru. Bandė organizuoti pasipriešinimą prieš bolševikus, buvo bolševikų areštuotas, 
1919 m. pasitraukė į Vokietiją. 1923 m. grįžo gyventi į Lietuvą, Lietuvos universiteto, Vytau- 
to Didžiojo universiteto profesorius, Po karo pasitraukė į Vakarus, buvo vienas iš Pabaltijo 
universiteto Vokietijoje, Pineberge steigėjų, 1949 m. persikėlė gyventi į JAV. 

rių jis yra parašęs (ypač rusų laikraštyje New Yorke). Užtat aš beveik 
nieko daugiau negalėčiau parašyti, kaip J. G.(irnius) Liet. enciklope- 
dijoje, 28 tomas. 

Nežinau, kas galėtų tokį straipsnį parašyti. Gal D. Krivickas? 

Prof. V. Stanka buvo asmeniškai pažįstamas su Stalinu. Bandžiau 
prikalbinti parašyti atsiminimus, bet neparašė. 

Nežinau, kas atsitiko su jo rankraštynu. Mirus dukrai jis berods 
kitų giminių neturėjo. 

Viso geriausio 

Vincas 


Santa Monica 


VDU LII. Rankraštis, originalas. 


Vinco Trumpos 1970 m. liepos 23 d. laiškas Mykolui Drungai 


1970. 7. 23 

Mielas Mykolai, 

su dideliu įdomumu perskaičiau tavo traktatą, su kuriuo pirmiausia 
susipažinau vasarodamas su Kavoliais ir Vepštais Ocean City, Md. O 
dabar gavau iš Vepšto jo nuorašą. Nežinau, kodėl manęs neįtraukei į 
Santaros „veikėjus“? Bet tai nesvarbu. Vis dėlto dėl tos problemos noriu 
pasidalint keliomis mintimis. 

/1/ Teisingai sakai, kad ryšių su kraštu idėja šiandien kerta skersai 
beveik visas organizacijas, kerta ir Santarą-Šviesą, tik gal kiek mažiau. 

Manau, panašiai būtų galima pasakyti apie pilietinių teisių sąjūdį, 
apie liberalizmą ir t. t. 

Mažiau populiari pažangos idėja, kurią senieji „pažangiečiai“ gero- 
kai subanalino. Reiktų ją atbanalinti. 

Pakantos, arba tolerancijos idėja pamažu stiprėja visur, ypač jau- 
nesniuose katalikuose. Meko-Nagio'* konfliktas rodo, kad mums kar- 
tais jos daugiau trūksta, kaip kitiems. 


185. Jonas Mekas - poetas, kinematografininkas, avangardinio kino pradininkas. Henri- 
kas Nagys (1920-1996) - poetas, vertėjas, literatūros kritikas. 

Štai tik keletas ideologinių momentų, kurie jau pasidarė nebe mūsų 
vienų nuosavybė. Suprantama, tada kyla mūsų egzistencijos pateisini- 
mo klausimas. 

/2/ Man labai patiktų lietuviškos kairės idėja. Prieš trejetą metų ją 
esu kėlęs Taboro farmoje. Sutinku su tavim, kad nėra pas mūs organi- 
zacijos, kuri ją realizuotų. Vlikiniai socialdemokratai ir liaudininkai 
nėra kairieji. Senosios partijos vis labiau nustoja prasmės. 

Bijau tik, kad kairės sąvoka, ypač dar prisimenant amerikonišką 
„the new left“, daug kam labai baisi, nors jaunesnieji ją gali ir priimti. 

/5/ Gerai būtų tavo rašto rėmuose tuos dalykus plačiau panagrinėti 
Taboro fermoje. Tikiu, kad dėl tavo laiško pasisakys ir kiti „veikėjai“, o 
tu galėtum tai susumuot ir perduot suvažiavimui, kaip tam tikrą pro- 
gramą. Tam dalykui reiktų pašvęsti bent porą popiečių. 

/4/ Studijuojant naujų sąjūdžių istoriją pirmiausia pastebimi du da- 
lykai: /a/ atsiranda nepasitenkinimas esama padėtimi ir tos padėties 
kritika, ir /b/ siūlomos alternatyvos. 

Tavo laiškas rodo, kad nepasitenkinimo esama. Sekantis žingsnis 
būtų kritika. Čia turiu galvoje ne tik mūsų organizacijos kritiką, bet 
kritiką viso mūsų gyvenimo: pirmoje vietoje, viso Vakarų pasaulio, 
paskum - Amerikos ir, pagaliau, mūsų emigracijos. Toji kritika turėtų 
būti labai atvira ir smarki. Pasiteisinanti tuo, kad visa tai kritikuoja ko- 
munistinis pasaulis, negalima. Dėl jų kritikos mums nei šilta, nei šalta, 
kaip ir jiems nešalta dėl mūsų kritikos. Šuns balsas nein į dangų. Tik 
mes galime efektyviai kritikuoti savo pasaulį ir pačius save, ir tie jie gali 
tai daryti su savo pasauliu. O kad mūsų pasaulis vertas aštrios kritikos, 
manau, tau sakyti nereikia / esu užsiminęs, jūsų valdybai, kad galėčiau 
kalbėti suvažiavime apie J. Tumą-Vaižgantą. Taikindamasis prie savo 
laiško norėčiau kalbėti: Tumas - gyvenimo kritikas. Jis toks buvo. Tik 
nežinau, ar iš viso galėsiu atvažiuoti į suvažiavimą /. 

/5/ Dėl alternatyvos - sunkiau. Manau, galima būtų koncentruotis 
ties trimis dalykais: /a/ kaire, /b/ socialine ir ekonomine demokratija, 
ir /c/ intelektualiniu autentiškumu ir avangardizmu. 

Lietuviškoje veikloje: /a/ paskelbti šūkį - blogas lietuvis, kuris nėra 
matęs Lietuvos šiandien, /b/ kova su konservatizmu ir raganų medžiok- 

lėmis /a la Nagio/, /</ kova su nacionalizmu, antisemitizmu, rasizmu, 
/d/ kova prieš melą ir netikras vertybes ir t. t. 
Gal visa tai sena. Bet yra dalykų, kurie sunkiai sensta. 
Tiek šiuo tarpu 
Tavo 
Vincas Trumpa 


III Anacostia Rd SE 
Washington DG 20019 


VDU LII. Mašinraštis, kopija. 


Vinco Trumpos 1969 m. spalio 8 d. laiškas Vytautui Vepštui!* 


1969. 10. 8 

Mielas Vytautai, 

peržiūrėdamas savo „Metmenų“ kolekciją pastebėjau, kad trūksta 
Nr. 9. Matyt, esu kam nors padovanojęs į Lietuvą. Nežinau ar dar būtų 
galima toji knyga gauti (ten, tarp kita ko, yra mano straipsnis apie dr. 
K. Grinių). Būčiau baisiai dėkingas, jei ją galėčiau gauti. 

Kaip eina su sekančia „Metmenų“ knyga? Baisiai būtų gerai juos 
matyti tame mokslininkų suvažiavime. Žadu ten būti, nors ir be didelio 
noro. Kažkaip neatsispyriau Tomo prievartavimui. 

Mano linkėjimai ir pagarba Henrietai 

Tavo Vincas 


III Anacostia Rd. SE 


VDU LI1. Rankraštis, originalas. 


186. Vytautas Vepštas - architektas, visuomenės veikėjas, Santaros-Šviesos federacijos 
narys, „Metmenų“ žurnalo techninis redaktorius. 

Vinco Trumpos 1969 m. lapkričio 13 d. laiškas Vytautui Vepštui 


1969. 11. 13 d. 

Mielas Vytautai, 

giliai sujaudintas pakvietimu apsistoti pas jus, arba pas Vėžius““?, 
Pasirodo, istorinis lietuvių svetingumas dar tebėra gyvas. Kadangi ir 
Kostas žada būti tose apielinkose ir kadangi šiuo metu esmi bedarbis, 
kvietimą mielai priimu. Mano dirižablis“? pakyla iš Vašingtono 1969 
lapkr. 26 d. p. p. 3 val., Midway turi būti kažkas apie 5 val. Skrendu Uni- 
ted Air Lines 553. Atgal sekmadienį 2.30 p. p. 

Ačiū už „Metmenų“ numerį. 

Iki pasimatymo 

Vincas 


III Anacostia Rd SE 
Washington DC 20019 


VDU LII. Rankraštis, originalas. 


Vinco Trumpos 1973 m. gegužės 1 d. laiškas Vytautui Vepštui 


1973. 5.1 

Mielas Vytautai, 

ir aš po to pasikalbėjimo telefonu mįslijau, kaip geriau pravesti tą 
pristatymą (o knygos vis negaunu, ir „Akiračiai“ negerai padarė taip iš 
anksto išbarabanydami apie ją). Vis dėlto turbūt geriausia paskaita ir 
daugiau nieko. Savo paskaitai temą siūlau: Baltiškosios Klio beieškant. 
Klio buvo pas senovės graikus istorijos mūza. Bandyčiau panagrinėti 
istorijos ir poezijos santykį, o taip pat paliesti, kas Baltijos (ir Lietuvos) 
istorijos mūzą išskiria iš visų kitų tautų ir kraštų istorijos mūzų. Ta 
tema buvau galvojęs kalbėti Šilbajorio simpoziume, bet nespėjau pa- 


187. Gintautas ir Lakštuonė Vėžiai. 
188. Lėktuvas. 


140 


rengti. Manau, tai galėtų būti įdomu platesniam žmonių skaičiui, ypač 
kai šiandien darosi populiaresni visokių mitologijų ir panašių dalykų 
klausimai (pgl. Greimo straipsnį „Metmenyse“, arba Landsbergio pas- 
kaitą praeitam Santaros suvažiavime). Net Lietuvoj Jurginis išleido „Is- 
torija ir poezija“. 

Būtų labai gerai, jei kas nors sutiktų mane pristatyti, truputį pakal- 
bėti apie knygą. Man atrodo, tos knygos įdomiausias bruožas - bandy- 
mas Baltijos erdvę įjungti į viso pasaulio istoriją. Tai kone pirmas toks 
bandymas. 

Po paskaitos galėtų būti diskusijos ir pasikalbėjimai visokiausiais 
klausimais. 

Atskrisčiau šeštadienį ir norėčiau grįžti sekmadienį. 

Tavo 
Vincas 


4800 Berwyn House Rd 
College Park, Md 20740 


VDU LII. Rankraštis, originalas. 


Vinco Trumpos 1973 m. gegužės 11 d. laiškas Vytautui Vepštui 


1973. 5. 11 

Mielas Vytautai, 

birželio 10 taip pat gera diena. Tik aš po truputį bijau dėl knygos 
pasirodymo. Jeigu ligi to laiko neišeitų, be abejo, nieko ir nereikėtų da- 
ryt. Jei išeitų vėliau, tada visą biznį reiktų nukelti į rudenį, nes atostogų 
metu būtų netikslu. 

Čia buvo Sabaliūnas. Jis sutiktų pristatyt, tik norėtų su knyga iš 
anksto susipažinti. Tad jeigu ir Tu galvotum, kad Leonas čia tiktų, susi- 
žinok su juo ir pasiųsk jam knygą. 

Viso geriausio, 

Vincas 


VDU LII. Rankraštis, originalas. 

M 


Vinco Trumpos 1973 m. sausio 4 d. laiškas Henrietai Vepštienei 


1973. I. 7 
Henrieta, 


smagu, kad mano „opus magnum“ reikalas po truputį juda į priekį. 
Gal ir vertėtų jį kaip nors atžymėti, tik susimildami ne prieš pavasarį. 
Mat, mano seniems kaulams jūsų Čikagos klimatas per žiaurus. Gy- 
vendamas beveik tropikuose (šiandien, pav., +15) neturiu nei šiltesnio 
drabužėlio, nei apavo. Be to, nenorėčiau nusileist kur nors tiesiai ties 
jūsų porčiumi. Labai džiaugiuos, kad Tavo broliukas'** sutiko jį apipavi- 
dalinti. Aš tuose reikaluose visiškas ignorantas. 

Beje, pasakyk Vytui““, kad Leonardas Dambriūnas būdamas Lie- 
tuvoj, pats savo akimis matė du tomus, gražiai įrištus, Petro Klimo at- 
siminimų (rankraštį) maždaug iš to pačio laikotarpio, kaip jo Dieno- 
raštis. Neatrodo, kad juos dabar Lietuvoj leistų. Ar nebūtų galima juos 
kaip mat išvogti (esą jų keli egzemplioriai). Kiekvienu atveju tai reikėtų 
turėt galvoje planuojant Dienoraščių leidimą. 

Dar kartą geriausių N. Metų 

Vincas 


4800 Berwyn House Rd 
College Park, Md 20740 


P. S. Perduok Liūtui"! mano komplimentus už gražią Sluckio kny- 
gos recenziją. Beje, kaip eina medžiagos kaupimas didžiajai mūsų isto- 
rijai? Man Kavolis atvarė didžiausią maišą — gali paskęsti. Duok man 
Liūto adresą. 

V. T. 


VDU LII. Rankraštis, originalas. 


189. Vytautas Virkau - grafikas, tapytojas, „Metmenų“ žurnalo meninis redaktorius. 
190. Vytautas Vepštas. 


191. Liūtas Mockūnas (1934-2007) - inžinierius, literatūros tyrinėtojas, nuo 1969 m. vie- 
nas iš „Akiračių“ mėnraščio redaktorių. 

Vinco Trumpos 1984 m. sausio 3 d. laiškas Henrietai Vepštienei 


1984. I. 3 d. 

Miela Henrieta, 

džiaugiuos ir dėkavoju, kad ir keliaudama po romantišką Portuga- 
liją nepamiršai manęs. Šiaip jau man vis dažniau prisimena Maironio 
eilėraštis 

Iš draugų, kai pažiūriu, man nedaug bepaliko... 

Matytis, esi labai pavojinga, kad Tavęs Maskva taip bijo. Aš žinau su 
Tavimi susijusius kitokius (širdies) pavojus, ypač poetams ir rašytojams. 

Aš čia, Kalifornijoje, jaučiuosi beveik kaip Kamčiatkoje. Kartais 
imu pavydėti net jūsų sniego ir šalčių. 

Siunčiu mažą čekutį „Metmenims“. 


Vytautui ir Tau laimingų Naujų Metų. 
Tavo 
Vincas 


VDU LII. Rankraštis, originalas. 


Vinco Trumpos 1993 m. rugsėjo 4 d. laiškas Henrietai Vepštienei 


1993. 9. 4 d. 

Mieloji Henrieta, 

ką tik paskaičiau (žinoma, smarkiai pavėlavęs) įdomų Ingridos Kor- 
sakaitės straipsnį apie Tavo ekslibrisus (Santara, 1992 ruduo), tarp kito 
ten užtikau tokį dalyką, kurio ligi šiol nežinojau. Žinojau, kad Tu iš kil- 
mingos giminės, bet nežinojau, kad iš Pašušvio dvaro. Tiesa, Ingrida rašo 
„Pašušvės“, bet aš manau, ji klysta. Nuo mano tėviškės Šušvė yra už ko- 
kių 6 kilometrų. Važiuodavom ten žuvauti, nors Šušvė nėra labai žuvin- 
ga. Žinau bent du Pašušvio dvarus, vieną prie Krakių, kitą į Baisiogalos 
pusę, kurį prieš karą (1939 m.) buvo nusipirkęs mano tolimas giminaitis 
A. Morkus. Kur iš tikrųjų buvo Tavo tėvų Pašušvio (ne Pašušvės?) dva- 
ras? Kiekvienu atveju, esame nuo tos pačios Šušvės, tad kaimynai. Ar ne- 
įdomu? Žinau dar vieną pašušvietę, tai Joaną Vaičiulaitienę. 

Turbūt nereikia nė sakyti, kad aš Tavęs ir visų jūsų esu baisiai pa- 
siilgęs. Deja, mano sveikatėlė nėra tokia, kad galėčiau atskristi į rude- 
nines Šviesiečių-Santariečių „rekolekcijas“. Be to, lėktuvuose neleidžia 
rūkyti, o aš be cigaretės vis dar neapsieinu. 

Kaip šiaip pasilaikymai? Kaip Vytautas“*? Ar nebuvai nuvažiavusi 
į Anykščius? Džiaugiuos, kad mūsų santariečiai dar kruta ir randa at- 
garsio Lietuvoje? 

Tavo 
Vincas 


Santa Monica 


VDU LII. Rankraštis, originalas. 


Vinco Trumpos 1994 m. birželio 22 d. laiškas Henrietai Vepštienei 


1994. 06. 22 

Miela Henrieta, 

nežinau nei kaip Tau padėkoti, nei kaip atsilygint už tokį puikų ex- 
librisą. Žinau, Tu esi visų poetų Laura, bet atsimink, kad Klėja buvo 
ne tik istorijos, bet ir poezijos mūza. Matyt, tarp tų dviejų menų yra 
kažkas bendro. Kiekvienu atveju, labai labai Tau ačiū. Be to, atsimink, 
kad mudu abu esame tos pačios Šušvės pakrančių. 

Beje, jeigu nuo Tavęs priklauso, padaryk viską, kad Juliaus Kaupo 
raštai kaip galima greičiau pasirodytų. Tuo reikalu rašiau su Gintautu 
ir pridėjau mažą čekutį. 

Tavo 
Vincas 


Santa Monica 


VDU LII. Rankraštis, originalas. 


192. Vytautas Vepštas. 

Vinco Trumpos 1969 m. sausio 7 d. laiškas Gintautui Vėžiui 


1969. I. 7 d. 

Mielas Gintautai, 

vakar man skambino Kostas, painformuodamas apie J. Deveikės 
parašytą I Lietuvos Statuto vertimo leidimo reikalą. J. Deveikė, kaip 
istorikė, buvo nerimta. Nežinau, kaip jos vertimas padarytas (tai labai 
sunkus ir atsakingas darbas). A. Plateris man minėjo, kad jis turi kokį 
tai J. Deveikės Statuto vertimo rankraštį ir jį taisąs. Plateris yra geras 
Lietuvos teisės istorijos specialistas. Nežinau, ką jis su tuo vertimu pa- 
darė. Kostas minėjo, kad dėl J. Deveikės vertimo leidimo rūpinasi Dai- 
nauskas“* ir neva jis parašęs įžangą - Dainauskas nėra joks istorikas ir 
su juo reikia būti labai atsargiam, gali visokių niekų prirašyti. 

Kaip matai, esu gana skeptiškas dėl viso to projekto. Žinoma, no- 
rint geresnę nuomonę susidaryti, reikėtų pamatyti patį rankraštį. 

Be to, Lietuvoje dabar leidžiama istorinių Lietuvos paminklų serija 
(Gedimino laiškai, Kazimiero teisynas ir t. t.). Galima spėti, kad ir Sta- 
tutą jie išleis. Tikrai, tai būtų rimčiau ir geriau paruošta. 

J. Deveikė mano sena pažįstama. Ji visą laiką sirgo superpatriotiz- 
mo liga. O to mums reikia vengti. 

Žodžiu, nepatarčiau tokio leidinio leisti. Galų gale, ką visokie ben- 
druomenės, Alto ir Vliko fondai daro? 

Su N. Metais 

tavo Vincas 


P. S. Mano darbas apie XIX amžių Lietuvoje pamažu juda į priekį. 


VDU LII. Rankraštis, originalas. 


193. Dainauskas Jonas (1904-2000) - teisininkas, istorikas, publicistas, po karo gyven- 
damas Prancūzijoje ir nuo 1961 m. JAV tyrinėjo ir rašė įvairiais Lietuvos istorijos klausi- 
mais, bendradarbiavo lietuvių spaudoje. 

Vinco Trumpos 1969 m. kovo 28 d. laiškas Gintautui Vėžiui 


1969. 3. 28. 

Mielas Gintautai, 

grąžinu Platerio įžangą. Ji parašyta neblogai, nors ir nelabai įdo- 
miai. Svarbu, nesąmonių nėra. Gerai, kad Jonikas“ sutiko kalbą per- 
žiūrėti. 

Dėl viso leidinio aš nesu entuziastas. Man atrodo, jeigu iš tikrųjų 
Lietuvoj leistų (0 tuo aš tikiu), mums nereikėtų. Pirkėjų tokiam leidi- 
niui nebus daug. 

Na, bet kaip nutarsite, taip bus gerai. 

Tavo 
Vincas 


VDU LII. Rankraštis, originalas. 


Vinco Trumpos 1969 m. gruodžio 29 d. laiškas Gintautui Vėžiui 


1969. 12. 29 

Mielas Gintautai, 

labai ačiū už Enciklopedijos I tomą. 

Siunčiu 11 dolerių už ją ir 10 dolerių už dvi Nagio knygas. Yra vilties, 
kad ir trečią iškišiu. 

Kadangi neturiu jokių grajinimų instrumentų, tad Stempužienės- 
Lapinsko-Barausko plokštelių man nesiųsk. Jų platinimą gal galėtų at- 
likti J. Blekaitis. 

Baisiai buvo smagu Čikagoje pabendrauti. Grįžau velniškai pavar- 
gęs, bet laimingas 

Lakštuonei ir Tau 

Geriausių Naujų Metų 

V. Trumpa 


VDU LII. Rankraštis, originalas. 


194. Petras Jonikas - kalbininkas. 

Vinco Trumpos 1970 m. spalio 5 d. laiškas Gintautui Vėžiui 


Oct. 5, 1970 
Mielas Gintautai, 


šiandien išsiunčiu savo rankraštį registruotu paštu. Pranešk, kai 
gausi, nes rūpi, kad neprapultų. 

Gimdyti sekėsi gana sunkiai. Gabalus skaitė Kostas ir Aistis. Sako, 
skaitosi įdomiai. 

Mano pageidavimai: 

Ne per didelis formatas, kadangi ir šiaip, man atrodo, nebus daug 
puslapių (apie 200). 

Išnašos puslapio gale, o ne pabaigoje. 

Vardų rodyklė. 

Žemėlapis labai bendras su svarbiausiais Baltijos uostais ir Šiaurės 
Atlantu (Salem, Boston, New York, Washington, Filadelfija), kad būtų 
matytis svarbiausi prekybos keliai. 

Tikrinius vardus rašau taip, kaip daro Lietuvoje. Retesniems var- 
dams pridedu originalią rašybą skliausteliuose. 

Žinoma, norėčiau, kad galėtų pasirodyti kaip galima greičiau. 

Rankraštis turi nemaža pataisymų, bet jau neturėjau sveikatos dar 
kartą perrašyti. 

Už visas jūsų paslaugas būsiu labai dėkingas. 

Nežinau, kiek egzempliorių? 

Manau, kad tokia knygelė gal eis geriau, negu poezijos ar dramos 
veikalas. Kadangi esu bedarbis, tad gal kokį dolerį ir uždirbti būtų ne 
pro šalį. 

Tavo Vincas 


VDU LII. Rankraštis, originalas. 

Vinco Trumpos 1970 m. spalio 25 d. laiškas Gintautui Vėžiui 


1970. 10. 25 

Mielas Gintautai, 

atsakydamas į sveiko laišką iš 70.10.19, turėčiau štai ką pasakyti: 

Dėl fonetinės rašybos klausimas nėra toks paprastas. Mano nusista- 
tymas - rašyti taip, kaip rašė ir teberašo Lietuvoje. Kai jie pakeis, pakei- 
sime ir mes. Jei atsisakytume fonetinės rašybos, tada ir šampaną reiktų 
rašyti champagne. Bet dėl to į dvikovą su jumis neisiu. Norite, rašykite 
jūsų priimta forma (Bernadotte'as ir t. t.). 

Baisiai ir labai gali būti vartojami abu ta pačia prasme. Bandžiau 
baisiai sumažinti, bet gal dar per daug pasiliko. Tačiau jokiu būdu ne- 
reiktų visus baisiai pakeisti į labai. Ž. Dablartinis] liet[uvių] kalbos žo- 
dynas „baisiai“. 

Būtų gerai, kad kas nors tekstą peržiūrėtų ne tiek dėl kalbos, kiek 
aplamai dėl galimų neaiškumų, pasikartojimų ir t. t. Pats tokių dalykų 
negali pastebėti. Bet baisiai nenorėčiau, kad tekstas atsidurtų į kokio 
puritono rankas, kuris sunaikintų mano stilių. Ypač bijau, kad neiš- 
brauktų tariamus barbarizmus (bėda, biednas ir t. t.), kurie iš tikrųjų 
nėra barbarizmai. Dambriūnas būtų geras. 

Žemėlapis geriau įklijuotas, negu ant aplanko. 

Gal reikalinga tik vardų rodyklė. Prie kai kurių dažnai pasikartojan- 
čių vardų nereiktų puslapių, tik passim. (pav., Napoleonas, Aleksandras I). 

Aplamai, būčiau dėkingas už visas kritiškas pastabas. 

Tavo 
Vincas 


P.S. 

Girdžiu, kad Mikšys kelia škandalą dėl Navakienės biografijos. To- 
kią, kokią parašė Ivinskis, negalima dėti. Tai yra „out of proportion“. 
Atrodo, dėl to man pasisekė įtikinti Platerį. Biografija galėtų būti tik 
vieno ar dviejų puslapių. 

Jei Banionis pasimaišys Vašingtone, bandysim susitikti. 


VDU LII. Rankraštis, originalas. 

Vinco Trumpos 1971 m. vasario 22 d. laiškas Gintautui Vėžiui 


1971. 2. 22 

Mielas Gintautai, 

džiaugiuos, kad mano leistras truputį pajudėjo. Su Dambriūnu mes 
susitarsime. 

Dėl vardų rašymo be reikalo užsispyrėte. Taip rašo Lietuvoje, Latvijo- 
je. Tokios nuomonės ir Skardžius. Jeigu laikytis originalios rašybos, tada 
ir rusų (Muravjov) ir lenkų (Czartoryski) reiktų taip rašyti. Be to, būtų 
įdomus bandymas vieną leidinį truputį kitaip išleisti: kokia reakcija? 

Bet aš neužsispirsiu. 

Dėl knygos apipavidalinimo esu visiškas neišmanėlis. Norėčiau tik, 
kad ji būtų: 

kietais viršeliais; 

maždaug „Metmenų“ formato; 

išnašos puslapio apačioj; 

skyriai prasidėtų iš naujo dešiniojo puslapio; 

kad būtų pridėtas labai bendro pobūdžio Š. Atlanto žemėlapis, ku- 
rio pavyzdį bandysiu pats parūpinti; 

kad būtų vardų (asmeninių ir geografinių) rodyklė ir 

kad aplamai atrodytų kukliai, bet ne biednai. 

Kadangi, kaip sakau, apie knygos apipavidalinimą nieko neišma- 
nau, tai palieku jūsų valiai. Gal Virkau ar Kurauskas*“ pagelbėtų? 

Būčiau labai patenkintas, jei ši knygelė galėtų pasirodyti šiais metais. 

Tavo 
Vincas 


P. S. Kadangi netekęs darbo buvau sustojęs mokėt į Mackaus Fondą, 
tad dabar, gavęs darbą, atnaujinu įsipareigojimą ir siunčiu 20 dol. 


VDU LII. Rankraštis, originalas. 


195. Algirdas Kurauskas (1923-1986) - grafikas, dizaineris. 

Vinco Trumpos 1971 m. rugsėjo 22 d. laiškas Gintautui Vėžiui 


1971. 9. 22 
Mielas Gintautai, 


ką tik gavau iš Kosto gromatą. Atrodo, jūs šnekėjotės Taboro far- 
moje ir mano leistrų reikalu. Aš su tavo pageidavimais pilnai sutinku; 
man atrodo, tai nelabai sunku padaryt, nes pirmą kartą panaudojus 
svetimą vardą dažniausiai nuorodoj yra cituojamas jo, arba apie jį vei- 
kalas. Manau, tokius vardus, kaip Adamsas ar Madisonas, galima ap- 
leisti. Rodyklėje gerai duoti originalią rašybą. Tikiuos, visas reikalas 
per daug nenusitęs. 

Dar negavau nei Kosto naujo, nei Statuto. Gal po 5 egz. abejų ir ga- 
lėčiau parduoti Vašingtone, žinoma, jeigu Kostas pats neapdalins visus 
savo bičiulius. 

Sveikinimai visiems 

Vincas 


4800 Berneys House Rd. 
Collece Park Md. 20740 


VDU LII. Rankraštis, originalas. 


Vinco Trumpos 1972 m. balandžio 10 d. laiškas Gintautui Vėžiui 


1972. 4. 10. 
Mielas Gintautai, 


malonu, kad mano leistrai po truputį juda. Dėl apipavidalinimo 
palieku visiškai tavo valiai. Aš čia visiškai nieko neišmanau. Tik dėl 
formato - ar negalima būtų „Metmenų“ dydžio (maždaug coliu mažes- 
nė kaip Škėmos). Kadangi nebus daug puslapių, tad didesnis formatas 
kažin ar gražiai atrodo. Bet palieku čia Tavo valiai. Žinau, kad moki 
gražiai apipavidalinti. 

Kaip manai, ar nereikėtų trumpos santraukos anglų kalba? 

Su Bradūnu konfliktas nerimtas. Jis panoro kai ką taisyt: aš nei 
prieš, nei už nepasisakiau. Jis delsė. Tada parašiau piktą laišką prašy- 

damas grąžinti. Jis tuojau atpylė korektūras ir vėl delsė. Tada aš tas ko- 
rektūras pasiunčiau Maziliauskui““, kuris tuojau pat atmušė. Bradūnas 
ypač pyko, kad „N[epriklausoma] Lfietuva]“ pasinaudojo „Draugo“ su- 
rinktu tekstu. 

Ar matei „Gimt. Kraštą“, kur buvo V. Raudeliūno Statuto recenzija. 
Nors Raudeliūnas taip pat kritikuoja, bet daug rimčiau už Dainauską. 

Viso geriausio 

Vincas. 


P. S. Rodos, dėl copy right jau rašiau. 


VDU LII. Rankraštis, originalas. 


Vinco Trumpos 1973 m. birželio 27 d. laiškas Gintautui Vėžiui 


1973. 6. 27 
Mielas Gintautai, 
grąžinu čekį. Sako, kad kai jau knyga paleista į rinką, copyright 
nebeduoda. Tiek ir to. Dr. J. Balys'? sakė, kad biblioteka jau užsakė. Ar 
gavai užsakymą? 
Kas šiaip geresnio? 
tavo 
Vincas 


P. S. Arjau Almenui pasiuntei? Lig šiol jis dar nebuvo gavęs. Aš jam 
daviau 12 egzempliorių iš savęs. Kai jis gaus, man grąžins. Kokį penketą 
egzempliorių norėčiau dar ir aš gauti. 


VDU LII. Rankraštis, originalas. 


196. Romas E. Maziliauskas - Kanados lietuvių laikraščio „Nepriklausoma Lietuva“ re- 
daktorius. 
197. Jonas Balys (1909-2011) - tautosakininkas, etnologas, visuomenės veikėjas, 1956— 
1981 Kongreso bibliotekos Vašingtone Slavistikos ir Rytų Europos skyriaus Baltijos šalių 
specialistas. Žurnalo „Naujoji viltis“, tęstinio leidinio „Lietuvių tautosakos lobynas“ re- 
daktorius. 

Vinco Trumpos 1987 m. rugpjūčio 10 d. laiškas Gintautui Vėžiui 


1987. 8. 10 d. 
Mielas Gintautai, 


kai kurie mano draugai, kaip Ostrauskas, Kavolis, Nyka, jau seniai 
kalbino mane surinkti svarbesnius straipsnius ir išleisti atskiru leidiniu. 

Liūtas Mockūnas sutiko tokį leidinį suredaguoti. Labai prašyčiau, 
kad Mackaus Fondas tokį leidinį išleistų 1988 metų bėgyje. Tarp kita ko, 
tais metais man bus 75 metai. 

Turbūt jau girdėjai, kad Lietuvoje žada išleisti mano „Napoleoną, 
Baltiją, Ameriką“. Redaguoja prof. V. Merkys. Pasižadėjo nieko nekeis- 
ti. Tikiuos, Tu ir Mackaus Fondas neturėsite nieko prieš II laidos pasi- 
rodymui. 

Viso geriausio Tau ir Lakštuonei 

Vincas 


1128 20th st.4 2 
Santa Monica, Ca. 
40403 


VDU LII. Rankraštis, originalas. 


Vinco Trumpos 1989 m. birželio 19 d. laiškas Gintautui Vėžiui 


1989. 6. 19 

Mielas Gintautai, 

ką tik gavau porą egzempliorių savo knygos. Gražiai išleista, ačiū 
Tau ir Mackaus Fondui. 

Nežinau, ar ir kiek egzempliorių man priklauso. Bet norėčiau turėti 
kokį 10-20 egzempliorių, kad galėčiau apdalinti kai kuriems savo drau- 
gams čia ir Lietuvoje. Manau, kad dabar galima bus siųsti į Lietuvą. 

Dar kartą labai labai Tau dėkingas. Sveikink Lakštuonę 

Tavo 
Vincas 
Santa Monica 


VDU LII. Rankraštis, originalas. 

Vinco Trumpos 1992 m. balandžio 21 d. laiškas Gintautui Vėžiui 


1992. IV. 21 d. 
Mielas Gintautai, 


siunčiu savo metinę duoklę su mažu priedu knygoms Lietuvai. 
Žiūrėk, Gintautai, kai kas gero - kai kalbina mane sudaryti dar vie- 
ną savo straipsnių rinkinį. Tai būtų straipsniai apie Žmones ir Knygas. 
Kaip Tau atrodo? 
Ar Mackaus Fondas leistų. Lietuvoje, kaip žinai, kol kas knygos la- 
bai prastai leidžiamos. 
Parašyk. 
Sveikink Lakštuonę 
tavo 
Vincas 


Santa Monica 


VDU LII. Rankraštis, originalas. 


Vinco Trumpos 1979 m. spalio 30 d. laiškas Liūtui Mockūnui 


1979. X. 30. 
Mielas Liūtai, 
dovanok, kad pavėluotai atsilyginu už žodyną. Mat, po įtemptų die- 
nų Taboro Farmoje buvo griebusi liga (mild heart attack) ir paguldžiusi 
3 savaitėms į ligoninę. Dabar taisaus, bet turiu prislopinti visokią veik- 
lą. O man, kaip natūraliam tinginiui, tai ir neblogai. 
Dar kartą dėkui už knygą ir 
viso geriausio 
Tavo 
Vincas 


P. S. Jeigu būtų galima nugriebti II-tą tomą Lietuvių kalbos žodyno, 
būčiau dėkingas. 


VDU LII, Rankraštis, originalas. 

Vinco Trumpos 1980 m. birželio 10 d. laiškas Liūtui Mockūnui 


1980. VI. 10 d. 

Mielas Liūtai, 

ačiū už lenkų-lietuvių kalbų žodyną. Jis man labai labai pravers. 
Atrodo, neblogai padarytas. 

Netikėtai susikirtau su Yla'“. „Drauge“ tik labai trumpai jam at- 
sakiau, nes rimtai su juo šnekėtis beveik neįmanoma. „Akiračiams“ 
parašiau smarkesnį atkirtį dėl Šapokos. Tikiuos, „Akiračių“ valdovai 
neišsigąs. 

Viso geriausio 

Tavo 
Vincas 


4800 Berwyn House Rd. 
4 522 
College Park, Md 20740 


P. S. (1) Pridedu čekį. 
(2) Verta atkreipti dėmesį į L. Jacinevičiaus romaną „Arbata penktą 
valandą ryto“. Man primena Gūnter Grass „Ihe Tin Drum“. 


VDU LII. Rankraštis, originalas. 


Vinco Trumpos 1983 m. kovo 16 d. laiškas Liūtui Mockūnui 


1983. III. 16 
Mielas Liūtai, 
ačiū už Šilbajorio knygą, kurią jau beveik perskaičiau. Vienas trū- 
kumas - nėra pažymėta, iš kurio žurnalo ir kokio numerio paimta. 
Siunčiu 10 dolerių čekį. 


198. Stasys Yla (1908-1983) - kunigas, filosofas, rašytojas, visuomenės veikėjas. 

Dėl kelionės į „krajų'““ tai kaip senmergė: ir noriu, ir bijau. 
Viso geriausio 
Vincas 


P. S. Šių metų „Kultūros barų“ Nr. 1 yra įdomus Lapinsko ir Pata- 
šiaus straipsnis „Transkripcijos varžtuose“ dėl tikrinių vardų rašymo. 
Gal verta perleist per „Akiračius“? 


VDU LII. Rankraštis, originalas. 


Vinco Trumpos 1987 m. balandžio 17 d. laiškas Liūtui Mockūnui 


1987. IV. 17 d. 

Mielas Liūtai, 

tą rusų-lietuvių kalbų žodyną atvaryk pas mane. Aš jį paimsiu. 
Man kaip tik trūko rusų-lietuvių žodyno. Čekį gausi. 

Gerai, kad anketa sukėlė didesnį susidomėjimą. Aš Krikšto atžvil- 
giu esu Rabikausko“? pusėje. 

Dabar vienu asmenišku reikalu: Mano draugai (Kostas, Kavolis ir 
kt.) seniai kalbina padaryti mano svarbesnių straipsnių rinkinį, kurį 
išleistų Mackaus fondas. Aš pats to nepadarysiu. Sakyk, ar pats to ne- 
apsiimtum padaryti. Man atrodo, kad bent kai kurie mano straipsniai 
(apie XIX a. istorijos modelį, Valančių, Kapsuką, net Sverdiolo knygos 
recenzija ir t. t.) turi šiokios tokios išliekamos vertės. Beje, Lietuvoje 
svarsto mano Napoleono persispausdinimą (taip tarp mūsų). Aš už tai 
sutikčiau sumokėti avansu 1000 dolerių. Kavolio prašomas dabar dar- 
buojuos ant savo autobiografijos („Žmogus be Dievo"). Nežinau, kaip 
išeis. Kažkaip darosi vis sunkiau rašyti. Jeigu kas gero išeis, galėtų eiti 
įžanginiu į tą rinkinį. Kaip Tau visa ta mano fantazija atrodo. Jeigu 
nenorėtum to daryti, niekam kitam apie tai nesakyk. 

199. Kraštą. 


200. Paulius Rabikauskas (1920-1998) - kunigas, teologas, istorikas, Lietuvių katalikų 
mokslo akademijos akademikas. 

Būčiau labai dėkingas, jeigu sutiktum tą padaryti; juk tu turi prak- 
tikos. Aš iš savo pusės padėsiu, kiek galėsiu. 
Tavo 
Vincas 


1128 20th st. 22 
Santa Monica, Ca. 
90403 


P. S. Kitais metais man bus 75. Būtų tai tikrai reikšmingas prisimi- 
nimas. 


VDU LII. Rankraštis, originalas. 


Vinco Trumpos 1987 m. balandžio 27 d. laiškas Liūtui Mockūnui 


A 1987. IV. 27 d. 

Mielas Liūtai, 

ačiū už žodyną. Impozantiškai atrodo, tik drūkas kai kur nelabai 
aiškus, bet bus galima pasinaudoti. Siunčiu čekį. 

Laimingos kelionės, lauksiu sugrįžtant ir tikėdamas, kad Tavo nuo- 
monė dėl mano kai kurių straipsnių patvarkymo nepasikeis. 

Viso geriausio 

Vincas 
1128 20th st. +2 
Santa Monica, Ca. 


90403 


VDU LII. Rankraštis, originalas. 

Vinco Trumpos 1987 m. birželio 24 d. laiškas Liūtui Mockūnui 


1987. 6. 24 d. 

Mielas Liūtai, 

siunčiu preliminarinį planą, taip kaip man atrodo turėtų būti tas lei- 
dinys, susidedąs iš dviejų dalių. Tie 15 straipsnių sudarytų apie 250 pusla- 
pių. Esu pasiuntęs Kavoliui platoką savo autobiografiją „Žmogus be Die- 
vo“. Kol kas negavau iš jo jokio atsakymo, ar jis dės. Tai galėtų eiti kaip šio 
rinkinio užsklanda (paskutinis straipsnis). Su Tavo įžanga (tikiuos jos) 
tai galbūt sudarytų apie 300 puslapių knygelę. Dėl to III dalį („Išeivija ir 
Kraštas“) palieku ateičiai. Žmonės didelių knygų nemėgsta. 

Dėl straipsnio „Kovotojai ir kolaborantai“: kažkur nusimetė pas 
mane tie „Aidai“. Neatsimenu tiksliai, kuriais metais ir kuriam numery 
jis tilpo (apie 1960-2 m.). Manau, nesunkiai galėtum surasti. 

Pakalbėk prie progos su Mackaus fondo žmonėmis (Gintautu) dėl 
išleidimo galimybių. Aš ir pats parašysiu Gintautui. Jis seniai mane ra- 
gino tokį rinkinį sudaryti. 

Parašyk, kaip Tau visa tai atrodo. 

Pridedu čekį. 

Sėkmės 

Tavo Vincas 


Priedas: [užrašyta L. Mockūno: Platėjantys horizontai Nr. 42] 


XIX AMŽIUS IR DAR KAI KAS 
Straipsnių rinkinys 


I. XIX amžius Lietuvoje 

XIX amžius ir jo paradoksai / Metmenys, 20, 1970, 25- 42 p. 

Svarstymai apie XIX amžių Lietuvoje / Metmenys, 8, 1964, 118-133 p. 

Lietuvos XIX amžiaus istorijos modelio beieškant / Metmenys, 43, 
1982, 123142 p. 

Kovotojai ir kolaborantai. Aidai, 1960-1962 [L. Mockūno nubrauk- 
ta ir ištaisyta į 1966 Nr. 1] 

Šubravcai ir senasis Vilniaus universitetas. / Metmenys, 47, 1984, 
9-27 p. 

Spaudos draudimas Rusijos akimis. / Metmenys, 49, 1985, 156-174 p. 
Lietuvos nepriklausomybės idėja. / Metmenys, 16, 1968, 15-33 p. 


II. Biografinės apybraižos 

Simonas Daukantas - naujosios Lietuvos pradininkas. / Metmenys, 
9, 1965, 40-5 p. 

Motiejus Valančius - mokytas ir išmintingas žemaitis. Įvadas į kun. 
A. Aleknos monografijos II laidą, 1975, 9-30 p. 

Hilferdingas ir tolimos paralelės. / Metmenys, 25, 1973, 15-35 P. 

Stolypino Lietuva - Reagano Amerika: istorinės paralelės bandy- 
mas. / Metmenys, 51, 1986, 47-75 p. 

Iš V. Kapsuko revoliucinės ir kultūrinės veiklos 1903-1911 m./ Litu- 
anistikos Instituto darbai, IV t., 1979, 215-246 p. 

J. Tumas-Vaižgantas - gyvenimo kritikas. / Metmenys, 21, 1971, 
78-96 p. 

Leonas Karsavinas - istorikas, filosofas, žmogus. / Metmenys, 34, 
1977, 135—152 P. 

Vilniaus universitetas ir Vilnius S. Moravskio atsiminimuose. Litu- 
anistikos I-to 1979 m. suvažiavimo darbai, 1981, 223-234 p. 

[Rodyklė paskutinė, 15 pozicija perkelta į viršų, 8-tą poziciją.] 


VDU LII. Rankraštis, originalas 
(priedas mašinraštis, originalas). 


Vinco Trumpos 1987 m. spalio 22 d. laiškas Liūtui Mockūnui 


1987. 10. 22 d. 
Mielas Liūtai, 
dar gerokai apsisvarstęs vis dėlto nutariau, kad mano studijėlė apie 
Kapsuką turėtų įeiti į rinkinį. Nuo Karsavino ir Reagano atsisakau. 
Be to, sekančioj „Metmenų“ knygoje, kuri greitai turėtų pasirodyti, 
yra mano straipsnis apie sekančius du L. Gudaičio tomus. Manau, jį 
galima būtų sujungti su „Platėjančiais horizontais“. 

Kaip sekasi? Įdomu, kokie Zeniaus*"' įspūdžiai iš „krajaus“? 
Tavo 
Vincas 


[Prierašas: maža kortelė, įrašas V. Trumpos ranka.) 

Atskirai reikia paminėti V. Trumpos studiją apie Vincą Kapsuką, 
paremtą archyvine medžiaga iš dr. Jurgio Šaulio rankraštyno, kuris da- 
bar yra Pensilvanijos universiteto bibliotekoje. Įdomu, kad ir šiuo atve- 
ju V. Trumpa savo tyrinėjimo objektu pasirinko labai kontroversišką 
V. Kapsuko asmenybę. 


VDU LII. Rankraštis, originalas 
(prierašas, rankraštis, originalas). 


Vinco Trumpos 1988 m. sausio 2 d. laiškas Liūtui Mockūnui 


1988. I. 2.d. 

Mielas Liūtai, 

sveikindamas su praėjusiomis Kalėdų šventėmis ir N. Metais, noriu 
keliais žodžiais parašyti apie vieną seniai man rūpimą klausimą - man 
kaip senam šviesininkui ir santarininkui seniai rūpėjo to judėjimo šak- 
nys. Ypač skaitant Leono Gudaičio knygą „Platėjantys akiračiai“, kur jis 
gana plačiai kalba apie 1910-1914 m. „Aušrinę“, man kilo mintis, kad kas 
anuo metu buvo „Aušrinė“, mūsų laikais (1945-55) metais buvo Šviesos- 
Santaros Sąjūdis, ypač jų literatūrinė ir kultūrinė pusė. Dauguma mūsų 
literatūros klasikų išaugo iš „Aušrinės“. „Santara“ taip pat tapo daugelio 
mūsų rašytojų ir kultūrininkų jeigu ne lopšys, tai bent užuovėja. 

Buvau siūlęs tam pačiam L. Gudaičiui parašyti plačiau apie „Auš- 
rinę“ (aną prieškarinę. Vėliau, N[epriklausomoje] Lietuvoje „Aušrinė“ 
tapo nereikšmingu eserų žurnaliuku). Jis buvo užimtas kitais darbais. 
Bandžiau prikalbėti Julių Būtėną. Jis principe sutiko, tik norėjo užbaig- 
ti monografiją apie J. Šliūpą. Surinko nemažai medžiagos, padarė Xerox 


201. Zenonas Rekašius. 

kopijas 1910-1914 m, „Aušrinės“, J. Urbšio atsiminimus ir kt. Bet nuo ra- 
šymo monografijos dėl sveikatos atsisakė. Jis gimęs 1907 m., taigi įžengė 
į šimtąjį dešimtmetį. Dabar visa ta medžiaga pas mane, bet ir aš, ypač 
dėl regėjimo degeneracijos to darbo negaliu padaryti. Norėčiau visą tą 
medžiagą Tau prisiųsti. Tu pats, J. Šmulkštys, L. Sabaliūnas ar kas nors 
kitas galėtų tą darbą padaryti. Iš „Aušrinės“ gimė ateitininkai, aš norė- 
čiau su ja surišti ir Šviesos-Santaros šaknis. 
Pasvarstyk. 
Tavo Vincas 


VDU LII. Rankraštis, originalas. 


Vinco Trumpos 1988 m. spalio 20 d. laiškas Liūtui Mockūnui 


1988. 10. 20 

Mielas Liūtai, 

grąžinu korektūras ir korteles. Padėkok rinkėjoms už tokį pavyz- 
dingą surinkimą. 

Ne visus vardus ir aš galėjau identifikuoti. Bet dėl to nedidelė bėda. 
Jeigu dirbčiau Kongreso bibliotekoje, būtų lengviau. Dabar po ranka 
neturiu nei didžiųjų enciklopedijų, nei kitos literatūros. 

Šiaip visas darbas atrodo neblogai. Esu Tau labai dėkingas. 

Prašyk Henrietos, kad ir iš paviršiaus knygelė neblogai atrodytų. 

Viso geriausio 

Vincas 


VDU LII. Rankraštis, originalas. 

Vinco Trumpos 1989 m. sausio 4 d. laiškas Liūtui Mockūnui 


1989. I. 4 d. 

Mielas Liūtai, 

nežinau, ar teisingai surašiau tą savo pareiškimą Vagos leidyklai, 
bet idėja aiški. 

Kaip mano straipsnių rinkinio reikalai? 

Paspausk, kad per daug neužvilkintų. 

Verta atkreipti dėmesį į naują „N. Vilties“ numerį, iškeliant jos ben- 
dradarbių platesnę apimtį. 

Su N. Metais 

Vincas 


VDU LII. Rankraštis, originalas. 


Vinco Trumpos 1965 m. birželio 14 d. laiškas Vincui Maciūnui 


1965. 6.14 d. 
Mielas Vincentai, 


taigi jau, atrodo, ne juokais spaudi su straipsniu lietuviškajam to- 
mui*“*, Griebiaus rašyti ir davariau ligi 1905 m. revoliucijos. Jeigu būsiu 
sveikas, per 2-3 savaites turėčiau baigti ir sveikam pristatyti. Tikiuos, ne- 
bus per vėlu. Atrodo, išeis apie 60 mašinėle puslapių, ar ne per daug? 

Turiu baisiai didelę bėdą: kažkur dingo Ališausko straipsnis. Dar 
bandysiu išversti visą netvarkingą senbernio butą, gal surasiu. Krivicko 
straipsnį turiu: jis sudarys pusę 1918-1940 m. istorijos (aš pats parašysiu 
vidaus politinę). 

Šiaip pas mane nieko naujo. Ar matei Mikšytės studiją apie A. Ba- 
ranauską? Daug įdomios medžiagos. 

Lenkiu žilą galvą 

Vincas 


III Anacostia Rd. SE 
Washington DE 
20019 


VDU LII. Rankraštis, originalas. 


202. Vincas Maciūnas redagavo „Lietuvos enciklopedijos“ t. 15 apie Lietuvą. 

Vinco Trumpos 1965 m. liepos 27 d. laiškas Vincui Maciūnui 


1965. 7. 27. 

Mielas Vincentai, 

pats savo straipsny apie K. Nezabitauskį mini M. Urbšienės straips- 
nį apie jį ir Gadoną iš XXVII Knygos mėgėjų metraščio. Įdomu, ar pats 
tą metraštį turi, ar jis yra Šaulio rinkiny, ar kur kitur. Man tas straips- 
nis būtų reikalingas. Jeigu turėtum, būtų gerai gauti jo fotokopiją arba 
visą metraštį. Išlaidas atlyginčiau. 

Kas šiaip geresnio 

Vincas 


III Anacostia Rd. SE 
Washington DC 
20019 


VDU LII. Rankraštis, originalas. 


Vinco Trumpos 1967 m. sausio 3 d. laiškas Vincui Rasteniui 


1967. 1.3 d. 

Mielas Vincentai, 

sveikinu su N. Metais. 

Reikalas toks: 

Sąryšy su M. Jesaičio?“ išėjimo iš Kavolio paskaitos, kurį taip iš- 
garsino „Darbininkas“ ir kita spauda, net surišdama tą išėjimą su Vla- 
dimirovu?“s (nors iš tikrųjų berods Vlad[imirovas] čia niekuo dėtas), 
pasisiūliau Kavoliui parašyti atvirą laišką „Metmenyse“ M. Jesaičiui. Jo 
būtų tokie punktai: 


203. Jesaitis Margeris - chemikas, visuomenininkas, vienas iš Šviesos organizacijos Vo- 
kietijoje iniciatorių ir vadovų, 1949 m. persikėlęs gyventi į JAV. 

204. 1966 m. Niujorko Santaros-Šviesos skyriaus paskaitoje ir diskusijoje dalyvavo ir 
sovietų pareigūnas Jungtinėse Tautose, JT Hamaršeldo bibliotekos Niujorke direktorius 
Levas Vladimirovas. Diskusijos metu jam buvo suteiktas žodis. Dėl šios diskusijos išei- 
vijoje kilo triukšmo ir diskusijų. 

Lengva sėdėti stikliniam bokšte, nieko neveikti ir vaidinti Salia- 
moną. 

Galima ar negalima kritikuoti emigrantinė visuomenė. 

Ar tais principais, kuriuos, pagal Jesaitį Šviesa nustačiusi jau Vokie- 
tijoje, dar ir šiandien galima gyventi. 

Prijungti prie tos visos istorijos Vladimirovo kazusą ir pav., paklaus- 
ti Jesaitį ar jis būtų išėjęs iš susirinkimo, jei prieš tai nebūtų pasišalinęs 
(ne su protestu, bet išslinko nežymiai, pagal mano informaciją). 

Kadangi sveikam teko tuose įvykiuose dalyvauti, man baisiai būtų 
įdomu truputį daugiau informacijų, o gal ir sugestijų. 

Mane daugiausia apšvietė Ostrauskas, bet jis daug ko neatsimena, 
pav., ką iš tikrųjų pasakė Vladimirovas. 

Mieželis man prisiuntė medžiagos „Dirvos“ reikalu. Nutariau jos 
daugiau nebeskaityti. Liūdni dalykai dedasi. 

Būsiu dėkingas už visokią informaciją ir sugestijas. 

Tavo 
Vincas 


VDU LII. Rankraštis, originalas. 


Vinco Trumpos 1967 m. balandžio 6 d. laiškas Vincui Rasteniui 


1967. IV. 6 d. 

Gerbiamasis, 

PLB Kultūros Tarybos pavestas nuolankiai prašau Tamstą sutikti 
būti spaudos ir visuomenės sekcijos koreferentu JAV ir Kanados Lie- 
tuvių Kultūros kongrese, kuris įvyks 1967 m. Padėkos (Thanksgiving) 
savaitgalį Čikagoje. 

Referentu sutiko būti „Draugo“ red. kun. P. Garšva. Referentas savo 
tezes pristatys jums maždaug mėnesį prieš Kongresą. 

Tikiuosi greito ir teigiamo atsakymo. 

Su pagarba 

V. Trumpa 


III Anacostia Rd., SE 
Washington EC 20019 

P. S. Taigi, oficialiai. Neoficialiai, būtų labai malonu, kad Pats sutik- 
tum dalyvauti, juoba, kad jaučiama opozicija. Panašioj situacijoj yra ir 
V. KavĮolis), kuris irgi kviečiamas toms pačioms pareigoms. 

Tavo 
Vincas 


VDU LII. Mašinraštis, originalas. 


Vinco Trumpos 1980 m. gegužės I d. laiškas Romui Sakadolskiui?9* 


1980. V.1 d. 
Mielas Romai, 
siunčiu straipsnelį dėl T. Venclovos pasisakymo į jūsų klausimą. 
Aštrokas, bet kitaip aš nemoku rašyti. Jeigu „Pasaulio lietuviui“ netik- 
tų (visiškai nepyksiu, nes gerai suprantu jūsų poziciją), būk geras kaip 
galima greičiau perduoti akiratininkams (Rekašiui, Remeikiui, Moc- 
kūnui ar Žemeliui). 
Skaitau „P. 1796 sų įdomumu. Manau, vienos kitos kontroversinės 
minties nereikėtų bijoti. 
Norėčiau vėl kada nors susidurti, ypač išgirsti jūsų studentiškų 
dainų. 
Labų dienų Emilijai 
tavo 
V. Trumpa 


4800 Berwyn House Rd 
College Park, Md 20740 


VDU LII. Rankraštis, kopija. 


205. Romas Sakadolskis - žurnalistas, 1977-1979 m. „Pasaulio lietuvio“ redakcijos narys, 
1979-1981 PLB valdybos narys, nuo 1973 m. dirbo Vašingtono radijo stotyje „Amerikos 
balsas“. 

206. „Pasaulio lietuvis“. 

Vinco Trumpos 1960 m. vasario 5 d. laiškas Kostui Ostrauskui 
1960. 2. 5. 


Mielas Konstantinai, 

dėkui už mielą laišką, užprašymą į Filadelfiją ir dovanok, kad taip 
ilgai neatsiliepiau. Mat mes abu su Alfonsu“? entuziastingai sutikome 
tavo pakvietimą, tik, kaip visados, nuo entuziazmo ligi darbų yra gero- 
kas tarpsnis. Na, bet vieną gražią dieną išvysi mus savo pastogėje. O gal 
ir dar kai ką (pav. Jurgį Zanavyką Blekaitį ir Aušrą Bendoriūtę-Blekai- 
tienę). O tada smagybių tikrai netrūks. 

Maniau, kad raštingasis Benys voš man atgal per galvą, bet kol kas 
tyli. „Draugas“ sumobilizavo visą šturmą prieš vargšus „Metmenis“. Na 
ir, pasakysiu, pasielgė mažiau krikščioniškai negu bambyziški Donelai- 
čio būrai. Tie, mat, net ir bjauriam amstrotui mirus šnekėjo 

O kam, pons amstrote, mums numirei pernai. 

„Draugas“ gi marina dar ir nenumirus. Visa tai neblogai. O juo- 
kingiausia, kai anas „Draugo“ „filosofas“ pasigenda minties šviežumo 
„Metmenyse“ (sic!) 

Su Vytautu K. palaikom gana artimą ryšį. Perduodu jam kritiškas 
pastabas, kurių tamsta išgirsti asmeniškuose pasikalbėjimuose. Ypač 
naudingos, manau, buvo Nykos pastabos. Jis pats norėtų šį tą atiduoti 
„Metmenims“. Tai būtų laimėjimas. 

Turbūt ironiškai perši man mintį rašyti apie Babrauską“““, ypač 
„Draugui“. 

Lenkiu žilą galvą prieš tavo šeimą. 

Vincentas 


III Anacostia Rd SE 
Washington 19, DC 


VDU LII Rankraštis, kopija. 


207. Alfonsas Nyka-Niliūnas. 
208. Benediktas Babrauskas (1910-1968) - rašytojas, literatūros tyrinėtojas, visuomenės 
veikėjas. 

Vinco Trumpos 1965 m. sausio 17 d. laiškas Kostui Ostrauskui 


1965. I. 17 d. 

Mielas Kostai, 

ačiū už tavo pastangas išvesti mane į plačią Filadelfijos visuomenę. 
Tiesa, pasigirsiu, Vašingtono visuomenė priėmė mano daukantinius 
apmąstymus gana šiltai, net Aistis pasakė: „gerai, labai gerai“, o Vera 
(ne Nora, kaip vienoj užuojautoj paskelbta) Radauskienė net viešai pa- 
bučiavo, tuo sukeldama kai kurių Vašingtono ponių pavydą. Žodžiu, 
jaučiuosi, kaip K. Petrauskas po Aidos pastatymo. 

Bet, na, į Torontą negalėjau nuvažiuoti. Užsnigo aerodromą ir visą 
Vašingtoną - nei pajudėti. Ir gerai, nes Toronte buvo - 10 šalčio. Ži- 
noma, Filadelfiją būtų lengviau pasiekti ir per sniegą. Bet taip staiga ir 
tokiam ore, bijau, ar kas susirinktų į tą simpatišką salę. Be to, ir pats 
kažkaip jaučiuosi išsisėmęs ir noriu kaip kurmis palindėti savo urve. 
Kad būtų vėliau - apie vasario pabaigą arba kovo mėn., būtų kitas rei- 
kalas. Manau, ir dziakonui būtų sunku taip staiga sukviesti liaudį. 

Iš to nepasidaryk išvados, kad nebūtų troškimo tave ir tavo jaukią 
stubą aplankyti. 

Teisybę pasakius, būtų gera kada nors vėl bandyti sueiti į krūvą tau, 
Vytautui, gal Nykai ir Jurgiui Blekaičiui ir man. Bijau, kad Vytautas dar 
tebevalgo ir tebegeria Ritos pritaisytus valgius ir gėrimus anam istori- 
niam baliui Dickinsono Koledže! 

Kol kas jokių konkrečių planų neturiu. Sakau, žiema (o šiuo metu 
pas mus ji tikrai šalta ir snieguota) kažkaip klaustrofobiškai veikia. 
Sėdi, žmogus prie „šeimos židinio“ ir niekur nenori judėti. Net ir John- 
sono „karūnaciją“ žadu stebėti pro televizijos stiklą. Bet aišku, jei ten 
„tauta“ pašauktų, pasiryžęs viską nugalėti. 

Tai tik minorinėmis gaidomis pradedant 1965 Viešpaties metus. 

tavo 
Vincas 


III Anacostia Rd SE 
Washington 19, DC 


20019 

P. S. Parašiau gana aštrią Merkelio knygos recenziją „Metmenims“. 
Iš Vytauto dar negavau aprobatos. 


VDU LII Rankraštis, kopija. 


Vinco Trumpos 1967 m. spalio 25 d. laiškas Kostui Ostrauskui 


1967. 10. 25. 

Mielas Konstantai, 

taigi, praėjo garsioji veiksnių konferencija, kuri turėjo būti slapta ir 
apsupta kažkokiomis miglomis (apie tai prie progos žodžiu išdėstysiu), 
o vėliau, papūtus nežinau kokiems vėjams, išvirto į viešą ir atvirą pasi- 
plepėjimą. Kai kuriuos posėdžiuos irgi dalyvavau ir nustebau, kad dau- 
guma kalbėtojų buvo ypač pozityvūs ryšių su kraštu reikalu. Stiklio- 
rius*“?, Kardelis, Krivickas, Nasvytis“* (nekalbant jau apie Leonardą ir 
Barzduką*" Jr.), net pats Bačkis?“ prisipažino susitikęs su žmonėmis iš 
Lietuvos ir turėjęs iš to naudos. Žodžiu, mainos rūbai margo svieto. 
Ar nereikės mums taktikos keisti ir užimti griežtą liniją (nes juk Sidzi- 
kauskas jau su Vladimirovu ir Jurginiu?“ baliavoja!). 

(2) Dėl kultūros kongreso reikalai liūdnesni. Tiesa, Rinkūnas** 
mano užpultas gynėsi, kad jis nieko nereikalavęs pašalinti, kad tai 
tebuvęs Jasaitis. Žodžiu, visi bėdą verčia ant Jasaičio. Džiakonas savo 


209. Jonas Arvydas Stikliorius (1914-1999) - teisininkas, visuomenės veikėjas, dalyvavo 
JAV Lietuvių bendruomenės, VLIKo veikloje. 

210. Algirdas Leonas Nasvytis (1910-1981) - inžinierius, visuomenės veikėjas, aktyviai 
dalyvavo JAV Lietuvių bendruomenės veikloje, 1963-1968 m. PLB valdybos vicepirmi- 
ninkas, nuo 1969 m. PLB Kultūros tarybos pirmininkas. 

211. Arvydas Barzdukas, Stasio Barzduko sūnus. 

212. Stasys Antanas Bačkis (1906-1999) - diplomatas, Lietuvos įgaliotasis ministras 
Prancūzijoje, nuo 1960 m. Lietuvos pasiuntinybės Vašingtone patarėjas, nuo 1976 m. 
Lietuvos atstovas JAV. 

213. Juozas Jurginis (1909-1944) — istorikas, akademikas, spaudos bendradarbis, LKP 
narys, Lietuvos mokslų akademijos narys. 

214. Antanas Rinkūnas (1909-1985) - Kanados Lietuvių bendruomenės krašto pirmi- 
ninkas, nuo 1968 m. PLB Švietimo tarybos pirmininkas. 

atsistatydinimą atsiėmė, bet mažam pasitarime kongreso reikalu (ne- 
dalyvavau, nes pramiegojau) nutarta Remeikį palikti, o Rastenį ir Jony- 
ną prašyti pačius „savanoriškai“ pasitraukti. Nei šis, nei tas. Aplamai, 
Kongreso reikalai klostosi prastai, ir neturiu jokio ūpo jame dalyvauti, 
o jei dalyvausiu, viešai pareikšiu protestą dėl visokių diskriminacinių 
ir subversyvinių veiksmų. 

Man atrodo, mūsų nutarimas galioja ir nors jo turime laikytis. Rai- 
ma norėtų, kad ir viešai būtų padarytas pareiškimas dėl kongreso ren- 
gimo negerovių. Visa bėda, kad praktiškai tas nelengva įgyvendinti, juo 
labiau, kad ir Tarybos eilėse nėra sutarimo. 

Būtų gerai, kad Aleksas prisiųstų mūsų rezoliucijos tekstą. Gal in- 
dividualiai būtų galima juo pasinaudojus padaryti pareiškimą? 

(3) Šiek tiek pajudėjo mano rozmysliamių?s reikalas. Varau po tru- 
putį beveik kasdieną. Bet rašymas sunkesnis, negu mįslijimas rašyti. 


Kaip prisilaikymai 
bučkis Danai 
tavo Vincas 


VDU LII Rankraštis, kopija. 


Vinco Trumpos 1967 m. lapkričio 8 d. laiškas Kostui Ostrauskui 


1967. 11. 8 d. 

Miels Kostai, 

tokį sumįslijau pareiškimą. Jeigu judviem atrodytų, kad dar gali- 
ma būtų kas nors pridėti (arba vienas kitas žodis pakeisti ar išbraukt), 
darykit tai savo nuožiūra. Su viskuo iš anksto sutinku. Delsti toliau ne- 
begalima. 

Manau, ir Aleksas yra toks pat Kongreso dalyvis, kaip ir visi mes, 
dėlto nematau reikalo jį išskirti. 

Laikykitės 

Vincas 


215. Svarstymų. 


168 


Priedas: 

Apgailestaudami turime pareikšti, kad kai kurių bendruomeninių 
ir visuomeninių grupių pastangos į III Kultūros kongreso rengimą įneš- 
ti politinį aspektą privertė mus pasitraukti iš PLB Kultūros tarybos ir 
dalyvavimo pačiame Kongrese. Buvome ir esame nuomonės, kad kul- 
tūrinių reikalų supolitikinimas yra pavojingas ir žalingas bet kokiam 
rimtam kultūros darbui ir kūrybai. Nemanome, kad tai būtų naudinga 
ir pačiai politinei veiklai. 

Deja, paskutiniu laiku pasireiškė kai kur tendencijos grynai kul- 
tūrinėms mokslo institucijoms ir darbams primesti politinį atspalvį. 
Tikime, kad savo atsistatydinimo iš PLB Kultūros tarybos ir šio pa- 
reiškimo paskelbimu bent šiek tiek atkreipsime visuomenės dėmesį į 
šias negeistinas ir pavojingas tendencijas ir prisidėsime prie kūrybinės 
laisvės, kultūrinės tolerancijos ir nupolitikinimo reikalo. 


VDU LII Rankraštis, kopija. 
(Priedas: mašinraštis, kopija.) 


Vinco Trumpos 1968 m. vasario 5 d. laiškas Kostui Ostrauskui 


1968. 2. 5 d. 

Mielas Konstantai, 

pakliuvau į bėdą. Vakar [ĮMucha*“] skambino ir užkvietė į kažkokį 
ten pas juos šumną balių kovo 9 dienai. Maniau, kad turiu juodą kos- 
tiumą, na, o juodą šlipsą būčiau papirkęs ir būtų viskas tvarkoj, anot 
Muchos. Ir sutikau, dabar pasižiūriu, kad tas mano „juodas kostiumas“ 
visiškai netvarkoj. Kalnierius kandžių apėstas, kelnių apačios apibrizgi- 
jusios, ziperis veikia negarantuotai, iš viso, atrodo, kaip kokio nusigyve- 
nusio šlėktos. Negaliu jo dėtis į tokį high society*" balių. Tad prisieitų ne 
tik juodą šlipsą pirktis, bet visą smokingą. Dievuliau, ir tai tik vienam 
baliui. O paskum vėl palikti kandėms ėsti. Žinai, Konstantai, negaliu to- 


216. Neaišku, kas turima galvoje. 
217. Aukštuomenės (angl. k.). 

kio liuksuso sau leistis, ypač prisiminęs „kraujuojančią ir nukryžiuotą 
tėvynę“. Todėl paskambink Muchai ir baisiai atsiprašyk jo, išdėstydamas 
visą mano tragišką situaciją. Atvažiuoti pas Tave baisiai norėčiau, bet ne 
tokia iškilminga proga, be smokingo ir be juodo šlipso. 

Čikaga bombarduoja su nauju žurnalu. Šimtinę pasiunčiau bei pil- 
ną skepticizmo laišką. Ypač bijau, kad Bronys pats vienas neprirašytų to 
žurnalo, kaip savo laiku „Santarvės“*š. Pasiūliau vardą Sietuva, sakau, 





bent kai bankrutuosime, tai bus kur prigerti ir skausmą nuskandinti. 

Matei dr. J.B[alio] pasisakymą dėl mano „Kairės“. 

Su Vytautu susitarėm, kad 16 „Metmenų“ numeryje bus galima dar 
dėl tos kairės pasišnekėti su „Sėjos“, „Naujienų“ ir „Dirvos“ komenta- 
toriais - Kolumnistais. Dr. J. Baliui, manau, užteks maždaug vieno sa- 
kinio: stipendininkai, kurie užsieny padarė diplomus ir daktaratus, bet 
labai mažai savo smegeninę pralavino. 

Džiaugiuos, kad jūs visi vėl išsikrapštėte iš ligų ir esate sveiki ir drūti. 

Tai tiek šiuo kartu. Būtinai paskambink Muchai. 

Tavo 
Vincentas 


VDU LII Rankraštis, kopija. 


Vinco Trumpos 1971 m. birželio 15 d. laiškas Kostui Ostrauskui 


1971. 6. 15 
Mielas Kostai, 


taigi jau atsidūriau privačiame p. Vasaičių name. Vieta graži ir rami, 
gera atsigavimui, kuris, deja, eina labai pamažu. Žaizdos gyja gerai, bet 
svoris baisiai nukritęs (maždaug ligi 140 svarų) ir nerodo tendencijos 
augti. Penktadienį vėl kviečia daktaras. Gal ką nors naujo sugalvos. 

Ačiū Tau, Kostai (ir Danai), kad manimi taip labai rūpinaisi. O aš 
turbūt viso svieto pagalbos buvau reikalingas. Ne veltui sesuo net Vil- 
niuje mišias užsakė, 


218. „Santarvė“ — 1953-1958 m. Londone leistas žurnalas. 

Teisybę sakant, tarpais ir aš pats netikėjau išsikapstyti. 
Bus apie daug daug ką pasišnekėti, kai sustiprėsiu ir galėsiu pasiekti 
Swarthmog. 
Tavo 
Vincas 


Mano dabartinis adresas: 
11333 Melclaire Dr. 
Beltsville, Mrd. 20705 
Tel.: 9378830 


VDU LII Rankraštis, kopija. 


Vinco Trumpos 1971 m. liepos 20 d. laiškas Kostui Ostrauskui 
1971. 7. 20 


Mielas Konstantai, 

praleidęs beveik ištisas tris savaites pas Reaganą*" vėl sugrįžau į 
savo auptkvartirą?*, Atrodo, sveikata po truputį grįžta. Šiandien pa- 
bandžiau rulį** pasukti. Aplink gryčią galiu važinėti, bet į didesnę ke- 
lionę dar nedrįsčiau. 

Kitą antradienį paskyrė vizitą daktaras. Tada paaiškės, ar negalėsiu 
pradėt dirbti part time**. Matai, reikia valiutos. Gavau tik dalinę sąs- 
kaitą. Ji siekia apie 20 000, iš kurių pusę nori, kad aš pats sumokėčiau. 
Velniava! 

Nors ir kaip norėčiau jus aplankyt, šiuo tarpu neišeina, 

Labų visiems 

Vincas 


VDU LII Rankraštis, kopija. 


219. Greičiausiai V. Trumpa buvo Kalifornijoje pas seserį. Ronaldas Reiganas (Ronald Rea- 
gan) 1967-1975 m. - Kalifornijos gubernatorius, vėliau, 1981-1989 m. JAV Prezidentas. 
220. Butą. 

221. Vairą. 

222. Ne visą darbo dieną (angl.). 


171 


Vinco Trumpos 1972 m. sausio 13 d. laiškas Kostui Ostrauskui 


1972. I. 13 


Mielas Kostai, 
taigi atsiskaitymo valanda vėl atėjo. Ateinantį sekmadienį vėl einu 
į ligoninę po dr. Lee peiliu. Kadangi po praeito pjaustymo jau nedaug 
kas beliko bepjaustyti, tad tikiuos šį kartą viskas bus lengviau. Nors 
svorio vėl galėčiau numesti kokį 80 svarų. 
Laikykis, Kostai, ir manęs nepamiršk. 
Labų dienų Danai ir Dariui. 
Tavo 
Vincas 


VDU LII Rankraštis, kopija. 


Vinco Trumpos 1973 m. liepos 30 d. laiškas Kostui Ostrauskui 


1973. 7. 30 


Sveikas Konstantai, 

taigi, kaip sakoma, žmogus šaudo, o velnias kulkas nešioja. Seseriai 
Vilniuje pranešė, kad man draudžiama važiuoti į Lietuvą. Šeštadienį 
skambino Juškys?*, lyg nieko nežinodamas. Vaidino nustebusį, kad ne- 
gavau vizos. Žinoma, ne nuo jo priklauso. Matyt, yra juodi sąrašai, į 
kuriuos esmi įtrauktas. Gerai, kad sesuo iš Kalifornijos su sūnum gavo. 
Bent galės papasakoti, kaip jie ten visi gyvena. 

Nebūk ir pats labai tikras. Nežinia ar dėl kokių nors Baltaragio 
straipsnių nesi įtrauktas į šiuos sąrašus. O ir Kazakevičiaus?** išpuoliai 
prieš Santarą, „Metmenis“ ir „Akiračius“ nėra asmeniški. Ten viskas 
„po planu i grafiku“*3, 


223. Edmundas Juškys - diplomatas, 1968-1973 m. TSRS ambasados Vašingtone antrasis 
sekretorius. 

224. Vytautas Kazakevičius - žurnalistas, literatūrologas, 1967-1976 m. Tėviškės draugi- 
jos pirmininko pavaduotojas. „Pergalės“ žurnale būdavo spausdinamos jo apžvalgos „Iš 
kultūrinio užsienio lietuvių gyvenimo“. 

225. Pagal planą ir grafiką (rus.). 

Na tiek ir to. Atostogoms turbūt vėl pasuksiu į Kaliforniją. Dabar 
vargstu ant Aisčio. Atrodo, tu užsiundei Kavolį ant manęs. O rašyti 
gana sunku, nes nesinori vien neigiamai nušnekėti. O apie Aistį, kaip 
žmogų, nelengva ką nors gero pasakyt. Kitas daiktas būtų rašyti apie jį 
kaip pietą. Bet čia nesu kompetentingas. 

Kavolis norėtų matyt Tabor Farmoje. Tu būsi? Man dar neaišku: jei 
Almenai važiuos ir mane paims, gal ir atvažiuosiu. 

Kas geresnio pas tave? Būtų smagu vėl pabendrauti. 

Sveikink Daną 

Tavo 
Vincas 


4800 Berwyn House Rd. 
College Park, Md. 20740 


VDU LII Rankraštis, kopija, 


Vinco Trumpos 1975 m. spalio 3 d. laiškas Kostui Ostrauskui 


1975. 10. 3 


Mielas Konstantai, 

sveikinu su spalio 9 d., kai klastingas lenkas sulaužė Suvalkų sutartį 
ir užgrobė mūsų sostinę Vilnius. O gal užuojautą reiškiu. 

Tai, sakai, darbai užgriuvo. Tas pat ir mano parapijoj vis su tuo 
velniu Valančium. Ėmė kaip tą senmergę ir įkalbėjo Remeikis parašyt 
įžangą į perspausdinamą Aleknos monografiją. Taip dabar dienoms 
ir naktims prisieina prakaituoti. O po to dar gausi lupt iš patriotinės 
mūsų visuomenės. Tomas pastatė ultimatumą ligi sekmadienio su air 
mail ir special delivery“*“. 

O paskum vėl paskaita Čikagoje. Žodžiu, nors pasikark. Anot a. a. 
Pajaujo „iz za etoi prokliatoj raboty i vypit' pozabyl *?7. 


226. Oro paštu su skubiu pristatymu (angl.). 
227. Per tą prakeiktą darbą ir išgerti pamiršau (rus.). 

Popiežius?** iškrėtė man ir naują kiaulystę. Buvau parašęs stamboką 
Škirpos Sukilimo aptarimą, aštrų, bet kultūringą (pan. kaip savo laiku 
apie Girnių ir Aistį). Manęs visai nesiklausęs atidavė „Akiračiams“. At- 
rodo, prisieis nutraukti visus santykius iki lytinių imtinai. 

Kazys Bdr. atsigriebė ant manęs su ta Britannica. Na, Dieve jam pa- 
dėk. Perskaičiau Misiūno recenziją - labai gera, tai ne Klimo isterika. 

Ar pastebėjai, kad mūsų Vytautėlį išfulavus** „Lit. gazeta“ geresnė 
pasidarė. Nežinai, už ką jis išlėkė. Gal per daug persistoravojo***? 

Aleksui skambinsiu. 

O vis tiek gi kada 

Reikės susitikt (Maironis). 

Sveikink daktarę 

tavo 
Vincas 


P. S. Skubu siųsti laišką, kad tas velnias Gureckas vėl nepakeltų laiš- 
kų kainos! 


VDU LII Rankraštis, kopija. 


Vinco Trumpos 1976 m. birželio 11 d. laiškas Kostui Ostrauskui 


1976. 6. 11 
Vašingtonas 


Sveikas Konstantai, 

„long time no see no hear“, Kas girdėtis? Pas mus čia, žinoma, 
didžiausias įvykis (šalia Carterio“* laimėjimo) - ateinantį sekmadienį 
vardinės (Antaninės) Vaičiulaičių rezidencijoje. Žada būt šimtai, kaip 
Smetonos Užulėnyje. O gal pasimatysime? 


228. Taip V. Trumpa vadino Vytautą Kavolį. 

229. Išmetus. 

230. Persistengė. 

231. Seniai nematytas, negirdėtas (angl.). 

232. Džimis Karteris (Jimmy Carter) - JAV politikas, 1977-1978 m. JAV prezidentas, 

Daugiau pas mane nieko naujo. Kavolis buvo norėjęs, kad parašy- 
čiau apie Girniaus Dovydaitį?3. Atsisakiau, nes apie Girnių nenoriu ra- 
šyt nei gerai, nei blogai. Žinai, sakys, vendetta. Pasiūliau Rastenį, kaip 
buvusį ateitininką. Iš viso, tik katalikai gali apie tokį paprastą mokslo 
populiarizatorių sudėti 800 puslapių opusą. 

Kaip matai, mušuos visuose frontuose: su Krupavičiumi, Venclova, 
Škirpa (ne su prastais). Bet pasižadu apsiraminti ir daugiau nieko pana- 
šaus nerašyti, o pasišvęst, anot Paplausko-Ramūno, tik mokslui. 

Esu kažkaip pavargęs ir liepos mėnesį važiuoju atostogų pas seserį į 
Kaliforniją. Vienintelis užsiėmimas bus - pasivyti didžiąją mūsų trem- 
ties literatūrą (Kralikauską, Gliaudą, Kavaliūną, Baroną ir kt.), nuo ku- 
rios esu gerokai atsilikęs. 

Beje, turbūt girdėjai, Tomas** atsakė į mano laišką (dar nemačiau). 
Žada spausdinti sekančiam „Akiračių“ numeryje. 

Ar matei „Gim. Krašte“ išpuolį prieš „Metmenis“ ir „Akiračius“. 
Net smarkiau negu J. Balys „Naujoj Vilty“. Kaip jie rašo, kad „Metme- 
nys“ eina su fašistais, taip būtų galima parašyti: fašistų ir komunistų 
išpuolis prieš „Metmenis“ ir „Akiračius“. 

Na tai tiek šį kartą. 

Labų dienų Danai 

"Tavo 
Vincas 


4800 Berwyn House Rd. Apt. 522 
College Park, Md 20740 


VDU LII Rankraštis, kopija. 


233. Juozo Girniaus knyga „Pranas Dovydaitis“. 
234. Tomas Venclova, 

Vinco Trumpos 1976 m. gruodžio 17 d. laiškas Kostui Ostrauskui 


ŠIRDINGIAUSI SVEIKINIMAI IR LINKĖJIMAI 
Vincas 


1976. 12. 17 
(Perversmo dieną). 


Sveiki Gyvi, 

taigi ir vėl Kalėdos. Rodos, toks beprasmiškas pasikartojimas. O gal 
ne? Žinai, per Leonardo laidotuves, kas labiausiai įsispaudė į atmintį, 
tai rožančius: šimtą kartų kartoji tą patį, ir kažkaip neatrodo labai kvai- 
la, o jo mirtis tikrai sukrėtė. Darbštusis Kazys ir sako: Matai, Vincai, 
nereikia nieko atidėti. O gal viską reikia atidėti. Juk iš tikrųjų ką tu čia, 
vargšas žmogau, išspausi. 

Šiuo tarpu mįsliju apie du daiktus: Leonardo nekrologą ir užuo- 
minas apie Krėvę. Švenčių metu turėsiu šiek tiek laisvo laiko, gal ką 
sumeistravosiu. 

Laukiu pakvietimo į Pleins Georgia, bet kažkoks Bzezinskis*5 užšoko 
už akių. O, anot, Radausko draugo iš Čikagos „lenkas proto netur“. Tegu 
pasikaria. Matyt, špiegai““ iššifravo, kad slapta buvau už Fordą?*. 

Beje, ar gavai anketą iš Kavolio? Išpyliau už atsakymą, tik dar reikia 
mašinėle atmušti. Bus juoko. 

Laikykitės drūčiai ir nulenkit čerkelę ir ant mano minorinių gaidų. 
Beje, Almenai ruošia šumną N. M. sutikimą. O gal taip? Juk į Floridą 
vis tiek nevažiuojat. 

V. 


VDU LII Rankraštis, kopija. 


235. Zbignevas Bžezinskis (Zbigniew Brzezinski) - žymus JAV politologas, sociologas. 
236. Slaptieji agentai (angl. spy - agentas). 

237. Džeraldas Fordas (Gerald Ford) - JAV politikas, Respublikonų partijos narys, 1974— 
1977 m. JAV prezidentas, 

Vinco Trumpos 1982 m. birželio 17 d. laiškas Kostui Ostrauskui 
1982. VI. 17 d. 


Mielas Kostai, 

sekantį laišką jau gausi iš laukinių vakarų. Gaila, prieš išvažiuojant 
atrodo neteks pasimatyti. Susidėjo visokie vargai ir bėdos, kad jokiu 
būdu neišėjo kaip pasiekt Filadelfiją. 
ratūrą. Atrodo, Tu muši rekordą. Tiesa, skaičiumi gausus ir Vytautas, 
bet kokie ten jo laiškai, po tris eilutes. Svoriu bene sunkiausias bus Ma- 
ciūnas, kaip ir fiziškai. 

Tikiuos, kad šis mano kraustymasis bus jau paskutinis prieš galuti- 
ną iškeliavimą arba sugrįžimą. Jis beveik lygiai toks pat sunkus, kaip - 
1944 m. išvažiuojant iš savo Paliepių. Įsivaizduok, kad aš Vašingtone 
išgyvenau vos ne pilnus 30 metų. Niekur kitur taip ilgai negyvenau. Bet 
Vašingtonas nėra tik Vašingtonas. Tai yra ir Baltimorė, ir Filadelfija, ir 
Niujorkas, ir Čikaga. Dėl Tavęs Filadelfija yra kažkas ypatingo. Gal aš 
čia jau sentimentalus, bet tikrai, Kostai, šalia mano sesers aš neturiu 
brangesnio žmogaus už Tave. Tavo ir Danos pastogė man tiesiog yra 
lyg antri namai. Niekam kitam aš nesu tiek savo gyvenimo paslapčių 
atidengęs, niekas kitas nėra geriau mane supratęs. 

Žinoma, iš tolimosios Kalifornijos bus sunkiau palaikyti artimes- 
nius ryšius. Bet dūšioje visados būsiu su Tavimi. 

Kaip Tu, be abejo, žinai iš spaudos, mane vašingtoniškiai gražiai 
išleidžia. Kaip jie parodė daug širdies kai mane buvo sunkesnė liga pa- 
gavusi. Gal ir neverta būtų kartoti išpažinties žodžius, kad nesu viso to 
vertas. Turbūt nei vienas žmogus negali pasakyti, kad jis atidavęs viską, 
ką jis galėjo. Bet aš tikrai galvoju, kaip iš tikrųjų aš mažai tedaviau, ir 
kaip daug kas galvoja, kad aš esu kažką davęs. Gal vienoj vietoj aš iš 
tikrųjų šį tą padariau; aš visados stengiausi būti underdogo?** pusėje. 
Bet tai turbūt paveldėta iš mano tėvo, kuris visados buvo piemens ir 


berno pusėje. 


238. Pralaimėjusiojo, silpnesniojo. 

Gana postringauti. Tikiuos, dar ne kartą būsiu šiame pakraštyje, 
o tas pakraštys man pirmiausia Filadelfija. Dana ir Kostai, aš tikrai 
pasigesiu jūsų 
Bučiuoju 
Vincas 


Mano laikinas adresas: 
747 23 rdst 
Santa Monica, Calif. 90402 
P. S. Be to, sveikinu su Filadelfijos tricentenijumi*. Atsisveikink 
nuo manęs su Prima ir Aleksu. 
V. T. 


VDU LII Rankraštis, kopija. 


Vinco Trumpos 1982 m. gruodžio 27 d. laiškas Kostui Ostrauskui 


1982. 12. 27 
Mielas Kostantai, 


sveikinu įžengiančius į 1983 Viešpaties (atsiprašau, Aušros, o gal Pa- 
rapijų?) metus. Nepamiršk pasimelsti už Solidarnoče ir Lenkiją, kaip 
sako mūsų Bendruomenė. Aš tai jau nesimelsiu (vis tiek, kaip sakoma, 
„šuns balsas neina į dangų“). 

Ką tik prarijau „Metmenis“ su visomis jų poezijomis ir filosofijomis. 
Ar ne per daug apie tą „Trečiąjį frontą“? Ir „Akiračiai“, ir „Metmenys“ 
tik duoda ir duoda, lyg iš patrankų. Iš tikrųjų juk tik vieną davatkėlę jie 
sumedžiojo ir tai turbūt daugiau tam tikrų frantų organais, kaip savo 
ideologija. Tik, žinoma, apie tai nei cypt Broniui, jis primuš mane. 

Įdomu, kaip Nykai patiks Kavolio poringės, ypač įrašymas į Blai- 
vininkų broliją (o kaip žinai, jis gali gerti ir negerti, valgyti ir nevalgyti 
ir t. t.). 

Man atrodo, gerai savo darbą padarė Jurgis***; geras vertimas ir ne- 
blogi komentarai (tik su tais sukilimais ne kas: Kosčiuškos dar bus, o 
Mickevičiaus įvyko 1930-1 m.) 


239. Trisdešimtmečiu. 
240. Jurgis Blekaitis. 

Na jau tos Bilaišytės studija apie Bradūną nei šis, nei tas. Popiežius 
turbūt dėjo dėl to, kad jį ten gerokai cituoja. O gal tyčia, kad įžnybtų 
Bradūnui. 

Labai patiko Tavo drama, kuri iš per didelių ir egzaltuotų (kartais, 
ypač šiame numeryje) aukštybių smagiai nukelia į daržą su visais su- 
tvėrimais. Man atrodo, labai nusisekęs gabaliukas, o jau ta vištų kalba 
ir semiotikos, ir poezijos prasme puiki. Kadangi mūsų usadboje“* jų 
nemaži pulkai buvo, tad aš gerai žinau, kad jos kitaip ir nekalbėjo. 

Pas mane nieko naujo. Traukia į „veiklą“: netrukus kalbėsiu šau- 
liams (sic!) apie Klaipėdos „išlaisvinimą“, o paskum Bendruomenei - 
apie Mykolo Biržiškos centeniumą***. Žodžiu, darausi Vakarų Šilbajo- 
riu. Žinoma, rimtesni darbai nuo to nukenčia (man, ne jam). 

Vis labiau pasiilgstu rytinio pakraščio. Gerai, kad Henrieta laiko 
parengusi tapčaną. Kai neišturėsiu, bandysiu pasinaudoti. Tik pirma 
reikia „žiemos šventos triūsus sugriauti“, kaip sakė Kristijonas**. 

Tai tiek tokelių šį kartą. Sveikink Daną ir Darių 

Tavo 
Vincas 


1128 20th st.4 2 
Santa Monica, Cal. 90403 


P. S. Beje, duok Nykos tikrą adresą. Siunčiau jam Kalėdinį abrozdėlį 
ir grįžo atgal. 


VDU LII Rankraštis, kopija. 


241. Sodyboje. 
242. Šimtmetį. 
243. Kristijonas Donelaitis. 

Vinco Trumpos 1983 m. vasario 22 d. laiškas Kostui Ostrauskui 


1983. II. 22 d. 

Mielas Kostai, 

Žinai, atsirado tokia „durna“ mintis. Esame šnekėję kadaise, kad gal 
ir būtų galima išleisti kokiuos nors mano rinktinius leistrus. Jų šiek tiek 
susirinktų. Galvoju, gal būtų geriausia atrinkti biografinius straipsnius 
istorinių asmenybių ar kitu kokiu pavadinimu. Čia galėtų tilpti mano 
straipsniai apie Daukantą, Valančių, Karsaviną, Vaižgantą, Hilferdin- 
gą, Kapsuką, Aistį, (Maceiną?), Smetoną, Grinių, Maironį, Krupavičių 
ir dar vieną kitą. Manau, susidarytų 200-250 puslapių leidinėlis. Sakyk, 
kas galėtų tai suredaguoti. Aš pats to tikrai nepadarysiu, nors daugu- 
mos tų straipsnių rankraščius turiu. 

O gal iš viso neverta terliotis. Tegu pasilieka žurnaluose. Man tru- 
putį pakėlė ūpą čia dabar besilankanti Meilė Lukšienė, kuri pasakojo, 
kad Lietuvoj gana smarkiai skaitomi tie visokie „Metmenų“ ir „Akira- 
čių“ leistrai. 

Kaip Tau atrodo? Žinau, kad tas didelės išliekamos vertės neturi, 
bet gal kas norėtų paskaityti. Atsimenu, pav., Vaičiulaitis*** labai palan- 
kiai atsiliepė apie mano Karsaviną. 

Laukiu iš Tavęs atviros nuomonės. Aš pats to tikrai nepadarysiu. O 
gal ir visiškai to nereikia? 

Tavo 
Vincas 


VDU LII Rankraštis, kopija. 


244. Antanas Vaičiulaitis (1906-1992) - rašytojas, vertėjas, literatūros kritikas. 

Vinco Trumpos 1985 m. rugsėjo 27 d. laiškas Kostui Ostrauskui 


1985. 9. 27 d. 

Sveikas, Kostantai, 

taigi turėjau progos pabendrauti su rašytojais iš „krajaus“*5. Čia jie 
turėjo bendrą pasirodymą privačiuose namuose (atrodo, parapija savo 
salės nedavė), o paskum turėjome nugėrimą pas Gimbutienę. Bendras 
įspūdis geras. Ypač visus žavėjo Martinaitis, o stebino Laimonas, ku- 
ris ilgiausius Daukanto gabalus iš atminties drožė. Laimonas buvo la- 
bai patriotiškas. Matyt, Paleckio žentui tokie dalykai praeina. Įdomus 
Vytautas Martinkus, atrodo, galėtų būti geras rašytojas. Kol kas esu 
teskaitęs jo „Medžioklę draustinyje“. Pilkiausias buvo A. Bučys. 

Nors pas mus niekas nepiketavo kaip Čikagoje, tačiau jautėsi tam 
tikra opozicija. Brazdžionis užėmė Mahometo poziciją: ne jis pas kalną, 
bet kalnas pas jį. Martinaitis ir Laimonas buvo pas jį, o jis nebuvo jų 
viešame pasirodyme. 

Iš pasikalbėjimų matytis, kad jie gana gerai seka mūsų rašymus. 
Laimonas perdavė savo žmonos linkėjimus, ji esanti istorikė. 

Aplamai buvo įdomu. Iš čia jie važiuoja į Vašingtoną pas Kazį ir 
Marą**“. Paskum jie pasirodys New Yorke ir Bostone. 

Kas naujesnio Tavo padangėje 

Tavo 
Vincas 


P. S. Beje, gal savo kataloguos galėtum patikrinti tokį William To- 
oke, kuris 1799 išleido 3 t. veikalą „View of the Russian Empire“. Man 
reikalingos gimimo ir mirties datos. 


VDU LII Rankraštis, kopija. 


245. Iš krašto. 1985 m. Santaros-Šviesos kvietimu JAV lankėsi aktorius Laimonas Norei- 
ka, rašytojai Marcelijus Martinaitis, Vytautas Martinkus ir Algimantas Bučys. 
246. Kazys ir Mara Almenai. 

Vinco Trumpos 1986 m. birželio 10 d. laiškas Kostui Ostrauskui 


1986. 6. 10 d. 
Mielas Kostantai, 


nieko gero pas mane nesidaro (pradedu kaip Bernardas** improvi- 
zuot eilėraščius). Kapstaus po tą XIX a. kaip višta po šiukšlyną. Valdžia 
(Fondas) ir Dainauskas spaudžia iš Čikagos. Aš spyriuos: jeigu blogai 
padaryt, geriau visiškai nedaryt. Kam juokint pasaulį? Na, bet truputį 
juda, kaip Vaičkaus holivudas (vėl eilės!). Pradėjau perrašyt į švarraštį. 
Jau apie 100 puslapių turiu. Didelis prašymas: čia mūsų apylinkėje nie- 
kas neturi Lietuvių enciklopedijos I tomo. Tikriausiai Filadelfijos u-to 
biblioteka (o gal ir Tu) ją turi. Sakyk, ar nebūtų per sunku nuziroksuo- 
ti?“ tą jo dalį: 1795-1855 metus. Žinau, kad tai velniškai didelis darbas. 
Kaip nors bandyčiau atsilyginti, jeigu Tavo koks studentas tą padarytų. 
Nei 100 dolerių nebūtų gaila. O ir Lietuvos mokslui būtų paslauga (sic!). 
Bandžiau gauti iš Lietuvos. Išparduota. II tomą žadėjo atsiųsti. 

Prieš porą dienų pasimirė Kazimieras Alminas. Paskutiniu metu 
buvo baisiai sunykęs. Atrodo, vėžys. Taip ir liko tie Lietuvos kunigaikš- 
čių (Karalių!) antspaudai, kurių V. Maciūnas vis iš jo laukė. Matai, čia 
Kalifornijoj viskas lėtai juda. 

Kvailai išėjo su tais krajaus literatūrologais**. Vilnius ir Maskva su- 
tiko išleisti, bet Amerikos ambasada Maskvoje pasakė Niet“*. Atrodo, 
kad mūsų „veiksniai“ bus koją pakišę. Tarp kita ko, Zalatorius norėjo la- 
bai tave ir Maciūną pamatyti Filadelfijoje. Mat jis rašo monografiją apie 
V. Krėvės jaunystę. Man atrodo, blogai, kai tokie žmonės, kaip V. Kubi- 
lius, Zalatorius, V. Mažiulis, V. Daujotytė paverčiami kagebistais, o gal 
ir teroristais. Žinoma, kongreso valdžią tuo įtikinti nesunku. 

Tai tiek iš mano padangės. Beje, neatsimenu, ar rašiau, kad čia 
(UGLA) lankėsi Greimas. Buvo labai įdomu pabendrauti. Jis vis vien 
gana didelis ponas. 

Lenkiu žilą galvą 

Vincas 


VDU LII Rankraštis, kopija. 


247. Bernardas Brazdžionis. 

248. Nukopijuoti. 

249. 1986 m. Santara-Šviesa bandė pasikviesti į savo suvažiavimą JAV atvykti rašytojus 
iš Lietuvos, bet nesėkmingai. 

250. Ne (rus.). 

Vinco Trumpos 1987 m. spalio 22 d. laiškas Kostui Ostrauskui 


1987. 10. 22 d. 

Mielas Kostai, 

jau seniai nieko negirdžiu. Net nežinau, ar aš Tau, ar Tu man sko- 
lingas laišką. Kas girdėtis? 

Mane gerokai sukrėtė žemės drebėjimas. Kai ramiai iš ryto skaitant 
„Ihe Los Angeles Times“ ėmė siūbuoti žemė ir sienos, pirmą kartą paju- 
tau, kas yra kosminis siaubas, prieš kurį žmogus esi visiškas bejėgis: nei 
pabėgti, nei kur pasislėpti. Ne taip, kaip nuo bombardavimo ar gaisro. 
Turbūt panašų siaubą išgyventum po atominės, žinoma, jei liktum gy- 
vas. Tiesa, mūsų Santa Monica buvo gana toli nuo epicentro ir nuos- 
tolių jokių nepadarė. Bet tas visiškas bejėgiškumas tikrai siaubingas. 
Rodos, kad taip galėtum atsiduoti Dievo valiai! 

Bandau perdirbinėti savo leistrus apie XIX amžių. Sunkiai eina. At- 
rodo, ir visas mūsų užmojis pakibęs ore. Gal ir gerai, nes mūsų istorija 
dar per mažai išanalizuota, kad būtų galima jos sintezė. Ypač tai liečia 
XIX amžių. 

Teko pabendrauti su Inge Lukšaite. Ji puiki ir gera XVI-XVII a. 
kultūros istorikė. 

Šiaip čia pas mus labai didelė visokia, daugiausia politinė veikla. 
Prez. Reaganas padarė ūpą žmonėms. Kas galėjo seniau įsivaizduoti, 
kad bus Vilniuje, Rygoje, Taline politinės demonstracijos! Ir apie jas 
rašys pati sovietinė spauda (tegu ir bagatelizuodama). Bijau tik, kad 
Michailas*" negautų per kepurę, davęs progos pasireikšti visokiems 
liaudies priešams. 

Kas pas Tave naujo? Sakai, kad Mockūnas nerimtas redaktorius. O 
kas būtų rimtesnis? Ir aš dėl viso to skeptiškas („scepticus ir kinikas“). 
Nusibodo tie mano „ir taip, ir ne“ ir žadu mesti. Aplamai, pasidarė labai 
sunku rašyti. Grafofobija. Gerai, kad tiek daug pas mus grafomanų. Bus 
kam vieniems kitus girti ir garbinti. 

Ką Nyka dabar verčia? Ką nors iš arabų ar kiniečių? 


251. Michailas Gorbačiovas. 

Su mano širdim švachai. Kelis blokus paeinu ir pavargstu. Apie 
lakstymą nei pagalvoti negaliu. Be to, kankina geroka insomnija**, 
Kaip mano brangvardis Maciūnas? 
Sveikink Daną ir Darių 
Vincas 


1128 20th ct. 2 
Santa Monica, Ca 


VDU LII Rankraštis, kopija. 


Vinco Trumpos 1990 m. vasario 21 d. laiškas Kostui Ostrauskui 


1990. II. 21 d. 

Mielas Kostai, 

pirmiausia sveikink Daną. Žinau iš ne vieno atvejo, kad radiacija 
būna gana efektyvi. Iš viso, reikia pasitikėti šių dienų medicina ir dak- 
tarais. Žinai, kaip mane ištraukė tiesiog iš mirties nasrų. 

Šiandien kaip tik einu pas akių daktarą. Leidimą važiuoti gavau, bet 
tik vieniems metams (ligi gruodžio mėn.). Gal reikės daryti operaciją. 
Skaityti su akiniais dar galiu, ypač stambesnį druką?s. Bėda tik su tele- 
fono knygomis ir televizijos programomis. 

Dabar dėl tų mano straipsnių. Žinai, mįsliju, kad reikia palaukti. 
Dabar ne tie laikai. Dabar reikia kovingų, religingų ir atžagareiviškų, 
o kaip žinai, aš toks nesu. Mano skeptiškai ir iš dalies ciniškai plunks- 
nai dabar ne laikas. Palauksime, kol tas šurmulys praeis ir žmonės vėl 
pradės grįžti į sveiką protą. Tuo atžvilgiu gyvename nuosmukio laikus. 
Kartais, pavyzdžiui, „Literatūroj ir mene“ nei vieno straipsnio nėra ne 
religinio, o „Pergalė“ dažnai užpildo savo puslapius prasta literatūra ir 
be stiliaus gulagų aprašymais, Bet visa tai praeis. 

Gavau iš Lietuvos savo „Napoleono, Baltijos, Amerikos“ raštų egzem- 
pliorių. Atmušė 20 000 ir, sako, jau išparduota. Turėčiau gauti honoraro. 


252. Incomnnija, t. y. nemiga, 
253. Raštą. 

Apie mano „Lietuva XIX amžiuje“ labai simpatingą ir nepretenzin- 
gą recenziją parašė Balys Gražulis „Dirvoje“. Iš aukšto, bet taip pat gana 
palankiai atsiliepė ir B. Raila („Dirvoje“). Kovo 26 d. daro jos pristaty- 
mą čia, Los Angelese. 

Brazdžionio kultas ir Los angeliečiams pradeda nusibosti. 

Tiek šiuo kartu 

tavo 
Vincas 


1128 20th st.£ 2 
Santa Monica, Ca 90403 


P. S. „Pergalės“ š. m. vasario numeryje yra persispausdinta iš „Met- 
menų“ anketa apie Nepriklausomą Lietuvą. Įdėtos ir mano kritiškos 
pastabos. 


VDU LII Rankraštis, kopija. 


Vinco Trumpos 1990 m. gegužės 25 d. laiškas Kostui Ostrauskui 


1990. V. 25 

Mielas Kostai, 

skaitau Gončarovo „Oblomovą““* (gaila, angliškai, nors vertimas 
gerai padarytas). Skirtumas tarp ano pagarsėjusio Oblomovo ir dabar- 
tinio manęs tik tas, kad anas buvo jaunas, o aš artėju prie 80. Moku dar 
gražiai pakalbėti, pasidžiaugti gera knyga, muzika, daina, mėgstu net 
dar ir į gražią moterį pasižiūrėti. Bet daugiau nieko, visiškas sulepšėji- 
mas. Atsimeni aną garsų D. Krivicko posakį: tai moters gražumas, net 
liežuvis atsistoja. Yra tokis lietuviškas (?) žodis „ablaukas“ (apsileidęs 
vaikis). Nežinau, ar jis neatsiradęs iš Oblomovo. 

Gana minorinių gaidų. Neseniai gavau įdomų laišką iš Greimo. Jis 
ragina sukilti prieš dabartinę Lietuvos „nekultūrą“ (Keliuočio garbini- 


254. Rusų rašytojo Ivano Aleksandrovičiaus Gončarovo romanas „Oblomovas“. 

mą, Jakšto lyginimą su Heideggeriu, Gavelio - su Joyce ir t. t). Panašiai 
kaip ir Tu. Mane tas taip pat gąsdina. Tikiuos, tas pavasarinis potvynis 
su seno visomis sąnašomis ir šiukšlėmis praeis. Kažkaip visi iš karto 
pasidarė baisiai šventi („religingi“). Atrodo, žmogų be Dievo (tokį, kaip 
mane), atrodo, jei ne pakartų, tai bent prie gėdos stulpo pastatytų. 

Teko pasikalbėti su prof. Statulevičiumi (matematiku): jis labai 
šviesus žmogus. Bet tokių nedaug. 

Ar matei „Pergalės“ Nr. 5? Ten gerokai pagarbina mane ir talpina 
porą mano straipsnių iš „Lietuva XIX amžiuje“. Kaip Dana? 

Tavo Vincas 


VDU LII Rankraštis, kopija. 


Vinco Trumpos 1992 m. balandžio 21 d. laiškas Kostui Ostrauskui 


1992. 4. 21. 
Mielas Kostai, 


siunčiu preliminarinių straipsnių sąrašą. 

Manau, susidarytų apie 250 puslapių knygelė. Dėl jos vertės esu 
skeptikas. 

Blogiausia dėl jos suredagavimo. Bijau ir pagalvoti. Žinoma, pir- 
miausia klausimas, ar Gintautas norės ir galės ją išleisti. Ir iš viso, ar ji 
reikalinga. Aš pats abejoju dėl to mano „Žmogaus be Dievo“. Daug ką, 
ypač šiais laikais, jau pats pavadinimas verčia iš klumpių. Atrodo, taip 
atsitiko ir su Arūnu Sverdiolu. Kiekvienu atveju jis turėtų būti padėtas 
į I dalies galą. 

Yra gerokai klaidų, kurios taip pat turėtų būti ištaisytos. Reikėtų 
turbūt ir įžangos, ir vardų rodyklės. Žodžiu, begalės problemų, o pas 
mane „tų jėgų tai maža bepaliko“. 

Žodžiu, Kostai, tiesiog nežinau, ką daryti. 

Parašyk, ką Tu galvoji 

Sveikink Daną 

Tavo 
Vincas 

Priedas: 
Apie žmones ir knygas 


I dalis. Apie žmones 

L. Karsavinas - istorikas, filosofas, žmogus. Metmenys, Nr. 34, 
135-152 p. 

Jonas Šliūpas - aušrininkas. Aidai, 1991, Nr. 2. 

Stolypino Rusija - Reagano Amerika: istorinės paralelės bandymas. 
Metmenys, Nr. 51, 47-82 p. 

Jonas Aistis, 1904-1979. Metmenys, Nr. 26, 17-26. 

Susitikimai su Baltija: asmeniškas žvilgsnis. Naujoji viltis, 1989, Nr. 23. 

Žmogus be Dievo: autobiografiniai škicai. Metmenys, Nr. 58, 124- 
143 p. 

II dalis. Apie knygas 

Filosofuojantis Maceina. Metmenys. Nr. 37, 171-179 p. 

Bespalvis Mykolas Krupavičius: P. Maldeikio knygos recenzija. 
Draugas, 1976. I. 16 d. 

Ilgai lauktos Z. Ivinskio istorijos I tomas. Draugas, 1979. I. 13 d. 

Kultūros filosofija Lietuvoje. A. Sverdiolo knygos recenzija. Met- 
menys, Nr. 51, 162-171 p. 
Be pagiežos ir aistros: V. Gustainio atsiminimai. Draugas, 1989. 12. 

2d. 

Mūsų istorikų darbai ir dienos. Naujoji viltis, 1989, Nr. 23, 87-102 p. 


VDU LII Rankraštis, kopija. 


Vinco Trumpos 1992 m. liepos 24 d. laiškas Kostui Ostrauskui 


1992. 7. 24 d. 
Mielas Kostai, 
seniai berašiau. Mat čia mus buvo užpuolę visokie žemės drebėji- 
mai ir karščiai. O ir aplamai ūpas ne koks. Kažkaip tai labai Katalikiš- 
kai Marijos žemei nesiseka. Sausra kerta per pusę Lietuvos derlių. Kai 
pagalvoju, kad be Jo valios nei plaukas nuo galvos nenukrenta, negaliu 

suprasti, už ką Jis taip mus baudžia. Maniau, kad be Burokevičiaus, Jer- 
malavičiaus ir Švedo Lietuvoje jau nebeliko bolševikų, o dabar girdžiu, 
kad ir Klimaitis, ir Prunskienė ir tutti granti yra bolševikai. Tikrai to 
mūsų „narodo“ negali suprasti. 

Bet užteks tos „žemos“ ar „postmodernistinės“ teologijos. Gaila tik, 
kad ir mūsų popiežius (V. K.) tomis teologijomis užsikrečia. 

Dėl to savo antro straipsnių rinkinio noriu pasuoti, nors Gintautas 
mielai sutiktų leisti. Et, galvoji, „atgyvenome amžių, savo įnešėm dalį 
(nors ir mažytę), laikas vietą užleisti vaikams“ (kurių neturiu). 

Gaila Antaniuko Vaičiulaičio, kuris, anot dr. P. Grigaičio, nors ir 
katalikas, buvo padorus žmogus. Pas mus čia bėdos užpuolė Bernardą 
B. Ne per seniai palaidojo sūnų, o dabar duktė prie mirties (vėžys). 

Viena smagesnė naujiena — šį kartą demokratai turi šansą laimė- 
ti, nors čia bijau to garsiai pasakyti. Viena mūsų respublikonų lyderė 
pareiškė: Clinton?“ pusė bėdos, tik kad jo žmona (Hillary) komunistė. 
Nežinau, ar tiesa? Tu, kaip geresnis moterų specialistas (sprendžiu iš 
Tavo dramų), apšviesk mane. 

Taigi, Tomas V. [Venclova] užima Broniaus V. [Vaškelio] poziciją. 
Sako, kad Yale jam ne kažkaip sekėsi (negavo tenuros). Nežinau, kaip 
tas atsilieps pakeliui į Nobelio premiją. 

Ar skaitei „garsaus profesoriaus ir sociologo“ A. Musteikio recenzi- 
ją apie H. Korsakienės „Namus“? 

Tiek šiuo kartu. Savo televizijos aparatą suku į Barceloną. Pažiūrė- 
sim, kaip mūsų krepšininkai pasirodys. 

Sveikink Daną ir Darių 

tavo 
Vincas 


Santa Monica 


VDU LII Rankraštis, kopija. 


255. Bilas Klintonas (Bill Clinton) - JAV politikas, Demokratų partijos lyderis, 1993-2001 
JAV prezidentas. 

Vinco Trumpos 1993 m. vasario 15 d. laiškas Kostui Ostrauskui 


1993. 2. 15. 

Mielas Kostantai, 

ačiū už patriotiškus sveikinimus. I appreciate it“. Gerai, kad pa- 
galiau ir mūsų rašytojai ne apie kokius ten Orfėjaus medžius. Tikiuos, 
Tavo sekantis opusas bus Ars amoris patriae. Nors man atrodo, Tu ly- 
giai gerai galėtum parašyti ir „Klarisos tragediją“, kaip kadaise Šatrijos 
Ragana „Irkos tragediją“. Nežinau, ar apie ją rasi medžiagos Valančiaus 
„Šventųjų žinutėse“, bet Karsavino Europos Kultūros istorijoje jos yra. 
Manau, Šv. Klarisa verta tavo auksinės plunksnos. O be to, ligi šiol Tavo 
visos tragedijos (arba tragaidės, anot Vydūno) vis būdavo kažkaip ne 
per daug rimtos, o „Klarisos tragedija“ galėtų būti šekspyriško tipo. 

Nežinau, ką Tavo kolega dr. A. Klimas darys Brazauską išrinkus 
prezidentu. Po seimo, jis atsižadėjo Lietuvos, dabar beliktų tik atsisvei- 
kinti su gyvenimu. 

Aš beveik patenkintas. Nusibodo jau tos amžinos dvasingumo ir 
būties (?) ieškojimas. Gal sumažės ir Brazdžionio-Bradūno kultas. Žiū- 
riu, jau vadinamas „Draugo“ Kultūros priedas visas skiriamas Bradū- 
nui (su mūsų Tito“? pagalba). 

Gal žmonės vėl pradės žiūrėti, iš kur kojos dygsta, o ne pasiduos kaž- 
kokiai makabriškai Viduramžių mistikai ir „satanizmo apraiškoms“. 

Žodžiu, anot to žemaičio, reikia nenusimint ir visad būt links- 
miems“. 

Beje, tas mūsų „popiežius“ taip sustruktūrina klausimus, kad aš 
visiškai negaliu susigaudyti, ko jis nori. Paprašiau, kad jis aiškiau pasi- 
sakytų. Matyt, supyko ir visai į mano laišką neatsakė. Tuo ir pasibaigė 
mano bendradarbiavimas „Metmenyse“. O ir iš viso niekados nebu- 
vo didelis malonumas rašyti, tad ir dabar nejaučiu jokio sielvarto su 


plunksna atsisveikindamas. 


256. Vertinu, dėkoju (angl.). 
257. Titus Antanaitis. 

Tiek ir to. Anot Maironio, „atgyvenome amžių, savo įnešėm dalį, 
laikas vietą užleisti vaikams“. Pasiterliosiu dar su „Akiračiais“. 


Sveikink Daną 
Tavo 
Vincas 


Santa Monica 


VDU LII Rankraštis, kopija. 


Vinco Trumpos 1994 m. rugpjūčio 12 d. laiškas Kostui Ostrauskui 


1994. 08. 12 

Mielas Kostai, 

kaip tik šiomis dienomis ėmiau galvoti, kad jau laikas būtų pasi- 
dalinti laiškais. Matai, juo labiau klimpsti į senatvę, tuo ką nors dary- 
damas vis ilgiau apsigalvoji ir dažniausiai nieko nedarai. Taip ir eina 
dykai laikas. Taip turbūt ir turi būti. 

Sakai, ir Tave kankina karščiai. Tą pačią bėdą ir aš turiu. Kai Los 
Angeles būna apie 100, tai ir Santa Monikoje karštoka. Net vėsintuvą 
(„fan“) įsitaisiau. Kai orą pajudina, darosi vėsiau. Bet kaip sakė kadaise 
išmintingasis Palangos Juzė, „viskas ant šio svieto persmaino“, ir karš- 
čiai praeis. 

Nors nesu toks didelis europietiško futbolo garbintojas, kaip Tu ir 
Darius, bet gerokai laiko praleidu prie televizijos. Gražus ir gana pro- 
tingas žaidimas. Futbolo aikštė man kažkaip primena šachmatų lentą. 
Toks tikslus kiekvienas judesys - kaip žinai, esu didelis beisbolo mėgė- 
jas, užtat labai skaudžiai pergyvenu streiką. Laukiu sugrįžtant ameri- 
koniško futbolo ir krepšinio. 

Kalbant apie krepšinį turėjau tokią keistą istoriją. Užėjau į lempų 
krautuvę nusipirkti stalinės lempos (mano matymas gerokai nusilpęs). 

Jaunas pardavėjas kinietis paklausė manęs, o kokios aš tautybės. Pa- 
sakiau. Pakreipė galvą, „Lithuania“, „Lithuanian“, „Šarūnas Marčiu- 
lionis“, „Vidas Sabonis“ - pasakė gražiausiu lietuvišku akcentu. Gali 
įsivaizduoti mano nustebimą. Pagalvojau - nesvarbu, ką galvoja Braz- 
džionis, o vis dėlto trys didieji lietuviai yra: Čiurlionis, Maironis ir Sa- 
bonis. Gaila, kad Umaras taip susidirbo. Gal Pukštys su ietim iškils, 
arba Kleiza su rutuliu. 

Laukiu sekančio „Metų“ numerio, kur Tave reklamuoja. Kaip pa- 
tiko rašytojų pasisakymai apie Nyką? Man atrodo, tos mergaitės, kaip 
amo pagautos. Nenorėč tikėti, kad Geda** iš tikrųjų Nagį aukščiau sta- 
tytų už Nyką. 

Gerų atostogų didžiojoje Kanados šiaurėje. 

Tavo 
Vincas 


VDU LII Rankraštis, kopija. 


Vinco Trumpos 1995 m. liepos 25 d. laiškas Kostui Ostrauskui 


1995. 07. 25 d. 

Mielas Kostai, 

tavo nuogąstavimas dėl mano padėties visai nepagrįstas. Daktarai 
nustatė, kad mano širdis gerokai nusilpus ir per mažai paduoda kraujo 
į organizmą. Blogiausia su akimis („degeneracija“), nei vaistai, nei aki- 
niai nebepadeda. Paskaitau pusvalandį ir ima galvą skaudėti. Nelabai 
galiu ir rašoma mašinėle naudotis, nes nematau, ką ten parašau. 

Klausi, ką veikiu? Toks ir veikimas, kai negali skaityti, o juk visako 
pagrindas, kaip tvirtina mūsų literatūrologai ir sociologai — tekstas visa 
ko pagrindas. Lietuviškai turbūt audinys (ž. tekstilė). Rašytojai — audėjai. 

Klausi, ką aš veikiu? Dėl akių austi negaliu - tad daugiausia laiko 
praleidžiu prie televizoriaus su sportais (beisbolu ir krepšininkais), o 


258. Sigitas Geda (1943-2008) - poetas, dramaturgas, vertėjas, literatūros kritikas. 

paskutiniu metu su O. J. byla. Ar įsivaizduoji, kad baisi tragedija įvyko 
maždaug už 1/1 mylios nuo manęs. Taigi beveik girdėjau šunis lojant. 
Kad kalbėtų, jie būtų geriausi liudininkai. Pas mus televizija rodo viską 
ištisai. Tad ir sėdžiu prie jos valandų valandomis. Kvaila, bet kad ir vi- 
sas gyvenimas gana kvailas - ypač Lietuvoje su tais Vakarais ir vakarų 
kultūra, rinkos ekonomija ir demokratija. Atrodo, mafija viską perima 
į savo rankas. Senieji nomenklatūrininkai gauna Gedimino ordinus 
ir nusipelniusių veikėjų premijas (Reimeris!?*>), lyg būtų koks Tumas- 
Vaižgantas ar Jonas Šliūpas. 

Tokios tokelės. Tiesa, Bronys Raila sunegalavo: vėžys, ypač jį vargi- 
na cheminė terapija. Jo didžiausias draugas dabar B. Brazdžionis. Gal ir 
atves į dorą kelią kaip Laurinčiuką?““, kuris dabar kiekvieną sekmadie- 
nį eina prie komunijos. 

Džiaugiuos, kad Tu žvalus ir gyvas ir beveik kiekvieną „Metmenų“ 
numerį aprūpini savo mini drama. 

Skaitau, važiuoji į Santaros-Šviesos rudenines rekolekcijas. Sveikink 
visus, ypač Virginijų Gasiliūną. Lietuvoje dabar labai daug kalbama 
apie įšalo žemę (Sibirą), o juk, rodos, ir mes čia Vakaruose pergyveno- 
me panašią įšalo žiemą, tik niekas apie tai nešneka. 

Man atrodo, Mikelinskas““ per slabnas su Tamošiumi kautis. Jis 
maždaug mūsų Bražėno lygio. 

Tad tiek iš mano padangės. 

tavo 
Vincas 


Santa Monica 


VDU LII Rankraštis, kopija. 


259. Vacys Reimeris - garsus sovietinės Lietuvos poetas, vertėjas, 1969-1986 m. „Gim- 
tojo krašto“ redaktorius. 

260. Albertas Laurinčiukas (1928-2012) - sovietinės Lietuvos žurnalistas, publicistas, 
laikraščių „Selskoje žizn“, „Moscow News“, „Tiesa“ korespondentas, JAV akredituotas 
prie Jungtinių Tautų Organizacijos, 1971-1988 m. „Tiesos“ redaktorius. 

261. Jonas Mikelinskas - rašytojas, pedagogas. 

Vinco Trumpos 1997 m. balandžio 21 d. laiškas Kostui Ostrauskui 


1997. IV. 21 d. 

Mielas Kostai, 
dovanok, kad tik į šį Tavo laišką atsiliepiu. Matai, mane buvo už- 
puolusios visokios ligos ir neligos. Iš karto, gali sakyti, viskas sušluba- 
vo: širdis, plaučiai, ausys, akys, pilvas ir t. t. ir t. t. Nutraukiau ryšius su 





visais, išskyrus savo seserį ir jos vyrą Santa Monicoje. Jie lankė mane 
ligoninėje ir įvairiuose „convalescent homes“, ir senelių namuose. Pri- 
sipažinsiu Tau, Kostai, tarpais ne juokais norėjau mirti. 

Kaip matai, vietoje to atsiradau Vilniuje ir jau beveik mėnuo, kaip 
gyvenu Gerontologijos ir reabilitacijos centre. Vieta graži, už lango sto- 
vi „trys berželiai“, kaip toj L. Giros dainoj. Tik dar vis po šiltos Kalifor- 
nijos pasiutusiai šalta ir beveik kasdien sninga ir vėl pranyksta sniegas. 
Ta vieta buvo rengiama aukštajai nomenklatūrai ant senatvės. O matai, 
kam pakliuvo. 

Iš mano senų kolaborantų jau atsiliepė V. Kazak[evičius] ir E. Juškys. 

Turiu begales savo giminių, kurie labai šiltai sutinka. Žodžiu, gy- 
venk ir norėk. 

Gerai, kad Visvydas*“ parašė „Akiračiuose“ - jis mane dažnai ap- 
lankydavo, kol buvau Santa Monicoje. 

Kaip žinai, pasimirė Bronys. Anot a. a. prof. Skardžiaus: apie miru- 
sius arba gerai, arba blogai. Vėžys pagaliau nugalėjo, nors jis ilgai did- 
vyriškai laikėsi. Gal ir Bernardo maldos padėjo? 

Tai tiek šiuo kartu. 

Sveikinu Jus visus 

Vincas 


223 Kalvarijų g. 

b. 89 

Vilnius 

VDU LII Rankraštis, kopija. 


262. Pranas Visvydas - rašytojas, kritikas, eseistas, „Draugo“, „Aidų“, „Lietuvių dienų“, 
„Akiračių“ bendradarbis. 

Vinco Trumpos 2000 m. vasario 11 d. laiškas Kostui Ostrauskui 


2000. 02-11 d. 

Sveikas Kostai, 

ačiū už laišką ir sveikinimus su kompiuteriu. Mane dar Kongreso 
bibliotekoje norėjo mokyti, kaip su juo dirbti. Bet atsisakiau ir išėjau į 
pensiją. 

Dabar vėl grįžtu į vaiko amžių, kada reikia mokytis skaityti ir rašy- 
ti. Su skaitymu dar pusė bėdos, akinių ir padidinamo stiklo padedamas 
brendu per Nykos „Dienoraščius“ (II tomą). Galima būtų apkaltinti ir 
„proskaitėliškumu“. Mišinys kalbomis ir be vertimų į lietuvių. 

Su rašymu visiškai blogai. Dėl savo glaucomos gražiau ir aiškiau 
parašyti negaliu. Nepadeda ir gražiosios akių gydytojos Mieželaitienės 
gydymas. Gerai, kad turiu radiją ir televizorių, tad padeda orientuotis, 
kas dedasi pasaulyje. 

Gyvenimu Vilniaus Gerontologijos centre esu patenkintas, džiau- 
giuos, kad žiema. Ko) kas ne per šalta. Laukiu pavakarių. 

Mano šilčiausi jausmai Tau ir Danai. Gyvuokite ir bent retkarčiais 
prisiminkite ir mane. 

Vincas 


Kalvarijų g. 223, b. 89 
Vilnius 2021 


Lietuva 


VDU LII Rankraštis, kopija. 


VINCAS TRUMPA PASAKOJA 


Apie studijų metus Lietuvoje ir Prancūzijoje 
Vincą Trumpą kalbino Dalia Kuizinienė 


[Šiandien] aš norėčiau papasakot šį tą iš Vytauto Didžiojo univer- 
siteto. 

(...) [Gimnazijoje] ruošė minėjimą, pastatymą Mickevičiaus „Vė- 
linių“, ir mano literatūros ir kalbos mokytojas buvo rašytojas Juozas 
Paukštelis. Paskui. O tada dar jaunas buvo, parašęs vieną veikalą „Vi- 
durnakčio baladės“, bet jau vis vien žinomas kaip rašytojas buvo ir tada, 
kai aš mokiausi gimnazijoj. Net du kartus tas vaidinimas buvo pastaty- 
tas, vieną kartą gimnazijoj (pačioj Kėdainių), o antrą kartą kariuome- 
nėj. Ten buvo II-as pėstininkų pulkas, gimnazija buvo kareivinėse, taip, 
kad mes artimai bendravom - gimnazistai su kareiviais. Na, ir buvo pa- 
statytas tas veikalas „Vėlinės“ Mickevičiaus kareiviams. Na, ir Paukš- 
telis pasakė man, patarė man: gal pabandyk pasiųst į „Šviesos kelius“ 
tą savo pranešimą. Na, ir ta idėja man buvo labai maloni, kai jis pats 
man tai pasiūlė. Antras dalykas buvo toks naujas bandymas truputį įeit 
į tuos „Šviesos kelius“ - žinojau, buvo specialiai leidžiamas žurnalas, 
kurį redagavo Motiejus Miškinis, paskui žymus vertėjas, Gogolio „Mi- 
rusių sielų“ vertėjas ir rusų literatūros profesorius Vilniaus universitete 
kurį laiką. Jis buvo redaktorius „Šviesos kelių“ ir dirbo Švietimo minis- 
terijoj. Aš pasiunčiau tą savo paskaitėlę apie Mickevičių „Mickevičius ir 
lietuviškasis nekrokultas“, pavadinta buvo, kadangi „Vėlinės“... 

Buvote drąsus žmogus... 

Ir jisai įdėjo. Įdėjo tą mano paskaitėlę į „Šviesos kelius“ ir prierašą 
tokį redaktorius padarė, kad, sako, nors trūksta jėgų, bet tegul būna 
pagirta gera valia, pagal lotynišką priežodį. (Aš geras lotynistas buvau, 
aš jau supratau, ką jis pasakė, jis vertimo ten nepridėjo.) Toks vienas 
mano pasireiškimas buvo jau gimnazistu būnant, septintoj klasėj bu- 
vau tuo laiku. O antras dalykas buvo: direktorius Elisonas*“ įvedė tokį 
potvarkį, padarė gimnazijoj, kad visus sąsiuvinius gimnazijoj reikia 
apvilkt spalvotais popieriais. Gražiai atrodydavo tokiu blizgančiu spal- 
263. „Šviesos keliai“ - moksleiviams skirtas mėnesinis žurnalas, leistas Kaune 1930-1936 m. 
Žurnalą redagavo vertėjas, redaktorius, literatūros kritikas Motiejus Miškinis (1998-1974). 
264. Jurgis Elisonas (1889-1946) - pedagogas, zoologas ir tautotyrininkas, 1929-1932 Kė- 
dainių gimnazijos direktorius. 

votu popierium. Bet aš buvau gana biednas gimnazistas, daugiausia 
užsidirbdavau pinigų mokydamas kitus vaikus, ir man susidarė atski- 
ros išlaidos. Tai aš parašiau straipsnelį į „Lietuvos žinias“ prieš šitą po- 
tvarkį, kad tas gimnazistams per daug kaštuoja pinigų. Ir nežinojau... 
Žinojau, kad „Lietuvos žinios“ yra opozicijos laikraštis. Kadangi aš čia 
prieš valdžią kovoju, tai aš pasiunčiau teisingam laikraščiui, opozicijos 
laikraščiui. Bet kad jis yra geras draugas, „Lietuvos žinių“ redaktorius 
Jonas Kardelis, su kuriuo aš vėliau susipažinau ir susidraugavau, tai kad 
jis yra geras draugas mūsų direktoriaus Jurgio Elisono... Jis tą straipsnį 
atsiuntė Elisonui, direktoriui, neva, ką tavo gimnazistai rašo prieš tave. 
Ateina į klasę Elisonas, direktorius, mane pašaukia, atsistoju, ir sako: 
„Sakyk, ką geras ūkininkas daro su šiukšlėmis?“ Dabar galvoju, kodėl 
toks klausimas. Aš taip žinau, aš esu ūkininko vaikas ir aš žinau, maž- 
daug, ką darė, - mesdavo už tvarto, už svirno. „O tu meti ant kiemo 
vidurio šiukšles, - jis sako. - Jeigu tau nepatinka, tai ateik pas mane 
pasišnekėt, o tu eini į spaudą dabar.“ Ir jis mane išbarė gerokai. Bet 
nepiktai. Kai geras mokinys, daug ką atleidžia. Jeigu būtum prastas, 
tai duotų per galvą smarkiau. Tai toks aš buvau gimnazistas, truputį ne 
toks senamadiškas, tai ir į universitetą atėjęs taip jau nenurimau labai. 
Labai buvau visur, kišau nosį, kur reikia ir nereikia. Ir toj veikloj uni- 
versitetinėj aš dalyvavau gana aktyviai. Sakysim, buvo teatro semina- 
ras, grupė tokių teatralų, ir aš nueidavau pas juos... 

Turit galvoje tą Balio Sruogos seminarą? 

Taip. Ir atsimenu iš tų laikų - Radauską ten sutikau. Pirmą kartą. 
Aš jaunas studentas, jis jau senas studentas buvo, toks amžinas studen- 
tas, niekada nepabaigiantis. Turbūt ir nepabaigė universiteto iki mir- 
ties. Eidavau ir kitur. Sakysim, Humanitarinis fakultetas ruošia Gegu- 
žės 1-0s minėjimą. Ir aš čia nenoriu sutikt su Barėnu, ką jis sako apie 
universitetą, kad policija įsiveržė. Aš kur buvau, Gegužės pirmą minė- 
jimas, darbininkų šventė buvo, ir buvo praėjęs tas minėjimas - buvo 
susirinkę daug žmonių, gana daug, dalyvavo universiteto prorektorius 
Česnys, ir buvo oficialiai leistas tas minėjimas. Ir kalbėjo, žinai, kas? 
Kalbėjo Kazys Jakubėnas?“ — poetas, kurį paskui bolševikai enkave- 
distai nugalabijo būktai Vilniuje apie penkiasdešimtuosius metus. Ir 


265. Kazys Jakubėnas (1908-1950) - rašytojas, vertėjas. 

aš atsimenu gerai ir iki dabar, ką Jakubėnas tada sakė per tą mitingą 
Gegužės 1-0s proga. Jis kalbėjo maždaug šitaip. Tą sakinį aš prisimenu 
iki šios dienos: „Taip, jūs sakot, kad Smetonos Lietuvoj gerai, sutinku, 
kad Smetonos Lietuvoj gerai, bet kas dieną eina blogyn. Taip, jūs sakot, 
kad Sovietų Sąjungoj blogai, sutinku, kad Sovietų Sąjungoj blogai, bet 
Sovietų Sąjungoj kas dieną eina geryn“ Tai buvo Jakubėno pasakyta 
Vytauto Didžiojo universitete, aš negaliu pasakyt, ar tai buvo pasakyta 
1934 ar 1935 metais. Aš įstojau 1933 metais į universitetą ir studijavau 
iki 1937 metų. Per ketverius metus baigiau universitetą. Vienuose iš tų 
metų buvo tas minėjimas, ir aš ten dalyvavau. Ir niekas neareštavo nei 
Jakubėno, nei blaškė tą susirinkimą, jam buvo tas leidžiama, univer- 
sitetas turėjo autonomiją, policija negalėjo įeit į universitetą, neturėjo 
teisės įeit į universitetą. Galėjo tik laukt už durų universiteto, kada iš 
universiteto išeina studentai. Taip policija galėdavo areštuot, apklau- 
sinėt, bet į patį universitetą negalėdavo įeit. Ir universitetas buvo įsi- 
pareigojęs maždaug sekt, kontroliuot tokius parengimus, tokius, kaip 
Gegužės pirmą minint ar panašius jubiliejus. Kad ten nebūtų nieko 
tokio priešvalstybinio. Bet, reiškia, šnekėt galėjai gana laisvai. Ir tokią 
kalbą pasakyt, kad Smetonos Lietuva kas dieną eina vis blogyn, tą buvo 
galima pasakyt, ir už tai niekas nebaudė. Tik galima įsivaizduot, kiek 
laisvės tuomet buvo. 

Na, tai, žodžiu, aš toks studentas buvau. Gana stropus buvau, 
darbštus, ir užtatai baigiau per ketverius metus - retai būdavo, kad kas 
galėdavo baigt per ketverius metus. Ir dar pusę metų iš tų keturių metų 
kariuomenėj tarnavau. Byla dėl Klaipėdos buvo sujudinus pasaulį tru- 
putį ir, norėdama padidinti kariuomenę Lietuvos, valdžia nutarė paimt 
daugiau kareivių, mobilizuot. Seniau studentus atleisdavo, jeigu prade- 
di studijuot, per vidurį studijų neimdavo į kariuomenę, laukdavo, kol 
pabaigs. O tada paėmė per vidurį studijų. Buvau bebaigiąs universitetą, 
paėmė mane į kariuomenę pavasarį, gegužės mėnesį, ir išlaikė maž- 
daug iki spalio mėnesio. Tai aš dar suspėjau grįžt į semestrą, tokiu būdu 
galėjau baigt per ketverius metus. 

Universitetas buvo visais atžvilgiais įdomus. Sakysim, buvo svečiai, 
užsienio svečiai, garsenybės iš Prahos universiteto buvo atvažiavę. Toks 

profesorius Hroznyj“““, kuris hetitų kalbą buvo pirmasis išskaitęs, iš- 
skaitęs hetitų raštą. Reiškia, jis kalbėjo studentams paskaitą, vokiškai 
kalbėjo. Atsimenu, ir aš dalyvavau. Mes susipažinom su visai nauja 
problema. Mano tolimųjų ir artimųjų rytų profesorė buvo Arcimavičie- 
nė“, egiptologė, gana gera, mes mokėmės hieroglifus skaityt ir rašyt. 
Ir seminare pas ją... Gana gera specialistė, bet tas Hroznyj, čekų profe- 
sorius, buvo vienas pirmųjų, jis skaitė hetitų raštą taip, kaip Šampali- 
jonas*“* įskaitė Egipto hieroglifus - prancūzų profesorius Napoleono 
laikais, XIX amžiaus pradžioj. Tai Hroznyj XX amžiaus pirmoj pusėj 
įskaitė hetitų, o hetitai tai buvo tauta, kuri susirišo su indoeuropiečiais, 
viena iš indoeuropiečių šakų. Ir ta kalba buvo nepažįstama iki to laiko. 
Paskui iš Prancūzijos, sakysim, buvo atvažiavę garsūs profesoriai Liu- 
fiutras - tarptautinės teisės didelis specialistas, kaip aš vėliau sužinojau, 
jis skaitė Vytauto Didžiojo universitete paskaitą Didžiojoj salėj Teisinin- 
kų rūmuose, ir dalyvavom studentai. Tada pats rektorius Riomeris My- 
kolas, profesorius, puikia gražia prancūzų kalba pristatė jį studentijai, 
tą prancūzų profesorių. Susirinko daug žmonių. Kaip ir aš galėjau sekt 
prancūziškai, ne viską supratau, bet daugmaž supratau. Studijuodamas 
istoriją ėmiau ir prancūzų kalbos kursą universitete. Kadangi galvojau 
Baltijos jūros problemoms, baigęs universitetą, tai pradėjau studijuot 
švedų kalbą. Irgi buvo jaunas profesorius, vedė vieną semestrą švedų 
kalbos. Kadangi Baltijos jūros problemų be švedų, be skandinavų kalbų 
negalėtum gerai studijuot. 

Žodžiu, toks universitetas buvo, labai pažangus. Ir palaikė ryšius 
su pasauliu. Ir mūsų profesorius kviesdavo kiti universitetai. Atsimenu, 
Jeruzalės universitetas šventė kažkokį jubiliejų, neatmenu dabar, kiek 
metų, ir mūsų universiteto profesorius Avižonis?“ (medicinos daktaras 


266. Bedržichas Hroznas (Bendrich Hrozny; 1879-1952) - Čekijos istorikas, archeologas, 
kalbininkas, 1919-1952 Prahos Karolio universiteto profesorius. 

267. Marija Rudzinskaitė-Arcimavičienė (1885-1941) - mokslininkė, egiptologijos pradi- 
ninkė Lietuvoje, 1922-1940 m.Vytauto Didžiojo universiteto dėstytoja. 

268. Žanas Fransua Šampoljonas (Jean-Francois Champollion; 1790-1832) - prancūzų 
egiptologas, vienas pirmųjų perskaitęs hieroglifų raštą. 

269. Petras Avižonis (1875-1939) - gydytojas, mokslininkas, 1922-1939 m. jo įsteigtos 
Vytauto Didžiojo universiteto Akių katedros vedėjas. 1925 m. atstovavo Lietuvos univer- 
sitetui atidarant Jeruzalės Hebrajų universitetą. 

akių ligų) buvo pasiųstas į Jeruzalę atstovaut lietuvių universitetui. Ir 
pasakė hebrajų kalba kalbą. Ir labai gerai. Po tos kalbos prišoka visi jį 
sveikint, o jis nei A nei B nemoka hebrajų kalbos, o tik išmokęs kalbą 
pasakyt. Bet tokie dalykai dėjosi, ir universitetas garsėjo. Tas padarė vi- 
siems didelį įspūdį žmonėms. Matai, mažos kalbos žmogus gali išmokt 
visas kalbas gerai. O tuo tarpu kaip koks nors prancūzas ar vokietis la- 
bai sunkiai išmoksta bet kokią kalbą svetimą. Arba anglas, amerikonas. 
Labai sunku jiems. O mes, mažos tautos žmonės, išmokstam penkias- 
šešias kalbas labai nesunkiai. 

Na, jeigu dabar šnekėt apie organizacinį gyvenimą, irgi buvo gyvas 
studentų gyvenimas. Savivaldybė, tarp studentų buvo renkamos vado- 
vybės, atstovybės studentų. Visos korporacijos, organizacijos dalyvavo: 
ateitininkai, varpininkai, neolituanai ir kitos socialistinės grupės, viso- 
kių buvo. Ir galėjo dalyvaut. Ruošdavom viešas demonstracijas, mitin- 
gus, sakysim, lenkai Vilniuje uždarė lietuviškų mokyklų keletą, ir čia 
studentai suruošė demonstracijas prieš lenkus - ir pačiam universitete, 
ir mieste. Kaune, kaip žinia, buvo lenkų gimnazija. Ir ėjom daužyt lan- 
gus tos lenkų gimnazijos. Ir policija, žinoma, saugojo ir neleido. Bet 
viskas tas buvo padaroma. Studentai, ypač humanitarai, fakultete buvo 
gana daug studijuojančių... 

(...) 

Apie studijas Prancūzijoje... Yra pusėtinai neblogai parašęs tas pat 
Merkys mano „Amerika, Napoleonas ir Baltijos jūra“ knygoj, parašęs 
yra mano biografiją ir ten yra apie mano studijas Prancūzijoj. Ten gali- 
ma pasižiūrėt, nes jis yra gana tiksliai parašęs. 

Nu, žodžiu, čia galima pasakyt, kad aš buvau kaip valstybės sti- 
pendininkas - Švietimo ministerija mane siuntė, ne universitetas. Uni- 
versitetas, žinoma, parinko kandidatą, bet jau rūpinosi, pinigus davė 
Švietimo ministerija. Buvau Švietimo ministerijos stipendiatas. Ir tada 
skundas buvo prieš mane parašytas, tarp kita ko, gana žymaus poeto ir 
vertėjo Churgino*, 

O kuo jis skundėsi? 

Su Aleksu mes draugavom, gana dažnai susitikdavom, šnekėda- 
vom apie viską Paryžiuj ir pasakodavom savo nuotykius: ką matėm, ką 


270. Aleksys Churginas (1912-1990) - Lietuvos poetas, vertėjas, 1931-1936 studijavo Vy- 
tauto Didžiojo universitete, 1936-1939 Paryžiaus ir Grenoblio universitetuose. 

girdėjom, kas ką padarė, įspūdį kokį, pasipasakodavom. Jis tada buvo 
pakrypęs gana į dešinę. Buvo fašistinės organizacijos Prancūzijoj gana 
aktyvios, toks Moras ir kitų veikėjų, ir savo laikraščius leido. Tai jis 
buvo susidomėjęs tuo ir jis pasakodavo, ką jis rasdavęs ten, toj pakrai- 
poj Paryžiaus gyvenime. O aš pasakojau iš priešingos pakraipos, buvau 
susidomėjęs socialdemokratais. Tada buvo socialdemokratų valdžia 
Prancūzijoj, vadinamas socliaudies frontas, ir aš taip domėjausi tuo, net 
dalyvaudavau mitinguose. 

Tai kuriuo laiku? Dar studentu būdamas? Kada studijavot? Kau- 
ne ar Prancūzijoj? 

Studentu, Kaune ir vėliau studijuodamas Paryžiuj. Aš tai papasa- 
kodavau jam, kad buvau mitinge, socialdemokratų mitinge, ir tas, ir 
tas kalbėjo... Ypač ten buvo garsus vadas socialistų, vadas Leonas Blu- 
mas, pasaulinio masto toks lyderis buvo. Ir vieną kartą, kai grįžau į 
Lietuvą (vasarą, kai grįždavau į Lietuvą), mane išsikvietė švietimo vice- 
ministeris Masiliūnas*? ir sako: „Turiu skundą prieš patį. Iš Paryžiaus, 
- sako, - kad domies labai kairiąja puse“. Tai aš jam papasakojau, kaip 
ten yra viskas, jis taip nusijuokė. Sako: „Tas nieko nereiškia, svarbu, kad 
studijuoji rimtai.“ Jis buvo labai tolerantiškas žmogus, jis nekreipė į tai 
dėmesio. Bet man buvo įdomu, kaip... 

Tai Churginas skundikas buvo. Iš Paryžiaus jis rašė skundus? 

Jisai buvo Grenobly, studijavo su Greimu. Greimas savo knygose 
daug aprašė, gana daug rašė apie Churginą, kadangi jie draugavo, ka- 
dangi ir Greimas, ir Churginas Grenobly studijavo. Paskui jau Greimas 
dirbo Paryžiuj, bet studijavo Grenobly. 

Na, tai kai atėjo 1940 metais birželio mėnesį, kai okupavo Lietuvą 
Raudonoji armija ir aš grįžau iš Belgijos ir susitikau Churginą, sakau, 
Aleksai, kad tu dabar ištrauktum savo skundą prieš mane, sakau, gal ir 
aš karjerą padaryčiau kaip „senas marksistas“. Tai jis - „užmiršk, ne- 
kalbėk apie tuos reikalus“. Dėl to, kad jeigu mane tardys, tai aš pasa- 
kysiu, ką jis darė būdamas Paryžiuj. Tai čia tarp kita ko, epizodas, kaip 
gyvenimas keičiasi kartais... 


271. Kazimieras Masiliūnas (1902-1973) - pedagogas, spaudos darbuotojas, 1934-1940 m. 
Švietimo viceministras. 

Nu, žodžiu, aš buvau vienintelis stipendiatas, stipendininkas istori- 
kas Prancūzijoj. Šiaip mūsų istorikai, kiti istorikai, studijavo dažniau- 
siai Vokietijoje, Vienoj arba Šveicarijoj. 

O kas stipendijas duodavo? Švietimo ministerija? 

Taip, ir universitetas. Aš nežinau, kas siuntė Ivinskį??., jis studijavo 
Berlyne ir daugiau Vokietijos universitetuose. Ar jį universitetas siuntė, 
ar kokia katalikų organizacija, aš nežinau, bet, kiekvienu atveju, stu- 
dijavo Vokietijoje. Vokietijoj studijavo Avižonis?", Jakštas?" studijavo 
Austrijoj, Šapoka?" tiesa, mažiau daugiau Čekoslovakijoj, Švedijoj. Bet 
Prancūzijoj mes buvom du istorikai: Dundulis“, kuris, kaip jūs žinot, 
buvo Vilniaus universiteto profesorius, studijavo Paryžiuj ir aš, maž- 
daug tuo pačiu laiku, prieš karą. Bet jisai nebuvo nei universiteto, nei 
ministerijos stipendininkas, jis buvo privačiai, turėjo dėdę kunigą tur- 
tingą, kuris padėjo jam. Žodžiu, savo lėšomis studijavo Paryžiuje. Ir pa- 
rašė tą disertaciją apie Napoleoną ir Lietuvą Paryžiuj studijuodamas. 

O aš jau buvau pirmas, kurį siuntė ministerija ir universitetas - 
universitetas rekomendavo ministerijai, o ministerija davė pinigus. Tai 
čia reikia turėt galvoj, kad dvi pagrindinės mokyklos istorijos, jei turėt 
galvoje visą Europą: tai buvo vokiečių mokykla ir prancūzų. Pagrindi- 
nės istorijos mokyklos. Vokiečių mokykla labai kreipė dėmesio daug į 
šaltinius, o į pačią istorijos filosofiją, istorijos teoriją mažiau dėmesio 
kreipė vokiečių universitetai. Gal kai kur daugiau, kai kur mažiau, bet, 


272. Zenonas Ivinskis (1908-1971) - Lietuos istorikas, spaudos bendradarbis. 1929 m. 
baigė Lietuvos universitetą, 1929-1932 m. tobulinosi Miuncheno ir Berlyno universite- 
tuose. 1944 m. pasitraukė į Vakarus, nuo 1949 m. gyveno ir dirbo Romoje. 

273. Konstantinas Avižonis (1909-1969) - Lietuvos istorikas, 1933 m. baigė Vytauto Di- 
džiojo universitetą, studijavo Vokietijoje Berlyne, kur apgynė daktaro disertaciją. 1939- 
1940 m. Lituanistikos instituto Kaune reikalų vedėjas ir mokslinis sekretorius. 1944 m. 
pasitraukė į Vakarus, 

274. Juozas Jakštas (1900-1989) - Lietuvos istorikas, 1928 m. baigė Lietuvos universitetą, 
1929-1931 m. tobulinosi Berlyno, 1934-1936 m. Vienos universitetuose. 1944 m. pasitrau- 
kė į Vakarus. 

275. Adolfas Šapoka (1906-1961) - Lietuvos istorikas, pedagogas, 1929 m. baigė Lietuvos 
universitetą, gavęs Švietimo ministerijos stipendiją 1930-1931 m. tobulinosi Prahoje Karo- 
lio IV universitete. Dirbo Vytauto Didžiojo universitete, 1944 m. pasitraukė į Vakarus. 
276. Bronius Dundulis (1909-2000) - Lietuvos istorikas, 1933 m. baigė Vytauto Didžiojo 
universitetą, 1933-1940 m. tobulinosi Sorbonos universitete Paryžiuje. 1941-1992 m. Vil- 
niaus universiteto dėstytojas, profesorius. 

reiškia, metodika, filosofija istorijos, kiti dalykai, teorijos įvairios isto- 
rijos, mažiau dėmesio. Prancūzijos mokykla, vadinamoji Analų mo- 
kykla, daug dėmesio kreipė į istorijos metodiką, į istorijos dėstymą, į 
istorijos stilių, rašymo stilių. Ir aš, jeigu taip palygintume, aš nelabai 
daug pasireiškiau kaip istorikas, dėl to, kad karas užpuolė ir emigracija 
ir turėjau nutraukt darbą su istorija. Tiktai pasidarė savaitgalio rūpes- 
tis arba atostogų rūpestis istorija, o šiaip dirbau ne istoriko darbą bū- 
damas Amerikoj, gyvendamas Amerikoj. Kad ir Kongreso bibliotekoj 
dirbdamas aš dirbau daugiausia biologijos srityj, - mokslo sritis, kuri 
man priklausė, buvo biologija, ne istorija. Taip, kad neturėjau progos 
daug pasireikšt kaip istorikas. Skirtumas, jeigu palyginsim Ivinskį (ku- 
ris daug parašė) ir mano rašinius (aš labai nedaug rašiau), skirtumas, 
kad aš tą prancūzų mokyklą ėjau ir daugiau kreipiau dėmesio į stilių, 
į formą, į istorijos filosofiją. Be abejo, man padarė įtakos ir tas, kad aš 
buvau Karsavino? mokinys. Karsavinas irgi turbūt daugiau buvo filo- 
sofas, negu istorikas... 

Na, tai apie studijas galiu tiek pasakyt. Žodžiu, 1937 metais rudenį 
nuvažiavau į Paryžių, šiek tiek mokėdams prancūzų kalbą. Teoretiš- 
kai mokėdams, kadangi ėmiau kursą pas tokią Bobianskienę prancūzų 
kalbos, o jau be to buvau pramokęs iš savo brolio. Mano brolis mokėjo 
prancūzų kalbą, ir aš pradėjau mokytis dar jaunas būdamas. Tai, kad 
skaityt jau galėjau, suprast jau galėjau ir galėjau pradėt dirbt gana greit. 
Ir turiu pasakyt, kad manęs labai nenustebino Paryžius, Sorbona. Pary- 
žiaus universitetas, kur eidavau pasiklausyt paskaitų, visas tas intelek- 
tualinis gyvenimas mane per daug nenustebino. Aš jau buvau iš Lietu- 
vos, taip sakant, apsišvietęs toj srityj. Šiek tiek apsišvietęs, jau žinojau ir 
didžiuosius rašytojus prancūzų ir filosofus, ir, žinoma, istorikus. Ypač 
istorikus tai jau gerai žinojau... 


277. Levas Karsavinas (1882-1952) — Rusijos ir Lietuvos kultūros istorikas, filosofas, 
1928-1940 m. Vytauto Didžiojo universiteto dėstytojas. 

Nuo gimnazijos suolo iki Amerikos: apie pažintį su 
Kostu Ostrausku 
Vincą Trumpą kalbino Dalia Kuizinienė 


Su kuo iš rašytojų Jūs išeivijoje dar bendravote? 

Gana artimai, labai artimai bendravau su Kostu Ostrausku. Tai ar- 
timiausias mano draugas yra, ir su juo mes tikrai artimi buvom. Ir jis su 
manim, ir aš su juo. Būdavau pas jį Filadelfijoj ir nakvodavau, ir šnap- 
so išgerdavom, ir baliavodavom, ir rimtai pakalbėdavom, kai žmona 
nueidavo miegot, ir pasiginčydavom. Prasiginčydavom kartais beveik 
per visą naktį. Ir tada nuomonės išsiskirdavo. Žinoma, ne visados apie 
literatūrą kalbėjom, bet kalbėjom apie gyvenimą, apie politiką ir apie 
visa kita. Bet bendrai, labai artimai draugavau. Jis buvo mano mokinys 
gimnazijoj Šančiuose. 

Čia, Kaune? Labai įdomu. O kuriais metais Jūs čia mokytojavot? 

Mokytojavau 1941 metais, ne, 1940 metais. 1940 metais pradėjau 
mokytojaut, kaip tik kaip sovietai atėjo. Matai, tada aš studijavau Pary- 
žiųj, ir būčiau studijavęs, bet karas prasidėjo ir turėjau nutraukti. Na, 
tada grįžau į Lietuvą 1939 metais iš Paryžiaus, 1939 m. rudenį karas pra- 
sidėjo. Ir kai man reikėjo grįžt [į Paryžių, toliau studijuoti], Paryžius, 
Prancūzija jau buvo kare ir, aišku, studijos jau pasibaigė. Jau negalėjau 
grįžt. Tada aš pasilikau taip tarp dangaus ir žemės — nei čia, nei čia. 
Kadangi to darbo, disertacijos neužbaigiau, tai dabar nežinia, kaip už- 
baigt ją. Na, tai bandžiau dar pildyt tą medžiagą, kurią aš buvau su- 
rinkęs Prancūzijoj apie XVII a. Lietuvą, papildyt Lenkijos archyvais. 
Nuvažiavau į Krokuvą ir per vasarą, 1939 metų vasarą, darbavaus ten. 
Na, ir paskui grįžau. Tai buvo susiorganizavęs Lituanistikos institutas, 
naujai susiorganizavęs, ir mane ten pakvietė į Istorijos skyrių tokiu rei- 
kalų vedėju, sekretorium. (...) Ten buvo Jonynas““, vadovavo tam is- 
torijos skyriui. Paskui buvo Avižonis Konstantinas, buvo Stakauskas, 
kunigas Stakauskas, daktaras, istorikas Stakauskas**. Jis buvo leidinio 
redaktorius, turėjo išeit Lituanistikos instituto leidinys ir išėjo (1 tomas 
ar 2 tomai) tais laikais, iki sovietai okupavo Lietuvą. Iki to laikotarpio. 


278. Ignas Jonynas (1884-1954) - Lietuvos istorikas, diplomatas. 
279. Juozapas Stakauskas (1900-1972) - kunigas, istorikas. 

Tas institutas čia, Kaune, buvo įsteigtas? 

Tas Kaune buvo, ir aš ten dirbau. Ir kartu ten alga labai nedidelė 
buvo. Kadangi dar mano sesuo studijavo Kaune, jai reikėjo padėt, na, 
tai aš rašydavau gana daug į „Lietuvos aidą“. Kaip šaltinis buvo papil- 
dyt savo pinigus, kadangi ten, tam Lituanistikos institute, alga nedidelė 
buvo, aš tas pareigas turėjau ir nedaug gaudavau. 

Tai, žodžiu, „Lietuvos aide“ įvyko perversmas ir „Lietuvos aidą“ 
pradėjo redaguot jauni Žmonės, jauni, mano amžiaus, truputį jaunesni 
už mane, Vat tada kaip tiktai į „Lietuvos aidą“ atėjo toks Dirmeikis**“, 
paskui Raila atėjo, Leskaitis atėjo į „Lietuvos aidą“ ir kiti pažįstami 
mano. Žodžiu, aš ten praeidavau lengvai, ir užsimezgė santykiai geri 
su „Lietuvos aidu“, jam rašydavau, užsienio politikos klausimais rašy- 
davau vedamuosius. „Lietuvos aido“ redaktorius Dirmeikis paskambi- 
na, kad rytojaus numeriui reikalingas vedamasis, maždaug duodavo 
temą (kokia tema norėdavo turėt vedamąjį), per naktį aš parašydavau, 
ryte nunešdavau į spaustuvę ir atspausdindavo. Na, ir paskui nutarė 
jie, „Lietuvos aidas“ nutarė, mane išleist į Belgiją kaip korespondentą. 
„Lietuvos aidas“ norėjo turėt Vakaruose (jau karas prasidėjo, jau ka- 
ras vyksta, jau Lenkija užimta, bet Lietuva dar laisva, tik Lietuvoj buvo 
įleistos tos įgulos Raudonosios armijos ir Vilnius jau buvo prijungtas 
prie Lietuvos), tuo laikotarpiu norėjo turėt korespondentą Vakaruose. 
Kadangi Belgija dar buvo neutrali valstybė tuo laiku, Belgija ir Olan- 
dija buvo neutralios, karas buvo tarp Vokietijos ir Prancūzijos, tarp 
Vokietijos ir Anglijos, o Belgija ir Olandija dar buvo laisvos ir nepri- 
klausomos valstybės ir laisvėje. Žodžiu, į Briuselį mane pasiuntė ir aš 
ten nuvažiavau į Briuselį 1940 metais, galbūt 1939 gruodžio ar 1940 sau- 
sio mėnesį. Maždaug sausio mėnesį aš išvažiavau iš Lietuvos ir Berlyne 
buvau sustojęs pasižiūrėt, kaip ten gyvena ir mūsų atstovybė, kaip jie 
galvoja, pasiinformuot. Ir paskui turėjau važiuot į Belgiją, ir nuvažiavau 
į Belgiją, žodžiu, duodavau telefoninius pranešimus... 

Jeigu galima surast „Lietuvos aidą“ 1940 metų pradžios, maždaug 
iki gegužės mėnesio, tai ten būtų kasdien mano pranešimai iš Belgijos, 
iš Briuselio. Jie paskambindavo man iš Vilniaus ar iš Kauno, paskam- 


280. Bronius Tomas Dirmeikis (1910-1961) - žurnalistas, redaktorius, teisininkas, 1939- 
1940 m. „Lietuvos aido“ vyr. redaktorius, 1944 m. pasitraukė į Vakarus. 

bindavo man telefonu ir aš telefonu tą pranešimą padarydavau. Jie ten 
užfiksuodavo ir paskui atspausdindavo. Panašiai kaip su šia mašina čia 
[t. y. spausdinimo mašina], tada tai buvo naujas dalykas, tokie dalykai 
nebuvo labai plačiai pasklidę. Na, tai tas tęsėsi labai neilgai Belgijoj, 
kadangi maždaug liepos mėnesį, liepos-gegužio mėnesį jau Vokietija 
puolė Prancūziją 1940 metais. Prasidėjo puolimas, ir, žinoma, tas puoli- 
mas ėjo per Belgiją. Ir sulaužė Belgijos neutralumą, kaip paprastai dide- 
lės valstybės nesiskaito su mažų valstybių neutralumu. Žodžiu, Belgija 
įsitraukė į karą, nutrūko mano ryšys su Kaunu, su Lietuva, kadangi jau 
karo stovis. Ir dabar, ką toliau daryt? Ir atėjo gana greitai, pasirodė vo- 
kiečiai - per Belgiją jiems nebuvo sunkumų pereit, kelias dienas, porą 
savaičių jie laikėsi, bet greit užėmė vokiečiai Belgiją. Ir taip pasibaigė 
tas mano darbas, kai vokiečiai atėjo. Tuo tarpu atėjo ta birželio pen- 
kiolikta, ir Lietuvą okupavo Sovietų Sąjunga. Dabar buvo naujas klau- 
simas - ką daryt dabar? Jau ten, žinoma, belgų spauda, Vakarų spauda 
rašė aiškiai, kad jau Lietuva okupuota. Ir nesigilinta į tai, jog ten dar 
sutartis padaryta, kad ultimatumą priėmė, kad be karo okupavo Lietu- 
vą, Lietuva nesipriešino, ir kad sutartis ten sudarė. Tą viską ignoravo, 
skaitė, kad Lietuva yra okupuota. Aš dar bandžiau įrodyt, kad ne, bet 
nieko negali padaryt. 

Bet dabar iškyla man klausimas, ar grįžt, ar negrįžt į Lietuvą dabar? 
Apsispręst reikia. Aš buvau „Lietuvos aido“ korespondentas ir bendra- 
darbis. „Lietuvos aidas“ - vyriausybinis laikraštis. Oficiozas. Tautininkų 
laikraštis. Valdžios laikraštis. Na, tai čia jau nelabai geras dalykas. Bet, iš 
antros pusės, aš dabar žiūriu, kas darosi, spauda rašė apie Lietuvos įvy- 
kius. Kas sudarė vyriausybę: kad čia Paleckio**! vyriausybę sudaro, kad į 
vyriausybę įeina Krėvė-Mickevičius***, mano buvęs dekanas, pas kurį aš 


281. Justas Paleckis (1899-1980) - žurnalistas, politikas. Po Lietuvos okupacijos 1940 m. 
Sovietų Sąjungos emisaro Vladimiro Dekanozovo pavedimu ėjo Lietuvos „Liaudies vy- 
riausybės“ ministro pirmininko pareigas, pakeitęs Antaną Merkį, laikinai ėjusį Lietuvos 
ministro pirmininko pareigas ir pavadavusį prezidentą. 

282. Vincas Krėvė-Mickevičius (1882-1954) - Lietuvos prozininkas, dramaturgas, rašy- 
tojas, Lietuvos universiteto profesorius, 1925-1937 m. Humanitarinių mokslų fakulteto 
dekanas. Po Lietuvos okupacijos 1940 m. įėjo į „Liaudies vyriausybę“, ėjo ministro pir- 
mininko pavaduotojo, užsienio reikalų ministro, vėliau ministro pirmininko pareigas. 
1944 m. pasitraukė į Vakarus. 

baigiau universitetą. Paskui, kad finansų ūkio ministeris Galvanauskas 
Ernestas?3, kurį aš irgi žinojau kaip politiką. Tiktai tokį liberalą. Man 
atrodo, kad pirmoji vyriausybė... Paleckį pažinojau šiek tiek asmeniškai, 
na, kaip redaktorių („Naujo žodžio“ redaktorius buvo), neatrodė irgi, 
kad jis bus komunistas. Na, ir taip nuvažiavau į Berlyną. Vokiečiai davė 
leidimą iš Belgijos. Žodžiu, vokiečių kariuomenės karinė vadovybė la- 
bai mandagiai su manim, aš turėjau užsienio pasą, turėjau pažymėjimą, 
kad aš esu žurnalistų sąjungos narys, Tarptautinės žurnalistų sąjungos 
narys, kai važiavau. Labai skaitėsi mandagiai vokiečiai. Ir dar buvo ke- 
liai neatidaryti, traukiniai nėjo iš Briuselio į Rytus, tiltai buvo sugriauti, 
tai autobusais važiavom. Mane leido važiuot tuo pačiu autobusu, kuriuo 
vokiečių kareiviai iš kariuomenės grįždavo atostogų į Vokietiją. Tokiu 
būdu atvažiavau į Kiolną, o iš Kiolno jau ėjo traukiniai į Berlyną. Berlyne 
nuėjau į Lietuvos pasiuntinybę pasiteiraut, ką jie daro. Ką pasiuntinybė 
daro. Tiesa, jau Škirpos nesuradau, mūsų pasiuntinio Berlyne tada, bet 
ten kai kurie kiti žemesni tarnautojai buvo. Tai aš jų klausiu, ką man da- 
ryt dabar? Kokia yra padėtis Lietuvoj, kokia yra situacija ir ar man va- 
žiuot ten, ar ne? Ir ten vienas kitas, žodžiu, pasakė: „Kaip nori. Čia jūsų 
paties dalykas“. Aš sakau, ką jūs darot? „O mūsų kai kurie grįšim atgal, 
kai kurie pasiliks čia..“- atsakė, žodžiu, taip neaiškiai. O aš jau to vargo 
pamatęs, kada nutrūko santykiai ir pinigai nebeateina, jau man pradėjo 
trūkt ir šiaip kaip gyvent, iš ko gyvent, kaip verstis dabar. Tiesa, dar Bel- 
gijoj būnant dar bandžiau į Prancūziją praeit ir per Prancūziją galvojau, 
kad bus galima grįžt į Lietuvą, bet į Prancūziją irgi neįleido. Taip nuta- 
riau - važiuosiu į Kauną ir pažiūrėsiu, kas ten bus. Kaip ten bus, taip. 
Ypač mane padrąsino tai, kad Krėvė-Mickevičius ministerio pirmininko 
pavaduotojas ir užsienio reikalų ministeris. Na, tai jau tokie svarbūs pos- 
tai. Tas Ernestas Galvanauskas finansų ir ūkio ministeris, irgi. Kai kurių 
kitų aš nepažinau toj vyriausybėj, bet taip atrodė, kad dar ne visiškai to- 
kia komunistinė vyriausybė. Tada sėdau į traukinį Berlyne ir važiavau. Į 
Lietuvą traukiniai ėjo, kadangi Vokietija buvo tada geruose santykiuose 
su Sovietų Sąjunga. 

283. Ernestas Galvanauskas (1882-1967) - inžinierius, politikas, diplomatas, visuomenės 
veikėjas. 1919-1920, 1922-1924 ministras pirmininkas, 1939-1940 m. finansų ministras, pO 


Lietuvos okupacijos 1940 m. įėjo į „Liaudies vyriausybę“, 1944 m. pasitraukė į Vakarus. 

Tai kai tik pervažiavau sieną ir ten reikėjo išlipt iš traukinio, ten jau 
buvo nauja, - Sovietų Sąjunga jau buvo užėmusi, tai kažkokie patikrini- 
mai didesni buvo. Tai ir sutikau pažįstamus Virbalio stoty, per sieną per- 
važiavęs. Ir ten viena mano pažįstama iš Kėdainių gimnazijos, su kuria 
mokiaus, sako: „Ką tu, iš galvos išėjai. Mes galvojam, kaip pasprukt dabar 
į Vokietiją, o tu grįžti pats į Lietuvą.“ Na, tai aš tada pradėjau galvot, gal iš 
tikrųjų aš kvailai padariau. Bet dabar nėra kelio atgal. Jau esu Lietuvoj. Ir 
važiuoju į Kauną, ir galvoju, kas bus, ar mane nesuims. Kai atvažiuosiu į 
Kauną, ar nesuims iš karto? Bet ne, nieko. Kauno stoty išlipau ir nuvažia- 
vau į miesto centrą. Ten susitikau pažįstamų. 

Nuėjau tiesiai į to paties „Lietuvos aido“ redakciją, kurioj aš dirbau, 
ir kuri man buvo skolinga algos už porą mėnesių. Aš pasakiau, kad toks 
ir toks esu, ir kad dabar, vat, grįžau į Lietuvą iš Briuselio, ir kad čia man 
priklauso kai kas. Jau ten sėdėjo toks naujas žmogus su raudonais marš- 
kiniais, be šlipso. Jau ne taip atrodė kaip seniau. Ir taip pagalvojau, kad 
čia buvo naujas dalykas. Jau čia nebus taip, kaip su sena redakcija. Na, tai 
jisai, kai aš jam išdėsčiau, kokia mano situacija, ir jis nuėjo pasiklaust ten 
jau vyresnio redakcijoj. Matyt, jis nežinojo, ką daryt. Tai tas vyresnysis 
jam atsakė, man atrodo, kad tai buvo Šimkus Jonas, kuris buvo paskui 
Rašytojų draugijos pirmininkas, pasakė: „Išmokėk, kas priklauso, - reiš- 
kia, už porą mėnesių man alga buvo nesumokėta, kai karas prasidėjo, 
- ir tegul eina po velnių.“ Maždaug taip. Tą nelabai garsiai pasakė, bet aš 
girdėjau, kaip tą sekretoriui pasakė. Tai jau buvo prastas ženklas. Prastas 
ženklas, kad nekviečia bendradarbiaut, siunčia po velnių. 

Tai gerai, pasiėmiau aš tuos pinigus, tiek, kiek man už porą mė- 
nesių priklausė. Išmokėjo dar litais, rublis dar nebuvo įvestas. Ir tada 
dar mieste pabuvau Kaune, susitikau pažįstamus, jau aptarėm padėtį, 
daugiau jau susiorientavau, kas čia darosi, kad jau iš kalėjimo paleidžia 
visus komunistus buvusius, kad jie jau visokias demonstracijas organi- 
zuoja. Tada išvažiavau į tėviškę. Tas buvo birželio mėnesį - liepos mė- 
nesį 1940 metais. Liepos mėnesį buvo turbūt liaudies seimo rinkimai. 
Jau rinkimuose tuose aš dalyvavau jau savo tėviškėj, kada tie rinkimai 
buvo, liepos mėnesį, aš jau atsidūriau tėviškėj. Važiavau į Kėdainių aps- 
kritį, ėjau balsuot. Balsuot ėjau į pradžios mokyklą, mokykloj buvo bal- 
savimas į Liaudies seimą. Ir buvo visur plakatai iškabinti, - visi veržiasi 

prie urnų, visi eina balsuot. Na, ir aš irgi pagalvojau, kad man reikia 
balsuot, kur jau dabar parvažiavęs čia, reikia elgtis, kaip čia reikalauja 
nauja valdžia. Ir nuėjau į pradžios mokyklą, kurioje aš mokiausi, kai 
vaikas buvau. Ten raudona staltiese padengtas stalas, už to stalo sėdi 
komisija rinkimų, seimo rinkimų komisija vietinė. Ir aš taip juokais - 
biškį lietus lynoja, tuščia, ten aš vienas buvau - ir pasakiau taip, pusiau 
juokais, pusiau rimtai, sakau, kaip liaudis veržiasi prie urnų. Ir tas pir- 
mininkaujantis tuojau šoko ant manęs: „O, draugas, - sako, - jau tiek 
ir tiek procentų prabalsavo“ Tai aš sakau, tą patį sakau - kad veržiasi 
prie urnų, ir aš pats per lietų atėjau balsuot. Bet pamačiau, kad juokaut 
nelabai galima čia. 

Nu, taip prasidėjo tas sovietiškas gyvenimas. Ateina ruduo, vasarą 
prabuvau ten, kaime, tėviškėj. Ateina ruduo, rugpjūčio mėnesį važiuoju 
vėl į Kauną, bandysiu gaut darbą. Nueinu į Švietimo ministeriją, kadan- 
gi baigęs universitetą, turiu mokytojo cenzą, kaip sakant, pirmas mano 
darbas gali būti tik gimnazijos mokytojas. Arba atitinkamos mokyklos. 
Na, ir, mano laimei, ten kaip tik susitikau, vidurinių mokyklų direk- 
torium buvo mano pažįstamas iš studijų laikų, humanitaras, vyresnis 
biškį, anksčiau už mane baigęs universitetą. Bet aš jį prisiminiau. Ir jis 
mane pažino, ir aš jį pažinau. Ir jis mane žinojo. Nu, tai labai maloniai 
pasisveikinom. Aš jam papasakojau, kaip čia atsitiko, kaip čia atsira- 
dau, kad dabar man reikalingas darbas ir norėčiau gaut mokytojo vietą. 
Tai jis tik paklausė, o kur nori - ar Kaune, ar Vilniuj? Tai man tas labai 
patiko, kad net duoda pasirinkt tokias vietas. Tai aš jau turėjau butą 
Kaune, kur gyvenau anksčiau, prieš išvažiuodamas į Belgiją, ir šiaip 
gatavai sau jau... Man tada atrodė, kad geriau Kaune. Ir aš pasakiau, kad 
Kaune norėčiau gauti vietą. Tai, sako: „Gerai, gerai. Šančiuose mums 
reikalingas istorikas ir paskirsim.“ Tokiu būdu aš pasidariau gimna- 
zijos mokytoju 1940-ais metais rugpjūčio-rugsėjo mėnesį. Ir ten kaip 
tiktai pradėjau mokytojauti ir penktoj klasėj kaip tiktai radau ir Kostą 
Ostrauską, tokį gimnazistuką tada... 

O, tai Jūs jau nuo tokių laikų, nuo vaikystės... 

Taip. 1926-ais metais gimęs, tai jis 1940-ais metais buvo 13-14 metų. 
Buvo penkta klasė, tai kaip pirma klasė - lietuviškoj gimnazijoj, kadan- 
gi jie skaitė nuo pradžios mokyklos, pradžios mokykloj keturios klasės, 

o penkta tai gimnazijos pirma klasė. Ir aš ten sutikau. Iš ten išaugo, iš tų 
mano mokinių išaugo du rašytojai: vienas tai Ostrauskas čia, emigraci- 
joj, o kitas Lietuvoj, toks Radaitis, Vytautas Radaitis?*s. Turbūt girdėjai? 
Buvęs „Literatūros ir meno“ redaktorius, vėliau buvęs... O aš, mane visi 
žinojo, kad žurnalistas esu. Tai reikėjo sieninį laikraštį leist, ir aš buvau 
redaktorius sieninio laikraščio. Ir kaip tik tas Radaitis buvo geriausias 
mano bendradarbis to laikraščio, rašydavo tada jau. Ostrauskas nera- 
šė, Ostrauskas tada jau buvo, karjerai ruošėsi dainininku. Jis labai gerą 
balsą turėjo ir jau solistas buvo - vakaras koks gimnazijoj buvo, jis solo 
dainavo, gražų baritoną turėjo, gražų balsą. Aš atsimenu jį dainuojant, 
jisai gražų balsą turėjo ir dainavo tada solo per tą gimnazijos vakarėlį. 
Rašymu jis tada dar nepasižymėjo, mano tam redaguojamam sieniniam 
laikrašty nebuvo bendradarbis. Ten aš kitų bendradarbių turėjau. 

Tai va, su Ostrausku aš pusantrų metų buvau toj gimnazijoj moky- 
tojas, pusantrų metų buvau jo mokytojas. Tai aš išvažiavau, tai jis jau 
buvo šeštoj klasėj. Aš išvažiavau į Vilnių jau vokiečiams atėjus. Tada 
mane paėmė į Vilniaus universitetą. Tokia istorija buvo... 

Jūs labai įdomiai pasakojot. Jūsų biografijoj tai iš tiesų toks įdo- 
mus faktas ir politinės peripetijos... 

Čia buvo toks sunkus apsisprendimas. Kadangi - ką daryt? Briu- 
sely aš gyvenau, jau vokiečiai okupavę, vokiečiai tvarkosi, vaikšto ten, 
kariuomenės pilna, ir staiga ateina žinia, kad Lietuvą okupavo Sovietų 
Sąjunga. Tada buvo labai sunku sprendimą padaryt - pasilikt ar grįžt. 
Pasilikus - karo metas, iš ko gyvent, kaip gyvent. Lietuvoj kitas daik- 
tas, aš žinau, kad baigęs universitetą, žinau, kad galiu dirbt gimnazijoj, 
mokykloj. Bet ten, Belgijoj arba Vokietijoj... Vokietijoj, jeigu pasiliksi, 
tai greičiausia paims į kariuomenę. Aš buvau tada, man buvo tada maž- 
daug 25-26 metai, kaip tiktai tokio amžiaus, kad būtų į kariuomenę 
paėmę, jei būčiau Vokietijoj pasilikęs. Na, irgi ten perspektyvos nela- 
bai kokios. Tai ir grįžau, grįžau į Lietuvą. Ir paskui mane tas turbūt iš 
dalies gelbėjo - kadangi visur anketas reikėjo užpildyt ir aš anketose 
visur pažymėjau, kad „liaudies valdžiai atėjus į Lietuvą, grįžau iš užsie- 
nio“. Tai reiškia, parodyt, kad aš grįžau, nebijojau grįžt prie tos naujos 
284. Vytautas Radaitis (1927-1996) - rašytojas, žurnalistas, redaktorius ir vertėjas, ilga- 
metis savaitraščio „Literatūra ir menas“ bendradarbis, 1969-1975 m. redaktorius. 

valdžios. Galbūt tas padėjo, kad mane neišvežė tuomet birželio mėnesį 
1941-ais metais, kai buvo tas didelis trėmimas į Sibirą. Išgąsdino mus, 
dėl to aš paskui pabėgau į Vakarus, dėl ko aš nenorėjau pasilikt po vo- 
kiečių okupacijos, pasilikt Lietuvoj. Tada jau [Amerikoje] susitikau su 
Ostrausku, jis ten pradėjo studijuot... 

Jis ten lituanistiką studijavo? 

Taip, lituanistiką ten studijavo pas profesorių Biržišką ir pas kitus, 
pas Maciūną. Ten jis susipažino labai gerai su lietuvių kalba ir literatūra. 
(...) Krėvė dėstė ten lietuvių literatūrą. Salys?“ dėstė lietuvių kalbą, jis irgi 
klausė pas jį. Ir aš ten atvažiuodavau į Filadelfiją. Kai gyvenau Vašing- 
tone paskui, dirbau Kongreso bibliotekoj, tai aš dažnai susitikdavau su 
Ostrausku, kuris baigė universitetą, padarė doktoratą, parašė disertaciją 
apie Joną Biliūną. Ir taip mes susidraugavom labai artimai. Jis prisiminė 
mane iš gimnazijos laikų, aš jį prisiminiau iš Šančių laikų. 

Amerikoj Jūs gyvenot skirtingose vietose, bet susitikdavote? 

Taip, jis Filadelfijoj, aš Vašingtone. 

Bet čia nebuvo labai toli? 

Ne, ne. Maždaug dviejų valandų važiavimas traukiniu. Apie 100— 
150 mylių iš Vašingtono į Filadelfiją. Iš tikrųjų du sustojimai buvo trau- 
kiniu važiuojant: Baltimorė ir dar viena stotis, o paskui jau Filadelfija. 
Čia susisiekimas buvo geras, paskui jau įsitaisiau ir automobilį. Ir nuva- 
žiuodavau automobiliu pas Ostrauską, o Ostrauskas atvažiuodavo gana 
dažnai taip pat į Vašingtoną, kadangi jis pradėjo draugaut su rašytojais, 
su Nyka-Niliūnu, su Blekaičiu. Ir pradėjo tada Nyka-Niliūnas, Bradū- 
nas ir kiti leist tą žurnalą „Literatūros lankai“. Ir Ostrauskas ten jau 
buvo bendradarbis tam žurnale. Tokiu būdu susidarė ta draugystė tarp 
jų ir manęs. Buvau platintojas „Literatūros lankų“ Vašingtone. Išplatin- 
davau apie 20 egzempliorių. 

Koks tiražas buvo? Didelis? Kiek išleisdavo? 

Dabar neprisimenu, kiek jų išėjo. Jie ėjo apie trejus metus. 

Galbūt daugiau, ėjo iki 1958 metų. 

Gal ir daugiau, bet labai retai išeidavo. Galbūt 2-3 numeriai į metus. 


285. Antanas Salys (1902-1972) - lietuvių kalbininkas, redaktorius, vienas iš žurnalo 
„Gimtoji kalba“ steigėjų ir redaktorių. 1944 m. pasitraukė į Vakarus, persikėlė gyventi į 
JAV, dirbo Filadelfijos universitete. 

Pora numerių, ne daugiau. 

Dėl to, kad išvis jų išėjo apie 8-9 numerius, gal 10. 

Aštuoni. 

Aštuoni numeriai. Paskui jie greitai nustojo leist. (...) 

Sakykit, koks Ostrauskas kaip žmogus? Ar toks, mėgstantis ben- 
drauti, ar gana uždaras. 

Ne, ne... Jis mėgo kompaniją, mėgo žmones, pas jį būdavo baliai 
gana dažnai. Kada aš nuvažiuodavau, ten atsirasdavo Maciūnas, Vaš- 
keliai - netikri broliai, ir tas, kur buvo rektorium, ir šitas jo pusbrolis, 
Aleksas Vaškelis. Salys, Maciūnas, ten paskui gyveno ir profesorius dai- 
lininkas Viesulas*“ Filadelfijoj... Filadelfijoj buvo gana stipri lietuviška 
kolonija. Jau nuo senų laikų buvo. Paskui prisijungė jau naujų išeivių. Ir 
atsimenu aš, Filadelfijoj pirmą kartą aš pamačiau Ostrausko vaidinimą, 
dramą. Kaip ji ten vadinasi... pirmą, kur parašė... 

„Kanarėlė“. 

„Kanarėlė“, teisingai. Esu buvęs... 

Ten lietuvių kažkoks sambūris buvo pastatęs? 

Lietuvių draugija ten buvo, jie vaidino. Žodžiu, atsimenu, kad daug 
žmonių ten buvo, didelėj salėj tas buvo, ir apypilnė ta salė buvo. Ir vai- 
dinimas gražiai praėjo, plojo jam... Ir senų lietuvių buvo gana daug, 
senosios emigracijos. Jie taip juokingai šnekėjo: „jo, jie lošia gerai“. Ne 
„vaidina“, bet „lošia“. 

Ar patiko tiems vyresniesiems Ostrausko pjesė? 

Atrodo, patiko. Patiko, tiktai jiems, kodėl... Matai, tenai biednus 
rodo, reiškia, tokius biednus žmones, tai kodėl tokius lietuvius biednus 
rodo? Gal nelabai jiem patiko, kad tie lietuviai tokie biedni. Bet šiaip 
jau palankiai sutiko. Tai aš ten buvau, kai „Kanarėlę“ vaidino, buvau 
nuvažiavęs į Piladelfiją ir buvau tam vaidinime. 

Ir ten paskui buvom sukūrę tokią Kultūros tarybą. Puzinas buvo 
pirmininkas, Puzinas irgi gyveno Filadelfijoj. Tai ten buvo tų, tokių 
humanitarinių mokslų žmonių labai daug: Krėvė, Maciūnas, Puzi- 
nas, Ostrauskas... Tai ta Taryba buvo vyriausia ant visos Amerikos. 
Kokius nors nutarimus padaryt, sprendimus ar kokią nors paramą, 
kokią skirt premiją... 

286. Romas Viesulas (1918-1986) - dailininkas, grafikas. Nuo 1952 m. gyveno Niujorke, 
nuo 1960 m. dirbo Templio universiteto Tailerio meno mokykloje Filadelfijoje. 

Lėšom disponavot? 

Tam tikrom disponavom. Ir sprendėm visokius įvairius kultūrinius 
reikalus. Tai ir aš dalyvavau toj Kultūros taryboj gal kokius 5-6 metus. 
Vaškelis ten buvo, ir Ostrauskas ten buvo, toj pačioj Taryboj. Dar buvo 
Sennas?* iš senos emigracijos, tėvas to istoriko, irgi priklausė tai Kul- 
tūros tarybai. Ir labai gerai lietuviškai šnekėjo. Buvo šveicaras, bet buvo 
atvažiavęs į Lietuvą profesoriaut. Bet paskui ten įvyko kažkoks konflik- 
tas, kad jisai turėjo apleist Lietuvą ir atvažiavo į Ameriką ir Amerikoj 
Pensilvanijos universitete pradėjo profesoriaut. Kai buvo toj Taryboj, tai 
jis buvo Filadelfijos universiteto profesorius. Ir jis buvo patraukęs Salį 
ten į Filadelfiją ir Krėvę-Mickevičių, kadangi Sennas kai buvo Lietuvoj, 
Krėvė-Mickevičius jo buvo dekanas. Tai buvo jo viršininkas, o Salys 
buvo profesorius, kartu jie profesoriavo. Tai jisai padėjo jiems atvažiuot 
iš Vokietijos į Filadelfiją ir gaut darbą Filadelfijos universitete. Jis įtaisė 
ten ir Krėvę-Mickevičių, kaip rusų literatūros specialistą, ir Salį, kaip 
lietuvių kalbos specialistą. Tokiu būdu pasidarė Filadelfijos universitete 
gana stiprus lituanistinis skyrius. Ypač paskui, kai jie nupirko Šaulio?“ 
biblioteką. Šaulys buvo Lietuvos ambasadorius ilgą laiką, įvairiose vals- 
tybėse, ir buvo surinkęs didelę biblioteką ir didelį archyvą. Filadelfijos 
universitetas nupirko tą visą jo biblioteką ir archyvą. Taip, kad turėjo 
labai turtingą rankraščių skyrių... [Ten buvo susirašinėjimas] Kapsuko 
su tuo pačiu Šauliu ir tuo pačiu Višinskiu, ir su kitais. Ir tie visi doku- 
mentai, ir tie visi laiškai Šauliui rašyti ir Šaulio rašyti jiems. Kadangi 
Šaulys buvo labai tvarkingas žmogus, jis ne tiktai tuos laiškus išsaugo- 
jo, kuriuos gavo, bet irgi padarydavo nuorašus ir savo. 

O kur dabar viskas yra? 

Viskas yra universiteto rankraščių skyriuje, taip ir yra. Aš tuo pa- 
siremdamas, tais dokumentais, parašiau savo studiją apie Kapsuką 
„Ankstyvieji Kapsuko metai iki 1911 metų“. 

Taip ten mes palaikydavom labai artimą ryšį. Paskui ten atsirado ir 
naujų, Volertas?, rašytojas Filadelfijoj... Paskui, netoli, žinoma, Niujor- 
kas nuo Filadelfijos, tai ir iš Niujorko atvažiuodavo. 


287. Alfredas Sennas (1899-1978) - kalbininkas, germanistas ir baltistas, JAV dirbo Jei- 
lio, Viskonsino universitetuose, 1938-1939 dirbo Pensilvanijos universitete. 

288. Jurgis Šaulys (1879-1948) - Lietuvos Nepriklausomybės Akto signataras, diploma- 
tas, visuomenės veikėjas. 

289. Vytautas Volertas (1921-2012) - prozininkas, vertėjas, visuomenininkas. 

Tai čia buvo neblogas sambūris... 

Taip, taip... Ir kai vėliau pradėjo organizuot Santarą, mes dažnai 
taip padarydavom, sakysim, važiuodavom kartu su Ostrausku į San- 
taros suvažiavimą. Man nedaug iš kelio buvo, aš nuvažiuodavau į Fila- 
delfiją, paimdavau jį ir su mašina važiuodavom į Mičiganą, į Santaros 
suvažiavimus rudenį, rugsėjo mėnesio pradžioj. Paskui kartais dar pri- 
sijungdavo iš Niujorko, Baltimorės, kartais ir Nyka-Niliūnas prisijung- 
davo. Nyka-Niliūnas irgi pradėjo važinėti į Santaros suvažiavimus. Ke- 
lis kartus jis buvo Santaroj, nors Kauno universitete, kai jis studijavo, jis 
buvo ateitininkas, Šatrijos korporacijai priklausė. Bet ten, Amerikoj, jis 
turbūt pasiliko ateitininkas, bet daugiau draugavo, draugai jo pasiliko 
santariečiai: Kostas Ostrauskas, Landsbergis ir kiti, Kavolis. Su Kavoliu 
jie artimai draugavo. Nyka-Niliūnas „Metmenyse“ rašė daug. Daugiau 
turbūt „Metmenyse“ Nyka-Niliūnas rašė kaip „Aiduose“. Taip, kad Ny- 
ką-Niliūną galima buvo beveik skaityt santariečiu. 

Ar jis ten neskaitydavo savo poezijos? 

Na, skaityt poezijos jis neskaitė, nes niekur neskaitė. Dabar, kaip čia 
buvo, tik vieną eilėraštį paskaitė. Mačiau tą filmą dabar, kur rodė, „Orfėjo 
medis“. Tai jis skaitė apie tą laivą, tą tėvą, motiną, tai labai gražiai paskai- 
tė dar vieną ar porą eilėraščių. Šiaip jis ir tada vengdavo skaityt. Kaip 
ir Radauskas vengdavo skaityt savo poeziją. Aistis tai mėgdavo skaityt. 
Aistį daug kartų esu matęs skaitantį tokį verkiantį, verkiančiu balsu. 

Aš irgi studentėms įrašą paleidžiu... 

(..) 

Važiavau aš į Santaros suvažiavimą ir ten paprašė papasakot pasku- 
tinius įvykius, kaip Radauskas mirė. Tada aš jiems trumpai papasako- 
jau. Žodžiu, gėrėm kavą Kongreso bibliotekoj lietuviai - kaip paprastai 
apie dešimtą valandą, prieš pietus susirinkę, bet tokia kavos pertrauka, 
„cofe break“, kaip vadina amerikonai. Ir ateina Nyka-Niliūnas. Ir ma- 
tau, jis susijaudinęs ir pasako: „Radauskas mirė.“ Jisai buvo State depar- 
tamente kaip vertėjas (tada jis buvo be darbo). Rusų tai kokia delegacija, 
sovietų delegacija buvo, ir jisai buvo vertėjas iš rusų kalbos į anglų. Su 
amerikonais ten vyko kokios derybos. Ir, žodžiu, sako iš ryto dar gerai 
jautėsi ir išvažiavo į tą State departamentą autobusu. Mašinos neturė- 
jo Radauskai, jis niekados nevažinėjo mašina. Ir, sako, kažką šnekėjosi 

dar prieš konferencijai prasidedant, ir, sako, staiga sukrito ant sofos ir 
numirė. Staiga, reiškia. Na, ir tada paskambino žmonai, žmona Nykai 
paskambino. Nyka dirbo Kongreso bibliotekoj, ir jis nuėjo ten ir padėjo 
tvarkyt reikalus. Reiškia, broliui paskambint ir tvarkyt tuos reikalus. 
Paskui buvo laidotuvės, daug žmonių buvo susirinkę, buvo ir Ostraus- 
kas atvažiavęs į laidotuves, ir kiti. Aš ten vadovavau tose iškilmėse, tam 
laidotuvių biure, Atsisveikinimas su Radausku buvo, kunigas buvo, ku- 
nigas maldą sukalbėjo. Radauskienė buvo labai pritrenkta, ji visą laiką 
ašaras sunkiai galėjo sulaikyt ir vis verkė, kad „be jo aš negalėsiu gy- 
vent. Man gyvenimas nesvarbu, neturi prasmės dabar“. 

Ji greitai po to ir mirė. 

Palyginus greit ir mirė. Ir atrodo, kad ji ir norėjo mirt. Tikėdama, 
kad susijungs po mirties. Toks buvo netikėtas dalykas, labai netikė- 
tas. Ir, žinoma, prie Radausko mirties labai prisidėjo tas, kad jis buvo 
netekęs darbo. Jis mat dirbo kariškam skyriuj specialiai prieš Sovietų 
Sąjungą. O kadangi Amerikos santykiai pagerėjo su Sovietų Sąjunga, 
nereikėjo to, tai ir tą skyrių uždarė. Kongreso bibliotekoj tą skyrių už- 
darė. Jie ten ruošė žodyną rusišką-anglišką, automatišką žodyną - pa- 
gal garsus verčia automatiškai. Rusiškai kalbi, ir mašina pati išverčia į 
anglų kalbą. Pasakojo Radauskas, atsimenu, pasakojo apie tą žodyną. 
Sako, kartais sunku, vis viena sunku, kad mašina tą padarytų. Sakysim, 
vat žodis yra „sachar“ - rusiškai cukrus. Sachara yra dykuma Afrikoj 
ir mašina negali, sako, atskirt, kada tas „sachar“ rusiškas žodis reiškia 
cukrų ir kada reiškia dykumą. Tai, sako, tokių dalykų... Kadangi Ra- 
dauskas gerai mokėjo rusų kalbą, anglų kalbą taip pat pusėtinai mokėjo 
(jis buvo gabus kalboms), ir vokiečių labai gerai mokėjo, tai jis buvo 
naudingas ten kaip kalbų žinovas... 


Okupacijų metai Lietuvoje 
Vincą Trumpą kalbino Dalia Kuizinienė 
Dabar ruošia minėjimą [Kauno VI-osios] gimnazijos 80 metų, tos 


sukaktuvės. Dabar ji vadinasi Tumo-Vaižganto gimnazija Kaune. Se- 
niau buvo vadinama Kauno šeštoji gimnazija, arba Šančių. Dabar jinai 

vadinama oficialiai Juozo Tumo-Vaižganto gimnazija. Ir tas bus gegu- 
žės mėnesį, kokią tai dieną, ir bus 80 metų sukaktis, kaip ta gimnazija 
buvo įkurta. (...) 

Tai apie gimnaziją aš trumpai papasakosiu. 

Žodžiu, mano pasibaigė darbas Belgijoj, kur aš buvau keturiasdešim- 
taisiais metais pasiųstas „Lietuvos aido“ korespondentu. Karui prasidėjus, 
kuomet Vokietija puolė Prancūziją 1940 metų pavasarį, viskas pasibaigė 
- Belgiją okupavo vokiečiai, ir sustojo tas mano darbas. Ir aš turėjau grįžt 
į Lietuvą, ir aš grįžau į Lietuvą. Ir paskui reikėjo ieškot darbo... 

Jūs jau pasakojot šį epizodą: kad atgal Jūsų nepriėmė, buvo kita 
valdžia ir kiti redaktoriai „Lietuvos aide“. 

Nu, vat... Žodžiu, aš grįžau į Lietuvą jau po perversmo Lietuvoj. Jau 
buvo ta vadinama Liaudies vyriausybė ir jau buvo Raudonoji armija 
Lietuvoj. Nebebuvo nepriklausoma Lietuva. 

Šiaip su manim pasielgė tvarkoj, net algą išmokėjo, kurios aš ne- 
buvau gavęs per kelis mėnesius, kada vokiečiai pradėjo pult Belgiją 
ir Prancūziją, bet kviest toliau dirbti „Lietuvos aide“, kurio ir vardas 
buvo pakeistas (berods buvo pavadinta „Tarybų Lietuva“ ar „Liaudies 
Lietuva“*?) nekvietė ten dirbt ir reikėjo ieškotis darbo. 

Aš nuėjau į Švietimo ministeriją ir ten vidurinių mokyklų direkto- 
rius buvo Barauskas. Dabar aš jo vardo neatsimenu... Kuris studijavo 
maždaug tuo pačiu metu kaip ir aš, tik truputį anksčiau jis pradėjęs ir 
buvo bebaigiąs, ar baigė man pradedant studijuot. Bet aš jį pažinau, jis 
mane pažino. Jis mane žinojo, jeigu ir nepažino, tai žinojo, kadangi aš 
studijavau Paryžiuj ir rašiau spaudoj. Tai aš jo paprašiau, kad aš norė- 
čiau gaut darbą kaip mokytojas. Gimnazijos mokytojas. O jis buvo vi- 
durinių mokyklų departamento direktorius. Tai jis ir paklausė manęs: 
„Kur nori, ar Kaune, ar Vilniuj“. Tai man tas padarė gerą įspūdį, kad 
jis net nesvarstė, ar duot man, liaudies priešui, „Lietuvos aido“ ben- 
dradarbiui ir korespondentui, darbo, ar neduot. Tik paklausė, kur aš 
noriu - Kaune ar Vilniuje, geriausiose vietose Lietuvoj. Tai aš pasakiau, 
kad Kaune, kadangi Kaune turėjau butą, taip pat buvau susipratęs su 
Kaunu. Vilniaus nežinojai taip gerai, tai paprašiau Kaune. Ir mane pa- 


290, Vietoje „Lietuvos aido“ 1940-1950 m. Kaune ėjo „Tarybų Lietuva“. 

skyrė į Šančius, Šančių šeštos gimnaziją, arba kaip gimnazistai vadino 
„šeštąja būda“. Ir aš ten praleidau pusantrų metų. 1940 m. pabaigą nuo 
rudens ir 1941 visus metus iki Kalėdų, iki Naujųjų metų 1942. Tada iš- 
važiavau į Vilniaus universitetą... 

O iki tol Jūs nebuvot dirbęs mokytoju? 

Nebuvau, čia buvo mano pirmas darbas. Esu dirbęs anksčiau, prieš 
išvažiuodamas į Belgiją esu dirbęs Lituanistikos institute, Istorijos sky- 
riaus sekretoriaus vietoj. Neilgą laiką. Kuris buvo Kaune, tas Lituanisti- 
kos institutas. Istorijos skyriaus sekretorium buvau kurį laiką, bet pas- 
kui išvažiavau į Belgiją. O mokytoju - čia buvo pirmas mano darbas. 
Šeštos gimnazijos mokytoju, istorijos ir konstitucijos. 

O tokia disciplina buvo? 

Matai, atskirai nebuvo specialistų konstitucijai dėstyt (vadinamajai 
Stalino konstitucijai), bet skaitė, kad istorija yra artimiausias mokslas 
iš gimnazijoje dėstomų dalykų. Istorija yra artimesnė Rytų dėstomoms 
problemoms. Na, ir pasiūlė man dėstyt. Kadangi pamokų nebuvo daug, 
aš galvojau paimti dėstyt pora klasių konstituciją, bet daugiausia tai buvo 
istorijos. Na, buvo labai įdomus laikas ir labai įdomus darbas. Kadangi 
aš anksčiau nebuvau mokytojavęs, tik buvau, žinoma, baigęs gimnaziją 
(Kėdainių gimnaziją), žinojau, kaip eina darbas gimnazijoj. Dabar prie 
naujos valdžios tai eina maždaug taip pat, ir iš esmės nesikeitė. Buvo 
tos pačios klasės, buvo direktoriai, buvo inspektoriai ir buvo mokyto- 
jai, buvo sekretoriatas, tvarkė tuos reikalus administracinius. Struktū- 
ra buvo palikta ta pati, struktūros, bent iš pradžios, nekeitė, pasiliko 
senoviška struktūra gimnazijoj. Vienintelis naujas dalykas buvo (man 
atrodo, naujas dalykas), tai buvo komsorgo pareigybė. Tai buvo jauni 
žmonės, kurie [kūrė] komjaunimo organizaciją, komjaunimą organi- 
zuot buvo jų pareiga. Tai patikėti žmonės buvo daugiausia jauni, buvo 
atvažiavę iš kur nors kitur, ne iš tos pačios gimnazijos parinkti, bet iš 
kitur, ir jie turėjo mokytojo teises, turėjo teisę eit į kiekvieno mokytojo 
klasę, sėdėt, klausyt, kaip dėsto kas nors, na, ir atatinkamai informuot 
valdžios pareigūnus, kaip ten darbas eina toj gimnazijoj. Vienintelis 
toks skirtumas buvo. Bet, žinoma, pas mus vienas toks komsorgas ant 
visos gimnazijos buvo, gimnazija gana didelė, su visom klasėm. Tada 
buvo 12 klasių, atrodo, gimnazijoj, pradedant nuo septintos... Prade- 

dant nuo šeštos, septinta - jau gimnazijos klasė, aštunta, devinta, de- 
šimta, vienuolikta, dvylikta gimnazijos klasės. 

Aš dėsčiau kaip tik istoriją septintoj, aštuntoj, devintoj klasėj ir, 
man atrodo, kai ką dar dėsčiau ir dešimtoj klasėj. Aukščiausioj klasėj — 
vienuoliktoj, dvyliktoj - dėstė jau kitas mokytojas, kuris buvo jau anks- 
čiau dėstęs Šančių gimnazijoj, Šeštoj gimnazijoj. 

Kaip Jums sekėsi su mokiniais? 

Pirmiausia aš atėjau, ateinu į gimnaziją rugsėjo pradžioj, kada maž- 
daug mokslas prasideda. Kaip ir dabar. Buvo įdomu, kad ateinu į moky- 
tojų kambarį, prisistatau, kad esu naujas mokytojas. Direktorius ten ir 
kiti mokytojai susirinkę mokytojų kambary. Tai man įdomu, kad kai aš 
įėjau į tą mokytojų kambarį, kalbos nutilo. Ten jie kažką šnekėjo, viskas 
nutilo ir dabar žiūri, kas čia ateina. Tai aš prisistačiau, kad esu naujas 
čia paskirtas istorijos mokytojas ir atėjau pradėt dirbt. Ten direktorius 
buvo, direktorius pasisveikina, supažindina su kitais mokytojais. Pasi- 
rodo, direktorius buvo tas pats paliktas, kuris buvo ir anksčiau direk- 
torium. Ir labai, atrodo, sumanus, geras žmogus ir labai gerai vadovavo 
gimnazijai. Taigi, kad mes mokytojai buvom labai patenkinti juo. Su- 
gyvenom, žodžiu, gerai su gimnazijos vadovybe. 

Blogiausias, žinoma, daiktas tai buvo vadovėlių klausimas. Ne tik- 
tai bendrai nebuvo vadovėlių, bet nei vienoj klasėj nebuvo vadovėlių, 
net ir pasaulinės istorijos vadovėlius turėjo keist, ne tik Lietuvos, Rusi- 
jos istorijos, bet ir pasaulinės istorijos. Na, tai negalėjo taip greitai pa- 
ruošt, aiškus daiktas. Tai atsiųsdavo iš spaustuvės, atsiųsdavo lapais, 
kelis lapus. Čia jau ypač Lietuvos istorijos, čia jau jie buvo ypač opūs dėl 
to. Pasaulinės istorijos tai galima ir laisviau perteikt, bendros instruk- 
cijos buvo, žodžiu, „objektyviai dėstyt istoriją“. Kas tas objektyvumas 
sovietiškas, tai jau kitas klausimas. Aiškus, bet toks reikalavimas. Bet 
Lietuvos istoriją tai jau reikėjo keist, gerokai keist reikėjo. Ir čia jau at- 
siųsdavo lapus naujo vadovėlio, kurį jau, matyt, rengė paskubomis kas 
nors. Ir reikėdavo tiesiog padiktuot klasėj, ir mokiniai turėjo užsirašyt 
ir pagal tai turėjai juos vertint - ar jie pereina į kitą klasę, ar galima juos 
perkelt į kitą klasę, ar ne. 

Tai gana nelengva buvo dirbti, kai reikėjo keisti istoriją. 

Nelengva buvo dirbt. Ypatingai, žinot, buvo sunku, kadangi aš tik 
tada gavau susipažinti su ta konstitucija konstitucijos pamokoms. Nors 

jų nedaug buvo ir tik kai kuriose klasėse. Dabar neatsimenu, rodos, 
dviejose klasėse buvo konstitucijos, ne tik vienoj klasėj, dėstoma. Na, 
tai buvo gana sunku - naujas dalykas, ir reikėjo taip sukombinuot, kaip 
ten viską pritaikyt mokyklai. Bet šiaip, atrodo, bėdos didelės nebuvo. 
Na, kartais tokią grynai propagandinę medžiagą reikėjo pateikt klasei, 
ir ypač vyresnėse klasėse. Aš dėsčiau devintoj ir dešimtoj klasėj, kur jau 
gana suaugę berniukai ir mergaitės buvo, tai, žodžiu, reikėjo jau rimtai 
dėstyt. Ir atsimenu, vienoj klasėj, devintoj klasėj, buvo pamoka „Sovie- 
tų Sąjunga - socializmo šalis“. Čia jau reikėjo (irgi gavom lapus tuos at- 
spausdintus, ką galim pasakyt), ir čia jau reikėjo žodis žodin padiktuot, 
kas tai yra Sovietų Sąjunga. Na, ir ten jau labai išgirta ta Sovietų Są- 
junga, kad demokratiškiausias kraštas ir, svarbiausia, kad ir geografija 
Sovietų Sąjungos, kaip viskas, yra didžiausia, geriausia, upės ilgiausios, 
ežerai giliausi. Net iki tokių dalykų, kaip, sakysim, sovietų pianistai 
geriausi pasaulyje. Tai kai pasakiau tą „pianistai geriausi pasaulyje“, tai 
klasėj nusišypsojo vienas kitas. O vienas iš galo sėdintis didesnis ber- 
niukas pasakė - pasakė taip gana garsiai, kad ir aš girdėjau prie moky- 
tojo stalo stovėdams - reiškia, „pjanicos geriausi“. Pianistai - pjanicos 
geriausi... Klasė pradėjo juoktis ir, žinoma, visi girdėjo tą jo pasakymą 
ir visiems patiko. Patiko ir man tas jo pasakymas, bet aš turiu išlaikyt 
vis vien rimtą miną kaip mokytojas, žodžiu, paprašyt, kad būtų tvarka, 
ir dėstyt toliau. 

Paskui kitas dalykas, sakysim, buvo toks. Atėjo kariuomenės šven- 
tė. Neatsimenu gerai, kuriuo laiku kariuomenės šventė, kariuomenės 
diena. Direktorius susišaukė ir sako, kiekvienoj klasėj reikia po vieną, 
po dvi paskaitas pašvęst tai kariuomenės dienai. Irgi vienoj klasėj dės- 
tau apie tą kariuomenę, rodos, Raudonąją armiją - kokia ji demokratiš- 
ka, koki ji gera, kad rūpi ne užkariauti svetimus kraštus, o tik išlaisvint 
svetimus kraštus, apgint juos nuo fašizmo ir taip toliau. Na, ir jei reikia 
kokias dvi valandas ar valandą šnekėt apie Raudonąją armiją, apie kurią 
beveik nieko nežinai, tai nelengva. Taip ir išsisemi, pritrūksti medžia- 
gos, ką pasakyt. Nu, tai sakau, „gal turit kokių klausimų“? Galvojau, 
kad man padės išsisukt, vis viena reikia valandą atkalbėt apie Raudo- 
nąją armiją. Na, tai vienas mokinys pakelia ranką, irgi iš galiorkos ir di- 
desnis, sako: „Draugas mokytojau, gal sovietų Raudonoji armija ir gera 

yra, bet Raudonosios armijos tankai prasti, - sako. - Kai važiavo per 
Lietuvos laukus, tai visokie šriubai biro ir ūkininkai eidavo iš paskos su 
krepšais ir rinkdavo tuos šriubus“ Visa klasė pradėjo juoktis, ir mane 
patį juokas ima, bet irgi padaręs rimtą miną sakau, kad nesu tankų spe- 
cialistas, aš nežinau, gal ir reikia, kad šriubai birtų. Bet, sakau, vis viena 
tie tankai yra geri. Na, ir kaip ir tuo užsibaigė... 

O kartais būdavo ir didesnių bėdų su mokytojais ir su mokyto- 
jų, ir mokinių santykiais. Vienas toks mokytojas VI gimnazijoj buvo 
toks aktyvistas, kuris stengėsi persiimt naują gyvenimą, organizuot 
net komjaunimą, vadovaut net komjaunimo būreliui, kuris šiaip jau 
gana sunkiai organizavosi, kiek bandė organizuot. Ir kuris turėjo pa- 
protį klasėj, jeigu mokiniai kokį triukšmą padaro, tai duot su ranka į 
stalą, kad nuramintų klasę. Tai mokytojas kiekvienas turi bėdų, kaip 
tvarką padaryt, ir aš turėjau tokių bėdų. Ne visados Šančiuose, mieste, 
priemiestyje gaunu... Tie mokiniai buvo išdykę dažnai ir ne todėl, kad 
būtų išdykę, bet kad mėgsta visokius niekus padaryt. Ir išprovokuot 
mokytoją, ypač tokiose sąlygose, kaip jie žinojo, ir tada buvo, kai aš mo- 
kytojavau. Tuojaus po perversmo su nauja valdžia nauji dalykai dedasi 
ir visokių būna klausimų, ir noras pareikšt savo pasitenkinimą ar ne- 
apsitenkinimą, dažniausia nepasitenkinimą. Jau tą pareiškia mokiniai 
vienokiu ar kitokiu būdu. Ir ypač jie stebi, kaip tu - ar tu eini su tąja 
valdžia, ar tu šiaip tik atlieki pareigas. Žmonės supranta tave, ar tu iš 
širdies dirbi, ar tu tiktai atlieki pareigas. Na, ir tas mokytojas, žinoma, 
nepatikdavo mokiniams. Seniaus dėstęs lotynų kalbą, kadangi lotynų 
kalba buvo panaikinta, tai jis buvo pradėjęs dėstyt rusų kalbą. Biškį 
vyresnis žmogus, mokėjo rusų kalbą ir dėstė rusų kalbą. Tai jau pats 
daiktas - rusų kalbos dėstymas žmogui užsitarnaut labai gerą vardą 
tuo metu, kada tas klausimas buvo gana opus tautybių klausimas... Na, 
tai ir mokiniams nepatikdavo tojo veikla ir tas jo uolumas. Tad jie ant 
mokytojo stalo padėjo segtukų ir stalas padengtas popieriu buvo, tokiu 
storesniu popieriu, o po tuo popieriu tuos segtukus padėjo. Ir padarė 
triukšmą klasėj, kad mokytojas, norėdamas nuraminti klasėj triukšmą, 
duotų su ranka. Ir susižeidė, ir tie segtukai į ranką... Tiktai buvau mo- 
kytojų kambary, atbėga į mokytojų kambarį iš klasės ir kruvina ranka. 
Čia jau, žinoma, didelis nusikaltimas padarytas, ir mokytojams buvo 

bjauri problema, ką dabar daryt. Čia jau yra nusikaltimas, vis viena, 
nusikaltimas, negali visiškai apeit jo. Na, tai pasiuntė direktorius ins- 
pektorių, kad išaiškintų, kas tą padaręs. Ir tada mokytojų posėdy turė- 
sim svarstyt, ką daryt, ar iš viso pašalint iš gimnazijos, ar kaip kitaip 
nubaust. Tai toks opus klausimas iškilo, nemalonus klausimas. Nu, tai 
inspektorius, sako, nuėjęs į klasę ir bandęs sušvelnint, kad ir nesąmo- 
ningai ką padarė, kad nieko bloga nemanydami... Na, tai mokiniai pa- 
sakė, kad mes gailimės, kad jis per mažai susižeidė. Toks, reiškia, nu- 
sistatymas buvo baisus prieš tą mokytoją. Na, tai paskui ir prisipažino 
keli tą padarę, tai mes nutarėm (buvo sunku padaryt tą nutarimą, bet 
priėjom tokios nuomonės), kad visiems tiems, kurie tai padarė, po tris 
iš auklėjimo pastatyt. Tai tokia švelniausia bausme, kokią galima, bet 
visai nenubaustus palikti ir negalima. Tada galėtų nukentėt direktorius 
ir mokytojai galėtų nukentėt, kad jie visai švelniai pasielgė. Ir paskui 
kai kurie mokiniai, vyresnių klasių mokiniai dalyvavo birželio mėne- 
sio sukilime ir tą mokytoją, tą aktyvistą - aš čia galiu pasakyt, kokia jo 
pavardė, tai buvo Ričardas Mironas. 

Tas, kur paskui dėstė universitete? 

Taip, dėstė universitete sanskritą ir lotynų kalbą, ir kurio sesuo Mi- 
ronaitė buvo labai garsi artistė, teatro artistė. Šiaip, labai kultūringas 
žmogus ir geras specialistas, bet čia jisai... Žodžiu, gimnazistai, kurie 
dalyvavo sukilime, paskutinių klasių gimnazistai, nuėjo pas jį, paareš- 
tavo jį, ir visų Šančių gatvėmis jį pravedė, reiškia, parodyt žmonėms, 
kad va, jis dabar yra suimtas ir už ką jis suimtas - per daug pasidavė 
valdžiai. Bet įdomus tas dalykas, kad kaip tik tuo laiku, kai tas suki- 
limas įvyko, kaip tik 1941 metais, man baigiant tą tarnybą mokytoju 
pirmus metus, buvo tas sukilimas. Ir prieš sukilimą buvo išvežimai į 
Sibirą, birželio 14—15 dienomis išvežimas. Aš žinojau maždaug, turėjau 
televizijos aparatą - radiją gerą turėjau, aš sekdavau, kaip vystosi pa- 
saulio įvykiai. Ir aš žinojau, kad karas ateina, nes ypač iš Londono radi- 
jas ir iš Stambulo (Turkijos) pranešdavo kiekvieną dieną, kiek vokiečių 
divizijų yra kaupiama prie Sovietų Sąjungos sienos. Ir vis tas skaičius 
didėja, dešimtimis divizijomis. Ir taip atrodė, kad artėjas momentas, 
kada prasidės karas. Tik laukiau, kada, ar šitą savaitę, ar kitą savaitę 
prasidės, ar šį mėnesį, ar kitą mėnesį prasidės. Bet jau į pavasarį buvo 
aišku, kad karas bus. 

Ir dabar, reiškia, toms paskutinėms dienoms prieš karą tas išveži- 
mas. Apie išvežimus irgi kalbos ėjo, visą laiką kalbos ėjo, kad daromi 
sąrašai, kad dirba saugumas ir ruošiasi išvežimams. Ir aš pats girdėjau 
tokių kalbų. Ir, žinoma, kiekvienas galvojo, ar tu ten esi tuose sąrašuo- 
se, ar nesi. Neaišku, ar tu esi, ar ne, ar tave laiko liaudies priešu, ar 
nelaiko. Kas gali garantuot? Aš ypač negalėjau garantuot apie save, ka- 
dangi buvau „Lietuvos aido“ bendradarbis, o „Lietuvos aidas“ buvo vis 
viena valdžios laikraštis. 

Nu, tai atsimenu, paskutinėmis dienomis vieną vakarą susirinkom 
mes keli vyrai pas vieną kaimyną palošt kortomis. Kartais šeštadieniais, 
sekmadieniais tą padarydavom. Ir tą vakarą ateina žmogus ten, jau apie 
11 valandą nakties, 10 ar 11 valandą, ir pasako, kad jau šią naktį praside- 
da. Tai, atsimenu, užbaigėm tą pulką, preferansą lošėm, užbaigėm pulką, 
ir aš einu namo. Aš netoli gyvenau, gyvenau Žaliakalny, nuo tos vietos, 
pareinu namo. Eidamas namo turiu praeit pro Vileišio aikštę. Vileišio 
aikštė Žaliakalny paskui buvo pavadinta Laisvės aikšte ar gal kaip kitaip, 
bet tada buvo vadinama Vileišio aikštė, pagal Petrą Vileišį turbūt ar Joną 
Vileišį, nežinau, katrą Vileišį pavadinta. Einu per tą aikštę į savo namus, 
kur turėjau savo butą, ir žiūriu - pristatyta mašinų, sunkvežimių, be galo 
daug, pusė tos aikštės, keli šimtai ten jų buvo. Tokiais juodais, juodi tie 
sunkvežimiai. Man taip pasidarė baisu, kad čia jie galbūt jau bus panau- 
doti kaip tiktai išvežimui. Parėjau namo, atsiguliau, bet jau neramus. Jau 
mane šeimininkė pakėlė penktą valandą ryto, pakėlė, kaip jau šviesu 
buvo, ir sako, kad jau prasidėjo, prasidėjo vežimai. Tai aš atsikėliau, ap- 
sirengiau ir išėjau į gatvę. Nutariau važiuot į gimnaziją. Nusileidau nuo 
Žalio kalno, Žemaitės gatve nusileidau į Laisvės alėją, o iš Laisvės alėjos 
jau autobusai važiavo į Šančius. Sėdau į autobusą. Ir įdomu, tokių žmo- 
nių kaip aš, atrodo, buvo gana daug, kurie važiavo ne į darbą ir ne reiso 
reikalu, bet kurie bėgo. Nuo ko, - nuo pavojaus bėgo. Dėl to, kad bijojo 
pasižiūrėt, kaip bijojau pasižiūrėt ir aš pats į kitus žmones, kad manęs 
neatpažintų dabar, kur aš važiuoju ir ką aš darau. 

Na, ir nuvažiavau į Šančius, į Šančių gimnaziją. Buvo pastogėj to- 
kios vadinamos turistinės lovelės, kad vasarą atvažiuodavo turistai ir 
ten apnakvydindavo gimnazija. Ir ten gana gerai buvo, galima pernak- 
vot, kadangi vasara, birželio mėnesį šilta, reiškia, problemos nebuvo dėl 

šilumos. Ir mes ten keli atsiradom, ir kuo aš nustebau, kad tarp tų, kurie 
ten atsirado gimnazijoj, kurie pabėgo iš namų, buvo ir Ričardas Mi- 
ronas. Aš sakau: „Ričardai, o kodėl tu čia?“ Sako: „Matai, aš padaviau 
prašymą į komunistų partiją mane priimt ir manęs nepriėmė. - Sako: 
- Man pavojus yra, kad ir mane gali išvežt“ Aš sakau: „Tu teisingai 
galvoji...“ 

Bet jis buvo aktyvus tos santvarkos propaguotojas. 

Bet taip lengvai nepriėmė, labai bijojo, kad nepatektų toks žmogus, 
kursai paskui kenkt galės. Ne taip lengva buvo įstot. Daug kas taip gal- 
vojo, paprašysi, ir tave priims. Kiekvieną nepriima, ne. Taip kaip mane 
nepakvietė bendradarbiaut laikrašty, tam pačiam laikrašty, kurį jie per- 
ėmė. Bet, reiškia, sako, kad tu nereikalingas esi. Tai ir jisai pasakė: „Ne- 
priėmė, tai reiškia, manim nepasitiki. Su manim viskas gali būt kaip ir 
su tavim.“ Sakau, teisybę sakai, teisybę sakai... Aš jau žinojau maždaug 
tą istoriją. Na, ir „žinoma, jo nepaėmė ir jis išsilaikė. Ir antrą okupaciją 
jis pakilimą gavo - profesūrą. To vertas buvo, aš nesakau, kas jis be 
reikalo gavo tą profesūrą. Jis studijavo, gerai lotynų kalbą mokėjo, gerai 
graikų kalbą mokėjo, ir gerai mokėjo sanskritą, taip, kad jisai savo vie- 
toj buvo. Bet vat, koks dalykas... 

Tai aš taip kelias naktis nakvojau toj gimnazijoj ir dienos metu par- 
eidavau namo. Pareidavau namo dienos metu žiūrėt, ar manęs buvo, ar 
ne, ieškot manęs. Ir vieną dieną pareinu namo iš ryto taip apie 10 va- 
landą, ir stovi du kareiviai prie durų to namo, kur aš gyvenau Višinskio 
gatvėj. Raudonarmiečiai du stovi prie durų. Tai aš praėjau, žinoma, pro 
šalį. Tas namas buvo kieme, toliau nuo gatvės. Ir nuėjau toliau, ir už- 
ėjau Žemaitės gatvėj (aš gyvenau Višinskio gatvėj, netoli tos Prisikėlimo 
bažnyčios, kurią dabar restauruot, užbaigt nori, tada ji buvo statoma), 
ir užeinu pas pažįstamą, giminaitį savo, medicinos studentą. Sakau, 
paskambink į namus pas mane ir paklausk šeimininkės, ar ten niekas 
manęs neieško, tai paskambino, pasirodo, kad ne manęs ten tie karei- 
viai ieškojo, bet išvežė to namo šeimininką. Savininką to namo, kur aš 
gyvenau, dviaukštis tas namas buvo, didesnis. Jau savininką išvežė... 

Tai va taip praėjo tie sovietiniai metai Šančių gimnazijoj. Paskui, 
aišku, prasidėjo nauja istorija, tai jau vokiečių okupacija. Bet su vokie- 
čių okupacija buvo lengviau, kadangi aš jau jų atžvilgiu, atrodė, nesu 

nusikaltęs, „Lietuvos aidas“ vis viena buvo dešiniųjų laikraštis. Ir šiaip 
jau, be to, lietuviai sutiko vokiečius gana palankiai, tada, kadangi tie 
išvežimai į Sovietų Sąjungą, ta tremtis, kuri palietė tiek daug žmonių iš 
karto. Ir pirmą kartą istorijoj toks masinis išvežimas, 30-40 tūkstančių 
per kelias dienas išgabenant iš Lietuvos. Tai buvo baisus įvykis ir baisus 
smūgis. Tada ir aš gailėjausi, ir daug kas gailėjosi, kad mes nepabėgom 
anksčiau iš Lietuvos, kad mes per daug rizikavom, kad ir mus galėjo 
išvežt į Sibirą. 

Na, tai aiškus daiktas, kad karo mes laukėm kaip gervė giedros. 
Reiškia, ir vokiečius sutikom su gėlėmis, tikrai su gėlėmis, ir su duona, 
ir su druska. Niekados turbūt istorijoj, arba labai retai istorijoj, kad visa 
tauta taip lauktų karo, kaip lietuvių tauta. Arba latviai ir estai - įsivaiz- 
duoju, panašiai taip pat laukė karo 1941 metais. Tai čia istorijoj labai 
retas atsitikimas. Retas atsitikimas, nes mes tiesiog svajojom, skaitėm 
dienas, valandas, kad tik greičiau tas ateitų karas. Ir negalvojom apie 
karo baisumus ir kas tie vokiečiai būtų, vis vien bus geriau, negu sovie- 
tai, negu rusai. Tai dėl to abejonės nėra, žinoma, išskyrus tuos, kurie 
labai aktyviai prisidėjo prie sovietinės tvarkos. Na, tai tie turėjo pabėgt 
ir daugumas jų pabėgo, arba paskui buvo nužudyti vokiečių ir lietu- 
vių nacionalistų. Žuvo, kaip, sakysim, žydų nemaža dalis, kurie palan- 
kiai sutiko sovietinę valdžią, Raudonąją armiją, bet paskui turėjo labai 
skaudžiai nukentėt nuo vokiečių. Tai čia buvo, žinoma, ir tokių buvo. 
Šiaip tai dauguma tautos, kas liečia pačius lietuvius, tai buvo fenome- 
nas, toks labai retas istorijoj, kur žmonės laukia taip karo. Karas buvo 
išbrauktas iš tokių bėdų. Karas buvo išbrauktas tas kelias dienas. Žino- 
ma, labai greitai vokiečiai pagadino tą euforiją, dėl to, kad pasirodė ne 
ką geresni ar gal net blogesni už buvusius valdovus, reiškia, sovietus. 
Kol sužinojom, ką iš tiesų galima laukt iš Vokietijos, tai tikrai, tikrai 
didelis nuošimtis tautos laukė karo kaip nieko kito. 

Na, tai paskui aš pasilikau tose pačiose pareigose vokiečių okupaci- 
jos metu ir iki Kalėdų darbavaus gimnazijoje. Grįžo sena tvarka maž- 
daug į gimnaziją. Tik man nepatiko, kad buvo pakeistas direktorius 
mūsų. Direktorius buvo Galvydis?*, reiškia, sovietų laikais. Galvydis, 

buvęs „Kultūros“ redaktorius, kairys žmogus, bet, kaip sakiau, labai to- 
lerantiškas, geras žmogus, labai kultūringas žmogus, geras direktorius. 
Ir be reikalo jį ta Laikinoji vyriausybė, t. y. Ambrazevičiaus vyriausybė 
jį be reikalo pakeitė ir paskyrė naują direktorių. Bet su tuo naujuoju 
direktorium man teko dirbt tiktai pusę metų, taigi iki Kalėdų ir Naujų- 
jų metų. Paskui aš buvau išrinktas į Vilniaus universitetą vyriausiuoju 
asistentu prie Istorijos katedros Vilniaus universitete. Tiesa, dar tais 
pirmais metais, dar gimnazijoj būdams aš irgi buvau kviečiamas į Pe- 
dagoginį institutą dėstyt istorijos Vilniuje. Pedagoginio instituto direk- 
torius buvo Laužikas*?*, mano pažįstamas - draugas nebuvo, bet geras 
pažįstamas. Ir jis mane žinojo ir norėjo, kad aš atvažiuočiau į Vilnių 
dėstyt istorijos Pedagoginiam institute. Bet partija nepraleido, atmetė 
tąjo pasiūlymą. Žodžiu, aš ir iš to mačiau, kad nesu pageidaujamas, kad 
nesu, kaip sakant, „košer“ tada sovietinei valdžiai. Po to dar buvo vie- 
nas atsitikimas, ko aš irgi pagalvojau, kad aš ne jų žmogus. Mane išrin- 
ko... Buvo Mokytojų profesinių sąjungų suvažiavimas Vilniuje, mane 
Šešta gimnazija, Šeštos gimnazijos mokytojai mane išrinko atstovu į tą 
suvažiavimą Vilniuje. Tai irgi partija nepatvirtino to išrinkimo. Ir iš to 
aš irgi padariau išvadą, kad aš esu nepageidaujamas, toleruojamas, bet 
nepatikimas jiems žmogus. Ir tokiu būdu tas ir prisidėjo, kad aš paskui, 
jau antros okupacijos metu, kai grįžo Raudonoji armija į Lietuvą 1944-ais 
metais, aš jau pasitraukiau į Vokietiją. Nors, kaip sakau, vokiečiai ir 
nebuvo mūsų draugai tuo laiku, bet vis viena iš dviejų blogybių man 
asmeniškai tas atrodė geresnė blogybė, ir, svarbiausia, kad asmeniškai 
ne tokia grėsminga. 

Kaip visos tautos atžvilgiu vertint vokiečių okupaciją ir sovietų 
okupaciją? Aš nedrįsčiau atsakyt į tą klausimą, kuri okupacija pavojin- 
gesnė Lietuvai buvo. Sunku pasakyt, sunku būtų pasakyt. Kokia sovie- 
tų okupacija mes žinom, dėl to, kad per 50 metų galėjo išryškėt kokia 
ji buvo: buvo šis tas gera, bet ir labai daug blogo buvo. Bet vokiečių 
okupacija per tuos du metus parodė labai daug blogo ir beveik nieko 
gero, išskyrus tiktai tai, kad pašalino sovietinį pavojų. Bet šiaip lietu- 
vių tautai nedavė nieko gero. Sakysim taip, Vilniaus universitetas šiaip 

taip veikė dar dar, ten žiemą kūrent malkų neduodavo, tai su paltais, su 
pirštinėm dar dirbdavom. Aš pats skaitydavau paskaitas, ir studentai 
susėsdavo su paltais, su pirštinėm, su kepurėms susėsdavo auditorijose. 
Bet šiaip taip dirbom. Paskui nepasisekė tas bandymas SS legiono suor- 
ganizuot, uždarė universitetą, išplėšė kai kurias laboratorijas. Žodžiu, 
elgėsi žiauriai. Kad iš tikrųjų tie, kurie taip laukėm vokiečių ateinant, 
ir kurie galvojom, kad neturėtų taip būti iš kultūringų Vakarų, buvom 
baisiai nusivylę. 

Nusivylėt gana skaudžiai... 

Taip... ir aš pats, sakysim. Žinoma, aš neturiu nė jokios neapykan- 
tos nė jokiai tautai, aš skaitau, kad visi žmonės yra lygūs ir visos tautos 
yra lygiai geros. Bet tikrai netikėjau, kad toki nežmoniški gali būti pa- 
daryti, tokia tauta, kuri davė tiek daug visokių rašytojų, poetų, filantro- 
pų, muzikų, kompozitorių, kuri idėjų tokių paskelbė pasauliui, staigiai 
pasidarytų žmogžudžiais, tikra to žodžio prasme, baisiais barbarais, 
vandalais. Tiesiog sunku įsivaizduot, sunku įsivaizduot... Kada aš savo 
tautos žmones matau kartais taip kvailai galvojant apie rasizmą, apie 
tokius dalykus, kad tu aukštesnis už kitą tautą, kad koks nors čigonas ar 
žydas nėra tau lygus žmogus, tai dar dar. Bet kad vokiečiai tokiu keliu 
nueitų, tokia tauta, kuri yra tiek daug davusi, tiek daug kentėjusi nuo 
visokių tokių negerų dalykų, pati nueitų tais keliais. Tai buvo baisiai 
sunku patikėt. Aš 1943 metais buvau nuvažiavęs į Vokietiją, kai uždarė 
universitetą. Nebuvo kas veikt... 

Ar į Vokietiją buvo galima laisvai važinėt? 

Ne, laisvai ne. Bet aš turėjau priėjimą gerą. Mano mokytojas, vokie- 
čių kalbos mokytojas Kėdainių gimnazijoj toksai ponas Krukas buvo pa- 
sidaręs gana aukštas pareigūnas Kaune, reiškia, gana aukštas policijos 
pareigūnas. Ir aš susitikdavau su juo, jis pasikviesdavo mane pas save, 
pabaliavodavom. Kadangi aš geras mokinys buvau Kėdainių gimnazijoj, 
penketuką turėjau, tai jis mane pažino. Užėjau pas jį, sakau, žinai, dabar 
neturiu ką daryt. Žinau, kad Vienoj yra labai turtingas archyvas, kur ir 
Lietuvos istorijai daug dalykų galima rast. Sakau, ar negali sukombinuot, 
kad aš galėčiau išvažiuot į Vokietiją ir ten pasidarbuot. Na, ir jis pada- 
rė. Jis galėjo tą padaryt ir jis padarė. Ir aš nuvažiavau tada į Vokietiją. 
Tiesa, Vienoj aš ten nelabai ką galėjau, priėjau, tiesa, prie archyvo (Haus 

und Stad archyvo Vienoj), bet ten nebuvo tarnautojų. Žinai, vokiečiai jau 
buvo visi mobilizuoti jauni žmonės. Universitete aš ten biškį paskaitas 
klausiau Vienos universitete, bet irgi tik seni profesoriai atlikę, žinia, ku- 
rie nebuvo paimti į karą. Tai ir pagalvojau - žinojau, kad jie yra užėmę 
Vakarinę Lenkiją, vadinamą Wartegau, Poznanėj yra atidarę savo vokiš- 
ką universitetą, ir kad Poznanėj yra Račinskio biblioteka, kuri turi labai 
turtingą archyvą ir Lietuvos istorijai. Žinojau iš bibliografijos, kad būtų 
naudinga ten pasižiūrėt, toje Račinskio bibliotekoje. 

Taigi atvažiavau iš Vienos į Poznanę ir Poznanės universitete buvo, 
profesoriavo profesorius, kuris prieš tai buvo Kauno universitete, tei- 
sių fakultete ekonomijos skyriuj dėstė ekonomiją, ekonomijos istoriją, 
kitus ekonomijos dalykus. Aš žinojau, kad jis profesoriavo Poznanės 
(Poseno, kaip tada vadino vokiškai) universitete. Tai aš vieną popietę 
važiuoju į tą universitetą, universitetas buvo gražioj vietoj Poznanėj, 
parke tokiam gražiam. Tiesa, prie to parko vartų - kokia iškaba, iškaba 
parašyta, kad šunis įvesti ant virvelės, lenkams įeiti draudžiama. Tas 
man parodo, ką reiškia vokiečių okupacija. Bet aš einu pas tą profeso- 
rių, profesorius Jungferis*.., 

Jis buvo pakankamai žinomas profesorius. 

Jis parašė knygą apie Lietuvą „Antlitz eines Volkes“. Aš žinojau jį iš 
pavardės. Aš užėjau, jis paskaitą skaitė. Palaukiau, kol jis pabaigė skaityti. 
Mene įsivedė į tą parką, nusivedė į tokią vietą, kur niekas negali prieit 
prie tos vietos. Ir jis tada išdėstė man, kaip jis vargšas kentėjo dėl tos vo- 
kiečių politikos.** Negalėjo suprast. Sako: „Aš bandžiau paveikt Berlyną, 
bet nieko nepagelbėjo.“ Jis baisiai tą pergyveno sunkiai, buvo tikras drau- 
gas. Na, jis tada išdėstė savo pažiūras. Žinoma, buvo sunku, kiekvienam 
žmogui buvo sunku tikėt, kad tokie dalykai gali dėtis Vokietijoje. 

Aš ten mėnesį laiko išbuvau, labai naudingai. Man davė toje Ra- 
činskio bibliotekoj dirbt. Labai turtinga biblioteka. Matai, Račinskis, 
familija - grafai, buvo labai įtakinga lenkų aristokratų šeima, kurie 
buvo susigiminiavę su Radvilais iš Nesvyžiaus?“ ir iš kitur. Sukaupė į 

295. Nesvyžius - miestas Baltarusijoje. Rašytinuose šaltiniuose pirmą kartą minimas 

savo biblioteką, Račinskio biblioteką, daug archyvinės medžiagos Len- 
kijai ir Lietuvai. Sakysim, ten buvo Zigmundo III laiškai, žymi dalis dar 
niekur nespausdinti. Tai aš nurašinėjau. Paskui Sapiegos laiškai, Leono 
Sapiegos, to, Lietuvos kanclerio, kuris Statutą leido, trečią laidą Lietu- 
vos Statuto. Ir kitos labai įdomios medžiagos. Aš ten dirbau, reikėjo 
ranka nurašinėt, fotografuot nebuvo galima, tokių priemonių nebuvo, 
tai aš ranka nurašinėjau. Labai daug nurašiau tų laiškų, buvo lotyniš- 
kai, buvo vokiškai ir lenkiškai buvo. Buvau surinkęs daug medžiagos, 
bet paskui jinai Lietuvoj žuvo, kai palikau, ir dingo. 

Oto archyvo likimas? Jis liko Lenkijoj? 

Bet aš bijojau, kad gali sunaikint, subombarduot visai, bet, atrodo, 
kad išliko. Išliko ir ten turėtų mūsų istorikai atkreipt dėmesio. 

Aš paskui aprašiau, gana plačiai aprašiau. Turėjo išeit toks žurnalas 
Biblioteca Lituana ar Lituanica, bet neišėjo, kadangi sovietai grįžo at- 
gal, nespėjo. 1943 metais aš Poznanėj buvau, 0 1944 metais aš parašiau 
gana ilgą, ką galima rasti Poznanės universitete... 

Ar tas straipsnis išėjęs? Ar buvo kur atspausdintas? 

Aš atidaviau tą straipsnį, Biržiška peržiūrėjo, Vaclovas Biržiška, pa- 
darė savo pastabas, bet neesmines pastabas, ten klaidų korektūros rado. 
Radvila Našlaitėlis vienoj vietoj pavadintas Radvila Našlaitis buvo, pa- 
taisas tokias padarė... Man prisiuntė į Ameriką Tyla““... 

Tai straipsnis liko čia, archyvuose? 

Taip, jis yra čia. Bet jis taip ir liko neatspausdintas. 

Lenkijoj Jūs buvot mėnesį, o paskui grįžot į Lietuvą? 

Aš buvau Poznanėj apie mėnesį laiko. Maždaug rugsėjo mėnesį aš 
ten buvau, 1943 metais. Paskui grįžau į Lietuvą ir dar čia pasitryniau iki 
1944 metų. Paskui, jau 1944 metais, bėgau į Vokietiją. 

Kada nusprendėt, kad jau laikas trauktis į Vokietiją? 

1944 metais. Tėviškėj gyvenau... Tėviškė mano Kėdainių apskrity, 
netoli Ariogalos. Tai Dotnuvoj jau buvo rusai, Raudonoji armija. Atsi- 
menu, mama sakė: „Jau pekla vėl ateina.“ Dotnuva nuo mano tėviškės 
maždaug 20—15 km, tai jau, sakau, laikas trauktis. Sėdau ant dviračio 
ir dviračiu išvažiavau iš tėviškės. Turėjau draugą prie Kauno toj pusėj, 
Suvalkijos pusėj. Sakiau, persikelsiu per Nemuną į aną pusę. Galvojau, 

kad ant Nemuno vokiečiai gali laikytis ilgiau. Ir ten kokią savaitę dar 
gyvenau pas savo prietėlių, su kuriuo mokytojavau VI gimnazijoj, jis 
buvo kūno kultūros mokytojas tais metais, kai aš dėsčiau VI gimnazi- 
joj. Tai paskui, kada jau Raudoniji armija pralaužė Nemuną ir įsiveržė 
į Suvalkiją, jau mes (aš su savo tuo draugu mokytoju) abu ant dviračių 
išvažiavom į Rytprūsius, per Lekėčius, per Šalius... 

Tai Jūs su draugu traukėtės? 

Dviračiais mes važiavom. Dar ten maudėmės upėj kažkur pakeliui, 
mat buvo kažkur rugpjūčio pradžia, liepos pabaiga-rugpjūčio pradžia, 
pats vidurvasaris, šiltas oras. Tai taip išvažiavau, kaip dabar apsivilkęs, 
tik su švarku, be palto, be kepurės. Taip perbėgom per sieną rugpjūčio 
2 dieną, perėjau į Rytprūsius. Atidarė sieną, dar reikėjo prie sienos pa- 
laukt porą dienų, kažkodėl jie buvo uždarę sieną. 

Kokių nors baisybių besitraukdami nepatyrėt ten? 

Tik buvo įdomu. Susitikau savo draugą, klasės draugą iš Kėdainių 
gimnazijos, pasieny belaukiant, kol atidarys sieną. Jis buvo karininkas ir 
su kareivių grupe, gal kokia 20 kareivių ten buvo, jisai irgi traukėsi į Vo- 
kietiją. Iš Marijampolės, ir jie važiavo arkliais. Jis sako: „Ką tu čia dvira- 
čiu toliau važiuosi - dėk dviratį į ratus ir važiuojam kartu.“ Jis ženotas jau 
buvo, turėjo porą vaikų. Aš įdėjau dviratį į ratus ir kartu nuvažiavom per 
Rytprūsius iki Dancigo arkliais. Pervažiavau visus Rytprūsius arkliais. 
Ten nuo Dancigo traukinį pagavau ir ten į Vieną nuvažiavau. 

Į Austriją nuvažiavot? 

Kadangi Grace jau buvo mano sesuo išbėgusi. 

Iš Jūsų šeimos sesuo tik pasitraukė, daugiau niekas? 

Jauniausia sesuo ir aš - iš brolių jauniausias brolis. Mes abu pasi- 
traukėm į Vakarus. Ir ten išlaukėm jau paskui amerikiečių ateinant. Tai 
toki maždaug buvo mano pirmuoju sovietmečiu išgyvenimai. 

Tai ir darbas, ir gyvenimas, kiek Jūs čia pasakojote, buvo pakan- 
kamai sudėtingi. 

Sudėtingi, bet taip normalus gyvenimas. Kolektyvas mūsų, gimna- 
zijoj kolektyvas buvo labai simpatiškas, aš naujas mokytojas, kiti buvo 
senesni, vyresni. Toks Bendorius, geografas buvo labai žymus, paskui 
Kalnius lituanistas, lietuvių kalbos specialistas, paskui šiek tiek pasi- 
reiškė, buvo pasilikęs Lietuvoj. Mokytojų kolektyvas buvo labai simpa- 

tiškas ir geras kolektyvas. Mes gerai sugyvenom ir iš moterų ten buvo 
tokia Mošinskienė, labai kultūringa moteris. 

Praėjo taip gana normaliai, negalima sakyt, kad labai, labai... Gana 
lengvai praėjo, kadangi visi žiūrėjom kaip į laikiną dalyką, niekas negal- 
vojo, kad čia bus, žinia, kad bus taip. Karas su Vokietija neišvengiamas, 
tvarką - kaip į laikiną santvarką. Kas toliau bus, neaišku, niekas negalėjo 
pasakyt. Atrodė net, kad Vokietija gali laimėt karą, ypač kai susitarė su 
Japonija. Taip atrodė, kad čia didelis šansas yra laimėt. Sovietų Sąjunga 
turėjo kažkaip prastą vardą. Vis tiek netikėjom, kadangi Suomijos karas 
rodė, Suomija kažkaip atsilaikė prieš Sovietų Sąjungą, tai neįvertinom tos 
galybės. Bet pasirodė, jinai galingesnė buvo, nei mes galvojom. Ir, žino- 
ma, padarė Amerika, daugiausia padarė Amerika, kadangi Amerika kaip 
savo pramonę paleido, tai galėjo aprūpint visą pasaulį. Ir Sovietų Sąjungą 
aprūpino taip, kad galėjo ilgai kariaut su Vokietija. 


Antrojo pasaulinio karo pradžia Lenkijoje ir Lietuvoje 
Vincą Trumpą kalbino Daiva Dapkutė 


Žodžiu, šiandien mano pasakojimo pavadinimas galėtų būt „Antrojo 
pasaulinio karo pradžia ir kai kurie nauji aspektai ir bruožai to karo“... 

Visų pirma, dėl karo pradžios, to Antro pasaulinio karo, kuris atne- 
šė pasauliui, ir, žinoma, pirmoj vietoj Lietuvai, tiek daug nelaimių... Tai 
aš turėjau laimės ar nelaimės būt liudininku to karo pačios pradžios, 
kada Vokietija puolė Lenkiją. Kaip žinot, karas prasidėjo tarp Vokie- 
tijos ir Lenkijos pirmiausia, paskui įsijungė Prancūzija, Anglija. Na, ir 
paskui įsijungė ir Sovietų Sąjunga, pasinaudodama tuo karu ir užimda- 
ma tas valstybes. Kaip žinot, prieš karą buvo ultimatumų laikotarpis. 
Prasidėjo kaip iš gausybės rago ultimatumai. Pirmiausia iš Vokietijos 
pusės, Vokietija pradėjo prijungt Europos valstybes prie Didžiojo Rei- 
cho. Pirmiausia Čekoslovakijas?*", paskui Austriją įkorporavo į Vokie- 

tiją ir kitus kraštus: Rumuniją, Vengriją ir Jugoslaviją bandė. Paskui 
susipešė su Lenkija ir iš to prasidėjo karas - Antrasis pasaulinis. Dabar 
Lenkija irgi įsijungė į tą ultimatumų seriją. Pirmiausia, kada Vokietija 
norėjo prisijungt Sudetų kraštą ir Čekoslovakijas, tai Lenkija irgi ga- 
balą pasinaudojus griebė. Žinoma, taip atrodo, retrospektyviai žiūrint, 
kvailas buvo žingsnis naudotis proga, kada tau pačiam gresia mirties 
pavojus. Bet dar prieš tai stengtis nuskriaust savo kaimyną nebuvo la- 
bai išmintinga politika, bet taip buvo. Na, ir pasinaudodama ta pačia 
proga, Lenkija įteikė ir Lietuvai ultimatumą ir privertė prievarta, gra- 
sindami karu Lietuvai, privertė užmegzt diplomatinius santykius prieš 
Lietuvos vyriausybės valią. Ir, žodžiu, susitvarkė santykiai Lietuvos su 
Lenkija, ir mes atidarėm savo atstovybę Varšuvoj, o Varšuva - savo at- 
stovybę tada laikinojoj sostinėj Kaune. Susireguliavo per prievartą san- 
tykiai tarp Lietuvos ir Lenkijos. Kadangi karo grėsmė jau buvo aiški, 
ką tie visi ultimatumai reiškė, prie ko jie veda iš Vokietijos pusės, ir iš 
Lenkijos, paskui iš Sovietų Sąjungos pusės, - na, tai, kad ateina kažkas, 
ateina didelis karas. Jau tuo nesibaigs. Visiems buvo aišku. 

Na, ir tuo laiku, prieš pat karą, studijavau Prancūzijoj, Paryžiaus 
universitete, vadinamoj Sorbonoj. Garsiam universitete, vienam se- 
niausių Europos universitetų. Bet dvejus metus ten studijavęs dar dar- 
bo nespėjau užbaigt. Aš tada studijavau Lietuvos-Prancūzijos santy- 
kius XVII šimtmetyje. Mano specialus uždavinys buvo vadinama Pacų 
gadynės Lietuva, kuri sutampa maždaug su baroko amžiaus Lietuva. 
XVII amžius ir čia Pacai. Didikai Pacai suvaidino didelį vaidmenį, ne 
tik politinį, bet ir kultūrinį vaidmenį. Barokiniai paminklai: Pažaislio 
vienuolynas arba Petro ir Povilo bažnyčia Vilniuje, Pacų pastatyta. Bet 
aš nespėjau per tuos du metus visko užbaigt. O paskui, kada jau visiš- 
kai aiškiai jautėsi karas, tretiems metams jau nebuvo jokių šansų man 
važiuot į Prancūziją užbaigt tas savo studijas dėl Lietuvos-Prancūzijos 
santykių XVII šimtmety (daugiausia šimtmečio antroj pusėj, Jono Ka- 
zimiero, Lietuvos didžiojo kunigaikščio, Lenkijos karaliaus laikais). Bet 
tada pasinaudojau proga nuvažiuot į Lenkiją. 

Kaip sakiau, po ultimatumo buvo užmegzti santykiai tarp Lietuvos 
ir Lenkijos, ir galima buvo visai legaliai nuvažiuot į Lenkiją iš Lietuvos. 
Ir Kaune jau buvo jų atstovybė, ir labai maloniai [mane] priėmė atsto- 

vybėj Kaune. Vienas iš pirmųjų turbūt buvau Lietuvos žmogus, kuris 
paprašė vizos į Lenkiją, atidarius diplomatinius santykius tarp Lietu- 
vos ir Lenkijos. Ir vienas buvo atstovybės tarnautojas Lenkijos, - nors 
aš lenkiškai mokėjau neblogai, bet nelabai ūpas kalbėt lenkiškai, - tai 
vienas atsirado atstovybėj žmogus, kuris labai gerai lietuviškai mokėjo. 
Paskui jis buvo gana žymus kalbininkas. Gaila, kad neatsimenu pavar- 
dės jo, bet tada dirbo lenkų pasiuntinybėj Kaune. Ir man labai mielai 
davė vizą į Lenkiją, buvo labai patenkintas, kad aš studijuoju ir Lenki- 
jos istoriją, tai padarė labai gerą įspūdį man. 

Ir iš tikrųjų tada, 1939-ais metais, maždaug liepos mėnesio pabai- 
goj-rugpjūčio pradžioj aš ir išvažiavau į Lenkiją, turėdamas galvoj 
pirmoj vietoj Krokuvą - Krokuvos universitetą ir Krokuvos archyvus. 
Kadangi žinojau, kad ten yra daug medžiagos vadinamam Čartoris- 
kio muziejuje. Daug istorinės medžiagos, liečiančios Lietuvą. Tai mano 
toks tikslas pagrindinis kelionės - pasižiūrėt, ko galėčiau rast Lietuvos 
istorijai Čartoriskio muziejuje Krokuvoj. Ir tas pasiteisino, mano lū- 
kesčių tenai iš tikrųjų buvo labai daug... Ypač keli tomai Pacų laiškų, 
gerai išsilaikę Kristupo Paco, kuris buvo Lietuvos kancleris tuo laiku, 
Mykolo Paco, kuris buvo Didysis etmonas Lietuvoj. Jie nebuvo broliai, 
bet giminės - pusbroliai. Ir kitų Pacų, ir Sapiegų, ir Radvilų korespon- 
dencijos. Žodžiu, buvo labai naudinga man ten. O be to, labai mielai 
buvau sutiktas tam muziejuj, o kartu ir bibliotekoj, didelėj Čartoriskių 
bibliotekoj, kuri buvo sujungta su muziejum. Jos direktorius buvo pro- 
fesorius Kukelis*“, kurį aš žinojau iš jo veikalų, kuris buvo ypač geras 
Lenkijos karo istorijos specialistas. Napoleono laikų ir ankstesnių Len- 
kijos istorijos laikų. Žodžiu, jis mane priėmė labai maloniai ir tikrai 
sudarė geras sąlygas ten dirbt, tam Čartoriskio muziejuj, toj bibliotekoj 
su tais visais rankraščiais. 

Bet jau artėjo karas. Lenkija jau skelbė mobilizaciją, jau visur daug 
kareivių buvo. Jau ir Krokuvą užplūdo kariuomenė ir, žinoma, didžiau- 
sią įspūdį lenkams padarė tada, tą aš labai gerai pastebėjau, 1939 metų 
rugpjūčio 23-ioji diena. Kada staiga nelauktai ir netikėtai Ribentropas 

nuvažiuoja į Maskvą ir sutaria, tą vadinamą Ribentropo-Molotovo su- 
sitarimą pasirašo. Tai buvo didelė sensacija Lenkijoj. Žinoma, tą rytą 
visi Lenkijos laikraščiai pirmuos puslapiuose didelėmis raidėmis įdėjo 
straipsnius: „Hitleris susitarė su Stalinu pasidalint pasaulį“. 

Ar tada jau žinojo apie slaptus priedus? Apie slaptus Ribentropo- 
Molotovo pakto priedus? 

Jautė. Žinot nežinojo, bet jautė. Tik kad čia bus, tas bus... Įdomu, 
kad aš tą rytą išėjau eit į darbą į tą muziejų, Čartoriskio muziejų. Mane 
buvo apgyvendinę studentų bendrabuty, labai patogų gražų kambarį 
gavau ir, rodos, net nereikėjo mokėt, kadangi vasaros metu studentų 
nebuvo, daug laisvų kambarių turėjo universitetas studentų bendrabu- 
ty. Taip, kad vieną kambarį davė gyvent. Labai patogiai, ir netoli kaip 
tiktai to Čartoriskio muziejaus. Tai aš eidamas į Čartoriskio muziejų tą 
rytą (rugpjūčio 23-ios dienos rytą), žiūriu, kad žmonės būriuojasi apie 
kioskus, perka laikraščius ir skaito, čia pat skaito, pamatę, kad Hitleris 
susitarė su Stalinu. Tai, ką reiškia Lenkijai visų pirma, pasauliui, bet 
visų pirma Lenkijai. Na, ir kai kurie žmonės pagriebę tuos laikraščius 
skaitė, bet kai kurie, ypač moterys, verkt pradėjo. Tai aš tą mačiau pats. 
Atrodo, kad jau jiems nebuvo jokios abejonės, ką tas susitarimas reiš- 
kia. Kad tai yra karo pradžia. Kad dabar Hitleris užsigarantavo rytinį 
frontą, kad Sovietų Sąjunga nejįsivels į tą karą, ir kad Hitleris puls Len- 
kiją. Tai buvo visiškai aišku. Tai įspūdis buvo baisiai didelis. Na, bet aš 
apie būsimą karą. Bet aš išgyvenau tokį ne visai aiškų vaizdą, kaip man 
reaguot į tai. Iš vienos pusės tai yra viltis atgaut Vilnių. Aš išaugęs ne- 
priklausomoj Lietuvoj to meto, ir išaugęs ant tos idėjos, kad Vilnius turi 
priklausyt Lietuvai. Ir čia buvo pati populiariausia idėja. 

Mes be Vilniaus nenurimsim... 

Taip. Visi galvojo apie tą. Atsimenu, mano tėvas, kuris buvo senas ir 
net nesulaukė to momento, bet visą laiką sakė, kad Vilnius turės grįžti 
Lietuvai. Ir mes išaugę mokykloj ir kitur laikėmės tokios idėjos. Ir dar 
galvojau, kad Lenkijai bus blogai, pavojus gresia ir Lietuvai. Bet viena 
gera pusė to pavojaus, tos nelaimės, tai, kad mes galim atgaut Vilnių. 
Tai vienintelis būdas, kuris gali sugrąžint Lietuvai Vilnių ir Vilniaus 
kraštą. Kito sprendimo, atrodo, nebuvo. Bandymai buvo daryti visokiu 

būdu per Tautų Sąjungą išspręst tą ginčą, bet niekur tas sprendimas 
nepriėjo prie galutinio to klausimo išsprendimo. 

Tai toks mane apėmė jausmas: ir kartu ir baimė, bet kartu ir viltis, kad 
čia gali būti Lietuvai kas nors naudinga. Nuėjau aš tada, tą rytą, į Čartoris- 
kio muziejų ir atsisėdau prie to tomo, kur buvo Pacų laiškai, ir pradėjau 
nurašinėt tuos laiškus. Tada dar zyraksas“? nebuvo naudojamas, reikėjo 
ranka nusirašyt. Tiesa, Paco rankraščiai, jeigu jie patys rašė, ar jų sekre- 
toriai rašė, rašė gana aiškiai ir buvo gana palyginus nesunkiai nurašyt. 
Žinoma, rašė ir lenkiškai, kai kas itališkai rašoma, kai kas prancūziškai, 
bet dauguma lenkiškai. Taip aš sau ir darbuojuos. Ateina generolas Ku- 
kelis Marijonas, reiškia, tas garsus istorikas, to muziejaus direktorius, ir 
sako: „Ar ponas dar čia?“ Jis į mane kreipės, matydamas, kad aš sėdžiu 
prie stalo ir nurašinėju tuos dokumentus. Sakau, pone generole, sakau aš, 
kodėl - aš pasitikiu lenkų armija, jūsų armija. Jau neslepiu, kad čia bus 
karas. Tai jis taip papurtė galvą. Generolas buvo. Jis buvo opozicijoj. Jis 
buvo ne pilsudskininkų tipo, buvo demokratinės Lenkijos žmogus. Ir dėl 
to buvo atleistas iš kariuomenės, tiktai kaip istorikas dirbo, Lenkijos karo 
istoriją daugiausia studijavo. „Je, - sako, - aš nepasitikėčiau per daug ta 
kariuomene. Ir patarčiau važiuot namo. Dėl to, kad karas gali prasidėti 
kiekvieną valandą. Tada gali turėt daug nemalonumų.“ Na, tai aš taip ir 
padariau. Paklausiau. Kadangi ir pats galvojau, kad karas jau ne už kalnų. 
Gali būti tik dienų klausimas. 

Įdomu, grįžtant anksčiau, - tų pačių metų pavasarį, birželio mė- 
nesį grįždamas į Lietuvą iš Paryžiaus, kur studijavau, - ir kai važiavau 
per Rytprūsius traukiniu, stebėjaus, kad baisiai daug lėktuvų. Tie- 
siog... nusukti tiesiog į Lenkijos pusę. Jau pavasarį. Jau tada man kilo 
mintis, kad jie kam nors ruošiasi. Po paskelbimo to susitarimo buvo 
aišku kaip dieną. 

Iš tikrųjų susirengiau važiuot. Pagalvojau, kad iš tikrųjų gali būti 
daug nemalonumų. Įdomu, nuėjau į Krokuvos geležinkelio stotį, ir ji 
buvo užpildyta kariuomenės kareivių. Kai kurie uniformuoti, kai kurie 
neuniformuoti. Bet jau buvo paskelbta visuotinė Lenkijos kariuomenės 
mobilizacija. Ir važiavau kartu, reiškia, su kareiviais. Kareiviai važiavo 
traukiniu Krokuva-Varšuva. 

Aš nuėjau truputį anksčiau į tą stotį. Tai stoty dairaus, mažą če- 
modanėlį*“ turėjau tiktai, kadangi nieko nesivežiau, negalvojau ilgai 
Lenkijoj būt, tai turėjau tik pačius reikalingiausius daiktus. Ir galvo- 
jau, kur čia pasirinkt vagoną įdomesnį, kadangi daug keliavęs esu, tai 
norėdavau, kad būtų įdomesnė kelionė. Na, ir pamatau, kad prie vienų 
čemodanų stovi jauna moteris, o ant čemodanų yra visokių reklaminių 
popierių, priklijuota vaizdelių. Ir Briuselis, ir Paryžius, ir kitos Europos 
sostinės. Tai pagalvojau, kad čia gali būti įdomi kelionė. Ir iš tikrųjų pa- 
dėjau tai moteriai sukelt jos tuos čemodanus į traukinį, na, ir šiek tiek 
susipažinom, pradėjom kalbą. Aš, kaip sakau, mokėjau lenkiškai, bet 
geriau, man lengviau buvo kalbėt prancūziškai tada. Jeigu lenkiškai ir 
šiaip sau, toks patriotizmas buvo - geriau, jeigu galima kalbėt ne lenkiš- 
kai. Tai aš ją užkalbinau prancūziškai, jinai irgi mokėjo prancūziškai, 
ir važiuojam dabar į Varšuvą. Ir, žinoma, kalbam dabar apie tą baisią 
naujieną, apie Vokietijos ir Sovietų Sąjungos paktą. Visi apie tą, jeigu 
nekalbėjo, tai galvojo. Na, traukinys eina palyginus negreitai ir kartais 
sustoja ir visiškai lauke. Ne stoty. Tai aš juokais sakau tai pakeleivei, sa- 
kau, gal jau vokiečiai Varšuvoj. Na, tai jinai labai suraukė kaktą. Sako: 
„Kaip tai? Mūsų tokia armija, jie niekad nebus Varšuvoj“ Aš sakau, 
taip, aš juokauju, kad gali vokiečiai būt Varšuvoj. Bet jau nuvažiavom į 
Varšuvą, naktis buvo, miestas buvo visai aptemdytas, tai aš jai padėjau 
susirast automobilį - taksi, kad ji galėtų parvažiuot namo. Jauna mote- 
ris, kuri studijavus Prancūzijoj ir kitur. Man rodos, menininkė, meno 
specialistė. Ir jinai užsikvietė, sakė: „Kad rytoj ant pietų...“ 

Turėjau Varšuvoj viešbutį jau atvažiuodamas, prie stoties. Ir į tą patį 
viešbutį nuėjau pernakvot ir dabar grįždamas. Rytoj nuvažiuoju tuo jos 
adresu duotu, jos tėvas buvo medicinos profesorius, labai išmintingas, 
labai išsilavinęs žmogus. Išsikalbėjome su juo, turėjo didelę kolekciją 
visokių memorabilia'* - tikrą muziejų mažą. Pasirodo, keliavęs po visą 
pasaulį ir surinkęs visokių brangenybių. Tai šnekamės su juo, jo var- 
das buvo profesorius Riotas. Paskui sužinojau daugiau apie jį. Ir papo- 
litikuot pradėjom. Jis pradėjo sakyt: „Ot, negaliu suprast, kodėl mūsų 
santykiai taip, žodžiu, nelaimingai susidėstė, kad mes tokie draugiški 

Lietuvai, mes ją taip gerbiam, tiesiog mylim, o Lietuva kažko nenori su 
mumis gyvent gražiai.“ Aš atsimenu, tam profesoriui pasakiau, sakau: 
„Na, žinot, sakau, jeigu dabar aš naktį ateinu pas jus ir pavogčiau patį 
brangiausią daiktą jūsų iš to muziejaus, - sakau, - kas ant ko pyktų? Ar 
aš turėčiau ant jūsų pykt, ar jūs ant manęs?“ Na, jis tada sutiko su tuo. 
Ir sakau: „Tas atsitiko, nenuostabu, kad mes turim nepasitenkinimą 
dėl Vilniaus.“ Paskui tiktai ten pavaišino mane, išsiskyriau su ta šeima 
kaip draugai. Ir tik paskui, jau vėliau, skaitydamas lenkų knygą apie jų 
mokslo nuostolius per Antrą pasaulinį karą, radau, kad ir tas profeso- 
rius Riotas irgi buvo nužudytas. Va čia toks epizodas iš Lenkijos. 

Dabar dar prie tos pačios temos galima pridėti antrą dalyką. 1943-iais 
metais vokiečiai uždarė Vilniaus universitetą, kur aš buvau Lietuvos 
istorijos katedros vyresnysis asistentas. Na, ir nebuvo kas veikt, kai uni- 
versitetą uždarė. Žodžiu, studentai išsibėgiojo, kadangi pavojus - paims 
į kariuomenę. Ir mums, personalui, universitetas (aš buvau vyresnis 
asistentas, buvau, skaičiau kursą apie XIX amžiaus Lietuvos istoriją), 
tai davė vokiečių okupacinė valdžia tokį uždavinį studijuoti Vilniaus 
archyvuose carinės Rusijos okupaciją Lietuvoj. Sugalvojo tokią temą, 
kad mums galėtų mokėt šiokią tokią algą ir kad mes skaitytumėmės ne 
bedarbiai, kad nereiktų mums išvežti į darbus Vokietijon. Va toks buvo 
gestas, gana palankus mums iš vokiečių pusės. 

Na, ir aš pagalvojau, tuose archyvuose čia dirbt - Vilniaus archyvuo- 
se, ir naują temą (aš turėjau XVII amžių, dabar čia XIX amžius), ir taip, 
vis viena nerimtas tas darbas, nerimti to darbo vaisiai. Na, tai aš [sutikau] 
pažįstamą savo buvusį vokiečių kalbos mokytoją Kėdainių gimnazijoj, jis 
buvo aukštas pareigūnas vokiečių civilinėj valdžioj Lietuvoj. Ir aš vieną- 
kart susitikau Kaune su tuo savo buvusiu mokytoju, kuris dabar buvo jau 
kariškis, nežinau, koks jo laipsnis, bet jau buvo aukštesnis laipsnis. Ir aš 
sakau: „Žinai, aš norėčiau, neturiu čia kas daryt Lietuvoj, sakau, ar nega- 
lėtum man padaryt malonę ir kad aš gaučiau vizą išvažiuot į Vokietiją. Aš 
norėčiau Vienoj pastudijuot. Žinojau, kad Vienos archyve, vadinamam 
Stadt und Haus archyve yra daug medžiagos Lietuvos istorijai: XVII am- 
žiuj 30 metų, karo metų, buvo daug problemų, susijusių su Švedija, Lietu- 
va, Lenkija ir tuo regionu. Na, ir šiaip sau apsidairyt, kas Vokietijoj dedas. 
Ir jisai sutiko su tuo. Sutiko, aš buvau geras mokinys Kėdainių gimnazi- 

joj, aš vokiečių kalbą gerai mokėjau, žodžiu, ir jisai draugiškas buvo Lie- 
tuvai žmogus ir, man atrodo, Lietuvos vokietis. Jis mums vokiečių kalbą 
dėstė. Su jo pritarimu aš gavau vizą ir išvažiavau į Vokietiją. Tiesa, Vienoj 
aš daug ką negalėjau surast. Veikė archyvas, aš ten užeidavau į archyvą, 
truputį veikė ir universitetas, esu klausęs vieną kitą paskaitą, bet daug ko 
negalėjau surast. Ir grįždamas tai galvojau, kad grįšiu į Lietuvą traukiniu 
per Berlyną ir iš Berlyno - per Lenkiją į Lietuvą. Aš jau iš Lenkijos istorijos 
ir istorikų žinojau, kad Poznanėj yra gana daug dokumentų iš Lietuvos 
istorijos. Kad Poznanėj buvo garsi Račinskių biblioteka. Račinskiai buvo 
didikai, ne tik susiję su Lenkija, bet ir su Lietuva, ir dalis Radvilų archyvo 
buvo pakliuvę į Račinskių rankas. Ir tas Račinskių archyvas buvo Pozna- 
nėj. Na, ir aš ten sustojau Poznanėj, pravažiuodamas iš Vienos, grįžda- 
mas namo į Lietuvą. Ir ten pabandžiau susirast tą Račinskių biblioteką ir 
labai maloniai mane sutiko taip pat... vokiečiai, kurie buvo daugumoj iš 
Estijos ir Latvijos. Kadangi ten buvo nemaža vokiečių tautinė mažuma, ir 
jie jau buvo, kadangi Lietuva, Latvija ir Estija jau buvo okupuotos Rusijos 
tuo laiku, vokiečiai, taip sakant, išlaisvino, bet jų buvo atsidūrę daug ten 
repatriantų į Vokietiją ir ten, toj Poznanėj (kuris vadinosi tada Posenas, 
vokiškai Posen) buvo daug tarnautojų ir šiaip žmonių iš Estijos ir Latvi- 
jos. Jie simpatiški visur buvo, surasdavo gerus ryšius su jais ir padėdavo 
man toj Račinskių bibliotekoj, net duodavo parsinešt dokumentų tomus, 
didelius tomus parsinešt namo. Ten pat gyvenau studentų bendrabuty 
Posene ir, parsinešęs namo, galėdavau net vakarais studijuot tuos doku- 
mentus ir daryt jų nuorašus. Tai turbūt niekad savo gyvenime tiek ne- 
dirbau, kaip tada Posene, toj Račinskių bibliotekoj. Dirbdavau maždaug 
16 valandų per dieną. Kadangi galvojau, kad karas jau artėja į Vokietiją, 
1943-ieji metai, jau buvo po Stalingrado aiškiai matyt, kad Vokietija karą 
pralaimės ir gali tą Račinskių biblioteką sugriaut. Arba subombarduot. Ir 
gali tie dokumentai žūt. Tai aš stengiaus kaip galima daugiau jų nurašyt, 
kad mano rankraštis atliktų. Iš kai kurių Lenkijos karalių laiškai, Rad- 
vilų laiškai, Sapiegų laiškai - labai brangi medžiaga archyvinė Lietuvos 
istorijai. Tad aš dirbau labai smarkiai. 

Na, ir Posene pažinojau Poznanės universitetą, kol Poznanė buvo 
Lenkija. Žinojau kai kuriuos istorikus, bandžiau susirast, bet jų jau ne- 
buvo. Nebuvo, ir kai paklausdavau pavardę, dažnai lenkai parodydavo, 

kad po žeme jie yra. Ir tas turbūt teisybė buvo. Dabar Poseno universite- 
tas padarytas vokišku universitetu, grynai vokiškas universitetas, nieko 
lenkiško ten nebeliko. Ir Posenas buvo įjungtas Wartegau, į Warte3** 
provinciją ir prijungtas visiškai prie Reicho, prie Vokietijos, atskirtas 
nuo Lenkijos. Visas tas Lenkijos regionas buvo prijungtas prie Vokieti- 
jos. Na, ir aš žinojau taip pat, kad dabar jau vokiškam Poznanės univer- 
sitete dirba vienas buvęs Lietuvos universiteto profesorius Jungferis. Jis 
Kauno Vytauto Didžiojo universitete, Teisių ekonomijos fakultete dėstė 
ekonomijos istoriją. Ir buvo parašęs knygą, gal ir kelias knygas, bet vie- 
ną, atsimenu, buvo parašęs apie Lietuvą vokiškai, ir pavadinta ta knyga 
buvo „Litauen: Antlitz eines Volkes“ - „Lietuva: vienos tautos veidas“. 
Ir labai gražiai parašyta, labai simpatiškai Lietuvai parašyta. Nors tas 
profesorius Jungferis buvo atvažiavęs iš Vokietijos profesoriaut, dėstyt 
ekonomijos istoriją, pasaulio ekonomijos istoriją. Ir aš buvau skaitęs tą 
jo knygą, tikrai labai simpatiškai parašyta. Tai man buvo įdomu jį susi- 
rast ir pašnekėt, ką jis dabar kalbės. Tai aš nuėjau į tą universitetą, gra- 
žiai Poznanės miesto vidury, prie Warte upės kranto, parkas aplinkui 
tą universitetą. Ir kas mane labiausiai nustebino - prie vartų įeinant į 
tą parką, į Poznanės universitetą, parašyta iškaba ir parašas vokiškai 
(viskas, žinoma, buvo vokiška Poznanėj): „Šunis vesti už virvutės, len- 
kams įeiti draudžiama“ Tas parašas, gaila, kad neturėjau fotoaparato, 
bet tą reikėjo nufotografuot. Tas užrašas buvo toks nachališkas, kad 
nachališkesnio jau negali būt: šunis vesti ant virvutės, o lenkams įeiti 
draudžiama. Aš nueinu į tą universitetą ir kaip tiktai pasitaikė, kad tas 
profesorius Jungferis, su kuriuo aš norėjau pasišnekėt, skaitė paskaitą. 
ir kaip tik suradau, kad Jungferis skaito vienoj auditorijoj paskaitą. Tai 
aš palaukiau, kol pasibaigė ta paskaita, paskui priėjau prie jo. Nebuvau 
pažįstamas, tik žinojau iš vardo ir iš jo knygos, kurią skaičiau. Prisista- 
čiau, jis priėmė labai mielai mane. Draugiškai. Aš mačiau, kad jis labai 
šiltai sutiko mane. Sako: „Palauk, aš čia užbaigsiu reikalus ir aš noriu su 
jumis taip pat pasikalbėt“. Po kiek laiko išėjom į tą parką, ir aš žiūriu, 
kad jis ieško vietos, kuri būtų toli nuo visokių krūmų ir medžių, atviroj 


302. Varta (lenk. Warta - upė ir gyvenvietė Centrinėje Lenkijoje.) 


239 


vietoj. Suradom tokį suoliuką, atsisėdom, ir jis pradėjo keikt vokiečių 
valdžią. Tas man buvo labai įdomu. Žinoma, ir aš pritariau jam nuošir- 
džiai. Jis, žodžiu, sakė, kad nesupranta, ką Berlynas daro, Jisai pasirin- 
ko tokią vietą, kad niekas negirdėtų. Manim jis pasitikėjo. Aš nežinau, 
ar jis žinojo mane iš praeities, buvau spaudoj žinomas šiek tiek žmogus, 
rašydavau laikraščiuos. Su diena kita jis šiek tiek sužinojo apie mane, 
bet kiekvienu atveju labai nuoširdžiai ir atvirai keikė Hitlerio valdžią. 
Ypač kas lietė Baltijos valstybes. Kad jam buvęs didelis siurprizas. Jis 
niekad negalvojo, kad taip elgsis prastai vokiečiai su lietuviais, latviais 
ir estais. „Bandžiau įtakot Berlyną, bet niekas manęs neklausė“, - sakė 
jis. Tai vat buvo įdomus faktas. 

Paskui, kai karą pralaimėjo vokiečiai, galbūt jį lenkai įskundė, jisai 
buvo profesorius Poznanės universitete, buvusiam lenkiškam universi- 
tete, taip kad jį buvo suareštavę amerikonai. Taip, kaip hitlerininką. Tai 
aš pats agitavau tada lietuvius, kad jie padarytų intervenciją ir kad jį pa- 
leistų, kad jo nebaustų. Reiškia, kad jis nepritarė. Ir jis nebuvo nubaus- 
tas. Ir net antrą laidą išleido jo knygos „Lietuva - vienos tautos veidas“. 
Ir iš tikrųjų verta buvo, labai simpatiškai parašyta knyga. Va toks epi- 
zodas iš to Didžiojo karo, kuris liečia mus. Tada, tos kelionės metu po 
Vokietiją, man papuolė viena knyga, parašyta Suomijos vokiečių profe- 
soriaus Gadolino*“. Aš dabar vardo jo neatsimenu, apie Rytų Europą ir 
apie Antrą pasaulinį karą. Maždaug tokiu pavadinimu knyga. Ir buvo 
parašyta, kad ta knyga leidžiama specialiai nacių partijos organizacijai. 
Ten buvo išdėstyta, ką darys po karo Vokietija su Rytų Europa, ypač su 
Baltijos valstybėmis. Ir ten buvo žiauriai išdėstyta. Kaip tiktai Poznanė, 
tas Posenas, kas buvo tada vadinamas Wartegau (Warte provincija pa- 
gal upę Warte), viena Vokietijos provincija. Ir ten toj Gadolino knygoj 
buvo parašyta, kad su Lenkija, Lietuva, Latvija ir Estija reikia, maž- 
daug, padaryti taip, kaip padarė su Lenkijos provincija - ta Wartegau. 
Aš įsivaizdavau, paskaitęs tą knygą, kad gali būt prie Žalio kalno parko 
ar kur kitur parašyta tokia iškaba, kad, reiškia, „šunis išvesti ant virvu- 
tės, lietuviams įeiti draudžiama“. Ir tada pasidariau gana didelis vokie- 
čių priešas. Ir įsitraukiau į tą Laisvės kovotojų sąjungą, ir dalyvavau re- 

zistencijoj, nors anksčiau turėjau simpatijų Vokietijai, ir taip galvojau, 
kad gali mums padėt Vokietija atgaut Vilnių. Bet paskui jau praėjo man 
visos simpatijos, kai paskaičiau tą knygą, kuri buvo skiriama nacional- 
šovinistinei partijai Vokietijos. Kažkaip ji į mano rankas pakliuvo, aš 
dabar neatsimenu, kur aš gavau, bet ta knyga pakliuvo į mano rankas. 
Nors ji buvo oficialiai viešai neplatinama. Tai ir tada, grįžęs į Kauną, į 
Lietuvą, į Vilnių grįžęs, aš jau jokių simpatijų vokiečiams nejaučiau. Ir 
negalvojau, kad jų laisvėjimas atneštų mums ką nors gero. 

Tai apie Laisvės kovotojus kitą kartą papasakosit? Kada ir kaip 
įsijungėt į Laisvės kovotojų sąjungos veiklą? 

Aš jau žinojau apie Laisvės kovotojus ir šiek tiek dirbau su jais, 
jau Lietuvoj vokiečių okupacijos metu. Atsimenu, pažinau, sakysim, 
tą garsųjį Joną Deksnį, kuris buvo aktyvus jau vienas iš vadovų Lais- 
vės kovotojų Lietuvoj, vienas iš kūrėjų. Šalia Valiulio, Jurkūno ir kitų. 
Atsimenu, vieną kartą susitinku su juo Vytauto prospekte, ir jis man 
paduoda glėbelį „Laisvės kovotojo“ laikraščių, kurį leido Laisvės kovo- 
tojai pogrindy. Aš važiavau į Vilnių ir ėjau į stotį Vytauto prospektu. 
Ir jisai sutikęs mane apsidžiaugė: „Gerai, nuvežk „Laisvės kovotoją“, 
naujas numeris išėjo“ Aš vežiau tą laikraštį į Vilnių, bet pagalvojau, 
kad truputį neatsargus tas Jonas Deksnys. Dėl to, kad jis įteikė man 
tuos laikraščius pogrindinius, netoli kaip tiktai buvo vokiečių gestapo 
įstaiga, beveik priešais tos įstaigos langus jis tą operaciją padarė. O jeigu 
iš tikrųjų aš būčiau papuolęs, kas nors būtų pakratęs ir radęs pas mane 
„Laisvės kovotoją“. Vokiečiai jau žinojo, kad tai yra organizacija, kuri 
yra nusistačius prieš juos. Ir gana griežtai. Galbūt griežčiau negu kitos 
organizacijos. Sakysim, Lietuvių frontas, Lietuvių laisvės frontas, kaip 
anksčiau buvo vadinama, nebuvo taip aiškiai nusistatę prieš vokiečius, 
kadangi jie labai bijojo, kad negrįžtų sovietinė santvarka, kad vokiečiai 
nepralaimėtų Rytų fronte. Tai jie kaip kovojo su vokiečiais - ne taip 
aštriai. Laisvės kovotojai buvo aštriau nusiteikę: mes esam ir sovietinės 
santvarkos priešai, bet mes nedraugaujam su vokiečiais, nieko nenorim 
turėt, jokio sandėrio sudaryt su nacine Vokietija. 

Tai va toks epizodas mano buvo. Bet aš aktyviai neįsijungiau į gru- 
pes, kadangi aš aktyviai iš viso nedalyvavau rezistencijoj. Nei antisovie- 
tinėj, nei antivokiškoj. Aš skaičiau, aš buvau skeptiškas dėl rezultatų tos 

kovos. Ir antisovietinės, ir antivokiškos. Man atrodė, kad mes esam per 
maži ir per silpni ką nors padaryt, ką nors didesnį, gaut didesnį rezul- 
tatą. Gali pakenkt šiek tiek, gali padėt šiek tiek. Bet ir ta pagelba labai 
palyginus maža, ir tas pasipriešinimas labai nedidelis, palyginus su tom 
jėgom, kurios tada kovojo Sovietų Sąjungoj. Visas pasaulis ir Amerika 
įsijungus į karą, ir tas mūsų veiksnys ne toks didelis, palyginus mažas 
veiksnys. Jeigu ir labai aktyviai reikštumėmės, sakysim, traukinį kokį 
susprogdintumėm, tiltą sugriautumėm, bet tai vis nedideli dalykai, nuo 
to pasaulio eiga, įvykių eiga neapsikeis. Taip, kad aš buvau skeptiškas. 
Ir aktyviai neįsijungiau. Paskui jau, išbėgęs į Vokietiją 1944-ais metais, 
jau pradėjau aktyviau dalyvauti, ne tiek tikėdamas, kad kažin ką pa- 
darysim, bet vis šioks toks darbas, sakysim, iš neturėjima ką veikt. Na, 
tai užsiimi tuo, kas tau prieinama. Tai tada gana aktyviai dalyvavau, 
buvau Laisvės kovotojų sąjungos valdyboj kelis metus, ypač artimai 
draugavau su Valiuliu, su Jurgiu Valiuliu arba kaip jis, kaip vėliau buvo 
žinomas rezistencijos žmogus Karolis Drunga. Su juo artimai drauga- 
vau ir su kai kuriais kitais žmonėmis. 

Kada pradėjo eit laikraštis „Mintis“, turbūt1947-ais metais „Minties“ 
redaktorium pasidarė Henrikas Žemelis, mano gimnazijos draugas - 
mes abu iš Kėdainių gimnazijos, jis viena klase už mane aukščiau buvo, 
žodžiu, jis baigė Kėdainių gimnaziją vienais metais anksčiau negu aš. 
Jau draugavom tada, Kėdainių gimnazijoj. Tai tada aš įsijungiau, ir jis 
prašė mane įsijungt į „Mintį“. Į tą laikraštį, į dienraštį - vienintelį dien- 
raštį, kuris tada ėjo Vokietijoj lietuviškas. Ir aš gana aktyviai įsijungiau, 
ne tiek pats rašydamas, bet kiek organizuodamas, agituodamas kitus 
rašyt, bendradarbiaut „Minty“. Kadangi aš pažinau gana daug žmonių, 
ypač rašytojų, menininkų ir kituose sluoksniuose esu nuteikęs vieną 
kitą, kad pasidarytų „mintiečiais“. Ypač esu prikalbinęs Stasį Leskaitį, 
kuris tada buvo Zaunienės?“* vyras, Zauniui mirus. Ji buvo ištekėjusi už 
jo, ir jie gyveno Vokietijoj tuo metu, 1944-1945 metais. Ir Leskaitis buvo 
rašytojas, nelabai uolus rašytojas, berods tik vieną romaną parašė, bet 
buvo vienas iš „Lietuvos aido“ redaktorių ir spaudoj reiškėsi. Bet labai 
kritiškas žmogus. Neveržlus, nelengva buvo jį prikalbint. Jis turėjo gerą 

plunksną ir daug žinojo, ir kalbas mokėjo svetimas. Jis parašė gana ilgą 
straipsnį su keliais tęsiniais apie Amerikos literatūrą. Tai buvo beveik 
pirmas toks straipsnis, kuris supažindino tada su Amerikos naująja li- 
teratūra, Ir tokių specialistų buvo labai mažai, kurie žinotų apie Ameri- 
kos literatūrą. Mes žinojom daugiau apie vokiečių, prancūzų literatūrą 
ir, žinoma, rusų, bet apie Amerikos literatūrą, kaip ir Amerikos istoriją, 
labai mažai žinojom. Aš, atsimenu, baigiau Kauno universitetą, Ame- 
rikos istorija ten neegzistavo. Užsimindavo bendruose kursuose, Euro- 
pos istoriją dėstydami, o Amerikos istorijos atskiru dalyku nebuvo net 
mūsų universiteto istorijos programoj. 

Didelis „Minties“ laimėjimas buvo, kada Leskaitis parašė tą straips- 
nį, supažindino su moderniąja Amerikos literatūra. Tada žmonės suži- 
nojo apie Hemingvėjų ir kitus rašytojus naujuosius Amerikos. Tas buvo 
naudinga. Ir ne vieną esu pakreipęs į „Mintį“, kad bendradarbiautų. 
Antanas Rūkas, paskui paryžiečiai: Bronys Raila, Algirdas Greimas ir 
kiti. Taip kad aš „Minčiai“ gerokai padėjau. Tada Žemeliui padėjau re- 
daguot tą laikraštį ir kaupt apie save stipresnį bendradarbių būrį. Na, 
ir tuo pačiu, žinoma, jisai priklausė Laisvės kovotojams ir aš priklau- 
siau, veikdavom toj Laisvės kovotojų organizacijoj. Jis kaip laikraščio 
redaktorius buvo kviečiamas į Vyriausio Lietuvos išlaisvinimo komi- 
teto posėdžius kartais, arba pasitarimus, kaip visų laikraščių atstovai 
buvo kviečiami, taip ir „Minties“. Tai man pasakojo, kai atvažiuodavo. 
Aš kurį laiką dirbau tame komitete, ir jis atvažiavęs pas mane apsisto- 
davo, Henrikas Žemelis. Atsimenu, pirmą kartą, kai jis atvažiavo, tai 
pasakojo, kaip jis prisistatė kunigui Krupavičiui, kuris buvo VLIK'o 
pirmininkas tuo metu. Na, jis sako: „Prisistatau, kad esu „Minties“ 
redaktorius.“ Tai Krupavičius pažiūrėjo į jį ir sako: „Ar tai tos „Min- 
ties“, kuri ne visados išmintingai parašo?“ Tokia kritika, žodžiu. Ir tai 
Krupavičius pasakė dėl to, kad „Minty“ buvo kartais kritikuojamas 
VLIK'as. Ypač kritikuojamas už tai, kad ten per daug dominuoja viena 
žmonių grupė, vienas sparnas Lietuvos visuomenės, būtent, dominavo 
klerikalinis, krikdemiškas, krikščioniškai demokratiškas frontas. Na, 
tai „Minty“ kartais parašydavo, - kadangi „Mintis“ atstovavo liberalinį 
frontą, laisvesnį, - kartais parašydavo ir kritiškai apie tą pačią laisvi- 
nimo organizaciją, kurioj dominavo, daugumoj dominavo, ypač Kru- 

pavičiui būnant pirmininku tos organizacijos, dominavo krikdemiškas 
blokas. Mes bandydavom surast šiokią tokią atsvarą, ypač jaunesnėj 
kartoj, kuri dar nebuvo susijungus su senoms partijoms anoj senoj Lie- 
tuvoj. Tai tos naujos idėjos, kurias platino „Mintis“, turėjo gana didelį 
pasisekimą, žmonės mėgo, kad ne visi vienodai rašo. Sakysim, iškilo 
klausimas santykių su diplomatais, ypač su Lozoraičiu Stasiu, kuris 
buvo seniau Užsienio reikalų ministeris prie Smetonos, tautininkų lai- 
kais, o paskui, kai buvo paskirtas diplomatijos šefu, kai Lietuvą okupa- 
vo sovietai, jis turėjo jau vadovaut diplomatiniam korpusui kaip vie- 
nijantis organas. Vienijantis žmogus visos Lietuvos diplomatijos, kuri 
nepripažino Lietuvos prisijungimo į Sovietų Sąjungą. Ir kartais kildavo 
kova tarp diplomatų taktikos, kokios laikytis, dabar Lietuvai kovojant 
už savo ateitį, už savo nepriklausomybę - būsimą nepriklausomybę. 
Apie Laisvės kovotojų sąjungą ir mano santykius... Aš nebuvau labai 
aktyvus narys, bet buvau narys, turėjau daug draugų toj organizacijoj. 
Ir paskui, vieną gerą dalyką, kad Laisvės kovotojai labai gerai prisidėjo 
prie studentų organizavimo. Ir aš pats šiuo atžvilgiu buvau gana akty- 
vus, kai organizavosi Šviesos studentų organizacija - šviesininkai. Tada 
jau gyvenau prancūzų zonoj, netoli Tiubingeno, su šviesininkais aš bu- 
vau nuo pat pradžios. Buvau, kai jie organizavosi, paskui dalyvavau jų 
veikloj, kartais paskaitas skaitydavau, dalyvaudavau jų veikloj, kadangi 
Tiubingene buvo jų centras. Tiubingeno universitete gana daug lietu- 
vių studijavo ir ten ta organizacija kūrėsi. Tai čia buvo konkreti veik- 
la ir kuri, man atrodė, čia yra rimtas dalykas, ir ta organizacija Šviesa 
buvo gana efektyvi. Ir turėjo gana didelį, didelį pasisekimą, galėjo net 
konkuruot su ateitininkais. Ateitininkai buvo taip pat veikli organi- 
zacija, ir moksleivių, ir studentų. Ir Šviesa pasidarė jau antra jaunimo 
organizacija. Skautai dar paskui buvo, kurie buvo vidury - tarp Šviesos 
ir ateitininkų: dalis buvo arčiau ateitininkų, dalis arčiau šviesininkų. 
Taip gimė tos trys organizacijos, išsivystė dar Vokietijoj. Paskui Ame- 
rikoj, jau po emigracijos 1948-1949 metų, jau kada daugumas atsidūrė 
Amerikoj ir Kanadoj, ir Australijoj, tada pradėjo vietoj šviesininkų or- 
ganizuotis Santaros organizacija. Susijungė Vokietijos šviesininkai ir 
Amerikos santariečiai, susijungę sudarė federaciją Santaros-Šviesos. 
Federacija, kuri pradėjo leisti „Metmenis“ ir vėliau „Akiračius“, sudarė 

gana kultūriniam išeivijos gyvenime vieną pagrindinių [frontų]... Ga- 
lima sakyti, susidarė du frontai. Dešinysis frontas su ateitininkais, „Ai- 
dais“, „Draugu“ ir visu kitu ir liberalinis frontas, laicistinis dar kartais 
buvo vadinamas, ne antireliginis, bet ir ne religinis. Žodžiu, religijos 
atžvilgiu toks neutralus judėjimas santariečių ir šviesiečių. Tos dvi ten- 
dencijos gyvavo visą laiką, jos reiškiasi ir dabar, ir Lietuvoj. 

Paskui susidūrimas įvyko dėl santykių su Lietuva, su senąja sovie- 
tine Lietuva. Mes buvom (santariečiai-šviesiečiai) už kaip galima arti- 
mesnių santykių palaikymą su Lietuva, nesvarbu, kad ji okupuota, bet 
Lietuvos žmonėms reikia palaikyt santykius. Reikia sekt, kas darėsi 
Lietuvoj: reikia sekt jų spaudą, literatūrą, mokslą ir neignoruot. Ant- 
ra pusė buvo, kur kas griežtesnės linijos laikėsi, kad maždaug nieko 
nereikia pripažint, ką daro Lietuva, kadangi iš viso beveik nieko gero 
nedaro. Tai, maždaug, viską smerkt ir tuo pačiu nustatyt ne tik mus 
pačius prieš sovietus, bet bandyt ir visą pasaulį nustatyt prieš Sovietų 
Sąjungą. Žinoma, čia gera idėja, bet kai tiktai pagalvoji rimčiau, toks 
mažas kraštas ir tokia maža emigracija palyginus su pasauline istorija, 
tai tas mūsų antisovietiškumas labai didelės įtakos nepadarė pasauly. 
Dėl to, kad negi Amerika, Didžioji Britanija ar Prancūzija, ar Vokie- 
tija atkreips ypatingai daug dėmesio, ką sako Lietuva. Tu to negali nei 
laukt. Vis viena Lietuva per mažas kraštas, kad galėtų pravest pasaulinę 
įtaką pasauly. Paskui tam ir mes pritarėm, kad reikia ieškot artimesnio 
bendradarbiavimo su Latvija ir Estija. Tada, kai visos trys susijungė į 
tą kultūrinį judėjimą, kuris pradėjo leist „Baltic Review“ anglų kalba 
žurnalus ir organizacija anglų kalba tarp estų, latvių ir lietuvių, tada jau 
pasidarė ir šiek tiek įspūdingesnė veikla, ir turėjo reikšmių ir pasauly. 
Ir, taip sakant, galėjo išgirst balsą tos organizacijos, išgirst. Ir lenkai, ir 
jau balsas pasidarė svarbesnis. Tos idėjos tebegyvuoja ir dabar. 

Kaip šis konfliktas tarp liberalų ir katalikų išryškėjo jau Vokieti- 
joje? Prisimenant diskusijas dėl Ramono „Kryžių“ ir pan. 

Taip, labai buvo aštrus ginčas. Matai, Ramono „Kryžiai“, ir aš esu 
apie juos rašęs, nepamenu, kuriam laikrašty... Žodžiu, buvo pasta- 
tytas klausimas, kad yra Lietuvai tik du keliai: arba į Maskvą, arba į 
Romą. Na, tai mes galvojom, kodėl gi tik du? Kodėl dar nėra kitų ke- 

lių? Kodėl tik Maskva ir Roma? Reiškia, jeigu tu nesi geras katalikas, 
tai eini į Mask-vą? Kodėl būtinai į Maskvą? Gali nebūt, taip sakant, 
geras katalikas ir neit į Maskvą. Yra dar kiti keliai: yra Prancūzija, 
yra Amerika, yra Anglija, yra katalikiški kraštai, yra protestantiški 
kraštai, musulmoniški kraštai. Pasaulis įvairus ir daug yra idėjų. Tai 
va tas suskaldė visuomenę gana smarkiai, kadangi iš tikrųjų savotiškas 
nonsensas galvot, kad yra tik du keliai. Ir, žinoma, tas suskaldė, paaš- 
trino santykius ir net tas tęsiasi iki dabar. Kai kas vis viena per siaurai 
dar žiūri. Jeigu, sakysim, vertinant sovietinį laikotarpį, kaip jį vertint? 
Arjis nieko nedavė gero? Naudingo? Net nenorėdamas duot naudingo, 
gyvenimas pats vertė daryt ką nors naudingo. Aš visados sakau, kad 
Lietuvos elektrifikacija, kelių sutvarkymas, plentų sutvarkymas, dujų 
įvedimas į Lietuvą - tai yra tokie dalykai, kurie atsitiko anais laikais, 
sovietiniais, ir jų negali nubraukt. Tas atsitiko, ir tas naudinga Lietuvai. 
Ir tada buvo naudinga, ir dabar naudinga, ir ateity bus naudinga. Ne- 
gali dabar sugadint Vilniaus-Klaipėdos plento tik dėl to, kad jį sovietai 
statė. Arba Ignalinos stotį, arba Elektrėnus, arba Kauno jūrą vėl užpilt, 
panaikint tik dėl to, kad sovietai ją sukūrė. Tai būtų labai nelogiška ir 
labai neišmintinga. Dėl to, kad namas, kuriame aš gyvenu, yra anais 
laikais pastatytas, būt nesąmonė jį griaut dėl to, kas jis anais laikais 
pastatytas. Ir daug dalykų, Santariškių ligoninės ir kt. dalykai Vilniuje, 
Kaune, Klaipėdoj. Miestai išaugo dvigubai, trigubai. Gyvenimas eina, 
nesvarbu, kokia valdžia yra. Kartais jis eina geriau, lengviau, kartais jis 
eina sunkiau, daugiau aukų reikalauja, bet gyvenimas eina. Gyvenimas 
eina vis viena, nežiūrint, ką valdžia daro. Be to, kaip sakydavo seniau, 
kiekviena valdžia yra iš Dievo. Tam tikra prasme, tas yra teisinga, kad 
kiekviena valdžia nori geriau padaryt. Nėra tokios valdžios, kuri dirbti- 
nai norėtų prastai daryt. Kartais nemoka gerai daryt, nesupranta, neži- 
no, kaip gerai valdyt kraštą, bet kad sąmoningai norėtų prastai valdyt, 
tai turbūt nėra tokios valdžios. Tai yra tik supratimo reikalas, kaip tu 
supranti gerą valdžią ir kaip tu supranti prastą valdžią. Mano galva, net 
ir sovietai, ypatingai tie pirmieji komunistiniai vadai, Leninas, saky- 
sim, jis turėjo idėjas apie sukūrimą naujo pasaulio, tokio pasaulio, gero 
pasaulio, kuriame nebūtų per daug turtingų žmonių, kad nebūtų ir bie- 
dnų žmonių. Idėjos buvo ne tokios ir blogos, bet vykdymas jų, įgyven- 

dinimas, žinoma, buvo kitas dalykas. Ir čia priklausė ne dėl to, kad jis 
norėtų prastai daryt, jis norėjo gerai padaryt, bet nemokėjo, kaip gerai 
padaryt. Visa bėda, kad jis nemokėjo. Ir tas nėra taip lengva. Demo- 
kratija yra labai netobula valdymo sistema. Vieniems geriau pasiseka, 
kitiems ne taip gerai. Taigi, kad reikia žiūrėt reliatyviai į tokius dalykus. 
Nėra tokių absoliučių sprendimų, kad taip padarysi, ir viskas bus tvar- 
koj. Vienu laiku gal taip gerai padaryt, po kiek laiko galbūt kitaip reikia 
daryt. Taip, kad visados turi kritiškai žiūrėt į pasaulį. 

Atsimenu, mano istorijos profesorius, kurį aš labiausiai mėgau, ir iš 
kurio aš daugiausia pasimokiau, buvo profesorius Levas Karsavinas. Tai 
jis dažnai pakartodavo per paskaitas ir primindavo studentams, kad is- 
torikas turi visados būt bent truputį skeptikas. „Na, gerai, - jis mėgda- 
vo sakyt, - didelis buvo žmogus Aleksandras Didysis arba Cezaris, arba 
Napoleonas, bet klaidų padarė“ Žinoma, kad kiekvienas darė. Net apie 
šventuosius sakydavo: „Jis labai šventas, bet ne iš karto tuo šventu pasi- 
darė“. Apie šv. Augustiną kalbėdamas sakydavo, kad jis daug klaidų yra 
padaręs. Taip, kad visą laiką turi būti truputį skeptiškas žmogus. Truputį 
abejot. Ir geras istorikas, man atrodo, negali būt be to skepticizmo. 

Vytautas Didysis, gerai, Didysis, nors tada jo niekas taip nevadino 
Didžiuoju, vėliau atsirado Didžiojo jam vardas. Daug didelių daly- 
kų padarė, kaip apskritai sakysim, apie Lucko suvažiavimą, tai gali 
didžiuotis, kad suvažiavo visi Europos didieji žmonės ir kiek jie ten 
stumbrų ir briedžių suvalgė, ir kiek vyno išgėrė, tai tas labai smagu yra. 
Ir kažkur Lucke, palyginus nedideliam mieste, reiškia, buvo ir Vokieti- 
jos imperatorius, ir karaliai, tas gražu... 

Tiek prišnekėjau, gal bus jums šiek tiek naudinga. 

O dabar, grįžtant prie tų Laisvės kovotojų... Vis tiek tai buvo po- 
grindinė organizacija, kaip ateidavo nauji nariai, per pažintis, reko- 
mendacijas? 

Sakysim, kada Lietuvoj tas buvo, jau ten įsijungiant į tą Laisvės 
kovotojų sąjungą, tai jau ir rekomendacijos turi būt, ir priesaika yra. 
Ir prisieki, kad tu laikysies tų tikslų, kuriuos ta organizacija yra pa- 
sistačius. Bet paskui, sakysim, jau emigracijoj, kada tiesioginės kovos 
nebuvo, jau priešų tiesiogiai nebuvo, nei rusų, nei ukrainiečių, mes ten 
tiesiog ginklais nekovojom. Daugiau idėjiškai. Tai tada, sakysim, aš 
priesaikos nesu priėmęs. Kadangi aš įsijungiau į ją Vokietijoj, Lietuvoje 

tik laikraščius pogrindinius platinau. Paskui pašnekėdavom, pasitarda- 
vom ir su Deksniu, ir su kitais susitikę. 

Daug kas kritikavo, kad LLKS, atsikūrusi emigracijoje, tai nebėra 
ta pati organizacija, kokia buvo Lietuvos pogrindyje, tik pavadinimas 
tas pats. 

Žinoma, emigracijoj kitos sąlygos susidaro. Galų gale Lietuvoj buvo 
labai svarbu vienybę išlaikyt, dėl to tokios sąlygos - jeigu vienybės nėra, 
visų pirma veikla negali būti efektyvi. O paskui, kai atsidūrėm Vokietijoj, 
jauvienybė ne taip svarbu. Dėl to, kad demokratiškam krašte esi, nuomo- 
nės turi skirtis. Jeigu tu priimi už savo programą demokratines idėjas, tu 
kovoji už demokratinę Lietuvą, tai aiškus daiktas, tu turi pripažint, kad 
gali būti kelios partijos, kelios ideologijos, keli veikimo būdai, metodų 
įvairių gali būt. Ir savaime demokratinio režimo nesukursi, jeigu vieną 
liniją visiems nustatysi. Neįmanoma vienos linijos nustatyt. Tai tada, Ži- 
noma, atsirado kova tarp idėjų, kartais ir labai aštri kova. Sakysim, tarp 
Laisvės kovotojų ir kai kurių kitų organizacijų kartais kova būdavo labai 
aštri. Labai griežta. Ir, kai sako, ant peilių eidavo vieni su kitais. Tas yra 
natūralu, būtina laisvoj visuomenėj. Idėjų kova. Labai gerai, kad ji reiš- 
kėsi. Tuo kaip tiktai emigracija pasižymi, kad jinai reikalinga, nors jos 
vaidmuo yra žymus tik dėl to, kad yra įvairių idėjų. 

Bet ir Lietuvoj tos vienybės nebuvo, net ir tarp pogrindžio organi- 
zacijų. Jei paimsim tuos pačius Laisvės kovotojus ir frontininkus... 

Buvo skirtumai. Bet tokie dalykai, sakysim, kaip kovot su priešu, 
priešas yra tas pats. Ir Laisvės kovotojų priešas yra sovietinė Lietuva ir 
komunizmas, ir fašizmas. Priešas yra tas pats. Ir ateitininkams, ir san- 
tariečiams, sakysim. Priešas yra tas pats. Mes kovojom prieš diktatūrą, 
mes kovojam už demokratiją. Bet ta kova gali būt įvairi, kova nebūtinai 
tais pačiais ginklais. Vienas gali naudot intelektualinius argumentus, 
intelektualinę kovą, kitas gali šiaip efektyvią - fizinę kovą. Gali, saky- 
sim, atentatus ruošt, gali ką nors organizuot. Kovos metodai gali būt 
skirtingi, ir būna skirtingi. Bet idėja yra ta pati. Tarp tų organizacijų 
ir Laisvės kovotojų, ir Lietuvių fronto, buvo naujos idėjos, reiškia, ne- 
priklausomoj Lietuvoj, Smetonos Lietuvoj jų nebuvo. Čia jau susikūrė 
okupacijos metais ir karo metu tos organizacijos (ir Laisvės kovotojai, ir 
Lietuvių frontas). Kiekviena, žinoma, norėjo turėt įtaką visuomenei. Ir 

galvojo, tas yra natūralu, kad daro teisingai, kad tas kelias yra teisingas, 
jos metodai yra teisingi. Kita organizacija, Lietuvių frontas, galvojo, 
kad jie efektyviau veikia, kad jų metodai ir idėjos svarbesni Lietuvai. 
Ginčai visados gali būt. Ir, kas sugeba geriau padaryt, kas įtaką giles- 
nę padaro žmonėms, jaunajai kartai, priaugantiems žmonėms, tas turi 
arba geresnę idėją, arba jo idėjos geresnės, arba jo metodai veiklos yra 
geresni. Ir tas apsprendžia, kas didesnį pasisekimą turi. 

Nuostabiai, sakysim, Santara skaičiais ypatingai niekad nesigyrė, 
niekados nesakė, kad mūsų masės yra. Tas skaičius nelabai svarbu, koks 
jis didelis yra, kad tu turi daug narių. Galbūt skautai, sakysim, skaičiu- 
mi pralenktų ir frontininkus, ir Laisvės kovotojus. Bet savo įtaka, ypač 
kultūrinėj, kūrybinėj srity, tai nuo skaičių ne visados priklauso. Kad or- 
ganizacija turi daug narių, tai tas nereiškia, kad ji daug padaro. Kartais 
gali nedidelis būrys padaryt didelį darbą, o kartais ir labai didelis būrys 
nepadaro didelio darbo. Tai čia yra kai kur, sakysim, fizinėj srity, Azinį 
darbą dirbant, aiškus daiktas, kad skaičius yra labai svarbus. Be abejo, 
griovį kast, jei nenaudoji modernios technikos, daug vyrų greičiau iš- 
kas, negu mažai. Tai čia aišku. Fizinius darbus grynai padaryt, namą 
pastatyt, be abejo, daug žmonių greičiau pastatys, negu mažai. Bet kul- 
tūrinėj srity gerą operą parašyt, gerą romaną parašyt arba ką nors kita 
sukurt, kartais vienas žmogus gali labai daug padaryt. 

Tačiau visą laiką ta įtampa, tas konfliktas (pvz., tarp katalikų ir 
liberalų) išeivijoje egzistuoja... 

Tai čia yra natūralus procesas. Jisai buvo, jisai ir bus. Mūsų kraštas 
yra religiškai ne visiškai vieningas, žinoma, dominuojanti yra katalikų 
bažnyčia, bet yra ir kitos bažnyčios, protestantų ir kitos. Ir labai gerai, 
kad yra įvairios bažnyčios, įvairumas yra labai geras daiktas. 

Bet tas konfliktas dažnai būdavo ne dėl religijos. Ir ne dėl kokių 
nors labai rimtų idėjų. Pavarčius spaudą atrodo, kad dėl smulkmenų... 
reikėjo kažkokios mažytės kibirkšties, ir viskas vėl užsiplieksdavo... 

Tas teisybė. Sakysim, santykiai su Lozoraičiu. Smetonos valdžia jį 
paskyrė diplomatijos šefu. Dėl to daug kas nekvestionavo, maždaug, 
sutiko visi, kad jis turi tokį paskyrimą. Kiek jam reikšmės priduot, kiek 
jam svarbos priduot? Dėl to vieniems, ką jis padarė, ką jis pasakė, yra 
šventa. Kitiems atrodo, kas jis yra žmogus klystantis, kaip kiekvienas 

gali klyst. Ir, žodžiu, kritiškai į jį žiūrėjo. Taip ir į visus... Sakysim, koks 
nors vyskupas pasakė, ar arkivyskupas, kardinolas ką pasakė, žinoma, 
daugiau dėmesio kreipė, negu ką paprastas žmogus pasakė. Tas nereiš- 
kia, kad kardinolas ar vyskupas, netgi pats popiežius kartais neklysta, 
arba kartais padaro neteisingą žingsnį. Ar gali padaryt. Gali suklyst. 
Tai taip pat ir ministeriai, ir partijų vadai, ir valstybės vyrai, ir prezi- 
dentai, ir ministeriai, ir generolai. Gali... Taip, visi mirtingieji. Napo- 
leonas buvo didelis karo vadas, bet kai kurių klaidų padarė. Sakysim, 
žygis į Maskvą klaidingas buvo padarytas. Ir nereikalingas visai buvo, 
ir pražudė jį. Ir sugriovė viską, ką jisai padarė gero. Taip, kad kiekvie- 
nas žmogus gali suklyst... 


Kelias į Vakarus 
Vincą Trumpą kalbino Linas Saldukas 


Norėčiau detaliau sužinoti apie Jūsų kelią iš Lietuvos, kurioje Vo- 
kietijos vietoje pirmiausia atsidūrėte? Kaip dažnai keitėsi Jūsų gyve- 
namoji vieta? 

Išvažiavau iš Lietuvos 1944 metais rugpjūčio 2 dieną. Iš tėviškės 
išvažiavau kokį porą savaičių anksčiau, apie liepos mėnesio vidurį ar 
pirmoj pusėj liepos, jau Raudonoji armija buvo ties Dotnuva. O nuo 
mano tėviškės prie Ariogalos Dotnuva yra maždaug už 15 kilometrų. 
Tai tada jau pagalvojau, kadangi jau buvau nusistatęs važiuot į Vakarus, 
jau laikas pajudėt. Ir dviračiu išvažiavau iš tėviškės, ir atsidūriau ana- 
pus Nemuno, Suvalkijos pusėj pas savo bičiulį mokytoją Starkevičių, su 
kuriuo mes dirbom kartu Kauno Šančių gimnazijoj. Galvojom, kad ties 
Nemunu dar vokiečiai bandys laikytis, ir žiūrėsim toliau, ką daryti. Bet 
vieną kartą valgant pietus pamačiau per langą, kad vaikai sulipę į medį, 
žiūri ir vienas kitam rodo kažką. Išėjęs laukan paklausiau, ką ten ma- 
tot. Sako: „Sovietų tankai važiuoja.“ Tai mes su mano draugu Starke- 
vičium sėdom ant dviračių ir pasileidom Rytprūsių link. Buvo įdomus 
važiavimas, kadangi vokiečių kariuomenė tais pačiais keliais traukėsi 
atgal. Ir aš, atsimenu, paklausiau vieno vokiečio kareivio, kuris atrodė 

suvargęs, basas, blogai apsirengęs. Sakau, vokiškai klausiu jo, kur dabar 
keliauji? Tai pasakė su tokia pikta rezignacija: „Nach Berlin“ (Į Berly- 
ną). Tai tada ir man pasirodė, kad turbūt jau nebeatsilaikys vokiečiai. 
Kaip nuvažiavom į pasienį ties Šakiais, už Šakių, ties Siesikais, dar per 
sieną nepraleido kurį laiką. Dvi, tris dienas turėjom trintis aplink sieną 
ir tiktai rugpjūčio 2 dieną atidarė sieną. Ir tada masės žmonių, kurios 
buvo pasieny, pasileido, reiškia, į Rytprūsius ir į Vakarus. Kaip kokia 
srovė prasiveržė. 

Na, tai nuvažiavau su dideliais visokiais pergyvenimais. Dviratį pa- 
ėmė mano pažįstamas karininkas, kuris važiavo arkliais, vežimu. Sako: 
„Dėk dviratį į vežimą ir važiuojam kartu“. Taip, kad Rytprūsius perva- 
žiavau arkliais iki Dancigo, dar truputį už Dancigo, kur buvo pabėgėlių 
stovykla. Ir ten reikėjo dar pagyventi pora dienų - trejetą toj stovykloj, 
ir paskui galėjau važiuot. Traukiniu išvažiavau į Vieną. Kadangi buvęs 
Vienoj anksčiau, 1943 metais, kada važinėjau po Vokietiją ir bandžiau 
Vienoj dirbt garsiajame imperiniame austrų imperijos archyve, kuris 
vadinosi Haus und Stadt archiv (reiškia, Habsburgų šeimos miesto ir 
valstybės archyvas). Na, bet ką ten mažai galėjau surast, tai grįždamas 
1943 metais vėl į Lietuvą buvau Poznanėj, kuri vokiečių tada buvo užim- 
ta, vadinosi Posenu. Ir ten kurį laiką teko padirbt Poznanės archyve, 
vadinamojoj Račinskio bibliotekoj. Bet tai čia ankstyvesnė istorija. 

Dabar iš Vienos, Viena buvo bombarduojama tuo metu. Ir mano 
sesuo, pabėgus anksčiau, jau buvo apsigyvenus Grace. Gracas irgi yra 
universitetinis miestas Austrijoj. Tai aš Vienoj buvau apsistojęs mažam 
viešbuty, kuriame gyveno kai kurie kiti lietuviai. Tarp jų ir rašytojas 
Rimkūnas, su kuriuo mes pažįstami anksčiau buvom, kadangi jis yra 
studijavęs Paryžiuj, taip kaip ir aš prieš karą esu studijavęs Paryžiuj. 
Tai susitikom ten Vienoj, jis pabėgęs iš Lietuvos, taip kaip ir aš, ir dar 
ten pora pažįstamų ar naujai susipažintų žmonių. Ir nutarėm kortas 
palošt, neturėdami ką veikt. Proferancą*“ palošt. Bet kažkaip man kilo 
galvoj mintis, kad reikia važiuoti į Gracą, kadangi sužinojau, kad mano 
sesuo yra Grace. Tai, sakau, būsim kartu. Ir išvažiavau į Gracą tą die- 
ną, tai buvo turbūt rugsėjo pradžia. Matot, sieną peržengiau rugpjūčio 
2 dieną, iki Vienos maždaug tęsėsi kelionė apie mėnesį laiko, daugiau 

truputį, gal pusantro mėnesio, ir iš Vienos dabar važiuoju į Gracą, kur 
jau teko ilgiau pagyvent. 

Bet įdomus daiktas, ant rytojaus skelbia per radiją ir laikraščiai 
rašė, kad Viena buvo smarkiai bombarduota tą pačią naktį, kada aš iš- 
važiavau į Gracą. Ir kaip tiktai bomba pataikė į tą viešbutį, kuriame 
mes lošėme proferancą. Ir rašytojas, jaunas rašytojas Rimkūnas buvo 
užmuštas. Tame viešbutyje ir kiti lietuviai buvo užmušti. Tai likimas 
mane išgelbėjo. Kažkaip kilo mintis, kad reikia važiuot į Gracą. Atsi- 
kėliau, pabaigėm pulką, reiškia, apsimokėjau pinigus, kiek aš ten pra- 
lošiau ar išlošiau, ir atsisveikinau, ir išvažiavau. Ir tą pačią naktį bom- 
bardavo Vieną, reiškia, ir galėjau būt užmuštas ir aš, kadangi iš to mažo 
viešbučio nieko neliko. Bomba buvo pataikiusi į patį viešbutį. Tai toks 
nutikiminis dalykas, kuris atsitinka karo metu. Ir gali atsitikti - arba 
vienaip pasibaigt, arba kitaip pasibaigt. 

Žodžiu, atsiradau Grace. Taip turbūt rugsėjo mėnesio pabaigoj, ir 
ten teko apie metus laiko pagyvent, kol reikėjo bėgt iš Graco. Kadangi 
per Jugoslaviją Raudonoji armija veržėsi jau į Austriją: iš vienos pusės 
į Vieną, ir kitos pusės nuo Jugoslavijos į Gracą. Ir žiūriu, kad ir ten yra 
nepakankamai saugu. Ir turėjau pabėgt iš Graco ir važiuot toliau į Vo- 
kietiją, į Vakarinę Vokietiją. Ir tada atsidūriau Bavarijoj, Plochingene, 
tokiam gražiam mieste Bavarijos, netoli Dunojaus upės. Ir ten dar teko 
išgyventi bombardavimus ir karą ir sulaukt karo pabaigos, kada vokie- 
čiai kapituliavo prieš Vakarų sąjungininkus ir Vakarų valstybes. Ir tada 
atsikėliau į Miuncheną, iš Plochingeno į Miuncheną, ir tas turbūt buvo 
spalio mėnesį 1945 metais. O karas baigėsi, kažkas, gegužės mėnesį. 

Tai va prasideda naujas laikotarpis, jau kaip pabėgėlio laikotarpis, 
vadinamas. Kadangi amerikiečių zona buvo, amerikiečiai turėjo vardą, 
pavadinimą mums visiems, visų tautų pabėgėliams ir belaisviams (ten 
buvo visų tautų iš Vakarų, ir Rytų Europos), vadino „išvietinti žmo- 
nės“. Net tautybė ne taip svarbu, bet tiktai „išvietintas“. Angliškai tas 
vadinosi „Displaced Persons“, reiškia, „išvietinti asmenys“. Tai vat aš 
tada ir pakliuvau tarp tų išvietintų asmenų. Ir Miunchene jų buvo la- 
bai daug. Man atrodo, buvo trys oficialios stovyklos. Aš pats gyvenau 
SS kariuomenės dalinių namuose, SS Kaserne vadinosi stovykla. Buvo 
lietuviai, lenkai, estai, latviai, turbūt ukrainiečių ir kitų tautybių žmo- 

nių, žodžiu, didžiulės kareivinės, užimtos tų išvietintų žmonių. Va ten 
jau prasidėjo išvietintų žmonių arba, kaip „Displaced persons“, reiškia 
DP, tai Pulgis Andriušis savo feljetonuose juos pradėjo vadinti „Dievo 
paukšteliais“. „Displaced persons“, reiškia, išvietinti asmenys, lietuviš- 
kai gerai išeina - „Dievo paukšteliai“. (...) Visiškai kai kuria prasme 
surastas geras lietuviškas pakaitalas. Iš tikrųjų mes buvom kaip Dievo 
paukšteliai. Priklausėm nuo kažko, kažkas davė mums maisto, kažkas 
davė mums drabužių, kažkas davė viską, patalpas gyvent ir t. t. 

Na, ir ten prasidėjo jau toks rimtesnis darbas. Reiškia, buvo du 
dalykai prieš akis. Vienas dalykas buvo, žinoma, kad mes esam ame- 
rikiečių zonoj. Kaip žinot, Vokietija buvo padalinta į keturias zonas: 
buvo amerikoniška Vokietija, britiška, angliška Vokietija, ir prancūziš- 
ka Vokietija, ir sovietiška Vokietija. Keturios dalys Vokietijos. Aš pa- 
kliuvau iš pradžios į amerikonišką Vokietiją ir gyvenau ten maždaug 
pusantrų metų. Amerikoniškoj Vokietijoj ir pradėjom veiklą, tam tikrą 
veiklą. Kadangi susibūrė daug žmonių. Aš nežinau, kiek Miunchene 
tada gyveno lietuvių, bet ne mažiau kaip tūkstantis gyveno vien tik 
Miunchene. O aplinkui įvairiuose miestuose irgi buvo daug, taip kad 
va Miunchenas buvo didesnis centras. Ir Miunchene mes jau turėjom, 
maždaug, tris gimnazijas susiorganizavę. Dvi pilnas gimnazijas ir vie- 
ną nepilną, mažesnę, stovykla nesudarė pilnos gimnazijos. Ir visas jas 
jungt, maždaug. Mokytojai kartais tie patys būdavo vienoj ar kitoj gim- 
nazijoj. Bet patalpos iš tikrųjų buvo vienoj stovykloj, kitoj stovykloj ir 
trečioj stovykloj, atskiros patalpos. Ir aš buvau vienos stovyklos, kuri, 
kaip sakiau, buvo SS kareivinėse (taip ir vadinosi SS Kaserne stovykla), 
reiškia, aš buvau neoficialus tos gimnazijos direktorius. Kadangi visos 
trys gimnazijos sudarė tik vieną gimnaziją, visų jų direktorius buvo 
Kazlauskas. Man atrodo, Kazlauskas Ignas, bet dėl vardo ne visai tikras 
esu. Tą galima patikrint kur nors apie Muncheno gimnaziją rašant, sa- 
kysim, Bostoniškėj enciklopedijoj galima būtų rast. 

Bet aš buvau tos SS Kasernes gimnazijos direktorius. Reiškia, toks 
nepilnas direktorius, bet aukščiausias pareigūnas tos gimnazijos. Ir mes 
veikėm gana neblogai, per tuos metus, per kuriuos aš buvau ten. Buvo 
meistrų gabių tarp tų lietuvių, pabėgusių į Vokietiją. Vienas girininkas 
buvo, kuris nepaprastai sugebėjo iš paprasto kambario padaryt mokyk- 

los kambarį, reiškia, ir suolus įrengt, ir visus baldus, kurie reikalingi 
yra mokyklai. Žmonės labai rūpestingai tą darė, su dideliu užsidegimu. 
Taip kad mokykla pradėjo veikti greitai ir gana gerai. Tarp tų pabėgusių 
žmonių (kaip aš sakiau, Miunchene jų buvo ne mažiau tūkstantis žmo- 
nių) buvo ir mokinių, ir mokytojų pakankamas skaičius. Taip, kad, sa- 
kysim, mūsų tose SS Kaserne gimnazijoj, toj buvo mokyklų personalas 
visai neblogas. Ir buvo specialistų: aš buvau istorikas, buvo ir literatū- 
ros specialistų, kalbų. Žinoma, kalba buvo pagrindinė, svarbiausia - tai 
anglų kalba, kadangi daugumas mūsų pabėgėlių galvojo, jeigu jau reiks 
ilgiau pasilikt, negrįšim namo, tai sekantis etapas bus Jungtinės Ame- 
rikos Valstybės arba Kanada. Tai daugiausia, ką galvojom, galvodami 
apie ateitį - galvojom, kad tolimesnė stotelė, tolimesnis sustojimas bus 
Amerikos Jungtinės Valstybės arba Kanada. Mažesnė dalis galvojo apie 
Australiją ar Angliją, o pati dauguma buvo už JAV. 

Nuo kada pradėjo žlugti viltys, kad bus galima sugrįžti į Lietuvą? 

Visiškai jos nežlugo ilgą laiką. Bet kai jau baigėsi karas ir pirmie- 
ji susitarimai Potsdame padaryti ir kiti, jau pasidalinta Vokietija, jau 
atplėšta nuo Vokietijos Rytprūsiai ir padalinti tarp Lenkijos ir Rusi- 
jos, jau buvo sunkiau galvot apie pasikeitimus. Atsimenu, atvažiavo į 
Miuncheną karo vadas amerikiečių, kariuomenės vadovas generolas 
Eizenhaueris. Ir mūsų delegacija lietuvių kartu su latviais ir estais nu- 
ėjom pas jį, žodžiu, išdėstyt savo padėtį. Ir, žinoma, pirmas klausimas iš 
jo pusės buvo: „Kodėl jūs nevažiuojat namo?“ Taip, kaip darė daugybė 
kitų tautybių, sakysim, prancūzai, belgai, ispanai ir kiti skubino kiek 
galima grįžti į namus, o mes, kiti čia, nenorim. Na, tai dėstom, kad 
prastai ten, kodėl negalime grįžt atgal ir kas mūsų ten laukia. Sako: 
„Aš ką tik grįžau iš Maskvos ir mačiau šokių ir dainų šventę. Mačiau 
lietuvius šokant, ir, man atrodo, labai gražiai, tautiškais rūbais apsiren- 
gusios mergaitės. Ir atrodo labai laimingi jie“ Žinoma, generolas mūsų 
neįtikino. Bet mums buvo labai sunku įtikint generolą, kad ne taip yra, 
kaip galima pamatyt tą šokių šventėj. Na, bet kiekvienu atveju spaudi- 
mo didelio nebuvo važiuot. Sunkiau buvo, blogiau buvo rusų kilmės 
žmonėms. Sutartys buvo sudarytos anksčiau, kad šituos, ypač vadina- 


254 


mus vlasovininkus*“, kurie prisidėjo prie vokiečių armijos ir šiek tiek 
bandė kariaut prieš Sovietų Sąjungą, tai juos prievarta vertė grįžt. Jų 
likimas buvo gana žiaurus, reiškia, daug kas žudėsi, daug kas prievartos 
negalėjo pakęst. O, žinoma, tie, kurie grįžo, tai jų likimas irgi buvo la- 
bai sunkus. Tai matytis iš Solženicyno, - jis irgi buvo vienas iš tų, kuris 
buvo pakliuvęs į vokiečių belaisvę, paskui grįžo į Sovietų Sąjungą. 

Aš turėjau šiek tiek patyrimo prieš atvažiuodamas į Miuncheną. 
Tiktai užėmus amerikonams Bavariją, reiškia, kaip tik ten buvo vlaso- 
vininkų stovykla, gana didelė, prie to Plochingeno, kur aš buvau laiki- 
nai apsistojęs. Ir kadangi aš šiek tiek mokėjau anglų kalbą ir mokėjau 
rusų kalbą neblogai, tai buvau vertėjas prie amerikiečių kariuomenės. 
Lankėmės toj rusų belaisvių stovykloj, toj vadinamoj Vlasovo armijos 
kareivių stovykloj. Atsimenu, važiuodavom į tą stovyklą ir ten bandy- 
davo amerikiečiai, ir dalyvaudavo ir Raudonosios armijos karininkas, 
kartu bandydavo gražiuoju prikalbint Vlasovo armijos kareivius grįžti 
į Tėvynę. Ir kartoja tūlas tą žodį: „Rodina prostila“. Tėvynė atleido jūsų 
kaltes, reiškia, jūsų nuodėmes atleido. Bet, žinoma, daug kas jų netikėjo 
tais pažadais, kad „rodina prostila“. Tas amerikonų karininkas, rodos, 
pulkininko laipsnį turėjo, buvo gana supratingas žmogus. Jis buvo iš 
pietinių Valstybių Amerikos, kur mažiau buvo sovietinės įtakos. Tai 
jam buvo galima išaiškint, kodėl tie vlasovininkai nenori grįžti į tėvy- 
nę. Ir aš pats kalbėjau su juo. Iš pradžių jis klausė: „Kaip tai? Aš negaliu 
suprast: visų tautų kareiviai, kurie tarnavo vokiečių kariuomenėje, buvo 
paimti į vokiečių belaisvę, visi skuba grįžti į savo kraštus, o rusai, rusų 
kareiviai nenori grįžti. Irgi vokiečių belaisvėj buvę nenori grįžti į savo 
tėvynę?“ Tai aš jam paaiškindavau, kodėl tas. Ir jis suprato. Bet sako: 
„Mes sutartį tokią turim, kad turim juos grąžint. Jeigu sutartis numatė 
tarp Jungtinių Amerikos Valstybių ir Sovietų Sąjungos, kad jeigu jie 
negrįš gera valia, tai juos prievarta priverst grąžint. Mes tokią sutartį 
turim ir tą sutartį turim vykdyt“ Tai slapta šitas karininkas, kuris buvo 
vietinės stovyklos komendantas, reiškia, to regiono, tai jis davė jiems 
žinot - jau šiąnakt bėkit visi. Ir sargybiniams sakė, kad kurie bėga, nie- 


306. Buvusius generolo Vlasovo armijos kareivius. Andrejus Vlasovas (1900-1946) 50- 
vietų generolas, Antrojo pasaulinio karo metu vadovavęs rusų antikomunistiniam 5ąjū- 
džiui Vokietijoje. 

ko nedaryt. Amerikiečių kareiviams, reiškia, kurie saugojo, sakė, leis- 
kit jiems pabėgt, kurie nori pabėgt. Tai gana didelis skaičius pabėgo iš 
stovyklos. Ir tada pasipylė apylinkėj tų buvusių Vlasovo armijos karių, 
kurie pabėgo iš stovyklos. Bet buvo ir tokių, kurie pasiliko, kurie bandė 
nusižudyt, pjovėsi rankas su skutimosi peiliukais ir kaip kitaip ban- 
dė išvengt to. Bet geroka dalis, kurie buvo išgabenti sunkvežimiais į 
sovietų zoną ir ten atiduoti sovietų organams, valdžios organams. Tai 
kai pagalvoji šiaip sau, koks nežmoniškas susitarimas. Žinoma, daug 
kaltint negali nei amerikonų, nei kitų vakariečių, kadangi jie nepaži- 
no, kas yra, ką reiškia toks grąžinimas, prievarta grąžinimas. Bet, kaip 
sako, įstatymo nežinojimas neatleidžia nuo jų vykdymo. Reiškia, vat ir 
čia negali kaltint, kad jie vykdė įstatymą, bet gali kaltint, kodėl išleido 
tokį įstatymą. O išleido jį dėl to, sutartį padarė dėl to, kad nežinojo, kas 
yra Sovietų Sąjunga. Juk reikia atsimint, kad Ruzveltas, Amerikos pre- 
zidentas, vadindavo Staliną dėde, reiškia, Onkel Džo, dėde Džo. Josifas 
Stalinas laikė jį kaip vyresniu dėde savo. Santykiai šeimyniški buvo. Ir 
neatrodė, kad jis darys tiek daug blogo. Mes patys, teisybę pasakius, 
neįsivaizdavom, nežinojom, kad gali daryt tokius dalykus, kokius darė. 
Tai tiktai mums akis atidarė ir man pačiam - birželio išvežimai. 

Iki birželio išvežimų 1941 metais, 1940 metais, buvau Šančių gimna- 
zijos mokytoju, aš tai jaučiaus beveik normaliai. Na, kažkas dedas, vie- 
ną kitą areštuoja žmogų, visos valdžios areštuoja žmonių. Čia gal biškį 
daugiau, bet šiaip nieko baisaus. Buvo kalbos ėję, atrodė, kad sudari- 
nėjami kažkokie sąrašai, bet ką tie sąrašai reiškia, nežinojom. Aš pats 
nežinojau. Ir tiktai paskui birželio mėnesį, reiškia, einant per Vileišio 
aikštę Kaune, nežinau, kaip ji dabar vadinasi... Į Žaliakalnį, per Vileišio 
aikštę, pamačiau, kad sunkvežimių stovi begalybė, galbūt koks tūks- 
tantis sunkvežimių. Pilna, beveik pilna aikštė Vileišio. Ir pagalvojau, 
kad jau tada kalbėjo, kad jau, jau jau... Gana daug kas, kur aš buvau sve- 
čiuose, kažkas pasakė, kad jau prasideda, prasideda vežimas. Ir eidamas 
namo per Vileišio aikštę pamačiau sunkvežimius, uždengtus brezentu, 
pagalvojau, kad jau čia kažkas negero. Bet parėjau namo, šeimininkei 
pasakiau, ką mačiau, kad kas gali būt, ir, sakau, būkim atsargūs. Bet 
nuėjau miegot. Ir tiktai apie penktą valandą ryto šeimininkė man pasa- 
kė: „Jau veža“. Ir tada sužinojau, tada greitai atsikėliau ir išėjau iš namų 
bijodamas, kad ir aš galiu būti tuose sąrašuose. Ir važiavau į Šančius, į 

gimnaziją, kur, galvojau, geriausia yra slėptis. Ir gyvenau kelias dienas 
gimnazijoj. Buvo turistinės lovelės, kur galima buvo pernakvot, reiškia, 
ir gyvent. Va, tik tada aš sužinojau, ką tai reiškia. Žaliakalny gyvenau, 
netoli Vileišio aikštės, nusileidau Žemaitės gatve žemyn į Laisvės alėją, 
iš kur ėjo autobusai į Šančius. Ir mačiau daug tokių žmonių kaip aš, lau- 
kia autobuso ne dėl to, kad kažkur jiems reikia važiuot, bet kad jie nuo 
kažko bėga. Ir kai sulipom į autobusą, vienas į kitą žiūrėt bijojom. Dėl 
to, kad visi jautėmės kaip nusikaltėliai, reiškia, kad tavęs neatpažintų. 

Niekas nežinojo, kas šalia stovi... 

Vat tada aš įsivaizdavau, kas yra. Ir, žinoma, paskui, kai mačiau 
gatvėmis vežamus žmones sunkvežimiuose, kurie buvo Vileišio aikštėj, 
va tada pasirodė, kas yra sovietinė santvarka. Iki tol gyvenom sau maž- 
daug normaliai. Mokytojavau, dėsčiau istoriją, tiesa, kitaip, negu anks- 
čiau būtum galėjęs dėstyt, bet vis viena ėjo gyvenimas. Tai nėra ko labai 
stebėtis, kad tokie amerikonai, kurie dar toliau nuo Sovietų Sąjungos, 
kad jie iš tikrųjų nesiorientavo. Ir jeigu generolas Eizenhaueris, pama- 
tęs gražiai šokančias lietuvaites Maskvos dainų šventėj ir šokių šventėj, 
tai negalima stebėtis, kad jis manė, kad žmonės labai patenkinti. Šoka 
ir dainuoja... 

Tai va toks vienas laikotarpis, žodžiu, ką galiu pasakyt iki to laiko- 
tarpio, kai aš atsidūriau Miunchene ir ten pradėjom jau organizuot šį 
tą. Kaip sakiau, gimnazija susiorganizavo. Žinoma, dar anksčiau komi- 
tetas susikūrė, Lietuvių komitetas, reiškia, tarpininkaut tarp amerikie- 
čių administracijos ir mūsų. Paskui Raudonas Kryžius atsirado. Raudo- 
nojo Kryžiaus organizacija atsirado, kuri rūpinosi ryšiais su Amerika, 
ryšiais su Amerikos lietuviais, kad gautų šiokios tokios paramos iš ten 
ir maistu, ir drabužiais, ir kuo kitu. Ir gaudavom gana daug tos para- 
mos. Ir kitokios organizacijos. Pradėjo organizuotis ir jaunimo organi- 
zacijos. Gimnazijoje pradėjo organizuotis skautai ir ateitininkai. Kitų, 
Miunchene būdamas tuo tariamu direktorium gimnazijos, nepastebė- 
jau, kad būtų neolituanai ar varpininkai organizavęsi. Bet skautai ir at- 
eitininkai tikrai pradėjo organizuotis. Ir taip padėjo kurtis gyvenimas, 
kultūrinis ir visuomeninis gyvenimas tų vadinamųjų „Dievo paukšte- 
lių“. Kai kas tuojaus pradėjo galvot ir apie laikraščius. Pirmiausia bent 
tokius vietinius, sakysim. Stovykloj tuojaus atsirado, kuris klauso ži- 
nias ir biuletenį paruošia, kas dedas pasauly. Reiškia, pranešimus daro, 

organizacija šiokia tokia yra. Taip, kad jau prasideda tas gyvenimas, 
išeivių gyvenimas. 

Bet man neilgai teko Miunchene gyvent. Tiktai maždaug vienus 
metus su trupučiu. Ir paskui aš gavau pakvietimą atvažiuot į prancū- 
zų zoną, į vadinamą Pfulingeną, kur buvo nusikėlęs mūsų Vyriausia- 
sis išlaisvinimo komitetas, garsusis VLIK'as. Ir ten mane pakvietė, ten 
buvo pažįstamų žmonių, kurie dirbo tam komitete, ypač tautininkams 
atstovavęs Balys Gaidžiūnas, agronomas, kuris baigė tą pačią Kėdainių 
gimnaziją kaip ir aš, ir buvom pažįstami iš gimnazijos laikų. Nežinau, 
kas dar. Turbūt mane žinojo ir daugiau žmonių, kadangi aš anksčiau 
dirbau „Lietuvos aide“, Lietuvoj, 1938-1939 metais, 1940 metais iki oku- 
pacijos. Žodžiu, įtraukti į politinę veiklą. Ir aš išvažiavau. Atsisveiki- 
nau su Miunchenu, su gimnazija ir išvažiavau į prancūzų zoną netoli 
Tiubingeno. Tiubingenas buvo garsus universitetinis miestas Vakarų 
Vokietijoj, kur daug lietuvių studentų studijavo. O Pfulingenas netoli 
Tiubingeno, maždaug per 20 mylių. Ten buvo įsikūręs Vyriausiasis Lie- 
tuvos išlaisvinimo komitetas. Tai aš ten persikėliau 1946 metų galbūt 
apie vasarą ar rudenį. Tai čia jau prasidėjo naujas periodas. Nuo to laiko 
gyvenau prancūzų zonoj iki 1949 metų, kada jau gavau leidimą važiuot 
į Ameriką, į Jungtines Amerikos Valstybes. 


Gyvenimas Vokietijos DP stovyklose 
Vincą Trumpą kalbino Linas Saldukas 


Dabar grįžkime prie Miuncheno gimnazijos. Jūs minėjote, kad ji 
susidėjo kaip ir iš trijų dalių. Ar tai buvo laikoma viena gimnazija, ar 
tai buvo kaip ir trys gimnazijos su atskirais vadovais, direktoriais? 

Buvo skaitoma kaip viena gimnazija, kaip viena. Mes tie, kurie va- 
dovavom toms trims gimnazijoms, vadinomės iš tikrųjų „specdirekto- 
riais“ su direktoriaus teisėmis. Reiškia, buvom vyriausi savo skyriams, 
bet, galima skaityti, viena gimnazija buvo. Bet tiktai dėl to, kad stovyk- 
lomis skirstėsi žmonės: iš vienos į kitą gimnazistams būtų nepatogu 
važinėt, tada vis viena, tuojaus po karo, susisiekimas buvo gana sunkus, 
Miunchenas didelis miestas - tarp vienos Miuncheno dalies ir kitos. 

Na, tai kiekvienoj stovykloj buvo suorganizuota atskira gimnazija. Bet 
administratyviniai, man rodos, direktorius buvo Ignas Kazlauskas. 

Kokios buvo materialinės gimnazijos veiklos sąlygos? Ar labai 
sunkiai teko verstis su patalpomis ir pan.? 

Sunkiausia, žinoma, iš pradžių buvo su patalpom. Kadangi tos ka- 
reivinės, SS kareivinės, buvo apleistos jau gerokai, net apdaužytos, ka- 
dangi karas ir bombardavimai palietė ir tas kareivines, bet susitvarkė 
gana greitai ir gerai. Tos materialinės sąlygos veikt gimnazijai palyginti 
buvo neblogos. Neblogos sąlygos, ir pradėjom dirbti gana normaliai. 
Žinoma, vadovėlių neturėjo mokiniai, reikėdavo daugiau dalykų dik- 
tuot, bet prisitaikėm prie to gana gerai. Aš dėsčiau istoriją, taip, kad 
neturėjau didelių problemų. 
tė mus, ir padėjo mums. Jeigu ko trūko, buvo galima kreiptis į vietinę 
Amerikos okupacinę vyriausybę - vadovybę, ir patenkindavo prašy- 
mus. Jeigu kokių nors, sakysim, sąsiuvinių ar popierio, ar ko nors rei- 
kėdavo, tai galima buvo pasirūpint, galima buvo gaut. Ir pradėjo veikt 
gana normaliai. Ir gana greit pradėjo mokykla veikt tuo laiku. Turbūt 
tuo laiku buvo ir pradžios mokykla. Buvo šeimos, kurios atbėga su 
mažais vaikais, atbėga į Vakarų Vokietiją, tie pradėjo eiti į pradžios 
mokyklą. Mūsų SS kareivinėse buvo ir pradžios mokykla šalia gimna- 
zijos. Turėjom vieną mokytoją, kuri buvo Lietuvoj pradžios mokyklos 
mokytoja ir kuri dėstė ir Miunchene tarp pabėgėlių, reiškia, vaikų mo- 
kykloj. Raudonas Kryžius irgi veikė gana neblogai ir užsimezgė ryšiai, 
kaip sakiau, su Amerikos lietuviais, ir gaudavom per Šveicariją ir kitais 
keliais gaudavom iš Raudonojo Kryžiaus įvairią pašalpą ir maistu, ir 
vaistais, ir drabužiais, ir kitokiomis gėrybėmis. Bendrai maitinimas 
buvo neblogas. Ir amerikiečių okupacinė kariuomenė buvo gerai ap- 
rūpinta pati visokiomis gėrybėmis. Amerikai ir karo metu netrūko tų 
gėrybių, taip, kad gyvenimas greitai susinormavo, ir pasidarė gana nor- 
malus gyvenimas. Tiktai dėl to, kad gyvenom stovyklose, bet nebuvom 
varžomi - iš stovyklos galėjai išvažiuot, galėjai išeit. Aš pats važiavau į 
Hamburgą net tais pirmais metais, traukiniai veikė, pereit iš vienos z0- 
nos į kitą nebuvo didelio varžymo, nereikėjo vizų ar ko nors. Jeigu va- 
žiavai iš amerikiečių zonos į anglų zoną, tai pasieny patikrindavo kokį 
dokumentą, kad esi stovyklos gyventojas ir gali važiuot į kitą zoną. 

Taip kad netrukus pradėjo organizuotis universitetas. Ir Miunche- 
ne, ir anglų zonoj Hamburge, prie Hamburgo, prie Brėmeno, reiškia, 
iš kurio paskui išaugo Pinebergo universitetas, kuris jau buvo pilnas 
universitetas. Tiktai jis nebuvo vien tik lietuvių, bet buvo kartu latvių ir 
estų, - lietuvių, latvių ir estų pilnas universitetas. Aš irgi buvau kviečia- 
mas į tą universitetą, bet kadangi buvau pradėjęs dirbt politinėj srity - 
Lietuvos laisvinimo komitete - tai taip kad nieko neišėjo iš to. Nežinau, 
būčiau nuvažiavęs ar ne, bet turėjau ryšių su Baltijos universitetu. Vadi- 
nos Baltijos universitetas, arba Pinebergo universitetas, kadangi ilgiau- 
sią laiką jis buvo Pineberge. (...) 

Ten buvo Čepėnas*", Čepėnas dirbo. Šapokos, man atrodo, net ne- 
buvo. Čepėnas ir turbūt Ivinskis kurį laiką dirbo Pinebergo universite- 
te. Šapoka, man atrodo, gyveno Augsburge ir buvo Augsburgo gimna- 
zijos direktorius ar mokytojas. 

Aš dar norėčiau grįžti prie Miuncheno gimnazijos. Kas ten dirbo, 
kokios garsios, žinomos pavardės? Kiek maždaug mokėsi mokinių? 
Nėra tokios statistikos? 

Mokinių, aš nepasakysiu kiek, bet buvo klasėj po 15, gal net iki 20 
mokinių vienoj klasėj. Klasės paskutiniu metu, kai aš išvažiavau po 
metų, man atrodo, buvo visos aštuonios klasės. Ir visose klasėse buvo 
ne mažiau kaip 10 mokinių tikrai. Žodžiu, veikė beveik normali gimna- 
zija. Vicedirektorė, mano pavaduotoja, buvo Putvinskaitė, Putvinskio, 
to garsaus Šaulių sąjungos kūrėjo ir vado, duktė. Tarp mokytojų buvo 
Kojelis, lotynų kalbos mokytojas buvo. Tas buvo 1946 metais, daugiau 
nei prieš 50 metų, ir aš, kaip sakoma, neilgai ten buvau, apie metus lai- 
ko buvau, taip, kad ne viską atsimenu iš to laikotarpio. 

Žinau vieną atsitikimą, atsimenu iš to laikotarpio, kad pasklidę 
buvo gandai, kad, reiškia, Amerika ruošias pripažint Baltijos valsty- 
bių prijungimą prie Sovietų Sąjungos. Tai buvo labai didelis sujudimas, 
atsimenu, padarėm tokį susirinkimą tose SS kareivinėse, ir aš dar kal- 
bėjau ten. Žodžiu, grasinom ir reiškėm nepasitenkinimą ir pyktį, kad 
apleidžia mus. Labai žmonės susijaudinę buvo. Kadangi, tarp kita ko, 
dar surišta buvo, kad, jeigu pripažintų prijungimą Jungtinės Ameri- 
kos Valstybės, tada, žinoma, būtų tas pats Prancūzijai, Anglija pasektų. 


307. Pranas Čepėnas (1899-1980) - istorikas, visuomenininkas, 1944 m. pasitraukė į Vaka- 
rus, 1945-1949 m. dėstė Pabaltijo universitete Hamburge, 1949 m. persikėlė gyventi į JAV. 

Būtų klausimas, ar mūsų prievarta negrąžintų į Lietuvą. Žinoma, mus 
tas daugiausia jaudino, bet, pasirodo, kad buvo nepagrįstas gandas. Di- 
delis susijaudinimas, žmonės net verkė kai kurie. Labiausiai matėm, ir 
aš pats mačiau, kas atsitiko su tais vlasovininkais, su tais rusų karei- 
viais, kurie prievarta, reiškia, buvo grąžinami į Sovietų Sąjungą. 

Tiesa... Gaška, du Gaškos net. Gaška buvo tam štabe Adamkaus, tai 
Remigijus, sūnus to Gaškos, kuris buvo mokytojas. Jo tėvas buvo agro- 
nomas, bet jis dėstė ar gamtą, ar kitus dalykus. Du Gaškos buvo. Čia 
vienas buvo Lietuvoj sovietinis veikėjas, kažkoks gana didelis pareigū- 
nas, tos pačios šeimos. Tarp mokytojų buvo du Gaškos. Vokiečių kalbos 
mokytojas buvo taip pat, bet dabar neatsimenu jo pavardės. Lietuvis 
buvo. Jisai dėstė vokiečių kalbą. Sunkiausia, žinoma, buvo su anglų kal- 
bos mokytojais. Mes turėjom mokytoją, bet jis nebuvo per daug stiprus. 
Kadangi Lietuvoje anglų kalba buvo trečioj, ketvirtoj vietoj: pirmoj vie- 
toj buvo vokiečių kalba, antroj vietoj buvo prancūzų kalba, o anglų kal- 
ba jau mažiau. Aš buvau laimingas, kadangi Kėdainių gimnazijoj jau 
nuo 5 klasės buvo dėstoma anglų kalba. Tai aš ją tiek mokėjau, reiškia, 
4 metus gimnazijoj mokiaus anglų kalbą, nors mokytojas buvo ne koks 
ir pats ne per daug gerai mokėjo angliškai, tik Amerikoj pagyvenęs kiek 
laiko ir nestudijavęs specialiai anglų kabos, bet išmokęs tiktai praktiš- 
kai angliškai. Bet vis viena šiek tiek mokėjau angliškai. (...) Be to, dar 
karo metu tokia garsi artistė Lietuvos buvo Babickaitė Unė, Unė Bei ją 
vadindavo. Tai jinai Amerikoj kurį laiką gyvenus, mokėjo anglų kalbą, 
tai aš pas ją ėmiau kelias valandas anglų kalbos... 

Kokios galimybės buvo gimnaziją baigusiems abiturientams siek- 
ti aukštojo mokslo? Juk UNRRA buvo išleidusi potvarkį, kad tik 10 
procentų pabėgėlių gali studijuoti vokiečių universitetuose. Ar pasi- 
naudojo amerikiečių zonoje gyvenę lietuviai UNRRA Miuncheno ir 
Pabaltijo universitetais? 

Į tą klausimą aš negalėčiau tiksliai atsakyt. Kadangi, kaip sakiau, 
gimnazijoj buvau tik pusantrų metų, prie manęs nebaigė dar, turbūt 
aštuntos klasės nebuvo. Buvo gal septynios klasės. Ir nebaigė mokiniai 
gimnazijos. Aš nežinau, kiek jų pateko į universitetus. Man atrodo, kad 
pripažindavo mūsų mokyklų baigimą kaip vokiškos vidurinės mo- 
kyklos baigimą. Ir jau į universitetus buvo galima stot. Dabar, aiškus 

daiktas, antras dalykas buvo ir patys pabėgėlių, arba taip vadinamų DP 
(displaces persons), reiškia, universitetai. Mes turėjom vieną Baltijos 
kraštų universitetą, kuris buvo anglų zonoj ir iš pradžios buvo Ham- 
burge, paskui Pineberge, ilgiausiai buvo Pineberge. Reiškia, ten galėjo 
studijuot baigę lietuviškas gimnazijas. Kurie atbėgo į Vokietiją baigę 
Lietuvos gimnazijas, tai ten nebuvo jokios bėdos, kad jie bus priimti 
studentais. Ir, aiškus daiktas, kurie baigė pabėgėlių gimnazijas, kad jie 
galėjo stoti į Pinebergo universitetą. 

Panašus universitetas buvo ir Miunchene. Tai UNRRA išlaikomas 
universitetas, ir ten daugiau visiems pabėgėliams, visų kraštų - ir len- 
kams, ir ukrainiečiams, rusams ir kitiems, žinoma, ir lietuviams buvo 
galima studijuot. Žinoma, ir lietuviams buvo galima studijuoti. Tai ant- 
ra galimybė. Kaip sakau, pagrindinis buvo Pinebergo universitetas, ku- 
ris iš tikrųjų gana gerai veikė. Nors mane ir kalbino ten važiuoti dėstyt į 
tą universitetą, bet aš jau buvau įsitraukęs į politinį darbą ir nenuvažia- 
vau ten. Bet esu buvęs ten, esu nuvažiavęs, šnekėjęsis su profesoriais ir 
studentais. Man atrodo, kas jis gana gerai veikė, tas universitetas Pine- 
bergo, latvių estų ir lietuvių pastangoms suorganizuotas. Ir daugiausia 
buvo tų trijų tautų profesoriai, galbūt vienas kitas vokietis ten pakliū- 
davo ir kitoks profesorius, bet dauguma buvo Latvijos, Estijos ir Lietu- 
vos buvę universitetų profesoriai. Tai ten galėjo tęst toliau mokslą ir tęsė 
mokslą gana daug žmonių. Aš nežinau, kiek ten studentų būdavo tame 
universitete, bet jų būdavo gana nemažas skaičius. Ir įvairūs fakultetai 
buvo. Aš žinau, kai kurie studijavo literatūrą, meną ir t. t. 

Dar viena aukštoji mokykla buvo tai Freiburgo meno mokykla. 
Čia dailininko Vytauto Jonyno pastangomis daugiausia suorgani- 
zuota ir daugiausia taikoma lietuviams, kadangi Jonynas vadovavo 
tai mokyklai. Bet buvo priimami ir kitų tautybių studentai, ypač bal- 
tiečių, latvių ir estų. Čia buvo išnaudota proga (kas liečia Freiburgo 
meno mokyklą), kad prancūzų zonoj vienas aukštųjų pareigūnų, toj 
okupacinėj valdžioj buvo generolas Šmitlenas*“*, kuris dėstė anksčiau 
Lietuvoj prancūzų kalbą ir prancūzų kultūrą, buvo profesorius Kauno 
Vytauto Didžiojo universitete. 


308. Raimondas Šmitleinas (Raymond Schmittlein) - prancūzų kalbininkas, politikas, 
1945-1951 m. Vokietijoje Prancūzų zonos Švietimo komisijos pirmininkas. 

Jis atvažiuodavo iš Prancūzijos ar gyveno Lietuvoj? 

Gyveno Lietuvoj. Buvo net pramokęs gerai lietuvių kalbos ir pasi- 
daręs didelis Lietuvos draugas. Ir kadangi jis tapo Vokietijoj okupacinės 
prancūzų dalies aukštu pareigūnu, tai jis galėjo daug padaryt. Jonynas 
buvo studijavęs Prancūzijoj, dar Smetonos laikais, ir, žodžiu, mokėjo 
prancūziškai, tai galėjo prieit prie prancūzų okupacinės valdžios Vokie- 
tijoje ir daug ko gaut, paramos ir pašalpos, ir t. t. Tokiu būdu ta mokykla 
galėjo pusėtinai gerai gyvuoti. Tarp kita ko, ir mane ten kvietė dėstyt 
meno istoriją, bet atsisakiau, kadangi aš per daug... aš mėgstu meną, bet 
teoretiškai jo nestudijavau. Gal išskyrus Lietuvos liaudies meną, kurį 
klausiau pas profesorių Galaunę. Tiesa, pas Baltrušaitį klausiau pasau- 
lio meno istorijos, bet ypatingo specialaus dėmesio tam [neskyriau) ir 
jutau, kad būčiau nepasirengęs tam. Bet ta mokykla veikė gana gerai, ir 
gana daug lietuvių pasinaudojo ta mokykla ir išėjo paskui gana žymūs 
dailininkai, reiškia, atvažiavę į Ameriką tęsė toliau mokslus arba dirbo 
kaip dailininkai. Sakysim, Viesulas buvo iš Freiburgo meno mokyklos, 
ten dirbo garsūs dailininkai Viktoras Petravičius, Augius-Augustina- 
vičius, Vizgirda turbūt taip pat. Gana daug žymių iš vyresnės kartos 
dailininkų dirbo kaip profesoriai Freiburgo meno mokykloje. Studentų 
nemažas būrys išėjo, kurie pradėjo savas studijas kaip tiktai Freiburgo 
meno mokykloje, Jonyno įsteigtoje ir Jonyno vadovaujamoj. 

Tai tris mokyklas aš žinau: tai Pinebergo universitetas baltiečiams, 
Miunchene universitetas visiems, visoms tautybėms, visų tautų pabė- 
gėliams, ir Freiburge Meno mokykla. 

Freiburgo mokykla buvo kaip aukštoji ar kaip aukštesnioji? 

Man atrodo, kad jinai buvo aukštoji mokykla. Žinoma, ji nebuvo 
akademijos pobūdžio, bet, reiškia, parengė pilną dailininką. Ir buvo su- 
skirstyta profesijom: ar grafikas, ar skulptorius, ar keramikas. Manau, 
išėjo įvairių dailininkų iš tos mokyklos, įvairių žanrų dailininkų. (...) 

Dabar čia Jonynas paliko turbūt savo archyvą, kai jisai mirė toj įs- 
taigoj, kur mes čia dabar šnekam. Nes paskutinius mėnesius čia gyve- 
no ir labai greitai mirė. Atvažiavus jam čia, jis greitai mirė. Įdomu tas 
buvo, kad paskutiniais mėnesiais jį buvo gerokai apėmusi Alzheime- 
rio liga, buvo pametęs atmintį. Aš, sakysim, kai susipažinau su juo... 
Čia valgykloj susitikau pirmą kartą, jis žiūri į mane ir taip, atrodo, kad 

prisimena ir negali atsimint. Sakau, Vytautai! (Mes geri pažįstami bu- 
vom, vardais vadinomės, nors jis truputį vyresnis, bet nedaug vyresnis, 
taip, kad tos pačios kartos žmonės esam.) Sakau, ar neprisimeni. Aš esu 
toks ir toks, esu Trumpa. Jis apsikabino mane: „Tai Trumpa tu“. Ir taip, 
atrodė, mielai, šiltai sutiko, bet ant rytojaus vėl susitikom ir vėl jisai, 
matytis, kad nepažįsta manęs. Ir paskui gana staiga mirė. Kažkas jam 
pasidarė, nuvežė į ligoninę ir ligoninėj mirė. 

Bet jis palikimą didelį paliko, daug laiškų turėtų būt, kadangi jis 
aktyvus žmogus Amerikoj buvo, paskui palaikė labai artimus ryšius su 
Lietuva. Ir čia, šioj srity jis daug galėtų pasakyt apie santykius, kokie jie 
galėjo būt. Kartais jis buvo nemėgiamas mūsų žmonių Amerikoj, lietu- 
vių ir kritikuojamas už tų ryšių palaikymą su Lietuva, bet buvo daug 
tokių, kurie tą suprato ir kurie nesmerkė jo už tuos ryšius, kadangi, 
atrodė, nieko pavojingo Lietuvai nedara, o leidžia, duoda progos susi- 
pažint su užsieniečių lietuvių išeivių menu. Parodyt jų paveikslus, savo 
paveikslus parodyt, parodas paruošt ir t. t., sudaryt sąlygas ir kitiems 
nuvažiuot į Lietuvą. Tai, kad aš asmeniškai nesmerkiau jo už tai, ir man 
atrodo, kad jis nieko, taip sakant, blogo lietuvių tautai nepadarė savo 
tuo laisvesniu, jeigu galima pasakyt, bendradarbiavimu, bet draugavi- 
mu su Lietuva jis nieko baisaus nepadarė lietuvių tautai. (...) Aš manau, 
kad buvo naudinga, įdomu. Vis viena žmonės norėjo žinot, kaip ten 
lietuviai gyvena Amerikoj ar Kanadoj, ir negalima to paneigti. 

O kaip, sakykite, grįžtant prie švietimo reikalų, prie studijų reika- 
ly... Kokios galimybės buvo lankyt vokiškus universitetus? 

Man atrodo, kad galimybės turbūt buvo neblogos. Aš iš to spren- 
džiu, kad labai daug kas lankė tuos universitetus. Ypač Vokietijos, net 
kai kuriuose ir Austrijos, sakysim, Insbruko universitete gana daug lie- 
tuvių buvo, turbūt ir Vienos universitete buvo, o, šita, Vokietijoj - Tiu- 
bingene. Tiubingenas buvo turbūt didžiausias centras lietuvių studen- 
tų. Sakysim, tokia organizacija kaip Šviesa, kuri Vokietijoj, Tiubingeno 
universitete, susiorganizavo. (...) 

Ten aplink netoli buvo Freiburgo universitetas, paskui Štutgarto 
universitetas, Heidelbergas netoli ten. Ir visuose tuose universitetuose 
buvo lietuvių studentų, ir gana daug. Aš manau, kad labai mažai buvo, 
kurie sulaukė to amžiaus ir baigę vidurines mokyklas, kurie nebūtų 

studijavę. Labai daug studijavo, kurie aštuoniolikos, devyniolikos metų 
vyrai, mergaitės sulaukę, stodavo į universitetą. Studentų buvo gana 
daug. Dėl to iškilo klausimas studentų organizacijų. Žinoma, tuojaus 
pat ėmė organizuotis ateitininkai, kadangi jie skaitlingi buvo ir Lietu- 
voj, ir Čia tarp pabėgėlių jų, žinoma, buvo gana daug. Jie pirmieji pradė- 
jo organizuotis. Atsirado pastangos ir kitoms studentų korporacijoms, 
kurios gyvavo savo laiku Vytauto Didžiojo universitete Kaune ir norėjo 
atgimt ir Vokietijoje, ir Austrijoje. Bet buvo dvi srovės. Vieni norėjo 
atgaivint buvusias studentų organizacijas. Varpininkai, valstiečių liau- 
dininkų maždaug kryptimi einanti studentų korporacija, paskui neoli- 
tuanų korporacija. Tos dvi korporacijos, kadangi tautininkų buvo labai 
daug tarp pabėgusių (kadangi valdžios partija), tautininkų buvo aukš- 
tesnių valdininkų, karininkų vaikai arba patys aukštesni valdininkai 
buvo pabėgėlių tarpe ir norėjo organizuoti. Ir susiorganizavo, ir gana 
intensyviai veikė Varpo organizacija ir Neolituanijos organizacija. Bet 
dar liko daug žmonių, kurie nepritarė arba nesutarė, nejėjo į tas organi- 
zacijas ir nebuvo ateitininkais. Tada ir kilo mintis organizuot tokią, kad 
nesusiskaldytų į mažas grupes, kad reikia naują organizaciją kurt. Tiu- 
bingene ir prasidėjo kūrimosi darbas naujos organizacijos, ir gimė stu- 
dentų Šviesos organizacija. Čia buvo iniciatoriai tokie: Petras Jurkštas, 
Valiulis Jurgis (paskui pasivadinęs slapyvardžiu Drunga, paskui savo 
pavardę pakeitė, iš tikrųjų jo pavardė Valiulis). Kaip politinis pabėgė- 
lis, kadangi jis buvo Laisvės kovotojų organizacijos kūrėjas Lietuvoje, 
paskui iš Laisvės kovotojų kai kurie studentai, ir pats Valiulis (jis buvo 
studentas, kada prisidėjo prie Laisvės kovotojų), tada jie perėjo į Švie- 
są. Šviesa perėmė kartu ir Laisvės kovotojų Lietuvoj idėjas. Daugmaž. 
Galbūt jas praplėsdami, pritaikydami daugiau jaunimui, bet tos pačios 
idėjos žmonės buvo. Tiubingene jie ten susikūrė ir gana plačiai išsiplėtė, 
apėmė visus Vokietijos universitetus. Visur atsirado tos organizacijos 
šalininkų ir visur atsirado tos organizacijos narių. Tai va, Valiulis buvo, 
Jurkštas Petras, Jesaitis (baigęs chemiją Vytauto Didžiojo universitete). 
Kai kurie studentai, kai kurie jau buvo baigę Lietuvos universitetą, darė 
doktoratus Vokietijoje ir organizavosi į tą Šviesos organizaciją. Vienas 
iš tų organizatorių buvau ir aš pats, reiškia, dalyvavau tuose susirinki- 
muose. Tiesa, dar vienas labai aktyvus - tai mano kraštietis Jaks-Tyris, 

kuris žuvo automobilio katastrofoj kartu su Škėma. Audėnaitė ir Škė- 
ma, ir Jaks-Tyris, visi trys žuvo. 

Koks buvo Šviesos organizacijos požiūris į Lietuvoj vykstančią 
išsilaisvinimo kovą? Pripažino ginkluoto pasipriešinimo galimybę ir 
būtinybę ar tiesiog rezervuotai į tai žiūrėjo? 

Čia buvo turbūt du periodai. Pirmas periodas, kada organizavos 
1946, 1947 metais Tiubingene. Pradžioj savo dar buvom to entuziazmo 
pagauti, tas partizaninis karas Lietuvoj vyko, ir gana smarkiai, visi do- 
mėjosi tuo, kas ten darosi, gaudė žinias, kurių, žinoma, nebuvo daug. 
Paskui antras laikotarpis, svarbesnis buvo vienas dalykas Lietuvos ko- 
votojams - partizanams, kurie vis tikėjo, kad ateis pagelba iš Vakarų, 
daugiausia iš Jungtinių Amerikos Valstybių. Mums, žinoma, greitai aiš- 
ku pasidarė, kad jokios pagelbos nebus, tikrai karinės pagelbos nebus, 
ir karo dėl Lietuvos nekils. Dėl to, kad, sakysim, man dar Miunche- 
ne tebesant 1946 metais ar 1947 metų pradžioj generolas Eizenhaueris 
atvažiavo į Miuncheną, ir mes suorganizavom delegaciją pas generolą 
Eizenhauerį - bandyt kalbėt apie pagelbą Lietuvai. Tai jisai nustebo. 
Sako: „Aš kaip tik grįžau ir Maskvos, ten buvo Dainų ir šokių šventė, ir 
mačiau jūsų lietuvaites šokančias ir tokios laimingos.“ Ir tuo pasibaigė 
pasikalbėjimas, maždaug, kad nieko tuo negalima pasiekt. Man asme- 
niškai, teisybė, teko dirbt su amerikiečių karine valdžia, kadangi šiek 
tiek angliškai mokėjau jau tada, gimnaziją baigęs su anglų kalba. Ten 
pradėjau tarnaut, ten, tokia prancūzų misija buvo, karinė misija, kuri 
specialiai rūpinosi prancūzų pabėgėliais Vokietijoje, bet rūpinosi ir ki- 
tais pabėgėliais. Kadangi aš prancūzų kalbą mokėjau, tai mane priėmė 
tarnaut į tą misiją. Tai aš ten turėjau progos susipažint su rusų pabė- 
gėliais, kurių buvo labai daug, ypač daug Vlasovo vadinamos armijos 
žmonių. Ir su jais, jų stovykloj teko būt, ir kaip juos prievarta vertė 
grįžt į Rusiją, į Sovietų Sąjungą, tai čia buvo baisus dalykas. Aš pats 
kaip vertėjas esu dalyvavęs tuose pasitarimuose, tose rusų buvusių vla- 
sovininkų kareivių stovyklose. Ir ten diskusijos buvo labai griežtos. Bet 
vis viena buvo susitarimas su Sovietų Sąjunga, Amerikos susitarimas, 
kad jie turi grįžt į Sovietų Sąjungą. Jeigu negrįžta geru noru, tai reiš- 
kia, prievarta juos išvežti. Bet pulkininkas toj apylinkėj, kur aš gyvenau 
(Bavarijoj, ne Miunchene, bet netoli Miuncheno), tas pulkininkas buvo 

labai žmoniškas ir jis pasakė savo sargybiniams, kurie saugojo tą sto- 
vyklą, kad išleistų pabėgt. Kas nori, leistų pabėgt, kad jie negaudys ir 
prievarta neveš. Labai daug valsovininkų kareivių, kurie buvo pasidavę 
į vokiečių kariuomenę, tada išsibėgiojo ir nebuvo išvežti. Gana daug vis 
dėlto buvo susodinti į sunkvežimius, pervežti į sovietų zoną ir atiduoti 
į sovietų rankas. 

Tai aš pats, ir daug kas, sakysim, tokius dalykus žinojom. Ir apie 
jokią pagalbą negalėjom ir galvot. Dabar klausimas buvo iškilęs... du 
klausimai. Ar reikia nutraukt santykius, visiškai nesirūpint, ką jie ten 
daro Lietuvoj, ar reikia bandyt vis viena susitikt su jais, šnekėt ir žiū- 
rėt, ką galima mums padaryt iš savo pusės. Tai paskui atsirado idėja, 
prasidėjo jinai Vokietijoj, bet ypatingai paskui iškilo Amerikoj, kada 
Šviesos pavyzdžiu pradėjo organizuotis Santaros organizacija (paskui 
abidvi jos susijungė ir sudarė federaciją Santaros-Šviesos), tada iškilo ta 
idėja „Veidu į Lietuvą“. Aš atsimenu, paskaitą laikiau Bostone, Kultūros 
klube (ten buvo Kultūros klubas, aš dabar nesu tikras, kas mane pa- 
kvietė, ar Santvaras, ar Girnius, abu priklausė tam Kultūros klubui), ir 
aš kalbėjau, kad reikia pažint, kas darosi Lietuvoj, reikia žinot, negalim 
mes ignoruot, kas darosi Lietuvoj. Ten dedasi ne viskas blogai, ir, aiškus 
daiktas, ten ne viskas gerai. Bet ne viskas blogai. Sakau, vien tik neigia- 
mai žiūrėt į tuos dalykus, kad viskas blogai (kaip kad vienas laikraštis 
parašė, kad Kauno jūra yra gryna propaganda, kad jokios Kauno jūros 
nėra, tai sakau - jie gali įrodyt, kad yra, fotografijomis), sakau, toks 
griežtas neigiamas nusistatymas, kad ten nieko gero nėra, sakau, tas 
neteisingą vaizdą duoda. Ten yra šis tas. Ir pradėjom tą idėją „Veidu į 
Lietuvą“, kad reikia žinot, kas yra ten bloga, kas ten yra gera, ir steng- 
tis turėt teisingą vaizdą, tokį, koks iš tikrųjų buvo. Tas buvo nelengva 
sužinot, nelengva patirt, bet reikėjo stengtis tą patirt. Svarbiausia, ne- 
nutylėt. Man, asmeniškai, sakysim, didelį įspūdį padarė Vytauto Rim- 
kevičiaus romanas „Studentai“. Ir kai aš perskaičiau, tai pagalvojau, na, 
jeigu taip studentai Gegužės 1-ąją švenčia, važiuodami į Trakų ežerus 
ir maudydamiesi, ir žaisdami, tai, sakau, marksizmo-leninizmo nedaug 
toj Gegužės 1-oj yra. 

Tai tokie dalykai pradėjo Šviesai rūpėt, o paskui tai ypatingai išsi- 
vystė Santaroj Amerikoj. Mes turėjom, žinoma, ir opoziciją. Daug kas 

puolė tai, kad čia kovą silpnina prieš sovietus, prieš Sovietų Sąjungą, 
kad silpnina žmonių pasiryžimą kovot. Galbūt, tas gali būt. Bet kiti mes 
galvojom, kad vis viena teisybės negalima nuslėpt, reikia stengtis su- 
rasti teisybę. Aš, teisybę pasakius, kai gaudavom gerą knygą, sakysim, 
Lukšienės ar kitų, ar literatūrinį veikalą gerą, net to paties Sluckio ar 
kitų, aš žiūrėjau į jį beveik nuolaidžiau... 

(...) Kavolis, kuris pasidarė Santaros spiritus movens, dar buvo tik 
gimnazistas Vokietijoj, studijavo jis jau Amerikos universitetuose. Bet 
šiaip labai daug kas iš Vokietijos studentijos, kurie studijavo Vokietijos 
universitete ir buvo Šviesos organizacijoj, paskui perėjo, beveik automa- 
tiškai perėjo į Santaros-Šviesos organizaciją. Įsijungė Šviesa į Santarą, o 
tradiciją norėdami pagerbt paliko tą vardą, Santaros-Šviesos federacija 
prisimint, kad prasidėjo nuo Šviesos. Bet viena organizacija buvo. Mes 
turėjom tą pačią idėją, pirminę idėją. Pagrindinė idėja buvo - pažint 
kaip galima geriau kraštą. Aš tada kalbėdamas Bostone kėliau mintį, 
kad Rusijos emigracija buvo nusistačiusi (ta porevoliucinė, po Spalio 
revoliucijos emigracija, kuri buvo labai didelė, nepaprastai didelė). 
Prancūzijoj, sakysim, aš studijuodamas mačiau - užplūdus buvo orga- 
nizacijų rusų pabėgėlių, baisia daug, jau nekalbant apie Ameriką, kur 
dar daugiau buvo. Bet kuri nieko nesuvaidino kovojant su bolševizmu 
Rusijoj dėl to, kad nutraukė visus ryšius ir buvo įsitikinimas: juo Rusijai 
blogiau, tuo mums geriau. Be to, reikėjo laukt ilgai, kad tas blogėjimas 
Rusijoje pats nuvirstų, reikėjo laukt tarptautinės konjunktūros, kažko, 
dėl ko nuvirto santvarka. Bet Rusijos emigracija suvaidino labai mažą 
vaidmenį. Sakau, kad su mumis tas nebūtų. Tai buvom priėję tokios 
pozityvios nuomonės, kad reik pozityviai draugaut, bendraut su kraš- 
tu. Sakysim, kai pradėjo išleist atvažiuot į Ameriką ir Kanadą, ir į kitus 
kraštus, ar susitikt, ar nesusitikt, ar kalbėt, ar nekalbėt, ar kviest pas 
save, ar nekviest. Tai mūsų buvo nusistatymas: kiek galima daugiau su- 
sitikt, kiek galima daugiau pas save kviest, kiek galima daugiau šnekėtis 
ir t. t. Nebijot visiškai šnekėt. Ir, atrodo, kad tas buvo naudinga ir jiems, 
ir mums. Mums palaikyt lietuvybę, išlikt lietuviais buvo lengviau, ka- 
dangi skaitėm knygas, pradėjom skaityt žurnalus. Aš pats gaudavau, 
sakysim, „Literatūrą ir meną“, „Pergalę“, gaudavau „Kultūros barus“ ir 
kitus žurnalus ir laikraščius. Ir, žodžiu, galėjau maždaug sekt gyveni- 

mą gana aktyviai. Jeigu, kaip sakau, gera knyga pasirodė, tai aš recen- 
ziją rašiau ir nebijojau pasakyt, kad tas veikalas yra įdomus, nežiūrint, 
kad jo įžangos ar prakalboj yra pacituota marksizmo-leninizmo stul- 
pai: Marksas, Engelsas, Leninas ar Stalinas. Bet turinys jo kaip reikiant 
geras. Tai net vertindavau truputį palankiau Lietuvoje išleistus leidi- 
nius negu emigracijoj, negu išeivijoj išleistus, turėdamas galvoj, kas jų 
sąlygos yra sunkesnės, kad jiems yra sunkiau parašyt objektyvų veikalą 
negu mums. 

O mes kad kartais būdavom neobjektyvūs Lietuvos atžvilgiu, tai 
jau aišku. Sakysim, išėjo kai kurie istoriniai veikalai ir kurie labai prasti 
buvo, per daug patriotiški, per daug neteisingi, neobjektyvūs. Sakysim, 
Jurgėla išleido „Lietuvos istoriją“ anglų kalba. Man, kai ateidavo ame- 
rikietis studentas į Kongreso biblioteką ir prašydavo literatūros apie 
Lietuvą, kur nors iš Teksaso atvažiavęs ar iš kitur į Vašingtoną, aš sa- 
kydavau, o kokia kalba moki skaityt. Sako: „Daugiausia angliškai, šiek 
tiek gal rusiškai moku.“ Sakau, gaila, kad angliškai nerandu, kas būtų 
gerai parašyta. Ir negalėdavau rekomenduot, kadangi buvo sarmata re- 
komenduot tokią knygą, kuri buvo tokia neobjektyviai parašyta. 

Paskui aš parašiau straipsnį, kaip rašyt istoriją svetima kalba, - tai 
reikia žiūrėt, kad svetimas žmogus, tos kalbos žinovas, skaitydamas ne- 
jaustų, kad čia rašo lietuvis. Kad jaustų, kad čia rašo istorikas. Ir aš da- 
viau pavyzdį, kai rašiau savo knygą apie Baltiją Napoleono laikais ir ci- 
tavau vieną prancūzų istoriką, kuris parašė prancūzų-anglų santykius 
Napoleono laikais. Ir skaitant tą knygą nežinai, ar prancūzas parašė, ar 
anglas. Ir iš tikrųjų, galėjo ir tas parašyt, ir tas. Nesijaučia to šališkumo, 
kad jis suktų į prancūzų arba į anglų pusę. Tai taip ir mums reikėjo. 
Bet per visą tą laiką, truputį sarmata prisipažint, kad mes nesugebėjom 
parašyt geros Lietuvos istorijos anglų kalba ir neparašėm. Daug kalbė- 
jom, daug kombinavom, planavom, kas reikia parašyt, bet neparašėm. 
Aš buvau net pasiūlęs paskutinį variantą: tai tokio Helmano?“ vokiečio 
parašyta vokiečių kalba pusėtinai gera Lietuvos istorija - trumpas va- 
dovėlis. Sakau, tik pakeitus, kai kurias klaidas ištaisius, galima būtų ją 
išversti į anglų kalbą ir išleisti angliškai. 

309. Manfredas Helmanas (Manfred Hellmann; 1912-1992) - vokiečių istorikas, parašęs 
knygą „Grundzige der Geschichte Litauens und des litauischen Volkes“. 

Ir Lietuvoj, man atrodo, nieko gero nėra išėję angliškai, kad ir 
lietuviškai. XX amžiaus, pavyzdžiui, istorija, tokios sintetinės nėra, 
tik atskiri klausimai nagrinėjami. 

Geresnė padėtis su XIX amžium. Su XIX amžium čia yra geresni 
dalykai. XX amžiaus dar labai geros neturim. 

Didelė problema yra tas patriotizmas ir nacionalizmas, kai įsivelia į 
tuos dalykus, tai labai sugadina tuos dalykus. Ot, ta Ivinskio kurta, kur 
jis prieš mirtį nepabaigė parašyt, Lietuva iki Vytauto laikų, tas pirmas 
tomas tai pusėtinai gerai parašyta. Pusėtinai parašytas Mindaugo-Al- 
girdo-Gedimino laikotarpis. Vytauto yra blogiau, kadangi jis jau sir- 
go, ligonis buvo, ir Jatulis užbaigė Romoj, tai truputį silpnesnė yra. Bet 
šiaip labai gerai parašyta. Kadangi jį skaitydamas ir, sakysim, lenkas, ir 
vokietis, ir rusas, jo nešokiruos. Kad lietuvis visados buvo doras, teisin- 
gas, geras, o kitas buvo prastas, nedoras, kažkoks suktas, kreivas ir t. t. 
Tai vat tą trūkumą nelengva yra išgyvendint, bet reikia išgyvendint. 

Aš klausydavau istoriko Prancūzijos Sorbonos universitete, tai aš 
tą mačiau, kaip stengėsi būt objektyvūs kitų tautų atžvilgiu. Sakysim, 
Cezario Galų karą dėstydami nei kiek nekėlė patriotizmo kažkokio ar 
kokių nors... Net ir dabar, sakysim, yra per daug Mindaugo kėlimas, 
nereikalingas, mano galva, reiktų šalčiau žiūrėt... 

Kokie Miunchene ar kitose Jūsų gyventose vietose buvo lietuvių 
santykiai su kitais pabėgėliais? Kokiais kultūriniais aspektais lietu- 
viai išsiskyrė ar neišsiskyrė iš kitų tautų? 

Kaip, sakysim, palyginus lietuvių istoriją su lenkais, su latviais, su 
estais... Miunchene tai buvo gana daug. Kaip sakiau, buvau pačioj pra- 
džioj 1945-1946 metais amerikiečių zonoj, gyvenau Miunchene ir ten 
darbavaus švietimo srity. (...) Ten, kur aš buvau, buvo tarptautinė sto- 
vykla SS kareivinėse. Na, žinoma, buvo ir kitos tautybės, jos darė tą 
patį, ką ir mes darėm. Latviai, bent daugiau mes bendravom su latviais, 
o estų buvo labai nedaug. Miunchene aš nežinau, ar jie turėjo mokyklą, 
ar ne, bet latviai tai tikrai turėjo gimnaziją, ir buvo bendradarbiavimas 
su latviais. Aš atsimenu, aš pirmą kartą turėjau kažką pasakyt, sveikint 
juos, latvių gimnazija ruošė savo nepriklausomybės šventę ar kita pro- 
ga. Jie dirbo panašiai kaip ir mes, ir jų skaičius buvo nemažas. Sakysim, 
mes ten buvom suorganizavę iš kultūrinės veiklos tai poetų pasirody- 

mą. Buvo tokie literatūriniai vakarai, ir buvo ypač pagarsėjusi keturių 
rašytojų kelionė po visą Vakarų Vokietiją: Santvaras, Brazdžionis, Pul- 
gis Andriušis ir kas ketvirtas, dabar neatsimenu. Kai kurie jų keitėsi, 
bet jie buvo maždaug nuolatiniai, tai Santvaras, Brazdžionis, Pulgis 
Andriušis. Galbūt Bradūnas kartais būdavo, ir kiti, keisdavos, bet tie 
buvo nuolatiniai. Na, tai davėm progos - jie buvo atvažiavę į gimnaziją, 
padarėm literatūrinį vakarą. Tai jau buvo toks didesnis įvykis. Paskui 
buvo susiorganizuoti dainos - operos solistų koncertai. Ir vieną kartą, 
atsimenu, buvo 1946 metais, turbūt, Zaunienės-Leskaitienės koncertas. 
Gana įspūdingas. 

Domo Zauniaus žmonos? 

Taip, Zauniaus žmonos. Paskutinis vyras po Zauniaus mirties buvo 
Leskaitis, Leskaitienė ji buvo. Ir Leskaitis tenai dalyvavo tame koncerte. 
Buvo toks didesnis, kadangi jau Zaunienė buvo vis vien žinoma daini- 
ninkė, tai dalyvavo ir užsieniečiai - latvių, estų, lenkų ir kitų tautybių. 
Nors man asmeniškai ne per daug patiko - savo koncerto dalį ji pašven- 
tė liaudies dainoms, ir liaudies dainas taip liaudiškai stengės dainuot. 
Tai tas man ne per daug patika, aš daugiau mėgau, kai jinai dainavo 
operų arijas. Žinoma, tai ji gerai atliko, tą vaidmenį gerai atliko, gerai 
pristatė tas liaudies dainas. „Ėsk, karvute, žalią šieną, nešk man balto 
pieno...“ - tokias, pačias primityviausias. 

Taip, žodžiu, bendradarbiavimas šioks toks buvo su kitomis tauty- 
bėmis. Ir su lenkais, ir su latviais. Lenkų ten gana daug buvo, ir latvių 
gana daug toj Miuncheno stovykloj, kur aš buvau. O su kitom tautybėm 
buvo mažiau reikalų, su atskirais žmonėmis tiktai susitikdavom. Pas- 
kui, žinoma, bendri mūsų reikalai, sakysim, didelis įvykis buvo 1946 
metais: tai vyko Pirmasis rašytojų suvažiavimas Augsburge. Rašytojų 
draugijos, kur buvo susirinkę maždaug visi iš visos Austrijos ir Vakarų 
Vokietijos, turbūt ir iš toliau atvažiavę. Buvo suvažiavę beveik visi ra- 
šytojai, kurie buvo pabėgę iš Lietuvos, pasitraukę iš Lietuvos ar gyvenę 
jau seniau užsienyje. Tas buvo labai įdomus dalykas, ypač įspūdingas 
buvo, kad ten dalyvavo tokie žmonės, kaip, sakysim, Vydūnas, ir gana 
aktyviai kalbėjo jis ten. Aš atsimenu, pažinojau jį iš Lietuvos, iš Kauno, 
esu girdėjęs studentu būdams jį kalbantį. 

Klausėte jo paskaitų? 

Paskaitas ne universitete, bet šiaip sau paskaitas, kai jis skaitydavo 
Kaune. Bet čia Augsburge buvo tas suvažiavimas, ir labai įspūdingas 
buvo. Ir iš tikrųjų ten daug buvo, labai gerai organizuotas, ir tikrai darė 
įspūdį, kad čia yra vis viena tiek daug žmonių pasitraukę iš Lietuvos. 
Tai palygint su tuo, kas vyko Lietuvoj tuo metu... gaudavai spaudą ir 
skaitydavai, kad šį tą ir Lietuvoj bandė daryt, tuos suvažiavimus rašy- 
tojų. Tai, žinoma, Lietuvos tie suvažiavimai gana skurdžiai atrodė tada, 
palyginus su tuo, ką mes galėjom padaryt Vokietijoj po karo. Didesnė 
dalis rašytojų šiaip ar taip pasitraukė į Vakarus. Čia buvo ir senoji kar- 
ta rašytojų, kaip Brazdžionis, kaip Santvaras ir, kaip sakau, Vydūnas 
dalyvavo. Prie senosios dar reikia Radauską priskirt. Ir naujoji karta, 
naujoji generacija. Naujųjų jau dalyvavo Nagys ir Nyka-Niliūnas, Bra- 
dūnas, visa eilė. Tai buvo labai įspūdingas daiktas. Tai man gyvenant 
Miunchene, kadangi Augsburgas buvo netoli Miuncheno ir ten buvo 
nesunku nuvažiuot, tai toks buvo didesnis įvykis, kuris paliko įspūdį 
iki šiol iš 1945-1946 metų laikų. 

Paskui aš 1946 metų pradžioj (pirmoj pusėj metų), išvažiavau į 
prancūzų zoną, tai tada jau nutrūko mano ryšys su Miunchenu ir su 
gimnazija, žinoma. Ir tada aš jau daugiau persimečiau į politinę veik- 
lą, į VLIK'o veiklą, kadangi jų buvau iškviestas. VLIK'as buvo įsikūręs 
Reutlingene, Pfulingene netoli Tiubingeno - nedideli Švabijos miestai. 
Ir ten turėjau labai geras sąlygas, kadangi - prancūzų okupacinė val- 
džia prancūzų zonoj, kurioj aukštas pareigas užėmė generolas Šmitle- 
nas. O Šmitlenas buvo prancūzų kalbos profesorius Vytauto Didžiojo 
universitete, žinoma, turėjo daug simpatijų Lietuvai ir buvo išmokęs 
lietuvių kalbą neblogai, būdamas kelis metus Lietuvoj. Ir, žodžiu, labai 
padėjo lietuviams. Prie jo priėjo, sakysim, dailininkas Jonynas, kuris 
savo laiku studijavo Prancūzijoj, reiškia, prancūziškos kultūros buvo. Ir 
galėjo įsteigt tą garsiąją meno mokyklą Freiburge, kuri buvo lietuviška 
meno mokykla, Jonyno vadovaujama. Ir gana daug menininkų, bend- 
rai kultūrininkų daug gavo prieglobstį, gavo darbą kaip mokytojai toj 
mokyklos. Sakysim, Nyka-Niliūnas ten prancūzų kalbą dėstė ir kiti ten 
dirbo. Taip, kad prancūzų zonoj gana gerai kurį laiką veikt lietuviams 
ir politiškai, ir kultūriškai. Ten kaip tiktai ir buvo tas Čiurlionio an- 

samblis įsikūręs, ir gyveno netoli Reutlingeno mažam miestely, ir ga- 
lėjo gaut patalpas, galėjo gaut paramą iš prancūzų karinės vyriausybės, 
daugiausia generolo Šmitleno pagalbos. 

Žodžiu, prancūzų karinė valdžia buvo palankiai nusiteikusi lie- 
tuviams. 

Gana palankiai, Ir ten gana daug buvo galima padaryt, daugiau, 
negu amerikiečių zonoj. Kadangi amerikiečiai buvo daugiau pasidavę 
draugystei su Sovietų Sąjunga. Dvi didelės valstybės... Neturėjo jokių 
problemų, taip sakant, su Rusija kaipo tokia Amerikos sena draugystė 
su Rusija, ir caro laikais buvo gera draugystė... Net Aliaską galėjo nu- 
pirkt palyginus nebrangiai. Ir Luizianą galėjo nupirkt iš prancūzų... 

Prancūzijoj buvo ypatingai geros sąlygos. Ir asmeniškai buvo neblo- 
gai gyvent, sakysim, ypač tiems, kurie mokėjo prancūzų kalbą. Aš pats 
ten buvau beveik įsūnytas, taip sakant, prancūzų valdžios. Jų krautuvė- 
se galėjai pirkt, jų restoranuose galėjai valgyt, skaitė kaip savą žmogų. 

O kitiems tas nebuvo galima daryt? 

Ne visiems. Man tai buvo galima daryt. Lietuviai, kurie turėjo 
prancūzų kultūros, ar buvo mokęsi Prancūzijoj, tai jiems ypatingai 
buvo patogu. Tai tokiu atžvilgiu galėjo gana daug padaryt, galėjo gana 
daug pasiekt. Ir aš manau, kad meno mokykla, kurią įsteigė ir vadovavo 
Vytautas Jonynas, ji atliko didelį darbą kaupiant dailininkus. Ten galė- 
jo pradėt dirbt Petravičius, Augustinavičius, Penčyla, Vizgirda, Valeška 
ir kiti. Jauni dailininkai galėjo rast gerą prieglaudą, darbo sąlygas. Pas- 
kui, toks, sakysim, Katiliškis rašytojas - irgi ten Freiburge gavo darbą, 
gavo pagrindus tęst toliau savo kūrybinį darbą ir galbūt net palygint 
geras sąlygas pastudijuot literatūrą ir t. t. Jie ten labai nevaržė žodžio 
profesiškai. Tai jeigu žmonės turėjo interesų kultūriniai dirbt, ir ten ne 
tiktai dailininkai, bet ten gana daug ir rašytojų grupavosi: Nyka-Niliū- 
nas, Nagys ir kiti. Toks kultūrinis centras susidarė. 

Maždaug tiek apie tą laikotarpį... 

Jūs minėjot, kad stovyklose buvo nemažai lenkų. Ar jautėsi kokia 
nors įtampa santykiuose tarp lietuvių ir lenkų? 

Buvo gana geras bendradarbiavimas su lenkais ir kitoms tautybėms, 
čekais, slovakais, jugoslavais. Turbūt su visom tautybėm, nekalbant 
apie latvius ir estus. Čia jau nuo pat pradžių stengtasi kiek galima drau- 

giškesnius santykius palaikyt su latviais ir estais. Bet ir su lenkais buvo 
gana artimi ryšiai, ypač kai įsitraukė į mūsų veiklą Sidzikauskas, kuris 
labai gerai lenkiškai mokėjo, net sakydavo, kad jis per daug gerai kalba 
lenkiškai. Tada pas lenkus buvo nauja politinė idėja - intermariumo 
idėja, planas. Žodžiu, nuo Baltijos jūros iki Juodosios jūros ir iki Adrijos 
jūros, maždaug visų tautų sąjunga. Tokia tarp Vokietijos ir Prancūzijos, 
ir tų mažesnių tautų, ir Sovietų Sąjungos. Intermariumas - tarp dviejų 
jūrų. Iš vienos pusės Baltijos jūra iki Graikijos, Bulgarijos, Rumunijos 
prie Juodosios ir Adrijos jūros. Rusiją išmetant. Tų valstybių, iš kurių 
vėliau išsivystė Europos Sąjunga. Tada vėliau jau apėmė ir didžiąsias 
valstybes, o tada buvo tik tų nuskriaustų valstybių, Vokietijos ir Rusijos 
nuskriaustų valstybių sąjunga. Tai gana populiari idėja buvo, lenkai ją 
forsavo gana smarkiai ir jie buvo pasidarę kaip lyderiai dėl tos interma- 
riumo idėjos. Jie patys aktyviausi buvo. Gal aktyvumą rodė tai pačiai 
idėjai čekai, slovakai, aš nežinau rumunų per daug, bulgarų ne per daug 
buvo, man bent neteko sutikt jų. Bet lenkai buvo labai aktyvūs to inter- 
mariumo idėjai. Žinoma, Lenkija būtų tarp tų valstybių pati didžiausia, 
lenkų tauta gyventojų skaičium... maždaug apie 30 milijonų. O kitose 
mažiau buvo ir Čekoslovakijoj, ir Jugoslavijoj, ir Rumunijoj, ir Baltijos 
valstybės mažesnės. Tai jie ten turės daugiau mažiau dominuojantį vai- 
dmenį toj intermariumo valstybių kombinacijoj. 

Tai va su lenkais šiaip santykiai buvo neblogi. Ir visose tose tarp- 
tautinėse organizacijoje (visos stovyklos priklausė iš pradžios UNRRA, 
o paskui IRO), tai ten buvo ir mūsų žmonių, ir lenkų, ir latvių, ir estų. 
Ir bendradarbiavimas buvo palyginti geras tarp tų visų tautų, toks gana 
nuoširdus bendradarbiavimas. Stengėsi padėt lenkai lietuviams, lie- 
tuviai lenkams, latviams ir vieni kitiems. Sakysim, su mokykla, jeigu 
reikėdavo kokių nors baldų ar ko, vieni kitiems stengdavomės padėt, 
suolus įrengt mokykloms ar ką nors kita. Ir dalyvaudavom bendrose 
iškilmėse, taip palaikydami vieni kitus. Gal buvo ir konkurencijos šiek 
tiek, bet šiaip sugyvenimas buvo neblogas. Dėl to, kad to paties likimo 
žmonės buvo. 

Vilniaus klausimas nebuvo eskaluojamas? 

Ne, žinoma, kadangi Vilnius bent jau formaliai jau buvo prijung- 
tas prie Lietuvos, tai jau mes drąsiai jautėmės tuo klausimu. Lenkai gal 

nebuvo patenkinti visiškai ta idėja, Vilniaus krašto prijungimo prie 
Lietuvos be jokių suvaržymų, be autonomijų. Bet faktą pripažino vis 
viena - būsimoj laisvoj Lietuvoj ir Lenkijoj Vilnius turėtų priklausyt 
Lietuvai. Tai jau tą maždaug prileisdavo lenkai, tai, kad turės Vilnius 
pasilikt Lietuvoj. Jau ten visokias teises lenkų mažuma Vilniaus krašte 
ir pačiam Vilniuj turės turėt, dėl tos kultūrinės autonomijos turėjom 
nusileist... Šiaip santykiai buvo neblogi. 

Ar netrukdė lietuvių kultūriniam gyvenimui taip paplitęs lietuvių 
susiskaldymas į politines partijas, organizacijas? Ar nežiūrėjo vienas 
į kitą kaip į kokius priešus ideologine prasme? 

Čia buvo gana opių klausimų, ir čia pat pergyveno didelę evoliuciją. 
Iš pradžios tas demokratinis momentas buvo akcentuojamas. Buvo ir 
kitų opių klausimų, sakysim, į Vyriausią išlaisvinimo komitetą kas gali 
įeit, ir buvo nacionalistų partija, kurį laiką buvo išskirta, dešinieji tauti- 
ninkai (reiškia, smetoniški tautininkai) buvo išskirti. Kadangi VLIK'ą 
sukūrė iš tikrųjų toj bazėj, Lietuvoj pogrindy, tai tautininkai dalyva- 
vo, dalyvavo liaudininkai, laisvės kovotojai, krikščionys demokratai, 
tos partijos jau visos dalyvavo kuriant VLIK'ą Lietuvos pogrindy dar 
karo metu. Dar prieš karui pasibaigiant. Ir paskui, kai atsidūrėm Va- 
karuose, tai buvo kritikos, kad, žodžiu, tautininkai turi deklaruot savo 
demokratiškumą, toks spaudimas buvo. Bet kai kurias, sakysim, naci- 
onalistų partijas tai buvo pašalinę kurį laiką iš VLIK'o, kadangi skaitė 
kolaborantais su vokiečiais. Tada norėta gaut paramos iš amerikiečių, 
ir nenorėjo kompromituot save, kad toj mūsų emigrantinėj organizaci- 
joj yra fašistiniai elementai, nacistiniai elementai, ir kad tuo nekaltintų 
ir nepakenktų. Žinoma, tas buvo menkas daiktas, tas nelabai rimtas 
daiktas, bet niekas tuo nesirūpino, buvo svarbu vis viena įrodyt, kad 
tu esi Vakarų žmogus. Ir ta prasme pavojingiausia labai greitai darėsi 
ne buvusi Vokietija, ne buvusi Italija, bet esanti Sovietų Sąjunga. Tai 
daugiau buvo bijoma poveikio į tą pusę, negu kad bendradarbiavimo 
su vokiečiais ar italais. Jau tas pavojus buvo praėjęs ir jį galima buvo 
užmiršt. Dabar antras dalykas tuo atžvilgiu įdomus - tai jaunimo, jau- 
nosios kartos. Tai jau čia radikaliau buvo. Žodžiu, žinome, atsikūrė la- 
bai greitai pagrindinės organizacijos Vokietijoje, atsikūrė ateitininkai 
ir skautai. Tai čia buvo tos dvi organizacijos - labai greitai organizuotis 

ir veikt, ir gana įspūdingai veikt. Ir net savo spaudą leist, visokiais su- 
važiavimais reikštis, ir vasaros stovyklomis ir t. t. 

Kokie buvo tarpusavio santykiai, pavyzdžiui, tarp krikščionių de- 
mokratų ir tautininkų? Mes žinome, kad Lietuvoj tie santykiai buvo 
gana įtempti. 

Tuo laiku, kai aš buvau VLIK'e, aš niekados neatstovavau jokiai 
partijai, bet buvau pakviestas tenai daugiau liaudininkų ir tautininkų 
susitarimu. Ir dalyvavau posėdžiuose, kol tie patys rabinai, vyriausi 
susirinkdavo partijų šulai. Ir būdavo ginčų labai aštrių, tarp, sakysim, 
tautininkų, liaudininkų... Aš ten prisiklausydavau ir galvodavau, kiek 
energijos eikvojama toms kovoms, tarpusavio kovoms. Kartais tos ko- 
vos buvo labai aštrios. Ypač du blokai: kairysis blokas ir dešinysis blokas. 
Dešinysis blokas tai maždaug krikščionys demokratai ir visi satelitai (tų 
satelitų buvo gana daug). Lietuvių frontas atskirą narį turėjo VLIK'e, 
Krupavičius atstovavo krikščionis demokratus, Brazaitis - Lietuvių 
frontą. Ir kartais jie tarp savęs smarkiai susipešdavo. Bet kai reikėdavo 
kovot su kairiuoju frontu, tai jie, žinoma, buvo visi kartu: Darbo fede- 
racija (Katilius buvo), ūkininkų sąjunga (Karvelis buvo). Atkūrė tas vi- 
sas seimines organizacijas, seimines partijas, Lietuvoj kurios prieš 1926 
metus buvo, ir jas įtraukė į VLIK'ą. Ir dabar dar atsirado naujos orga- 
nizacijos, klaipėdiečių Mažosios Lietuvos rezistencinė organizacija. Jie 
pasistengė irgi savo žmogų prastumt į Mažosios Lietuvos organizaciją, 
nors keistoką, bet surado ir kataliką kažkokį, kuris ten jau veikė, kad 
palaikytų jų frontą. Tarpais buvo 10 partijų, 10 organizacijų, vadinosi 
politinės partijos ir kovos organizacijos dvi rūšys, reiškia, VLIK'o narių 
buvo. Tos senos politinės partijos jau buvo nepriklausomoj Lietuvoj, 
jos šiek tiek atsigavo visos ir emigracijoj. Kai kurios tiktai teoretiškai 
gyvavo, bet gyvavo vis viena. Bet naujų susikūrė, tų vadinamų kovos 
organizacijų: Mažosios Lietuvos, Vilniečių, Rytų Lietuvos, organizaci- 
jos pogrindinės. Čia vykdavo kova gana smarki, ką priimt, ką nepriimt. 
Man teko dalyvaut kartais tuose posėdžiuose, kai tokie klausimai iš- 
kildavo, tai pešdavosi smarkiai. Nežinau, ar dabartiniam Seime tokios 
diskusijos vyksta. Ir ten kokia konstitucija turės būti naujos Lietuvos, 
ir kiek turės įtakos į Lietuvos valdžią, ir kokia konstitucija remtis galės 
(jokiu būdu ne tautininkų konstitucija, ne Smetonos konstitucija, bet 


276 


kokia nors 1922 metų konstitucija). Tokie ginčai užimdavo labai daug 
vietos toj politinėj arenoj. Ir, žinoma, tai buvo labai neproduktyvus 
darbas. Nelabai reikalingas, tiktai savotiška gimnastika, politinė gim- 
nastika, bet ne reali veikla, Ir tai, žinoma, kliudė padaryt geresnį dar- 
bą. Sakysim, aš ten priklausiau tokiai informacijos tarnybai, informuot 
apie Lietuvos reikalus pasauliui ir, jeigu galima, svetimom kalbom, na, 
ir labai sunku buvo, pvz., apie kultūrinius laimėjimus. Aš atsimenu, esu 
parašęs studijėlę, bet pakliuvo į VLIK'o posėdžius tas mano projektas, 
kaip aš įsivaizdavau tuos kultūrinius laimėjimus. Na, ir žinoma, tada 
pasirodė, kad aš nepakankamai iškėliau bažnyčios reikalus, nepakan- 
kamai iškėliau krikščionių demokratų vaidmenį ir katalikybės vaidme- 
nį Lietuvos gyvenime. Ir tada buvo pavesta tas dalykas daryt Maceinai, 
ir taip iš mano darbo nieko neišėjo, ir iš Maceinos nieko neišėjo. 

Irgi nepriėmė? 

Kadangi vieno vieni kritikuoja, kito - kiti, atsilygindami. Ir tas 
buvo labai nenaudinga. Bet tokie dalykai buvo, ir nieko negali padaryt. 
Ir tą juto visi, kad tai yra teoretiška problema, faktiškai neturi didelės 
reikšmės, bet vis vien labai karštai statydavo tuos klausimus, labai karš- 
tai ginčydavosi dėl jų. Ir tas buvo viena iš kliūčių. 

Bet šiaip kultūrinėj srityj, man atrodo, buvo padaryta ne taip jau 
mažai, ypač kas liečia literatūrą, istoriją. Yra padaryta ne taip ir mažai. 
Ir dirbo ten istorikai Romoj labai produktyviai ir gerai, ir Prancūzijoj. 
Gana daug padaryta. Dabar jau vien tokie darbai, kaip sakysim, Gim- 
butienės darbai, arba Greimo darbai, arba ir kitų. Tokie žurnalai, kaip, 
sakysim, „Aidai“ arba „Metmenys“... Yra padaryta gana daug, mes ga- 
lim didžiuotis tais darbais. Aš visados, kai dirbau Kongreso bibliotekoj, 
tai, jei kas klausdavo informacijos apie Lietuvą, kas nors iš žmonių, iš 
užsieniečių, ne pačių lietuvių, tai duodavau ir parodydavau mūsų En- 
ciklopediją, tuos 37 tomus. Sakau, jeigu kalbą mokat, rasit labai daug 
informacijos apie Lietuvą. Sakau, nė viena kita emigracija neturi to- 
kio šaltinio. Net lenkų tokia sena emigracija, labai daug padariusi yra 
emigracijoje, bet tokio leidinio neturi. Nei latviai, nei jokia kita tauta 
neturi, kaip mes padarėm su enciklopedija. 

Tikrai, didžiulis darbas padarytas. 

Žinoma, labai didelis darbas. Ten yra daug klaidų, ir kai kas per 
daug yra iškelta, kai kas galbūt nepakankamai iškelta, tai tas nesvarbu. 


277 


Bet kaip informacijos šaltinis yra labai geras. Palyginus sąžiningi buvo, 
pažinau labai gerai tą kolektyvą, kuris dirbo Enciklopedijoj: Puzinas, 
Girnius, Čepėnas, Gimbutas tas pats. Visi labai plačių pažiūrų žmo- 
nės, iš pradžios dar, tiesa, kišosi Biržiška, tai dar ten buvo sunkumų. 
Sunkiau ėjo, - ko jis nemėgo, to jis nemėgo, ką mėgo, tą mėgo labai 
smarkiai. Bet paskui tai dirbo tolerantiškai, net nereikėjo daug kovot 
dėl to, kad tu parašysi daugiau ar mažiau apie kokį žmogų, tai priklausė 
nuo bendradarbių, kiek tu parašei. Bet redakcija praleido informaciją, 
svarbu, kad informacija būtų. Ir čia didelis darbas padarytas, labai di- 
delis darbas. 


Tarp Šviesos ir Santaros 
Vincą Trumpą kalbino Daiva Dapkutė 


(.) Žodžiu, tai prasidėjo nuo Šviesos, o paskui išaugo ir Santaros 
organizacija. Jos viena sekė kitą. Paskui Amerikoj susijungė, pasidarė 
Šviesos-Santaros federacija. Bet jau Šviesa nustojo aktualumo didesnio, 
o perėmė Santara vadovaut tam liberaliniam judėjimui, tom liberali- 
nėms idėjoms. Ypač tokia teorine prasme liberalizmas kaip ideologija, 
liberalizmas kaip pasaulėžiūra, reiškia ne mažiau liberalizmas ekono- 
mine prasme. Kai kur, sakysim, Anglijoj ar Prancūzijoj liberalizmas 
daugiau kaip ekonominė doktrina, bet mums tais laikais, neturint vals- 
tybės, ekonominiai klausimai nebuvo aktualūs. Vis viena neturėjom 
ūkio, organizacijų ūkio, ekonominių organizacijų, prekybos, pramo- 
nės, žemės ūkio. Tai ekonominė pusė liberalizmo mums mažiau rūpė- 
jo. Mums rūpėjo pasaulėžiūra, ne ideologinė liberalizmo pusė, reiškia, 
sąžinės laisvės, bendrai laisvės, pažangos idėjos, apsisprendimo idėjos. 
Šitas daugiau rūpėjo. Intelektualinė laisvė, mokslo reikšmė žmonių 
gyvenime ir panašūs klausimai. Na, ir, žinoma, politiniai klausimai, 
laisvės idėja. Dėl to, kad mes tą kovą [vedėm] su tuo laiku, su esama 
Lietuvoj santvarka, kaip tiktai ir buvo liberalinės idėjos, kaip galima 
daugiau įpiršt komunistų partijai, komunistinei santvarkai, kad komu- 
nizmas suliberalėtų, kadangi pakeist negali, tai reikia bandyt pataisyt. 
Kas paskui buvo išreikšta šūkiu: „komunizmas humanišku veidu“ arba 
„suhumanizuotas, sužmogintas komunizmas“. Tarpais kiniškas komu- 

nizmas buvo liberališkesnis, tarpais tas Mao Dzeduno?“ šūkis „leisk 
šimtui gėlių žydėt“ - kad ne viena gėlė, kad šimtas gėlių ir šimtas idėjų 
gali būti tam pačiam komunizme, ne tiktai viena idėja, Maskvos-Leni- 
no-Stalino idėja. Gali būti kitokios idėjos. Tuoj atsirado Tito*" idėja - 
Titas nuėjo truputį kitu keliu negu Maskva. Dar toliau nuėjo, persiėmė 
demokratinėmis liberalinėmis idėjomis, jo bendradarbis buvo Džilas?*, 
kuris, maždaug, skelbė tas pačias idėjas, kokias pas mus Santara skelbė. 
Liberalines idėjas, galima pasakyt. Žodžiu, tas bandymas doktriną, 1a- 
bai griežtą, labai organizuotą, stipriai tvarkomą iš viršaus komunizmą 
pakeist kitu, kuris nebūtų toks griežtas, kad galėtų pasireikšt įvairios 
nuomonės, įvairios pasaulėžiūros. Čia kaip tik ir buvo tokias mintis 
perkelt į Lietuvą. „Metmenys“, vėliau „Akiračiai“ platino jas, stengė- 
si pabandyt įpiršt Lietuvai ir atrodė, kad tarpais buvo gana efektyvu, 
surado atgarsį Lietuvoj. Ir Lietuvoj pradėjo rastis visokie nukrypimai 
nuo Lenino-Stalino doktrinos, disidentai atsirado, tokie judėjimai, 
ypač jaunimo, studentijos tarpe. Ir pasireiškė tas literatūroj, poezijoj. 
Tokios knygos ir rašytojai, kaip, sakysim Anielius Markevičius arba 
kaip Vytautas Rimkevičius, kurio „Studentai“ romanas (jums turbūt 
teko girdėt apie tokį?), jau buvo tokie liberalizmo pasireiškimai. Žino- 
ma, juos sukritikuodavo iš viršaus, gaudavo per galvą, bet, reiškias, ėjo 
tuo keliu, ir visą laiką buvo gyvos tos idėjos Lietuvoj. Sakysim, tokio 
Jakubėno istorija, kur jisai buvo nužudytas 1953 metais, arba Borutos 
kazusas. Kazys Boruta, kuris visą laiką peikė, kartais laisviau leisdavo 
jam pasireikšt, kartais griebdavo ir stengėsi represuot, bet vis viena jis 
dirbo šitą, ir „Baltaragio malūnas“ turėjo didelės įtakos. 

Norėtysi grįžti prie Vokietijos laikotarpio. Kaip kūrėsi Šviesos or- 
ganizacija, kokie žmonės jungėsi į ją? Ar tai buvo liberaliai nusiteikę 
Žmonės, ar organizacija buvo tiktai kaip atsvara klerikalinei srovei? 

Žinoma, pradėjo organizuotis dvi studentų organizacijos. Turbūt 
ėmė greičiausiai Vokietijoj ir Vakaruose. Bendrai tai ateitininkai ir 


310. Mao Dzedunas (1893-1976) - Kinijos politinis veikėjas, pagrindinis kiniškojo ko- 
munizmo teroretikas, 1943-1976 Kinijos kompartijos pirmininkas. 

311. Josipas Broz Titas (Josip Broz Tito; 1892-1980) - Jugoslavijos komunistų politinis ir 
karinis lyderis, vadovavęs Jugoslavijai po Antrojo pasaulinio karo. 

312. Milovanas Džilasas (Milovan Dilas; 1911-1995) - Jugoslavijos politikas, komunistų 
ideologas, nuo 1953 m. Jugoslavijos vicepirmininkas. 

tautininkai, arba neolituanai. Kadangi jų gana daug buvo pabėgusių 
į Vakarus, čia buvo šeimos, pabėgusios su vaikais, čia atsirado jaunoji 
karta, jinai galėjo organizuotis. Na, atsirado ir kitų, kurie kitaip gal- 
vojo. Čia buvo pirmiausia, kaip atsiskirt nuo tautininkų, nuo neolitu- 
anų, ir ypač artimiausiai, žinoma, nuo Lietuvos studentų organizacijų 
liberaliajam sparnui, tai buvo varpininkai (Kudirkos pasekėjai, pagal 
Kudirkos „Varpą“). Visą laiką veikė studentų varpininkų organizacijos 
Vytauto Didžiojo universitete ir kitose mokyklose Lietuvoj. Tai dabar 
ir iškyla klausimas, ar varpininkai turi atsigaut, pradėt organizuotis 
emigracijoje, ar ne? Ar reikia surast kokią naują organizaciją, kuri ap- 
imtų visus? Ir neolituanus, ir varpininkus, ir visokie aušrininkai (iš tik- 
rųjų turėtų būti aušrininkai, buvo toks „Aušrinė“ žurnalas, panašus į 
„Metmenis“ ir į „Akiračius“. Jis buvo pradėtas leist gerokai prieš Pirmą 
pasaulinį karą 1910-1909 metais. Tuo laikotarpiu pradėjo eit žurnalas 
„Aušrinė“, kuris apjungė liberalinį jaunimą, visą liberalinę studentiją 
tais laikais, o daugiausia studijuojančius Rusijos universitetuose, arba 
kai kas ir Vakaruose studijuojantys, Šveicarijos, Prancūzijos ir Belgi- 
jos universitetuose). Va dabar ir iškilo klausimas, ar bandyt atgaivint 
tas liberalines organizacijas, studentų kairiąsias organizacijas, kurios 
apimtų ir tautininkus, neolituanus. Bandyt atgaivint, ar sukurt naują, 
kuri apjungtų visas? Ir ta idėja ką nors jauna sukurt ir bandyt apjungt 
laimėjo. Daugiausia čia buvo centras Tiubingenas, Tiubingeno univer- 
sitetas. Ten studijavo daug lietuvių studentų ir tokie aktyvistai. Ir tarp 
aktyvistų, kurie ir sukūrė Šviesos organizaciją, buvo Karolis Drunga, 
arba Jurgis Valiulis (nors jis buvo baigęs universitetą, bet turėjo ryšius 
ir palyginus jaunas žmogus buvo), paskui Petras Jurkštas, Margeris 
Jesaitis, Algimantas Gureckas, Jaks-Tyris (kuris žuvo autokatastrofoj, 
buvo aktyvus Santaroj žmogus). Aš ten dalyvavau taip pat. Aš gyve- 
nau tuo laiku Tiubingene, Reutlingene netoli Tiubingeno, ir dažnai nu- 
važiuodavau į Tiubingeną. Ir esu dalyvavęs tose diskusijose, kur buvo 
svarstoma organizacijos ideologija. Ir tokie aktyvūs buvo tie, kuriuos aš 
paminėjau: Petras Jurkštas, Algis Gureckas, Jesaitis... 
Tai daugiausia buvo studentų akademikų organizacija? 
Studentų akademikų. 

Ar buvo ne studentiško amžiaus žmonių? 

Tai va, ne studentiško amžiaus buvom, kaip sakau, Drunga buvo 
(bet labai aktyviai dalyvavo), aš buvau jau baigęs universitetą ir jau 
ne studentas. Šiek tiek prisidėjo ir vyresni: Šmulkštys (to dabartinio 
Šmulkščio, kuris dabar dirba pas Prezidentą, tėvas) senas valstietis 
liaudininkas, Bieliukas, taip pat buvo valstiečių liaudininkų žmogus, 
kuris buvo ir Šviesos narys. Jie organizavosi po truputį ir silpnai veikė 
varpininkai, ir dėl to, kad silpnai veikė, ir kad jų palyginti nedaug buvo, 
tai jie negalėjo didesnį vaidmenį vaidint, ir ypač konkuruojant su ateiti- 
ninkais, kurie buvo gana gausi organizacija. Sakysim, renkant studentų 
bendrą valdybą, studentų organizacijų, vyko balsavimai... 

Jeigu turit knygą „Lietuviškas liberalizmas“, redaguotą Kavolio, tai 
ten, man atrodo, yra mano tas ilgas straipsnis apie liberalizmo istoriją 
Lietuvoj. Ir kitų yra, man atrodo, ir Drungos (Valiulio) straipsnis, ir Ras- 
tenio, tiesa, jis iš tautininkų, bet jis labai gerai prisijungė prie tos orga- 
nizacijos ir paskui labai aktyviai dalyvavo Santaros organizacijoj - tai 
Vincas Rastenis. Toks buvo iš liaudininkų Bieliukas, kuris buvo artimas 
Santarai, iš tautininkų Rastenis, iš krikščionių demokratų Dambriūnas 
(buvo iš katalikų fronto, artimas toms idėjoms). Žodžiu, tokių liberalinių 
idėjų buvo ir krikščionių liberalų - liberalinis sparnas, kurie nebuvo tik- 
tai krikščionys demokratai. Religinė ideologija buvo platesnė. 

Grįžtant prie Šviesos organizacijos... tai buvo tiktai lietuvių stu- 
dentų organizacija, ar nebuvo idėjų pritraukt kitų tautybių? 

Galima sakyti, kad buvo bendradarbiaujama ir su latviais, ir su es- 
tais. Ypač turbūt Pineburgo universitete, kuris buvo Baltų universitetas, 
ne vienų lietuvių, bet buvo ir latviai, ir estai, ir lietuviai. Lietuviai buvo 
aktyviausi ten. Tai buvo tam tikri ryšiai ir su latvių, ir su estų jauni- 
mo organizacijomis. Aš atsimenu, tais laikais Tiubingene nei latvių, nei 
estų daug nebuvo, bet ypatingai daug lietuvių, tai ten tas klausimas ne- 
iškilo - bendradarbiavimo su latviais ir estais. Bet, sakysim, Santaros 
laikais Amerikoj tai labai buvo artimi ryšiai su estais ir su latviais. San- 
taros suvažiavimuose, sakysim, Tabor farmoj, Mičigano valstijoj pas 
Bačiūną, paskui pas Adamkų, labai dažnai dalyvaudavo estų ir latvių 
žmonės, intelektualai, rašytojai, dalininkai ir paskaitas skaitydavo. 

Paskui susiorganizavo tokia anglų kalba organizacija, reiškia, Baltų 
studijų organizacija, baltų kalbų ir istorijos organizacija, ir jie leido tą 
žurnalą „Baltic states“, ar „Baltic review“, dabar pamiršau... Paskui atsira- 
do tas bendradarbiavimas, ir glaudus bendradarbiavimas, tarp lietuvių, 
latvių ir estų, jie čia pasireikšdavo net smarkiau, nei sakysim, lietuviai... 

Kalbant apie Santaros-Šviesos organizaciją, norėčiau paklausti 
apie organizacinę struktūrą. Žinau, kad kūrėsi skyriai įvairiose vie- 
tose, įvairiuose universitetuose. 

Buvo skyriai, centras buvo Tiubingeno universitete. Bet, be abejo, 
buvo ir kitur: ir Miunchene buvo, ir Hamburge buvo, ypač kai ten su- 
sikūrė Baltų universitetas, buvo ir kitur. Aš dabar nežinau, kur centro 
organizacija, valdyba buvo. Aš pačioj organizacijoj nedalyvavau, dalyva- 
vau tiktai, kada reikėdavo pasaulėžiūros klausimus svarstyt, ideologinius 
klausimus svarstyt, bet pačioj organizacijoj aš nedalyvavau. Laisvės ko- 
votojų sąjungoj tai aš dalyvavau, nes buvau valdybos narys kurį laiką. 

Ar tai buvo kokia centralizuota organizacija, ar tie skyriai buvo 
savarankiški? 

Labai buvo laisva ir Vokietijoj nebuvo labai griežtos organizacijos. 
Net dažnai mes nežinodavom, kas yra mūsų pirmininkas. Žinodavom, 
kad maždaug žmogus, apie kurį sukasi ta organizacija, tai yra Kavolis. 
Reiškia, asmuo, bet jis nebuvo renkamas į valdybą ar į valdybas, pirmi- 
ninkus, nebūdavo ir protokolų pas mus rašoma, kas nutarta, nebuvo 
protokolai rašomi. Buvo kartais „Metmenyse“ straipsnis, praėjus tam 
suvažiavimui, kuris kas metai vykdavo, reiškia, aprašydavo, kas ten dė- 
josi. Bet organizacijos tokios nebuvo, nebuvo nario mokesčio, visiškai 
nebuvo, pinigus rinkdavom tie, kurie turėjom darbus ir gyvenom ge- 
riau. Tai paaukodavom pinigus, ir tokiu būdu išeidavo žurnalas. Galų 
gale žurnalą pirkdavo žmonės, pats padarė pinigus. Mes duodavom, 
dabar jau neatsimenu, 50 ar 100 dolerių į metus. Ir tokių žmonių, kurie 
aukojo tai organizacijai, buvo labai daug. Žodžiu, ekonomiški reikalai, 
pinigų reikalai išsispręsdavo savaime. Net buvo „Metmenų“ adminis- 
tracija, kuri rūpinosi išsiuntinėjimu žurnalų ir tokiais administraciniais 
reikalais. Paskui jau buvo susiorganizavę po Mackaus mirties, vadinosi 
Mackaus knygų leidimo fondas. Na, ten irgi buvo vienas žmogus - Gin- 
tautas Vėžys, kuris visą laiką buvo reikalų vedėjas to Mackaus fondo. 
Reikalų vedėjas ir vienintelis buvo žmogus, kuris sudarė lyg centrą San- 

taros organizacijos. Paskui Marija Paškevičienė buvo kaip „Metmenų“ 
žurnalo administratorė. 

Rodos, Šviesos organizacija Vokietijoj buvo panaši į Santarą- 
Šviesą? Turbūt Santaros-Šviesos organizacijoj net neįmanoma kalbėt 
apie kažkokią narystę. Kiek yra narių, turbūt sunku net pasakyti... 

Kiek buvo, nežinau... Aš tik žinau, kad vienu metu Šviesai turėjo būt 
daug prijaučiančiųjų, kadangi buvo bendra studentų valdyba visų lietu- 
vių ir pirmininku buvo išrinktas šviesietis Petras Jurkštas, ir kelis metus, 
bent porą metų, Šviesa vadovavo visiems studentams Vokietijoje tada. 

Ar buvo tuo metu kaupiamas koks nors archyvas? Ar sudaromi 
kokie organizacijos narių sąrašai? 

Turbūt, kad ne. Nežinau, kiek yra išlikę, sakysim, pas Gintautą 
Vėžį tos medžiagos ar Kavolio archyve (...). Čia galėtų būti daugiausia 
administracinių susirašinėjimų, laiškų, reiškia, tam Kavolio archyve. 
Ir Vėžio archyve. Mackaus fondo archyve ir galbūt pas Mariją Paš- 
kevičienę Čikagoj galėtų būt, organizuojant suvažiavimus, sakysim. 
Kvietimai išsiuntinėti žmonėms, kurie kviečiami atvažiuot, pakviest, 
kam paskaitas skaityt, dažniausiai pats Kavolis darydavo tą. Aš pats 
gaudavau raštelį, ar galėtau pakalbėt tokiu ir tokiu klausimu, tas ir tas 
yra dabar aktualu. Bet labai iki minimumo, žodžiu, tie organizaciniai 
reikalai maža dėmesio atkreipė. Parodyt rezultatus, ką darom, ką gal- 
vojam, pasireikšt „Metmenyse“, „Akiračiuose“, kituose laikraščiuose ar 
knygas išleidžiant, bet organizaciniams reikalams kaip galima mažiau 
dėmesio buvo skiriama. Užtat nelengva, jeigu reiktų rašyt apie tai, tai 
nelengva... Daugiausia turi pasiremt „Akiračiais“, „Metmenimis“, kita 
spauda, kuri puolė, sakysim, kritikavo mums, ypač, sakysim „Varpas“ 
dažnai užpuldavo, kadangi matydavo Santaroj konkurentus sau. Kurie 
eina maždaug tuo pačiu keliu ir tikslas yra panašus - kurt demokratinę 
pasaulėžiūrą, demokratinę visuomenę, liberalinę visuomenę, liberali- 
nes idėjas platint. Ir jie jautėsi, kad jie tą daro, ir būdavo susikirtimų — 
jie mus kritikuodavo, mes juos kritikuodavome. 

Dar norėtysi grįžti prie Šviesos organizacijos. Kiek žinau, Šviesa 
leido leidinį „Šviesa“, ir jūs buvote susijęs. Ar šis leidinys išsiskyrė kuo 
nors (pvz., savo liberalumu) iš kitų leidinių? Kas dalyvavo šioje veikloje? 

Aš atsimenu, kad stengėmės kiek galima plačiau pritraukt prie to 
žurnalo. Bet kiek pasisekė, praktiškai negalėčiau pasakyt. Neturiu, kaip 

sakiau, net nei vieno numerio „Šviesos“. Jeigu turint „Šviesos“ nume- 
rius, tai ten šį tą surastum. Dabar, kas ten rašė? Aš žinau, kad ten rašė 
Drunga tas pats, ir turbūt Bieliukas, ir Rūkas, ir Jaks-Tyris, ir Gurec- 
kas. Aš nežinau, ar Jesaitis, ar rašęs yra ką nors, gal ne, bet dalyvavo 
tuose svarstymuose, ką rašyt ir kaip rašyt. Tie tokie aktyviausi buvo. 
Saulius, tiesa, Vytautas Saulius, kuris leido Henriko Radausko raštus, 
jo poeziją, reiškia, buvo aktyvus taip pat. Vytautas Saulius - jis buvo 
aktyvus „Šviesos“ redakcijos narys. 

Dėl „Šviesos“ žurnalo platinimo. Turbūt žinot Joną Vizbarą, jis 
dabar gyvena Druskininkuose. Jis rašė Daliai Kuizinienei apie Švie- 
sos organizaciją ir laiške minėjo, kad „Šviesos“ leidiniai pasiekdavo 
net Lietuvą. 

Ak, šitaip? Tas gali būt. Aš Vizbaro asmeniškai taip gerai nepaži- 
nau, bet žinojau, kad toks yra ir kad jisai yra šviesietis. Bet asmeniškai 
jo nepažinau. Tas gali būt.. 

Gali būti, kad pasiekdavo Lietuvą? 

Gali būt. Jeigu jis taip tvirtina. Aš manau, kad kadangi mes tuo savo 
nariu skaitėm ir Deksnį, kuris buvo tų pačių idėjų. Atsimenu, pas mane 
buvo namuose Deksnys, aš su juo susitikdavau Tiubingene gana dažnai, 
kartais ilgai pasišnekėdavom, per visą naktį. Žodžiu, buvo lygiai tokių 
pat idėjų žmogus kaip ir kiti šviesiečiai, kaip Jurkštas ar kiti... 

Dabar kita veikla. Žinau, kad Šviesa rengdavo stovyklas-suvažiavi- 
mus, ką vėliau perėmė ir Santara. Jūs dalyvavote tuose suvažiavimuose? 

Ne, suvažiavimuose aš turbūt nedalyvavau. Būdavo susirinkimai, 
viešos paskaitos Tiubingene. Vieną kartą kalbėjo, žinau, Kairys, soci- 
aldemokratų atstovas VLIK'e, tada turėjo slapyvardį Kaminskas. Ka- 
minskas-Kairys, reiškia. Aš pats esu kalbėjęs Tiubingene per kažkokį 
suvažiavimą, bet aš dabar neatsimenu, ką aš ten kalbėjau. 

Būdavo dar kažkokios vasaros stovyklos? 

Taip, vasaros stovyklos buvo, teisingai. Aš vieną kartą ir kalbėjau, 
kažkur tai buvo Vakarų Vokietijoj, kažkur prie Reino buvo stovykla. 

Tiesa, Žymantas dar buvo gana aktyvus. Žymantas, Drungos drau- 
gas. Buvo labai aktyvus, paskui toj resistencinėj kovoj su britų anglų 
saugumu turėjęs reikalų. Paskui į Ameriką atvažiavo, gyveno Los An- 
geles ir mirė Los Angeles. 

Ar tose Šviesos stovyklose dalyvaudavo tik šviesiečiai, ar dalyvau- 
davo ir kitų organizacijų atstovai? 

Kviesdavo visus, taip, kaip paskui ir į Santaros suvažiavimus. Taip 
pat kviesdavo ir džiaugdavosi, kaip atvažiuoja, sakysim, tas pats Bradū- 
nas (kelis kartus dalyvavo Santaros suvažiavimuose), Girnius dalyva- 
vo, Nyka-Niliūnas dalyvavo mūsų suvažiavimuose Tabor farmoje, daug 
dalyvaudavo. Tas pats Rastenis dažnai dalyvavo, Jakubėnas, kompozi- 
torius, muzikas. 

Santara-Šviesa panašių stovyklų jau neberengdavo? 

Rengdavo atskiri skyriai. Sakysim, žinau, kad Niujorko skyrius ren- 
gė tokius suvažiavimus - vasaros stovyklas Niujorko valstybėj. (...) 

Kažkaip nėra jaunesnės kartos, kuri pakeistų. Nedaug atėjo į 
Santarą jaunesnės kartos. Kai kas sako, kad dėl savo liberalumo san- 
tariečiai nesirūpindavo savo organizacija, reklama, nepritraukdavo 
jaunesnių žmonių. 

Taip, tas teisybė. Bet žiūrint į tuos bendrus suvažiavimus, kurie 
būdavo Tabor farmoj Mičigane, rudeninės tos, kartais aš vadindavau, 
rekolekcijos mūsų... tai tie suvažiavimai nemažėjo, nemažėjo dalyvių. 
Jau pačiais paskutiniais laikais aš nedalyvaudavau, bet šiaip kasmet va- 
žiuodavau ten ir visą laiką beveik didėjo skaičius, ir visados atsirasdavo 
naujų žmonių. Sakysim, paskui pradėjo smarkiai reikštis toks Žygas, ir 
dabar jis reiškiasi bendruomenės veikloj Amerikoj - Kęstutis Paulius 
Žygas. Jis atvažiuodavo į tą Tabor farmą dirbt virtuvėje - ten dirbdavo 
virtuvėj pas Bačiūną studentai vasarą, užsidirbdavo pinigų, kad paskui 
galėtų studijuot rudenį. Ir jis atvažiuodavo visai ne į Santaros suvažia- 
vimą, atvažiavo į tą kurortą, į Tabor farmą dirbt, užsidirbt pinigų. Ir 
pradėjo lankytis susirinkimuose mūsų, ir jam patiko, ir pasidarė akty- 
vus santarietis, pradėjo pats paskaitas skaityt. Atsimenu, kaip jis pirmą 
kartą pasirodė, silpnai lietuviškai dar kalbėjo, bet jis susikirto su Nagiu 
(ten Nagys paskaitas skaitė), ir ten jis pasireiškė labai gerai. Tuojau mes 
pamatėm, kad iš jo gali pasidaryt labai fainas vyras. Ir pats pradėjo pas- 
kaitas skaityt, ir pats pradėjo rašyt. Jis yra architektas, architektūros 
klausimais labai pozityvus žmogus. 

Tokių būdavo jaunų ir atsirasdavo. Tokia Bilaišytė, gaila, jauna 
mirė. Jau pasireiškė kaip santarietė. Jau spausdino savo literatūrinius 

straipsnius ir poeziją. Ir kitų buvo. Taip, kad negalima sakyt, kad visai 
nesirūpino jaunąja karta. Bet tiktai organizacijos neturėjo, ir tiktai iš 
tos veiklos niekas nerašė protokolų, niekas nefiksavo tą, kas ten daly- 
vavo. Niekas nevedė sąrašų, kad dalyvavo, kas yra Santaros nariai. Bet 
tokių, žodžiu, prijaučiančių, buvo labai daug. Ir iš įvairių sričių. Saky- 
sim, ten iš artimesnių universitetų, iš Detroito, Klivlando, Čikagos tai 
atvažiuodavo šeštadieniais. Šeštadieniais vykdavo literatūros vakarai, 
kartais net Ostrausko arba Landsbergio dramų vaidinimai. Tai suva- 
žiuodavo daug žmonių į tuos suvažiavimus. Bet jų niekas neregistravo, 
sąrašus sunku būtų padaryt. Negalima sakyt, kad mažėjo Santaros veik- 
la, narių skaičius, turbūt ne. 

Galbūt narių skaičius nemažėjo. Bet turbūt pagrindas buvo ta vidu- 
rinioji, jaunesnioji karta. Paskui tokio didelio būrio nebeateidavo, at- 
eidavo po vieną, po kelis, bet didesnės bangos prisijungusiųjų nebuvo. 

Teisybė. Organizacinio darbo to trūko. Kavolis nemėgo to organi- 
zacinio darbo, jis maždaug idėjomis gyveno. Ne organizacija, bet idėjos 
turėjo jungt žmones. 

Susirinkdavo... ten tokia daržinė, toj Tabor farmoj, susirinkdavo 
ten šimtai žmonių. Šeštadienį vakare ten ir, žinoma, tęsdavosi diskusi- 
jos. Visokių parengimų, per visą naktį. 

Galbūt tai ir buvo šios organizacijos populiarumo priežastis... 
Kiek žinau, Santara-Šviesa buvo pirmoji organizacija, pradėjusi 
skelbt „Veidu į Lietuvą“ idėją. O kaip buvo su Šviesos organizacija 
Vokietijoje? Ar buvo kokie nors ryšiai su Lietuva? 

Mes turėjom, kiek aš žinau. Kadangi tie ryšiai visados būdavo slap- 
ti, daugiau mažiau, gal kartais per mažai slapti, kad patekdavo į sovietų 
rankas, bet mes turėjom ryšius. Sakysim, Drunga. Jis irgi buvo Lietuvoj, 
grįžo iš ten. Paskui Deksnys ir Vokietaitis palaikė ryšius, ir kiti. Žodžiu, 
tą idėją, kaip prieit prie Lietuvos, mes visados turėjom. Kaip bandyt 
kontaktus užmegzt. Vokietijoj dar to nebuvo daug, dėl to, kad ten pra- 
džia visko. Bet paskui Amerikoj, Santara kai pradėjo veikt, vis viena 
veikė Santara-Šviesa maždaug tuo pačiu keliu, ėjo kaip Šviesa. Nebuvo 
visiškai nauja organizacija. Tai buvo praplėsta Šviesos organizacija. Ap- 
imt platesnius sluoksnius, kaip aš sakiau, ir kairiuosius, ir dešiniuosius, 
daugiau apimt. Visus, kuriems rūpi humanistinės liberalinės idėjos. 

Kokie santykiai būdavo su kitomis organizacijomis? Tos pačios 
Šviesos santykiai su ateitininkais ar su tautininkais. Turbūt tokių 
konfliktų tuomet dar nebuvo, vėliau jie čia Amerikoje prasideda... 

Nebuvo. Tose didelėse organizacijose buvo žmonių, kurie labai 
siaurai žiūrėjo ir nenorėjo palaikyt ryšių su kitomis organizacijomis ir, 
priešingai, buvo žmonių, kurie plačiai žiūrėjo ir kurie norėjo palaikyt. 
Ir pačių ateitininkų, sakysim, buvo žmonių, kurie labai veržėsi. Saky- 
sim, tokie Kebliai (Keblienė rašytoja, kuri šią vasarą buvo atvažiavus, 
dabar iškrito man iš atminties jos mergautinė pavardė). Jie dalyvauda- 
vo, nors ateitininkai, bet dalyvaudavo Santaros suvažiavimuose labai 
dažnai. Ir jinai, Keblienė, ir Keblys. Girnius, sakysim, stengėsi palaikyt 
ryšius. Girnius laikė paskaitą Santaros suvažiavime. Bradūnas skaitė 
eilėraščius, kelis kartus literatūros Santaros vakaruose dalyvavo. Taip 
kad Santara buvo atvira visiems ir priėmė visus, kas norėjo. Kai kurie 
paskui gana aktyviai pasireiškė. Dambriūnas, sakysim. Gana aktyviai 
pasireiškė „Akiračiuose“, pasidarė nuolatinis bendradarbis. 

Kalbėdami apie tokias organizacijas kaip Lietuvos laisvės kovoto- 
jų sąjunga, Lietuvių rezistencinė santarvė, Šviesa ir pažvelgę atidžiau 
į šias organizacijas pastebėsime, kad yra žmonių, kurie dalyvauja ir 
Laisvės kovotojų veikloje, ir pereina į tą pačią Rezistencinę santar- 
vę, jie aktyviai dalyvauja ir Šviesos organizacijoje. Tas pats Karolis 
Drunga, Bronys Raila, jei pažiūrėsim. Kas nulėmė tą pereinamumą? 
Kaip jūs manot? Bet būdavo ir priešingai, žmonės, kurie taip ir pasi- 
likdavo toj vienoj organizacijoje, pvz., pasiliko toj pačioj Šviesos or- 
ganizacijoj ir nenuėjo į Santarą-Šviesą. Ar tai susiję su asmenybėmis, 
ar kokia nors idėjų kaita? 

Na, kaip. Čia sunku pasakyt. Kiekvienas žmogus pirmoj eilėj esi 
žmogus, paskui atiduodi save organizacijai, visas išvien nepriklausai. 
Tokie kaip Kavolis, sakysim, kurie įkvepia naujas organizacijas, tai jau 
jie... Bet šiaip žmogus tik dalim savo prisideda. Galų gale, gyvenimo 
sąlygos taip susideda, turi visus darbus dirbt kitus. Tu negali pasiduot 
tik vienai organizacijai visas žmogus. Tik dalis tavo nueina su organi- 
zacija. Taip kaip ir čia... 


287 


Apie žurnalistinį darbą ir kitus atradimus 
Vincą Trumpą kalbino Dalia Kuizinienė 


(...) tai buvo tuo metu, kai universitetą baigęs nuvažiavau į Paryžių. 
Ir, žodžiu, paėmiau iš savo atstovybės (tada dar ambasadorių nebuvo, 
dabar tik atsirado mūsų ambasadoriai, tada buvo ministeriai) Klimo 
raštą ir nuėjau į Užsienio reikalų ministerijos archyvą. Žodžiu, pažiū- 
rėt, ką ten rasiu Lietuvai įdomaus. Na, tai buvo įdomus pasikalbėjimas 
su to archyvo darbuotoju, nežinau, koks jo ten laipsnis buvo, bet vie- 
nas iš archyvo darbuotojų. „O, - sako - apie Lietuvą, tamsta, čia nie- 
ko nerasi. Apie Lenkiją - taip“ Aš, sakau, gerai, bet aš vis tiek noriu 
pasižiūrėt. Gal aš ką nors surasiu. Kadangi Lietuvos ir Lenkijos tokie 
ryšiai buvo gana artimi, jeigu kalba apie Lenkiją, tai labai sunku išvengt 
kalbėt apie Lietuvą. Ir paskui nustebau, kaip beskaitydamas tuos doku- 
mentus randu vieno lietuvio, Lietuvos didiko Paco (to paties Paco, ku- 
ris statė Švento Petro ir Povilo bažnyčią, ne statė, bet fundavo), laišką. 
Laišką, parašytą iš Grinkiškio. O Grinkiškis yra artima parapija nuo 
mano tėviškės. Tai taip Paryžiaus Užsienio reikalų ministerijos archyve 
randi jau labai tokį lietuvišką liudijimą. Žinoma, laiškas rašytas pran- 
cūziškai, bet kai aš nunešiau tam valdininkui, tam darbuotojui, kurs 
archyve dirbo, sakau, kad jūs sakėt, kad čia nieko apie Lietuvą nerasiu, 
bet aš radau, ir netoli mano tėviškės miestelio Grinkiškio parašytą laiš- 
ką, va jis yra archyve Paryžiaus Užsienio reikalų ministerijos. Taip, kad 
kartais netikėtai surandi ką nors. 

Aš neseniai „Drauge“ skaičiau, kad taip pat ir Čikagos bibliote- 
koje yra fantastiškų lietuviškų knygų, net tų egzempliorių, kurių Lie- 
tuvoje niekas nematęs. Gana stebuklingas dalykas. 

Taip. Aš tą straipsnį „Drauge“ irgi skaičiau ir nustebau, ir labai ge- 
rai, kad Čikagoj tokius dalykus patyrinėja lietuviai, suranda. Kas ten, 
Giedrius Subačius? Taip, tai gerai. Aš manau, kad ir kitur suras. Ne 
vien tik Čikagoj. Tiktai reikia nuvažiuot, reikia ištirt. Lenkijoj, saky- 
sim, ypatingai daug medžiagos yra Lietuvos istorijos tyrimams, dar 
daug kas neištirta. 

Aš mėginsiu tada grįžt prie mūsų dar prieš gerą porą mėnesių mi- 
nėtos temos, gal mes tada atsitiktinai apie tą „Mintį“ šnekėjom, tad 

vėl noriu grįžti į Vokietijos stovyklų laiką, į „Minties“ laikus. Man 
atrodo, kad tai buvo poleminis dienraštis, spausdinęs daug poleminių 
straipsnių. Ar Jūs buvot redakcijos narys, ar vienas iš bendradarbių? 
Kas sudarė bendradarbių branduolį visą? 

Aš dabar, kai galvoju, jau daug laiko praėjo. Reiškia, „Mintis“ pasiro- 
dė ganaanksti. Jos iniciatorius buvo toks Jonas Vasaitis, jis buvęs pradžios 
mokyklos mokytojas Lietuvoj, ir kažkaip jam kilo mintis išleist laikraštį. 
Ir tas laikraštis buvo gana skurdus. Iš pradžios 1946-ais metais jis pradėjo 
tą darbą dirbt, ir, žinoma, mažai nusimanė apie žurnalisto darbą, bet tu- 
rėjo gerų norų ir šiek tiek pinigų. Išleist kaštuoja pinigą. Bet, man atrodo, 
1946 metų pabaigoj, o greičiausia 1947-ais metais atvažiavo į Memingeną 
(kur tas laikraštis pasirodė, Memingene, Vakarinėj Vokietijoj), atvažiavo 
naujas redaktorius Henrikas Žemelis. Tada jau prasidėjo ir mano ben- 
dradarbiavimas su „Mintim“, ir „Mintis“ pasidarė visiškai moderniškas, 
kaip sakant, šių dienų laikraštis, ir išeidavo net kelis kartus į savaitę. Taip, 
kad buvo vienas svarbiausių laikraščių Vokietijoj. 

Sakykit, kiek jisai buvo paplitęs kitur? Ar tik buvo toje vietovėje, kur 
buvo leidžiamas, ar jis paplisdavo po kitas stovyklas? Kaip jūs manot? 

Aš manau, kad jis paplito visoj Vokietijoj ir už Vokietijos sienų. Aš 
manau, kad jo vienas kitas numeris pasiekdavo ir Lietuvą. Tais laikais 
kur nors, slaptuose archyvuose, galima rasti būtų, saugumas turėjo 
domėtis šiais leidiniais. Matai, „Mintis“... Aš nebuvau redakcijos narys, 
bet, kadangi su Henriku Žemeliu mes esam iš vieno krašto, iš vienos 
gimnazijos, tik jis viena klase už mane buvo gimnazijoj aukščiau, tai 
mes jau geri pažįstami buvom Kėdainiuose, o paskui, kai jis pradėjo 
redaguot tą laikraštį „Mintį“, ir, žinoma, aš jam daug padėjau. Kadangi 
jis literatūrinį gyvenimą mažiau pažino, daugiau pažino visuomeninį 
gyvenimą, lietuvių politinį gyvenimą, bet kultūrinį ir literatūrinį gyve- 
nimą mažiau. Tai aš daugiausia prisidėjau prie to, kad „Mintis“ pasida- 
rė gana svarbus ir literatūrai laikraštis. Dėl to turbūt ne be mano įtakos 
ten pradėjo rašyt ir Greimas, ir, sakysim, Raila... 

Raila, kiek prisimenu, siuntė straipsnius apie prancūzų literatūrą 
iš Paryžiaus. 

Taip, taip. Ir Gimbutienė, ir paskui daugelis jaunesnių poetų. Ra- 
dauską aš esu prikalbinęs rašyti į „Mintį“, Leskaitį. Leskaitis daugiau 

žinomas kaip žurnalistas ir savo laiku buvo parašęs romaną. Reiškia, 
buvo ir rašytojas. Jis parašė ilgą straipsnį apie Amerikos literatūrą, tai 
buvo tada labai naudinga, nauja. Ir įdomu. Ypač tiems, kurie galvoja 
arba negalvoja, bet svajoja pakliūt į Ameriką. Tuo metu tai buvo labai 
naudinga medžiaga, ir žmonės skaitė. Aš manau, kad „Mintis“ buvo 
vienas populiariausių laikraščių Vokietijoj. Turėjom kelis laikraščius. 
Aš dabar visų pavadinimų neatsimenu. Žinau, „Mūsų kelias“ ėjo, tai 
buvo daugiau tautininkų laikraštis... 

Ten Vytautas Alantas rašė vedamuosius. 

Taip, ten daugiau. Paskui „Žiburiai“ ar „Tėviškės žiburiai“... 

„Žiburiai“ ir „Tėviškės garsas“. 

Taip, Augsburge. Tai buvo daugiau katalikiškas laikraštis („Žibu- 
riai“). Vitėnas kurį laiką redagavo, paskui perėjo dirbt į „Voice of Ame- 
rika“ (Amerikos balsą) perėjo dirbt. Kuris dabar parašė tą straipsnį ilgą 
„Drauge“ apie pastangas tik iškelt mus visus iš Vokietijos į Hondurą, į 
Pietų Ameriką, ir ten sukurt Naują Lietuvą emigracijoje. Bet iš tų planų 
nieko neišėjo. 

„Mintis“ pasidarė iš tikrųjų ir politinis laikraštis, ir kultūrinis laik- 
raštis. Ypač daug apie literatūrą ir istoriją, ir kitus dalykus rašydavo. 
Skyrėsi nuo kitų laikraščių dar ir tuo, kad buvo savarankiškas. Nega- 
lima sakyt, kaip, sakysim, apie „Kelią“ ar kaip ten vadinosi tautininkų 
laikraštis - kad jis tautininkų laikraštis, maždaug kritiškai atsilieptų 
apie Smetonos režimą, jau ten sunkiau buvo tam laikraštyje. „Mintis“ 
galėjo rašyt ir už Smetoną... 

„Mintis“ buvo gana liberali... 

Taip, buvo liberali. Mes su Žemeliu sutarėm dėl to, kad nereikia bi- 
jot kritikuot, sakysim, buvusio Lietuvos nepriklausomybės laikotarpio, 
tarpukario Lietuvos, nebūtina tik žmonėms sakyt, kad viskas ten gera 
ir gražu buvo. Toli gražu ne viskas buvo gera ir gražu. Joks režimas, 
jokia santvarka nėra gera ir graži. Tiktai gerai ir graži. Kaip Čerčilis yra 
pasakęs gana teisingai: „Demokratija yra prastas režimas, bet niekas 
nesugalvojo geresnio iki šiol.“ Tuo ir gera, kad ją gali kritikuot. Tad ir 
„Mintis“ kritikavo. Tada labai veikė smarkiai tas Vyriausias Lietuvos iš- 
laisvinimo komitetas, prancūzų zonoj įsikūręs, kur generolas Šmitlenas 
labai globojo jį, buvęs Lietuvoj prancūzų kalbos profesorius Vytauto 

Didžiojo universitete. Žodžiu, pažino gerai Lietuvą, ir lietuviai mokėjo 
prie jo prieit, ir jis labai padėjo mums politiškai veikt. Na, ir ten įsikūrė 
VLIKAas, ir gana smarkiai veikė. Ir aš kurį laiką dirbau ten. 

O, įdomu. Šito visai nežinojau apie Jus. 

Dirbau. Mane pakvietė Gaidžiūnas. Turbūt girdėjot, Gaidžiūnas 
po nepriklausomybės atkūrimo grįžo į Lietuvą ir greit mirė. Yra kartu 
agronomas, kartu ir poetas. Išleidęs keletą poezijos knygų. 

Jo poezija nebuvo pati geriausia? Bet jis daug žurnalistikoj reiš- 
kėsi? 

Taip, jis redagavo „Dirvą“ ilgą laiką, daug pasižymėjo, ir jis aktyviai 
veikė politikoj, reiškia, tautininkų partiją atstovavo, net VLIK'ą (tą Iš- 
laisvinimo komitetą) organizuojant Lietuvoj jis aktyviai veikė. Paskui 
buvo net išvežtas į lagerį Vokietijoj už politinę veiklą, taip, kad jisai 
aktyvus buvo. Ir kadangi mes irgi esam tos pačios Kėdainių gimnazi- 
jos žmonės, aš jį pažinau iš Kėdainių gimnazijos, o paskui ir susidrau- 
gavau su juo. Tai jie įsikūrė prancūzų zonoj Reutlingene, Pfullingene. 
Pfullingenas buvo laikomas Lietuvos sostine tuo laiku. Dar ne Čikaga. 
Vėliau Čikaga pavirto Lietuvos sostine. Bet tuo laiku buvo Pfullingenas 
Lietuvos sostinė. 

Tai ten buvo didžiausias lietuvių sambūris? 

Ne tiek daug žmonių ten buvo, bet jau tokios visos viršūnės: ku- 
nigas Krupavičius, Sidzikauskas, Brazaitis-Ambrazevičius ir visi kiti, 
Gaidžiūnas ir kiti, profesorius Kairys, Bielinis. Daug žmonių. Ir jie su- 
organizavo tokį informacijos skyrių prie Vyriausio išlaisvinimo komi- 
teto. Informacijos skyrių, ir aš kaip tiktai buvau kviečiamas dirbti tam 
informacijos skyriuje. 

To Jūsų gyvenimo tarpsnio visai nežinojau. Kokia pradžia ten 
buvo? 

Aš prieš tai buvau Miuncheno gimnazijos mokytojas ir beveik pu- 
siau direktorius. Kadangi trys gimnazijos buvo Miunchene suorgani- 
zuotos. Trys stovyklos lietuvių buvo, ir kiekvienoj stovykloj buvo gim- 
nazija, bet skaitėsi tai viena gimnazija. Bet kiekviena ta gimnazija veikė 
autonomiškai. Nors bendras direktorius tų trijų buvo, bet aš buvau vie- 
nas iš tų trijų gimnazijų vadovas. Na, tai paskui mane iškvietė į Pful- 
lingeną, į Reutlingeną, į prancūzų zoną. Aš atsisakiau nuo tų pareigų 

gimnazijoje ir išvažiavau turbūt 1946 metų žiemą ar 1947 metų pradžio- 
je. Iš Miuncheno persikėliau gyvent į prancūzų zoną. Buvau aš geram 
punkte, geroj vietoj, reiškia, bet politinį gyvenimą, kas dėjosi politiš- 
kai išeivijos gyvenime, turėjau gerą progą sekt. Mes gaudavom spaudos 
daugiau iš viso pasaulio, stengdavomės gauti ir iš Lietuvos. Reiškia, ir 
propagandinę, ir kitokią spaudą sekt, kas darosi Lietuvoje. Žinoma, čia 
buvo labai opus klausimas. Nusistatymas buvo ieškot daugiau juodų 
okupacijos dėmių, kas natūralu. Bet mes buvom „Mintis“, kuris ir išsi- 
skyrė iš kitų laikraščių, kurie tos teorijos griežtai laikėsi. Kad maždaug 
ką nors gera pasakytų apie Lietuvą, to meto Lietuvą... O mes „Minty“ 
su Žemeliu sutarėm, kad reikia teisybę sakyt, maždaug teisybę. Ir jeigu 
kas yra, jeigu pasirodo gera knyga ar meno kūrinys, ar poezijos knyga, 
tai ją nereikia smerkt, reikia pripažint jos vertę. Dabar iš antros pusės, 
jeigu ką nors kvailai emigracija daro, išeivija ką nors kvailai daro, rašo, 
nereikia ir to slėpt. Reikia iškelti tas kvailybes arba nesąmones, ir jas 
iškelt, apie jas rašyt. Tik tokiu būdu žmonės gaus tikrą vaizdą, koks 
gyvenimas yra, ką mes padarom ir ką Lietuva padaro. Ir tokiu būdu 
galima sukelt susidomėjimą vieni kitais. Reiškia, mes galvojome, jei- 
gu mes stengsimės subjektyviai įvertint Lietuvą, tai Lietuva stengsis su 
mumis užmegzt kokį nors ryšį, kaip suprast tai, ką mes darom. Tiesiog 
niekas tada negalėjo užsiprenumeruot ir skaityt laikraščių, emigracijo- 
je, leidžiamų laikraščių Lietuvoje. Mes žinojom, kad, jei mes parašysim 
ką nors gera apie Cvirką ar Salomėją Nėrį, ar kitus rašytojus ir gyvus 
dar esančius, tai Lietuvoje stengsis tokias žinias paskleist, kad ten ir ten 
rašo apie tą ir tą, rašo tas ir tas. Sakysim, ką rašo Greimas, ar ką rašo 
Gimbutienė, ar ką rašo Nyka-Niliūnas ar Henrikas Nagys, ar kiti žino- 
mi rašytojai, žinomi literatūros žinovai, specialistai, — stengsis ir Lie- 
tuvoj sužinot tą. Tokiu būdu turėjo užsimegzt toks savotiškas bendra- 
darbiavimas tarp vienų ir kitų. Kai kas nenorėjo to bendradarbiavimo 
visai, o mes - priešingai - mes norėjom. Norėjom bendradarbiavimo. Ir 
čia susidarė gana tokia, tarpais gana aštri padėtis. Kai kas mums įtarė, 
kad mes esam kolaborantai. Tai reiškia, nepakankamai griežtai kovo- 
jam prieš okupantus, prieš okupaciją. 

Vėliau ta pati nuomonė ir Amerikoj egzistavo? 

Taip, taip. Persikėlė tas pats ir į Ameriką. Jau didesniu mastu. Ži- 
noma, ir Lietuva keitėsi, ir daugiau pradėjo bendradarbiaut su pasauliu, 

atvažiuot vieni kiti galėdavo, išvažiuot iš Lietuvos, jau apsikeitė, page- 
rėjo padėtis. Tai va, „Mintis“ - 1946, 1947, 1948, 1949 metai, iki 1949 
metų maždaug pabaigos - tai „Mintis“ yra suvaidinusi didelį vaidmenį 
ta prasme, kas reikia sekt, kas dedas Lietuvoj, ir reikia kritiškai įvertint, 
ką mes darom čia, išeivijoj. Kad negalima kelt, ką mes darom - kad yra 
nepaprastai gerai, nepaprastai daug mes padarom - o jeigu iš tikrųjų tie 
dalykai nėra tokie dideli ir svarbūs. Sakysim, išėjo Alanto ar Santvaro 
eilėraščių rinkinys prastas, tai tokie propagandiniai eilėraščiai, tai mes 
kaip tiktai nebijojom tą pasakyt. Jeigu kokį nors politinį sprendimą 
daro tas Laisvinimo komitetas, kuris mums atrodė neracionalus, nepa- 
kankamai apgalvotas, tai mes tą pasakydavom. Vieną kartą atvažiavo 
tas Vyriausias komitetas, sukviesdavo redaktorius laikraščių pas save į 
prancūzų zoną ir norėdavo pasišnekėt, kad maždaug vieną liniją suras- 
tume, kad nebūtų skaldymosi. Skilimo labai bijojo, skilimo, skaldymosi 
į grupes ir partijas. Tai pirmą kartą, kai atvažiavo Žemelis, aš ten dir- 
bau VLIK, tai pasakojo man. Prisistatė (VLIK'o pirmininkas buvo ku- 
nigas Krupavičius), tai jis prisistatė, žodžiu, esąs „Minties“ redaktorius. 
Tai Krupavičius pasakęs: „Ar tai tos „Minties“, kuri ne visados išmin- 
tingai parašo?“ Tai ne visados patikdavo tas. Bet Krupavičius buvo pa- 
kankamai didelis žmogus ir patyręs politikas ir suprato, kad negali visi 
vienodai galvot. Taip, kaip jis galvoja, ar kaip kiti galvoja. Kiekvienas 
gali savaip. Tai va šitą momentą reikia pabrėžt, kalbant apie laikraščius, 
spaudą Vokietijoj. „Mintis“ buvo vienintelis laikraštis, kuris laikėsi tos 
linijos, kad reikia maždaug efektyviai blaiviai rašyt ir apie tai, ką daro 
išeivija, ir ką daro Lietuva. Jeigu yra geras dalykas padarytas, ar gera 
knyga išleista, ar geras straipsnis žurnale pasirodęs, reiškia, nenutylėt 
apie tai. Informuoti išeiviją, kad žinotų. Kardelis, buvęs „Lietuvos ži- 
nių“ redaktorius, žinomas žurnalistas, geras žmogus, nusipelnęs, sako: 
„Ką jie ten giriasi apie Kauno jūrą, jokios Kauno jūros nėra, čia yra tik 
bolševikinė propaganda“. Na, žinai, pasirodo, kad ta jūra yra, bet neigt 
tokiu neigimu labai susikompromituoja visos išeivijos veiklą. Jeigu taip 
pradėsi neigt, kad lietuvių kalbos žodyno neleidžia, sakysim, neminėsi, 
kad išeina vienas tomas, kitas tomas, trečias tomas - tokius dalykus 
reikia minėt. Ir kad elektrifikacija Lietuvoj vyksta, negali paneigt, kad 
vyko elektrifikacija. Ir kad režimas šiek tiek keičiasi Lietuvoj. Negalima 

sakyt, kad nesikeitė, taip kaip buvo Stalino laikais, taip ir pasiliko. Kei- 
tėsi. Daug kas keitėsi. Tai va mes pradėjom tą liniją varyt... 

Buvo studentų organizacija Šviesa. Vokietijoj aktyviai veikė kurį 
laiką ir net nukonkuravo seną studentų organizaciją ateitininkus, jų 
narių skaičius, žinoma, buvo didesnis. Ir Šviesa kėlė kaip tik tas naujas 
idėjas: sekt Vakarų demokratiją, sekt Vakarų kultūrą, rašyt apie tai. Ir 
vienu laiku net studentų organizacinę veiklą perėme į savo rankas švie- 
siečiai, jie nukonkuravo ateitininkus. 

Jie leido ir kultūrinį žurnalą. Jūs buvot vienu metu vienas iš re- 
daktorių. 

Tas išėjo gal 1949-ais metais. Ir aš labai nedaug ten galėjau padaryt, 
kadangi išvažiavau į Ameriką. Ir paskui nustojo eiti ir tas žurnalas. 
Tada jau atsirado „Metmenys“ Amerikoje. Bet tuomet mes buvom gana 
aktyvūs. Tą straipsnį, kur man davei, kur pasidarei nuorašą, apie tuos 
„Tremties metus“. Aš jau tai parašiau blaiviau, ne tiktai girdamas, bet 
ir kritikuodamas. 

Man rodos, tai buvo kritiška normali recenzija, kur buvo stengia- 
masi įžiūrėt problemos esmę, o ne tik išvardinti, kokie autoriai rašė. 
Nes visos kitos recenzijos, kiek teko skaityt apie „Tremties metus“, tai 
buvo gražus paminėjimas, kas ką rašo, išvardijimas daugybės pavar- 
džių ir pasidžiaugimas, koks tai reikšmingas įvykis. Aišku, tai buvo 
reikšmingas įvykis, bet tai buvo gana probleminė situacija... 

Tai mes va tokių dalykų nevengdavom. Ir susiorganizavo gana ge- 
ras būrys bendradarbių, ir gana įdomus laikraštis yra. 

(...) Tai va, jeigu apie tą „Mintį“ šnekant, tai sakau, svarbiausias nuo- 
pelnas „Minties“, kad ji pradėjo tokį blaivesnį požiūrį į Lietuvą. Svarbu 
pažint, kas darosi Lietuvoj, ir pažint tikrai ne propagandiškai. Ne ieš- 
kot vien tiktai blogų pusių. Objektyviai, kiek galima objektyviau ver- 
tinti ir literatūrą, ir kultūrinį gyvenimą, ir mokyklas, ir laikraščius, ir 
žurnalus, ir knygų leidimą, ir kraštotyros darbus, kuriuos dirbau gana 
intensyviai. Ir anais laikais Sovietinėj Lietuvoj, negalima paneigt, kas 
buvo gerai sporte, kad „Žalgiris“ gerai lošė krepšinį, nebuvo ko slėpt, 
vis viena čia mums buvo garbė, jeigu jie sumušė. Aš atsimenu, aš jau 
Amerikoj buvau, atvažiavo vairuotojai-irklininkai į Ameriką ir jie ten 
gerai pasirodė. Na, tai mes (aš tada jau Vašingtone gyvenau) padarėm 
balių, susitikimą su jais. Mes susirinkom visi, padraugavom labai drau- 

giškai, su tais jaunais vyrais, kurie rungėsi su amerikiečiais irklinin- 
kais, ir neprastai pasirodė, ir mums buvo smagu su jais padraugaut. Ir 
aš ten būdams, aš nei kiek neneigiau. Sakysim, Palčinskaitė buvo atva- 
žiavus Violeta, aš ją pavedžiojau, Vašingtoną parodžiau. Ir Keidošius, 
ir kiti rašytojai, ir žurnalistai, ir studentai, buvo ir studentų. Taip, kad 
stengdavomės palaikyt santykius. Ir čia vat „Mintis“ ir pradėjo tą liniją. 
Kai kas už tai labai pyko, kad neva tai drausmės nesilaiko. Bet, žinai, 
kartais kultūriniame gyvenime drausmė yra labai žalinga. Jeigu tą sa- 
kai, ką valdžia nori, kad tu sakytum, tai jokia demokratija. 

O sakykit, kaip jūs žiūrėjot vis tiek „Mintyje“?.. Jonas Mekas 
straipsnius, sakyčiau, gal šiek tiek drastiškus spausdino apie meną - 
menas turi būti laisvas, su prierašais, kad kalbą taisyti draudžiama. 
Algirdas Landsbergis su žvilgsnininkais*5. Vadinasi, jaunyjų kalba 
gal net chuliganiška, tokia yra... 

Kaip tik to norėjom. Ir stengdavomės įtraukt kaip galima daugiau 
žmonių, ypač jaunų žmonių, kaip Mekas. 

Mes šiaip religiniu, politiniu atžvilgiu nieko neišsiskyrėm. Ateiti- 
ninkai pas mus galėjo dalyvaut ir dalyvavo, sakysim, Kebliai: Keblys, 
Keblienė-Bogutaitė. Nyka-Niliūnas, buvęs ateitininkas, dalyvaudavo ir 
„Metmenyse“, daug rašęs ir spausdino eilėraščius, dienoraščius ir visa 
kita. Bradūnas tas pats dalyvaudavo. Kelis kartus aš jį esu sutikęs Santa- 
ros-Šviesos suvažiavime. Ir vieną kartą buvo, jau vėliau, gal apie 1970-us 
metus. Dar vėliau truputį, dalyvavo ir Mekas. Pirmą kartą atvažiavo iš 
Niujorko Mekas, ir aš tada buvau tam suvažiavime rudenį, rugsėjo mė- 
nesį (man atrodo, apie pradžią rugsėjo). Ir literatūros vakaras. Susirink- 
davo, šeštadienį būdavo literatūros vakaras. Ir tada susirinkdavo gana 
daug žmonių. Ir Tabor farma garsioji - gal koki pora šimtų ar daugiau 
atvažiuodavo iš Čikagos, iš Detroito, iš Klevelando. Na, ir skaitė eilėraš- 
čius Nagys ir Mekas. Iš prozaikų tai Katiliškis daugiausia ten reiškėsi, 
kartais Landsbergis, kartais Kostas Ostrauskas ką nors paskaitydavo 
iš savo dramų. Na ir pirmas skaitė Henrikas Nagys. Jis labai gerą balsą 

turėjo. Jeigu taip Nyka-Niliūnas nemėgo skaityt savo poezijos, ir čia jį 
buvo sunku prikalbint, kai jis atvažiavo čia. Tai jisai ir ten nedalyvauda- 
vo, o Nagys - priešingai. Labai mėgo, jis puikiai deklamavo, puikų bal- 
są turėjo, gerai skaitė, galėjo konkuruot Brazdžioniui. Kaip Brazdžionis 
sukėlė furorą Lietuvoj, tai ir Nagys galėjo tą padaryt, bet jo sveikata to 
neleido. Bet, reiškia, kadangi jis būdavo beveik kas metai, tai, žinoma, 
žmonėms jau jokia ypatinga naujiena. Tai jam taip paploja, žinai, ir vis- 
kas. Na, o dabar Mekas išeina. Jau jis pagarsėjęs kaip filmininkas, ir 
rodė tam suvažiavime savo filmus, tuos, tokius moderniškus, kokių ne- 
matai amerikoniškam Holivude. Ir štai išeina skaityt poezijos. Tada jo 
buvo išėjęs rinkinys „Pavieniai žodžiai“. Ir tokia keista poezija: „Kieme 
kūdra, kūdroj plaukia antis, antis tą ir tą...“ - bet publika su ovacijom 
sutiko. Jis, tiesa, dar taip proletariškai atrodė: su kareiviška striuke, taip 
atrodė toks biednas, reiškia, niujorkietis. Publika baisiai šiltai jį sutiko. 
Ta poezija jo paprasta, tokia... kartais gera, vis viena gera. 

Be to, jis labai įtaigiai moka pateikti savo tekstus... 

Taip, taip. Ir jis gražiai paskaitė, Nagiui nepatiko tas. Nagiui ne- 
patiko, ir jis po to vakaro, po tos literatūrinės valandėlės pradėjo gert. 
Jis turėjo tą bėdą. Jis buvo alkoholikas pasidaręs. Bet paskutiniu laiku 
jis jau gydėsi nuo to. Aš manau, kad tas prasidėjo nuo jo atšalimo, jis 
po to jau pradėjo atšalt nuo Santaros-Šviesos ir rečiau atvažiuodavo į 
suvažiavimus. 

Va, Jūs taip vaizdžiai tą papasakojot, tai aš pasakysiu, kodėl manyje 
tai sukėlė tiek daug vaizdų, kadangi Mockūnas yra atsiuntęs nuotrau- 
kas būtent iš tos Santaros, kur buvo Mekas ir Nagys. Ir jie kartu sėdėjo. 
Ir visos nuotraukos Jūsų pasakojimo metu man praplaukė. Kažkada 
Maironio muziejuj, gal prieš kokius aštuonerius metus: Mekas iš tiesų 
užsisvajojęs, toks ilgais plaukais, su alaus buteliu, atsipalaidavęs... 

Taip, taip. Viena išvaizda, žinoma, jo... Kildavo problema, klausi- 
mas, kaip patraukti žmones, kad suvažiuotų daugiau. Kad įtaką didesnę 
padarytų. Na, ir mes čia, - žinoma, Kavolis čia vadovaudavo, bet ir kiti 
visi - kad reikia padaryt įdomiai. Reiškia, nieko nebijot. Reikia iš Lietu- 
vos pakviest, jeigu galima. Pradėjo... paskui atvažiuodavo 3-4 rašytojai: 
Martinaitis ir kiti. Geda. Su Geda susitinku Los Andžele, prisistatau aš 
pats, sakau, mano pavardė tokia ir tokia. O aš, sako, tave žinau nuo 1959 

metų, kada „Mintis“ pradėjo eit, vėliau - kada „Metmenys“ pradėjo eit, 
sako, jau aš tave žinau. Tai išgėrėm po čerką tada ir susipažinom asmeniš- 
kai. Taip, kad didžiausias, žinoma, buvo skandalas tai, kada krepšininkai 
iš Amerikos atvažiavo į Lietuvą. Nors jie nekaip čia pasirodė... 

Tas daug metų, man rodos, nenuėjo nuo spaudos puslapių... 

Taip, bet mes rėmėm tą. Santariečiai rėmė tą, aš pats aukojau pinigų 
tai kelionei, reiškia, ir kiti. Ir pritarėm, kad reikia tą daryt. Žinoma, kai 
kas mus kritikavo smarkiai, kad čia jau yra kolaboracija su okupantu. 
Šiek tiek yra tos kolaboracijos, bet, iš antros pusės, įtaką darai. Įtaką 
darai žmonėms ir Lietuvoj, laisviau galvot, - reiškia, pasaulis neužmir- 
šęs Lietuvos taip pat, Vakarai neužmiršę yra. Tai tas buvo, aš skaitau, 
abipusiai naudinga: ir mums, emigrantams, naudinga buvo, kadangi 
daugiau lietuvių kultūra rūpinomės, ir ypač naudinga buvo Lietuvai, 
jauniems žmonėms. Čia prasidėjo nuo „Minties“. „Mintis“ pradėjo tą 
liniją tokią laikyt, ir paskui Amerikoj „Metmenys“ ir Santara-Šviesa, 
organizacija, tai gerai, labai gerai tą frontą, aš skaitau, kad padarė didelę 
įtaką į Lietuvos atgimimą. Aš skaitau, kad net ir Sąjūdis... tas pirmasis, 
reiškia, pasireiškimai Akademijoj, Mokslų akademijoj... 

Aš manau, kad daugumai kultūrininkų vienaip ar kitaip „Met- 
menys“ buvo prieinami. 

Šitas buvo naudingas darbas... Jau paskui neišvengė jo toks Kaza- 
kevičius ir kiti. Paminėdavo „Pergalėj“ - naujas „Metmenų“ numeris, 
bent jau turinį įdeda. Jau, žodžiu, geležinė uždanga pasidarė skylėta. 

() ž 

Aš buvau pasirengusi klausinėti apie „Šviesos“ žurnalą, kur buvo- 
te vienas iš redaktorių. 

Buvau iš pradžių redaktorius. Bet labai miglotai atsimenu, dėl to, 
kad mano galva tuo metu buvo pramušta kuo greičiau išvažiuot į Ame- 
riką. Kaip ir visų. Dar atsirado kliūčių. Kai kas apskundė, kad aš su 
vokiečiais bendradarbiavau, tai reikėjo aiškintis. Taip, kad aš daug ypa- 
tingai dėmesio tam žurnalui nekreipiau, ten buvo kolektyvas: Vytautas 
Saulius jau technišką darbą dirbo, Saulius redagavo, Rūkas Antanas 
buvo, turbūt Jesaitis Margeris buvo. Ten buvo keletas žmonių, Jaks-Ty- 
ris, tie, kurie dalyvavo Šviesos organizacijoj. Kurie steigėjai Šviesos or- 
ganizacijos, kurie programą išdirbo, programą sukūrė Šviesos organi- 

zacijos, tokią liberalinę programą... ir tie žmonės buvo ten, bet aš dabar 
neatsimenu, kaip atrodė tas žurnalas. Aš labai mažai jo mačiau. 

Žurnalo išėjo apskritai tik septyni numeriai. 

A... septyni numeriai. Ar turi biblioteka visus septynis numerius? 

Gavom dabar su Kviklio archyvu daugumą numerių. Yra ir pirmi. 
Gal net ir visi bus, kai viską sužiūrėsim. Mes kai žiūrim į tą ar kitą žur- 
nalą, mes turim kiekvienas savo interesus. Aš žiūriu daugiausia, kokie 
rašytojai, kokios recenzijos, kokie kultūros pobūdžio straipsniai buvo. 

Jei aš turėčiau rankose, aš neturiu nei vieno... 

Reikia atsivežt pas Jus, galbūt, kai pamatysit, daug ką prisimin- 
sit. Ar ne? 

Va, va. Aš vieną epizodą tik gerai prisimenu, rodos, sakiau, reiškia, 
gavom tą novelę iš Škėmos. 

Škėma atsiuntė novelę apie partizanus. Reiškia, 1941-ųjų metų su- 
kilimas, karo pradžioj, prieš vokiečiams ateinant. Reiškia, tas lietuvių 
frontininkų sukilimas 1941 metų birželio mėnesį, vidury birželio, maž- 
daug, kada visi tie išvežimai buvo didieji, kartu tuo pačiu metu ir su- 
kilimas, ir vokiečių atėjimas - labai turtingas laikotarpis, na. Ir jis tą 
aprašo toj savo novelėj, reiškia, ir tuos partizanus. Škėma bendrai toks 
aštrus rašytojas. Jis neidealizuoja jų, kad jie yra žmonės, vyrai, ir pasi- 
taikė ten mergaitė gražesnė, tai jie tuos šautuvus metė į šalį ir pradėjo 
flirtuot su mergaite. Žodžiu, ir taip pavaizdavo tą, kiek aš dabar atsime- 
nu. Na, ir mes sudėjom, kadangi gera mintis. Aš nebuvau to sukilimo 
gerbėjas bendrai, kadangi čia jis su vokiečių pagalba, jis suorganizuo- 
tas buvo iš Berlyno, iš Vokietijos vis vien ėjo instrukcijos, ką daryt ir 
kaip daryt. Ne, tos instrukcijos buvo labai žiaurios ir prastos, ne, to- 
kios nacistinės, - įvest tokią santvarką Lietuvoj, kokia buvo Vokietijoje. 
Aš nebuvau, žodžiu, entuziastas, rėmėjas, tai man patiko kritiškas tas 
Škirpos žvilgsnis į tą sukilimą, į 1941 metų birželio mėnesio. Kad gavau 
(mano adresu jis buvo) laišką iš Mykolo ir Vaclovo Biržiškos. Ir žinot, aš 
labiausiai nustebau, Vaclovas Biržiška, šiaip jau kairus žmogus, libera- 
las, prijaučiantis mūsų organizacijai buvo, kaip ir Mykolas Biržiška, visi 
trys Biržiškos... Tokį piktą laišką, kaip jūs drįstat dėt tokį šmeižiantį su- 
kilimą, novelę tokią. Tai va aš tą epizodą prisimenu gerai. Aš prisimenu 
gerai, gaila, to laiško neturiu. Per tas keliones... 

Laiško nespausdino „Šviesa“? 

Ne, ne. Jis buvo atsiunčiamas ne spausdinti, o redaktoriui, kadangi 
mane asmeniškai pažinojo iš universiteto, tai aš ten turėjau reikalų su 
juo, ypatingai su broliu, su Mykolu Biržiška. Tai man asmeniškai siuntė 
laišką. Nebuvo toks atviras laiškas. Tai buvo net pažymėta, kad jis ne- 
telpa į žurnalą. Bet, žodžiu, labai kritiškas. Ir tiesiog protestavo, kodėl 
mes, taip sakant, giname tą novelę. Va tą momentą šiek tiek atsimenu. 

Šiaip ar buvo kokių kontroversijų, kai ką nors spausdinot? 

Būdavo, aš daugiausia su Saulium šnekėdavau, bet ir su kitais. 
Drunga ten būdavo. Tiesa, tie, kurie gyveno Tiubingene arba aplink 
Tiubingeną. Daugiausia Tiubingene sukosi ta akcija Šviesos organiza- 
cijos. Aš gyvenau netoli Tiubingeno, Vaikingene, tai nedaug, maždaug 
20 km nuo Tiubingeno. Tai jie atvažiuodavo pas mane, ir mes aptar- 
davome tuos reikalus. Atsimenu, pirmas susirinkimas buvo redakci- 
jos, Rūkas mane užpuolė, ką jūs čia šaukiat susirinkimą, kai neturit 
programos. Ir iš tikrųjų neturėjom mes tos programos. Tą programą 
reikėjo įsigyt begyvenant, ne taip, kad iš anksto sugalvota. Tad nieko 
neturėjom, nei instrukcijų iš kur nors. Patys susimetėm, susigalvojom, 
kad reikia išleisti tokį žurnaliuką, ir išleidom. Nebuvo kada analizuot. 
Dėl to, kad buvo laikotarpis, kai visus buvo apėmusi emigracija į Ame- 
riką, į Australiją, į kitus kraštus, į Kanadą. Buvo ant nosies kiekvienam. 
Pagrindinė problema buvo visų. 


Naują knygą pasitinkant 
Į „Akiračių“ klausimus atsako Vincas Trumpa 


Tai apie Tavo knygą, Vincai... Kodėl būtent ėmeisi Napoleono te- 
matikos? 

Na, čia turbūt reikia nurodyt dvi priežastis. Viena, tai buvo prieš 
porą, trejetą metų sukaktuvės. Sukaktis Napoleono gimimo. Tada „Ai- 
dai“ užsakė man parašyt straipsnį apie Napoleoną. Aš parašiau tą straips- 
niuką. Tokią bendrą Napoleono charakteristiką. Na, ir kai kam tas mano 
straipsniukas patiko, gavau komplimentų iš kelių prietelių, ir pagalvo- 

jau, - kadangi rašydamas tą straipsnį jau sukaupiau medžiagos, - pagal- 
vojau, gal verta išplėst. O antra priežastis tai eina labai, labai toli atgal. Į 
anuos senus laikus, kada aš studijavau Paryžiuj. Prieš karą. Ten studijuo- 
damas ir dirbdamas archyvuose užtikau tris tomus Napoleono konsulo 
Klaipėdoje pranešimų, kurių iki to laiko niekas nebuvo naudojęs. Ka- 
dangi aš tuo laiku buvau užsiėmęs kita tema, tik peržiūrėjau tuos tomus, 
pažiūrėdamas, kokios ten įdomios medžiagos būtų ir Lietuvai. Prancūzų 
konsulas, sėdėdamas Klaipėdoj, be abejo, negalėjo išvengt nepaminėjęs 
padėties Lietuvoj. Ir iš tikrųjų ten buvo tokios medžiagos. 

Reiškia, ne karo metu tasai konsulas ten buvo? 

Buvo Napoleono laikotarpy iki 1812 metų. 

Toks, maždaug, Rusijos stebėtojas... 

Taip, taip... Ir Rusijos stebėtojas, ir anglų stebėtojas. Kadangi, nors 
rusai turėjo sutartį su Napoleonu, tačiau jos nevykdė, ir vedė prekybą 
su Anglija. Napoleono tikslas buvo sustabdyt visą prekybą su Anglija. 
Ir Baltijos jūra buvo likusi vienintelė vieta Europoj, per kur dar galėjo 
eit Anglijos, o vėliau ir Amerikos prekyba su Europa. Visa kita Europa 
buvo griežtose Napoleono rankose. Tai aš pasidariau kai kurias ištrau- 
kas iš tų dokumentų. Ten buvo Klaipėdos miesto planai, - miesto, ir 
ypač uosto... Gražus, net, man atrodo, spalvotas planas buvo padary- 
tas to konsulo ar konsulato pareigūnų. Ir kitos įdomios medžiagos ten 
buvo. Apie prekybą, apie šmugelį, kuris ėjo per Klaipėdą, reiškia, anglų 
ir kitų. Tai ot, pirma mano mintis ir buvo susidomėjimas Napoleonu ir 
jo reikšme Lietuvai. Ekonomine reikšme. 

O dabar, šitam savo darbe, ar pasinaudojai tais dokumentais? 

Deja, ne! Ištraukos, nuorašai, kuriuos tada padariau, - viskas pasi- 
liko Lietuvoj. Nežinau dabar, ar žuvo, ar galbūt dar yra ten. Aš palikau 
savo tėviškėj, ir likimo nežinau. 

Tai čia dar lieka galimybių istorikui. 

Taip. Aš manau, kad tie dokumentai Paryžiuj nežuvo. Kadangi 
Paryžius karo metu nebuvo bombarduotas, esu tikras, kad tie doku- 
mentai tebėra prancūzų Užsienio reikalų ministerijos archyve. Koks 
nors istorikas tikrai turėtų atkreipti į juos dėmesį. Tikrai. 

Dabar, po karo, atsidūręs Amerikoj, kurį laiką studijavau Kalifor- 
nijos universitete Los Angeles. Tarp kitų, ten buvo ir daniškos kilmės 
profesorius, profesorius Westergaard'as, kuris, kaip danas, domėjosi 

Baltijos jūra. Aš pas jį rašiau seminaro darbą apie Napoleono kontinen- 
talinę blokadą ir Baltiją. Ir, atrodo, šitas darbas man pavyko. Profeso- 
rius buvo tuo darbu sužavėtas ir siūlė tęst, plėst tą darbą, ir eventualiai 
padaryt iš jo disertaciją. Na, tada aš, atvažiavęs į Vašingtoną, patyrinė- 
jau, ką Amerikos archyvai tuo klausimu duoda. 

Napoleonas visomis jėgomis stengėsi sulaikyti anglų prekybą su 
Baltijos jūra, bet truputį pro pirštus žiūrėjo į Amerikos prekybą su Bal- 
tijos jūra, kadangi Amerika faktiškai buvo neutrali. Tokiu būdu Ame- 
rikos laivai galėdavo pusėtinai laisvai atplaukt į Baltijos jūrą ir ten pre- 
kiaut. Tuo metu, 1809-ais metais, per tuos tris, keturis metus, Amerika 
vedė labai intensyvią prekybą su Baltijos erdve. 

Įskaitant net ir Klaipėdą? 

Įskaitant ir Klaipėdą, bet Klaipėdą mažiau. Kadangi ten kaip tik- 
tai sėdėjo tas prancūzų konsulas, kuris saugojo, kad nepakliūtų kokios 
prekės, ypač anglų prekės. Bet, sakysim, su Ryga ir su Petrapiliu Ame- 
rikos prekyba buvo labai intensyvi! Niekados po to Amerika taip labai 
nesidomėjo Baltijos jūra kaip per tuos kelis metus. Tarpais po porą, tre- 
jetą šimtų laivų per vasarą iš Bostono, iš Salemo, iš New Yorko, iš Balti- 
morės, iš Filadelfijos ir iš kitų uostų atplaukavo į Baltijos jūrą. Žinoma, 
kaip sakiau, Napoleonas net reikalavo iš Rusijos užleist Rygą ir Taliną. 
Užtat Amerika čia buvo labai svarbus faktorius. Labai svarbus. Ir, ži- 
noma, Amerika taip pat padarė gerą biznį. Amerikos laivynas per tuos 
keletą metų nepaprastai išaugo. Amerika pasidarė pirmaeilė jūrų vals- 
tybė. Net anglai nusigando, kad čia ateina tikras jų konkurentas jūro- 
National Archives, Kongreso bibliotekos rankraščių skyrių, General Ac- 
counting Office rankraščių skyrių ir kitus. Radau gana daug medžiagos 
kaip tiktai Amerikos-Baltijos prekybai, ir ją panaudojau knygoje. 

Taigi, Napoleonas ir Lietuva - įdomi tema. Ot, tai kuriozas, kai 
dabar skaitome dabartinę Lietuvos istoriografiją. Jie yra priversti va- 
dinti tą karą prieš Napoleoną berods Tėvynės išsilaisvinimo karu... 
Tarsi okupacinė caro valdžia Lietuvai būtų buvus Tėvynė. Betgi Na- 
poleonas Lietuvai buvo labiau pageidautinas okupantas. 

Įdomus dalykas... Aš savo darbe tik šiek tiek prabėgomis tą proble- 
mą liečiu, kadangi man rūpi daugiau ekonominė, ne politinė istorija. 


301 


Bet Lietuvoj, iš vienos pusės, buvo didelis Napoleono laukimas. Žmo- 
nės laukė, kad Napoleonas atneš laisvę. Ypač žemesnieji sluoksniai: bau- 
džiauninkai, valstiečiai. Tarp tų pačių Napoleono konsulo Klaipėdoje 
dokumentų yra ir poteriai, vertimas į prancūzų kalbą poterių „Tėve 
mūsų“, kuriuos neva kalbėjo Lietuvoje žmonės į Napoleoną. Tas rodo, 
kad žmonės laukė Napoleono, tikėjosi, jog jis atneš laisvę. Žinoma, jie 
ne tiek galvojo apie politinę laisvę, bet apie socialinę laisvę, kad baudžia- 
vas panaikins. Galų gale, Napoleonas visur ir naikino baudžiavas, kur 
tik ėjo. Dabar, kas liečia vadovaujantį sluoksnį, didikus, ypač Adomą 
Čartoriskį, Vilniaus universiteto kuratorių, ir Mykolą Kleopą Oginskį 
(kurie, neabejotinai, tuo melu vadovavo Lietuvos gyvenimui) - jie buvo 
Napoleono atžvilgiu skeptiški. Oginskis buvo nusivylęs Napoleonu. Jis 
jį labai gerai pažino. Jis buvo pirmasis iš Lietuvos-Lenkijos didikų, ku- 
ris užmezgė ryšius su Napoleonu dar 1796-ais metais, kada Napoleonas 
tik paprastu generolu tebuvo. Jis buvo vienas iš iniciatorių tų garsiųjų 
lenkų legionų. Bet vėliau kelis kartus apsivylė. 

O ar buvo Napoleono priešininkų reakcinės dvarininkų valdžios 
tarpe? Ar nebuvo baimės prieš tą jo baudžiavos panaikinimą? 

Šito gal mažiau buvo. Mat, reikia turėt omeny, kad tuo laiku la- 
bai stipriai veikė Vilniaus universitetas. O Vilniaus universitete vyravo 
gana liberalinės nuotaikos, ir paveikė daugumą Lietuvos aukštosios vi- 
suomenės. Daugiausia per jų vaikus, kurie studijavo Vilniaus universi- 
tete. Įtikino, kad baudžiavos yra prastas dalykas, kad baudžiavas reikia 
panaikinti. Patys Lietuvos bajorai pradėjo reikalaut baudžiavų panaiki- 
nimo. Žinom, kad Karpis ir kiti dvarininkai tuo metu patys savo valia 
panaikino baudžiavą savo dvaruose. Taip, kad šita socialine prasme ne- 
buvo daug opozicijos. Daugiau jos buvo politine prasme, nes nesitikėjo, 
kad Napoleonas ką gero atneš. 

Kaip tai atsitiko, kad Lietuvos teritorija, palyginus su kitom Pa- 
baltijo valstijom, gavo tokią išskirtiną padėtį? Kitur visgi baudžiavą 
panaikino kada? - Maždaug XVIII šimtmečio gale... 

Ne, XIX šimtmečio pradžioj. Latvijoj, Estijoj baudžiava buvo panai- 
kinta maždaug 1817-19 metais, jau po Napoleono. 

Tai kodėl Lietuvoj baudžiava tuo metu pasiliko? 

Tuo metu vyko didelis judėjimas tuo klausimu. Pirmoj eilėj Vilniaus 
universitete. Net Vilniaus seimelis buvo priėmęs rezoliuciją panaikinti 

baudžiavą Lietuvoj. Ir pasiuntė tą rezoliuciją carui Aleksandrui Pirma- 
jam. Bet rusų valdžia tam pasipriešino. 

O kodėl jie nesipriešino Latvijoj? 

Nežinau tiksliai kodėl. Ten įtakos turėjo vietiniai žmonės, ypač vo- 
kiečių baronai, kurie buvo prie caro labai įtakingi. Ten ir praėjo bau- 
džiavos panaikinimas, o Lietuvoj nepraėjo. Reikėjo laukti maždaug 50 
metų, kol baudžiava buvo panaikinta. 

Atrodo labai savotiška, kad tokio dalyko pasėkos dar ir dabar sta- 
tistiškai beveik atsekamos. 

Iš to didelis skirtumas pasidarė! Vienas dalykas, žinoma, tai mūsų 
naudai išėjo. Būtent, kad Lietuvoj baudžiava buvo panaikinta geresnė- 
mis sąlygomis kaip kad Latvijoj ir Estijoj. Latvijoj ir Estijoj baudžiava 
buvo panaikinta be žemės. Valstiečiams buvo duota laisvė, bet neduota 
žemės. Žemė vis tiek pasiliko vokiečių ir rusų dvarininkų rankose. Tas, 
žinoma, paskatino žmones eiti į miestus. Ir Latvijoj ir Estijoj pradėjo 
labai augt miestai. Ryga mano knygos nagrinėjamu metu turėjo apie 
30 000 gyventojų, o per XIX šimtmetį jų priaugo iki pusės milijono. 

Ar Vilnius tais laikais buvo didesnis, ar panašaus dydžio? 

Vilnius turėjo irgi maždaug apie tiek pat gyventojų. Bet Vilnius ne- 
augo taip smarkiai, kadangi Lietuvoj buvo baudžiava. Nebuvo iš ko Vil- 
niaus papildyt. O tuo tarpu Latvijoj ir Estijoj iš kaimų į miestus plūdo 
laisvę gavę žmonės. Tuo būdu Latvijoje ir Estijoje susidarė buržuazija, 
miestiečių luomas, o Lietuva miestiečių luomo neturėjo. Beveik visiškai 
neturėjo. Miestai buvo apsėsti žydų ir kitų mažumų, o lietuviai liko 
tiktai kaime. 

Sudėtingos tos istorinės įtakos. Baigiam apie napoleonmetį, - ko- 
kie kiti istorijos laikotarpiai, ar kokios istorinės problemos Tave do- 
mina šiom dienom? 

Aš turiu dar vieną darbą, kurį galvoju kada nors pabaigt. Tai būtų 
panagrinėjimas mūsų istorijos, Lietuvos istorijos, XIX amžiuje. 

Ar viso XIX amžiaus? 

Taip. Viso. Jeigu aš jį kada užbaigsiu. Nežinau, kaip aš jį galutinai 
pavadinsiu. Būtų galima pavadint „Lietuva XIX amžiuje“ arba „Lietu- 
vių tauta XIX amžiuje“. Man atrodo, kad iki šiol šitas laikotarpis mūsų 
istorijoj nėra labai teisingai nušviestas. Mes priėmėm lenkišką pažiūrą, 
lenkišką XIX amžiaus istorijos sampratą. Reiškia, kas buvo nenaudin- 

ga Lenkijai, tas atrodė nenaudinga ir Lietuvai. Ne visiškai taip buvo. 
Žinoma, dalis lietuvių tautos, ypač vadovaujantis sluoksnis ir geroka 
dalis kunigų, dvasiškijos, gyveno tais pačiais idealais kaip ir lenkai. Bet 
didžiausia dalis - liaudis, žemesnieji sluoksniai, mažai tuo domėjosi ir 
mažai tai jiems tebuvo svarbu. Sakysim, charakteringas daiktas, kad 
Lietuvoj visi sukilimus, 1831 metų ir 1863 metų sukilimus, vadino „lenk- 
mečiais“. Pirmasis lenkmetis, antrasis lenkmetis... Reiškia, čia yra len- 
kų reikalas, čia nėra tikras lietuvių tautos reikalas. Daukantas, sakysim, 
labai aiškiai tą klausimą iškėlė. Sako, „Vieni ponai yra, ar kiti, - turėda- 
mas galvoj rusus ir lenkus. - Katrie geresni, - sako, - sunku pasakyt.“ 

Bet ar galima tapatinti 1831 ir 1863 metų sukilimus? 

Yra tam tikras skirtumas, bet iš esmės tas pats. Politinis tikslas buvo 
tas pats: atkurti Lenkiją su Lietuva imtinai. 1863 metų sukilime, žinoma, 
jau daugiau pasireiškia socialinis momentas: reikalavimas žemės, reikala- 
vimas laisvės. Ir, žinoma, pradėjo reikštis ir grynai lietuviškas elementas. 
Daugiau mužikų, daugiau valstiečių dalyvavo sukilime negu 1831 metais. 
O kai kuriems sukilimo vadams prisiėjo kreiptis į juos net lietuvių kal- 
ba. Sakysim, toks kunigas Antanas Mackevičius kartais sakydavo suki- 
lėliams kalbas lietuviškai. Bet pas sukilimo vadus, išskyrus galbūt Kostą 
Kalinauską, dar buvo gyva ta pati respublikos atstatymo idėja. Atstatyti 
respubliką, kur Lietuva būtų integrali Lenkijos dalis. 1863-čių metų pra- 
laimėjimas tam tikra prasme išėjo lietuvių tautai į naudą. Kadangi po 
to jau beveik visiškai žlugo ta idėja atstatyt respubliką. Bent niekas jau 
rimtai negalvojo, kad tai dar yra įmanomas dalykas! 

Ar ta istorija būtų daugiau politiniai orientuota? Dabartinis 
žvilgsnis į XIX-tą šimtmetį yra beveik tiktai kultūriškas... 

Aš manyčiau, kad reikia ir vieno, ir kito... Ir trečio... Reikia visus 
momentus paliest. Žinoma, politiškai, kada tauta neturi savo valstybės, 
politika yra menka iš viso. Žinai, labai sunku be valstybės tautai politi- 
kuoti. Tiesa, jau į XIX-to šimtmečio pabaigą, po „Aušros“, ypač susikūrus 
politinėms partijoms, socialdemokratams, demokratams ir krikščionims 
demokratams, XX-to amžiaus pradžioj jau pradėta politikuoti. 

Užsibrėžei didelį darbą. Ar tai bus lietuvių tautos istorija, ar Lie- 
tuvos, tai yra Lietuvos teritorijoje vykusi istorija? 

Aš kaip tiktai noriu dėmesį daugiau kreipt į lietuvių tautos istoriją. 
Mano tikslas būtų išaiškinti, kaip gimė nauja tautinė Lietuva. 1918-tų 

metų Lietuva. Šitas darbas būtų lyg įvadas į Vasario 16-tą. Kaip atsi- 
rado Vasario 16-tos idėja, kaip ji augo. Kaip ji pamažu, nuo žemaičių 
romantikų, nuo Strazdelio, Poškos ir Stanevičiaus, kurie tik taip maž- 
daug uoste užuodė truputį, kad čia kas nors gali išsivystyt, išaugo į lie- 
tuvių tautos idėją. Ir kaip tas jausmas stiprėjo per visą XIX-tą amžių. Iš 
antros pusės, kaip silpnėjo tie elementai, kurie priešinosi ir trukdė tam 
lietuviškam gaivalui augti ir stiprėti. Kaip tas vadovaujantis prolenkiš- 
kas unijinis sluoksnis silpnėjo visą laiką. Žinoma, čia atėjo į pagalbą ir 
rusų valdžia. Kadangi vienas sukilimas nepasisekė, daug aukų atnešė. 
O antras sukilimas, po kurio Muravjovas labai negailestingai naikino 
tą unijinę idėją, ir sudavė, galima sakyt, beveik mirtiną smūgį. 

Šiuo atveju rusų tautos vaidmuo gana dvilypis. Be abejo, jie su- 
tramdė unijinį pradą, bet ir labai žiauriai suvaržė lietuviškąjį. 

Taip, šitą dalyką irgi būtų įdomu išaiškint. 

Bendrai būtų įdomu išaiškint, kodėl Rusijos imperijai būtent tas 
kraštas taip ypatingai knieti... Nei ten uostas geras, nei ten ką... Ko- 
dėl jiems latviai atrodė daug priimtinesni už lietuvius? 

Aš skaitau, kad jie to iš viso nesuprato. Reikia turėt galvoj, kad in- 
teligentijos sluoksnis Rusijoj buvo labai skystas. Žmonių su galva labai 
mažai buvo! Biurokratai, kurie tvarkė Lietuvą, gubernatoriai, vicegu- 
bernatoriai, ispravninkai, pavietų viršininkai ir visoki kitoki pareigū- 
nai nesuprato reikalų. Jie, daugumas, laikė, kad čia yra lenkiškas kraš- 
tas. O Lenkija Rusijai buvo suprantamas priešas, ir didelis priešas, ir 
reikšmingas priešas. Ir reikėjo su juo kovoti. 

Betgi Lenkijoje nebuvo spaudos draudimo! 

Lenkijoj kai ką leido. Kai kas iš rusų suprato, kad Lenkijos nepasi- 
seks išlaikyti. Bet jokiu būdu nereikia prileist, kad prie Lenkijos būtų 
prijungta ne tik Lietuva, bet... lenkai pretendavo į Gudiją ir Ukrainą. 
Kadangi tai buvo senosios respublikų žemės. Didžiosios Lietuvos Ku- 
nigaikštystės žemės! Tai kartu ir visa... 

Ukrainoj taip pat nebuvo spaudos draudimo! 

Taip. Ukrainoj jie skaitė, kad tai yra rusiškas kraštas, ar pasidarys 
rusiškas kraštas. Gudijoj buvo spaudos draudimas, bet daugiau dėl re- 
liginio reikalo. Dėl to, kad unitų daug buvo. O šiaip rusai pradėjo kovą 
prieš lietuvių tautą tiktai į XIX-to amžiaus pabaigą. Tiktai nuo „Auš- 


305 


ros“ ir ypač nuo „Varpo“ laikų, kai „Varpas“ ir kiti laikraščiai tuo metu 
užėmė labai griežtą anticarinę ir antirusišką liniją. Tiktai tada rusų 
administracija ir centras, Petrapilis, pradėjo galvot, kad: „A, palauk!.. 
Mes kovojom su lenkais, bei dabar štai atsiranda dar lietuvių tauta, kuri 
irgi nori nepriklausomybės, savarankiškumo, laisvės!..“ Tada tai pra- 
sidėjo kova. Bet iš tikrųjų spaudos uždraudimas faktiškai buvo prieš 
lenkų kalbą Lietuvoj. 

Bet tuo tarpu ir per spaudos draudimo laikotarpį lenkas dvarinin- 
kas Lietuvoje galėjo užsisakyt lenkišką laikraštį, o lietuviško ne! Atseit, 
vis tiek draudimas buvo prieš „litovski jazik“, ne prieš „polski jazik“! 

Na, taip... Čia, matai, reikia turėt galvoje, kad rusai pripažino lenkų 
tautą kaip tam tikrą vienetą. Tuo tarpu lietuvių tautos nenorėjo pripa- 
žint. Tam pačiam Petrapily lenkų kalba leido laikraščius. 

O ir Vilniaus krašto sulenkinimas įvyko XIX-tojo šimtmečio an- 
trojoj pusėj, po rusų valdžia! 

Ne visiškai antroj pusėj. 

Ligi to laiko Vilniaus apylinkės daugmaž dar buvo lietuviškos. 

Vilniaus kraštas ir Rytų Lietuva, žinoma, daugiausia sulenkėjo 
okupavus Lietuvą Rusijai, per visą XIX-tą amžių. Nesakyčiau, kad len- 
kinimas prasidėjo po 1864-tų metų sukilimo. Ne. Jis vyko visą laiką, per 
visą XIX-tą amžių ir anksčiau. 

Tai - jei ta antilenkiška politika, jei tokia egzistavo, buvo siaubin- 
gai neefektinga! 

Na, matai, ką tai reiškia „antilenkiška politika...“ Labai daug buvo 
Rusijoje lenkų tautos draugų!.. Prisiminkim, kaip karštai, kaip entu- 
ziastingai sutiko Mickevičių! Ir Maskvoj, ir Petrapily, ir Kryme! Ant 
rankų tiesiog nešiojo. Rusų grafai ir bajorai tiesiog mušėsi, kad tik Mic- 
kevičius pas juos lankytųsi! Polonofilų buvo labai daug! Caras Aleksan- 
dras I-asis buvo aiškus polonofilas! Bet buvo ir karštu Lenkijos priešu, 
kaip Muravjovas, sakysim! Muravjovui atrodė, kad didžiausias Rusijos 
priešas yra lenkas. Tokių buvo ir daugiau. Ypač slavofilai, rusai naci- 
onalistai, kurie galvojo apie visų slavų sujungimą į Rusijos valdžią, - 
jiems lenkai buvo rakštis! Bet tai tik dalis rusų visuomenės. Šiaip, gu- 
bernatoriai, kurie atvažiuodavo į Lietuvą, dažniausiai būdavo geriausi 
lenkų draugai. Muravjovui tiktai išvažiavus iš Vilniaus Kaufmanas dar 

laikėsi maždaug tos pačios politikos, o sekantis Vilniaus generalguber- 
natorius vedė jau prolenkišką politiką Vilniuj! Draugavo su lenkais ir 
vykdė lenkišką politiką. 

Tai teigi provokuojančią mintį (kuri, be abejo, suras ir prieši- 
ninkų), kad 1864-tų metų revoliucija turėjo ir teigiamų pasėkų lie- 
tuvių tautai. O kaip apie Antrojo pasaulinio karo pakeitimus?.. Ar 
čia būtų kas teigiamo? 

Taip, čia provokuojanti mintis... Ar galima būtų išvest tam tikrą 
analogiją... Gal reikėtų paaiškint vieną dalyką dėl 1864-tų metų suki- 
limo, kurį aš iš dalies jau minėjau. Tai, kad baudžiava Lietuvoj, norint 
daugiau įskaudint dvarininkus, buvo panaikinta geresnėm sąlygom. Ir 
čia rusai, tas pats Muravjovas, kuris pačioj Rusijoj buvo prieš baudžiavos 
panaikinimą, Lietuvoj, norėdamas pasiknist po dvarininkų pamatais, 
nusprendė: „Gerai, duosim baudžiauninkam žemės!“ Ir davė žemės, ir 
palyginus ne tokiom blogom sąlygom! Tai, žinoma, išėjo lietuvių tautai 
į naudą, kadangi sustiprino valstiečių sluoksnį, iš kurio išaugo tautinis 
atgimimas. Dabar, jeigu grįžtumėm į mūsų laikus, į Antrąjį pasauli- 
nį karą... Žinoma, jau čia lenkiškas elementas mažiau turėjo reikšmės. 
Bet, aš skaityčiau, kad Vilniaus klausimo sprendimui Antras pasaulinis 
karas buvo naudingas. Kažin, ar bet kokiomis kitomis sąlygomis, sa- 
kysim, jeigu Rusija ir Vokietija abi būtų pralaimėjusios karą, kaip daug 
kas mūsų galvojom ir laukėm, kad tie du priešai susinaikins vienas kitą 
ir tada mažoms tautoms pasidarys geresnis gyvenimas, - jeigu taip 
būtų atsitikę, aš nežinau, ar lietuvių tautai problemos būtų lengvesnės. 
Jeigu, sakysim, būtų taiką diktavę prancūzai, anglai ir, žinoma, lenkai, 
kaip svarbiausi sąjungininkai, dėl kurių ir prasidėjo Antrasis pasaulinis 
karas, tai būtų buvę kitaip. Būtų galima prileisti mintį, kad Amerika 
būtų linkusi Vilniaus kraštą eventualiai prijungti prie Lietuvos... Bet 
daug mažiau palankiomis sąlygomis. 

Betgi Amerika turbūt būtų buvus už plebiscito idėją. 

Jeigu plebiscito idėja būtų pravesta, tai būtų davus mums labai 
prastus rezultatus. Kiekvienu atveju, būtų išgauta kultūrinės autono- 
mijos ir visokios kitokios autonominės garantijos, jeigu Vilnius ir būtų 
prijungtas prie Lietuvos. Tikrai būtų buvę daug sunkumų, pavyzdžiui, 
sulietuvinti Vilniaus universitetą. 

Na, gal ir taip. Gal pasakytum ką, Vincai, apie istoriko darbą 
emigracijoje? 

Istorikui turbūt yra sunkiau gyvent svetimam krašte, kaip kuriam 
kitam, gal išskyrus archeologą. Sakysim, rašytojui lengviau gyvenant 
svetimam krašte reikštis kaip lietuviui rašytojui. Istorikui ypač sunku. 
Užtat ir darbai čia mūsų visų yra toki daugiau pagalbiniai, negu rimtos 
istorinės studijos. Rimtai savo istoriją studijuoti galima tiktai savam 
krašte, kur archyvai, dokumentai, kur visa literatūra. Taip, kad tai yra 
tik pusiau rimtas, pusiau mokslinis darbas. 

Bet yra archyvų, svarbių Lietuvos istorijai, kaip tik ne Lietuvoj! 

Taip, tai dar viena priežastis, kodėl aš pasirinkau tą darbą. Kad ga- 
lėjau panaudot Amerikos archyvus. Berods pirmą kartą. Kiek man ži- 
noma, nė vienas net Amerikos istorikas nėra jų plačiau panaudojęs. Ta 
prasme yra galima šį tą padaryti. Bet tada turi imti daugiau pasaulinio 
rasto temas. Kaip ir mano tema. Ji yra pasaulinės istorijos tema, lie- 
čianti šiek tiek Lietuvą, bet netiesioginiai. Romoje sėdint galima labai 
gerai studijuoti, sakysim, bažnytinius reikalus, kiek jie rišasi su Lietuva. 
Ir Ivinskis, ir Gidžiūnas, ir Krasauskas, ir Rabikauskas, ir kiti gražiai 
pasinaudojo jėzuitų ir Vatikano archyvų medžiaga. Vokietijoj taip pat 
galima rast įdomios medžiagos Lietuvos istorijai. Taip pat ir Prancū- 
zijoj, Švedijoj ir kitur. Dabar, kas liečia Lietuvos istorikus, Lietuvos 
istorikų darbus Lietuvoj, tai čia, žinoma, reikia turbūt išskirt gal tris 
laikotarpius. Pirmajame laikotarpyje, iki Stalino mirties ir dar truputį 
po to, bet koks rimtesnis istorijos tyrinėjimo darbas buvo beveik ne- 
įmanomas. Net archeologiją, net pačią seniausią istoriją reikėjo tempt 
ant marksistinio kurpalio, ir labai sunku buvo tikrai objektyviai, šal- 
tai ir teisingai nušviest vieną ar kitą laikotarpį. Vėliau padėtis šiek tiek 
pasikeitė ir šiek tiek pagerėjo. Dabar jau viduramžinę Lietuvos istoriją 
galima nagrinėt pusėtinai objektyviai. Ką ir rodo, sakysim, to paties 
Pašutos darbas, kuris yra rimtas ir geras darbas. Gaila, kad jo vertimas 
į lietuvių kalbą atliktas labai nerūpestingai ir prastai. Tą patį būtų ga- 
lima pasakyt ir apie kai kuriuos Dundulio, Jurginio, Jaso, Jučo ir kitų 
darbus. Blogiau yra, kada artėjama prie naujesnių ir naujausių laikų. 
Čia dar kol kas yra gana sunku nešališkai, objektyviai nagrinėt istoriją 
taip, kaip iš tikrųjų jinai buvo. 

Ar tik tie du periodai? 

Taip, du. Trečias labai trumpas. Tai vadinamas atlydžio laikotarpis. 
Chruščiovinis laikotarpis, kada atrodė, kad galbūt galima bus objekty- 
viau nagrinėt visą istoriją. O dabar prasidėjo stagnacijos, stabilizacijos 
periodas. Man atrodo, čia analogiją galima pravest su krikščionybės is- 
torija. Tie labai maži šaltiniai, kurie buvo krikščionybei atsirandant ir 
vystantis, vėliau įgavo be galo didelę reikšmę. Taip sakant, kelios užuo- 
minos iš Kristaus ir apaštalų gyvenimo vėliau įgavo tokią didelę reikš- 
mę, kad iš tų kelių duomenų reikėjo sukurt labai didelį dalyką. Dabar 
bandoma panašiai su komunizmo, marksizmo ar socializmo istorija 
Lietuvoje. Čia iš šakalio bandoma vežimas priskaldyti, nes kelių įvykių 
reikšmė ateičiai pasidarė labai didelė. Visas gyvenimas ant to pagrindo 
dabar tvarkomas. Dėl to juos reikia labai išpūst. Ir užtat dabar atsiran- 
da visa literatūra: kaip, kur pasirodė pirmasis marksistas Lietuvoj, kaip 
ten Vilkavišky pravažiuodamas stotyje ar Kybartuose buvo Leninas ap- 
sistojęs, ar Vilniuj kas nors „Iskrą“ nešiojo... 

Kažin? Tu sakai, kad tie maži įvykiai davė Lietuvos dabartiniam 
gyvenimui labai daug. Tai implikuoja, kad tie maži įvykiai buvo lem- 
tingi, ką, būtent, ir bando jie tenai įrodyt. Mums, betgi, atrodo, kad 
tie įvykiai neturėjo jokios reikšmės! Ta prasme, kad galėjo jie būt, ar 
nebūt, vis tiek - rusų kariuomenė buvo tas lemiantis faktorius, kuris 
davė tą „daug“. 

Teisingai. Matai, aš čia kalbu ne savo vardu. Aš čia kalbu tų var- 
du, kurie tiems įvykiams priskiria labai daug reikšmės. Jiems atrodo, 
kad komunistų partija Lietuvoj, arba marksistai, jau vaidino kažkokį 
vadovaujantį vaidmenį maždaug nuo XIX-to amžiaus antros pusės, 
kai tiktai Marksas savo pirmuosius raštus paskelbė. Užtat ir gaunasi 
ta neproporcija. 

Bet krikščionybė pati davė! Ji pati laimėjo! Be svetimos kariuome- 
nės pagalbos. 

Taip. Bet kokiam nors kiniečiui budistui, žiūrint į tuos pirmus du, 
tris krikščioniškos veiklos šimtmečius, turėtų atrodyti, kad tai buvo 
toks smulkus dalykėlis, kad neverta rimtoje istorijoje apie tai šnekėt! 
Įdomu, kad, pavyzdžiui, gana plati Romos imperijos literatūra beveik 
visiškai neminėjo krikščionybės. Tik kai patys krikščionys ėmė kurti 

savo literatūrą, sukūrė savo šventuosius, kankinius, stebuklus ir t. t. Tik 
dėlto, kad rezultatai buvo tokie dideli, tie įvykiai pasidarė nepaprastai 
svarbūs. Apie juos reikėjo labai daug rašyti, ir rašė labai daug. Atrodė, 
kad visa istorija čia pasisuko. Dabar komunistai patys bando tikėt ir 
kitus įtikinti, kad komunizmas yra ateities gyvenimo būdas, ir tiems 
įvykiams užtat priskiriama tiek daug reikšmės. Ar iš tikrųjų taip bus, 
kitas klausimas. Aš tik konstatuoju faktą, kaip tos idėjos šalininkai, 
nuoširdžiai ar nenuoširdžiai, bando galvoti. Iš Dzeržinskio pasirodymo 
Kaune bandoma padaryti didelis dalykas, nors Kaune tuo laiku beveik 
niekas jo nežinojo. Kaip beveik niekas nežinojo apaštalo Petro ano lai- 
ko Romoje. Vėliau reikėjo jį iškelt, kadangi jis reprezentavo krikščiony- 
bės idėją. Taigi tik ta prasme aš vedu analogiją. 

Tos jų pastangos kartais gana naivios... Ar nėra jose ir tam tik- 
ro lietuviško marksistinio patriotizmo? „Žiūrėkit, mes irgi turėjom 
marksistų, mes irgi prisidėjome prie komunizmo statybos!“ 

Taip. Galima ir tokią mintį prileisti. Gaila, mes neturėjom stiprių 
marksistų komunistų. Gal tik Kapsukas... Galbūt Angarietis. Bet vis vien 
jų, ypač Angariečio, raštai nėra tokio aukšto lygio. Jokiu būdu negalima 
jų lyginti su rusų marksistais - Plechanovu, Leninu, Bucharinu ir kitais. 

Stalino raštai taip pat nėr aukšto lygio! 

Kiek jis pats rašė, žinoma, klausimas galėtų būt keliamas. Bet jie 
nėra kvaili. Nėra. Aš esu perskaitęs gana daug Stalino kalbų ir raštų. 
Bet kas liečia, sakysim, Plechanovą, Leniną, Buchariną, kad ir tą patį 
Trockį ir visą eilę kitų. Tai intelektualiai (ir visais kitais atžvilgiais) 
buvo stiprūs žmonės. Stiprūs. Didelės asmenybės! 

Apie Trockį ir Buchariną nesiginčysime. 

Užtat gaila, kad ir dabar neatsiranda prakilnesnių lietuvių marksis- 
tų: teoretikų ir praktikų. Dabar, sakysime, ekonominio gyvenimo nie- 
kaip negali sutvarkyti Rusija. Jeigu atsirastų tikrai gabių ekonomistų 
lietuvių, ar latvių, ar estų... Mes, atrodo, per 20 metų įrodėm, kad gali- 
me ekonomišką gyvenimą ne taip blogai tvarkyt. „Pienocentras“, „Lie- 
tūkis“, „Linas“ ir visos tos kooperacijos, „Maistas“... Gana gerai veikė 
ir gana gerai tvarkėsi. Man atrodo, kad rusai galėtų pasikviesti tokius 
žmones, technokratus, specialistus, ir atiduot jiems ekonomiką tvarky- 
ti. Jie ir patys įsitikinę, man atrodo, kad nemoka ekonomiškų reikalų 
tvarkyt, bet neatsiranda ir iš mūsų žmonių... Galbūt sąlygų nėra. 

Na, o pabaigai ko linkėtum Lietuvos istorijai, Vincai? Ne būsima- 
jai - čia labiau pranašų reikalas - bet tikrajai, praėjusiai istorijai. 

Berods Lenkijoje juokaujama, kad marksistui sunkiausia numatyti 
savo praeitį. Tai ypač buvo tikra Stalino laikais: vienas kitas praeities 
darbelis ar ryšys galėjo labai brangiai kaštuoti. Nors dar tokios baimės 
šešėlis ir dabar pasilikęs, bet šiuo metu į praeitį, kaip ir į dabartį ga- 
lima žiūrėti atviresnėmis akimis. Neseniai perskaičiau Justo Paleckio 
atsiminimus apie 1926 metus Lietuvoje („Žingsniai smėly“). Gana geri 
tai atsiminimai, dėl to, kad duoda palyginti teisingą to laikotarpio vaiz- 
dą. Iš kai kurių paskutinių istorinių studijų galima pasidaryti išvadą, 
kad atėjo laikas blaiviai ir teisingai nagrinėti mūsų praeities problemas. 
Deja, tai ne visados galima pasakyti apie emigrantinius istorinius vei- 
kalus. Vis dar, atrodo, daug kas nesupranta, kad iš praeities klaidų dau- 
giau galima pasimokyti, negu iš praeities žygdarbių. Man atrodo, kad 
vienas pagrindinių lietuvių istorikų uždavinių - įjungti mūsų tautos 
istoriją į platesnę viso to regiono ir viso pasaulio istoriją. Čia gali suvai- 
dinti nemažą vaidmenį ir išeivijos istorikai. Tikiuos, kad ir mano ką tik 
pasirodęs darbas yra šioks toks indėlis į tos rūšies istorinę literatūrą. 


Akiračiai, 1973, nr. 3(47), p. 13, 15, 16 


Nuo istorijos iki žurnalistikos 


Vincas Trumpa, istorikas, žurnalistas, „Akiračių“ bendradarbis 
praeitų metų gruodžio 2 d. atšventė 70 m. amžiaus sukaktį. Kilęs iš 
Kėdainių apskrities, studijavo V. D. Universitete, Paryžiuje ir vėliau 
JAV-bėse. Parašė istorinį veikalą „Napoleonas, Baltija ir Amerika“. 

Pokalbį pravedė „Akiračių“ redakcijos narys Henrikas Žemelis, 
V. Trumpos jaunystės draugas. Abu artimai bendradarbiavo kuriant 
išeivijos spaudą Vokietijoj ir čia, Amerikoje. 

Praeitų metų gruodžio 2 d. atšventei 70-tą gimimo sukaktį. Ką 
galėtum pasakyti apie tai? 

Sekdamas mūsų seną tradiciją, mieliau švenčiu savo vardo dieną. 
Užtat visiškai nesistebiu, kad ir kiti mano gimimo dienos beveik visiš- 

kai neprisiminė. Kadangi nepriklausau jokiai ideologinei ar politinei 
grupuotei, tad ir bendraminčių beveik neturiu. Kaip žinai, ir Dantė to- 
kius neapsisprendėlius patalpino į pačią blogiausią pragaro vietą. Bet 
kaip kitaip žmogus išlaikysi bent šiokią tokią galvojimo ir tikėjimo ne- 
priklausomybę. O dėl senatvės tai tik tiek galėčiau pasakyti, kad juo to- 
liau, juo mažiau belieka senų žmonių. Turbūt ateis laikas, kai nei vieno 
seno nebebus. Visi būsime jauni, kaip tu ir aš. 

Tave dažnai žmonės pavadina istoriku, bet tu taip pat gana akty- 
viai reiškies spaudoje. Katra sritis arčiau prie širdies? 

Nei viena, nei kita. Aplamai esu tinginys ir nemėgstu jokių rašto 
darbų. O kad taip galėčiau sekti sportą ir skaityti kriminalinius ro- 
manus! Gimnaziją baigiant direktorius Kartanas, kuris buvo kartu ir 
matematikos mokytojas, patarė studijuoti matematiką. Man labiausiai 
patiko gamtos mokslai, bet žymaus folkloristo Jurgio Elisono paragin- 
tas ėmiau studijuoti lietuvių kalbą ir literatūrą, o po vieno semestro 
persimečiau į istoriją. Čia daugiausia nulėmė nepalyginamos prof. Leo- 
no Karsavino paskaitos. Patiko ir kiti istorikai: Ignas Jonynas, Adolfas 
Šapoka, I. L. Lappo. Taip ir pasidariau šioks toks istorikas. Bet iš tikrųjų 
savo specialybėje dirbti teko vos keletą metų. 

Spaudoje bendradarbiauti pradėjau dar gimnazistu būdamas. 
1940 m. buvau priimtas į Lietuvos žurnalistų sąjungą. Atsidūręs užsie- 
nyje taip ir mėčiausi tarp istorijos ir žurnalistikos. Žinia, kaip sunku 
tyrinėti savo krašto istoriją gyvenant svetur. 

Kaip žiūri į paskutiniuosius Lietuvos įvykius: karą ir pokarį? 

Nors Lietuvai nepasisekė išlaikyti pilnos nepriklausomybės (o kas 
jau yra taip visiškai nepriklausomas!), ji iš paskutinių audringų įvykių 
išsisuko ne taip jau blogai. Turiu galvoje tą faktą, kad pirmą kartą savo 
istorijoje Lietuva yra su Vilniumi ir Klaipėda. Ir niekados tie abu pro- 
bleminiai miestai nebuvo tokie lietuviški, kokie jie yra šiandien. Štai 
kas padeda man nugalėti tą baisų pesimizmą, su kuriuo taip daug kas 
žiūri į dabartinę mūsų krašto padėtį ir į Lietuvos ateitį. Žinoma, sunku 
bus pamiršti žydų tragediją ir pokario pilietinio karo beprotybę. 

Bet sakyk, ar ne per daug lengvai kai kurie mūsų kairieji nuėjo 
bendradarbiauti su sovietais, o dešinieji - su nacine Vokietija? Ar čia 
nebus kaltas buvęs Smetonos režimas? 

Nemanau. Kuri kita tauta išsilaikė geriau už mūsų tautą? Nebent 
Danija, bet į ją ir spaudimas buvo daug mažesnis. Nemanau taip pat, 
kad jeigu Lietuva tada būtų buvusi demokratinė valstybė, jos likimas 
būtų kitoks. Mano nuomone, gerai, kad 1939 m. neskelbėme karo Len- 
kijai ir neėmėme Vilniaus. O 1940 m. nebuvo jokios galimybės, kad ir 
simboliškai, priešintis Sov. Sąjungai. 

Kaip su istorijos rašymu dabartinėje Lietuvoje? 

Kalbant apie senuosius laikus ir šaltinių leidimą, padėtis nėra labai 
bloga. Blogiausia su XIX ir XX amžiais. Vadinamos marksistinės-leni- 
ninės metodologijos pritaikymas čia dažnai iš esmės iškreipia istorinio 
proceso vaizdą, nors pastaruoju metu objektyviau pradedama žiūrėti į 
„Aušros“ ir „Varpo“ gadynę. Faktografinė medžiaga dažnai būna teisin- 
ga, tik išvados šlubuoja. Bet iš teisingų faktų, manau, žmonės ir patys 
pasidaro teisingas išvadas. 

Žinau, kad tu nuo seno esi už kultūrinius ryšius su Lietuva. Akira- 
lininkai irgi darė įvairių bandymų ta kryptimi, bet ligi šiol rezultatai 
menki. Kodėl? 

Savotiškai didžiuojuos tuo, kad esu vienas pirmųjų, aiškiai ir po- 
zityviai pasisakęs už tampresnius ryšius tarp išeivijos ir krašto. Jau 
1959 m. Bostone tuo reikalu skaičiau paskaitą, kurią A. Vaičiulaitis, tuo- 
metinis redaktorius, atspausdino vedamuoju „Aiduose“, tiesa, pridėda- 
mas pastabą, kad straipsnis diskusinis. Berods abu už tai gavome šiek 
tiek mušti. Šiandien, dėkui Dievui, net ir labai nusipolitikavusios PLB 
seimas priima rezoliuciją, kad izoliacija Lietuvai yra kenksminga ir kad 
reikia „plėsti išeivijos... ryšius su tėvynėje gyvenančiais tautiečiais“. 

Dėl tų ryšių gavosi savotiškas paradoksas: kol mūsų veiksniai bijojo 
tų ryšių kaip velnias kryžiaus, anoji pusė juos favorizavo. Dabar, atrodo, 
lyg anoji pusė tų ryšių vis labiau nusigąsta, prieidama ligi tokių nesąmo- 
nių, kaip apsunkinimo įsigyti iš ten knygą ar žurnalą, arba uždarydama 
prie Vilniaus universiteto rengiamus lituanistinius vasaros kursus. Kaip 
ten bebūtų, ta kryptimi reikia dirbti ir toliau. Labai sveikintinos inici- 
atyvos ėmėsi dabartinis AABS pirmininkas prof. W. R. Schmalstieg'as, 

užmegzdamas ryšius tarp tos labai gyvos organizacijos ir Estijos, Latvijos 
ir Lietuvos Mokslų akademijų. Tuo galėtų pasekti ir mūsų Lituanistikos 
institutas bei Liet. katalikų mokslo akademija. 

Kaip žiūri į ypač pastaruoju metu padidėjusias varžytines dėl 
durų varstymo Vašingtone? 

Iš to matau tik tiek naudos, kad vienas kitas mūsų jaunesnis žmo- 
gus įsitaisys geresnį darbą Vašingtone, o gal ir pradės vaidinti didesnį 
vaidmenį abejose JAV politinėse partijose. Tikėkimės, kad jiems ir toliau 
vis dar šiek tiek rūpės ir Lietuvos reikalai. Mūsų bendrinėms politinėms 
organizacijoms reikėtų vengti susidėti su viena ar su kita Amerikos po- 
litine partija. Netikiu, kad iš esmės būtų galima pakreipti JAV užsienio 
politiką, kuri ligi šiol pasižymėjo beveik visišku mažų tautų ignoravimu 
(išskyrus, žinoma, Izraelį). Užtat nenuostabu, kad vadinamajame Trečia- 
jame pasaulyje Sovietų Sąjunga turi daugiau šalininkų negu Amerika. 
Būtų įdomu šiuo atžvilgiu palyginti sovietinį federalizmą su JAV federa- 
lizmu. Bet tai jau per daug išpūstų tą mudviejų pasikalbėjimą. 

Kaip žinia, labai reklamuojama šiais metais įvykstanti Šv. Kazi- 
miero 500 metų mirties sukaktis. Ką galėtum apie tai pasakyti? 

Kaip sunku mums su kardinolais, taip sunku ir su šventaisiais, o esa- 
me, rodos, toks geras katalikiškas kraštas. O gal kaip tik dėl to mums ir 
nereikalingi nei kardinolai, nei šventieji. Dėl paties Šv. Kazimiero - lau- 
kiu pasirodant S. Sužiedėlio monografijos. Žinau, kaip jis moka gražiai ir 
sodriai rašyti. Palygink tik jau senesnę jo knygelę apie Šv. Kazimierą su 
didesniu, bet sunkiai paskaitomu, Z. Ivinskio Šv. Kazimieru. 

Nesijausdamas kompetentingas kalbėti Kazimiero Kazimieraičio 
šventumo klausimu (nebuvo jis didelis šventasis, jeigu tokiomis pačio- 
mis kategorijomis būtų galima kalbėti apie šventuosius kaip apie rašy- 
tojus), pasitenkinsiu tik pora žodžių dėl jo lietuviškumo. Kaip žinia, jo 
tėvas Kazimieras Jogailaitis, Lenkijos karalius ir Lietuvos didysis kuni- 
gaikštis, gimė, kai Jogailai jau buvo 77 metai. Ne tik Dlugošas, šventojo 
namų mokytojas, bet ir pats Vytautas abejojo, ar jis buvo tikras Jogailos 
sūnus. Pats šventasis buvo Kazimiero Jogailaičio ir vokietės (ar austrės) 
Elžbietos sūnus, labiau domėjęsis Vengrijos sostu negu Lietuva. Iš visų 
savo 26 metų gyvenimo (jis sirgo ir mirė džiova) bent porą metų pralei- 
do jis Lietuvoje. Čia (Gardine) jis ir mirė. Nėra jokių duomenų nei apie 

jo tėvo, kuris iš viso buvo didelis nemokša, nei apie šventojo lietuvių 
kalbos mokėjimą. Šventuoju jis buvo paskelbtas tik XVII a. pradžioje, o 
Lietuvos patronu dar vėliau. 

Dėl Šv. Kazimiero kulto Lietuvoje galbūt verta prisiminti, ką rašė 
apie tai „Ūkininkas“ (taip vadinosi „Varpo“ satelitas laikraštis) 1896 m.: 
„Beveik prie kiekvieno upelio stovi Šv. Jono koplytėlė, o niekur nesimato 
Šv. Kazimiero, nors jis Lietuvos patronas. Be to, nieko nekenktų statyti 
paminklus ne tik šventiesiems, bet ir kitiems mūsų tautos geradariams, 
kaip Vytautui, Kęstučiui, Gediminui ir kitiems. Juk vis dėlto didvy- 
rių paminklai pakelia tautos dvasią. Taigi lietuviai, nebodami maskvė- 
nų draudimo, pasirūpinkite pakeles išpuošti gražiomis šventųjų ir ne 
šventųjų skulptūromis“. Toks raginimas berods galiotų ir šiandien. 

Įdomu, kaip toji sukaktis bus prisiminta Lietuvoje, Romoje ir pasau- 
lyje. Žinia, Rytų Vokietija labai iškilmingai paminėjo Liuterio so0 m. 
gimimo sukaktį praeitais metais. Žinoma, Šv. Kazimieras nebuvo Lie- 
tuvai tas pat, kas Liuteris Vokietijai. Jis ne tik nevertė Šv. Rašto į lietuvių 
kalbą, bet vargu ir poterius sumesdavo lietuviškai. 

Esi parašęs knygą „Napoleonas, Baltija, Amerika“ (A. Mackaus 
fondo leidinys). Kokia jos pagrindinė idėja? 

Du dalykus turėjau prieš akis. Pirma, būdamas vienas iš nedauge- 
lio prancūziškosios istorinės mokyklos mokinys (porą metų studija- 
vau Sorbonoje), visados nemažai dėmesio skyriau stiliui. Man atrodo, 
istorinis veikalas ne tik turi būti teisingas ir objektyvus faktologiniu 
žvilgsniu, bet ir patrauklus ir lengvai paskaitomas. Nežinau, kaip man 
tas pasisekė, Džiaugiuos, kad ir sovietiniai istorikai ima skirti daugiau 
dėmesio stiliui (turiu galvoje, pavyzdžiui, prof. M. V. Nečkinos veikalą 
apie dekabristus). Antra, norėjau iškelti Baltijos jūros reikšmę Europos 
ir pasaulio istorijoje. Kadaise rusų istorikas Forstenas (1857-1910) buvo 
pradėjęs labai rimtai skelbti šaltinius ir nagrinėti Baltijos klausimo is- 
toriją. Deja, ligi šiol jis berods nesurado pasekėjo. Vienu metu maniau, 
kad mūsų jaunas istorikas Romas Misiūnas pasuks tuo keliu, ypač pa- 
skaitęs jo gražią studiją apie Šventosios uostą XVIII a. pabaigoje. Jo ge- 
ras slaviškųjų ir skandinaviškųjų kalbų mokėjimas būtų labai naudin- 


gas tokioms studijoms. 

Truputį stebiuos, kad tas mano darbelis nesurado beveik jokio at- 
garsio Lietuvoje, nors jis yra totališkai apolitinis. Berods tik „Kultūros 
barai“ jį trumpai paminėjo. 

Kaip jautiesi Kalifornijoje ir kokie ateities planai? 

Beveik 30 metų išgyvenęs Vašingtone, sugrįžęs į Kaliforniją paste- 
bėjau vieną keistoką reiškinį: juo žmonės gyvena toliau nuo sostinės, 
juo jiems ta sostinė atrodo labiau visagalinti ir visaišmananti. 

Kai kurie politiniai sąjūdžiai gali atsirasti tik Kalifornijoje (kaip viso- 
kie rezoliucijų komitetai). Būdamas iš prigimties skeptikas, dažnai prisi- 
menu žinomo Švedijos XVII a. politiko Oxenstiernos žodžius: atsimink, 
sūnau, kaip mažai proto ir išminties reikia valdyti kraštui. Gyvendamas 
Vašingtone tuo ir pats galėjau įsitikinti. O ir dabar, sekdamas garsiąsias 
spaudos konferencijas, tiesiog drebu, kad ir vėl nebūtų pasakytas koks 
nors nonsensas. Deja, tarp Kalifornijos lietuvininkų (ir ne tik lietuvinin- 
kų) dar vis daug kas tiki senuoju popiežininkų tvirtinimu: Roma locuta, 
causa finita. Vašingtonas tars žodį, ir viskas išsispręs. 

Neturiu jokių ateities planų. Knisuos po truputį mūsų XIX a. isto- 
rijoje ir džiaugiuos pietinės Kalifornijos klimatu, vis laukdamas ir ne- 
sulaukdamas pranašaujamo žemės drebėjimo. O gal ką gamta neišgali, 
kada nors žmogus ją sudrebins. Mano amžiui jau ir tas nelabai baisu. 


Akiračiai, 1984, nr. 1(155), p. 7, 8 


Istorikui Vincui Trumpai - 80 
Į redakcijos nario H. Žemelio klausimus atsako gerb. istorikas 


Nuo paskutinio pašnekesio praėjo dešimtmetis. Tas dešimtmetis 
pasižymėjo įvykiais, kurių nesitikėjome sulaukti. Kokia buvo pagrindi- 
nė priežastis, privedusi prie komunizmo žlugimo Sovietų imperijoje? 

Netikiu istorinio proceso dėsningumu. Istorikai privalo kaip ga- 
lima tiksliau aprašyti patį istorinį procesą, o ne ieškoti jame priežas- 
tingumo, progreso, ekonominio ar dialektinio materializmo ir kitokių 
dėsnių. Rusijos komunizmą, kaip ir visą Sovietų imperiją, reikia laikyti 

viena didžiule istorine klaida, pagimdyta dviejų beprotiškų pasaulinių 
karų. Reikia stebėtis ne dėl to, kad tokia klaida buvo padaryta, bet kad 
ji taip ilgai galėjo išsilaikyti. Visi laisvai galvojantys žmonės žinojo ir 
žino, kad žmogui įgimta yra klysti (errare humanum est). Tokių klai- 
dų arba kvailysčių pilna žmonijos istorija. Populiari istorikė Barbara 
Tuchman paraše visą stambų veikalą apie istorines klaidas, pradedant 
Trojos ir baigiant Vietnamo karu. Man ypač patinka to veikalo pavadi- 
nimas: „Ihe March of Folly“ (Beprotybės maršas), 1984. Gera tema ge- 
ram kompozitoriui. Tik gaila, kad gerbiama istorikė nepanoro kalbėti 
apie pačią didžiausią beprotybę - sovietinę imperiją. Tačiau kas tada, 
ypač Vakaruose, neklydo, vertindami Rusiją ir Sovietų Sąjungą? 

Ką, žiūrėdamas iš istorinės perspektyvos, gali pasakyti apie Lie- 
tuvos nepriklausomybės atstatymą? 

Be abejo, visi džiaugiamės, kad Lietuva vėl laisva ir nepriklausoma, 
nors ir laisvė, ir nepriklausomybė - reliatyvios sąvokos. Svarbiausia, 
kad ji dabar, pirmą kartą savo istorijoje, yra su Vilniumi ir su Klaipėda. 
Už jos ribų belieka tik Mažoji Lietuva, kuri kada nors susijungs su visa 
Lietuva, kaip jau prieš 75 metus skelbė Prūsų Lietuvos tautinė taryba 
Tilžėje. Mes visi tuo karštai tikime. Iš tikrųjų net ir sovietinės impe- 
rijos metu niekas viešai nešnekėjo, kad Lietuva nebuvo laisva ir nepri- 
klausoma. Man atrodo, visiškai beprasmiškos ir nereikalingos kalbos 
apie Lietuvos sugrįžimą į Europą ar ypač į Vakarus. Lietuva jau nuo 
Mindaugo ir Gedimino laikų buvo Europoje ir niekados nenustojo joje 
būti. O Vakarai - tik dalis Europos. 

Sąjūdis vadovavo Lietuvai kelyje į nepriklausomybę. Kodėl jis 
pralaimėjo paskutiniuose seimo ir prezidento rinkimuose? 

Nenorėčiau sutikti su Tavo tvirtinimu, kad Sąjūdis ir sąjūdininkai 
paskutiniuose rinkimuose pralaimėjo. Pralaimėjo iš tikrųjų tik dešiny- 
sis jo sparnas, kuris nukrypo nuo pagrindinės Sąjūdžio idėjos apjungti 
kaip galima platesnius Lietuvos gyventojų sluoksnius į kovą dėl demo- 
kratijos ir nepriklausomybės. Prasidėjęs universitetiniuose ir akademi- 
niuose sluoksniuose, Sąjūdis ėmė kalbėti viso krašto vardu. Patriotines 
kalbas ir patriotines giesmes (Lietuvos himną ir „Lietuva brangi“) tada 
lygiai garsiai reiškė ir komunistai, ir nekomunistai. Tarp kita ko, Lietu- 
vos komunistų partija buvo gana lietuviška. Kai kardinolas Vincentas 
Sladkevičius, Algirdas Brazauskas ir prof. Vytautas Landsbergis spaudė 

vienas kitam ranką, visa Lietuva buvo Sąjūdyje. Tą sakė ir Baltijos ke- 
lias nuo Vilniaus iki Talino. 

Deja, kraštutinius dešiniuosius, matyt, išgąsdino tokia vienybė. 
Negalimas daiktas, kad būsimose valdžios struktūrose sėdėtų kartu 
komunistai ir nekomunistai, rezistentai ir kolaborantai, Sibiro tremti- 
niai ir jų budeliai. Blogiausia, imta rūšiuoti žmones į patriotus ir ne- 
patriotus, dorus ir nedorus. Reikia pirmiausia apsivalyti nuo visų tų, 
kurie kalti dėl Lietuvos okupacijos ir sovietizacijos. Blogiausia, tokių 
kaltininkų ieškota ne Maskvoje, o Vilniuje. Lyg, rodos, patys Lietuvos 
gyventojai Lietuvą okupavo ir sovietizavo. Kad taip stengėsi įrodinėti 
Maskva, nereikia stebėtis, bet kai taip bando kalbėti vadinama patrio- 
tiška ir dora Lietuva, kažkur nesusiveda galai. Lyg, rodos, ne Stalinas ir 
ne Berija nustatė, kas ir kiek iš Lietuvos turi būti ištremta. Didelę dalį 
Lietuvos gyventojų ypač išgąsdino, kai vadinama patriotinė spauda 
(„valstybės laikraštis“ „Lietuvos aidas“) tiesiog pasigardžiuodamas ėmė 
skelbti archyvinę NKVD medžiagą ir pagal tai spręsti, kas kaltas, nors 
tokį sprendimą galėtų padaryti tik teismas. Mano galva, tai ir buvo tas 
daiktas, kuris daugiausia ir sugriovė tegu ir romantišką vienybės mira- 
žą ir labiausiai atsiliepė į seimo ir prezidento rinkimų rezultatus. 

Kaip Tau atrodo dabartinė darbiečių politika? Ar ji nėra prorusiška? 

Man atrodo, dabartinė Lietuvos vyriausybė norėtų palaikyti gerus 
santykius su visais kaimynais ir ne kaimynais. Taip ir turėtų būti. Pavo- 
jingesnė ir tikrai neišmintinga būtų šiuo metu antirusiška, antilenkiš- 
ka ar kitokia antipolitika. Nenorėtųsi, kad Lietuvoje atsitiktų kas nors 
panašaus kaip Gruzijoje. Su Boriso Jelcino vyriausybe galima ir reikia 
palaikyti kiek galima geresnius santykius. 

Papasakok šiek tiek apie savo knygą „Lietuva XIX-tame amžiuje“ 
ir kitus savo darbus. 

Labai džiaugiuos, kad šis mano straipsnių rinkinys, kurį suredaga- 
vo Liūtas Mockūnas ir išleido A. Mackaus vardo fondas, buvo palankiai 
sutiktas Lietuvoje. Kai kas net siūlo leisti naują jo laidą. Kaip žinoma, 
pastaruoju metu atsirado nemažas būrys jaunesniųjų Lietuvos istorikų, 
kurie labai rimtai, atsiremdami į naują archyvinę medžiagą, studijuoja 
Lietuvos atgimimo istoriją. 1990 m. išėjo pirmas tųjų studijų tomas. Pri- 
sipažinsiu, buvau tiesiog sujaudintas, kai autografuodami man tą leidinį 

jie pavadino mane savo „neakivaizdiniu mokytoju“. Tik-rai nesu vertas 
tokio komplimento, bet priimu jį kaip visų mano pastangų įvertinimą 
truputį kitaip pasižiūrėti į XIX a. Lietuvos istoriją. O gyvenant toli nuo 
Lietuvos ir dirbant visokius su istorija nieko bendro neturinčius darbus 
tai buvo nelengva. Ypač esu dėkingas kolegai Egidijui Aleksandravi- 
čiui, kuris labai šiltai, nors ir kritiškai, atsiliepė apie šį mano veikalą 
pirmiausia „Lituanistikoje“ (1990 m., nr. 2), o dabar tą recenziją įtraukė 
į savo straipsnių rinkinį „XIX amžiaus profiliai“. Noriu paminėti taip 
pat, kad jau anksčiau, daugiausia prof. Vytauto Merkio rūpesčiu, buvo 
išleista Lietuvoje mano studija „Napoleonas, Baltija, Amerika“ (Vilnius, 
„Mokslas“, 1989 m.). Jos pirma laida taip pat priklauso A. Mackaus fon- 
dui. Jai parašyti gerokai pasinaudojau ir gausiais Amerikos archyvais, 
ypač JAV konsulų pranešimais, kurie 1807-1812 m. buvo apsėdę beveik 
visus Baltijos jūros uostus. Norėčiau atkreipti Lietuvos istorikų dėmesį 
į Prancūzijos užsienio reikalų ministerijos archyvą, kur yra dar nie- 
kieno nepanaudoti berods trys tomai Napoleono konsulo Klaipėdoje 
pranešimų taip pat iš 1808-1812 m. 

Koks išeivijos vaidmuo Lietuvos atstatyme? Ar ne per daug laiko- 
me save visažinančiais ir kritikuojame Lietuvos valdžią? 

Visados buvau nuomonės, kad negalima nusigręžti nuo krašto, kad 
reikia kaip galima geriau jį pažinti, nes lemiamas balsas visados pri- 
klausys kraštui. Prof. Steponas Kairys (Kaminskas) pavadino tai „veidu 
į Lietuvą politika“. Dėl to galbūt ir mūsų įtaka kraštui buvo didesnė 
negu tų, kurie visiškai izoliavosi nuo krašto. 

Dabar, gyvenant ypač sunkius laikus, Lietuvai labiausiai reikalinga 
mūsų materialinė pagalba ir mūsų sugebėjimai („know-how“) verslo bei 
laisvos rinkos problemose. Be abejo, galima tik pasijuokti iš kai kurių 
mūsų pastangų paveikti ir net diriguoti Lietuvos politinį gyvenimą. Lie- 
tuvybės išlaikymas visados buvo ir visados bus pagrindinis mūsų rūpes- 
tis. Šiuo atveju kraštas mums labiau reikalingas negu mes kraštui. 

Kaip atrodys ateinantis dešimtmetis? 

Apie tai galbūt būtų kompetentingesnė kalbėti kokia apsukri čigo- 
nė burtininkė arba gausūs mūsų tele-evangelistai, kurie, kaip sakoma, 
kalba visados taip, lyg jie Dievulį nešiotųsi savo kišenėje. Mums kitiems 
mirtingiesiems nežinomi ir neaiškūs Viešpaties keliai. Visados buvau 

optimistas ir toks tebesu sulaukęs 80 metų. Tikiu geresne ir gražesne 
Lietuvos ateitimi. Galbūt didžiausias mūsų rūpestis - Mažoji Lietuva, 
kuri buvo labiau nusiaubta ir suniokota nei bet kuri kita Lietuvos dalis. 
Tai labai įdomiai aprašė Juozas Aputis savo apysakoje „Skruzdėlynas 
Prūsijoje“. Užtat ypač vertinu tokius darbus kaip Viliaus Pėteraičio stu- 
diją „Mažoji Lietuva ir Tvanksta“, kurioje smulkiai aprašyti visi Mažo- 
sios Lietuvos vandenvardžiai (hidronimai). Tikiu, kad Mažoji Lietuva 
susijungs su visa Lietuva. 


Akiračiai, 1994, nr. 2(256), p. 9 

Vincas Trumpa 


SANTRUMPOS 


ALT - Amerikos lietuvių taryba 

BALF - Bendras Amerikos lietuvių šalpos fondas 

BDPS (bdps) - Bendro demokratinio pasipriešinimo sąjūdis 

CK - Centro komitetas 

DP - Displaced Persons (Išvietintieji asmenys) 

IRO - International Refugee Organization (Tarptautinė pabėgėlių or- 
ganizacija) 

JAV - Jungtinės Amerikos Valstijos 

JT - Jungtinės Tautos 

LAF - Lietuvių aktyvistų frontas 

LF - Lietuvių fondas 

LII - Lietuvių išeivijos institutas 

LKP - Lietuvos komunistų partija 

LKS - Laisvės kovotojų sąjunga 

LLKS - Lietuvos laisvės kovotojų sąjunga 

LNT - Lietuvos nepriklausomybės talka 

LRS - Lietuvių rezistencinė santarvė 

NKVD - Narodnyj komisariat vnutrennich del (Vidaus reikalų liaudies 
komisariatas) 

PL (pl) - Pasaulio lietuvis 

PLB - Pasaulio lietuvių bendruomenė 


RS - Rezistencinė santarvė 

SD (sd) - socialdemokratai 

SLA - Susivienijimas lietuvių Amerikoje 

TSRS - Tarybų Socialistinių Respublikų Sąjunga 

UD - Užsienio delegatūra 

UNRRA - United Nations Relief and Rehabilitation Administration 
(Jungtinių tautų pagalbos ir atkūrimo administracija) 

USA - United States of America 

VDU - Vytauto Didžiojo universitetas 

VK - Vykdomasis komitetas 

VL (VI) - valstiečiai liaudininkai 

VLAK - Vyriausiasis Lietuvos atstatymo komitetas 

VLIK (vlik) - Vyriausiasis Lietuvos išlaisvinimo komitetas 

Stasys - žr. Žymantas, Stasys 

Statkutė de Rosales, Jūratė 131 

Statulevičius, Vytautas 125, 186 

Stempužienė, Aldona 146 

Stepas - žr. Mackevičius, Stepas 

Stikliorius, Jonas Arvydas 167 

Stolypinas, Piotras 130, 158, 187 

Strazdas, Antanas (Strazdelis) 305 

Subačius, Giedrius 288 

Sudermann, Hermann - žr. Zu- 
dermanas, Hermanas 

Sužiedėlis, Simas 314 

Sverdiolas, Arūnas 129, 131, 155, 
186, 187 

Svirmickas 101 


Šalčius, Algimantas (Almus) 104 

Šampoljonas, Žanas Fransua (Chan- 
pollion, Jean Francois) 200 

Šapoka, Adolfas 154, 203, 260, 312 

Šatrijos Ragana (Pečkauskaitė, 
Marija) 189 

Šaulys, Jurgis 159, 162, 214 

Šidiškis, Tomas 74 

Šilbajoris, Rimvydas (Rimvydas) 
105, 112, 120, 140, 154, 179 

Šimkus, Jonas 209 

Šimoliūnas, Jonas 110 

Šimutis, Leonardas 51 

Škėma, Antanas 150, 266, 298 

Škirpa, Kazys 66, 69, 71, 73, 99, 
174, 175, 208, 298 


Šliūpas, Jonas 115, 159, 187, 192 

Šmalstigas Viljamas (Schmalstieg, 
William R.) 314 

Šmitleinas, Raimondas (Schmitt- 
lein, Raymond) 262, 272, 273, 290 

Šmulkštys, Julius 110, 160, 281 

Šmulkštys, Liudvikas 281 

Švedas, Vladislovas 188 


Tarulis, Albertas 103 

Titas - žr. Broz Titas, Josipas 

Tyla, Antanas 229 

Tysliava, Juozas 47, 48, 87 

Tysliavienė, Valerija 87 

"Tomas - žr. Remeikis, Tomas 

Tooke, William 181 

Trockis, Levas 310 

Tuchman, Barbara 317 

Tumas-Vaižgantas, Juozas 41, 138, 
158, 180, 192, 217 


Umaras, Gintautas 191 
Urbšienė-Mašiotaitė, Marija 162 
Urbšys, Juozas 160 


Vaičiulaitienė, Joana 143 

Vaičiulaitis, Antanas 113, 174, 180, 
188, 313 

Vaičiūnaitė, Judita 91 

Vaičkus, Juozas 35, 182 

Vaitiekūnas, Vytautas - žr. Kati- 
lius, Juozas 

Vaitys, Ramojus 108 

Valaitytė A. 36 

Valančius, Motiejus 133, 155, 158, 
173, 180, 189 

Valė 71 

Valeška, Adolfas 41, 273 

Valiukėnas, Mečys (Mečys) 24, 28, 
37, 38 

Valiulis, Jurgis - Karolis Drunga 
(Jurgis, Karolis) 24, 32, 34, 38, 
39, 54-57, 59-62, 68, 69, 71, 72, 
75, 77, 80, 95-97, MO, 241, 242, 
265, 280, 281, 284, 286, 287 

Vasaičiai 170 

Vasaitis, Jonas 23, 51, 289 

Vasiliauskienė, Dana 122, 124, 134 

Vaškelis, Aleksas (Aleksas) 112, 
114, 122, 168, 174, 178, 213 

Vaškelis, Bronius 120, 188, 213, 214 

Vėbros 70, 72 

Venclova, Tomas 123, 164, 175, 188 

Vepštai, Vytautas ir Henrieta 137 

Vepštas, Vytautas (Vytas) 7, 17, 137, 
139-141, 142-144 

Vepštienė, Henrieta (Henrieta) 7, 
17, 126, 139, 142-144, 160, 179 

Vestergardas (Westergaard) 300 

Vėžiai, Gintautas ir Lakštuonė 140 

Vėžienė, Lakštuonė (Lakštuonė) 
146, 152, 153 

Vėžys, Gintautas (Gintautas) 7, 8, 
17, 115, 116, 144-153, 157, 186, 188, 
282, 283 

Viesulas, Romas 213, 263 

Vileišis, Jonas 223 

Vileišis, Petras 223, 256, 257 

Virkau, Vytautas 142, 149 

Visvydas, Pranas 193 

Višinskis, Povilas 214, 224 

Vitėnas, Juozas 36, 290 

Vizbaras-Sūduvis, Jonas 284 

Vizgirda, Viktoras 263, 273 

Vydūnas 189, 271, 272 

Vykintas, Stepas 47 

Vytautas - žr. Kavolis, Vytautas 

Vytautas (p. 139-144) - Žr. Vepš- 
tas, Vytautas 

Vytautas Didysis 11, 18, 136, 197, 
199-201, 203, 204, 239, 247, 262, 
265, 270, 272, 280, 290, 314, 315 

Vladimirovas, Levas 162, 163, 167 

Vlasovas, Andriejus 255, 256, 266 

Vokietaitis, Algirdas 24, 286 

Volertas, Vytautas 214 

Voltaire, Fransua Mari - žr. Vol- 
teras 

Volteras (Voltaire, Fransua Mari) 
111 


Westergaard - žr. Vestergardas 


Zaborskaitė, Vanda 116 

Zalatorius, Albertas 182 

Zaunienė-Jonuškaitė-Leskaitienė, 
Vincė 242, 271 

Zaunius, Dovas 242, 271 

Zenius - žr. Rekašius, Zenonas 

Zigmundas III (Žygimantas III 
Vaza) 229 

Zudermanas, Hermanas (Suder- 
mann, Hermann) 45 


Žadeikis, Povilas 13, 53, 72, 76 

Žakas - žr. Žymantas, Stasys (Ža- 
kevičius) 

Žalkauskas, Karolis 67, 72 


Žemaitė 223, 224, 257 

Žemelienė, Gertrūda 81, 90 

Žemelis, Henrikas (Henrikas) 5, 6, 
12, 17, 23, 26-28, 30-33, 35, 38, 40, 
42-44, 47, 48, 50, 52-55, 57, 59, 61, 
63, 65, 66, 68-70, 72-80, 82-85, 
87, 88-96, 164, 242, 243, 289, 290, 
292, 293, 311 

Žygas, Paulius Kęstutis 112, 285 

Žymantas, Stasys (Žakevičius, Ža- 
kas, Stasys) 24, 28, 34, 53, 59, 60, 
62, 67, 86, 87, 104, 284 

